Vanda10/khmer_text_articles_data · Datasets at Hugging Face

file_name stringlengths 13 17	summary stringlengths 1 1.09k	full_article stringlengths 5 22k
article_1613.txt	មួយថ្ងៃក្រោយតុលាការព្រហ្មទណ្ឌអន្តរជាតិ (ICC) បានសម្រេចផ្តើមនីតិវិធីពិនិត្យ និងវាយតម្លៃជាបឋមទៅលើករណីសង្គ្រាមប្រឆាំងគ្រឿងញៀននៅហ្វីលីពីន ប្រធានាធិបតី រ៉ូឌ្រីហ្គោ ឌូទើតេ បានអះអាងថា លោកមិនស្ថិតក្រោមយុត្តាធិការរបស់តុលាការនេះឡើយ។ ICC ចង់ស៊ើបអង្កេតការសម្លាប់មនុស្សក្រៅប្រព័ន្ធតុលាការ ដែលតាមរបាយការណ៍នានាបង្ហាញថា មនុស្សរាប់ពាន់នាក់ត្រូវបានសម្លាប់។ ប៉ុន្តែលោក ឌូទើតេ និយាយថា ច្បាប់ក្នុងស្រុកមិនបានចែងជាក់លាក់ពីករណីនេះទេ។	ប្រធានាធិបតីហ្វីលីពីន រ៉ូឌ្រីហ្គោ ឌូទើតេ មិនមានការព្រួយបារម្ភឡើយ បន្ទាប់ពីអគ្គរដ្ឋអាជ្ញាតុលាការព្រហ្មទណ្ឌអន្តរជាតិ លោកស្រី Fatou Bensouda នៅថ្ងៃទី៨ កុម្ភៈ បានប្រកាសបើកការពិនិត្យវិនិច្ឆ័យជាបឋមនៅក្នុងសង្គ្រាមប្រឆាំងគ្រឿងញៀនរបស់លោក។ លោក ឌូទើតេ បានរិះគន់អគ្គរដ្ឋអាជ្ញាអន្តរជាតិជាខ្លាំង និងបានគំរាមជាថ្មីម្ដងទៀតថា ហ្វីលីពីនអាចដើរចេញពីតុលាការព្រហ្មទណ្ឌអន្តរជាតិមិនខាន។ ថ្លែងក្នុងកម្មវិធីមួយនៅទីក្រុង Davao នៅថ្ងៃទី៩ ខែកុម្ភៈ លោក ឌូទើតេ បានទទួលស្គាល់ថា រដ្ឋាភិបាលហ្វីលីពីនជំនាន់មុនពិតជាផ្ដល់សច្ចាប័នលើកិច្ចព្រមព្រៀងដែលបង្កើតតុលាការព្រហ្មទណ្ឌអន្តរជាតិពិតមែន តែមិនបានបញ្ចូលកិច្ចព្រមព្រៀងដដែលនេះ ទៅក្នុងច្បាប់ប្រទេសឡើយ។ ក្នុងន័យនេះ ប្រធានាធិបតីហ្វីលីពីនរូបនេះបញ្ជាក់ថា គ្មានបញ្ញត្តិណាមួយចែងពីការសម្លាប់មនុស្សក្រៅប្រព័ន្ធតុលាការឡើយ ដូចនេះ ICC ក៏មិនចោទរូបលោកពីបទឧក្រិដ្ឋបានដែរ។ ជុំវិញសំណុំរឿងនេះ លោកស្រីរដ្ឋអាជ្ញាខាងលើ អះអាងថា មានរបាយការណ៍ជាច្រើនដែលបង្ហាញថា មនុស្សរាប់ពាន់នាក់ ត្រូវបានសម្លាប់គិតចាប់ពីថ្ងៃទី០១ កក្កដា ឆ្នាំ ២០១៦ ក្រោមហេតុផលពាក់ព័ន្ធទៅនឹងការជួញដូរ និងការប្រើប្រាស់គ្រឿងញៀន ។ ជាពិសេសនោះ វាក៏មានការរាយការណ៍ ពីការសម្លាប់ក្រៅប្រព័ន្ធតុលាការ ក្រោមប្រតិបត្តិការរបស់ប៉ូលិសទៀតផង ។ បើតាមទិន្នន័យប៉ូលិសហ្វីលីពីន ជនសង្ស័យពាក់ព័ន្ធគ្រឿងញៀនជិតបួននាក់ ត្រូវបានសម្លាប់។ ការផ្តើមនីតិវិធីពិនិត្យ និងវាយតម្លៃជាបឋមលើករណីគ្រឿងញៀនពីសំណាក់រដ្ឋអាជ្ញា ICC ធ្វើឲ្យហ្វីលីពីនក្លាយជារដ្ឋអាស៊ីអាគ្នេយ៍ទីមួយ ដែលត្រូវតុលាការព្រហ្មទណ្ឌអន្តរជាតិស៊ើបអង្កេត។ លោក ឌូទើតេ បានប្រតិកម្មយ៉ាងខ្លាំងនឹងរឿងនេះ ព្រោះករណីឧក្រិដ្ឋកម្មក៏កើតឡើងនៅរដ្ឋអាស៊ីផ្សេងទៀតដែរ។ លោកនិយាយថា ការសម្លាប់រង្គាលកើតមានច្រើនណាស់នៅអាស៊ី បែរជាតុលាការចោទលោកម្នាក់ទៅវិញ។ យោងតាមទីភ្នាក់ងារព័ត៌មាន AFP ក្នុងកម្មវិធីដោយឡែកមួយទៀត ប្រធានធិបតីហ្វីលីពីនដែលតែងប្រើពាក្យអសុរោះវាយបកលើអ្នករិះគន់ បានគំរាមដើរចេញពីតុលាការអន្តរជាតិទៅទៀត។ លោកបានព្រមានលោកស្រីរដ្ឋអាជ្ញា ICC ចំៗថា លោកស្រីនឹងទទួលកម្មផលមិនខាន។ នីតិវិធីបឋមរបស់ ICC ខាងលើ នឹងជួយរដ្ឋអាជ្ញាកំណត់ថា ករណីនេះធ្លាក់ចូលយុត្តាធិការតុលាការឬអត់។ នីតិវិធីនេះអាចឈានដល់ការស៊ើបអង្កេតពេញលេញ និងការចោទប្រកាន់ផ្លូវការតែម្ដង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1614.txt	សម្តីរដ្ឋមន្ត្រីការបរទេសអាមេរិកលោក រិច ធីល័រសិនកន្លងមកពាក់ព័ន្ធតួនាទីចិននៅក្នុងទ្វីបអាហ្វ្រិកខុសដាច់ឆ្ងាយពីការពិត ហើយការព្យាយាមរបស់អាមេរិកក្នុងការបង្ខូចឈ្មោះចិននោះជារឿងមួយគួរឲ្យអៀនខ្មាសផង។ នេះជាការលើកឡើងរបស់ឯកអគ្គរដ្ឋទូតចិនប្រចាំប្រទេសអាហ្វ្រិកខាងត្បូងលោក Lin Songtian កាលពីសប្តាហ៍មុន។	លោក Lin Songtian បាននិយាយថា ៖«ប្រមុខការទូតអាមេរិកបានជ្រើសរើសកន្លែងខុស និងប្រធានបទខុសដើម្បីប្រឆាំងចិន។ សុំទោសផងដែលនិយាយបែបនេះព្រោះវាជាការធ្វើឲ្យខ្លួនឯងអាម៉ាសទៅវិញទេ»។ ក្នងពេលដែលលោក ធីល័សិន បញ្ចប់ទស្សនកិច្ចរបស់ខ្លួននៅអាហ្វ្រិក ប្រធានាធិបតី ដូណាល់ ត្រាំ បានសម្រេចដកហូតតំណែងលោក និងចង់តែងតាំងប្រធានស្ថាប័ន CIA លោក Mike Pompeo ជំនួយវិញផង។ លោក ធីល័រសិនបានផ្ទេរតួនាទី និងភារកិច្ចរបស់ខ្លួនទៅឲ្យអនុរដ្ឋមន្ត្រី John Sullivan ហើយអាណត្តិរបស់លោកនឹងចប់ត្រឹមថ្ងៃ ៣១ ខែមីនាខាងមុខ។ ការទាមទារផ្លាស់ប្តូរតំណែងមន្ត្រីកំពូលនេះភ្លាមៗបែបនេះបានបង្កឲ្យមានការងឿងឆ្ងល់ ហើយវាក៏បង្ហាញពីបញ្ហាក្នុងដំណើរទស្សនកិច្ចរបស់លោកទៅអាហ្វ្រិកដូចគ្នា។ ក្នុងពេលទស្សនកិច្ចនោះលោក ធីល័រសិន បានលើកឡើងពីបញ្ហាជាច្រើន និងចោទប្រកាន់ទំនាក់ទំនងចិនអាហ្វ្រិកដោយគ្មានភស្តុតាងច្បាស់លាស់ឡើយ។ ការលើកឡើងរបស់មន្ត្រីអាមេរិកនេះធ្វើឲ្យមានការប្រតិកម្មតបខ្លាំងពីសារព័ត៌មានធំៗរបស់ចិន និង អាហ្វ្រិកផងដែរ។ មន្ត្រីទូតចិនខាងលើកត់សម្គាល់បន្ថែមថា ប្រជាជនអាហ្វ្រិកដឹងច្បាស់ និងស្ថិតក្នុងតួនាទីល្អបំផុតដែលអាចនិយាយបានថា តើទំនាក់ទំនងរវាងចិន និងអាហ្វ្រិកនោះវាល្អឬអាក្រក់។ លោកបន្ថែមថា ក្នុងនាមលោកជាមន្ត្រីទូតជើងចាស់ លោកដឹងថា ចំណងទំនាក់ទំនងរវាងអាហ្វ្រិកនិងចិនមានយូរអង្វែងមកហើយ ហើយគោលនយោបាយការបទេសរបស់ចិនចំពោះអាហ្វ្រិក និងអ្វីដែលចិនចង់សម្រេចនោះវាស្របគ្នាល្អណាស់។ ប្រជាប្រិយភាពចិនកើនឡើងនៅអាហ្វ្រិកមិនមែនកើតឡើងដោយគ្មានហេតុផលឡើយ ប៉ុន្តែវាកើតឡើងពីការគោរពគ្នា និងការដាក់ចេញសកម្មភាពចម្បងរបស់ចិនក្នុងការជួយប្រទេសអាហ្វ្រិកក្នុងការបង្កើតសន្តិភាព និងការអភិវឌ្ឍ។ ដោយសារការប្រឹងប្រែងរួមគ្នានេះហើយ ចិនមិនមែនត្រឹមតែជាដៃគូពាណិជ្ជកម្មធំបំផុតរបស់អាហ្វ្រិកអស់ប្រាំបួនឆ្នាំប៉ុណ្ណោះទេ តែចិនក៏ជាប្រភពសំខាន់បំផុតនៃការវិនិយោគ និងអ្នកទេសចរដូចគ្នា។ លោក Lin Songtian យល់ឃើញថា ប្រជាជនអាហ្វ្រិកដឹង និងកោតសរសើរអ្វីដែលរដ្ឋាភិបាលចិន និងប្រជាជនចិនបានធ្វើសម្រាប់ពួកគេ។ ចិនបានរួមចំណែកក្នុងការជួយកសាងហេដ្ឋារចនាសម្ព័ន្ធរបស់អាហ្វ្រិក និងវិស័យឧស្សាហកម្មដែលសុទ្ធសឹងជាកម្លាំងចលករដែលជួយជំរុញការលូតលាស់នៃតំបន់ និងជីវភាពប្រជាជនដូចគ្នា។ លោក Lin Songtian បានបន្ថែមថា រដ្ឋាភិបាលចិនកំពុងប្រឹងប្រែងធ្វើយ៉ាងណាធានាថា ទំហំវិនិយោគរាប់រយពាន់លានដុល្លារ និងគម្រោងដែលខ្លួនគាំទ្រអាចបង្កើតឱកាសនិងប្រយោជន៍សង្គម និងសេដ្ឋកិច្ចដែលជួយដល់សហគមន៍តាមមូលដ្ឋាន និងជួយឲ្យពួកគេមានលទ្ធភាពក្នុងការបង្កើនជីវភាពនិងដោះស្រាយបំណុលដែលមានបានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1615.txt	សកម្មជនអង្គការសិទ្ធិមនុស្សហ្វីលីពីន បានប្រកាសត្រៀមសហការជាមួយនឹងតុលាការព្រហ្មទណ្ឌកម្មអន្តរជាតិ ដើម្បីពិនិត្យ និងវិនិច្ឆ័យលើសង្គ្រាមគ្រឿងញៀនរបស់លោកប្រធានាធិបតីហ្វីលីពីន រ៉ូឌ្រីហ្គូ ឌូទើតេ ។ ក្រុមសិទ្ធិមនុស្សក្នុងស្រុកនេះដែរ ក៏បានទទូចឲ្យស្ថាប័នសាធារណៈរបស់ហ្វីលីពីនចូលរួមក្នុងនីតិវិធីផងដែរ ។	«ស្នងការសិទ្ធិមនុស្ស បានត្រៀមខ្លួនរួចជាស្រេចហើយក្នុងការជួយសម្រួលមធ្យោបាយនានាជាមួយនឹងក្រុមការងាររបស់តុលាការព្រហ្មទណ្ឌអន្តរជាតិ ប្រសិនបើមានសំណើពីតុលាការ ។ រដ្ឋាភិបាលហ្វីលីពីន ក្នុងនាមជាភាគីនៃលក្ខន្តិកៈក្រុងរ៉ូម ត្រូវមានការកាតព្វកិច្ចសហការជាមួយនឹង ICC»។ នេះជាសេចក្តីថ្លែងការណ៍ប្រធានសិទ្ធិមនុស្សប្រចាំហ្វីលីពីន លោក Jose Luis Gascon នៅថ្ងៃទី១០ កុម្ភៈ ។ តាមភ្នាក់ងារព័ត៌មាន AFP ប្រធានសិទ្ធិមនុស្សរូបនេះ ក៏បានថ្លែងសំណូមពរសុំកិច្ចសហការជាមួយនឹងស្ថាប័នប៉ូលិស ក៏ដូចជាក្រសួងយុត្តិធម៌ហ្វីលីពីនដើម្បីធ្វើការរួមគ្នាជាមួយនឹងតុលាការព្រហ្មទណ្ឌអន្តរជាតិ នៅក្នុងដំណាក់ពិនិត្យជាបឋម ថាតើលោកប្រធានាធិបតី រ៉ូឌ្រីហ្គី ឌូទើតេ ពិតជាបានប្រព្រឹត្តបទល្មើសប្រឆាំងមនុស្សជាតិ តាមរយៈសង្គ្រាមគ្រឿងញៀនរបស់លោកឬយ៉ាងណា ។ សេចក្តីថ្លែងការណ៍របស់ប្រធានសិទ្ធិមនុស្សរូបនេះ ធ្វើឡើងបន្ទាប់ពីរដ្ឋអាជ្ញាតុលាការព្រហ្មទណ្ឌអន្តរជាតិ នៅថ្ងៃ៨ កុម្ភៈ បានប្រកាសជាផ្លូវការក្នុងការពិនិត្យ និងវិនិច្ឆ័យជាបឋមលើសកម្មភាពពាក់ព័ន្ធរបស់លោកឌូទើតេនៅក្នុងយុទ្ធនាការលុបបំបាត់គ្រឿងញៀន ដែលលោកប្រធានាធិបតី ហៅថា សង្គ្រាមប្រឆាំងគ្រឿងញៀននោះ ។ បញ្ហានេះ មិនបានធ្វើឲ្យលោកប្រធានាធិបតីហ្វីលីពីន ឌូទើតេ មានការតក់ស្លុតអ្វីឡើយ ដ្បិតកន្លងមក លោក តែងតែអះអាងហើយថា គ្រប់យ៉ាងដែលលោកបានធ្វើតាមរយៈសង្គ្រាមគ្រឿងញៀននោះ គ្រាន់តែដើម្បីឲ្យក្មេងជំនាន់ក្រោយ ត្រូវបាត់បង់អនាគតរបស់ពួកគេដោយសារតែគ្រឿងញៀន ។ តបនឹងការនឹងការប្រកាសរបស់រដ្ឋអាជ្ញា លោក ឌូទើតេ បានលើកឡើងជាថ្មីពីលទ្ធភាពរបស់លោកក្នុងការនាំហ្វីលីពីន ចេញពីតុលាការព្រហ្មទណ្ឌទៀតផង ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1616.txt	ប្រធានាធិបតីអាមេរិក ដូណាល់ ត្រាំ កោតសរសើរ និងមានសុទិដ្ឋានិយមចំពោះការវិវត្តស្ថានការណ៍ឧបទ្វីបកូរ៉េ ក្រោយលោក គីម ជុងអ៊ុន បង្ហាញឆន្ទៈចង់ចរចាជាមួយអាមេរិកលើការបោះបង់អាវុធនុយក្លេអ៊ែរ។ យ៉ាងណាក៏ដោយ ប្រធានាធិបតីរូបនេះនៅតែមិនទាន់ទុកចិត្ត និងនៅប្រុងប្រយ័ត្នចំពោះការសន្យារបស់របបដឹកនាំក្រុងព្យុងយ៉ាងនៅឡើយ។	ភ្លាមៗក្រោយទទួលដំណឹងថា មេដឹកនាំកូរ៉េខាងជើងចង់ជួបចរចា និងអាចឈានទៅបោះបង់អាវុធនុយក្លេអ៊ែរផង លោក ដូណាល់ ត្រាំ បានសរសេរបង្ហោះតាមគណនី
article_1617.txt	ប្រធានាធិបតីកូរ៉េខាងត្បូង មូន ចេអ៊ីន នៅថ្ងៃទី១០ ខែកុម្ភៈ បានជួបជាមួយប្រតិភូកូរ៉េខាងជើងដែលចូលរួមក្នុងកម្មវិធីបើកព្រឹត្តិការណ៍អូឡាំពិករដូវរងាឆ្នាំ២០១៨ ។ លោក មូន ចេអ៊ីន បានអង្គុយទល់មុខប្រធានសភាកូរ៉េខាងជើង គីម យ៉ុងណាម និងប្អូនស្រីមេដឹកនាំកំពូលកូរ៉េខាងជើង លោកស្រី គីម យ៉ូចុង នៅឯវិមានប្រធានាធិបតី Cheong Wa Dae ក្នុងរដ្ឋធានីសេអ៊ូល។ គេមិនទាន់ពីព័ត៌មានលម្អិតជុំវិញជំនួបនេះនៅឡើយទេ។	ប្រតិភូកូរ៉េខាងជើងដឹកនាំដោយលោក គីម យ៉ុងណាម និងអមដំណើរដោយលោកស្រី គីម យ៉ូចុង ប្អូនស្រីដ៏មានឥទ្ធិពលរបស់លោក គីម ជុងអ៊ុន បានទៅដល់កូរ៉េខាងត្បូងនៅរសៀលថ្ងៃទី៩ ខែកុម្ភៈ ដើម្បីចូលរួមក្នុងព្រឹត្តិការណ៍អូឡាំពិកនៅទីក្រុងព្យុងឆាង។ វត្តមានលោកស្រី គីម យ៉ូចុង ដែលជាអនុប្រធានគណៈឃោសនាបក្សកាន់អំណាចកូរ៉េខាងជើង បានទាក់ទាញក្រសែភ្នែកគេឯងយ៉ាងខ្លាំង ព្រោះជាមនុស្សត្រកូល គីម ទីមួយ ដែលជាន់ទឹកដីកូរ៉េខាងត្បូង។ ប្រធានាធិបតីកូរ៉េខាងត្បូង មូន ចេអ៊ីន បានស្វាគមន៍លោក គីម យ៉ុងណាម នៅឯពិធីជប់លាងសម្រាប់មេដឹកនាំពិភពលោកដែលចូលរួមពិធីបើកកីឡាំអូឡាំពិករដូវរងា ដែលធ្វើឡើងពីថ្ងៃទី៩ ដល់ថ្ងៃទី២៥ ខែកុម្ភៈ។ លោក មូន ចេអ៊ីន ក៏បានចាប់ដៃស្វាគមន៍លោកស្រី គីម យ៉ូងចុង ដែលមានទឹកមុខរីករាយ អំឡុងពេលកម្មវិធីបើកព្រឹត្តិការណ៍កាលពីយប់ថ្ងៃទី៩ ក្រោមអាកាសធាតុត្រជាក់ក្រោមសូន្យ។ ប្រតិភូកូរ៉េខាងជើង បានអង្គុយពីក្រោមអនុប្រធានាធិបតីអាមេរិក ម៉ៃ ផេន ។ ក្រោយបញ្ចប់កម្មវិធីបើកហើយនោះ លោក មូន ចេអ៊ីន ដែលមាននយោបាយទន់ភ្ល់នដាក់កូរ៉េខាជើង ក៏បន្តជូបពិភាក្សាជាលក្ខណៈទ្វេភាគីជាមួយប្រតិភូជាន់ខ្ពស់កូរ៉េខាងជើងនៅវិមានប្រធានាធិបតី Cheong Wa Dae ទៀត។ នេះជាជំនួបកម្ររវាងមេដឹកនាំកូរ៉េទាំងពីរក្នុងរយៈពេល១៨ឆ្នាំ។ ទោះជាលោក គីម យ៉ុងណាម មិនមែនជាអ្នកកាន់អំណាចពិតប្រាកដក្ដី តែលោកក៏ជាមនុស្សមានឥទ្ធិពលខ្លាំងមួយដែរ។ តាមពិតទៅ ការណ៍ដែលកូរ៉េខាងជើងបញ្ជូនលោកស្រី គីម យ៉ូចុង ទៅកាន់កូរ៉េខាងជើងលើកនេះ ពិតជារឿងគួរឲ្យភ្ញាក់ផ្អើល។ គេជឿថា ស្ត្រីដ៏មានឥទ្ធិពលមួយនេះអាចនាំសាររបស់បងប្រុសខ្លួនទៅឲ្យប្រធានាធិបតីកូរ៉េខាងត្បូង។ ក្នុងដំណើរទៅកូរ៉េខាងត្បូងលើកនេះ លោកស្រី គីម យ៉ូចុង បានបង្ហាញទឹកមុខរីករាយ និងញញឺមជាប់ជានិច្ច។ សូមបញ្ជាក់ថា មេដឹកនាំកូរ៉េទាំងពីរបានជួបគ្នាចំនួនពីរលើករួចហើយ ចាប់តាំងពីចប់សង្គ្រាមឆ្នាំ១៩៥០ ដល់ឆ្នាំ១៩៥៣ មក។ អតីតប្រធានាធិបតីកូរ៉េខាងត្បូង គីម ដេជុង បានជួបជាមួយអតីតមេដឹកនាំកូរ៉េខាងជើង គីម ជុងអ៊ីល ក្នុងឆ្នាំ២០០០ នៅទីក្រុងព្យុងយ៉ាង ដែលនោះជាជំនួបលើកដំបូងបង្អស់រវាងមេដឹកនាំកូរ៉េ។ មកដល់ឆ្នាំ២០០៧ អតីតប្រធានាធិបតី រ៉ូ មូយុន ក៏ជួបជាមួយលោក គីម ជុងអ៊ីល ម្ដងទៀតនៅទឹកដីកូរ៉េខាងជើងដដែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1618.txt	ប្រមុខសិទ្ធិមនុស្សអង្គការសហប្រជាជាតិ បានសម្តែងការព្រួយបារម្ភពីការអនុវត្តគោលនយោបាយរឹតត្បិត និងចង្អៀតចង្អល់របស់ប្រមុខដឹកនាំកំពូលហ្វីលីពីន ។ ប្រមុខសិទ្ធិមនុស្សថែមទាំងហៅការប្រើប្រាស់ពាក្យសម្តីអាក្រក់របស់មេដឹកនាំហ្វីលីពីន ដូចទៅនឹងមនុស្សគ្មានការអប់រំយ៉ាងដូច្នេះឯង ។	នាសន្និសីទសារព័ត៌មានថ្ងៃ៩ មីនា ឧត្តមស្នងការសិទ្ធិមនុស្សអង្គការសហប្រជាជាតិ លោក ហ្សេដ រ៉ាអាដ អាល់ហ៊ូសេន ( Zeid Ra'ad Al Hussein) បានប្រតិកម្មខ្លាំងទៅនឹងចំណាត់ការរបស់រដ្ឋាភិបាលលោកប្រធានាធិបតី រ៉ូឌ្រីហ្គោ ឌូទើតេ ( Rodrigo Duterte) ដែលមិនស្វាគមន៍ និងថែមទាំងដាក់គោលដៅទៅលើមន្ត្រីជំនាញរបស់អង្គការសហប្រជាជាតិក្នុងការបំពេញបេសកកម្មការងារនៅទីនោះផង។ ប្រតិកម្មរបស់ប្រមុខសិទ្ធិមនុស្សអង្គការសហប្រជាជាតិរូបនេះ ធ្វើឡើងតបទៅនឹងការដាក់បញ្ចូលឈ្មោះ មន្ត្រីជំនាញជនជាតិភាគតិចរបស់អង្គការសហប្រជាជាតិ Victoria Tauli-Corpuz ទៅក្នុងបញ្ជីក្រុមភេរវជន និងប្រកាសមិនសហការលើការស៊ើបអង្កេតរបស់អ្នករាយការណ៍សិទ្ធិមនុស្សអង្គការសហប្រជាជាតិ លោកស្រី Agnes Callamard លើសំណុំសង្គ្រាមគ្រឿងញៀន របស់ហ្វីលីពីន ។ ខណៈថ្លែងឲ្យក្រុមប្រឹក្សាសិទ្ធិមនុស្សមានចំណាត់ការតបទៅនឹងរដ្ឋាភិបាលហ្វីលីពីន នាសន្និសីទសារព័ត៌មានដដែលនោះ លោកឧត្តមស្នងការ បានសម្តែងការហួសចិត្តចំពោះលោកឌូទើតេយ៉ាងដូច្នេះថា៖« វាគឺរឿងដែលគួរឲ្យខ្មាស ដែលប្រធានាធិបតីប្រទេសមួយ អាចប្រើប្រាស់ភាសាស្មោគគ្រោកទៅកាន់អ្នករាយការណ៍សិទ្ធិមនុស្ស ដែលទទួលបានការគោរពពីសហគមន៍អន្តរជាតិនោះ» ។ គួរជម្រាបផងដែរថា គិចចាប់ពីការឡើងកាន់អំណាចជាប្រធានាធិបតីហ្វីលីពីនមក លោក ឌូទើតេ កម្រនឹងប្រើប្រាស់ភាសាល្អជាមួយនឹងបណ្តាស្ថាប័ន ឬឥស្សរជនជាន់ខ្ពស់ នៅពេលដែលលោកប្រតិកម្មក្នុងរឿងអ្វីមួយ ។ សូម្បីអតីតអគ្គលេខាធិការអង្គការសហប្រជាតិ បាន គីមូន និងអតីតប្រធានាធិបតីអាមេរិក លោក ប៉ារ៉ាក់ អូបាម៉ា ក៏ធ្លាប់រងការប្រមាថពីរូបលោកដែរ ។ គួរកត់សម្គាល់នោះ អ្វីដែលធ្វើឲ្យរបបដឹកនាំរបស់លោកប្រធានាធិបតី ឌូទើតេ មានចំណុចថ្នាំងថ្នាក់ច្រើនជាមួយនឹងអង្គការ ជាពិសេសលើវិស័យសិទ្ធិមនុស្សនោះ ក៏ព្រោះតែបញ្ហា សង្គ្រាមគ្រឿងញៀននោះឯង ។ តាមរបាយការណ៍របស់មន្ត្រីជំនាញអង្គការសហប្រជាជាតិ មានជនសង្ស័យ និងឈ្មួញគ្រឿងញៀនរាប់ពាន់នាក់ ត្រូវបានសម្លាប់ក្រោមប្រតិបត្តិការ និងបញ្ជារបស់លោក ឌូទើតេ ៕ អត្ថបទទាក់ទង ឌូទើតេ ផ្តាំប៉ូលិសទាហាន មិនឲ្យសហការជាមួយមន្ត្រី UN ដែលស៊ើបអង្កេត រឿងសង្គ្រាមគ្រឿងញៀន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1619.txt	នៅថ្ងៃទី១៧ ខែមីនា លោក ស៊ី ជិនភីង បានជាប់ឆ្នោតធ្វើជាប្រធានាធិបតីចិនសម្រាប់អាណត្តិទីពីរ។ លោក ស៊ី ជិនភីង ទទួលបានសំឡេងគាំទ្រឯកច្ឆន្ទពីសមាជិកសភាប្រជាជនក្នុងកិច្ចប្រជុំដែលធ្វើនៅវិមានប្រជាជនក្នុងរដ្ឋធានីប៉េកាំង។ តំណែងអនុប្រធានាធិបតីបានធ្លាក់លើលោក វ៉ាង ឈីសាន មនុស្សជំនិតរបស់លោក ស៊ី ដែលធ្លាប់ដឹកនាំយុទ្ធនាការបោសសម្អាតអំពើពុករលួយកាលពីឆ្នាំ២០១២ ដល់ឆ្នាំ២០១៧ ។	ដូចការរំពឹងទុក លោក ស៊ី ជិនភីង បន្តកាន់កាប់កៅអីប្រធានាធិបតីចិនសម្រាប់អាណត្តិ៥ឆ្នាំលើកទី២ គ្មានសំឡេងប្រឆាំង និងគ្មានគូប្រជែងក្នុងការបោះឆ្នោតអំឡុងពេលកិច្ចប្រជុំសភានៅថ្ងៃទី១៧ ខែមីនា ខណៈសម្ព័៍ន្ធមិត្តរបស់លោក គឺលោក វ៉ាង ឈីសាន ជាប់ឆ្នោតជាអនុប្រធានាធិបតី។ សមាជិកសភាចំនួន២៩៧០នាក់បានបោះឆ្នោតគាំទ្រលោក ស៊ី ជិនភីង ឯលោក វ៉ាង ទទួលសំឡេងគាំទ្រចំនួន២៩៦៩ និងប្រឆាំង១សំឡេង។ ក្រោយជាប់ឆ្នោតជាប្រធានាធិបតី លោក ស៊ី ជិនភីង ក៏បានស្បថចំពោះមុខសមាជិកសភាទាំងអស់ដែរ។ នេះជាលើកទីមួយដែលមេដឹកនាំចិនស្បថស្បែជាសាធារណៈបែបនេះ។ បើតាមទីភ្នាក់ងារព័ត៌មាន Xinhua ប្រធានាធិបតីរូបនេះស្បថថា លោកនឹងគោរពតាមរដ្ឋធម្មនុញ្ញ ការពារដ្ឋធម្មនុញ្ញ និងបំពេញតួនាទីរបស់ខ្លួនឲ្យបានពេញលេញ។ បន្ទាប់ពីប្រធានាធិបតី លោក វ៉ាង ក៏បានស្បថចូលកាន់តំណែងអនុប្រធានាធិបតីរបស់ខ្លួនដែរ។ អត្ថបទទាក់ទង លោក ស៊ី ជិនភីង នឹងកាន់អំណាចយូរ ប៉ុន្តែមិនមែនមួយជីវិត ការជាប់ឆ្នោតរបស់លោក ស៊ី មិនមែនជារឿងគួរភ្ញាក់ផ្អើលឡើយ។ អ្វីគួរឲ្យភ្ញាក់ផ្អើលនោះ គឺវត្តមានលោក វ៉ាង ឯណោះទេ។ លោក វ៉ាង បានចូលនិវត្តន៍កាលពីមហាសន្និបាតបក្សឆ្នាំ២០១៧ និងមិនមានតួនាទីអ្វីក្នុងបក្សឡើយ។ ជាមនុស្សជំនិតរបស់លោក ស៊ី អតីតសមាជិកជាន់ខ្ពស់បក្សកុម្មុយនីស្តចិនរូបនេះ ធ្លាប់ទទួលខុសត្រូវលើការងារកម្ចាត់អំពើពុករលួយក្នុងបក្សតាំងពីមន្ត្រីថ្នាក់ខ្ពស់ រហូតដល់មន្ត្រីថ្នាក់ទាប។ ជាមួយនឹងការវិលត្រឡប់ចូលឆាកនយោបាយ និងកាន់តំណែងដល់ទៅអនុប្រធានាធិបតីនេះ លោក វ៉ាង រំពឹងថា នឹងជួយលោក ស៊ី ក្នុងការងារការបរទេស ជាពិសេសដោះស្រាយទំនាក់ទំនងជាមួយអាមេរិកតែម្ដង។ តាមពិតទៅ តំណែងអនុប្រធានាធិបតីនេះមិនមានអំណាចអ្វីទេ តែដោយសារលោក ស៊ី ជាអ្នកនៅពីក្រោយនោះ លោក វ៉ាង នឹងមានឥទ្ធិពលក្នុងកិច្ចការការទូតរបស់ចិន ខុសពីអនុប្រធានាធិបតីមុនៗ។ ក្រៅពីតំណែងប្រធានាធិបតី លោក ស៊ី ក៏ជាប់ឆ្នោតជាប្រធានគណៈកម្មការយោធាមជ្ឈិមដ៏មានអំណាចផងដែរ។ ដោយឡែកក្នុងកិច្ចប្រជុំដដែលនេះ លោក លី ចាន់ស៊ូ មនុស្សជំនិតម្នាក់ទៀតរបស់លោក ស៊ី ក៏ជាប់ឆ្នោតជាឯកច្ឆន្ទក្លាយជាប្រធានសភាប្រជាជនចិនដែរ។ សមាជិកសភាចិនក៏បានអនុម័តផែនការកែទម្រង់រចនាសម្ព័ន្ធរដ្ឋាភិបាលដែលបានកាត់បន្ថយក្រសួង អង្គភាពជាច្រើនដើម្បីប្រសិទ្ធភាពការងារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_162.txt	ប្រធានាធិបតីកូរ៉េខាងត្បូង លោក យូន សុកយ៉ល បានប្រកាសនៅថ្ងៃទី១២ ខែធ្នូ បដិសេធមិនចុះចេញពីតំណែង និងតស៊ូប្រឆាំងនឹងការដកតំណែង និងបទចោទនៃការបះបោរប្រឆាំងរដ្ឋាភិបាល។ ផ្ទុយពីអតីតប្រមុខការពារជាតិ លោក យូន បានចេញមុខការពារការអនុវត្តច្បាប់អាជ្ញាសឹក ថាស្របនឹងការអនុវត្តអភិបាលកិច្ចរដ្ឋាភិបាល។	អត្ថបទទាក់ទង នាយករដ្ឋមន្ត្រី និងបក្សអំណាចប្រជាជន ប្រកាសកាន់កិច្ចការរដ្ឋ ជំនួសលោក យូន ការបោះឆ្នោតព្យួរតំណែងលោក យូន ត្រូវរងចាំ ក្រោយបក្សអំណាចប្រជាជន ដើរចេញពីសភា លោកយូន ចេញមុខសុំទោស និងទទួលខុសត្រូវផ្លូវច្បាប់ក្រោយប្រកាសច្បាប់អាជ្ញាសឹក ប្រធានាធិបតីកូរ៉េខាងត្បូង លោក យូន សុកយ៉ល បានចេញសេចក្ដីប្រកាសជាសាធារណៈជាលើកទីពីរបន្ទាប់ពីដាក់ចេញច្បាប់អាជ្ញាសឹក ទាន់ទិនលើការសម្រេចមិនចុះចេញពីតំណែង។ ក្នុងសេចក្ដីប្រកាស ប្រធានាធិបតីកូរ៉េខាងត្បូងរូបនេះ បានប្រឆាំងនឹងការចុះចេញពីតំណែង ខណៈប៉ូលិស កំពុងពង្រីកការស៊ើបអង្កេតលើច្បាប់អាជ្ញាសឹកដែលលោក យូន បានប្រកាសកាលពីថ្ងៃទី៣ ខែធ្នូ។ «ទោះបីជាខ្ញុំ ត្រូវបានបញ្ចប់តំណែង ឬត្រូវបានស៊ើបអង្កេត, ខ្ញុំ នឹងប្រឆាំងលើសេចក្ដីសម្រេចទាំងនេះ»។ លោក យូន បានសង្កត់ធ្ងន់បែបនេះក្នុងសេចក្ដីប្រកាសសាធារណៈ នៅថ្ងៃទី១២ ខែធ្នូ។ ទាន់ទិននឹងច្បាប់អាជ្ញាសឹក លោក យូន បានអះអាងថា បានប្រើអំណាចជាប្រធានាធិបតីដើម្បីប្រកាសច្បាប់នេះ ក្នុងគោលដៅការពារប្រទេសជាតិ និងស្ដារស្ថានភាពកិច្ចការរដ្ឋ ពីក្រុមប្រឆាំងរដ្ឋាភិបាល។ ស្របពេលជាមួយគ្នា មានប្រជាពលរដ្ឋ តវ៉ាឱ្យមានការដកតំណែងលោក យូន។ ប្រធានបក្សអំណាចប្រជាជន (PPP) លោក Han Dong-hoon ក៏បានតវ៉ាឱ្យដកតំណែងលោក យូន ដូចគ្នា ក្រោយពីប្រកាសកាន់កាប់កិច្ចការរដ្ឋជាមួយលោកនាយករដ្ឋមន្ត្រី កាលពីថ្ងៃទី៨ ខែធ្នូ។ «ក្នុងការបោះឆ្នោតបញ្ចប់តំណែងលោក យូន បន្ទាប់, សមាជិកបក្សរបស់យើង គួរតែចូលក្នុងរដ្ឋសភា និងបោះឆ្នោតស្របតាមការវិនិច្ឆ័យ និងមនសិការរៀងខ្លួន»។ លោក Han Dong-hoon បានប្រកាសបែបនេះ នៅថ្ងៃទី១២ ខែធ្នូ។ លោក Han Dong-hoon បានលើកឡើងថា លោក យូន ក្បត់នឹងសន្យាខ្លួនឯង ដោយពីមុនធ្លាប់ប្រកាសផ្ដល់ការសម្រេចនានាឱ្យបក្ស PPP ជាអ្នកចាត់ចែង។ ប៉ុន្តែឥឡូវ លោក យូន ប្រឆាំងលើការចុះចេញពីតំណែង ដែលជាការសម្រេចរបស់បក្ស។ គួរឱ្យដឹងថា លោក យូន សុកយ៉ល ជាសមាជិកបក្ស PPP។ កាលពីថ្ងៃទី៧ ខែធ្នូ លោក យូន បានចេញមុខសុំទោសជាសាធារណៈជាលើកដំបូងចំពោះការអនុវត្តច្បាប់អាជ្ញាសឹក ដោយព្រមទទួលការដាក់ទោស និងទុកឱ្យគណបក្ស PPP ជាអ្នកចាត់ចែងលើសេចក្ដីសម្រេចនានា។ យ៉ាងណាមិញ កម្លាំងរបស់បក្ស PPP ហាក់មានភាពចម្រូងចម្រាស់ ដ្បិតមានអ្នកខ្លះគាំទ្រឱ្យលោក យូន ចុះពីតំណែង និងមួយចំនួន មានគំនិតផ្សេង។ ក្នុងការបោះឆ្នោតលើសំណើដកតំណែងលោក យូន នៅថ្ងៃទី៧ ខែធ្នូ សមាជិកសភាបក្សកាន់អំណាចភាគច្រើន បានដើរចេញមុនពេលបោះឆ្នោត ដែលធ្វើឱ្យសភាខ្វះកូរ៉ុម។ ទោះជាយ៉ាងនេះក្ដី គណបក្សប្រជាធិបតេយ្យ(DP) ដែលជាបក្សប្រឆាំង បានប្រកាសដាក់សំណើថ្មីមួយទៀតទៅរដ្ឋសភា ដើម្បីបោះឆ្នោតដកតំណែងលោក យូន ឱ្យខានតែបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1620.txt	ប្រធានាធិបតីអាមេរិក ដូណាល់ ត្រាំ បានសម្រេចបណ្តេញរដ្ឋមន្ត្រីការបរទេសរបស់ខ្លួនលោក រិច ធីល័រសិន ពីតំណែងនៅថ្ងៃអង្គារទី ១៣ ខែមីនានេះ។ ពេលនេះលោក ត្រាំ ត្រៀមតែងតាំងប្រធានភ្នាក់ងារចារកម្មស៊ីអាយអេ លោក Mike Pompeo ឲ្យកាន់តំណែងរដ្ឋមន្ត្រីការបរទេសម្តង។	ចុងក្រោយពាក្យចរចាមអារ៉ាមដែលថា លោក ត្រាំ ចង់ដកហូតតំណែងរដ្ឋមន្ត្រីការបរទេសខ្លួនលោក រិច ធីល័រសិន នោះបានក្លាយជាការពិតហើយ។ ប្រធានាធិបតីរូបនេះបានប្រកាសជាផ្លូវការនៅថ្ងៃអង្គារពីការប្តូរតំណែងនេះ ហើយលោកក៏ត្រៀមស្នើតែងតាំងប្រធានទីភ្នាក់ងារចារកម្មមជ្ឈិមស៊ីអាយអេ លោក Mike Pompeo ជារដ្ឋមន្ត្រីការបរទេសថ្មីដែរ។ លោក ត្រាំ បានសរសេរបង្ហោះក្នុងគណនី
article_1621.txt	ប្រធានាធិបតីចិន ស៊ី ជិនភីង បានទាត់ចោលការចោទប្រកាន់លើគម្រោងអភិវឌ្ឍរបស់ចិននៅឯបរទេស ដែលប្រទេសខ្លះអះអាងថា ជាការគំរាមកំហែងលើអធិបតេយ្យប្រទេសទទួលជំនួយចិន។ លោក ស៊ី ជិនភីង និយាយថា គម្រោងរបស់ចិនមិនបានគំរាមកំហែងប្រទេសណាឡើយ។ ទោះជាមិននិយាយចំឈ្មោះប្រទេសណា គេអាចយល់ថា លោកចង់សំដៅអាមេរិក ដែលរិះគន់គម្រោងរបស់ចិននៅលើពិភពលោក ជាពិសេសនៅអាហ្វ្រិក។	នាឱកាសថ្លែងសុន្ទរកថាបិទកិច្ចប្រជុំសភានៅថ្ងៃទី២០ ខែមីនា ប្រធានាធិបតីចិន ស៊ី ជិនភីង បាននិយាយការពារគម្រោងអភិវឌ្ឍរបស់នៅបរទេស ខណៈមានការព្រួយបារម្ភពីប្រទេសមួយចំនួនថា គម្រោងរបស់ចិនបង្កផលប៉ះពាល់ដល់ប្រទេសផ្សេង។ តាមរយៈគំនិតផ្ដួចផ្ដើមខ្សែក្រវាត់ និងផ្លូវ ចិនបានជះលុយរាប់ពាន់លានដុល្លារលើជំនួយ និងគម្រោងកសាងហេដ្ឋារចនាសម្ព័ន្ធធំៗដើម្បីភ្ជាប់អាស៊ី អាហ្វ្រិក អឺរ៉ុប និងតំបន់ផ្សេងទៀត។ យ៉ាងណាមិញ បស្ចិមប្រទេស ជាពិសេសអាមេរិក បានរិះគន់គម្រោងមានទំហំទឹកប្រាក់ខ្ទង់ពាន់លានដុល្លារនេះ។ ជាក់ស្ដែងនៅអាហ្វ្រិក អាមេរិកបានហៅការផ្ដល់ជំនួយរបសចិន គឺជាលើកទឹកចិត្តឲ្យរដ្ឋអាហ្វ្រិកពឹងផ្អែកលើប្រទេសផ្សេង ហើយចុងក្រោយត្រូវជំពាក់គេវ័ណ្ឌក។ លើសពីនេះ អាមេរិកក៏ចោទទៀតថា ជំនួយ ឬគម្រោងអភិវឌ្ឍរបស់ចិន បានគំរាមកំហែងអធិបតេយ្យរបស់ប្រទេសខ្ចីលុយរបស់ខ្លួនទៀតផង។ ចំពោះមុខសមាជិកសភាជិតបីពាន់នាក់ លោក ស៊ី ជិនភីង ដែលទើបជាប់ឆ្នោតជាប្រធានាធិបតីអាណត្តិទីពីរប្រកាសថា គម្រោងអភិវឌ្ឍរបស់ចិននៅបរទេស មិនមែនជាការគំរាមកំហែងប្រទេសណាឡើយ។ ដោយមិនបញ្ចេញឈ្មោះប្រទេសណានោះ លោកប្រធានាធិបតីចិនបញ្ជាក់ថា មានតែប្រទេសដែលចូលចិត្តគំរាមកំហែងគេប៉ុណ្ណោះ ទើបមើលឃើញចិនជាការគំរាមកំហែងលើខ្លួន។ នេះបើតាមការផ្សាយរបស់ទីភ្នាក់ងារព័ត៌មាន AFP ។ ជាមួយគ្នានោះដែរ លោក ស៊ី ជិនភីង ក៏ប្រកាសពីការត្រៀមខ្លួនរបស់ចិនក្នុងការប្រយុទ្ធក្នុងសមរភូមិបង្ហូរឈាមដើម្បីកាន់កាប់តំណែងសក្តិសមនៅលើឆាកអន្តរជាតិ។ គោលដៅរបស់លោក ស៊ី គឺដឹកនាំចិនឲ្យក្លាយជាមហាអំណាចពិភពលោកឡើងវិញ ក្រោយការធ្លាក់ចុះអានុភាពក្នុងប្រវត្តិសាស្ត្រដ៏ជូរចត់របស់ខ្លួនកាលពីប៉ុន្មានសតវត្សរ៍មុន។ លោក ស៊ី បានព្រមានកម្ទេចរាល់ការប៉ុនប៉ងបំបែកបំបាក់ចិនជាចម្រៀកដូចអតីតកាល។ ក្នុងដំណើទៅកាន់កៅអីមហាអំណាចពិភពលោកនោះ លោក ស៊ី បានដាក់ចេញគំនិតផ្ដួចផ្ដើមខ្សែក្រវាត់ និងផ្លូវ ដែលជាគម្រោងដ៏ធំមិនធ្លាប់មាន។ តាមរយៈគម្រោងនេះ ចិនបានពង្រីកតួនាទីរបស់ខ្លួននៅទូទាំងពិភពលោក និងបានអូសទាញប្រទេសជាច្រើននៅអាស៊ី អាហ្វ្រិក និងនៅឯអាមេរិកឡាទីនឲ្យក្លាយជាសម្ព័ន្ធមិត្តជិតស្និទ្ធទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1622.txt	នៅថ្ងៃទី២៦ ខែមករា មហាយក្សចិនបានដាក់ចេញនយោបាយស្ដីពីតំបន់អាក់ទិក ដែលសម្បូរដោយធនធានរ៉ែធម្មជាតិច្រើនប្រភេទ និងឧស្ម័នជាច្រើនរាប់លានម៉ែត្រគូប។ ចិនប្រកាសថា ខ្លួនចង់ចូលរួមគ្រប់គ្រងតំបន់ទឹកកកនេះ ទាញយកផលប្រយោជន៍ផ្នែកសេដ្ឋកិច្ច ប្រកបដោយការទទួលខុសត្រូវ និងការគោរពគ្នាទៅវិញទៅមក។ ការងាកទៅរកតំបន់អាក់ទិកមិនមែនជារឿងចម្លែកឡើយសម្រាប់ចិន ក្នុងការបង្កើតផ្លូវសូត្រទឹកកក ដែលនឹងបើកផ្លូវដល់ការលូកដៃកាន់តែជ្រៅនៅតំបន់នេះ។	មហាយក្សចិនបានបង្កើនសកម្មភាពរបស់ខ្លួនជាខ្លាំងនៅតំបន់អាក់ទិក។ ក្នុងឆ្នាំ២០១៣ ចិន ដែលមិនមែនជារដ្ឋនៅជាប់អាក់ទិក ក្លាយជាប្រទេសសង្កេតការណ៍នៃក្រុមប្រឹក្សាអាក់ទិក ដែលគ្រប់គ្រង់តំបន់សម្បូរធនធានមួយនេះ។ កាណដា ដាណឺម៉ាក ហ្វាំងឡង់ ស៊ុយអែត ន័រវ៉េស រុស្ស៊ី អាមេរិក និងអ៊ីស្លង់ ជាសមាជិកពេញសិទ្ធិក្រុមប្រឹក្សានេះ ប៉ុន្តែសុទ្ធតែមិនទាន់អភិវឌ្ឍតំបន់នេះឲ្យពេញដៃពេញជើងនៅឡើយទេ ក្រៅតែពីគោលដៅវិទ្យាសាស្ត្រ។ ប្រធានាធិបតីចិន ស៊ី ជិនភីង បង្ហើបពីមហិច្ឆតាបង្កើត «ផ្លូវសូត្រទឹកកក» នៅទីក្រុងមូស្គូកាលពីឆ្នាំ២០១៧ ជាមួយនឹងការបញ្ចេញគម្រោងជាមួយរុស្ស៊ីនៅអាក់ទិក។ គម្រោងទាំងនោះនឹងច្របាច់បញ្ចូលជាមួយគម្រោងយុទ្ធសាស្ត្រ «ខ្សែក្រវាត់មួយ និងផ្លូវមួយ» ដែលមានកញ្ចប់ទឹកប្រាក់មហាសាលក្នុងការសាងសង់ហេដ្ឋារចនាសម្ព័ន្ធ សំដៅឲ្យមានការតភ្ជាប់អាស៊ីទៅកាន់អឺរ៉ុប ហើយសព្វថ្ងៃគ្របដណ្ដប់ទៅដល់តំបន់អាហ្វ្រិក និងអាមេរិកឡាទីន។ ការបែងចែកផលប្រយោជន៍ ក្នុងសៀវភៅសស្ដីពីតំបន់អាក់ទិក ចិនបាននិយាយដោយត្រង់ថា ខ្លួនចាប់អារម្មណ៍លើភោគទ្រព្យហូរហៀររបស់តំបន់អាក់ទិក និងសំឡឹងឃើញការអភិវឌ្ឍធនធានរ៉ែ ឧស្ម័ន ថាមពលមិនមែនផូស៊ីល ការនេសាទ និងទេសចរណ៍។ ចិនចង់សហការជាមួយប្រទេសផ្សេងលើការងារអភិវឌ្ឍនេះ ដោយរក្សាប្រពៃណី និងវប្បធម៌របស់ប្រជាជនទាំងអស់រស់នៅតំបន់អាក់ទិក ក៏ដូចជាការពារបរិស្ថានធម្មជាតិនៅមហាសមុទ្រទឹកកក ដែលកំពុងប្រឈមមុខការគំរាមកំហែងរបស់បម្រែបម្រួលអាកាសធាតុ។ ចិនលើកឡើងថា ខ្លួននឹងលើកទឹកចិត្តឲ្យក្រុមហ៊ុនរបស់ខ្លួនកសាងហេដ្ឋារចនាសម្ព័ន្ធ និងដឹកជញ្ជូនទំនិញកាត់តាមតំបន់នេះ ដោយគោរពតាមបញ្ញត្តិមានស្រាប់។ ជាមួយគ្នានោះ ចិនចង់ការពារ អភិវឌ្ឍ និងគ្រប់គ្រងតំបន់អាក់ទិករួមគ្នា ក៏ដូចជាជំរុញកិច្ចសហប្រតិបត្តិការក្នុងតំបន់នេះក្រោមក្របខណ្ឌគំនិតផ្ដួចផ្ដើចខ្សែក្រវ៉ាត់ និងផ្លូវ។ ធនធានរ៉ែច្រើនក្រាស់ក្រែល និងមិនទាន់មាននរណាប៉ះពាល់នោះ នឹងក្លាយជាអាហារបំប៉នយក្សចិន ដែលកំពុងត្រូវការធនធានផ្គត់ផ្គង់តម្រូវការយ៉ាងច្រើន។ គេប៉ាន់ស្មានថា តំបន់សមុទ្រទឹកកកអាក់ទិក មានឧស្ម័នធម្មជាតិចំនួន៣០ភាគរយនៃបរិមាណឧស្ម័នធម្មជាតិដែលមិនទាន់រុករករបស់ពិភពលោក និងមានប្រេង១៣ភាគរយនៃប្រេងមិនទាន់រុករក។ បរិមាណធនធានធម្មជាតដ៏មហាសាលនេះ ពិតជាធ្វើឲ្យស្រក់ទឹកមាត់ខ្លាំង ដើម្បីយកទៅជំរុញសេដ្ឋកិច្ចរបស់ខ្លួន។ ផ្លូវដឹកជញ្ជូនថ្មី ការចេញផ្សាយនយោបាយតំបន់អាក់ទិករបស់មហាយក្សចិន ធ្វើឡើងចំពេលតែម្ដង គឺការឡើងកម្ដៅពិភពលោកក្លាយជាឱកាសរបស់ចិន។ និយាយមួយបែប ចិនចង់ទាញប្រយោជន៍ពីតំបន់នេះ ស្របពេលការរលាយទឹកកកបង្កជាការងាយស្រួលដល់ស្រូបយកធនធានរ៉ែ និងសម្រួលដល់ការធ្វើដំណើររបស់នាវាអំឡុងពេលរដូវក្ដៅ។ ក្រោមទស្សនវិស័យផ្លូវសូត្រទឹកកក ការបង្កើតផ្លូវដឹកជញ្ជូនថ្មី គឺជាកត្តាសំខាន់ទីពីរក្នុងនយោបាយតំបន់អាក់ទិករបស់ចិន។ បច្ចុប្បន្ន ការដឹកជញ្ជូនពីអាស៊ីទៅអឺរ៉ុបតាមផ្លូវទឹកដោយឆ្លងកាត់សមុទ្រចិនខាងត្បូង មហាសមុទ្រឥណ្ឌា និងព្រែកជីកស៊ុយអេ ត្រូវបានចំណាយពេលយូរខែទម្រាំដល់គោលដៅ និងមានប្រឈមច្រើន។ ផ្លូវដឹកជញ្ជូននេះជួបបញ្ហាដោយសារចោរសមុទ្រ មមាញឹកខ្លាំង និងគ្រប់គ្រងដោយគូប្រជែងរបស់ចិនមានអាមេរិក និងឥណ្ឌា។ ប៉ុន្តែគន្លងផ្លូវថ្មីនៅអាក់ទិក ដែលឆ្លងកាត់ច្រកសមុទ្រខាងជើងភ្ជាប់អាស៊ីខាងកើតទៅអឺរ៉ុបកាត់តាមឆ្នេររបស់រុស្ស៊ី មានសុវត្ថិភាពជាង និងចម្ងាយផ្លូវខ្លីជាង។ ការបើកច្រកដឹកជញ្ជូនថ្មីនេះ នឹងកាត់បន្ថយថ្លៃដឹកជញ្ជូន និងពេលវេលាធ្វើដំណើរសំណាក់នាវាពីអាស៊ីទៅអឺរ៉ុបជិត២០ថ្ងៃ។ ប៉ុន្តែច្រកនៅសមុទ្រខាងជើងនោះ ស្ថិតក្រោមការគ្រប់គ្រងរបស់មហាអំណាចមួយទៀត គឺរុស្ស៊ី។ ដូចនេះចិនទំនងជាត្រូវចាប់ដៃជាមួយរុស្ស៊ីដើម្បីសម្រេចគោលដៅ តែនេះមិនមែនជាបញ្ហាឡើយ ព្រោះរុស្ស៊ីក៏ចាប់អារម្មណ៍គំនិតផ្ដួចផ្ដើមរបស់ចិនដែរ។ ការភ្ជាប់គ្នារវាងគម្រោងខ្សែក្រវ៉ាត់ និងផ្លូវរបស់ចិនជាមួយច្រកសមុទ្ររបស់រុស្ស៊ី នឹងផ្ដល់ប្រយោជន៍ធំឲ្យភាគីទាំងសងខាង។ ការពង្រីកឥទ្ធិពល និងបញ្ហាប្រឈម តាមរយៈទស្សនវិស័យបង្កើតផ្លូវសូត្រទឹកកក ចិនកំពុងធ្វើដំណើរសន្សឹមៗដើម្បីពង្រីកឥទ្ធិពលរបស់ខ្លួននៅតំបន់ទឹកកកអាក់ទិក។ តាមពិតទៅ តំបន់អាក់ទិកនេះ មិនស្ថិតក្រោមក្រសែភ្នែកចិនប៉ុន្មានឡើយ ខុសពីតំបន់ផ្សេងទៀតដែលចិនបានបញ្ជ្រាបឥទ្ធិពលខ្លាំង។ ចាប់ពីអាស៊ី អាហ្វ្រិក អាហ្វ្រិក មជ្ឈិមបូព៌ា ទៅដល់អាមេរិកឡាទីន ចិនកំពុងកាន់កាប់តំណែងទីមួយស្ទើរគ្រប់វិស័យទៅហើយ មិនថាការផ្ដល់ជំនួយ ការវិនិយោគក្រៅប្រទេស ឬវប្បធម៌។ យ៉ាងណាមិញ មហិច្ឆតារបស់ចិននៅតំបន់អាក់ទិកនឹងមិនមែនជារឿងងាយស្រួលឡើយ ទាំងទិដ្ឋភាពនយោបាយ និងសេដ្ឋកិច្ច។ ច្បាស់ណាស់ថា ចិនត្រូវតែយកចិត្ត ឬសហការជាមួយជាមួយប្រទេសសមាជិកក្រុមប្រឹក្សាតំបន់អាក់ទិក ដែលមានទាំងអាមេរិក និងទាំងរុស្ស៊ីផង។ ជាមួយរុស្ស៊ី ចិនអាចជួបរឿងងាយស្រួល ព្រោះវត្តមានចិននឹងផ្ដល់ប្រយោជន៍ឲ្យរុស្ស៊ី តែជាមួយអាមេរិក និងប្រទេសលោកខាងលិចផ្សេងទៀត ចិននឹងជួបការលំបាកខ្លាំង។ និយាយពីការរកស៊ីវិញនោះ ក្រុមហ៊ុនចិនទំនងត្រូវចំណាយទុកច្រើន បើចង់កើបប្រាក់ចំណេញពីតំបន់នោះ។ ជាតំបន់ក្រាលដណ្ដប់ដោយផ្ទាំងទឹកកកធំ ហើយក្រាស់ គេត្រូវការនាវាដែលមានបច្ចេកវិទ្យាខ្ពស់ដើម្បីបំបែកដុំទឹកកកទាំងនោះ។ គម្រោងអភិវឌ្ឍទៀតសោត ក៏អាចប្រឈមមុខជាមួយប្រជាជនតំបន់ រដ្ឋាភិបាលក្នុងស្រុកក ព្រមទាំងបញ្ហាបរិស្ថានផង។ នេះគេមិនទាន់និយាយពីឥទ្ធិពលនយោបាយ និងការប្រទាញប្រទង់រវាងមហាអំណាចក្នុងតំបន់ពោរពេញដោយទ្រព្យសម្បត្តិនេះផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1623.txt	ប្រធានាធិបតីអាមេរិក ដូណាល់ ត្រាំ និងមេដឹកនាំកូរ៉េខាងជើង គីម ជុងអ៊ុន នឹងជួបគ្នានៅខែឧសភាខាងមុខ។ ប៉ុន្តែជំនួបប្រវត្តិសាស្ត្រនេះនៅមិនទាន់កំណត់ពេលវេលា និងទីកន្លែងនៅឡើយទេ ខណៈអាមេរិកចង់ឲ្យកូរ៉េខាងជើងបង្ហាញសកម្មភាពជាក់លាក់សិន។ មិនថានៅទីណា ការកំណត់កន្លែងនៃជំនួបពិតជាសំខាន់សម្រាប់ការជជែករវាងលោក ត្រាំ និងលោក គីម ដើម្បីឈានដល់ការលុបបំបាត់នុយក្លេអ៊ែរពីឧបទ្វីបកូរ៉េ។	ជំនួបលើកដំបូងរវាងមេដឹកនាំអាមេរិក និងកូរ៉េខាងជើង នៅមិនទាន់រកកន្លែងរៀបចំនៅឡើយ។ លោក ដូណាល់ ត្រាំ ហោះទៅជួបលោក គីម ជុងអ៊ុន ដល់ព្យុងយ៉ាង ឬលោក គីម ធ្វើដំណើរទៅជួបលោក ត្រាំ ដល់ផ្ទះតែម្ដង ឬជំនួបលើកដំបូងនេះធ្វើនៅទឹកដីកណ្ដាលណាមួយ? រឿងសំខាន់ គឺទីតាំងនៃជំនួបនេះ នឹងក្លាយជាសារបើកផ្លូវដល់លទ្ធផលនៃជំនួបនេះ។ ខាងក្រោមជាទីតាំងមួយចំនួនដែលអាចធ្វើម្ចាស់ផ្ទះជំនួបត្រាំ-គីម ។ តំបន់គ្មានកងទ័ព (DMZ)៖ តំបន់គ្មានកងទ័ពដែលខណ្ឌចែកកូរ៉េទាំងពីរ គឺជាជម្រើសល្អប្រសើរសម្រាប់ជំនួបដំបូងរវាងមេដឹកនាំអាមេរិក និងកូរ៉េខាងជើង។ ហើយវាកាន់តែប្រសើរទៅទៀតសម្រាប់លោក គីម ជុងអ៊ុន ដែលមិនធ្លាប់ធ្វើដំណើរទៅក្រៅប្រទេសម្ដងសោះនោះ។ តំបន់សន្តិសុខរួមនៃភូមិប៉ាន់មុនជុម មានសម្ភារគ្រប់គ្រាន់ដើម្បីធ្វើម្ចាស់ផ្ទះបាន។ ទីក្រុងហ្សឺណែវ៖ និយាយពីអព្យាក្រឹតនោះ ទំនងជាគ្មានទីក្រុងណាសក្តិសមជាងទីក្រុងហ្សឺណែវរបស់ស្វ៊ីសឡើយ។ លោក ត្រាំ និងលោក គីម អាចជួបជជែកគ្នានៅស្នាក់ការរបស់អង្គការសហប្រជាជាតិបានដោយស្រួល។ លើសពីនេះ មេដឹកនាំកូរ៉េខាងជើងក៏អាចធ្វើដំណើរទៅកាន់ប្រទេសដែលខ្លួនធ្លាប់រៀនសូត្រកាលពីក្មេងផងដែរ។ រដ្ឋធានីប៉េកាំង៖ ប៉េកាំងធ្លាប់ធ្វើម្ចាស់កិច្ចប្រជុំ៦ភាគីស្ដីពីនុយក្លេអ៊ែរកូរ៉េខាងជើង។ ដូចនេះទីក្រុងនេះក៏អាចធ្វើជាម្ចាស់ផ្ទះជំនួបត្រាំ-គីម បានដែរ។ បេក្ខភាពក្រុងប៉េកាំង ជម្រើសល្អសម្រាប់លោក គីម ជុងអ៊ុន ព្រោះជិតផ្ទះខ្លួនឯងផង មានសុវត្ថិភាពផង ហើយចិនជាមិត្តល្អរបស់កូរ៉េខាងជើងស្រាប់ផង។ កន្លងមក ចិនក៏ធ្លាប់ទទូចឲ្យអាមេរិកជជែកផ្ទាល់ជាមួយកូរ៉េខាងជើងដែរ។ ទីក្រុងស្តុកខុល៖ ទីក្រុងស្តុកខុលរបស់ស៊ុយអែត ក៏អាចរៀបចំការជួបគ្នារបស់លោក ត្រាំ និងលោក គីម ព្រោះស៊ុយអែតមានឈ្មោះជាប្រទេសកណ្ដាលដែរ។ អ្វីគួរចាប់អារម្មណ៍នោះ ស្ថានទូតស៊ុយអែតនៅកូរ៉េខាងជើង បានជួយអាមេរិកជាច្រើន ជាពិសេសក្នុងចរចាស្ដីពីជនជាតិអាមេរិកជាប់ឃុំខ្លួននៅកូរ៉េខាងជើងតែម្ដង។ លោក ត្រាំ ក៏ធ្លាប់និយាយថា ស៊ុយអែតពិតជាបានជួយច្រើនណាស់។ ទីក្រុងសេអ៊ូល៖ ជំនួបប្រវត្តិសាស្ត្ររបស់មេដឹកនាំអាមេរិក និងកូរ៉េខាងជើង ទំនងជាមិនអាចកើតមានឡើយ បើគ្មានកូរ៉េខាងត្បូងជួយ ហើយមន្ត្រីកូរ៉េខាងត្បូងជាអ្នកប្រកាសជំនួបនេះទៅទៀត។ នេះមានន័យថា រដ្ឋធានីសេអ៊ូល អាចជាម្ចាស់ផ្ទះជំនួបនេះដែរ។ យ៉ាងណា ទំនាក់ទំនងជិតស្និទ្ធរវាងអាមេរិក និងកូរ៉េខាងត្បូង ទំនងជាឧបសគ្គសម្រាប់ក្រុងសេអ៊ូល។ ទីក្រុងញូវយ៉ក៖ ស្នាក់ការធំអង្គការសហប្រជាជាតិនៅទីក្រុងញូវយ៉ក អាចចាត់ទុកកន្លែងអាព្យាក្រឹតមួយដែរ។ ខណៈដែលមេដឹកនាំកូរ៉េខាងជើងជាប់ទណ្ឌកម្មមិនអាចជាន់ទឹកដីអាមេរិក ដំណើរទៅកាន់ទីក្រុងញូវយ៉កមិនមែនជារឿងលំបាកឡើយ។ ដំណើរទៅអាមេរិក ក៏ជារឿងល្អសម្រាប់លោក គីម ជុងអ៊ុន ព្រោះអាចជួបតារាបាល់បោះ Rodman ដែលជាមិត្តភក្តិរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1624.txt	សភាអាល្លឺម៉ង់សម្រេចបោះឆ្នោតផ្តល់សេចក្តីទុកចិត្តឲ្យលោកស្រី អែនជេឡា មឺហ្គែល ធ្វើជាអធិការបតីអាល្លឺម៉ង់ក្នុងអាណត្តិទីបួននៅថ្ងៃពុធទី ១៤ ខែមីនានេះ។ ការបោះឆ្នោតជ្រើសរើសប្រមុខរដ្ឋាភិបាលថ្មីនេះធ្វើឡើង ក្រោយអ្នកនយោបាយអាល្លឺម៉ង់ដោះស្រាយវិបត្តិជាប់គាំងនយោបាយដែលអូសបន្លាយរយៈពេលប្រហែលកន្លះឆ្នាំ មកនេះដោយជោគជ័យ។	ចុងក្រោយ នៅថ្ងៃពុធ ទី ១៤ ខែមីនានេះ លោកស្រី អែនជេឡា មឺហ្គែល ត្រូវបានសភាអាល្លឺម៉ង់បោះឆ្នោតគាំទ្រជាអធិការបតីជាថ្មីទៀតសម្រាប់អាណត្តិទីបួន ដោយសំឡេងគាំទ្រ ៣៦៤ ទល់ ៣១៥ សំឡេង ខណៈដែលសមាជិកសភាប្រាំបួននាក់ផ្សេងទៀតបោះឆ្នោតអនុប្បវាទ។ យោងតាមទីភ្នាក់ងារព័ត៌មាន AFP ក្រោយការបោះឆ្នោតនេះ លោកស្រី មឺហ្គែល ត្រូវទទួលបានការតែងតាំងជាផ្លូវការពីប្រធានាធិបតី Frank-Walter Steinmeier មុនពេលលោកស្រីស្បថចូលកាន់តំណែងនៅថ្ងៃនេះនោះ។ ពេលបោះឆ្នោតក្នុងសភាជាន់ទាប Bundestag លោកស្រីបាននិយាយដូច្នេះ៖ «ខ្ញុំទទួលយកការបោះឆ្នោតនេះ»។ បន្ទាប់មកគេលឺសូរសំឡេងហ៊ោរ និងទះដៃអបអរសាទរលោកស្រីផងដែរ ហើយស្វាមីលោកស្រី លោក Joachim Sauer និងម្តាយលោកស្រីដែលមានវ័យ ៨៩ ឆ្នាំលោកស្រី Herlind Kasner ក៏ស្ថិតនៅក្នុងចំណោមនោះដែរ។ តាមពិតទៅសមាជិកសភាចាប់ផ្តើមបោះឆ្នោតផ្តល់សេចក្តីទុកចិត្តដល់លោកស្រី ក្រោយពេលដែលវិបត្តិជាប់គាំងនយោបាយដែលមានរយៈពេលប្រហែលកន្លះឆ្នាំនោះត្រូវបានដោះស្រាយចប់សព្វគ្រប់ ក្រោយការឯកភាពគ្នាបង្កើតរដ្ឋាភិបាលចម្រុះ។ ការបោះឆ្នោតខែកញ្ញា គណបក្សស្តាំនិយមដែលប្រើប្រាស់គោលនយោបាយប្រជាឧបាយ (Populist) បានកើនប្រជាប្រិយភាពគួរឲ្យកត់សម្គាល ដែលធ្វើឲ្យគណបក្សដទៃផ្សេងទៀតនោះចុះខ្សោយ ហើយក៏ធ្វើឲ្យបក្សលោកស្រី មឺហ្គែល សហភាពប្រជាធិបតេយ្យគ្រឹស្ត (CDU) បាត់បង់សំឡេងភាគច្រើនដែលធ្លាប់មានផងដែរ។ ដូច្នេះហើយបានជាលោកស្រីត្រូវបង្ខំចិត្តមកចងសម្ព័ន្ធមិត្តជាមួយគណបក្សកណ្តាលនិយមលម្អៀងឆ្វេង សង្គមប្រជាធិបតេយ្យ (SDP) នោះដើម្បីឈានទៅបង្កើតរដ្ឋាភិបាលរួមគ្នា។ គេបារម្ភថា រដ្ឋាភិបាលចម្រុះនេះអាចនឹងបែកបាក់គ្នាផងនៅពេលណាមួយខាងមុខ មុនចប់អាណត្តិ។ ក្រោយពីស្បថចូលកាន់តំណែងជាថ្មីហើយ លោកស្រី នឹងធ្វើដំណើរទៅកាន់ក្រុងប៉ារីសដើម្បីជួបជាមួយប្រធានាធិបតីបារាំងលោក អេម៉ានុយអែល ម៉ាក្រុង ដោយមេដឹកនាំទាំងពីរនឹងជជែកពីផែនការកែទម្រង់សហភាពអឺរ៉ុបមុនកិច្ចប្រជុំកំពូលក្រុមប្រឹក្សាអឺរ៉ុបផង។ ម៉ាក្រុង ធ្លាប់ព្រមានថា បើអាល្លឺម៉ង់មិនចូលរួមក្នុងការជំរុញការកែទម្រង់អឺរ៉ុបទេ គម្រោងកែទម្រង់សហភាអឺរ៉ុបរបស់លោកនឹងអាចបរាជ័យផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1625.txt	តាមសំណើរបស់ប្រធានាធិបតី ដូណាល់ ត្រាំ មន្ទីរបញ្ចកោណបានសម្រេចចិត្តរៀបចំក្បួនព្យុហយាត្រាយោធាដ៏ធំមួយនៅខែវិច្ឆិកាខាងមុខ។ ប៉ុន្តែ គេនឹងមិនឃើញវត្តមានរថក្រោះបើកកាត់ផ្លូវក្នុងរដ្ឋធានីវ៉ាស៊ីនតោនឡើយ ដោយក្រសួងការពារជាតិអាមេរិកយល់ថា រថក្រោះដែលមានទម្ងន់ធ្ងន់ទាំងនោះ អាចបំផ្លាញផ្លូវក្នុងទីក្រុងបាន។ ជំនួសមកវិញ យោធាអាមេរិកនឹងបង្អួតកម្លាំងអាកាសរបស់ខ្លួនឲ្យបានសម្បើម។	ក្បួនព្យុហយាត្រាកងទ័ពដែលលោកប្រធានាធិបតី ដូណាល់ ត្រាំ ប្រាថ្នាចង់បាន នឹងធ្វើនៅថ្ងៃទី១១ ខែវិច្ឆិកា ដែលជាថ្ងៃរំឭកគុណអតីតយុទ្ធជនអាមេរិក។ នេះបើតាមកំណត់ហេតុស្ដីពីគោលការណ៍សម្រាប់ក្បួនយោធារបស់មន្ទីរបញ្ចកោណផ្សាយនៅថ្ងៃទី៩ ខែមីនា។ ក្បួនព្យុហយាត្រានេះ នឹងធ្វើដំណើរឆ្លងកាត់ផ្លូវសំខាន់ៗពីសេតវិមាន ទៅកាន់វិមានកាពីតូល ដោយមានវត្តមានយោធាអាមេរិកជាច្រើនអង្គភាព។ យ៉ាងណាមិញ លោក ត្រាំ មិនអាចទស្សនារថក្រោះក្នុងព្រឹត្តិការណ៍ខាងលើនេះឡើយ។ មន្ទីរបញ្ចកោណបានសម្រេចចិត្តបង្ហាញតែរថពាសដែកប្រើប្រាស់កងប៉ុណ្ណោះ និងបានដករថក្រោះចេញ ដើម្បីកាត់បន្ថយផលប៉ះពាល់លើផ្លូវក្នុងទីក្រុងវ៉ាស៊ីនតោនឲ្យបានជាអតិបរមា។ ទោះគ្មានរថក្រោះ លោក ត្រាំ អាចទស្សនាជក់ចិត្តកម្លាំងទ័ពអាកាសអាមេរិកវិញ ព្រោះខាងក្រសួងការពារជាតិអាមេរិកបានណែនាំឲ្យបញ្ចូលសព្វាវុធផ្លូវអាកាសជាច្រើនមុខ។ បើតាមទីភ្នាក់ងារព័ត៌មាន Reuters ក្បួនព្យុហយាត្រាយោធាលើកនេះ នឹងផ្ដោតសំខាន់លើការរួមចំណែករបស់អតីតយុទ្ធជនអាមេរិកចាប់តាំងពីសង្គ្រាមបដិវត្តន៍មក។ ប៉ុន្តែគម្រោងបង្ហាញឥទ្ធិពលយោធានេះ រងការរិះគន់យ៉ាងខ្លាំង ដោយក្រុមអ្នកប្រឆាំងលើកឡើងថា វាជារឿងមិនចាំបាច់ និងខាតលុយអត់ប្រយោជន៍ ខណៈដែលក្រសួងការពារជាតិអាមេរិកកំពុងត្រូវការលុយដើម្បីទប់ទល់ការចំណាយផ្នែកយោធានោះ។ ការបង្ហាញអានុភាពយោធាតាមរយៈការដង្ហែរក្បួន គឺជារឿងកម្របំផុតនៅអាមេរិក ទោះជាវាជារឿងធម្មតានៅតាមប្រទេសមួយចំនួនដើម្បីអបអរជោគជ័យ ឬសម្ញែងកម្លាំងយោធាក្ដី។ ព្រឹត្តិការណ៍បែបនេះ កើតមានចុងក្រោយបំផុតនៅអាមេរិក គឺនៅឆ្នាំ១៩៩១ នៅពេលដែលកម្លាំងយោធាអាមេរិកដើរក្បួនដើម្បីសាទរជោគជ័យក្នុងសង្គ្រាមនៅឈូងសមុទ្រពែរ្ស។ មកដល់សម័យកាលលោក ត្រាំ ប្រធានាធិបតីរូបនេះបានបំផុសគំនិតបង្ហាញសមត្ថភាពយោធានេះជាថ្មី ក្នុងន័យបង្ហាញពីពិភពលោកពីអ្វីដែលយោធាអាមេរិកមាន។ លោក ត្រាំ កាន់តែពុះកញ្ជ្រោលចង់ឃើញក្បួនព្យុហយាត្រាយោធាកាន់តែខ្លាំង នៅពេលលោកបានឃើញការដង្ហែរក្បួនរបស់យោធាបារាំងកាលពីឆ្នាំ២០១៧ ។ ក្រោយមក លោកក៏ចេញបញ្ជាឲ្យក្រសួងការពារជាតិរៀបចំគម្រោងដង្ហែរទ្រង់ទ្រាយធំដូចបារាំងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1626.txt	ប្រធានាធិបតីអាមេរិក ដូណាល់ ត្រាំ ហាក់មិនខ្វល់់ខ្វាយអ្វីឡើយនឹងការផ្ទុះសង្គ្រាមពាណិជ្ជកម្ម ក្រោយការដំឡើងនាំចូលពន្ធលើដែក និងអាលុយមីយញ៉ូម។ លោក ត្រាំ គ្រោងប្រកាសដំឡើងពន្ធនាំចូលផលិតផលទាំងពីរនៅសប្ដាហ៍ក្រោយ ដែលរឿងនេះធ្វើឲ្យដៃគូពាណិជ្ជកម្មធំៗរបស់អាមេរិកមានអឺរ៉ុប ចិន ជប៉ុន តវ៉ាយ៉ាងខ្លាំង។ ប្រធានាធិបតីអាមេរិកហាក់ត្រៀមរួចស្រេចដើម្បីប្រយុទ្ធក្នុងសង្គ្រាមដែលបម្រុងនឹងផ្ទុះនោះ។	ផែនការដំឡើងពន្ធនាំចូល២៥ភាគរយលើដែក និង១០ភាគរយលើផលិតផលអាលុយមីញ៉ូមពីសំណាក់រដ្ឋបាលប្រធានាធិបតី ដូណាល់ ត្រាំ កំពុងធ្វើឲ្យពិភពលោករង្គើយខ្លាំង និងស្ថិតនៅលើដំណើរទៅកាន់សង្គ្រាមពាណិជ្ជកម្ម។ សហភាពអឺរ៉ុប កាណាដា បារាំង ចិន និងជប៉ុន សុទ្ធតែបានព្រមានពីគ្រោះថ្នាក់ បើលោក ត្រាំ ពិតជាប្រកាសបង្កើនពន្ធនាំចូលលើផលិតផលឧស្សាហកម្មដ៏សំខាន់ទាំងពីរ។ សហភាពអឺរ៉ុបបានលើកឡើងពីលទ្ធភាពក្នុងការចាត់វិធានការតបវិញ ខណៈបារាំងចាត់ទុកការដំឡើងពន្ធខ្ពស់បែបនេះជារឿងមិនអាចទទទួលបានយកឡើយ។ ចិន ដែលនាំចូលដែកទៅទីផ្សារអាមេរិកដែរនោះ បានទទូចឲ្យរដ្ឋបាលក្រុងវ៉ាស៊ីនតោនរក្សាការអត់ធ្មត់។ ចំណែកឯកាណាដាវិញ ក៏បានព្រមានទុកមុនដែរថា បើផលិតផលខ្លួនរងផលប៉ះពាល់ដោយសារចំណាត់ការរបស់លោក ត្រាំ កាណាដាក៏មិននៅស្ងៀមដែរ។ ការគំរាមឆ្លើយតបរបស់ប្រទេសផលិតដែក និងអាលុយមីញ៉ូមធំៗនេះ ធ្វើឲ្យគេបារម្ភថា សង្គ្រាមពាណិជ្ជកម្មអាចផ្ទុះឡើងមិនខាន។ យ៉ាងណាមិញ លោកប្រធានាធិបតី ត្រាំ ដូចជាមិនបារម្ភឡើយ ហើយបានផ្ញើសារស្វាគមន៍ជម្លោះក្នុងវិស័យពាណិជ្ជកម្មនេះទៅទៀត។ នៅថ្ងៃទី២ ខែមីនា លោក ត្រាំ បានប្រើប្រាស់បណ្ដាញសង្គម
article_1627.txt	។ ប្រជាជនព្រុយណេម្នាក់ៗ មានចំណូលមធ្យមប្រចាំឆ្នាំជាង ពីរម៉ឺនដុល្លារអាមេរិក ឯណោះ។ យ៉ាងណាក៏ដោយ ប្រទេសដែលសម្បូរហូរហៀរដោយប្រេង និងឧស្ម័ននេះកំពុងប្រឈមបញ្ហាច្រើន ដោយសារសេដ្ឋកិច្ចខ្លួនពឹងផ្អែកខ្លាំងលើការនាំប្រេងចេញ ហើយណាមួយភាពចម្រុះនៃចរន្តចំណូលសេដ្ឋកិច្ចជាតិនៅមានកម្រិតទៀត។	សេដ្ឋកិច្ចព្រុយណេចាប់ផ្តើមរង្គោះរង្គើខ្លាំង ដោយសារតម្លៃប្រេងឆៅនៅលើទីផ្សារអន្តរជាតិធ្លាក់ចុះគំហុកចាប់ពីឆ្នាំ ២០១៥ មកនោះ។ ថ្វីបើសេដ្ឋកិច្ចព្រុយណេមិនពឹងផ្អែកទាំងស្រុងលើប្រេងឆៅ និងឧស្ម័នក៏ដោយ ក៏ធនធានធម្មជាតិនេះមានចំណែកសំខាន់ក្នុងការធានាការលូតលាស់នៃសេដ្ឋកិច្ចរដ្ឋមួយនេះដែរ។ ឆ្នាំ ២០១៧ ផលិតផលក្នុងស្រុកសរុប របស់ព្រុយណេធ្លាក់ចុះរហូតដល់ ៣,៦ ភាគរយប្រៀបធៀបនឹងឆ្នាំ ២០១៦ ដែលវាជាសញ្ញាអវិជ្ជមានមួយ។ ការធ្លាក់ចុះផលិតផលក្នុងស្រុកសរុបនេះបណ្តាលមកពីការធ្លាក់ចុះនៃតម្លៃប្រេងឆៅ។ ដោយសារចំណូលធ្លាក់ចុះ រដ្ឋាភិបាលព្រុយណេស្នើ អនុម័តកញ្ចប់ថវិកា សម្រាប់ឆ្នាំ ២០១៧-២០១៨ ដែលមានទំហំត្រឹម ៥,៣ ពាន់លានដុល្លារព្រុយណេ ទាបជាងទំហំថវិកាឆ្នាំ ២០១៦-២០១៧ រហូតដល់ ៣០០ លានដុល្លារព្រុយណេឯណោះ។ ការបន្ថយកញ្ចប់ថវិកាសម្រាប់ចាយវាយឆ្នាំ ជាបន្តបន្ទាប់នេះក៏ដោយសារចំណូលរដ្ឋាភិបាលធ្លាក់ចុះដែរ។ ចំណូលរបស់រដ្ឋាភិបាលឆ្នាំ ២០១៧-២០១៨ មានទំហំប្រមាណ ៣,៤៥ ពាន់លានដុល្លារព្រុយណេក្នុងនោះថវិកាដែលបានមកការនាំចេញប្រេងមានទំហំ ២,៥០៩ ពាន់លាន និងចំណូលមិនមែនប្រេងមានទំហំ ៩៤១,៣៣ លានដុល្លារព្រុយណេ។ រដ្ឋមន្ត្រីប្រចាំការនៅការិយាល័យនាយករដ្ឋមន្ត្រីលោក Abdul Rahman បានបញ្ជាក់ថា ថ្វីត្បិតតែឱនភាពសេដ្ឋកិច្ចជារឿងអវិជ្ជមានសម្រាប់រដ្ឋាភិបាលក៏ដោយ រដ្ឋាភិបាលនៅតែមានលទ្ធភាពក្នុងការដោះស្រាយបញ្ហាប្រឈមដែលបង្កដោយការយឺតយ៉ាវនៃសេដ្ឋកិច្ច និងការធ្លាក់ចុះនៃចំណូលរដ្ឋនេះ។ ហើយរដ្ឋាភិបាលនៅបន្តកំណត់យកការធានាសុខុមាលភាពប្រជាជនជារឿងអាទិភាពដដែល។ យ៉ាងណាមិញ បើតាមការព្យាករ ប្រេង ដែលព្រុយណេមាន អាចប្រើប្រាស់បានក្នុងរយៈពេលប្រហែល ២០ឆ្នាំទៀតប៉ុណ្ណោះដែលវាមានន័យថាព្រុយណេនឹងមិនមានប្រេងសម្រាប់នាំចេញ និងជំរុញកំណើនសេដ្ឋកិច្ចរបស់ខ្លួនទៀតឡើយបន្ទាប់ពីនោះ។ ដូច្នេះព្រុយណេចាំបាច់ត្រូវរៀនរស់ដោយពឹងផ្អែកលើមធ្យោបាយផ្សេងទៀតដើម្បីអភិវឌ្ឍសេដ្ឋកិច្ច និងសង្គមរបស់ខ្លួន។ ១.ដោយទម្លាប់រស់ស្រួល ប្រជាជនព្រុយណេពិបាកសម្របខ្លួននឹងជីវភាពសាមញ្ញ បើទោះបីអាជ្ញាធរព្រុយណេធានាបន្តថែទាំប្រជាពលរដ្ឋក្តីឲ្យរស់ក្នុងភាពសុខស្រួលក្តី បើគ្មានលុយគ្រប់យ៉ាងប្រាកដជានឹងប្រែប្រួល។ ប្រជាជនព្រុយណេឯណោះវិញ ក៏មិនអាចរស់នៅសម្បូរសប្បាយដោយមិនខ្វល់អ្វីដូចមុនដែរ ខណៈអនាគតប្រជាជាតិខ្លួននៅមិនក្នុងស្ថានភាពច្បាស់លាស់នោះ។ ជានិច្ចជាកាលរដ្ឋាភិបាលព្រុយណេក៏បានព្យាយាមក្រើនរម្លឹកប្រជាជនខ្លួនដែរ ដើម្បីឲ្យពួកគេរៀនគិតគូរពីអនាគត និងផ្លាស់ប្តូរទម្លាប់មួយចំនួនដើម្បីសម្របតាមអនាគត។ ប្រជាជនព្រុយណេកើតមកដោយទម្លាប់រស់នៅបែបហ៊ឺហារ និងខ្ជះខ្ជាយបន្តិច។ បើសិនជាកម្រិតជីវភាពនិងចំណូលធ្លាក់ចុះពេលគ្មានប្រេង ប្រជាជនទាំងនោះក៏ពិបាកទម្លាប់ខ្លួនដែរ។ ប្រជាជនព្រុយណេមិនខ្វាយខ្វល់រឿងពន្ធការងារ ឬពន្ធលើដីធ្លីអ្វីទាំងអស់ ហើយពួកគេទទួលបានការអប់រំមិនបង់ថ្លៃដល់កម្រិតសាកលវិទ្យាល័យ បូករួមលើការឧបត្ថម្ភធនច្រើនពីរដ្ឋាភិបាលរួមទាំងការប្រើប្រាស់លំនៅដ្ឋានថែមទៀត។ ប្រជាជនព្រុយណេនៅស្ទក់ មិនសូវស្រវាស្រទេញចង់ធ្វើការងារច្រើនឡើយព្រោះអាងមានរដ្ឋចិញ្ចឹមផ្គត់ផ្គង់ស្ទើរគ្រប់បែបយ៉ាង។ មិនត្រឹមតែប៉ុណ្ណោះពួកគេប្រាថ្នាចូលធ្វើការងារក្នុងវិស័យសាធារណៈប៉ុណ្ណោះ ដោយសារគេរំពឹងទទួលប្រាក់បៀវត្សរ៍ច្រើន និងបុព្វលាភពិសេសច្រើនទៀត។ វាជាបញ្ហាប្រឈមនៅពេលប្រជាជនភាគច្រើននាំគ្នារត់ទៅធ្វើការងាររដ្ឋ ហើយបោះបង់ចោលវិស័យឯកជននោះ។ បើតាមរបាយការណ៍ស្រាវជ្រាវរបស់សារព័ត៌មាន Financial Times ឆ្នាំ ២០១៥ ប្រជាជនព្រុយណេចន្លោះពី៧០ ទៅ ៨០ ភាគរយឯណើដែលត្រូវបានជ្រើសរើសឲ្យបម្រើវិស័យសាធារណៈ។ ប្រជាជនដែលចូលបម្រើការងាររដ្ឋមិនសូវធ្វើការងារពេញដៃពេញជើងឡើយ ហើយខ្លះទៀតតែងព្យាយាមបង្ហាញថាខ្លួនជាប់សែស្រឡាយព្រះចៅស៊ុលតង់។ បើទោះជាគេមិនធ្វើការងារក៏មានប្រាក់បៀវត្សរ៍ជាប្រចាំដែរ ហើយសំខាន់ពួកគេមិនជាប់ពន្ធប្រាក់ចំណូល និងពន្ធផ្សេងទៀតដែរ។ គេសង្កេតឃើញថា កន្លងមក វាមានតែពលករចំណាកស្រុកពីប្រទេសជិតខាងប៉ុណ្ណោះដែលបំពេញចន្លោះការងារឯកជននៅព្រុយណេនោះ។ ដូច្នេះហើយ វាលំបាកនៅពេលដែលព្រុយណេ ត្រូវចាប់ផ្តើមពិពិធកម្មសេដ្ឋកិច្ច និងចាប់ផ្តើមអង្រួនវិស័យឯកជនដើម្បីធានានិរន្តរភាពនៃសេដ្ឋកិច្ចនោះ។ ដើម្បីជំរុញដំណើរការពិពិធកម្មសេដ្ឋកិច្ចជាតិ យុទ្ធសាស្ត្រអភិវឌ្ឍ Wawasan ឆ្នាំ ២០៣៥ ដែលសំដៅដល់ចក្ខុវិស័យថ្មីសម្រាប់បំភ្លឺផ្លូវសម្រាប់ព្រុយណេដើរទៅមុខមុនអស់ប្រេង និងអស់ឧស្ម័ន ត្រូវបានដាក់ចេញដោយមហាក្សត្រព្រុយណេ ដែរ។ ២.ចក្ខុវិស័យ ២០៣៥ ពិតជាអាចសង្គ្រោះសេដ្ឋកិច្ចព្រុយណេ? ព្រះចៅ ហាសាណាល់ ប៊ុលគា ដែលជាប់ឈ្មោះជា ក្សត្រមានទ្រព្យច្រើនបំផុត រហូតដល់ជាង ២០ ពាន់លានដុល្លារអាមេរិកនោះ មានព្រះទ័យព្រួយបារម្ភខ្លាំងពីអនាគតបុរីរដ្ឋដែលប្រកាន់ខ្ជាប់របបរាជានិយមផ្តាច់ការនិងអនុវត្តក្រមព្រហ្មទណ្ឌឥស្លាមមួយនេះ។ ទ្រង់កំពុងបន្តស្វះស្វែងជំរុញឲ្យប្រជាជនរបស់ទ្រង់ខ្វាយខ្វាយពីអនាគតរបស់ខ្លួន និងប្រទេសជាតិទាំងមូលផង និងបន្តស្វែរករកវិធីសាស្ត្របង្កើតចំណូលថ្មីសម្រាប់រដ្ឋផង។ ស្ថិតក្នុងរាជបល្ល័ង្គ ៥០ឆ្នាំ ត្រឹមឆ្នាំ ២០១៧ ហាសាណាល់ ប៊ុលគា បានដាក់ចេញចក្ខុវិស័យដែលពោរពេញដោយមហិច្ឆតាក្នុងការកែទម្រង់សេដ្ឋកិច្ច និងសង្គមព្រុយណេឲ្យស្របតាមការប្រែប្រួលនៃចរន្តសេដ្ឋកិច្ចជាតិ និងធានាការលូតលាស់ប្រកបដោយនិរន្តរភាពនៃបុរីរដ្ឋព្រុយណេនេះ។ ក្រោមចក្ខុវិស័យនេះ ត្រឹមឆ្នាំ ២០៣៥ ព្រុយណេនឹងអាចសម្រេចបាននិរន្តរភាពសេដ្ឋកិច្ចដោយប្រជាជនម្នាក់ៗមានចំណូលមធ្យមប្រចាំឆ្នាំខ្ពស់ស្ថិតនៅលេខរៀងទីដប់លើពិភពលោក។ ដើម្បីសម្រេចគោលដៅនេះ វិស័យអាទិភាពចំនួនបីត្រូវបាន ព្រុយណេដារុយសាឡិម កំណត់ក្នុងផែនការយុទ្ធសាស្ត្រឆ្នាំ ២០៣៥ របស់ខ្លួន ក្នុងនោះមានកែទម្រង់វិស័យអប់រំ កែទម្រង់គោលនយោបាយសេដ្ឋកិច្ច និងគុណភាពនៅក្នុងការរស់នៅរបស់ប្រជាពេលរដ្ឋ (សន្តិសុខសង្គម និងសុខុមាលភាពប្រជាជន)។ ចំពោះវិស័យអប់រំ ព្រះចៅ ហាសាណាល់ ប៊ុលគា ដាក់កំហិតឲ្យមានការអ នុវត្តការពង្រឹងការអប់រំ ពីថ្នាក់ក្រោមពោលគឺកម្រិតបឋមសិក្សា និងគ្រូបង្រៀនផងដែរ។ សម្រាប់ជំហានទីមួយ ត្រឹមឆ្នាំ ២០១៧ សិស្សទាំងនោះយ៉ាងហោចណាស់៩០ភាគរយត្រូវទទួលបានពិន្ទុនៅកម្រិតពី A ទៅ C ហើយសិស្សម្នាក់ៗត្រូវរៀនឲ្យបានតិចបំផុតប្រាំបួនឆ្នាំតាមការកំណត់ក្នុងប្រព័ន្ធអប់រំ។ ចំណែកគ្រួបង្រៀនវិញ ពួកគេត្រូវមានសញ្ញាបត្របរិញ្ញាបត្រ។ ឆ្នាំ ២០១៧ គ្រូបង្រៀនរហូតដល់ ៨០ភាគរយហើយដែលមានសញ្ញាបត្របែបនេះនោះ។ ជំហានទីពីរ ការកែទម្រង់ប្រព័ន្ធអប់រំផ្តោតសំខាន់លើការបង្រៀនដែលមានលក្ខណៈទំនើបដែលអាចមានលទ្ធភាពខ្ពស់ជួយជំរុញសមត្ថភាព និងការសិក្សារបស់សិស្សក្នុងវិស័យបច្ចេកវិទ្យា។ នេះជាយុទ្ធសាស្ត្ររបស់រដ្ឋាភិបាលព្រុយណេក្នុងការផលិតធនធានមនុស្សដែលមានសមត្ថភាពគ្រប់គ្រាន់ដើម្បីធ្វើការងារក្នុងឧស្សាហកម្មប្រេង និងឈប់ពឹងពាក់លើអ្នកជំនាញការបរទេស។ ចំណែកវិស័យសេដ្ឋកិច្ចវិញ ប្រ៊ុយណេផ្តោតសំខាន់លើការធ្វើពិពិធកម្មសេដ្ឋកិច្ចពង្រឹងកិច្ចសហប្រតិបត្តិការវិស័យឯកជន និងសាធារណៈដើម្បីបង្កើនការផលិតក្នុងស្រុក និងនាំចេញ។ ភាពសម្បូរសប្បាយដោយធនធានធម្មជាតិ ធ្វើឲ្យព្រុយណេភ្លេចខ្លួននិងមិនព្យាយាមពង្រឹងសង្វាក់ផលិតកម្មក្នុងស្រុកដើម្បីផលិតផលនាំចេញឡើយ។ ក្រៅពីផលិតកម្ម ព្រុយណេក៏កំពុងដុតដៃដុតជើងពង្រឹងវិស័យសេវាកម្មជាពិសេសវិស័យហិរញ្ញវត្ថុនិងធនាគារផងដែរ។ ពាក់ព័ន្ធវិស័យសេដ្ឋកិច្ចដដែល ព្រុយណេក៏ព្យាយាមធ្វើយ៉ាងណាទាក់ទាញវិនិយោគបរទេសឲ្យមកបណ្តាក់ទុនរកស៊ីនៅក្នុងប្រទេសរបស់ខ្លួន។ ចុងឆ្នាំ ២០១៦ ព្រុយណេទទួលបាន ទំហំវិនិយោគបរទេសផ្ទាល់ ដែលមានទំហំសរុប៤,៧ ពាន់លានដុល្លារឯណោះ ។ ហើយអ្វីដែលគួរឲ្យកត់សម្គាល់នោះគឺ ការវិនិយោគដែលព្រុយណេទទួលបានជាផ្នែកមួយនៃការវិនិយោគក្នុងសហគមន៍អាស៊ានផងដែរ។ គេអាចនិយាយបានថា ក្នុងនាមជាសមាជិកនៃសហគមន៍សេដ្ឋកិច្ចអាស៊ាន ព្រុយណេពឹងផ្អែកសំខាន់លើអាស៊ាន ហើយបុរីរដ្ឋនេះមានលទ្ធភាពខ្ពស់ក្នុងការទាក់ទាញការវិនិយោគពីក្នុងតំបន់អាស៊ានដូចគ្នា។ ដូច្នេះការពង្រឹងចំណងពាណិជ្ជកម្ម និងសេដ្ឋកិច្ចជាមួយបណ្តារដ្ឋអាស៊ានផងទៀតនោះជារឿងដែលមិនអាចខ្វះបានសម្រាប់ព្រុយណេឡើយ។ យ៉ាងណាក្តី ដើម្បីទទួលជោគជ័យក្នុងការអនុវត្តគោលនយោបាយកែទម្រង់ដ៏ធំនេះ នៅប្រឈមបញ្ហាច្រើន ហើយវាចាំបាច់ត្រូវមានការចូលរួមពីសំណាក់ប្រជាពលរដ្ឋគ្រប់ស្រទាប់វណ្ណៈក្នុងសង្គមព្រុយណេដែរ។ ក្រៅពីកែប្រែទម្លាប់រស់នៅហ៊ឺរហារឬខ្ជីខ្ជារ ប្រជាជនព្រុយណេត្រូវសម្របខ្លួនទៅនឹងការបង់ពន្ធជូនរដ្ឋ។ ជារឿងចៀសមិនផុតឡើយ ដែលរដ្ឋាភិបាលព្រុយណេត្រូវអនុវត្តពន្ធអាចលើចំណូល ឬពន្ធផ្សេងទៀត ព្រោះវាជាប្រភពចំណូលថ្មីដែលធានាការអនុវត្តគោលនយោបាយ និងរក្សាប្រយោជន៍យូរអង្វែងយូរអង្វែងសម្រាប់ប្រជាពលរដ្ឋព្រុយណេផងដែរ។ ប៉ុន្តែ រឿងស្រពេចស្រពិលនោះគឺ គេមិនដឹងថា ប្រជាជនព្រុយណេត្រៀមលក្ខណៈកម្រិតណាដើម្បីទទួលយកការផ្លាស់ប្តូរនេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1628.txt	ប្រមុខការទូតអ៊ីតាលី បានថ្លែងសុទិដ្ឋិនិយមអំពីទំនាក់ទំនងសេដ្ឋកិច្ច និងពាណិជ្ជកម្មជាមួយសមាគមប្រជាជាតិអាស៊ីអាគ្នេយ៍ ។ អ៊ីតាលី ក៏មានគម្រោងក្នុងការជួបជាមួយនឹងប្រទេសអាស៊ានដើម្បីជំរុញទំនាក់ទំនងភាគីទាំងពីរឲ្យកាន់ស៊ីជម្រៅទៀតផង ។	លោករដ្ឋមន្ត្រីការបរទេសអ៊ីតាលី នៅថ្ងៃទី ១០ កុម្ភៈ បានថ្លែងក្នុងជំនួបជាមួយនឹងសមភាគីថៃ លោករដ្ឋមន្ត្រី Don Pramudwinai ថា អ៊ីតាលី នឹងព្យាយាមបង្កើន និងជំរុញទំនាក់ទំនងជាមួយនឹងអាស៊ានលើវិស័យពាណិជ្ជកម្ម ហើយរដ្ឋាភិបាលអ៊ីតាលី នឹងរៀបចំឲ្យមានកិច្ចប្រជុំដែលជាកិច្ចសន្ទនាជាន់ខ្ពស់អ៊ីតាលី-អាស៊ានមួយនៅខែមេសាខាងមុខ ។ នេះបើយោងតាមសារព័ត៌មាន Express India ។ តាមប្រភពព័ត៌មានដដែល ប្រមុខការទូតអ៊ីតាលី ដែលទើបតែបញ្ចប់ដំណើរទស្សនកិច្ចមកកាន់រដ្ឋអាស៊ានបីប្រទេសរួមមាន សិង្ហបុរី ឥណ្ឌូណេស៊ី និងថៃ បានអះអាងថា លោក ពិតជាមានការពេញចិត្តជាខ្លាំងក្នុងការជជែកពីសហប្រតិបត្តិការនយោបាយ និងធុរកិច្ចជាមួយនឹងប្រទេសអាស៊ានទាំងបី ហើយ អ៊ីតាលី ក៏មានការប្តេជ្ញាចិត្តក្នុងការពង្រឹងទំនាក់ទំនងជាមួយនឹងអាស៊ានបន្ថែមទៀតផងដែរ ។ គួរជម្រាបផងដែរថា អាស៊ាន ដែលមានសមាជិកសរុបទាំងអស់ដប់ប្រទេស រួមមាន ព្រុយណេ កម្ពុជា ឥណ្ឌូណេស៊ី ឡាវ ម៉ាឡេស៊ី មីយ៉ាន់ម៉ា ហ្វីលីពីន សិង្ហបុរី ថៃ និងវៀតណាម មានប្រជាជនសរុបទាំងអស់ ជាង៦០០ លាននាក់ ដែលស្មើនឹងផលិតផលសរុប ជាង ២ ទ្រីលានដុល្លារ ។ ការអភិវឌ្ឍនៃអង្គការក្នុងតំបន់មួយនេះ បាននិងកំពុងតែទាក់ទាញដៃគូកាន់តែច្រើនពីបណ្តាប្រទេសក្នុង និងក្រៅតំបន់ ។ មកទល់ពេលនេះ អាស៊ាន មានដៃគូសន្ទនារបស់ខ្លួនដប់ភាគី រួមមាន អូស្ត្រាលី កាណាដា ចិន សហភាពអឺរ៉ុប ឥណ្ឌា ជប៉ុន កូរ៉េខាងត្បូង ណូវែលហ្សេឡង់ រុស្ស៊ី និងអាមេរិក ៕ ប្រភពដើម៖ http://indianexpress.com/ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1629.txt	លោក ធិន ច ប្រធានាធិបតីមីយ៉ាន់ម៉ា ដែលជាដៃស្តាំរបស់លោកស្រី អ៊ុន សានស៊ូជី បានលាលែងពីតំណែងនៅថ្ងៃពុធនេះ បន្ទាប់ពីកាន់តំណែងបាន២ឆ្នាំ។	ហ្វេសប៊ុកផ្លូវការរបស់ប្រធានាធិបតី បានបញ្ជាក់ថា លោកប្រធានាធិបតីមីយ៉ាន់ម៉ា U Htin Kyaw បានលាលែងពីតំណែងនៅថ្ងៃទី២១ ខែមីនា ឆ្នាំ២០១៨ ហើយមេដឹកនាំថ្មី នឹងត្រូវជ្រើសរើសក្នុងអំឡុង៧ថ្ងៃ ដែលជាថ្ងៃធ្វើការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_163.txt	ក្នុងដំណើរព្រះរាជដំណើរទស្សនកិច្ចផ្លូវរដ្ឋទៅកាន់វៀតណាម រយៈពេល ២ថ្ងៃ មេដឹកនាំវៀតណាមបានបញ្ជាក់ពីជំហរច្បាស់ៗ ចំពោះព្រះភក្រ្ត ព្រះករុណា ព្រះបាទ សម្តេច ព្រះបរមនាថ នរោត្តម សីហមុនី ថា វៀតណាមផ្តល់តម្លៃ និងផ្តល់អាទិភាពចម្បងក្នុងការកសាង និងអភិវឌ្ឍន៍ទំនាក់ទំនងជាមួយកម្ពុជា។	អគ្គលេខាធិការបក្សកុម្មុយនិស្តវៀតណាម លោក តូ ឡិម បានចូលក្រាបបង្គំគាល់ និងជួបពិភាក្សាការងារជាមួយព្រះមហាក្សត្រកម្ពុជា នារសៀលថ្ងៃទី២៩ ខែវិច្ឆិកា នៅទីស្នាក់ការគណៈកម្មាធិការមជ្ឈិមបក្ស។ លោក តូ ឡិម បានបញ្ជាក់ថា ព្រះរាជដំណើរទស្សនកិច្ចរបស់ព្រះមហាក្សត្រ ជាព្រឹត្តិការណ៍ដ៏សំខាន់មួយ ជាការរួមចំណែកក្នុងការពង្រឹងបន្ថែមទៀត នូវទំនាក់ទំនងមិត្តភាពជាប្រពៃណី និងកិច្ចសហប្រតិបត្តិការ លើគ្រប់វិស័យរវាងវៀតណាម និងកម្ពុជា។ អគ្គលេខាបក្សរូបនេះ បានអះអាងថា វៀតណាមគាំទ្រចក្ខុវិស័យ និងទិសដៅអភិវឌ្ឍន៍របស់កម្ពុជា ក្នុងដំណាក់កាលថ្មី ដោយសង្កត់ធ្ងន់ថា បក្ស និងរដ្ឋវៀតណាម តែងតែយកចិត្តទុកដាក់ និងផ្តល់អាទិភាពកំពូលក្នុងការកសាង និងអភិវឌ្ឍន៍ទំនាក់ទំនងរវាងប្រទេសទាំងពីរ។ ទន្ទឹមនេះ ព្រះមហាក្សត្រ សីហមុនី ទ្រង់សព្វព្រះរាជហឫទ័យ ក្នុងព្រះរាជដំណើរបំពេញទស្សនកិច្ចផ្លូវរដ្ឋវៀតណាម ដោយទ្រង់មានព្រះបន្ទូលថា ដំណើរទស្សនកិច្ចរបស់អគ្គលេខាធិការបក្ស តូ ឡិម មកកាន់កម្ពុជាក្នុងខែកក្កដា ក្នុងឋានៈជាប្រធានាធិបតី មានសារៈសំខាន់ជាប្រវត្តិសាស្ត្រ រួមចំណែកពង្រឹងទំនាក់ទំនងពិសេសអ្នកជិតខាដ៏ល្អ មិត្តភាពប្រពៃណី កិច្ចសហប្រតិបត្តិការលើគ្រប់វិស័យ និរន្តរភាពយូរអង្វែង រវាងវៀតណាម និងកម្ពុជា។ លោកប្រធានាធិបតី លឿង គឿង បានធ្វើជាអធិបតីក្នុងពិធីព្រះរាជទទួលស្វាគមន៍ព្រះរាជដំណើរ អង្គព្រះមហាក្សត្រកម្ពុជា នៅវិមានប្រធានាធិបតីវៀតណាម។ ក្នុងជំនួបនេះ បន្ទាប់ពីពិធីទទួលបដិសណ្ឋារកិច្ច ប្រមុខរដ្ឋវៀតណាម លោក លឿង គឿង បានអះអាងថា ដំណើរទស្សនកិច្ចរបស់ព្រះមហាក្សត្រ នឹងរួមចំណែកដល់ការអភិវឌ្ឍដ៏រឹងមាំ នៃទំនាក់ទំនងសហប្រតិបត្តិការ រវាងប្រទេសទាំងពីរ ដើម្បីផលប្រយោជន៍នៃការអភិវឌ្ឍន៍ និងវិបុលភាពនៃប្រទេសនីមួយៗ និងរួមចំណែកជាវិជ្ជមានក្នុងការលើកកម្ពស់សន្តិភាព ស្ថិរភាព កិច្ចសហប្រតិបត្តិការ ការអភិវឌ្ឍន៍ក្នុងតំបន់ និងពិភពលោក។ បើតាមការថ្លែងរបស់ប្រធានាធិបតីរូបនេះ វៀតណាមជានិច្ចកាល យកចិត្តទុកដាក់ និងផ្តល់អាទិភាពកំពូល ក្នុងការបង្រួបបង្រួម និងអភិវឌ្ឍន៍ទំនាក់ទំនងជាមួយកម្ពុជា។ ព្រះមហាក្សត្រ សីហមុនី មានព្រះរាជបន្ទូលថា ព្រះអង្គ រួមជាមួយសម្តេច ហ៊ុន សែន ប្រធានព្រឹទ្ធសភា, សម្តេច ឃួន សុដារី ប្រធានរដ្ឋសភា និងសម្តេចនាយករដ្ឋមន្ត្រីហ៊ុន ម៉ាណែត បន្តពង្រឹង និងអភិវឌ្ឍន៍ទំនាក់ទំនងមិត្តភាពជាប្រពៃណី រវាងប្រទេសទាំងពីរ ក៏ដូចជាទំនាក់ទំនងជាបងប្អូនជិតស្និទ្ធ រវាងប្រទេសទាំងពីរ ប្រជាជាតិ។ ភាគីទាំងពីរបានឯកភាព ជំរុញការអភិវឌ្ឍន៍ទំនាក់ទំនងទ្វេភាគីលើគ្រប់វិស័យ រួមទាំងជំរុញការឃោសនា ដើម្បីឱ្យយុវជនជំនាន់ក្រោយនៃប្រទេសទាំងពីរ យល់ដឹងយ៉ាងស៊ីជម្រៅអំពីចំណងមិត្តភាព សាមគ្គីភាព និងការលះបង់គ្នាទៅវិញទៅមក រវាងប្រជាជាតិទាំងពីរ និងបន្តលើកកម្ពស់ ទំនាក់ទំនងមិត្តភាពរវាងវៀតណាម និងកម្ពុជា។ លោក លឿង គឿង បានស្នើឱ្យព្រះមហាក្សត្របន្តយកចិត្តទុកដាក់ និងធ្វើការជាមួយថ្នាក់ដឹកនាំជាន់ខ្ពស់កម្ពុជា ដើម្បីបង្កើតលក្ខខណ្ឌសមស្របសម្រាប់ប្រជាជនដើមកំណើតវៀតណាម ក្នុងការរស់នៅ និងប្រកបអាជីវកម្មដោយស្របច្បាប់នៅកម្ពុជា និងបម្រើការងារ ជាស្ពានមិត្តភាព រវាងប្រទេសទាំងពីរ។ ចំណែកក្នុងជំនួបបង្គំគាល់ព្រះមហាក្សត្រ សីហមុនី នៅទីស្តីការរដ្ឋាភិបាល នាយករដ្ឋមន្រ្តីវៀតណាម លោក ផាម មិញ ជិញ បានអះអាងថា វៀតណាម នឹងប្រឹងប្រែងឱ្យអស់ពីសមត្ថភាព ដើម្បីធ្វើការជាមួយកម្ពុជា ដើម្បីបន្តបណ្តុះទំនាក់ទំនង រវាងប្រទេសទាំងពីរ។ វៀតណាម បានត្រៀមខ្លួនរួចជាស្រេច ក្នុងការគាំទ្រ និងចែករំលែកបទពិសោធន៍ ដើម្បីឲ្យកម្ពុជាអាចរៀបចំកិច្ចប្រជុំកំពូលសហគមន៍ភាសាបារាំងលើកទី២០ នៅឆ្នាំ២០២៦ ដោយជោគជ័យ។ សម្តេចព្រះបាទ នរោត្តម សីហមុនី ចាប់ដៃជាមួយនាយករដ្ឋមន្ត្រីវៀតណាម ។ រូបភាព ៖ Thong tin Chinh phu កម្ពុជា និងវៀតណាម ជាប្រទេសជិតខាងគ្នា ដែលបានសហការយ៉ាងជិតស្និទ្ធ ក្នុងវិស័យ នយោបាយ-ការទូត សន្តិសុខ-ការពារជាតិនាពេលថ្មីៗនេះ។ កិច្ចសហប្រតិបត្តិការពាណិជ្ជ កម្ម និងវិនិយោគ បន្តជាមូលដ្ឋានគ្រឹះសម្រាប់ទំនាក់ទំនង នៃប្រទេសទាំងពីរមានការ អភិវឌ្ឍន៍កាន់តែស៊ីជម្រៅ បង្កើនទំនាក់ទំនងរវាងផលប្រយោជន៍សេដ្ឋកិច្ចរបស់ប្រទេសទាំងពីរ។ បច្ចុប្បន្នមាននិស្សិតកម្ពុជាប្រមាណ ៣ ០០០នាក់ កំពុងសិក្សានៅវៀតណាម និងនិស្សិតវៀតណាមជិត ១០០នាក់ កំពុងសិក្សានៅកម្ពុជា។ នេះបើតាមសារព័ត៌មាន VnExpress។ ព្រះករុណា ព្រះបាទ សម្តេច ព្រះបរមនាថ នរោត្តម សីហមុនី បានយាងបំពេញព្រះរាជ ទស្សនកិច្ចផ្លូវរដ្ឋ នៅវៀតណាម ចាប់ពីថ្ងៃទី ២៨-២៩ ខែវិច្ឆិកា តបតាមការអញ្ជើញរបស់ ប្រធានាធិបតីវៀតណាម លោក លឿង គឿង។ នេះជាដំណើរទស្សនកិច្ចលើកទី៤ នៅប្រទេសវៀតណាមរបស់ព្រះមហាក្សត្រ សីហមុនី ចាប់តាំងពីឡើងគ្រងរាជ្យ។ វៀតណាម-កម្ពុជា បានបង្កើតទំនាក់ទំនងការទូតនៅឆ្នាំ១៩៦៧។ វៀតណាមជាដៃគូ ពាណិជ្ជកម្មធំជាងគេទី៣ របស់កម្ពុជា និងជាដៃគូពាណិជ្ជកម្មធំជាងគេក្នុងអាស៊ាន។ នៅឆ្នាំ២០២៣ ទំហំពាណិជ្ជកម្មវៀតណាម-កម្ពុជានឹងកើនដល់ ៨,៦ពាន់លានដុល្លារ។ ក្នុងរយៈពេល ១០ខែឆ្នាំនេះ ទំហំពាណិជ្ជកម្មឈានដល់ ៨,៣ពាន់លានដុល្លារ កើនឡើង ១៧,៥ភាគរយ បើធៀបនឹងរយៈពេលដូចគ្នាកាលពីឆ្នាំមុន។ វៀតណាមមានគម្រោងវិនិយោគចំនួន ២០៥គម្រោងនៅកម្ពុជា ដែលមានដើមទុនចុះបញ្ជី សរុបចំនួន ២,៩៤ពាន់លានដុល្លារ ដែលជាប់ចំណាត់ថ្នាក់លេខ១ ក្នុងតំបន់អាស៊ាន និងជាប្រទេសកំពូលទាំង៥ ដែលមានការវិនិយោគផ្ទាល់ពីបរទេស ច្រើនជាងគេនៅកម្ពុជា។ កម្ពុជាជាប់ចំណាត់ថ្នាក់លេខ២ ក្នុងចំណោមប្រទេស និងដែនដីចំនួន ៧៩ដែលវៀតណាមបានវិនិយោគនៅបរទេស៕ សម្តេចព្រះបាទ នរោត្តម សីហមុនី ចាប់ដៃជាមួយនាយករដ្ឋមន្ត្រីវៀតណាម ។ រូបភាព ៖ Thong tin Chinh phu អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1630.txt	រដ្ឋាភិបាលក្រុងដាកា បានបង្ហាញពីទុទ្ទិដ្ឋិនិយមលើកិច្ចព្រមព្រៀងបញ្ជូនជនភៀសខ្លួនរ៉ូហ៊ីងយ៉ា ដែលបានធ្វើឡើងជាមួយរដ្ឋាភិបាលក្រុងណៃពិដោរកាលពីចុងឆ្នាំមុន ។ ក្រុងដាកា បានអះអាងថា ជនភៀសខ្លួនរបស់មីយ៉ាន់ម៉ា ហាក់មិនចង់ត្រលប់ទៅកាន់ប្រភពដើមរបស់ពួកគេវិញឡើយ ដ្បិតពួកគេនៅតែ ភ័យខ្លាចថា ពួកគេអាចរងការធ្វើទុក្ខបុកម្នេញពីសំណាក់អាជ្ញាធរនៅទីនោះ ។	រដ្ឋមន្ត្រីហិរញ្ញវត្ថុបង់ក្លាដែសលោក Muhith នៅថ្ងៃ៦ មីនា បានអះអាងថា លោក មិនមានការជឿជាក់ថា ជនភៀសខ្លួនរ៉ូហ៊ីងយ៉ារាប់ម៉ឺននាក់របស់មីយ៉ាន់ម៉ា ដែលកំពុងតែស្នាក់នៅជំរំក្នុងទឹកដីបង់ក្លាដែស បណ្តោះអាសន្ន នឹងវិលត្រលប់ទៅកាន់ទីកន្លែងដើមរបស់ពួកគេវិញ តាមរយៈកិច្ចព្រមព្រៀងរវាងរដ្ឋាភិបាលប្រទេសទាំងពីរឡើយ ។ នេះបើយោងតាមការចុះផ្សាយរបស់ភ្នាក់ងារ AFP ។ លោករដ្ឋមន្ត្រី បានបន្តទៀតថា មានតែជនភៀសខ្លួនមួយចំនួនតូចប៉ុណ្ណោះ ដែលនឹងត្រឡប់ទៅមីយ៉ាន់ម៉ាវិញ ដោយលោក លើកហេតុផលចំនួនពីរ។ ទីមួយ ដោយសារតែរដ្ឋាភិបាលមីយ៉ាន់ម៉ា មានឆន្ទៈទទួលជនភៀសខ្លួនតិចតួច និងទីពីរ ជនភៀសខ្លួន មិនហ៊ានត្រឡប់ទៅកន្លែងដើមវិញឡើយ បើពួកគេនៅតែមិនមានទំនុកចិត្ត និងមានការភ័យខ្លាចចំពោះស្ថានភាពនៅទីនោះ ។ គួរជម្រាបជាថ្មីផងដែរថា តាមរបាយការណ៍របស់ភ្នាក់ងារទទួលបន្ទុកជនភៀសខ្លួនរបស់អង្គការសហប្រជាជាតិ មានជនភៀសខ្លួនរ៉ូហ៊ីងយ៉ា មិនតិចជាងកន្លះលាននាក់ឡើយ បានភៀសខ្លួនចេញពីរដ្ឋ Rakhine របស់មីយ៉ាន់ម៉ាទៅកាន់បង់ក្លាដែស ក្រោយពីមានប្រតិបត្តិការវាយប្រហាររបស់កងកម្លាំងរដ្ឋាភិបាលទៅលើក្រុមឧទ្ទាមនៅទីនោះកាលពីចុងឆ្នាំមុន ។ បើតាមបទសម្ភាសន៍របស់អង្គការសិទ្ធិមនុស្ស ជាមួយជនភៀសខ្លួន ពួកគេភាគច្រើនបានចោទប្រកាន់ថា កងកម្លាំងមីយ៉ាន់ម៉ាបានកំណត់ពួកគេជាគោលដៅ ដោយថែមទាំងបានគំរាមឲ្យពួកគេចាកចេញពីទីនោះ ប្រសិនបើចង់មានជីវិតបន្តទៀត ។ ការរំលោភបំពានសិទ្ធិមនុស្សធ្ងន់ធ្ងរ ដែលរួមមានទាំងការរំលោភ, ការបាត់ខ្លួន និងការបំផ្លាញផ្ទះសម្បែងរបស់ជនភៀសខ្លួន សុទ្ធសឹងតែត្រូវបានបញ្ជាក់នៅក្នុងរបាយការណ៍ នៅក្នុងសំណុំរឿងនេះ ។ អ្វីដែលគួរកត់សម្គាល់នោះ ក្រោមសម្ពាធរបស់សហគមន៍អន្តរជាតិ មីយ៉ាន់ម៉ាបានចុះកិច្ចព្រមព្រៀងមួយជាមួយបង់ក្លាដែស នៅខែវិច្ឆិកា ឆ្នាំមុន ដើម្បីរៀបចំបញ្ជូនជនភៀសខ្លួនទៅកាន់ទីកន្លែងដើមវិញ ។ តែយ៉ាងណា ភាគីមីយ៉ាន់ម៉ា ហាក់នៅមិនទាន់មានការរៀបចំខ្លួនរួចរាល់ដើម្បីទទួលជនភៀសខ្លួនវិញនោះទេ។ ជាក់ស្តែងនោះ តាមរបាយការណ៍សិទ្ធិមនុស្ស មកទល់ពេលនេះ នៅតែមានជនភៀសខ្លួនបន្តចាកចេញពីមីយ៉ាន់ម៉ាទៅកាន់បង់ក្លាដែសដដែល ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1631.txt	ប្រតិភូកូរ៉េខាងជើងត្រឡប់ទៅស្រុកវិញហើយនៅយប់ថ្ងៃទី១១ ខែកុម្ភៈ បន្ទាប់ពីបញ្ចប់ទស្សនកិច្ចបីថ្ងៃនៅកូរ៉េខាងត្បូងដើម្បីចូលរួមបើកព្រឹត្តិការណ៍អូឡាំពិករដូវរងា។ វត្តមានដ៏កម្ររបស់មេដឹកនាំជាន់ខ្ពស់កូរ៉េខាងជើងមានប្រធានសភាលោក គីម យ៉ុងណាម និងលោកស្រី គីម យ៉ូចុង ប្អូនស្រីលោក គីម ជុងអ៊ុន ធ្វើឲ្យទំនាក់ទំនងកូរ៉េទាំងពីរប្រសើរឡើងអំឡុងពេលព្រឹត្តិការណ៍អូឡាំពិកនេះ។ ជាការពិត កូរ៉េខាងជើងបានទទួលប្រយោជន៍ច្រើន ឯកូរ៉េខាងត្បូងក៏រងអម្រែកលើស្មាធ្ងន់ដែរ។	ផ្ដើមចេញពីការថ្លែងសាររបស់មេដឹកនាំកូរ៉េខាងជើង គីម ជុងអ៊ុន នៅថ្ងៃទី១ ខែមករា ស្ថានភាពនៅឧបទ្វីបកូរ៉េបានប្រែប្រួលគួរឲ្យកត់សម្គាល់។ មេដឹកនាំវ័យក្មេងរូបនេះបានប្រកាសបញ្ជូនអត្តពលិកកូរ៉េខាងជើងចូលរួមព្រឹត្តិការណ៍អូឡាំពិករដូវរងាដែលកូរ៉េខាងត្បូងជាម្ចាស់ផ្ទះ និងដាក់សំណើទៅក្រុងសេអ៊ូលឲ្យរៀបចំការចរចាដើម្បីសម្រេចកិច្ចការនេះ។ ក្រោយការចរចាជាច្រើនលើក កូរ៉េខាងជើងក៏មានមុខនៅឯទីក្រុងព្យុងឆាង ដែលជាទីតាំងរៀបចំព្រឹត្តិការណ៍នេះ។ នៅថ្ងៃបើកកម្មវិធីដ៏ធំនេះ កូរ៉េខាងជើងក៏បញ្ជូនប្រតិភូមួយក្រុមមានសមាជិក២២នាក់ឲ្យចូលរួម និងដឹកនាំដោយលោក គីម យ៉ុងណាម។ លោក គីម យ៉ុងណាម ប្រមុខរដ្ឋអត់អំណាចរបស់កូរ៉េខាងជើង គឺជាមន្ត្រីជាន់ខ្ពស់ដំបូងគេដែលធ្វើដំណើរទៅកាន់កូរ៉េខាងត្បូង។ អ្វីគួរឲ្យចាប់អារម្មណ៍ គឺវត្តមានលោកស្រី គីម យ៉ូចុង ប្អូនស្រីលោក គីម ជុងអ៊ុន ដែលជាសមាជិកគ្រួសារត្រកូល គីម ដំបូងគេដែលជាន់ទឹកដីកូរ៉េខាងត្បូងតាំងពីចប់សង្គ្រាមកូរ៉េនៅឆ្នាំ១៩៥៣ ។ ឆ្លើយតបកាយវិការរបស់កូរ៉េខាងជើង កូរ៉េខាងត្បូងបានសម្របសម្រួលបញ្ហាប្រឈមយ៉ាងច្រើនដើម្បីទទួលប្រតិភូ និងអត្តពលិកកូរ៉េខាងជើង។ ក្នុងស្មារតីបង្ហាញការរួបរួម អត្តពលិកកូរ៉េទាំងពីរបានប្រើប្រាស់ទង់តែមួយក្នុងថ្ងៃបើកកម្មវិធី ហើយក្រុមកីឡាហុកគីស្ត្រីកូរ៉េក៏ត្រូវបង្កើតជាប្រវត្តិសាស្ត្រផង។ ជាមួយគ្នានោះ កូរ៉េខាងជើងក៏ស្នើទៅអង្គការសហប្រជាជាតិដើម្បីលើកលែងការហាមឃាត់ការធ្វើដំណើរមន្ត្រីកូរ៉េខាងជើង និងព្យួរការអនុវត្តទណ្ឌកម្មឯតោភាគីផង។ អូឡាំពិករដូវរងា៖ គ្រែតែមួយសុបិនផ្សេងគ្នា ព្រឹត្តិការណ៍អូឡាំពិករដូវរងា ដែលធ្វើឡើងពីថ្ងៃទី៩ ដល់ថ្ងៃទី២៥ ខែកុម្ភៈ មិនត្រឹមតែជាការប្រកួតកីឡាប៉ុណ្ណោះ តែក៏ជាវេទិកាសម្រាប់វិញ្ញាសាការទូតផងដែរ។ ទាំងកូរ៉េខាងត្បូង ទាំងកូរ៉េខាងជើង សុទ្ធតែចង់ប្រើប្រាស់ព្រឹត្តិការណ៍នេះដើម្បីដោះស្រាយការប្រឈមមុខនៅឧបទ្វីបកូរ៉េ ប៉ុន្តែបងប្អូនកូរ៉េទាំងពីរនេះមានគោលដៅផ្សេងគ្នា ប្រយោជន៍ខុសគ្នា ឬនិយាយមួយបែបថា ដេកលើគ្រែតែមួយ សុបិនផ្សេងគ្នា។ សម្រាប់កូរ៉េខាងជើង អូឡាំពិកឆ្នាំ២០១៨ គឺជាឱកាសដើម្បីពង្វាងការចាប់អារម្មណ៍របស់អន្តរជាតិ លើកម្មវិធីនុយក្លេអ៊ែររបស់ខ្លួន និងគេចពីទណ្ឌកម្មអន្តរជាតិបានមួយរយៈពេល។ កូរ៉េខាងជើង ដែលហ៊ុមព័ទ្ធដោយទណ្ឌកម្មសេដ្ឋកិច្ច និងសម្ពាធការទូតជុំជិតនោះ ទំនងបានឆ្លៀតឱកាសនេះ ប្រាប់កូរ៉េខាងត្បូងថា ខ្លួនចង់ឲ្យទំនាក់ទំនងអន្តរកូរ៉េប្រសើរឡើងវិញ។ ការអញ្ជើញ លោក មូន ចេអ៊ីន ទៅទស្សនកិច្ចនៅព្យុងយ៉ាង គឺជាផ្លូវលឿនបំផុត ដើម្បីពង្រឹងទំនាក់ទំនងនៅឧបទ្វីបកូរ៉េ។ ទំនាក់ទំនងល្អប្រសើរជាមួយកូរ៉េខាងត្បូង នឹងជួយឲ្យកូរ៉េខាងជើង ព្រោះតាមមេរៀនកន្លងមក ការផ្ដល់ជំនួយមនុស្សធម៌ និងការធូរស្រាលស្ថានការណ៍ ឧបទ្វីបកូរ៉េក៏តែងកើតឡើងតាមក្រោយដែរ។ ការកាត់បន្ថយភាពតានតឹងនេះ គឺជាគោលដៅសំខាន់របស់កូរ៉េខាងត្បូង ដែលចង់ប្រើការទូតកីឡា ដើម្បីសម្រួលទំនាក់ទំនងទ្វេភាគី។ ក្នុងចិត្តរបស់សេអ៊ូល ការបន្ទន់ឥរិយាបថរបស់ព្យុងយ៉ាង នឹងនាំដល់ការចរចាជាមួយវ៉ាស៊ីនតោនមិនខាន។ កូរ៉េខាងត្បូង៖ ដៃម្ខាងចាប់កូរ៉េខាងជើង ដៃម្ខាងការពារសម្ព័ន្ធភាពជាមួយអាមេរិក មួយក្បាច់របស់កូរ៉េខាងជើង កំពុងធ្វើឲ្យកូរ៉េខាងត្បូងស្ថិតលើផ្លូវដ៏លំបាក និងសែងថ្មដ៏ធ្ងន់លើស្មាដូច្នោះដែរ។ ក្នុងនាមជាប្រេសិតរបស់បងប្រុស លោកស្រី គីម យ៉ូចុង បានប្រគល់លិខិតអញ្ជើញលោក មូន ចេអ៊ីន ទៅទស្សនកិច្ចនៅកូរ៉េខាងជើង។ ការអញ្ជើញនេះ ត្រូវគេមើលឃើញថា ជាយុទ្ធសាស្ត្រព្រួញមួយបាញ់សត្វបី គឺពង្រឹងទំនាក់ទំនងអន្តរកូរ៉េផង បំបែកការហ៊ុមព័ទ្ធអន្តរជាតិផង និងបង្កការរអាក់រអួលក្នុងសម្ព័ន្ធភាពអាមេរិក-កូរ៉េខាងត្បូង-ជប៉ុនផង។ សំណើរបស់លោក គីម ជុងអ៊ុន បានធ្វើឲ្យលោក មូន ចេអ៊ីន ត្រូវសម្រេចចិត្តដោយប្រយ័ត្នប្រយែង។ ពោល គឺលោកត្រូវយកចិត្តកូរ៉េខាងជើង ដើម្បីរក្សាស្ថិរភាពឧបទ្វីបកូរ៉េ និងការពារសម្ព័ន្ធភាពជាមួយអាមេរិក និងសហគមន៍អន្តរជាតិ ក្នុងការដាក់សម្ពាធលើកូរ៉េខាងជើង ជុំវិញកម្មវិធីនុយក្លេអ៊ែរផង។ ការយកចិត្តកូរ៉េខាងជើងខ្លាំងពេក អាចធ្វើឲ្យការប្រឹងប្រែងដាក់សម្ពាធលើរដ្ឋឯកោមួយនេះអសារបង់ តែក៏មិនអាចធ្វើឲ្យមានការឃ្នើសចិត្តដែរ ព្រោះជារឿងលំបាកដែលចង់ឲ្យកូរ៉េខាងជើងទន់ភ្លន់នោះ។ យ៉ាងណាមិញ ការអញ្ជើញលោក មូន ចេអ៊ីន គឺជាឱកាសមាសសម្រាប់កូរ៉េខាងត្បូង ក្នុងការអូសទាញកូរ៉េខាងជើងចូលតុចរចា។ ក្នុងករណីលោក មូន ទៅទីក្រុងព្យុងយ៉ាងមែននោះ ទំនាក់ទំនងកូរ៉េទាំងពីរនឹងប្រសើរឡើង។ តាំងពីដើមមក រដ្ឋាភិបាលក្រុងសេអ៊ូល ចង់ដើរតួឯកដើម្បីដោះស្រាយបញ្ហានុយក្លេអ៊ែរ និងតែងសង្ឃឹមថា ទំនាក់ទំនងល្អជាមួយកូរ៉េខាងជើង នឹងវែកផ្លូវឲ្យមានការជួបចរចាដោយផ្ទាល់ រវាងព្យុងយ៉ាង និងវ៉ាស៊ីនតោន ឬក៏ការចរចា៦ភាគីដែលជាប់គាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1632.txt	អាមេរិកបានរងការរិះគន់ខ្លាំងក្នុងកិច្ចប្រជុំបន្ទាន់ក្រុមប្រឹក្សាសន្តិសុខអង្គការសហប្រជាជាតិស្ដីពីបាតុកម្មនៅអ៊ីរ៉ង់នៅថ្ងៃទី៥ ខែមករា។ សមាជិក្រុមប្រឹក្សាសន្តិសុខខ្លះបានបង្ហាញការមិនពេញចិត្តចំពោះអាមេរិក ដែលស្នើឲ្យកិច្ចប្រជុំបន្ទាន់លើបញ្ហាដែលមិនទាក់ទងសន្តិសុខពិភពលោក ឯរុស្ស៊ីវិញបានហៅសំណើរបស់អាមេរិក ជាការបំពានអំណាច។	ក្រុមប្រឹក្សាសន្តិសុខអង្គការសហប្រជាជាតិ បានកោះប្រជុំបន្ទាន់មួយតាមសំណើរបស់អាមេរិកនៅថ្ងៃទី៥ ខែមករា ដើម្បីជជែកលើបាតុកម្មនៅអ៊ីរ៉ង់។ ក្រុងវ៉ាស៊ីនតោនអះអាងថា ប៉ះពាល់សិទ្ធិមនុស្សយ៉ាងខ្លាំង ព្រោះការបង្ក្រាបរបស់កម្លាំងសន្តិសុខអ៊ីរ៉ង់បង្កឲ្យមានអ្នកស្លាប់ និងរបួសជាច្រើន។ ប៉ុន្តែ បារាំង រុស្ស៊ី និងចិន បានរិះគន់សំណើកោះប្រជុំរបស់អាមេរិក ខណៈរបៀបវារៈ គឺជាបញ្ហាក្នុងស្រុករបស់អ៊ីរ៉ង់សុទ្ធសាធ។ បើតាមទីភ្នាក់ងារព័ត៌មាន Reuters តំណាងរបស់បារាំងលោក Francois Delattre និយាយរិះគន់ដោយមិនចំឈ្មោះអាមេរិកថា បាតុកម្មមិនបានបង្កផលប៉ះពាល់សន្តិសុខ និងសន្តិភាពពិភពលោកឡើយ ទោះជាស្ថានការណ៍ពិតជាគួរឲ្យបារម្ភមែនក្ដី។ លោកក៏ស្នើឲ្យមានការប្រុងប្រយ័ត្នចំពោះការប៉ុនប៉ងនាំយកបញ្ហានៅអ៊ីរ៉ង់ដើម្បីប្រើប្រាស់ជាប្រយោជន៍ផ្ទាល់ខ្លួន ដែលផ្ដល់លទ្ធផលដែលគ្រប់គ្នាមិនចង់បាន។ ចំណែកឯអគ្គរដ្ឋទូតរុស្ស៊ី Vassily Nebenzia បានហៅសំណើរបស់អាមេរិកជាការបំពានអំណាច។ លោក Nebenzia អះអាងថា អាមេរិកបានព្យាយាមបំពានវេទិកាក្រុមប្រឹក្សាសន្តិសុខ ហើយការកោះប្រជុំបន្ទាន់នេះ គឺជាប៉ុនប៉ងរបស់អាមេរិកដើម្បីបង្កបញ្ហាដល់កិច្ចព្រមព្រៀងនុយក្លេអ៊ែរឆ្នាំ២០១៥ ដែលអាមេរិកមិនពេញចិត្តខ្លួនឯង។ តំណាងរុស្ស៊ីក៏រិះគន់អាមេរិកដែលចង់ពិភាក្សាបញ្ហាអ៊ីរ៉ង់ និងមិនបំភ្លេចប្រធានសំខាន់ដូចជាវិបត្តិស៊ីរី នុយក្លេអ៊ែកូរ៉េខាងជើង និងជម្លោះនៅយេម៉ែន។ ទន្ទឹមគ្នានោះ តំណាងចិនរបស់លោក Wu Haitao ក៏លើកឡើងដែរថា ការពិភាក្សាស្ថានការណ៍អ៊ីរ៉ង់នៅក្រុមប្រឹក្សាសន្តិសុខ មិនអាចដោះស្រាយបញ្ហាអ៊ីរ៉ង់បានទេ។ លោកស្រី Nikki Haley ប្រេសិតអាមេរិកនិយាយថា បាតុកម្មនៅអ៊ីរ៉ង់ នឹងមិនស្ងប់ស្ងាត់ឡើយ ហើយអាមេរិកក៏បានកត់ឈ្មោះអ៊ីរ៉ង់រួចហើយដែរ។ ដោយឡែក អគ្គរដ្ឋទូតអ៊ីរ៉ង់ប្រចាំអង្គការសហប្រជាជាតិ Gholamali Khoshroo បានប្រាប់សមាជិកក្រុមប្រឹក្សាសន្តិសុខថា អ៊ីរ៉ង់មានភស្តុតាងគ្រប់គ្រាន់រឹងមាំ ដែលបង្ហាញពីការលូកលាន់របស់បរទេសក្នុងបាតុកម្មនេះ។ លោកក៏មិនភ្លេចរិះគន់អាមេរិក ដែលអាងខ្លួនសមាជិកអចិន្ត្រៃយ៍ក្រុមប្រឹក្សាសន្តិសុខ ស្នើកោះប្រជុំបន្ទាន់លើបញ្ហានេះ ទាំងមិនស្ថិតក្នុងអាណត្តិតរបស់ខ្លួនផងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1633.txt	រដ្ឋាភិបាលរុស្ស៊ីបានថ្កោលទោសអាមេរិកដែលចង់បំពាក់អាវុធអ៊ុយក្រែនដើម្បីបន្តប្រយុទ្ធប្រឆាំងក្រុមឧទ្ទាមនៅភាគខាងកើតដែលលោកខាងលិចចោទថា ជាក្រុមដែលគាំទ្រដោយរុស្ស៊ីនោះ។ ម៉ូស្គូជឿជាក់ថា ការផ្តល់អាវុធបន្ថែមជាការជំរុញឲ្យមានការប្រើប្រាស់កម្លាំង និងបង្កសង្គ្រាមបង្ហូរឈាមគ្នាកាន់តែខ្លាំងថែមទៀតនៅពេលខាងមុខ។	កាលពីថ្ងៃសុក្រទី ២២ ខែធ្នូ ក្រសួងការបរទេសអាមេរិកបានប្រកាសថា សហរដ្ឋអាមេរិកមានបំណងផ្តល់សពា្វវុធដល់រដ្ឋាភិបាលអ៊ុយក្រែនដើម្បីពង្រឹងសមត្ថភាពការពារជាតិ ស្របពេលដែលប្រទេសនេះកំពុងបន្តប្រឈមចលនាផ្តាច់ខ្លួនភាគខាងកើតនោះ។ ការប្រកាសនេះត្រូវបានរុស្ស៊ីថ្កោលទោសខ្លាំងផងដែរ។ យោងតាមទីភ្នាក់ងារព័ត៌មាន AFP អនុរដ្ឋមន្ត្រីការបរទេសរុស្ស៊ី Grigory Karasin បានចាត់ទុកការផ្គត់ផ្គង់អាវុធរបស់អាមេរិកឲ្យអ៊ុយក្រែនជារឿងអាក្រក់បំផុតមួយព្រោះវាប្រៀបបានដូចជាជំរុញឲ្យអ៊ុយក្រែនប្រើប្រាស់កម្លាំងបន្ថែមដើម្បីធ្វើសង្គ្រាមដូច្នេះដែរ។ មន្ត្រីជាន់ខ្ពស់រូបនេះសង្កត់ធ្ងន់ថា អ៊ុយក្រែននឹងមិនរារែកក្នុងការប្រើកម្លាំងបាយឡើយ ហើយវាក៏បំផ្លាញដំណើរការកសាងសន្តិភាពដែលមានចែងក្នុងកិច្ចព្រមព្រៀងសន្តិភាពទីក្រុង Minsk ដែលចូលជាធរមានដើមឆ្នាំ ២០១៥ផងដែរ។ ដោយឡែកសមាជិកព្រឹទ្ធសភារុស្ស៊ី Franz Klintsevich ដែលជាសមាជិកគណៈកម្មការធិការសន្តិសុខសភាផងនោះបានលើកឡើងថា អ៊ុយក្រែននឹងឈានទៅប្រើកម្លាំងធ្វើសង្គ្រាម ដោយសារការគាំទ្រផ្នែកសព្វាវុធពីក្រុងវ៉ាស៊ីនតោនបែបនេះនោះ។ ត្រឡប់មកផ្តោតលើបញ្ហាអាវុធវិញ។ បើសិនជាសភាអាមេរិកយល់ព្រម សព្វាវុធច្រើនប្រភេទនឹងត្រូវផ្តល់ឲ្យរដ្ឋាភិបាលអ៊ុយក្រែនដើម្បីពង្រឹងវិស័យការពារជាតិរបស់ខ្លួននៅពេលខាងមុខ។ ក្នុងចំណោមអាវុធទាំងនោះមានកាំភ្លើងប្រឆាំងរថក្រោះ ដែលវាជាប្រភេទអាវុធដែលអ៊ុយក្រែនសុំទិញពីអាមេរិកតាំងពីពេលសង្គ្រាមផ្ទុះឡើងនៅឆ្នាំ ២០១៤មកម្ល៉េះ។ កន្លងមកអាមេរិកផ្តល់ការហ្វឹកហ្វឺនដល់កងទ័ពអ៊ុយក្រែន និងជួយផ្តល់ជំនួយជាសម្ភារយោធាធម្មតាប៉ុណ្ណោះ ហើយអ៊ុយក្រែនត្រូវទិញអាវុធពីក្រុមហ៊ុនឯកជនរបស់អាមេរិក បើសិនជាខ្លួនចង់ប្រើប្រាស់នោះ។ បើគិតមកដល់បច្ចុប្បន្ន សង្គ្រាមភាគខាងកើតប្រទេសអ៊ុយក្រែនដែលជាការប្រយុទ្ធគ្នារវាងក្រុមគាំទ្ររុស្ស៊ីនិងកម្លាំងរដ្ឋាភិបាលនោះបានអូសបន្លាយជាងបីឆ្នាំមកហើយ។ មនុស្សយ៉ាងហោចណាស់ មួយម៉ឺននាក់បានស្លាប់ ខណៈមនុស្ស១,៧លាននាក់ផ្សេងទៀតនោះបានរត់ភៀសខ្លួនផងដែរ។ បើតាមរបាយការណ៍អង្គការសហប្រតិបត្តិការនិងសន្តិសុខអឺរ៉ុប ក្នុងចន្លោះពីខែមករាដល់ខែវិច្ឆិកាឆ្នាំ ២០១៧នេះ មនុស្សយ៉ាងហោចណាស់៤៥០នាក់បានស្លាប់ក្នុងសង្គ្រាមនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1634.txt	ប្រធានាធិបតីរុស្ស៊ី បានបញ្ជាក់ច្បាស់ក្នុងមហាសន្និបាតលើកទី ១៧ នៃបក្សកាន់អំណាចឯកភាពរុស្ស៊ី (United Russia)ថា រុស្ស៊ីមិនចង់ប្រឈមមុខជាមួយប្រទេសណាមួយឡើយ។ រុស្ស៊ីបើកចំហរក្នុងទំនាក់ទំនងជាមួយលោកខាងលិច និងលោកខាងកើត ប៉ុន្តែអ្វីដែលសំខាន់រុស្ស៊ីមិនលះបង់ប្រយោជន៍និងសន្តិសុខរបស់ប្រជាជនខ្លួនឡើយ។	«ភាពខ្លាំងរបស់យើងគឹការពារការគំរាមកំហែងពីខាងក្រៅជាពិសេសភេរវកម្ម។ យើងមិនដែលស្វែងរកការប្រឈមមុខជាមួយប្រទេសណាមួយឡើយ ហើយយើងបន្តគោលនយោបាយការបរទេសស្មោះត្រង់និងមានតម្លាភាពជានិច្ច»។នេះជាសម្តីរបស់លោក វ្ល៉ាឌីមៀ ពូទីន ក្នុងមហាសន្និបាតបក្សកាន់អំណាចលើកឡើយ ១៧ ថ្ងៃសៅរ៍ទី ២៣ ខែធ្នូ។ យោងតាមទីភ្នាក់ងារព័ត៌មានរុស្ស៊ី Sputnik ប្រធានាធិបតីរុស្ស៊ីបានសង្កត់ធ្ងន់ថា រុស្ស៊ីបើកចំហរទំនាក់ទំនងនិងការសន្ទនាជាមួយបណ្តាប្រទេសទាំងអស់ទោះនៅលោកខាងលិច ឬខាងកើតក្តី។ ប៉ុន្តែអ្វីដែលសំខាន់រុស្ស៊ីនឹងមិនលះបង់ប្រយោជន៍ជាតិ និងសន្តិសុខប្រជាពលរដ្ឋរុស្ស៊ីជាដាច់ខាតទោះក្នុងកាលៈទេសៈណាក៏ដោយ។ ក្នុងពេលសំណេះសំណាលជាមួយសមាជិកសមាជិកាបក្ស លោក ពូទីន ក៏បានគូសបញ្ជាក់ពីគោលនយោបាយ និងទស្សនវិស័យរបស់រុស្ស៊ីនាពេលអនាគតផងដែរក្នុងការដោះស្រាយបញ្ហាសេដ្ឋកិច្ច សិទ្ធិមនុស្ស និងសង្គម។ តាមពិទៅសមាជបក្សកាន់អំណាចរុស្ស៊ីនេះត្រូវបានរៀបចំឡើងប៉ុន្មានសប្តាហ៍ប៉ុណ្ណោះក្រោយពេលដែលលោក ពូទីន ប្រកាសជាផ្លូវការថា លោកនឹងឈរឈ្មោះជាប្រធានាធិបតីបន្តទៀតសម្រាប់ការបោះឆ្នោតខែមីនាខាងមុខនេះ។ មេដឹកនាំរុស្ស៊ីរូបនេះបានអះអាងថា ការកាត់បន្ថយភាពក្រីក្រ និងបង្កើតការងារជារឿងអាទិភាពបំផុតសម្រាប់លោកក្នុងនាមជាប្រធានាធិបតីសម្រាប់អនាគត។ ហើយភាពខ្លាំងនិងមានទំនួលខុសត្រូវនៃសង្គមស៊ីវិលក៏ជាគន្លឹះសំខាន់នៃសន្តិសុខ និងស្ថិរភាពរបស់រុស្ស៊ីពេលអនាគតដែរ។ លោកក៏បានព្រមានពីចលនាប្រជាឧបាយ (Populism) ដែលកំពុងកើនឡើងនៅលើពិភពលោកផងដែរ។ លោក ពូទីនបានបញ្ជាក់ដូច្នេះ៖ «សង្គមស៊ីវិលដែលខ្លាំង មានការទទួលខុសត្រូវ និងសេរី ជាគន្លឹងមួយនៃការផ្លាស់ប្តូរ ហើយវាជាការពារមិនឲ្យមានការបង្កអស្ថិរភាពនៅរុស្ស៊ី និងបង្កភាពចលាចលនៅក្នុងប្រទេស»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1635.txt	ប្រមុខរបបសឹកថៃ ប្រាយុទ្ធ ចន្ទអូចា នឹងចេញបទបញ្ជាពិសេសមួយដោយការហាមឃាត់នយោបាយអនុញ្ញាតឲ្យគណបក្សនយបាយនានាចូលរួមការបោះឆ្នោតសកលដែលនឹងត្រូវធ្វើឡើងនៅចុងឆ្នាំក្រោយ។ ការប្រកាសនេះទទួលបានការស្វាគមន៍ពីគណបក្សនយោបាយនានា និងក្រុមសកម្មជនសិទ្ធិមនុស្សផងដែរ។	បន្ទាប់ពីមានការទទូចពីសំណាកគណបក្សនយោបាយថៃធំៗកន្លងមកពាក់ព័ន្ធការបើកទូលាយនយោបាយមុនការបោះឆ្នោតមកដល់នៅឆ្នាំ២០១៨ ឧត្តមសេនីយ៍ប្រាយុទ្ធ ចន្ទអូចា បានប្រកាសថា លោកនឹងប្រើប្រាស់បទបញ្ជាពិសេសបើកផ្លូវគណបក្សនយោបាយអាចចូលរួមបោះឆ្នោតខាងមុខ។ បើតាមទីភ្នាក់ងារព័ត៌មាន Reuters របបសឹកបានសម្រេចដាក់បម្រាមលើកសកម្មភាពនយោបាយចាប់ពីខ្លួនធ្វើរដ្ឋប្រហារដណ្តើមអំណាចកាលពីខែឧសភាឆ្នាំ ២០១៤មកម្ល៉េះ។ ប៉ុន្តែក្រោយលោក ប្រាយុទ្ធ ប្រកាសប្រាប់អ្នកសារព័ត៌មានថា ការបោះឆ្នោតនឹងត្រូវរៀបចំឡើងនៅខែវិច្ឆិកាឆ្នាំ ២០១៨ របបសឹកក៏ចាំបាច់ត្រូវដកបម្រាមនយោបាយនេះដូចគ្នា។ លោក ប្រាយុទ្ធបានបញ្ជាក់ដូច្នេះ៖« រដ្ឋាភិបាលថៃនឹងប្រើប្រាស់មាត្រា ៤៤ នៃរដ្ឋធម្មនុញ្ញដើម្បីដោះស្រាយបញ្ហាសកម្មភាពនយោបាយនេះ»។ ប៉ុន្តែលោកមិនបានបញ្ជាក់ឲ្យបានច្បាស់ឡើយថា តើបទបញ្ជារបស់លោកនឹងចូលជាធរមានពេលណាឡើយ។ ការប្រកាសរៀបចំបោះឆ្នោតឆ្នាំ ២០១៨ បានទទួលការស្វាគមន៍ច្រើនពីសំណាក់បណ្តាអ្នកជំនួញ និងក្រុមសកម្មជនសិទ្ធិមនុស្ស ព្រោះគេរំពឹងថាការផ្ទេរអំណាចនិងស្តារឡើងវិញនៅប្រជាធិបតេយ្យអាចនឹងកើតមានឡើងឆាប់ៗនៅប្រទេសថៃ។ ពាក់ព័ន្ធការឈានទៅដកបម្រាមនយោបាយនេះ អ្នកនាំពាក្យក្រុមអាវក្រហមថៃ Thanawut Wichaidit បានលើកឡើងថា ការសម្រេចចិត្តរបស់របបសឹកជាជំហានដំបូងមួយសម្រាប់ការបោះឆ្នោត និងប្រជាធិបតេយ្យនៅក្នុងប្រទេសថៃ។ ប៉ុន្តែលោកក៏ស្នើឲ្យរបបសឹកថៃពិចារណាដកបម្រាមលើការជួបជុំជាសាធារណៈផងដែរនៅពេលខាងមុខនេះ។ សូមបញ្ជាក់ថា រដ្ឋប្រហារយោធាថៃកើតឡើងក្នុងខែឧសភាឆ្នាំ ២០១៤ ដោយទម្លាក់លោកស្រី យីងឡាក់ ស៊ីណាវ៉ាត់ពីតំណែង។ លោកឧត្តមសេនីយ៍ ប្រាយុទ្ធ ដែលដឹកនាំរដ្ឋប្រហារនេះបានបន្តធ្វើជាប្រមុខរដ្ឋាភិបាលថៃរហូតមក ហើយដល់ខែតុលាឆ្នាំ ២០១៧នេះ ទើបគេឃើញមានការប្រកាសរៀបចំបោះឆ្នោតសាកលជាផ្លូវការក្រោយពន្យារបន្តបន្ទាប់។ ក្រោយរដ្ឋប្រហារកើតឡើងគេឃើញប្រទេសលោកខាងលិចខ្លះបានបន្ថយកម្រិតចំណងទំនាក់ទំនងជាមួយថៃ ប៉ុន្តែក្រោយមានការប្រកាសកាលបរិច្ឆេទបោះឆ្នោតនេះ សហភាពអឺរ៉ុបបានប្រកាសថាខ្លួនស្តារទំនាក់ទំនងជាមួយថៃពេញលេញវិញដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1637.txt	មេដឹកនាំកំពូលចិន ស៊ី ជិនភីង នៅថ្ងៃទី៤ ខែមករា បានប្រាប់ឲ្យកងទ័ពចិនទាំងអស់ត្រៀមខ្លួនដើម្បីធ្វើសង្គ្រាម និងមិនត្រូវខ្លាចស្លាប់ឡើយ។ លោក ស៊ី ជិនភីង បានប្រាប់បែបនេះ ចំពេលដែលស្ថានការណ៍ភូមិសាស្ត្រនយោបាយក្នុងតំបន់ ជាពិសេសជុំវិញទឹកដីចិន ប្រែប្រួលខ្លាំង ហើយកំណែទម្រង់យោធានៅចិនកំពុងធ្វើឡើងដើម្បីក្លាយជាកងទ័ពលំដាប់ពិភពលោកនៅឆ្នាំ២០៥០ ។	ប្រធានាធិបតីចិន ស៊ី ជិនភីង បានដាក់បញ្ជាឲ្យកងកម្លាំងទាំងអស់ពង្រឹងសមត្ថភាពប្រយុទ្ធក្នុងសមភូមិពិត និងជាពិសេសនោះត្រូវត្រៀមលក្ខណៈរួចជាស្រេចសម្រាប់ការធ្វើសង្គ្រាម ហើយឈ្នះ។ លោក ស៊ី ជិនភីង ចេញបញ្ជាបែបនេះ នាឱកាសទស្សនកិច្ចត្រួតពិនិត្យកងទ័ពច្រើនជាង៧ពាន់នាក់នៅទីបញ្ជាការសមរភូមិទិសកណ្ដាលក្នុងខេត្តហឺប៉ី។ នេះជារឿងកម្រដែលមេដឹកនាំកំពូលចិនត្រួតពិនិត្យកងទ័ពទ្រង់ទ្រាយធំបែបនេះ។ ក្រៅពីតំណែងប្រធានាធិបតី លោក ស៊ី ជិនភីង ក៏កាន់តួនាទីជាអគ្គលេខាធិការគណៈកម្មាធិការមជ្ឈិមបក្សកុម្មុយនីស្តចិន និងជាប្រធានគណៈកម្មការយោធាមជ្ឈិម (CMC) ផងដែរ។ ជាប្រធានគណៈកម្មការយោធានេះ លោក ស៊ី ជិនភីង គឺជាអគ្គមេបញ្ជាការកងកម្លាំងប្រដាប់អាវុធគ្រប់ប្រភេទរបស់ចិន ដែលមានចំនួនជាងពីរលាននាក់។ បើតាមទីភ្នាក់ងារព័ត៌មាន Xinhua ក្នុងឯកសណ្ឋានជាកងទ័ព លោក ស៊ី ជិនភីង បាននិយាយណែនាំឲ្យកងទ័ពអនុវត្តស្មារតីមហាសន្និបាតបក្សលើកទី១៩ និងការកសាងកងទ័ពឲ្យបានខ្លាំងក្នុងយុគសម័យថ្មី។ ក្នុងន័យនេះ ប្រមុខដឹកនាំចិនរូបនេះបានណែនាំឲ្យទាហានគ្រប់រូប គ្រប់តំណែង អនុវត្តឲ្យខ្ជាប់ខ្ជួននូវសេចក្ដីសម្រេចរបស់គណៈកម្មាធិការមជ្ឈិម និង CMC ជាមួយនឹងស្មារតីប្រយុទ្ធដោយមិនត្រូវខា្លចការលំបាក និងសេចក្ដីស្លាប់នោះទេ។ «ពួកគេត្រូវហ្វឹកហាត់ឲ្យបានខ្លាំងក្លា ក្លាហានជម្នះការលំបាកលើសពីសត្រូវ និងក្លាយជាកម្លាំងទ័ពដ៏ខ្លាំងក្លាដែលត្រៀមខ្លួនប្រយុទ្ធ ហើយឈ្នះជានិច្ច ដើម្បីបំពេញតាមបញ្ជារបស់បក្ស និងប្រជាជន»។ នេះជាការណែនាំរបស់លោក ស៊ី ជិនភីង ទៅកាន់កងទ័ពចិនដែលឈរក្រោមអាកាសធាតុត្រជាក់ខ្លាំង ក៏ដូចជាកងទ័ពទាំងមូលផង។ លោក ស៊ី ចង់ឲ្យយោធាពង្រឹងខ្លួនតាមរយៈការស្រាវជ្រាវបច្ចេកវិទ្យាទំនើបៗ និងហ្វឹកហាត់រួមគ្នាឲ្យបានច្រើន។ ចាប់តាំងពីក្លាយជាមេដឹកនាំកំពូលចិនក្នុងឆ្នាំ២០១២ មក លោក ស៊ី ជិនភីង បានចេញបញ្ជាឲ្យកែទម្រង់យោធាចិនជាបន្តបន្ទាប់។ ក្នុងនោះគេឃើញមាន ការបង្កើតនាយកដ្ឋានថ្មីៗចំណុះ CMC បង្កើតទីបញ្ជាការសមរភូមិថ្មីៗចំនួនប្រាំជំនួសអង្គភាពចាស់ និងកាត់បន្ថយកងទ័ពចំនួនបីសែននាក់ជាដើម។ អ្នកជិតខាងចិនមានឥណ្ឌា ជប៉ុន កូរ៉េខាងត្បូង និងអាមេរិក តាមដានយកចិត្តទុកចំពោះការកែទម្រង់នេះ ដោយបារម្ភថា ស្ថិរភាព និងសន្តិសុខនៅអាស៊ីកំពុងឡើងកម្ដៅខ្លាំងឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1638.txt	រដ្ឋាភិបាលក្រុងហ្សាការតា ហាក់នៅមិនទាន់ពេញចិត្តចំពោះការរីកចម្រើននៃវិស័យសេដ្ឋកិច្ចរបស់ខ្លួន បើទោះបីជា រយៈពេលចុងក្រោយនេះ មានស្ថាប័នអន្តរជាតិជាច្រើន បានទទួលស្គាល់ និងសរសើរពីភាពល្អប្រសើរឡើងនៃសេដ្ឋកិច្ចឥណ្ឌូណេស៊ីក៏ដោយ ។	លោកប្រធានាធិបតីឥណ្ឌូណេស៊ី ចូកូ វីដូដូ បានថ្លែងថា ឥណ្ឌូណេស៊ី ទទួលបានការចាប់អារម្មណ៍ និងកោតសរសើរជាច្រើនពីបណ្តាភ្នាក់ងារវិនិយោគ និងស្ថាប័នអន្តរជាតិ។ លោករាប់បញ្ចូលទាំងធនាគារពិភពលោក ដែលទើបតែចេញរបាយការណ៍បញ្ជាក់ថា ឥណ្ឌូណេស៊ី បានផ្លាស់ប្តូរពីចំណាត់ក្នុងវិស័យធុរកិច្ចកាន់តែល្អប្រសើរនោះ ។ នេះបើយោងតាមការចុះផ្សាយរបស់សារព័ត៌មាន ឥណ្ឌូណេស៊ី The Jakarta Post នៅថ្ងៃ ៦ មករា ។ ទន្ទឹមនឹងអះអាងពីការទទួលស្គាល់ពីចំណុចវិជ្ជមានរបស់ឥណ្ឌូណេស៊ីនេះ លោកក៏បានចោទជាសំណួរទៅមន្ត្រីជាន់ខ្ពស់របស់លោក ថាតើមូលហេតុអ្វីបានជាស្ថានភាពជាក់ស្តែងនៃសេដ្ឋកិច្ចរបស់ឥណ្ឌូណេស៊ី មិនដូចអ្វីដែលអ្នកខាងក្រៅមើលឃើញ។ សម្រាប់លោក សេដ្ឋកិច្ចឥណ្ឌូណេស៊ី នៅមិនទាន់មានការរីកលូតលាស់ដូចការរំពឹងទុកនៅឡើយនោះទេ ។ នាកិច្ចប្រជុំគណៈមន្ត្រីឥណ្ឌូណេស៊ី ដែលប្រព្រឹត្តនៅថ្ងៃ៥ មករា លោកប្រធានាធិបតី បានលើកចោទយ៉ាងដូច្នេះថា៖«ចំណាត់ថ្នាក់សេដ្ឋកិច្ចឥណ្ឌូណេស៊ី បានហក់ឡើង ដែលរួមមានទាំងផ្សារភាគហ៊ុន ហើយអត្រាអតិផរណាក៏ទាប និងជាពិសេសនោះ កញ្ចប់ថវិការដ្ឋ ក៏កាន់តែល្អប្រសើរ ។ គ្រប់យ៉ាង គឺល្អ តើយើងគួរធ្វើអ្វីបន្ទាប់ទៀត?»។ លោកបន្ថែមទៀតថា៖«ខ្ញុំ សូមប្រៀបធៀបស្ថានភាពរបស់ឥណ្ឌូណេស៊ី ដូចទៅនឹងមនុស្សដែលឈឺ តែមិនមានរោគសញ្ញាអ្វីសោះ ។ កម្រិតជាតិខ្លាញ់ក៏ល្អ, បញ្ហាបេះដូងក៏គ្មាន ហើយអណ្តាតក៏ល្អទៀត»។ នេះបើយោងតាមប្រភពព័ត៌មាន ។ តាមពិតទៅ បញ្ហាពីក្រោយនៃការមិនអស់ចិត្តចំពោះសេដ្ឋកិច្ចឥណ្ឌូណេស៊ីរបស់លោក វីដូដូ ក៏ព្រោះតែ នៅពេលអំឡុងពេលឃោសនាបោះឆ្នោតឆ្នាំ២០១៤ លោក បានសន្យានឹងជំរុញសេដ្ឋកិច្ចឥណ្ឌូណេស៊ី ឲ្យលូតលាស់ក្នុងកម្រិត ៧ភាគរយ ។ ក៏ប៉ុន្តែ គិតចាប់ពីលោកកាន់តំណែងមក សេដ្ឋកិច្ចឥណ្ឌូណេស៊ី នៅត្រឹមតែកម្រិត ៥ភាគរយប៉ុណ្ណោះ ហើយ លោក ក៏បានណែនាំឲ្យមន្ត្រីរកហេតុផល ដើម្បីឲ្យសេដ្ឋកិច្ចឥណ្ឌូណេស៊ី រីកលូតលាស់លឿនជាងនេះ ខណៈអាណត្តិដឹកនាំរបស់លោក ក៏កាន់តែខិតជិតដល់ពេលកំណត់ហើយនោះ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1639.txt	ភោជនីយដ្ឋានមួយដែលស្ថិតនៅក្នុងតំបន់ជ្រោយហ្គាស្សា ទឹកដីប៉ាឡេស្ទីន បានប្រកាសបញ្ចុះតម្លៃដល់រាល់ភ្ញៀវកូរ៉េខាងជើងទាំងអស់។ បើតាមការផ្សាយរបស់ AFP ម្ចាស់ភោជនីយដ្ឋានចង់សម្តែងការដឹងគុណចំពោះលោក គីម ជុងអ៊ុន ដែលបានថ្កោលទោសសហរដ្ឋអាមេរិក លើការទទួលស្គាល់ហ្ស៊េរុយសាឡិមជារដ្ឋធានីផ្លូវការរបស់អ៊ីស្រាអែល។	«ភ្ញៀវកូរ៉េខាងជើងនឹងទទួលបាននូវការបញ្ចុះតម្លៃ៨០ភាគរយ ព្រោះយើងចង់បង្ហាញការ គោរពចំពោះមេដឹកនាំកូរ៉េខាងជើង លោក គីម (ជុងអ៊ុន) ដែលបានគិតគូរដល់ប៉ាឡេស្ទីនរបស់យើង»។ នេះជាការផ្សព្វផ្សាយរបស់ភោជនីយដ្ឋាន Rabaa ដែលស្ថិតក្នុងតំបន់ជនភៀសខ្លួន Jabalia ក្នុងជ្រោយហ្គាស្សារបស់ប៉ាឡេស្ទីន។ បើតាមការបញ្ជាក់របស់រដ្ឋមន្ត្រីមហាផ្ទៃប្រចាំជ្រោយហ្គាស្សា មិនមានជនជាតិកូរ៉េខាងជើង ឬជនជាតិប៉ាឡេស្ទីន កាន់លិខិតឆ្លងដែនកូរ៉េខាងជើងឡើយ នៅតំបន់របស់ខ្លួន។ ទោះបីជាយ៉ាងណាក៏ដោយ លោក Rabaa ដែលជាម្ចាស់ភោជនីយដ្ឋានបានថ្លែងប្រាប់ AFP ថា៖ «ការបញ្ចុះតម្លៃនេះ ជានិមិត្តរូបនៃការដឹង គុណ ចំពោះលោក គីម។ ពិតណាស់ ទីនេះមិនមានកូរ៉េខាងជើងណាម្នាក់ឡើយ ប៉ុន្តែយ៉ាងហោចណាស់ ខ្ញុំបានការងារសំខាន់មួយសម្រាប់លោក គីម»។ ក្រៅពីអក្សរដែលមានការបញ្ជាក់អំពីការបញ្ចុះតម្លៃ៨០ភាគរយ ជញ្ជាំងនៃភោជនីយដ្ឋាន Rabaa ក៏មានតាំងរូបលោក គីម ជុងអ៊ុន ជាមួយនឹងទង់ជាតិប៉ាឡេស្ទីន និងកូរ៉េខាងជើង។ កាលពីថ្ងៃទី៦ ខែធ្នូ លោកប្រធានាធិបតីអាមេរិក ដូណាល់ ត្រាំ បានប្រកាសថា លោកទទួលស្គាល់ក្រុងជម្លោះ ហ្ស៊េរុយសាឡិមជារដ្ឋធានីផ្លូវការរបស់អ៊ីស្រាអែល ដោយលោកនឹងដាក់ទីតាំងស្ថានទូតនៅទីនោះ។ ជាការឆ្លើយតប មេដឹកនាំកូរ៉េខាងជើង លោក គីម ជុងអ៊ុន ថា លោកត្រា ជាមនុស្សចាស់វង្វេងវង្វាន់ ដែលធ្វើសកម្មភាពខ្លួនដោយគ្មានការពិចារណាខ្ពស់៕ អត្ថបទទាក់ទង ប្រទេសមូស្លីមសុំឲ្យពិភពលោកទទួលប៉ាឡេស្ទីនជារដ្ឋ និងហ្ស៊េរុយសាឡិមខាងកើតជារដ្ឋធានីប៉ាឡេស្ទីន អ៊ីរ៉ង់ថា ត្រាំទទួលស្គាល់ហ្ស៊េរុយសាឡិមជារដ្ឋធានីអ៊ីស្រាអែល មិនខុសពីចាក់សាំងលើភ្លើងនៅមជ្ឈិមបូព៌ា អាមេរិកផ្តាំប្រទេសឯទៀត៖មិនបាច់បង្រៀនអាមេរិករឿងដោះស្រាយបញ្ហាប៉ាឡេស្ទីន និងអ៊ីស្រាអែលទេ អាមេរិករងការរិះគន់ខ្លាំងនៅក្រុមប្រឹក្សាសន្តិសុខដោយសារការរើស្ថានទូតទៅហ្ស៊េរុយសាឡិម ប្រជាជនម៉ាឡេស៊ី ឥណ្ឌូណេស៊ីបាតុកម្មប្រឆាំង ត្រាំ ដែលទទួលស្គាល់ ហ្ស៊េរុយសាឡិមជារដ្ឋធានីអ៊ីស្រាអែល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_164.txt	រដ្ឋមន្ត្រីការពារជាតិចិន លោក ដុង ជុន បានឃើញបង្ហាញខ្លួនជាសាធារណៈក្នុងកិច្ចប្រជុំសន្តិសុខឈូងសមុទ្រហ្គីណេ ក្នុងទីក្រុង សៀងហៃ នៅថ្ងៃទី៥ ខែវិច្ឆិកា ក្រោយមានព័ត៌មានថា លោក រងការស៊ើបអង្កេតលើអំពើពុករលួយ។	អត្ថបទទាក់ទង The Financial Times៖ ចិនស៊ើបអង្កេតប្រមុខការពារជាតិលើបទចោទពុករលួយ ក្រោយមានព័ត៌មានពីការស៊ើបអង្កេតលើអំពើពុករលួយ រដ្ឋមន្ត្រីការពារជាតិចិន លោក ដុង ជុន បានបង្ហាញខ្លួនជាសាធារណៈលើកដំបូង ក្នុងវេទិកាសន្តិសុខ នៅទីក្រុងសៀងហៃ។ លោក ដុង បានចូលរួមវេទិកាសន្តិសុខឈូងសមុទ្រហ្គីណេ នៅទីក្រុង សៀងហៃ ដោយបានជួបប្រមុខគណប្រតិភូ និងប្រកាសជំហសហការជាមួយកងទ័ពរបស់ប្រទេសក្នុងតំបន់ ដើម្បីចែករំលែកទំនួលខុសត្រូវក្នុងការរក្សាសន្តិសុខក្នុងឈូងសមុទ្រហ្គីណេ។ ក្នុងកិច្ចប្រជុំ លោក ដុង បានទទូចឱ្យមានការខិតខំប្រឹងប្រែងជ្រោមជ្រែងលើកិច្ចសហប្រតិបត្តិការដែនសមុទ្រជាប្រព័ន្ធ, ការបន្តមិត្តភាពប្រពៃណីជាមួយប្រទេសក្នុងតំបន់ និងការរួមចំណែកកសាងសហគមន៍ចិន និងអាហ្វ្រិកជាមួយសុបិនរួម។ នេះបើតាមការចុះផ្សាយទីភ្នាក់ងារព័ត៌មាន Xinhua។ ជាការឆ្លើយតប គណៈប្រតិភូ បានបង្ហាញការប្ដេជ្ញាបង្កើនទំនុកចិត្តទៅវិញទៅមក និងធ្វើឱ្យកិច្ចសហប្រតិបត្តិការ កាន់តែស៊ីជម្រៅជាមួយភាគីក្រុងប៉េកាំង ដើម្បីធ្វើឱ្យឈូងសមុទ្រហ្គីណេ ឱ្យទៅជាតំបន់ដែនទឹកដ៏មានសុវត្ថិភាព ស្ថិរភាព និងវិបុលភាព។ វេទិកាដែលរៀបចំដោយកងទ័ពជើងទឹកប្រជាជនចិននេះ ត្រូវបានចូលរួមដោយប្រមុខកងទ័ពពី១៨ប្រទេស រួមមានកុងហ្គោ, នីហ្សេរីយ៉ា, កាមេរូន និងកាបុង ជាដើម។ នៅថ្ងៃទី២៧ ខែវិច្ឆិកា សារព័ត៌មាន Financial Times បានចុះផ្សាយថា រដ្ឋមន្ត្រីការពារជាតិចិនរូបនេះ ត្រូវស្ថិតនៅក្រោមការស៊ើបអង្កេតពាក់ព័ន្ធនឹងការប្រព្រឹត្តអំពើពុករលួយ។ ទាក់ទិនលើព័ត៌មានចុះផ្សាយលើការស៊ើបអង្កេតលោក ជុន អ្នកនាំពាក្យក្រសួងការបរទេសចិន លោកស្រី ម៉ៅ នីង បានច្រានចោលលើរបាយការណ៍ ដោយចាត់ទុកថាគ្រាន់តែជារឿងមិនពិត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1640.txt	អាមេរិកនឹងរៀបចំពិធីជប់លៀងមិត្តភាពនៅដើមខែមករា ឆ្នាំ២០១៨ សម្រាប់ប្រទេសទាំងអស់ដែលមិនបានគាំទ្រដំណោះស្រាយរបស់មហាសន្និបាតអង្គការសហប្រជាជាតិជុំវិញបញ្ហាទីក្រុងហ្ស៊េរុយសាឡិម។ នេះបើតាមលិខិតអញ្ជើញរបស់លោកស្រី Nikki Haley អគ្គរដ្ឋទូតអាមេរិកប្រចាំងអង្គការសហប្រជាជាតិ។ ក្រៅពីអាមេរិក និងអ៊ីស្រាអែល ប្រទេសដែលបោះឆ្នោតប្រឆាំង ជាប្រទេសកោះតូចៗ និងក្រីក្រ។	អគ្គរដ្ឋទូតអាមេរិក Nikki Haley បានផ្ញើលិខិតមួយទៅកាន់តំណាងប្រទេសចំនួន៦៤ ដោយអញ្ជើញពួកគេឲ្យចូលរួមពិធីជប់លៀងអរគុណសម្រាប់មិត្តភាពចំពោះអាមេរិក ដែលគ្រោងរៀបចំនៅថ្ងៃទី៣ ខែមករា ឆ្នាំ២០១៨ ។ ជប់លៀងអរគុណ ព្រោះប្រទេសទាំងនេះមិនបានគាំទ្រដំណោះស្រាយប្រឆាំងការសម្រេចចិត្តរបស់អាមេរិកដែលទទួលស្គាល់ហ្ស៊េរុយសាឡិមជារដ្ឋធានីរបស់អ៊ីស្រាអែល ទោះជាលោក ដូណាល់ ត្រាំ គំរាមផ្ដាច់ជំនួយក្ដី។ ក្នុងចំណោមរដ្ឋសមាជិកអង្គការសហប្រជាជាតិទាំង១៩៣ប្រទេស ១២៨ប្រទេសបានបោះឆ្នោតគាំទ្រដំណោះស្រាយរបស់មហាសន្និបាត ឯប្រទេសចំនួនប្រាំបួនមានអាមេរិក និងអ៊ីស្រាអែលផងនោះបានបោះឆ្នោតប្រឆាំងដំណោះស្រាយនេះ ខណៈប្រទេស៣៥នាំគ្នាបោះអនុប្បវាទក្នុងនោះមានសម្ព័ន្ធមិត្តអាមេរិកដូចជាកាណាដា និងអូស្ត្រាលីផងដែរ។ ប្រទេសនៅសេសសល់គឺអនុវត្តមាន។ ជាសរុបប្រទេសចំនួន៦៥ ឈ្មោះក្នុងបញ្ជីជប់លៀងអរគុណខាងលើ។ តាមពិតទៅ ក្រោយការបោះឆ្នោតនៅថ្ងៃទី២១ ខែធ្នូ ភ្លាម លោកស្រី Haley ក៏បានអរគុណប្រទេសទាំង៦៤ម្ដងរួចទៅហើយ។ តាមរយៈបណ្ដាញសង្គម
article_1641.txt	ឯកអគ្គរដ្ឋទូតអាមេរិកប្រចាំប្រទេសប៉ាណាម៉ាលោក John D Feeley បានសម្រេចលាលែងពីតំណែងដោយសារតែលោកមិនពេញចិត្តចំពោះគោលនយោបាយរបស់ប្រធានាធិបតី ដូណាល់ ត្រាំ។ ក្រសួងការបរទេសទទួលយកលិខិតស្នើសុំលាលែងពីតំណែង និងអះអាងថា ការចាកចេញនេះជាហេតុផលផ្ទាល់ខ្លួនប៉ុណ្ណោះ។	ដោយសារមិនពេញចិត្តនឹងប្រធានាធិបតី លោក John Feeley ឯកអគ្គរដ្ឋទូតអាមេរិកប្រចាំប្រទេសប៉ាណាម៉ា បានសម្រេចស្នើសុំលាលែងពីតំណែងនៅសប្តាហ៍នេះ។ បើតាមក្រសួងការបរទេសអាមេរិក លោកនឹងត្រូវចាកចេញពីតំណែងជាផ្លូវការខែមីនាខាងមុខនេះ។ យោងតាមសារព័ត៌មាន Independent លោក Feeley ការសម្រេចដកខ្លួនចេញការបម្រើការងារក្រោមរដ្ឋបាលលោក ដូណាល់ ត្រាំ នេះវាទាក់ទងនឹងការមិនពេញចិត្តចំពោះប្រធានាធិបតីផង។ លោកបានសរសេរក្នុងលិខិតលាលែងពីតំណែងថា៖« ក្នុងនាមជាមន្ត្រីការបរទេសមួយរូប ខ្ញុំបានស្បថថានឹងបម្រើការងារដោយជឿជាក់អស់ពីចិត្តចំពោះប្រធានាធិបតី និងរដ្ឋបាលដឹកនាំប្រទេស ទោះជាខ្ញុំមិនឯកភាពលើគោលនយោបាយមួយចំនួនក៏ដោយ»។ មន្ត្រីជាន់ខ្ពស់រូបនេះបន្តថា៖« ស្ថាប័នដឹកនាំខ្ញុំបានបញ្ជាក់ច្បាស់ហើយថា ប្រសិនជាខ្ញុំជឿជាក់ថា ខ្ញុំមិនអាចធ្វើវាបានទេ ខ្ញុំមានកាតព្វកិច្ចលាលែងពីតំណែង។ នេះជាពេលដែលខ្ញុំត្រូវចាកចេញហើយ»។ យ៉ាងណាក៏ដោយ ក្រសួងការបរទេសអាមេរិកដែលបានទទួលលិខិតពីមន្ត្រីទូតជាន់ខ្ពស់រូបនេះបានទទួលស្គាល់ពីការលាលែងពីតំណែងនេះ ប៉ុន្តែគេអះអាងថា វាពាក់ព័ន្ធរឿងផ្ទាល់ខ្លួនប៉ុណ្ណោះមិនពាក់ព័ន្ធរដ្ឋបាលលោក ត្រាំឡើយ។ លោក Feeley បានបម្រើការងារក្នុងវិស័យសាធារណៈអស់ជាង ៣០ឆ្នាំមកហើយ ហើយលោកបានទទួលការតែងតាំងនេះពីលោកប្រធានាធិបតីបារ៉ាក់ អូបាម៉ា ដែរ។ មិនត្រឹមតែប៉ុណ្ណោះលោកក៏ជាអ្នកជំនាញការបរទេសដែលគាំទ្រការរឹតបន្តឹងកិច្ចសហប្រតិបត្តិការរវាងប្រទេសនៅទ្វីបអាមេរិកឲ្យបានរឹងមាំផងដែរ ដែលវាខុសពីជំហររបស់រដ្ឋបាលលោក ត្រាំ។ លោក ដូណាល់ ត្រាំ រងការថ្កោលទោស និងទិតៀនខ្លាំងពីសំណាក់សហគមន៍អន្តរជាតិជាពិសេសបណ្តាប្រជាជាតិនៅអាមេរិកឡាទីន និងអាហ្វ្រិក ក្រោយមេដឹកនាំប្រទេសមហាអំណាចរូបនេះប្រើប្រាស់ពាក្យសម្តីរើសអើងប្រមាថមើលងាយប្រទេសមួយចំនួនដូចជា ហៃទី អែលសាល់វ៉ាឌ័រ និងប្រទេសនានានៅទ្វីបអាហ្វ្រិក។ លោក ត្រាំ ប្រើប្រាស់ពាក្យអសុរស «Shithole» សំដៅលើប្រទេសទាំងនោះ ប៉ុន្តែពាក្យនេះវាហាក់បីដូចជាចម្រូងចម្រាសនៅឡើយព្រោះវាត្រូវបានគេបកប្រែខុសៗគ្នាតាមភាសារៀងខ្លួនផង។ ខ្លះអះអាងថា ត្រាំ ចង់ហៅប្រទេសទាំងនោះជាប្រទេសសម្រាម ខ្លះថាត្រាំចង់ចាត់ទុកប្រទេសទាំងនោះជាប្រទេសក្រីក្ររហេមរហាមចាំតែជញ្ជក់ឈាមគេ ខណៈដែលខ្លះទៀតជឿថា ត្រាំ ចាត់ទុកប្រទេសទាំងនោះជាប្រទេសដែលគ្មានសន្តិសុខ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1642.txt	រដ្ឋាភិបាលបង់ក្លាដែស បានបង្ហាញពីគម្រោងក្នុងការបញ្ជូនជនភៀសខ្លួនជនជាតិភាគតិចរ៉ូហ៊ីងយ៉ាប្រមាណជាង១០ម៉ឺននាក់ជាលើកដំបូងទៅកាន់មីយ៉ាន់ម៉ាវិញ ។ ផែនការនេះ នឹងត្រូវបានអនុវត្តប្រសិន បើមានការព្រមព្រៀងគ្នាពីសំណាក់រដ្ឋាភិបាលមីយ៉ាន់ម៉ា ដែលជារដ្ឋាភិបាលអាណាព្យាបាលរបស់ជនភៀសខ្លួន ។	មន្ត្រីជាន់ខ្ពស់បង់ក្លាដែស Obaidul Quader នៅថ្ងៃ២៩ ធ្នូ បានឲ្យដឹងថា រដ្ឋាភិបាលក្រុងដាហ្កា បានផ្តល់បញ្ជីឈ្មោះជនភៀសខ្លួនជនជាតិភាគតិចរ៉ូហ៊ីងយ៉ា ១០ម៉ឺននាក់ ទៅកាន់រដ្ឋាភិបាលក្រុងណៃពិដោរហើយ ដើម្បីសម្រេច និងចាប់ផ្តើមនីតិវិធីក្នុងការបញ្ជូនជនភៀសខ្លួននៅដើមឆ្នាំពី២០១៨ តាមកិច្ចព្រមព្រៀង ដែលរដ្ឋាភិបាលទាំងពីរ បានធ្វើកន្លងមក ។ តាមភ្នាក់ងារព័ត៌មាន AFP លោក Obaidul Quader បានសង្កត់ធ្ងន់ថា៖« ការបញ្ជូនជនភៀសខ្លួន នឹងអាចចាប់ផ្តើមភ្លាមៗ ក្រោយពីក្រុមការងារប្រទេសទាំងពីរ សម្រេចចុងក្រោយលើបញ្ជីឈ្មោះអ្នកដែលត្រូវបញ្ជូន ។ ពួកគេ ក៏នឹងត្រូវបានធានាទាំងសុវត្ថិភាព និងកិត្តិយសផងដែរ» ។ អ្វីគួរកត់សម្គាល់ ផែនការនេះ អាចលេចឡើងបាន ក្រោយពីមានកិច្ចព្រមព្រៀងទ្វេភាគីរវាងរដ្ឋាភិបាលទាំងពីរ ដែលបានធ្វើឡើង ក្រោមសម្ពាធអន្តរជាតិនោះ ។ នៅថ្ងៃ២៣ វិច្ឆិកា កន្លងទៅ រដ្ឋាភិបាលមីយ៉ាន់ម៉ា និងបង់ក្លាដែស បានចុះកិច្ចព្រមព្រៀងរួមគ្នា ក្នុងការបញ្ជូនជនភៀសខ្លួនជនជាតិភាគតិចរ៉ូហ៊ីងយ៉ា ដែលកំពុងស្នាក់នៅបង់ក្លាដែសទៅកាន់មីយ៉ាន់ម៉ាវិញ ។ គួរជម្រាបថា បើតាមរបាយការណ៍របស់អង្គការសហប្រជាជាតិ គិតចាប់ពីការប៉ះទង្គិចនៅខែសីហាមក មានជនភៀសខ្លួនជនជាតិភាគតិចម៉ូស្លីមរ៉ូហ៊ីងយ៉ា ជាង៦០ម៉ឺននាក់ហើយ បានភៀសខ្លួនចេញពីរដ្ឋ Rakhine របស់មីយ៉ាន់ម៉ាទៅកាន់បង់ក្លាដែស ដោយពួកគេ បានអះអាងថា ពួកគេ រងការគំរាមកំហែងពីសំណាក់អាជ្ញាធរ ។ លំហូរនៃជនភៀសខ្លួនរាប់ម៉ឺននាក់នេះ កន្លងមកបានធ្វើឲ្យរដ្ឋាភិបាលលោកស្រី អ៊ុងសាន ស៊ូជី រងការបន្ទោស និងថ្កោលទោសជាខ្លាំងពីបណ្តាសហគមន៍អន្តរជាតិ ដែលរាប់បញ្ចូលទាំងអង្គការសិទ្ធិមនុស្ស និងអង្គការសហប្រជាជាតិផងដែរ ។ គួរកត់សម្គាល់នោះ បង់ក្លាដែស កន្លងមក ក៏បានឆ្លៀតឱកាសក្នុងការចូលរួមក្នុងវេទិកាអន្តរជាតិធំដើម្បីវាយប្រហារមីយ៉ាន់ម៉ាទៀតផង ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1643.txt	នាយករដ្ឋមន្ត្រីជប៉ុនលោក ស៊ីនហ្សូ អាបេ បានអំពាវនាវឲ្យបណ្តារដ្ឋបាល់ទិកចូលរួមដាក់សម្ពាធលើប្រទេសកូរ៉េខាងជើងដើម្បីឲ្យប្រទេសនេះបោះបង់អាវុធនុយក្លេអ៊ែររបស់ខ្លួនផង។ លោក អាបេ ឆ្លៀតឱកាសអំពាវនាវបែបនេះ ក្នុងពេលដែលលោកបំពេញទស្សនកិច្ចនៅតំបន់បាល់ទិកនាសប្តាហ៍នេះ។	«កម្មវិធីនុយក្លេអ៊ែរ និងមីស៊ីលរបស់កូរ៉េខាងជើងគំរាមកំហែងពិភពលោកទាំងមូល។ យើងត្រូវតែសហការគ្នាឲ្យជិតស្និទ្ធដើម្បីពង្រឹងសណ្តាប់ធ្នាប់ពិភពលោកដែលពឹងផ្អែកលើច្បាប់អន្តរជាតិ»។ នេះជាសម្តីរបស់នាយករដ្ឋមន្ត្រីជប៉ុនលោក ស៊ីន ហ្សូអាបេ ក្នុងពេលលោកបំពេញទស្សនកិច្ចនៅប្រទេសលីទុយអានី។ យោងតាមទីភ្នាក់ងារព័ត៌មាន AFP លោក អាបេ បំពេញទស្សនកិច្ចនៅរដ្ឋបាល់ទិកលីទុយអានី និងជាសមាជិកបក្សសម្ព័ន្ធណាតូនេះនៅថ្ងៃសៅរ៍ទី ១៣ ខែមករា។ កាលពីថ្ងៃសុក្រលោកបានទស្សនកិច្ចនៅប្រទេសអេស្តូនី ហើយបន្ទាប់ពីចាកចេញពីក្រុង Riga ប្រទេសឡាត់វីមុននឹងមកកាន់ប្រទេសលីទុយអានីនេះ។ បន្ទាប់ពីនេះលោកនឹងបន្តដំណើរទៅប៊ុលការី, ស៊ែប៊ី និងរ៉ូម៉ានីផងដែរមុនត្រឡប់ទៅជប៉ុនវិញនៅថ្ងៃពុធសប្តាហ៍ក្រោយ។ នៅលីទុយអានី នាយករដ្ឋមន្ត្រីជប៉ុនរូបនេះបានជួបពិភាក្សាជាមួយសមភាគីលីទុយអានី លោក Saulius Skvernelis ផងដែរដើម្បីពិភាក្សាពីទំនាក់ទំនងទ្វេភាគី និងបញ្ហាប្រឈមអន្តរជាតិផងដែរ។ក្នុងជំនួយពិភាក្សានោះដែរ នាយករដ្ឋមន្ត្រីលីទុយអានីបានបញ្ជាក់ពីជំហរពេញលេញមួយក្នុងគាំទ្រជប៉ុនផងដែរក្នុងបញ្ហានេះ។ បើតាមក្រសួងការបរទេសជប៉ុន ប្រមុខរដ្ឋាភិបាលជប៉ុនក៏សង្ឃឹមថា ប្រទេសជាមិត្តជាពិសេសរដ្ឋបាល់ទិកបន្តអនុវត្តដំណោះស្រាយក្រុមប្រឹក្សាសន្តិសុខប្រឆាំងកូរ៉េខាងជើងឲ្យបានពេញលេញ និងខ្ជាប់ខ្ជួនដើម្បីដាក់សម្ពាធលើរដ្ឋឯកោនេះ។ ទណ្ឌកម្មថ្មីរបស់អង្គការសហប្រជាជាតិ ដែលត្រូវបានអនុម័តកាលពីខែមុន មានកំណត់ហាមឃាត់ការផ្គត់ផ្គង់ប្រេង ៧៥ភាគរយឲ្យក្រុងព្យុងយ៉ាង និង មានវិធានការផ្សេងទៀតច្រើនដែរ។ កន្លងមកពេលភាពតានតឹងកើនឡើងក្រោយកូរ៉េខាងជើងបាញ់មីស៊ីលរំលងជប៉ុន លោក អាបេ ធ្លាប់ប្រកាសផងដែរថា ជប៉ុននឹងបង្កើនការដាក់សម្ពាធលើក្រុងព្យុងយ៉ាងតាមដែលអាចធ្វើបានដែរ។ ក្រៅពីអំពាវនាវឲ្យការគាំទ្រដើម្បីដោះស្រាយសំណុំរឿងកូរ៉េខាងជើង ជប៉ុនក៏ប្រហែលជាព្យាយាមពង្រឹងចំណងមិត្តភាពរបស់ខ្លួនជាមួយរដ្ឋបាល់ទិកផងដែរនៅពេលនេះដើម្បីប្រជែងជាមួយចិនដែលកំពុងមានឥទ្ធិពលខ្លាំងនៅអឺរ៉ុប។ ចិនកន្លងមកបានជំរុញការអនុវត្តគំនិតផ្តួចផ្តើមខ្សែក្រវាត់មួយវិថីមួយនៅអឺរ៉ុបដោយការកសាងហេដ្ឋារចនាសម្ព័ន្ធតភ្ជាប់ពីអាស៊ីទៅអឺរ៉ុប និងអាហ្វ្រិកទាំងផ្លូវគោក និងផ្លូវទឹកផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1644.txt	រដ្ឋមន្ត្រីការបរទេស និងសហប្រតិបត្តិការអន្តរជាតិ លោក ប្រាក់ សុខុន នឹងចូលរួមប្រជុំចង្អៀតមួយនៅប្រទេសសិង្ហបុរី ជុំវិញប្រធានបទ «គំនិតច្នៃប្រឌិតថ្មី និងភាពរឹងមាំ»។ កិច្ចប្រជុំចង្អៀតនេះនឹងប្រព្រឹត្តទៅនៅថ្ងៃទី៤ -៦ ខែកុម្ភៈ នេះ នៅសាធារណរដ្ឋសិង្ហបុរី។ នេះបើតាមក្រសួងការពារបទេស និងសហប្រតិបត្តិការអន្តរជាតិ។	ប្រធានបទ «គំនិតច្នៃប្រឌិតថ្មី និងភាពរឹងមាំ» គឺឆ្លុះបញ្ចាំងពីដំណើរដ៏រឹងមាំ និងសម្លឹងឆ្ពោះទៅមុខ ក្នុងការកសាងសហគមន៍អាស៊ាន។ នេះជាប្រធានបទ ដែលលោក វីវៀន បាឡាគ្រីស្នស្នាន រដ្ឋមន្ត្រីការបរទេសនៃសាធារណរដ្ឋសិង្ហបុរី និងជាប្រធានអាស៊ាននៅឆ្នាំ២០១៨ យកមកពិភាក្សាគ្នាជាមួយរដ្ឋមន្ត្រីការបរទេសអាស៊ាន។ ក្នុងកិច្ចប្រជុំចង្អៀតនេះរដ្ឋមន្ត្រីការបរទេសអាស៊ាន នឹងពិនិត្យពីអាទិភាពជាប្រធានរបស់សិង្ហបុរី ក៏ដូចជាផ្លាស់ប្ដូរទស្សនលើបញ្ហាបន្ទាន់មួយចំនួន ដែលអាចបង្កការគំរាមកំហែងដល់សន្តិភាព សន្តិសុខ និងស្ថិរភាពក្នុងតំបន់អាស៊ីអាគ្នេយ៍។ ជាពិសេសការរៀបចំធ្វើយ៉ាងណាឲ្យស៊ីជម្រៅបន្ថែមទៀត លើកិច្ចសហប្រតិបត្តិការជាមួយដៃគូខាងក្រៅរបស់អាស៊ាន។ លទ្ធផលពីកិច្ចប្រជុំនេះ នឹងពង្រឹងការកសាងសហគមន៍អាស៊ាន ព្រមទាំងកំណត់ពីការអភិវឌ្ឍនាពេលអនាគត និងក្នុងតំបន់។ នេះជាការក្តីរំពឹងរបស់ក្រសួងការបរទេសកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1645.txt	រដ្ឋមន្ត្រីការបរទេសអាមេរិក រិច ធីល័រសិន បានណែនាំឲ្យបណ្តាប្រទេសអាមេរិកឡាទីនពិចាណាឈប់ពឹងពាក់លើមហាយក្សចិនខ្លាំងពេកជាពិសេសលើបញ្ហាសេដ្ឋកិច្ច។ ប្រមុខការទូតរូបនេះព្រលយថា តំបន់អាមេរិកឡាទីនមិនត្រូវការមហាអំណាចចក្រពត្តិថ្មីនោះឡើយ។	ប្រមុខការទូតអាមេរិក រិច ធីល័រសិន បានទិតៀនមហាអំណាចចិនដែលកំពុងពង្រឹងឥទ្ធិពលរបស់ខ្លួននៅទូទាំងពិភពលោកជាពិសេសនៅអាមេរិកឡាទីន ហើយប្រឹងធ្វើយ៉ាងណាទាញប្រយោជន៍សម្រាប់ខ្លួនឯង។ «ចិនបច្ចុប្បន្ននេះកំពុងមានឥទ្ធិពលខ្លាំងនៅអាមេរិកឡាទីន។ ប្រទេសនេះកំពុងប្រើប្រាស់គោលនយោបាយសេដ្ឋកិច្ចរបស់ខ្លួនដើម្បីទាញអាមេរិកឡាទីនចូលក្រោមឥទ្ធិពលរបស់ខ្លួន»។ នេះជាការលើកឡើងរបស់លោក ធីល័រសិន មុនចេញដំណើរទៅទស្សនកិច្ចតំបន់អាមេរិកឡាទីនថ្ងៃ ២ ខែកុម្ភៈ។ យោងតាមទីភ្នាក់ងារព័ត៌មាន Reuters រដ្ឋមន្ត្រីការបរទេសអាមេរិករូបនេះ បានកត់សម្គាល់ថា ប្រទេសជាច្រើននៅអាមេរិកឡាទីន ដូចជាប្រេស៊ីល អាហ្សង់ទីន ប៉េរូ និងស៊ីលី សុទ្ធតែមានទំនាក់ទំនងពាណិជ្ជកម្មធំបំផុតជាមួយចិន ដែលវាមានន័យថាពួកគេកំពុងផ្តេកផ្តួលលើចិនខ្លាំងដូចគ្នា។ «ខណៈដែលពាណិជ្ជកម្មនាំប្រយោជន៍ ការអនុវត្តគោលការណ៍ពាណិជ្ជកម្មមិនស្មោះត្រង់ដែលប្រើប្រាស់ដោយក្រុមហ៊ុនចិននោះនឹងធ្វើឲ្យប៉ះពាល់ដល់វិស័យផលិតកម្មនៅក្នុងប្រទេសអាមេរិកឡាទីន ហើយវាបង្កើតនិទណ្ឌភាព និងធ្វើឲ្យប្រាក់ខែគោលរបស់ប្រជាជនធ្លាក់ចុះទាបទៀត»។ លោក ធីល័រសិន បាននិយាយដូច្នេះ។ មិនត្រឹមតែប៉ុណ្ណោះទេ រដ្ឋមន្ត្រីការបរទេសរដ្ឋបាលលោក ដូណាល់ ត្រាំ នេះបានចាត់ទុកមហាយក្សចិនជាសាធារណៈថា «មហាអំណាចក្រពត្តិថ្មី»ដែលគិតតែប្រយោជន៍ផ្ទាល់ខ្លួន ហើយលោកបានឆ្លៀតដាស់តឿនបណ្តារដ្ឋអាមេរិកឡាទីនឲ្យឈប់ផ្តេកផ្តួលលើចិនទៀតជាពិសេសបញ្ហាសេដ្ឋកិច្ចនេះតែម្តង។ «អាមេរិកឡាទីនមិនត្រូវការមហាអំណាចចក្រពត្តិថ្មីដែលប្រឹងទាញយកប្រយោជន៍ផ្ទាល់ខ្លួនឡើយ។ គម្រូអភិវឌ្ឍរបស់ចិននៅតែដក់ជាប់នឹងរឿងអតីតកាល។ វាមិនត្រូវកើតឡើងនៅពេលអនាគតឡើយ»។ ដោយឡែក លោក ធីល័រសិន ក៏បានឆ្លៀតទិតៀនរុស្ស៊ីដូចគ្នា។ លោកកត់សម្គាល់ថា រុស្ស៊ីក៏កំពុងព្យាយាមពង្រឹងឥទ្ធិពលរបស់ខ្លួនដូចគ្នាតាមរយៈការលក់សព្វាវុធ និងសម្ភារៈយោធាជាដើម ហើយអាវុធទាំងនោះត្រូវបានលក់ទៅឲ្យរបបដឹកនាំដែលមិនដើរតាមផ្លូវប្រជាធិបតេយ្យនិងគោរពសិទ្ធិមនុស្សថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1646.txt	រដ្ឋាភិបាលក្រុងណៃពិដោរ បានអះអាងជាថ្មីពីការប្តេជ្ញាចិត្តក្នុងការធ្វើវិសោធនកម្មរដ្ឋធម្មនុញ្ញ ដែលបង្កើតដោយរបបដឹកនាំយោធា ដើម្បីឲ្យស្របជាមួយគោលការណ៍ប្រជាធិបតេយ្យ ។ សេចក្តីថ្លែងការណ៍របស់រដ្ឋាភិបាលក្រុងណៃពិដោរ ធ្វើឡើងចំពពេលដែលមានការលើកឡើងថា បក្សកាន់អំណាចរបស់លោកស្រីអ៊ុងសាន ស៊ូជី មិនហ៊ានមាត់កជុំវិញរឿងកែប្រែរដ្ឋធម្មនុញ្ញនោះ ។	ថ្ងៃបុណ្យឯករាជ្យមីយ៉ាន់ម៉ាថ្ងៃ៥ មករា លោកប្រធានាធិបតី ធិន ច បានបញ្ជាក់ជាថ្មីថា រដ្ឋាភិបាលរបស់លោក នឹងរៀបចំរដ្ឋធម្មនុញ្ញថ្មី ដែលស្របទៅនឹងបទដ្ឋានលទ្ធិប្រជាធិបតេយ្យ ។ ក៏ប៉ុន្តែលោកប្រធានាធិបតី មិនបានបញ្ជាក់ថាតើ ការកែប្រែនោះនឹងប្រព្រឹត្តឡើងដោយរបៀបណាឡើយ ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា The Irrawaddy ។ លោកប្រធានាធិបតី ដែលជាមេដឹកនាំតំណាងឲ្យប្រធានបក្សកាន់អំណាចលោកស្រីអ៊ុងសាន ស៊ូជី បានបន្ថែមថា រដ្ឋាភិបាលរបស់លោក កំពុងតែធ្វើការលើការផ្សះផ្សារជាតិ និងសន្តិភាព ក្នុងគោលដៅដើម្បីកសាងរដ្ឋប្រជាធិបតេយ្យ ។ ក៏ប៉ុន្តែការចរចាជាមួយនឹងក្រុមយោធា សម្រាប់ការកែប្រែច្បាប់ធម្មនុញ្ញ មិនត្រូវបានឲ្យដឹងតាមរយៈសុន្ទរកថាថ្ងៃឯករាជនោះឡើយ ។ អ្វីគួរកត់សម្គាល់នោះ ចេតនានៃការកែប្រែរដ្ឋធម្មនុញ្ញមីយ៉ាន់ម៉ា ដើម្បីបន្ថយឥទ្ធិពលយោធានៅក្នុងការដឹកនាំ មិនមែនជារឿងងាយស្រួលឡើយ ។ រដ្ឋធម្មនុញ្ញមីយ៉ាន់ម៉ាឆ្នាំ២០០៨ ដែលចងក្រងដោយរបបសឹកចែងថា រាល់ការវិសោធនកម្មរដ្ឋធម្មនុញ្ញត្រូវការសម្លេងសមាជិកសភា ៧៥ភាគរយ បូកប្រជាមតិសំឡេងប្រជាជន៥០ភាគរយទៀត ។ ណាមួយបក្សកាន់អំណាចរបស់លោកស្រី អ៊ុងសាន ស៊ូជី ក៏មិនមានអាសនៈគ្រប់គ្រាន់ ៧៥ភាគរយនៅក្នុងសភាផងដែរ ខណៈយោធាមានសំឡេង២៥ភាគរយនៅក្នុងសភាដោយស្វ័យប្រវត្តិតាមកំណត់ដោយធម្មនុញ្ញនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1647.txt	លោកនាយករដ្ឋមន្ត្រីវៀតណាម Nguyễn Xuân Phúc នឹងបំពេញទស្សនកិច្ចមកកាន់កម្ពុជាដើម្បីចូលរួមកិច្ចប្រជុំកំពូលមេដឹកនាំ កិច្ចសហប្រតិបត្តិការមេគង្គ-ឡានឆាងលើកទីពីរដែលនឹងរៀបចំឡើងនៅថ្ងៃ ១០ ខែមករា នៅរាជធានីភ្នំពេញ ។	តបតាមការអញ្ជើញរបស់ សម្តេចនាយករដ្ឋមន្ត្រី ហ៊ុន សែន លោក Nguyễn Xuân Phúc នឹងដឹកនាំគណៈប្រតិភូវៀតណាមដើម្បីចូលរួមកិច្ចប្រជុំកំពូលមេដឹកនាំ កិច្ចសហប្រតិបត្តិការមេគង្គ-ឡានឆាង ដែលនឹងប្រព្រឹត្តនៅរាជធានីភ្នំពេញ នាថ្ងៃ១០ មករា ខាងមុខ ។ នេះបើយោងតាមការចុះផ្សាយរបស់សារព័ត៌មានវៀតណាម Vietnam News នៅថ្ងៃ៦ ខែមករា ។ ក្នុងជំនួបកំពូលមេដឹកនាំនៃកិច្ចសហប្រតិបត្តិការមេគង្គ-ឡានឆាងលើកទីពីរនៅថ្ងៃ ១០ មករាខាងមុខដែរ ហើយគេរំពឹងថា ផែនការសកម្មភាពរយៈពេលប្រាំឆ្នាំស្តីពីគម្រោងអភិវឌ្ឍរួម និងសេចក្តីថ្លែងការណ៍រួមទីក្រុងភ្នំពេញនឹងត្រូវអនុម័តឡើងដែរ។ សូមបញ្ជាក់ផងដែរថា កិច្ចសហប្រតិបត្តិការមេគង្គ-ឡានឆាង (LMC) មានប្រទេសជាសមាជិកដូចជា ចិន កម្ពុជា ឡាវ មីយ៉ាន់ម៉ា ថៃ និងវៀតណាម។ ក្រោមគំនិតផ្តួចផ្តើមរបស់ចិន វេទិកានេះផ្តោតសំខាន់លើសរសរស្តម្ភបីក្នុងនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1648.txt	រដ្ឋាភិបាលក្រុងហាណូយ និងរដ្ឋាភិបាលក្រុងតូក្យូ បានព្រមព្រៀងគ្នាក្នុងការបន្តកិច្ចសហប្រតិបត្តិការកិច្ចកាន់តែជិតស្និទ្ធទាំងតាមរយៈក្រសួងស្ថាប័ន និងវិស័យផ្សេងៗក្នុងគោលដៅពង្រីកនិងធ្វើឲ្យភាពជាដៃគូយុទ្ធសាស្ត្រនៃប្រទេសទាំងពីរកាន់តែស៊ីជម្រៅ ។ ប្រមុខរដ្ឋាភិបាលទាំងពីរបានព្រមព្រៀងបែបនេះ តាមរយៈកិច្ចសន្ទនាតាមទូរសព្ទ ។	លោកនាយករដ្ឋមន្ត្រីវៀតណាម Nguyen Xuan Phuc នៅថ្ងៃ២២ ធ្នូ បានមានកិច្ចសន្ទនាតាមរយៈទូរសព្ទជាមួយនឹងនាយករដ្ឋមន្ត្រីជប៉ុនលោក Shinzo Abe ហើយមេដឹកនាំទាំងពីរ បានសម្តែងការរីករាយចំពោះការអភិវឌ្ឍយ៉ាងរឹងមាំនៃទំនាក់ទំនងវៀតណាម-ជប៉ុននៅក្នុងឆ្នាំ២០១៧ ។ នេះបើយោងតាមការចុះផ្សាយរបស់គេហទំព័ររដ្ឋផ្លូវការវៀតណាម ។ តាមរយៈកិច្ចសន្ទនានោះ លោកនាយករដ្ឋមន្ត្រីជប៉ុន បានអរគុណសមភាគីវៀតណាមចំពោះការស្វាគមន៍យ៉ាងកក់ក្តៅក្នុងអំឡុងពេលលោកបំពេញទស្សនកិច្ចទៅកាន់វៀតណាមនាកិច្ចប្រជុំកំពូលសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក និងពិសេសនោះការរៀបចំបដិសណ្ឋារកិច្ចសម្រាប់ការបំពេញទស្សនកិច្ចរបស់អធិរាជជប៉ុនផងដែរនោះ ។ នេះបើយោងតាមប្រភពព័ត៌មានដដែល ។ អ្វីគួរកត់សម្គាល់នោះ មេដឹកនាំទាំងពីរ បានយល់ស្របគ្នាជាឯកច្ឆន្ទក្នងការជំរុញការផ្លាស់ប្តូរយោបល់គ្នារវាងប្រតិភូជាន់ខ្ពស់ បង្កើនកិច្ចសហប្រតិបត្តិការការពារ និងសន្តិសុខ ពង្រឹងការវិនិយោគជប៉ុននៅវៀតណាម និងគម្រោងកិច្ចសហប្រតិបត្តិការរបស់ជប៉ុននៅវៀតណាមផងដែរ ។ ភាគីទាំងពីរ ក៏ជជែកពីបញ្ហាដែលជាក្តីបារម្ភរួមនៅក្នុងតំបន់ និងអន្តរជាតិផងដែរ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1649.txt	អតីតនាយករដ្ឋមន្ត្រីថៃ លោក អាភីស៊ីត វីចាជីវ៉ា (Abhisit Vejjajiva) ចង់ឲ្យរបបសឹកថៃមានចំណាត់ការប្រឆាំងអតីតនាយករដ្ឋមន្ត្រីលោកស្រី យីងឡាក់ ស៊ីនណាវ៉ាត់ ។ លោក ចង់ឲ្យរដ្ឋាភិបាល លោកនាយករដ្ឋមន្ត្រី ប្រាយុទ្ធ ចន្ទអូចា ធ្វើសំណើទៅកាន់អង់គ្លេស ដើម្បីបញ្ជូនខ្លួនលោកស្រីយីងឡាក់ មកទទួលទោសនៅថៃវិញ ។	លោក អាភីស៊ីត អតីតនាយករដ្ឋមន្ត្រីថៃ នៅថ្ងៃ ១១ មករា បានថ្លែងថា រដ្ឋាភិបាលថៃ គួរតែបញ្ជាក់ពីជំហាននីមួយៗដែលត្រូវធ្វើពាក់ព័ន្ធជើងហោះហើររបស់លោកស្រី យីងឡាក់ ទៅកាន់អង់គ្លេស និងចាប់ផ្តើមធ្វើសំណើទៅកាន់រដ្ឋាភិបាលអង់គ្លេសដើម្បីបញ្ជូនលោកស្រី យីងឡាក់មកប្រទេសដើមវិញ ។ តាមប្រភពព័ត៌មានថៃ The Nation លោក អាភីស៊ីត ដែលជាប្រមុខបក្សប្រជាធិបតេយ្យថៃផងដែរនោះ បានលើកឡើងថា លោកស្រី យីងឡាក់ ទំនងជាមិនចាំបាច់ស្នើសិទ្ធិជ្រកកោននោះទេ ប្រសិនបើលោកស្រី មានលិខិតឆ្លងដែនរបស់ប្រទេសដទៃនៅនឹងដៃហើយនោះ ។ ជាមួយគ្នាផងដែរ លោក អាភីស៊ីត ដែលធា្លប់ជាគូប្រជែងនយោបាយរបស់លោកស្រីយីងឡាក់នោះ បានបន្តទៀតថា រដ្ឋាភិបាលថៃ មិនអាចធ្វើអន្តរាគមន៍អ្វីបានឡើយ ប្រសិនបើករណីនៃការសុំសិទ្ធិជ្រកកោន ពិតជាកើតឡើងមែននោះ ។ មិនអាចអន្តរាគមន៍បាន ដោយលោកសម្អាងថា ប្រទេសដែលលោកស្រី យីងឡាក់ អាចធ្វើសំណើ បានមានទំនាក់ទំនងពិសេសជាមួយនឹងលោកស្រីយីងឡាក់រួចទៅហើយ ។ យ៉ាងណាក៏ដោយ លោកសង្កត់ធ្ងន់ថា៖« រដ្ឋាភិបាលថៃ នៅមានផ្លូវមួយ ។ នោះគឺ ចាប់ផ្តើមធ្វើសំណើផ្លូវការដើម្បីស្នើទៅអង់គ្លេស ដើម្បីបញ្ជូនលោកស្រីយីងឡាក់មកថៃវិញ ។ ប្រសិនបើរដ្ឋាភិបាលថៃ មិនធ្វើសំណើផ្លូវការនោះទេ អង់គ្លេស ក៏មិនអាចចាត់វិធានការអ្វីឡើយ ដ្បិតលោកស្រី យីងឡាក់ អាចចេញចូលទីនោះបានយ៉ាងស្របច្បាប់ហើយនោះ»។ សូមជម្រាបថា សូមរម្លឹកបន្តិចដែរថា នៅខែកញ្ញា ឆ្នាំ២០១៧កន្លងទៅ តុលាការកំពូលថៃ បានកាត់ទោសកំបាំងមុខលើសំណុំរឿងរបស់អតីតនាយករដ្ឋមន្ត្រី យីងឡាក់ ដោយសម្រេចឲ្យជាប់ពន្ធនាគារប្រាំឆ្នាំពីបទធ្វេសប្រហែសក្នុងការដឹកនាំដែលធ្វើឲ្យរដ្ឋខាតបង់ទឹកប្រាក់រាប់លានដុល្លារដោយសារកម្មវិធីស្រូវអង្កររដ្ឋ។ ក្រោយមកទៀត រដ្ឋាភិបាលថៃ ក៏បានបញ្ចប់សុពលភាពលិខិតឆ្លងដែនសញ្ជាតិថៃគ្រប់ប្រភេទរបស់លោកស្រី យីងឡាក់ ។ គួរកត់សម្គាល់ដែរនោះ បន្ទាប់ពីមានការផ្សព្វផ្សាយវត្តមានលោកស្រីយីងឡាក់ នៅប្រទេសអង់គ្លេស ប៉ូលិសថៃថ្មីៗនេះ ក៏អះអាងដែរថា ភាគីថៃ កំពុងតែសុំការអនុញ្ញាតពីប៉ូលិសអន្តរជាតិដើម្បីផ្តល់ដំណឹងបច្ចុប្បន្នភាពរបស់លោកស្រី និងអាចឈានទៅដល់ការចេញដីកាចាប់ខ្លួនអន្តរជាតិទៀតផង ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_165.txt	អ៊ុយក្រែន បានបង្ហាញរ៉ុក្កែតដ្រូនប្រភេទថ្មី Peklo នៅថ្ងៃទី៦ ខែធ្នូ ដែលត្រូវបានអះអាងថា អាចហោះបានចម្ងាយ៧០០គីឡូម៉ែត្រ និងល្បឿន៧០០គីឡូម៉ែត្រក្នុងមួយម៉ោង។ ដ្រូនប្រភេទថ្មីនេះ ត្រូវបានបញ្ជូនទៅឱ្យយោធាអ៊ុយក្រែនខ្លះហើយ។	ប្រធានាធិបតីអ៊ុយក្រែន លោក វ៉ូឡូឌីមៀ ហ្សេឡេនស្គី បានបញ្ចេញដ្រូនប្រភេទថ្មី ដើម្បីផ្ដល់ជូនទៅ ទាហានអ៊ុយក្រែន សម្រាប់ប្រើប្រាស់ក្នុងសង្គ្រាម។ «ដ្រូនមីស៊ីល Peklo ជាអាវុធអ៊ុយក្រែនដែលមានប្រសិទ្ធិភាពវាយប្រហារពិតប្រាកដ។ ថ្ងៃនេះ ដ្រូនផលិតដំបូង ត្រូវបានបញ្ជូនទៅទាហានការពារជាតិ។ បេសកកម្មឥឡូវនេះ គឺបង្កើនផលិតកម្ម និងការដាក់ពង្រាយដ្រូន»។ លោក ហ្សេឡេនស្គី បានអះអាងបែបនេះក្នុងបណ្ដាញសង្គម X នៅថ្ងៃទី៦ ខែធ្នូ។ បើតាមអ្នកតំណាងពីរោងចក្រផលិតអាវុធ Ukroboronprom របស់អ៊ុយក្រែនប្រាប់ទៅអ្នកសារព័ត៌មាន ដ្រូន Peklo អាចរត់ក្នុងល្បឿង៧០០គីឡូម៉ែត្រក្នុងមួយម៉ោង។ ដ្រូននេះ អាចហោះបានចម្ងាយ៧០០គីឡូមែត្រឯណោះ ដោយមានប្រវែងបណ្ដោយ១ម៉ែត្រ។ យ៉ាងណាមិញ មិនទាន់មានការបញ្ជាក់លម្អិត និងគ្មានភស្ដុតាងផ្សេងទៀតពីចម្ងាយ និងល្បឿននៃដ្រូនប្រភេទថ្មីនេះទេ។ នេះក៏ដោយសារតែក្ដីបារម្ភ ខ្លាចផ្ដល់ព័ត៌មាន ឬទិន្នន័យសំខាន់ៗទៅរុស្ស៊ី។ Peklo ជាដ្រូនផលិតផលក្នុងស្រុកប្រភេទទី២ ដែលអ៊ុយក្រែន បានផលិត។ អ៊ុយក្រែន បានបញ្ចេញដ្រូនមីស៊ីលប្រភេទដំបូង Palianytsia កាលពីខែសីហា ឆ្នាំ២០២៤ ដែលខ្លាំង និងលឿនជាដ្រូនផលិតក្នុងស្រុក ដែលអ៊ុយក្រែន បានប្រើកន្លងមក។ កាលពីខែវិច្ឆិកា រដ្ឋមន្ត្រីទទួលបន្ទុកផលិតកម្មអាវុធអ៊ុយក្រែន បានប្រាប់ទីភ្នាក់ងារព័ត៌មាន Reuters ថា រ៉ុក្កែតដ្រូននេះ គឺស្រដៀងនឹងមីស៊ីលប្រដេញ ដែលអាចហោះក្នុងរយៈកម្ពស់ទាបឆ្លងតាមដែនការពារ។ កន្លងមក ក្រុងកៀវ ព្យាយាមបង្កើនចំនួនវាយប្រហារចម្ងាយឆ្ងាយ ទៅលើរុស្ស៊ី ដោយប្រើប្រាស់ដ្រូន វាយប្រហារលើទីតាំងក្នុងចម្ងាយជិត១០០០គីឡូមែត្រក្នុងដីរុស្ស៊ី។ នេះបើតាមការចុះផ្សាយទីភ្នាក់ងារព័ត៌មាន Reuters។ ទោះជាជោគជ័យលើដ្រូនប្រភេទថ្មីនេះក្ដី កម្មវិធីមីស៊ីល ត្រូវប៉ះពាល់ដោយបញ្ហាច្រវ៉ាក់ចែកចាយសកល។ រដ្ឋមន្ត្រីទទួលបន្ទុកផលិតកម្មអាវុធអ៊ុយក្រែន បានបញ្ជាក់បែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1650.txt	កូរ៉េទាំងពីរនឹងចរចាគ្នានៅសប្ដាហ៍ក្រោយ ដែលជាជំនួបទល់មុខលើកដំបូងចាប់តាំងពីឆ្នាំ២០១៥ ។ ប្រធានបទសំខាន់នៃការចរចា គឺការចូលរួមរបស់កូរ៉េខាងជើងក្នុងព្រឹត្តិការណ៍រដូវរងារឆ្នាំ២០១៨ និងទំនាក់ទំនងទ្វេភាគីដែលជាប់គាំងរាប់សិបឆ្នាំមកហើយ។ មេដឹកនាំកូរ៉េខាងជើង គីម ជុងអ៊ុន ជាអ្នកបង្ហាញបំណងចង់ចរចាជាមុន រួចទើបកូរ៉េខាងត្បូងស្នើកាលបរិច្ឆេទ និងទីតាំងចរចាជាក្រោយ។	កូរ៉េខាងជើងបានផ្ញើលិខិតមួយទៅកាន់កូរ៉េខាងត្បូង ដើម្បីជូនដំណឹងពីការយល់ព្រមរបស់ខ្លួនលើសំណើចរចាថ្នាក់ខ្ពស់មួយនៅព្រំដែនខណ្ឌចែកកូរ៉េទាំងពីរ។ ការចរចានឹងធ្វើឡើងនៅថ្ងៃទី៩ ខែមករា នៅឯភូមិប៉ាន់មុនជុម ក្នុងតំបន់គ្មានកងទ័ព DMZ ។ នេះបើតាមការប្រកាសរបស់អ្នកនាំពាក្យក្រសួងបង្រួបបង្រួមកូរ៉េ និងផ្សាយដោយទីភ្នាក់ងារព័ត៌មាន Yonhap ។ ក្នុងសន្និសីទសារព័ត៌មាននៅថ្ងៃទី៥ ខែមករា លោក Baik Tae-hyun ជាអ្នកនាំពាក្យនិយាយថា ភាគីទាំងពីរយល់ព្រមពិភាក្សាលើបញ្ហាថ្នាក់ត្រឹមក្រុមការងារតាមរយៈការផ្លាស់ប្ដូរឯកសារគ្នា ដោយផ្ដោតជាសំខាន់លើលទ្ធភាពនៃការចូលរួមកម្មវិធីអូឡាំពិកឆ្នាំ២០១៨ នៅទីក្រុងព្យុងឆាង ក៏ដូចជាបញ្ហាពាក់ព័ន្ធផលប្រយោជន៍ប្រទេសទាំងពីរ។ ភាគីទាំងពីរទំនងជាពិភាក្សាជុំវិញការចាប់ផ្ដើមឡើងវិញការចរចាអន្តរកូរ៉េផងដែរ។ ស្ថានការណ៍ជាវិជ្ជមានរវាងកូរ៉េទាំងពីរ ចាប់ផ្ដើមកាលពីថ្ងៃទី១ ខែមករា ពេលដែលមេដឹកនាំកូរ៉េខាងជើង គីម ជុងអ៊ុន បង្ហាញជំហរចរចាជាមួយកូរ៉េខាងត្បូង។ ក្នុងពេលថ្លែងសារអបអរឆ្នាំថ្មី២០១៨ លោក គីម ហាក់បន្ទន់ជំហរដាក់កូរ៉េខាងត្បូង និងស្នើឲ្យមានការចរចាដើម្បីកូរ៉េខាងជើងអាចបញ្ជូនប្រតិភូចូលរួមអូឡាំពិកខែកុម្ភៈខាងមុខ។ ក្រុងសេអ៊ូលបានឆ្លើយតបយ៉ាងរហ័ស និងជាវិជ្ជមានទៅនឹងជំហររបស់ក្រុងព្យុងយ៉ាង។ អ្វីគួរឲ្យកត់សម្គាល់នោះ ការយល់ព្រមរបស់កូរ៉េខាងជើង ធ្វើឡើងបន្ទាប់ពីកូរ៉េខាងត្បូង និងអាមេរិកសម្រេចចិត្តពន្យារពេលសមយុទ្ធរួមគ្នាដែលគ្រោងធ្វើរៀបចំទន្ទឹមគ្នានឹងព្រឹត្តិការណ៍អូឡាំពិកឆ្នាំ២០១៨ ។ កូរ៉េខាងត្បូងយល់ថា ការផ្អាកសមយុទ្ធរួមគ្នានឹងជួយបន្ថយកម្ដៅនៅឧបទ្វីបកូរ៉េដើម្បីឲ្យកម្មវិធីកីឡានេះធ្វើឡើងដោយគ្មានការភ័យបារម្ភ ខណៈកូរ៉េខាងជើងចាត់ទុកសមយុទ្ធរួមគ្នានេះជាការប្រុងប្រៀបឈ្លានពានខ្លួន។ យ៉ាងណាមិញ អាមេរិកហាក់នៅស្ទាក់ស្ទើមិនចង់ជឿថា កូរ៉េខាងជើងបន្ទាន់ឥរិយាបថទៅវិញ ហើយសង្ស័យថា នេះល្បិចរបស់កូរ៉េខាងជើងដើម្បីគេចពីទណ្ឌកម្មអន្តរជាតិទៅវិញ។ នៅថ្ងៃទី៤ ខែមករា មេបញ្ជាការកងទ័ពអាមេរិកប្រចាំកូរ៉េខាងត្បូង Vincent K. Brook បានប្រាប់ឲ្យមានការប្រុងប្រយ័ត្នចំពោះសកម្មភាពចុងក្រោយរបស់កូរ៉េខាងជើង ទោះនេះជាសញ្ញាល្អក្ដីសម្រាប់ឧបទ្វីបកូរ៉េក្ដី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1651.txt	ស្ថាប័នអធិការកិច្ចឡាវ បានចេញសេចក្តីប្រកាសមួយ ដោយបានអះអាងថា អំពើពុករលួយ បានធ្វើឲ្យរដ្ឋឡាវ បាត់បង់ថវិកាជាតិជាច្រើនលានដុល្លារ ជាពិសេសនោះ វា ក៏ជាហេតុផលចម្បងមួយ ដែលធ្វើប្រទេសមានការអភិវឌ្ឍយឺតយ៉ាវ និងអត្រានៃការលុបបំបាត់នៃភាពក្រីក្រមានការថយចុះទាប ។	តាមរយៈកិច្ចសម្ភាសន៍ជាមួយនឹងសារព័ត៌មានឡាវ The Vientiane Times ដែលចុះផ្សាយនៅថ្ងៃ១៨ ធ្នូ រដ្ឋឡាវ មន្ត្រីជាន់ខ្ពស់នៃអធិការកិច្ចជាតិឡាវ ដែលសុំមិនបញ្ចេញឈ្មោះ បានអះអាងថា រដ្ឋឡាវ បានបាត់បង់ថវិកាជាតិប្រមាណ ៤៨០ ប៊ីលានគីប (ប្រមាណ ៥៧ លានដុល្លារអាមេរិក) ដោយសារតែអំពើពុករលួយ នៅក្នុងរយៈពេលប្រាំឆ្នាំកន្លងមកនេះ ។ មន្ត្រីជាន់ខ្ពស់រូបនោះ បានលើកឡើងថា អំពើពុករលួយទាំងនោះ ភាគច្រើនកើតឡើងតាមរយៈគម្រោងអភិវឌ្ឍន៍ ដោយក្នុងនោះ អ្នកដែលចូលរួមចំណែកខ្លាំងជាងគេ គឺមន្ត្រីរដ្ឋាភិបាលតែម្តង ។ លោកបន្តថា មន្ត្រីមិនស្មោះត្រង់ទាំងនោះ បានបន្លំប្រើប្រាស់ថវិការដ្ឋ ក្នុងហេតុផលប្រើប្រាស់មូលនិធិដើម្បីធ្វើសាលា និងពង្រឹងសេវាសុខភាពសាធារណៈជាដើម ។ ជាមួយគ្នានេះ បើតាមប្រភពព័ត៌មានដដែលនោះ ក្រុមអធិការកិច្ចជាតិឡាវ ក៏បានឲ្យដឹងដែរថា ក្នុងរយៈពេល៥ឆ្នាំមកនេះ រដ្ឋាភិបាលឡាវ ក៏បានចាប់ខ្លួនអ្នកពាក់ព័ន្ធអំពើពុករលួយទាំងនោះប្រមាណជាង១០០នាក់ផងដែរ ដែលក្នុងនោះ មាន៨៦នាក់ គឺជាមន្ត្រីរដ្ឋាភិបាល ។ អធិការកិច្ចជាតិឡាវ ក៏បានព្រមានបន្តចាត់វិធានច្បាប់ដើម្បីប្រឆាំងទៅនឹងសកម្មបន្លំ ដោយប្រើប្រាស់ថវិកាជាតិឡាវដោយខុសច្បាប់ផងដែរ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1652.txt	រដ្ឋមន្ត្រីការបរទេសប៉ាគីស្ថាន Khawaja Asif បានរិះគន់រដ្ឋបាលប្រធានាធិបតី ដូណាល់ ត្រាំ ដែលព្យួរជំនួយយោធា និងការចោទប្រកាន់ទាំងឡាយមកលើប៉ាគីស្ថានជុំវិញយុទ្ធនាការបោសសម្អាតក្រុមភេរវករ។ លោក Khawaja Asif ចាត់ទុកទង្វើរបស់អាមេរិក មិនមែនជាទង្វើរបស់សម្ព័ន្ធមិត្ត ឬក៏មិត្តរបស់ប៉ាគីស្ថានឡើយ។ មេបក្សប្រឆាំងប៉ាគីស្ថានក៏បានរិះគន់អាមេរិកធ្ងន់ៗ និងស្នើផ្ដាច់កិច្ចសហប្រតិបត្តិការយោធាទៀតផង។	ទាំងរដ្ឋាភិបាលប៉ាគីស្ថាន ទាំងបក្សប្រឆាំង បានចេញមកប្រតិកម្មខ្លាំងៗតបនឹងចំណាត់ការរបស់រដ្ឋបាលក្រុងវ៉ាស៊ីនតោន និងពាក្យសម្ដីរបស់ប្រធានាធិបតី ដូណាល់ ត្រាំ ដែលចោទប៉ាគីស្ថានថា កុហកបោកប្រាស់អាមេរិកអស់ពេលជាច្រើនឆ្នាំ។ លោក ត្រាំ បានបន្ទោសប៉ាគីស្ថានដែលទទួលជំនួយអាមេរិករាបរយលានដុល្លារ តែមិនជួយបោសសម្អាតក្រុមភេរវករឡើយ ហើយលោកក៏គំរាមកាត់ជំនួយសម្រាប់ប៉ាគីស្ថានទៀត។ ប៉ុន្មានថ្ងៃក្រោយការគំរាមនេះ រដ្ឋបាលក្រុងវ៉ាស៊ីនតោនក៏សម្រេចលុបចោលជំនួយក្នុងទំហំប្រមាណ៩០០លានដុល្លារឯណោះ។ ក្រុងវ៉ាស៊ីនតោនបានប្រាប់ឲ្យក្រុងអ៊ីស្លាម៉ាបាត ត្រូវឈប់ជួយក្រុមភេរវករ និងត្រូវចាត់វិធានការឲ្យពេញដៃពេញជើង ទើបខ្លួនផ្ដល់ជំនួយឲ្យឡើងវិញ។ បើតាមទីភ្នាក់ងារព័ត៌មាន Reuters រដ្ឋមន្ត្រីការបរទេសប៉ាគីស្ថាន Khawaja Asif បាននិយាយថ្ងៃទី៤ ខែមករា ថា អាកប្បកិរិយារបស់អាមេរិក មិនមែនជាទង្វើរបស់មិត្តឡើយ តែជាមិត្តក្បត់មិត្ត។ ដោយឡែកមេដឹកនាំប្រឆាំង Imran Khan ដែលបានរិះគន់លោក ត្រាំ ខ្លាំងៗកន្លងមក បាននិយាយថា វាដល់ពេលដែលរដ្ឋាភិបាលផ្ដាច់ខ្លួនពីអាមេរិក។ លោក Khan ស្នើឲ្យរដ្ឋាភិបាលបញ្ជូនបុគ្គលិកចារកម្ម និងមិនចារកម្មចេញពីទឹកដីប៉ាគីស្ថាន ក៏ដូចជាព្យួរផ្លូវដឹកជញ្ជូនទាំងជើងគោក ទាំងអាកាស ដែលអាមេរិក និងកងទ័ពសម្ព័ន្ធយោធាណាតូ ធ្លាប់ប្រើដើម្បីបញ្ជូនសម្ភារទៅធ្វើសង្គ្រាមនៅអាហ្វហ្គានីស្ថាន។ តាមពិតទៅនោះ ការកាត់ជំនួយរបស់អាមរិក គឺជារឿងដែលប៉ាគីស្ថានផ្ទាល់ដឹងមុនទៅហើយ ប៉ុន្តែរដ្ឋាភិបាលប៉ាគីស្ថានហាក់ភ្ញាក់ផ្អើលនឹងទង្វើរបស់ប្រធានាធិបតី ត្រាំ ដែលបង្ហោះសារជាសាធារណៈតាមបណ្ដាញសង្គម
article_1653.txt	ប្រធានាធិបតីរុស្ស៊ីលោក វ្ល៉ាឌីមៀ ពូទីន បាននិយាយកំប្លែងលេងថា បើសិនជាលោកចាញ់ឆ្នោតនៅថ្ងៃ ១៨ ខែមីនាខាងមុខ លោកប្រហែលជាត្រូវមកធ្វើស្រែចម្ការដោយបើកគ្រឿចក្រកសិកម្មវិញ។ មេដឹកនាំរុស្ស៊ីនិយាយបែបនេះពេលលោកទៅទស្សនកិច្ចរោងចក្រផលិតគ្រឿងចក្រកសិកម្មមួយនៅថ្ងៃព្រហស្បតិ៍ទី ១ ខែកុម្ភៈ។	«ប្រសិនលទ្ធផលបោះឆ្នោតដែលមកដល់ខាងមុខនោះមិនល្អ ខ្ញុំនឹងចាប់ផ្តើមធ្វើការងារជាអ្នកបើកគ្រឿងចក្រកសិកម្មហើយ ក្រោយថ្ងៃ ១៨ ខែមីនា»។ នេះជាសម្តីរបស់លោក វ្ល៉ាឌីមៀ ពូទីន ពេលកំពុងស្ថិតនៅលើគ្រឿងចក្រច្រូតស្រូវស្ថិតនៅរោងចក្រ Rostselmash។ បើតាមខ្សែអាត់វីដេអូដែលចុះផ្សាយដោយសារព័ត៌មានរុស្ស៊ី RT ក្រោយលោក ពូទីន និយាយចប់ នាយកប្រតិបត្តិក្រុមហ៊ុន Rostselmash បានឆ្លើយតបវិញថា ៖«វាគ្មានបញ្ហាអ្វីឡើយ គ្មានបញ្ហាអ្វីទាំងអស់»។ តាមពិតទៅ បេក្ខជនប្រធានាធិបតីប្រាំពីរនាក់ឈរឈ្មោះដើម្បីដណ្តើមតំណែងពីលោក ពូទីន នៅខែមិនាខាងមុខ ហើយឆ្នាំនេះគូប្រជែងរបស់លោកហាក់មានច្រើនជាងមុខដែរ។ ទោះជាណាក៏ដោយ វាគ្រាន់តែជាការនិយាយលេងសើចប៉ុណ្ណោះ ព្រោះវាមានភាគរយច្រើនណាស់ដែលលោកនឹងជាប់ឆ្នោតបន្តតំណែងជាប្រធានាធិបតីទៀតនោះ។ របាយការណ៍ស្ទង់មតិថ្មីមួយរបស់ស្ថាប័នស្រាវជ្រាវរុស្ស៊ី VTsIOM (https://themoscowtimes.com/news/putins-support-drops-below-70-percent-ahead-elections-60364) បង្ហាញថាប្រជាជនរុស្ស៊ីជិត៧០ភាគរយគាំទ្រប្រធានាធិបតីជិតផុតអាណត្តិនេះ។ មកដល់បច្ចុប្បន្នលោក ពូទីនបានក្លាយជាមេដឹកនាំរុស្ស៊ីដែលកាន់តំណែងបានយូរបំផុតបន្ទាប់ពីលោក ចូសិប ស្តាលីន។ ដោយឡែក គូប្រជែងដ៏មានឥទ្ធិពល និងជាអ្នករិះគន់លោក ពូទីន ខ្លាំង លោក Alexei Navalny មិនអាចចូលរួមប្រកួតក្នុងការបោះឆ្នោតប្រធានាធិបតីបានឡើយ ដោយហេតុផលថា លោកមានជាប់ពាក់ព័ន្ធនឹងបទឧក្រិដ្ឋ។ អ្នកនយោបាយខ្លះទៀតបានប្រកាសពហិកាចូលរួមការបោះឆ្នោតនៅពេលខាងមុខដើម្បីធ្វើឲ្យការបោះឆ្នោតនោះបាត់បង់ភាពស្របច្បាប់ផង។ ប៉ុន្តែទោះជាបែបនេះក្តី ការបោះឆ្នោតនេះនៅតែត្រូវធ្វើឡើងតាមការគ្រោងទុក ហើយមេដឹកនាំដូចជាលោក ពូទីន នឹងមានលទ្ធភាពកាន់តែច្រើនក្នុងការដណ្តើមជ័យជម្នះថែមទៀតផង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1654.txt	នៅថ្ងៃទី៥ ខែមករា កូរ៉េទាំងបានយល់ព្រមចរចាគ្នានៅសប្ដាហ៍ក្រោយនៅតំបន់ព្រំដែនគ្មានកងទ័ព។ ចិនបានស្វាគមន៍ដំណើការជាវិជ្ជមាននេះ ប៉ុន្តែអាមេរិក និងជប៉ុន ហាក់នៅរារែក និងមិនទាន់ជឿជាក់មួយរយភាគរយលើការបន្ទន់ឥរិយាបថរបស់កូរ៉េខាងជើងនៅឡើយ ហើយនឹងបន្តការប្រុងប្រយ័ត្នដដែល។	តំណាងចរចានុយក្លេអ៊ែររបស់ចិន លោក Kong Xuanyou នៅថ្ងៃទី៥ ខែមករា បានស្វាគមន៍ចំពោះការវិវដ្តជាវិជ្ជមាននៅឧបទ្វីបកូរ៉េ បន្ទាប់ពីកូរ៉េខាងត្បូង និងខាងជើង សុខចិត្តអង្គុយចរចានៅសប្ដាហ៍ក្រោយជុំវិញលទ្ធភាពនៃការចូលរួមរបស់កូរ៉េខាងជើងក្នុងព្រឹត្តិការណ៍អូឡាំពិកឆ្នាំ២០១៨ ។ មន្ត្រីជាន់ខ្ពស់ចិននិយាយបែបនេះ អំឡុងពេលទស្សនកិច្ចនៅក្រុងសេអ៊ូលដើម្បីពិភាក្សាលើបញ្ហាកូរ៉េខាងជើង និងទំនាក់ទំនងទ្វេភាគី។ ចំពោះមុខសមភាគីកូរ៉េខាងត្បូង Lee Do-hoon លោក Kong Xuanyou និយាយថា ចំណុចវិជ្ជមានខ្លួនត្រូវបានលាតត្រដាងជុំវិញស្ថានភាពនៅឧបទ្វីបកូរ៉េ ទោះជាមានបញ្ហាប្រឈមមុខជាច្រើនក្ដី។ ចំណែកលោក Lee វិញអះអាងថា ស្ថានការណ៍នៅឧបទ្វីបកូរ៉េបានមកចំដល់ណុចរបត់ដ៏សំខាន់មួយ ក្រោយការថ្លែងសាររបស់មេដឹកនាំកំពូលកូរ៉េខាងជើង គីម ជុងអ៊ុន ដែលនេះតម្រូវឲ្យកូរ៉េខាងត្បូង និងចិនត្រូវពង្រឹងទំនាក់ទំនងទ្វេភាគីខ្លាំងថែមទៀត។ ខណៈដែលចិន និងកូរ៉េខាងត្បូងសាទរការផ្លាស់ប្ដូរឥរិយាបថរបស់កូរ៉េខាងជើង អាមេរិក និងជប៉ុន បែរជាបង្កើនការប្រុងប្រយ័ត្នទៅវិញ។ រដ្ឋមន្ត្រីការពារជាតិជប៉ុន Itsunori Onodera និយាយថា វាជារឿងសំខាន់ដែលត្រូវរក្សាជំហររឹងមាំ ព្រោះកូរ៉េខាងជើងមានទំនោរចង់ចរចា តែទន្ទឹមគ្នានោះកូរ៉េខាងជើងនៅតែបន្តកម្មវិធីអភិវឌ្ឍនុយក្លេអ៊ែរ និងមីស៊ីលរបស់ខ្លួនដដែល។ ដូច្នេះជប៉ុនគ្មានជំហរត្រូវបន្ទន់ការតាមដានឡើយ។ ដូចគ្នានឹងជប៉ុនដែរ អាមេរិកក៏បង្ហាញការប្រុងប្រយ័ត្នខ្ពស់ចំពោះគោលដៅរបស់កូរ៉េខាងជើង និងមិនទាន់ជឿថា ព្យុងយ៉ាងចង់ចរចាដោយសុទ្ធចិត្ត ឬយ៉ាងណាឡើយ។ នេះក៏ព្រោះតែកូរ៉េខាងជើងមិនដែលអះអាងថា ខ្លួនបញ្ឈប់កម្មវិធីនុយក្លេអ៊ែររបស់ខ្លួនឡើយ និងមានតែបង្កើនការផលិតថែមទៀត។ នេះបើតាមសារអបអរឆ្នាំថ្មីរបស់លោក គីម ជុងអ៊ុន ដែលរំឭកអាមេរិកដែរថា ទឹកដីអាមេរិកទាំងអស់ស្ថិតក្នុងរង្វង់ដែលមីស៊ីលកូរ៉េខាងទៅដល់។ យ៉ាងណាមិញ ការចរចានៅសប្ដាហ៍ក្រោយនៅភូមិប៉ាន់មុនជុម នឹងផ្ដោតសំខាន់តែលើការចូលរួមរបស់កូរ៉េខាងជើងក្នុងកម្មវិធីអូឡាំពិកខែក្រោយ នៅទីក្រុងព្យុងឆាង និងទំនាក់ទំនងទ្វេភាគីប៉ុណ្ណោះ។ គេក៏មិនទាន់អាចមានសុទិដ្ឋិនិយមខ្លាំងពេកលើជំនួបលើកដំបូងតាំងពីឆ្នាំ២០១៥នេះដែរ ដ្បិតកូរ៉េខាងជើងប្រកាន់ជំហររឹងរូសខ្លាំងរហូតមក ប៉ុន្តែគេអាចសន្និដ្ឋានបានថា កូរ៉េខាងជើងអាចប្រើប្រាស់ព្រឹត្តិការណ៍កីឡាដើម្បីដោះខ្លួនពីសម្ពាធអន្តរជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1655.txt	កូរ៉េទាំងពីរបានដាក់សំណើឲ្យគ្នាទៅវិញទៅមកដើម្បីជួបគ្នាម្ដងទៀតនៅសប្ដាហ៍ក្រោយជុំវិញការចូលរួមរបស់កូរ៉េខាងជើងក្នុងព្រឹត្តិការណ៍អូឡាំពិករដូវរងារនៅខែកុម្ភៈ។ កូរ៉េទាំងពីរបានជួបប្រជុំថ្នាក់ខ្ពស់កាលពីដើមសប្ដាហ៍នេះ ដោយទទួលបានលទ្ធផលវិជ្ជមានច្រើន ក្នុងនោះកូរ៉េខាងជើងយល់ព្រមបញ្ជូនកប្រតិភូ និងអត្តពលិករបស់ខ្លួនទៅកាន់កូរ៉េខាងត្បូង។	កូរ៉េខាងត្បូងនៅថ្ងៃទី១២ ខែមករា បានដាក់សំណើទៅកាន់កូរ៉េខាងជើង ដើម្បីរៀបចំជំនួបថ្នាក់មន្ត្រីការងារនៅសប្ដាហ៍ក្រោយសំដៅពិភាក្សាព័ត៌មានលម្អិតជុំវិញការចូលរួមក្នុងព្រឹត្តិការណ៍អូឡាំពិករដូវរងារនៅទីក្រុងព្យុងឆាង។ កូរ៉េខាងត្បូងបានស្នើប្រជុំនៅថ្ងៃទី១៥ ខែមករា នៅឯភូមិប៉ាន់មុនជុម ដោយមានប្រតិភូចំនួនបីនាក់ ដឹកនាំដោយអនុរដ្ឋមន្ត្រីក្រសួងបង្រួបង្រួមកូរ៉េ Chun Hae-sung ។ ដោយឡែកនៅថ្ងៃទី១៣ ខែមករា កូរ៉េខាងជើងក៏បានស្នើទៅកាន់កូរ៉េខាងត្បូងដើម្បីរៀបចំកិច្ចប្រជុំមួយដែរ។ បើតាមការប្រកាសរបស់ក្រសួងបង្រួបបង្រួមកូរ៉េផ្សាយដោយទីភ្នាក់ងារព័ត៌មាន Yonhap កូរ៉េខាងជើងចង់ពិភាក្សាព័ត៌មានលម្អិតពីការបញ្ជូនក្រុមសម្ដែងសិល្បៈរបស់ខ្លួនទៅកាន់ទីក្រុងព្យុងឆាង។ កូរ៉េខាងត្បូងបានទទួលសំណើនេះរួចហើយ និងកំពុងត្រួតពិនិត្យ មុននឹងឆ្លើយតបវិញ។ ជុំវិញសំណើរបស់កូរ៉េខាងត្បូង ប្រធានគណៈកម្មាធិការបង្រួបបង្រួមកូរ៉េរបស់កូរ៉េខាងជើង Ri Son-gwon បានសរសេរលិខិតមួយផ្ញើទៅកាន់រដ្ឋមន្ត្រីក្រសួងបង្រួបបង្រួមកូរ៉េ Cho Myoung-gyon ថា កូរ៉េខាងជើងនឹងស្នើកាលបរិច្ឆេទជួបគ្នារវាងមន្ត្រីថ្នាក់ក្រុមការងារនៅពេលក្រោយ។ គេរំពឹងថា ជំនួបរវាងកូរ៉េទាំងពីរអាចជួបគ្នានៅសប្ដាហ៍ក្រោយ ព្រោះភាគីទាំងសងខាងសុទ្ធតែចង់ជួបគ្នាម្ដងទៀត។ ការជួបគ្នាម្ដងទៀតរវាងកូរ៉េទាំងពីរ នឹងផ្ដោតលើការធ្វើដំណើររបស់មន្ត្រីប្រតិភូ ក្រុមសិល្បៈ អ្នកគាំទ្រ និងអត្តពលិក ក៏ដូចជាការស្នាក់នៅផងដែរ។ ក្រុងសេអ៊ូលបានអះអាងហើយថា ខ្លួននឹងផ្ដល់ការគាំទ្រចាំបាច់សម្រាប់ប្រតិភូកីឡាកូរ៉េខាងជើង។ ជាមួយគ្នានេះ សេអ៊ូលនឹងពិនិត្យមើលមធ្យោបាយធ្វើដំណើរ ដើម្បីធ្វើយ៉ាងណាកុំឲ្យបំពានទណ្ឌកម្មប្រឆាំងកូរ៉េខាងជើង។ កន្លងមកកូរ៉េខាងត្បូងបានដាក់ទណ្ឌកម្មឯកតោភាគីជាច្រើនលើកូរ៉េខាងជើង ជុំវិញកម្មវិធីនុយក្លេអ៊ែរ។ វត្តមានអត្តពលិក និងប្រតិភូរបស់កូរ៉េខាងជើងចូលរួមក្នុងព្រឹត្តិការណ៍អូឡាំពិក២០១៨ គឺជាអ្វីដែលរដ្ឋបាលប្រធានាធិបតីកូរ៉េខាងត្បូង មូន ចេអ៊ីន ចង់បានបំផុត ដើម្បីធានាពីសុវត្ថិភាពសម្រាប់ដំណើការកម្មវិធីពិភពលោកនេះ។ លទ្ធផលវិជ្ជមានក្នុងការចរចាពេលនេះ អាចជាសញ្ញាល្អសម្រាប់ការចរចាលើកក្រោយ ដែលនឹងផ្ដោតលើប្រធានបទទូលាយជាងនេះ និងសំខាន់ជាងនេះដូចជាទំនាក់ទំនងអន្តរកូរ៉េជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1656.txt	ភ្នំពេញ៖ កិច្ចសហប្រតិបត្តិការពង្រឹងទំនាក់ទំនងពាណិជ្ជកម្ម ការផ្សាភ្ជាប់រវាងប្រជាជន ការអភិវឌ្ឍ និងសន្តិសុខតំបន់មេគង្គ។ ដោយសារកិច្ចសហប្រតិបត្តិការនេះជាគំនិតផ្តួចផ្តើមរបស់ចិន គេឃើញមានការរិះគន់ថា ចិននឹងទាញប្រយោជន៍ច្រើនពីកិច្ចសហប្រតិបត្តិការនេះ ខណៈប្រទេសឯទៀតជាពិសេសប្រជាជនតាមមូលដ្ឋាននឹងមិនមានលទ្ធភាពទាញប្រយោជន៍ច្រើនឡើយ។ ប៉ុន្តែអ្នកជំនាញយល់ថា វាជារឿងធម្មតាក្នុងកិច្ចសហប្រតិបត្តិការដែលមានអ្នកចំណេញតិច ឬច្រើន ហើយគេមិនអាចចោទចិនបានឡើយ។ សំខាន់ ជាសមាជិកមួយ កម្ពុជាត្រូវពង្រឹងសមត្ថភាព ភាពឆ្លាតវៃ ខ្លាំង និងបង្កើនភាពដឹកនាំដើម្បីទាញប្រយោជន៍ឲ្យបានច្រើន។	សូមស្តាប់បទសម្ភាសជាមួយលោក សៅ ផលនិស្ស័យ នៃសារព័ត៌មានថ្មីៗជាមួយលោកបណ្ឌិត ឈាង វណ្ណារិទ្ធ សហស្ថាបនិក វិទ្យាស្ថានកម្ពុជាសម្រាប់ការសិក្សាយុទ្ធសាស្ត្រ (CISS) កិច្ចសហប្រតិបត្តិការមេគង្គ-ឡានឆាង (Mekong-Lancang Cooperation) មានអាយុកាលពីរឆ្នាំហើយគិតមកត្រឹមពេលនេះ។ នៅថ្ងៃពុធទី ១០ ខែមករាខាងមុខ មេដឹកនាំប្រទេសសមាជិកទាំងប្រាំមួយនឹងជួបពិភាក្សាគ្នានៅក្នុងប្រទេសកម្ពុជាក្នុងកិច្ចប្រជុំកំពូលមេដឹកនាំលើកទីពីរ។ លោកបណ្ឌិត ឈាង វណ្ណារិទ្ធ អ្នកស្រាវជ្រាវនៅវិទ្យាស្ថាន ISEAS ប្រទេសសិង្ហបុរី និងជាសហស្ថាបនិកវិទ្យាស្ថានកម្ពុជាសម្រាប់ការសិក្សាយុទ្ធសាស្ត្រ (CISS) យល់ឃើញថា កិច្ចប្រជុំកំពូលមេគង្គ-ឡានឆាងលើកពីរខាងមុខ មេដឹកនាំនឹងពិនិត្យលទ្ធផលដែលខ្លួនសម្រេចបាននិងកំណត់ផែនការយុទ្ធសាស្ត្រដើម្បីបន្តកិច្ចសហប្រតិបត្តិការទៅមុខទៀតដែរ។ «មេដឹកនាំនឹងវាយតម្លៃតើអ្វីដែលសម្រេចបានក្នុងរយៈពេលពីរឆ្នាំកន្លង និងអ្វីទៅដែលត្រូវតែធ្វើបន្តបន្ទាប់។ អ្វីដែលពិសេសថ្នាក់ដឹកនាំនឹងពិភាក្សា និងអនុម័តផែនការសកម្មភាពប្រាំឆ្នាំក្រោមក្របខណ្ឌកិច្ចសហប្រតិបត្តិការមេគង្គ-ឡានឆាងនេះ»។ លោកបណ្ឌិត ឈាង វណ្ណារិទ្ធ បានបញ្ជាក់ដូច្នេះ។ ឆ្លើយតបនឹងការរិះគន់ និងការវាយតម្លៃថា មានតែចិនដែលទាញបានប្រយោជន៍ ខណៈប្រជាជនសាមញ្ញក្នុងប្រទេសប្រាំផ្សេងទៀតហាក់មិនមានលទ្ធភាពទាញប្រយោជន៍ច្រើនពីកិច្ចសហប្រតិបត្តិការមេគង្គ-ឡានឆាងនោះ លោកបណ្ឌិត ឈាង វណ្ណារិទ្ធ បញ្ជាក់ថា កិច្ចសហប្រតិបត្តិការមានចំណេញតិចឬច្រើនវាអាស្រ័យលើភាពឆ្លាតវៃនិងខ្លាំងរបស់ប្រទេសនីមួយៗ។ «ខ្ញុំគិតថា កិច្ចសហប្រតិបត្តិការវាមានអ្នកទទួលបានច្រើន និងតិច។ វាមិនបានស្មើគ្នាទេ។ វាពឹងលើសមត្ថភាព និងភាពជាអ្នកដឹកនាំរបស់ប្រទេសនីមួយៗ។ បើយើងឆ្លាត ខ្លាំង មានសមត្ថភាព យើងទទួលបានប្រយោជន៍ច្រើន។ ដូច្នេះយើងមិនអាចចោទប្រទេសណាមួយមកគ្របដណ្តប់លើយើង»។ ពេលសាកសួររឿងចិនអាចប្រើប្រាស់វេទិកាមេគង្គដើម្បីពង្រឹងឥទ្ធិពលរបស់ខ្លួននៅអាស៊ាន លោក ឈាង វណ្ណារិទ្ធ ទទួលស្គាល់ថា វាប្រាកដណាស់ព្រោះផលប្រយោជន៍របស់ចិនគឺពង្រឹងឥទ្ធិពលរបស់ខ្លួននៅតំបន់ និងឆាកអន្តរជាតិ។ ប៉ុន្តែអ្នកជំនាញរូបនេះលើកសរសើរពីចំណុចវិជ្ជមានរបស់មហាយក្សចិន។ នោះ គឺចិនទទួលយកគោលការណ៍គោរពគ្នាទៅវិញទៅមក ហើយចិនក៏មិនដាក់គំនិតឲ្យប្រទេសផ្សេងធ្វើតាមដូចប្រទេសមហាអំណាចមួយចំនួនទៀតឡើយ។ ចិនស្តាប់បណ្តាប្រទេសផ្សេង និងរៀនពីគ្នាទៅវិញទៅមក។ បន្ថែមពីនេះ បើតាមអ្នកស្រាវជ្រាវខាងលើ យន្តការកិច្ចសហប្រតិបត្តិការអនុតំបន់នេះនឹងចូលរួមកាត់បន្ថយភាពតានតឹងក្នុងការគ្រប់គ្រង និងប្រើប្រាស់ទឹកទន្លេមេគង្គផងដែរ ដោយសារភាគីបើកចំហដើម្បីពិភាក្សា និងសន្ទនាគ្នាក្រោមក្របខណ្ឌនៃកិច្ចសហប្រតិបត្តិការនេះ។ យ៉ាងណាមិញ លោក ឈាង វណ្ណារិទ្ធ យល់ឃើញថា បរិស្ថាននៅក្នុងតំបន់នៅជាបញ្ហាចោទនៅឡើយ ដោយសារប្រជាជនមិនសូវចូលរួម ហើយការអនុវត្តគោលនយោបាយនៅមិនទាន់មានប្រសិទ្ធភាពឡើយ។ ដូច្នេះហើយ លោកយល់ថា វាជារឿងចាំបាច់ដែលកិច្ចសហប្រតិបត្តិការមេគង្គ-ឡានឆាងនេះត្រូវជំរុញបន្ថែមលើការធានានិរន្តរភាពនៃបរិស្ថានតំបន់នេះ។ សូមបញ្ជាក់ថា កិច្ចសហប្រតិបត្តិការមេគង្គ-ឡានឆាង ត្រូវបានបង្កើតឡើងក្នុងឆ្នាំ ២០១៥ដោយមានសមាជិកសរុបប្រាំមួយមានកម្ពុជា ចិន ឡាវ មីយ៉ាន់ម៉ា ថៃ និងវៀតណាម និងផ្តោតសំខាន់លើសរសរស្តម្ភបី និងមានវិស័យអាទិភាពចំនួនប្រាំ។ សរសរស្តម្ភបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1657.txt	មេដឹកនាំមីយ៉ាន់ម៉ា លោកស្រី អ៊ុងសាន ស៊ូជី បានសុំចិត្តបណ្តាសមាជិកស្ថាប័ននយោបាយធំៗ ជាពិសេសអង្គនីតិបញ្ញត្តិរបស់មីយ៉ាន់ម៉ា ចាត់ទុកគ្នាជាសមមិត្ត និងប្រឹងធ្វើការរួមគ្នាដើម្បីជាផលប្រយោជន៍រួម និងការអភិវឌ្ឍជាតិ ។	ទីប្រឹក្សារដ្ឋមីយ៉ាន់ម៉ា លោកស្រី អ៊ុងសាន ស៊ូជី នៅថ្ងៃ២ កុម្ភៈ នាឱកាសខួបពីរឆ្នាំនៃការដឹកនាំរបស់បក្សសម្ព័ន្ធជាតិដើម្បីប្រជាធិបតេយ្យនៅក្នុងអង្គនីតិបញ្ញត្តិ បានទទូចឲ្យសមាជិកសភាទាំងអស់បង្កើនស្មារតីសាមគ្គីភាព និងប្រឆាំងរាល់គំនិតគុំគួនគ្នាដោយចាត់ទុកគ្នាជាសត្រូវ ។ លោកស្រី ស៊ូជី ដែលជាប្រមុខបក្សកាន់អំណាចផងដែរនោះ បានលើកឡើងថា៖« ក្នុងក្របខណ្ឌនៃការបម្រើជាតិដើម្បីផលប្រយោជន៍ដូចគ្នា មិនគួរឲ្យមានឡើយនូវផ្នត់គំនិតនៃការយកគ្នាជាសត្រូវ ដោយសារតែភាពខុសគ្នានៃនិន្នាការនយោបាយ។ គ្រប់គ្នា គួរតែផ្តល់លទ្ធភាពដល់គ្នាដើម្បីធ្វើកិច្ចសហប្រតិបត្តិការជាមួយគ្នាសម្រាប់ប្រយោជន៍ជាតិ ... » ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា The Irrawaddy ។ លោកស្រី បានបន្ថែមថា៖« វាគឺជារឿងសំខាន់បំផុត ដែលតំណាងរាស្ត្រទាំងអស់នៅក្នុងសភាចាត់ទុកគ្នាដូចទៅសមមិត្ត ឬគូកន ។ ធ្វើដូចនេះ ទើបយើងអាចបំពេញការងារបម្រើប្រទេសជាតិប្រកបដោយប្រសិទ្ធភាពបាន » ។ នេះបើយោងតាមប្រភព័ត៌មានដដែល ។ ទន្ទឹមនឹងផ្តល់យោបល់ឲ្យមានសាមគ្គីភាពគ្នាក្នុងអង្គនីតិបញ្ញត្តិ មេដឹកនាំកំពូលមីយ៉ាន់ម៉ារូបនេះ ក៏បង្ហាញអារម្មណ៍មិនចូលចិត្តរបស់លោកស្រីចំពោះការប្រើប្រាស់ពាក្យ «បក្សប្រឆាំង» ។ លោកស្រី មិនចង់ឲ្យមានការគិតមួយ ដោយប្រើប្រាស់ឈ្មោះថាបក្សប្រឆាំងដើម្បីប្រឆាំងបក្សកាន់អំណាចឡើយ ។ អ្វីដែលលោកស្រី ចង់ឃើញនោះ គឺបក្សប្រឆាំង គួរតែសហការ និងរិះគន់បក្សកាន់អំណាច ក្នុងន័យស្ថាបនាដើម្បីភាពរុងរឿងរបស់ជាតិ ។ លោកស្រី សង្កត់ធ្ងន់យ៉ាងដូច្នេះ៖«អ្នក(តំណាងរាស្ត្រ) មិនគួរមើលបក្ស ឬក្រុមនយោបាយផ្សេងជាសត្រូវឡើយ ។ នៅក្នុងសង្គមប្រជាធិបតេយ្យពិតប្រាកដ គឺជាសង្គម ដែលផ្តល់លទ្ធភាពឲ្យគ្រប់គ្នាធ្វើការរួមគ្នា បើទោះបីជាមាននិន្នាការនយោបាយខុសគ្នាក៏ដោយ »៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1658.txt	ភ្នំពេញ៖ ក្រោយពីកម្ពុជារៀបចំកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងដោយជោគជ័យ សម្តេចនាយករដ្ឋមន្ត្រី ហ៊ុន សែន ផ្ទេរតំណែងជាសហប្រធានប្តូរវេនកិច្ចប្រជុំនេះទៅកាន់នាយករដ្ឋមន្ត្រីឡាវលោក ថងលួន ស៊ីសូលីត នៅថ្ងៃពុធទី ១០ ខែមករានេះ។	សម្តេចនាយករដ្ឋមន្ត្រី ហ៊ុន សែនបានផ្ទេរច្រវាតំណាងឲ្យភាពជាសហប្រធានប្តូរវេននៃកិច្ចប្រជុំកំពូលមេគង្គ-ឡានឆាងទៅកាន់នាយករដ្ឋមន្ត្រីឡាវលោកថងលួន ស៊ីសូលីត នៅល្ងាចថ្ងៃពុធទី ១០ខែមករានាវិមានសន្តិភាព ក្រោយបញ្ចប់កិច្ចប្រជុំកំពូលកិច្ចសហប្រតិបត្តិការមេគង្គ-ឡានឆាងលើកទីពីរដោយជោគជ័យ។ សម្តេច ហ៊ុន សែន បានថ្លែងក្នុងសន្និសីទរួមបិទបញ្ចប់កិច្ចប្រជុំថា៖«ខ្ញុំសូមផ្តល់ជាព័ត៌មានថា កម្ពុជាបានបញ្ចប់អាណត្តិភាពជាសហប្រធានរយៈពេលពីរឆ្នាំជាមួយសាធារណរដ្ឋប្រជាមានិតចិនដែលជាសហប្រធានអចិន្ត្រៃយ៍។ ហើយថ្ងៃនេះខ្ញុំបានប្រគល់អាណត្តិភាពជាសហប្រធានទៅកាន់សាធាណរដ្ឋប្រជាធិបតេយ្យឡាវ។ ខ្ញុំចង់បញ្ជាក់ថាសហប្រធានអចិន្ត្រៃយ៍ ហើយប្រទេសតាមដងមេគង្គជាសហប្រធានប្តូរវេន ព្រោះឡានឆាងស្ថិតនៅក្នុងប្រទេសចិនតែមួយ ឯមេគង្គឆ្លងកាត់ប្រទេសទាំងប្រាំ»។ ក្នុងពេលនោះដែរសម្តេចក៏បានថ្លែងអំណរគុណសមភាគីចំពោះតួនាទីដឹកនាំពន្លឿនរបៀបវារៈកិច្ចសហប្រតិបត្តិការមេគង្គ-ឡានឆាង និងការគាំទ្រឥតងាករេចំពោះភាពសហប្រធានរបស់កម្ពុជាកន្លងមកនេះផងដែរ។ សូមបញ្ជាក់ថា កិច្ចប្រជុំកំពូលមេដឹកនាំកិច្ចសហប្រតិបត្តិការមេគង្គ-ឡានឆាងនេះ មានមូលបទ «ទន្លេរបស់យើងដើម្បីសន្តិភាព និងការអភិវឌ្ឍប្រកបដោយចីរភាព» ហើយមេដឹកនាំប្រទេសទាំង៦ បានពិភាក្សាលើបញ្ហាសំខាន់ៗដើម្បីអភិវឌ្ឍតំបន់អនុមេគង្គ។ ការពង្រឹកទំនាក់ទំនង និងកំណត់កិច្ចសហប្រតិបត្តិការថ្មី ធ្វើឡើងក្រោមក្របខណ្ឌកិច្ចសហប្រតិបត្តិការបីបូកប្រាំ។ ក្របខណ្ឌកិច្ចសហប្រតិបត្តិការបីបូកប្រាំនេះសំដៅសរសរស្តម្ភបីបូករួមជាមួយវិស័យអាទិភាពចំនួនប្រាំដែលត្រូវបានកំណត់ដោយកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងលើកទី ១។ សរសរស្តម្ភទាំងបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1659.txt	ប៉េកាំង៖ ក្នុងជំនួបជាមួយអ្នកសារព័ត៌មានពីតំបន់មេគង្គថ្ងៃព្រហស្បតិ៍ទី ២១ ខែធ្នូ ប្រធាននាយកដ្ឋានឃោសនាការ និងជាសមាជិកគណៈកម្មាធិការមជ្ឈិមបក្សកុម្មុយនីស្តចិនបានថ្លែងថា ចិនមានឆន្ទៈច្បាស់លាស់ក្នុងការផ្សាភ្ជាប់អនាគតរបស់ខ្លួនជាមួយប្រទេសមេគង្គទាំងប្រាំតាមរយៈការពង្រឹងកិច្ចសហប្រតិបត្តិការនៃយន្តការមេគង្គឡានឆាង។	លោក Huang Kunming សមាជិកគណៈកម្មាធិការមជ្ឈិមបក្សកុម្មុយនីស្តចិនបានជួបសំណេះសំណាលជាមួយអ្នកសារព័ត៌មានមកពីប្រទេសមេគង្គជាង៥០នាក់នៅថ្ងៃ ២១ ខែធ្នូ នៅវិមានប្រជាជនចិន។ ក្នុងជំនួបនោះលោកបញ្ជាក់ច្បាស់ថា ចិនមានបំណងភ្ជាប់ការអភិវឌ្ឍរបស់ខ្លួនជាមួយប្រទេសទាំងប្រាំនៃយន្តការកិច្ចសហប្រតិបត្តិការឡានឆាង-មេគង្គ។ លោករម្លឹកផងដែរថាប្រទេសចិនសុទ្ធតែមានទំនាក់ទំនងយូរអង្វែង និងស៊ីជម្រៅក្នុងភាពជាដៃគូយុទ្ធសាស្ត្រគ្រប់ជ្រុងជ្រោយជាមួយបណ្តាប្រទេសទាំងប្រាំនៅតំបន់មេគង្គ។ ដូច្នេះហើយវាមានសារសំខាន់ណាស់ក្នុងការពង្រឹងនិងពង្រឹងកិច្ចសហប្រតិបត្តិការួមគ្នានេះ។ «ចិន និងប្រទេសមេគង្គទាំងប្រាំត្រូវពង្រឹងកិច្ចសហប្រតិបត្តិការរួមគ្នា។ យើងមានចំណងទំនាក់ទំនងប្រពៃណីរួមគ្នាតាំងពីយូរមកហើយ ហើយចិនក៏បានបង្កើតភាពជាដៃគូយុទ្ធសាស្ត្រគ្រប់ជ្រុងជ្រោយជាមួយប្រទេសទាំងអស់រួចហើយដែរទាំងលើវិស័យនយោបាយ ឬសេដ្ឋកិច្ចក្តី»។ នេះជាការលើកឡើងរបស់លោក Huang Kunming។ លោក Huang Kunming ដែលជាប្រធាននាយកដ្ឋានឃោសនាការនៃបក្សកុម្មុយនីស្តចិនដែរនោះ គូសបញ្ជាក់ថា ការភ្ជាប់ការអភិវឌ្ឍ គឺជាការភ្ជាប់អនាគតរបស់ចិន ជាអនាគតប្រទេសផ្សេង ដើម្បីការអភិវឌ្ឍសេដ្ឋកិច្ចក្នុងតំបន់ដែរ។ ជំនួបរវាងតំណាងបក្សកុម្មុយនីស្តចិនជាមួយបណ្តាអ្នកសារព័ត៌មានមកពីតំបន់មេគង្គនេះកើតឡើងក្រោយកិច្ចប្រជុំកំពូលកិច្ចសហប្រតិបត្តិការសារព័ត៌មានមេគង្គ-ឡានឆាងដែលត្រូវបានរៀបចំឡើងដោយកាសែតចិន People’s Daily នៅក្រុងប៉េកាំង។ លោក Huang Kunming ក៏បានអបអរសាទរការបិទបញ្ចប់ដោយជោគជ័យនៃកិច្ចប្រជុំកំពូលដែលមានតំណាងស្ថាប័នព័ត៌មានជាង ២០ មកពីទូទាំងប្រទេសមេគង្គឡានឆាងទាំងប្រាំមួយចូលរួមនេះដែរ។ សមាជិកគណៈកម្មាធិការមជ្ឈិមបក្សរូបនេះក៏ប្រកាសគាំទ្រកាសែត People’s Daily រៀបចំជំនួបកំពូលកិច្ចសហប្រតិបត្តិការសារព័ត៌មានមេគង្គ-ឡានឆាងតទៅអនាគតទៀតដែរ។ លោកនិយាយដូច្នេះ៖«កាសែត People’s Daily ជាកាសែតមានឥទ្ធិពលបំផុត និងមានទំនាក់ទំនងជាមួយពិភពខាងក្រៅច្រើនជាងគេក្នុងប្រទេសចិន។ ដូច្នេះហើយរដ្ឋាភិបាលនិងបក្សកុម្មុយនីស្តចិននឹងបន្តការគាំទ្រចំពោះកិច្ចសហប្រតិបត្តិការជាមួយបណ្តាប្រទេសមេគង្គនេះតទៅមុខទៀត»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_166.txt	ប្រធានាធិបតីចិន លោក ស៊ី ជិនភីង នៅថ្ងៃទី១៨ ខែធ្នូ ចាត់ទុកតំបន់ ម៉ាកាវ គឺជាទឹកដីមាសពេជ្រ របស់ចិន ក្នុងដំណើរទស្សនកិច្ចរបស់លោកទៅទីក្រុងកាស៊ីណូមួយនេះ ដើម្បីប្រារព្វខួប២៥ឆ្នាំ នៃការដាក់ចូលតំបន់ម៉ាកាវ ជាទឹកដីចិន។ នេះជាលើកទី៣ ដែលលោក ស៊ី ទៅទស្សនកិច្ចនៅ ម៉ាកាវ ក្នុងនាមជាប្រធានាធិបតីចិន។	ដើម្បីអបអរសាទរខួប២៥ឆ្នាំនៃការដាក់បញ្ចូលតំបន់ ម៉ាកាវ ជាទឹកដីចិន មេដឹកនាំចិន លោក ស៊ី ជីនពីង បានធ្វើទស្សនកិច្ចទៅកាន់តំបន់នេះរយៈពេល៣ថ្ងៃ ចាប់ពីថ្ងៃទី១៨ ដល់ទី២០ ខែធ្នូ។ ក្នុងថ្ងៃដំបូងនៃដំណើរទស្សនកិច្ច លោក ស៊ី ត្រូវបានសាទរ និងទទួលយ៉ាងកក់ក្ដៅពីសំណាក់ប្រជាពលរដ្ឋក្នុងតំបន់ ម៉ាកាវ។ មេដឹកនាំរូបនេះ បានសរសើរលើការអភិវឌ្ឍដ៏អស្ចារ្យរបស់តំបន់នេះមិនដាច់ពីមាត់។ «ទឹកដីម៉ាកាវ ជាទឹកដីមាសពេជ្រ នៃទឹកដីមាតុភូមិ(ចិន)។ ខ្ញុំ តែងតែខ្វល់ខ្វាយពីការអភិវឌ្ឍរបស់តំបន់នេះ ក៏ដូចជាសុខទុក្ខប្រជាពលរដ្ឋទាំងអស់នៅទីនេះ»។ ប្រធានាធិបតីចិន បានអះអាងបែបនេះទៅកាន់ពលរដ្ឋនៅតំបន់ ម៉ាកាវ នៅថ្ងៃទី១៨ ខែធ្នូ។ លោក ស៊ី បានបញ្ជាក់បន្ថែមថា នឹងធ្វើដំណើរសួរសុខទុក្ខ និងជួបជជែកជាមួយប្រជាពលរដ្ឋ ដើម្បីនិយាយពីគម្រោងអភិវឌ្ឍទីក្រុងម៉ាកាវ។ ចាប់តាំងពីឡើងកាន់តំណែងជាមេដឹកនាំចិនក្នុងឆ្នាំ២០១៣ លោក ស៊ី ជីនពីង បានធ្វើទស្សនកិច្ចនៅ ម៉ាកាវ ៣ដង។ លោក ស៊ី ចាត់ទុកសេដ្ឋកិច្ចរបស់តំបន់នេះ ថាមានភាពចម្រុះ និងការអភិវឌ្ឍប្រកបដោយចីរភាព។ ទឹកដីម៉ាកាវ ធ្លាប់ស្ថិតក្រោមអាណាព្យាបាលរបស់ព័រទុយហ្កាល់។ ម៉ាកាវ មានសណ្ឋានដីដ៏តូច ដែលស្ថិតក្នុងឆ្នេរភាគខាងត្បូងជាប់នឹងចិនដីគោក។ ទឹកដីនេះ ត្រូវស្ថិតបានកាន់កាប់ឡើងវិញដោយចិន ក្នុងថ្ងៃទី២០ ខែធ្នូ ឆ្នាំ១៩៩៩ ដោយស្ថិតក្រោមការគ្រប់គ្រង«ប្រទេសមួយ ប្រព័ន្ធពីរ» ដូចទីក្រុងហុងកុងដែរ។ ទីក្រុងម៉ាកាវ ជាទឹកដីសម្បូរទៅដោយ កាស៊ីណូ។ តំបន់ស្វយ័តរបស់ចិនមួយនេះ ជាតំបន់តែមួយគត់ដែលដាក់ល្បែង និងកាស៊ីណូ ជារបរស្របច្បាប់។ សេដ្ឋកិច្ចទីក្រុងម៉ាកាវ ពឹងផ្អែកខ្លាំងក្លាលើដំណើរការទីតាំងល្បែង និងកាស៊ីណូ ដោយវិស័យនេះបង់ពន្ធជូនរដ្ឋ៨០ភាគរយ នៃពន្ធសរុបក្នុងតំបន់នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1660.txt	លោកនាយករដ្ឋមន្ត្រីវៀតណាម Nguyễn Xuân Phúc បានទទូចឲ្យមន្ត្រីក្រោមឱវាទចាត់វិធានការ និងដាក់ទណ្ឌកម្មតឹងរ៉ឹងប្រឆាំងស្ថាប័ន ឬបុគ្គលទាំងឡាយណា ដែលរំលោភលើការប្រើប្រាស់ និងគ្រប់គ្រងដីធ្លី ។ លោកនាយករដ្ឋមន្ត្រី ដាក់បទបញ្ជាបែបនេះ ដើម្បីចៀសវាងប្រើប្រាស់កញ្ចប់ថវិការដ្ឋខ្ជះខ្ជាយ និងមានអំពើពុករលួយ ។	លោកនាយករដ្ឋមន្ត្រី Nguyễn Xuân Phúc នៅថ្ងៃ៥ មករា បានអះអាងថា ជនទាំងឡាយណា ដែលរំលោភបំពានលើការប្រើប្រាស់ដីតាមរូបភាពលក់-ជួលដី ចុះបញ្ជី ឬផ្តល់អាជ្ញាបណ្ណដោយខុសច្បាប់ ត្រូវតែទទួលរងនូវទណ្ឌកម្មធ្ងន់ធ្ងរ។ នេះបើយោងតាមការចុះផ្សាយរបស់សារព័ត៌មានវៀតណាម The Vietnam News ។ តាមប្រភពព័ត៌មានដដែលនោះ លោកនាយករដ្ឋមន្ត្រីវៀតណាម ក៏បានបញ្ជាក់ដែរថា រាល់ការដេញថ្លៃដី ត្រូវតែឆ្លងកាត់នីតិវិធី និងបទបញ្ជាច្បាស់លាស់ ជាពិសេសនោះ ការដេញថ្លៃលើ «ដីមាស (golden land)» ដើម្បីចៀសវាងការខ្ជះខ្ជាយកញ្ចប់ថវិការដ្ឋ និងអំពើពុករលួយ ។ ដីមាស របស់វៀតណាមសំដៅលើដីដែលស្ថិតនៅតំបន់ប្រជុំជន ជាពិសេសនោះនៅក្នុងក្រុងហូជីមិញតែម្តង ។ ជុំវិញបញ្ហានេះដែរ នាយករដ្ឋមន្ត្រីវៀតណាម ក៏បានចាត់តាំងឲ្យមានទាំងក្រសួងការពាជាតិ ក្រសួងបរិស្ថាន និងធនធានធម្មជាតិ ក៏ដូចជាគណៈកម្មាធិការខេត្តក្រុងរបស់ខ្លួនត្រួតពិនិត្យ និងស៊ើបអង្កេតលើការគ្រប់គ្រង់ និងការប្រើប្រាស់ដីទូទាំងប្រទេសផងដែរ ហើយលទ្ធផលនៃការស៊ើបអង្កេតត្រូវបានបញ្ចប់ និងរាយការណ៍ឲ្យលោក ត្រឹមខែវិច្ឆិកាខាងមុខ ។ ជាងនេះទៅទៀតនោះ ប្រមុខរដ្ឋាភិបាលវៀតណាមរូបនេះ ក៏បានឲ្យមន្ត្រីពាក់ព័ន្ធដែលត្រូវអនុវត្តបញ្ជារបស់លោក ពាក់ព័ន្ធនឹងជម្លោះដីធ្លីរ៉ាំរ៉ៃ ក៏ដូចជាបណ្តឹងនានាដែលពាក់ព័ន្ធនឹងដីធ្លីដើម្បីផ្តល់លទ្ធភាពដល់រដ្ឋាភិបាលក្នុងការស្វែងរកដំណោះស្រាយមានប្រសិទ្ធភាព ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1661.txt	រដ្ឋាភិបាលក្រុងតួក្យូគ្រោងនឹងបង្កើនថវិកាការពារជាតិរបស់ខ្លួនឲ្យដល់ ៤៦ ពាន់លានដុល្លារអាមេរិកសម្រាប់ឆ្នាំ ២០១៨ ដើម្បីធ្វើយ៉ាងណាធានាសន្តិសុខ សន្តិភាព និងស្ថិរភាពក្នុងប្រទេសដើម្បីទប់ទល់ការគំរាមកំហែងរបស់ក្រុងព្យុងយ៉ាង។	សារព័ត៌មានជប៉ុន Nikkei បានចុះផ្សាយថា រដ្ឋាភិបាលលោក ស៊ីនហ្សូ អាបេ គ្រោងនឹងកំណត់ថវិកា ៥,១៩ ទ្រីលានយ៉េនដែលស្មើនឹងប្រមាណ ៤៦ ពាន់លានដុល្លារសម្រាប់វិស័យការពារជាតិដែលរាប់ចាប់ពីខែមេសាឆ្នាំ ២០១៨នោះ។ បើតាមគម្រោងនេះ វាបង្ហាញឲ្យឃើញច្បាស់ថា ថវិកាការពារជាតិជប៉ុនត្រូវបានបង្កើនឡើងជាប់ៗគ្នាប្រាំមួយឆ្នាំមកហើយ។ ឆ្នាំមុននេះថវិកាយោធាជប៉ុនមានទំហំត្រឹម៥,១២ ទ្រីលានយ៉េនប៉ុណ្ណោះ។ ថវិកាដែលត្រូវបង្កើនឡើងនេះនឹងត្រូវយកទៅប្រើប្រាស់លើកគម្រោងកសាងកម្លាំងយោធាក្រុងតូក្យូដែលមានសមត្ថភាពទប់ទល់នុយក្លេអ៊ែរ និងការអភិវឌ្ឍមីស៊ីលរបស់ក្រុងព្យុងយ៉ាង។ វានឹងត្រូវគ្របដណ្តប់លើការរៀបចំដំឡើងប្រព័ន្ធស្ទាក់ចាប់មីស៊ីលដ៏ទំនើបរបស់អាមេរិក Aegis Ashore ផងដែរ។ កាលពីសប្តាហ៍មុនរដ្ឋមន្ត្រីការពារជាតិជប៉ុនលោក Istunori Onodera បានលើកឡើងថា ជប៉ុនមានបំណងទិញមីស៊ីលពីអាមេរិក មានរយៈចម្ងាយឆ្ងាយដែលអាចហោះហើរបានចម្ងាយ ៩០០គីឡូម៉ែត្រ។ ប៉ុន្តែបំណងនេះក្លាយជារឿងចម្រូងចម្រាសថ្មីដោយសារជប៉ុននៅមានរដ្ឋធម្មនុញ្ញសន្តិភាពដែលហាមប្រាមកងទ័ពខ្លួនចូលអន្តរាគមន៍ក្នុងជម្លោះអន្តរជាតិនោះ។ ជប៉ុនមានត្រឹមប្រភេទអាវុធប្រឆាំងយន្តហោះ និងមីស៊ីលរយៈចម្ងាយខ្លីជាង ៣០០ គីឡូម៉ែត្រប៉ុណ្ណោះ។ បច្វុប្បន្ននេះសហគមន៍អន្តរជាតិបន្តខ្វាយខ្វល់ពីស្ថានការណ៍ដែលកំពុងតានតឹងឡើងនៅឧបទ្វីបកូរ៉េ។ ស្ថានភាពនេះ កាន់តែអាក្រក់ដោយសារជម្លោះពាក្យសម្តីគំរាមវាយគ្នាទៅវិញទៅមករវាងអាមេរិក និងកូរ៉េខាងជើងក៏ដូចជាសកម្មភាពបង្ករឿងផ្សេងទៀតដូចជាសមយុទ្ធយោធារបស់អាមេរិក និងការបន្តបាញ់សាកល្បងមីស៊ីល និងនុយក្លេអ៊ែររបស់កូរ៉េខាងជើងផ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1663.txt	កម្ពុជានឹងធ្វើជាសហប្រធាននៃកិច្ចប្រជុំកំពូលមេដឹកនាំនៃកិច្ចសហប្រតិបត្តិការមេគង្គ-ឡានឆាងនៅថ្ងៃទី ១០ ខែមករាខាងមុខ។ ផែនការសកម្មភាពរយៈពេលប្រាំឆ្នាំ និងគម្រោងជាង ១០០ រួមជាមួយសេចក្តីថ្លែងការណ៍រួមផងនោះនឹងត្រូវអនុម័តក្នុងកិច្ចប្រជុំនេះផងដែរ។	មេដឹកនាំប្រទេសមេគង្គចំនួនប្រាំមានទាំងនាយករដ្ឋមន្ត្រីចិនលោក លី ខឹឈាំង និងនាយករដ្ឋមន្ត្រីថៃ ប្រាយុទ្ធ ចាន់អូចា នឹងអញ្ជើញមកចូលរួមកិច្ចប្រជុំកំពូលកិច្ចសហប្រតិបត្តិការមេគង្គ-ឡានឆាង (LMC) លើកទីពីរនៅក្រុងភ្នំពេញនៅថ្ងៃទី ១០ខែមករា។ អ្នកជំនាញយល់ថា កិច្ចប្រជុំនេះជាព្រឹត្តិការណ៍ដ៏សំខាន់ដែលនាំមកនូវលទ្ធផលសំខាន់ៗជាច្រើនផង។ ពាក់ព័ន្ធនឹងកិច្ចប្រជុំខាងមុខ លោកបណ្ឌិត ឈាង វណ្ណារិទ្ធ អ្នកស្រាវជ្រាវនៅវិទ្យាស្ថាន ISEASសិង្ហបុរី និងជាសហស្ថាបនិកវិទ្យាស្ថានកម្ពុជាសម្រាប់ការសិក្សាយុទ្ធសាស្ត្របានថ្លែងប្រាប់សារព័ត៌មានថ្មីៗថា ថ្នាក់ដឹកនាំដែលចូលរួមកិច្ចប្រជុំនឹងពិភាក្សាវាយតម្លៃពីកិច្ចសហប្រតិបត្តិការរយៈពេលពីរឆ្នាំកន្លងទៅ និងកំណត់ថា តើអ្វីដែលត្រូវធ្វើបន្តបន្ទាប់ដើម្បីសម្រេចគោលដៅរួមគ្នា។ «មេដឹកនាំនឹងវាយតម្លៃតើអ្វីដែលសម្រេចបានក្នុងរយៈពេលពីរឆ្នាំកន្លង និងអ្វីទៅដែលត្រូវតែធ្វើបន្តបន្ទាប់។ អ្វីដែលពិសេសថ្នាក់ដឹកនាំនឹងពិភាក្សា និងអនុម័តផែនការសកម្មភាពប្រាំឆ្នាំក្រោមក្របខណ្ឌកិច្ចសហប្រតិបត្តិការមេគង្គ-ឡានឆាងនេះ។ សំខាន់មួយទៀតជាង ១០០ នឹងត្រូវលើកមកពិភាក្សា និងអនុម័តផងដែរ»។ លោកបណ្ឌិត ឈាង វណ្ណារិទ្ធបានបញ្ជាក់ដូច្នេះ។ ការពង្រឹកទំនាក់ទំនង និងកំណត់កិច្ចសហប្រតិបត្តិការថ្មីនឹងត្រូវធ្វើឡើងក្រោមក្របខណ្ឌកិច្ចសហប្រតិបត្តិការបីបូកប្រាំ (3+5 cooperation framework)។ ក្របខណ្ឌកិច្ចសហប្រតិបត្តិការបីបូនប្រាំនេះសំដៅសរសរស្តម្ភបីបូករួមជាមួយវិស័យអាទិភាពចំនួនប្រាំដែលត្រូវបានកំណត់ដោយកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងលើកទី ១។ សរសរស្តម្ភបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ។ ចំណែកលោកបណ្ឌិត Song Junying នាយករងនៃនាយកដ្ឋានសិក្សាអាស៊ីប៉ាស៊ីហ្វិកនៃវិទ្យាស្ថានចិនសម្រាប់ការសិក្សាអន្តរជាតិបានជឿជាក់ថា កិច្ចប្រជុំខាងមុខឆ្លុះបញ្ចាំងឲ្យឃើញពីការរីកលូតលាស់យ៉ាងរហ័សនៃកិច្ចសហប្រតិបត្តិការអនុតំបន់នេះ។ លោកបានថ្លែងប្រាប់សារព័ត៌មានថ្មីៗដូច្នេះ៖ «រយៈពេលពីឆ្នាំនេះនៃការភ្ជាប់ទំនាក់ទំនងរវាងប្រទេសប្រាំមួយក្រោមក្របខណ្ឌមេគង្គ-ឡានឆាង យើងបានសម្រេចលទ្ធផលច្រើនដូចជារៀបចំយន្តការ និង អនុវត្តគម្រោងពាក់ព័ន្ធ ក៏ដូចជាលើកកម្ពស់ការយល់ដឹងពីអត្តសញ្ញាណនៃយន្តការនេះ»។ បើតាមលោកបណ្ឌិត Junying មូលនិធិពិសេសមានទំហំ ៣០០លានដុល្លារនឹងត្រូវអនុម័តផងដែរ ហើយមេដឹកនាំតំបន់នឹងព្យាយាមកំណត់គោលដៅអនាគតនៃគំនិតផ្តួចផ្តើមនេះ។ មួយទៀតផែនការសកម្មភាពរយៈពេលប្រាំឆ្នាំ (២០១៨ -២០២២) និង សេចក្តីថ្លែងការណ៍ក្រុងភ្នំពេញមួយទៀតដែលបន្តពីសេចក្តីថ្លែងការណ៍ក្រុង Sanya ដែលត្រូវបានអនុម័តក្នុងកិច្ចប្រជុំលើកទីមួយនាទីក្រុង Sanya ឆ្នាំ ២០១៦ នឹងត្រូវអនុម័តដូចគ្នា។ ជារួមសេចក្តីថ្លែងការណ៍រួមបង្ហាញពីឆន្ទៈនយោបាយរបស់ភាគីពាក់ព័ន្ធ ដែលវានឹងជួយជំរុញយន្តការមេគង្គ-ឡានឆាងនេះឲ្យរីកចម្រើនទៅមុខផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1664.txt	អតីតមេទ័ពស៊ីមបាវ៉េដែលមានចំណែកសំខាន់ជួយទម្លាក់លោក រ៉ូបឺត មូហ្កាបេ ពីតំណែងកន្លងមកនោះត្រូវបានតែងតាំងជាអនុប្រធានបក្សកានអំណាចហើយនៅសប្តាហ៍នេះ។ ការតែតាំងនេះធ្វើឡើង ស្របពេលដែលការបោះឆ្នោតប្រធានាធិបតីស៊ីមបាវ៉េកាន់តែខិតជិតមកដល់នោះ។	លោក Constantino Chiwenga ដែលត្រូវបានគេស្គាល់ថាជាឧត្តមសេនីយ៍យោធានិងជាមេទ័ពស៊ីមបាវ៉េនោះត្រូវបានប្រធានាធិបតី Emmerson Mnangawa តែងតាំងជាអនុប្រធានបក្សកាន់អំណាច ZANU PF នៅសប្តាហ៍នេះ។ ការតែងតាំងនេះធ្វើឡើង ប៉ុន្មានថ្ងៃប៉ុណ្ណោះក្រោយពេលដែលឧត្តមសេនីយ៍រូបនេះលាលែងពីតំណែងដោយចូលនិវត្តនោះ។ ការប្រកាសពីការតែងតាំងលោក Chiwenga ឲ្យកាន់តំណែងជាមន្ត្រីជាន់ខ្ពស់ក្នុងបក្សកាន់អំណាចនេះ ជាការត្រួសត្រាយផ្លូវសម្រាប់លោកក្នុងការឡើងកាន់តំណែងជាអនុប្រធានាធិបតីនៅពេលខាងមុខ។ នៅក្នុងប្រទេសស៊ីមបាវ៉េ អនុប្រធានគណបក្សកាន់អំណាចជានិច្ចជាកាលនឹងត្រូវតែងតាំងឲ្យកាន់តំណែងជាអនុប្រធានាធិបតី ហើយស៊ីមបាវ៉េក៏មានអនុប្រធានាធិបតីពីររូបផងដែរ។ គេដឹងច្បាស់ថា អតីតមេទ័ពខាងលើមានតួនាទីសំខាន់ក្នុងការធ្វើរដ្ឋប្រហារស្ងាត់ស្ងៀមមួយកាលពីខែវិច្ឆិកាដើម្បីទម្លាក់មេដឹកនាំផ្តាច់ការលោក រ៉ូបឺត មូហ្កាបេ ពីតំណែងផងដែរ។ ដូច្នេះហើយការតែងតាំងលោកឲ្យមានតំណែងខ្ពស់ក្នុងគណបក្សមិនមែនជារឿងចម្លែកនោះឡើយ។ដើមខែវិច្ឆិកានេះ មន្ត្រីយោធាជាន់ខ្ពស់ពីររូបត្រូវបានគេតែងតាំងឲ្យកាន់តំណែងជារដ្ឋមន្ត្រីសមាជិកគណៈរដ្ឋមន្ត្រីថ្មីផងដែរ។ តាមពិតទៅ ក្រោយពេលស្បថចូលកាន់តំណែងជាប្រធានាធិបតីថ្មីរបស់ស៊ីមបាវ៉េ លោក Mnangagawa រងសម្ពាធខ្លាំងពីក្រុមសមាជិកបក្សប្រឆាំង និងសាធារណជនស៊ីមបាវ៉េ ដោយសារលោកត្រូវដោះស្រាយបញ្ហាប្រឈមច្រើនជំពូកទាំងបញ្ហាពុករលួយ សន្តិសុខ នយោបាយ និងសេដ្ឋកិច្ចផងដែរ។ ដូច្នេះហើយ នៅសប្តាហ៍នេះលោក បានប្រកាសប្តេជ្ញាចិត្តកសាងស៊ីមបាវ៉េថ្មីដោយផ្អែកសំខាន់ការតម្លាភាព គណនេយ្យភាព និងភាពត្រឹមត្រូវដើម្បីទាក់ទាញអ្នកវិនិយោគបរទេសមកដាក់ទុនរកស៊ីក្នុងប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1665.txt	ភ្នំពេញ៖ឯកសារសំខាន់ៗចំនួន២ ត្រូវបានអនុម័តដោយមេដឹកនាំនៃយន្តការកិច្ចសហប្រតិបត្តិការមេគង្គ-ឡានឆាង (MLC) ក្នុងកិច្ចប្រជុំកំពូលលើកទី២ ក្នុងរាជធានីភ្នំពេញ ខណៈដែលឯកសារ ២ផ្សេងទៀតត្រូវបានកត់សម្គាល់ដោយមេដឹកនាំសមាជិកទាំង ៦ផងដែរផង។ ឯកសារទាំងពីរនេះនឹងជំរុញកិច្ចសហប្រតិបត្តិការកាន់តែខ្លាំងរវាងប្រទេសចំនួន៦ ស្ថិតតាមដងទន្លេមេគង្គរួមមានកម្ពុជា ចិន ថៃ ឡាវ វៀតណាម មីយ៉ាន់ម៉ា និងវៀតណាម។	កិច្ចប្រជុំកំពូលមេដឹកនាំយន្តការកិច្ចសហប្រតិបត្តិការមេគង្គ-ឡានឆាង (MLC) លើកទី២ ដែលកម្ពុជាធ្វើជាម្ចាស់ផ្ទះ បានបញ្ចប់ហើយនៅថ្ងៃទី១០ ខែមករានេះ ដោយបានអនុម័តឯកសារសំខាន់ចំនួនពីរ។ ឯកសារទាំងនោះរួមានសេចក្ដីថ្លែងការណ៍ទីក្រុងភ្នំពេញនៃកិច្ចប្រជុំកំពូលលើកទីពីរ ផែនការសកម្មភាពប្រាំឆ្នាំ (២០១៨-២០២២) ។ ក្រៅពីនេះមេដឹកនាំក៏បានកត់សម្គាល់ពីបញ្ជីរួមនៃគម្រោងកិច្ចសហប្រតិបត្តិការដំណាក់កាលទីពីរ និងរបាយការណ៍នៃក្រុមការងារតាមវិស័យអាទិភាពទាំង៦ ផងដែរ។ នាយករដ្ឋមន្ត្រីកម្ពុជាសម្ដេច ហ៊ុន សែន បានធ្វើជាសហប្រធានដឹកនាំកិច្ចប្រជុំជាមួយសមភាគីចិនលោក លី ខឹឈាំង ។ នាយករដ្ឋមន្ត្រីថៃ ប្រាយុទ្ធ ចន្ទអូចា នាយករដ្ឋមន្ត្រីឡាវ ថងលួន ស៊ីសូលីត នាយករដ្ឋមន្ត្រីវៀតណាម ង្វៀន សួនហ្វ៊ុក និងអនុប្រធានាធិបតីមីយ៉ាន់ម៉ា មីន ស្វេ បានចូលរួមក្នុងកិច្ចប្រជុំ ដែលរៀបចំឡើងនៅវិមានសន្តិភាព។ ក្នុងសន្និសីទបិទបញ្ចប់កិច្ចប្រជុំនាវិមានសន្តិភាពថ្ងៃទី ១០ មករា សម្តេច ហ៊ុន សែន ក្នុងនាមជាសហប្រធានប្តូរវេនបានទទួលស្គាល់ថា កិច្ចប្រជុំកំពូលនេះបានបញ្ចប់ដោយជោគជ័យជាមួយលទ្ធផលដោយជាទីពេញចិត្ត ហើយមេដឹកនាំដែលចូលរួមក៏ពេញចិត្តចំពោះលទ្ធផលដែលសម្រេចបានក្នុងរយៈពេលពីរឆ្នាំមកនេះផងដែរ។ ទាក់ទិននឹងលទ្ធផលកិច្ចប្រជុំនេះ សម្តេច ហ៊ុន សែនបានប្រកាសថា ឯកសារសំខាន់ចំនួនពីរ រួជាមួយការកត់សម្គាល់លើគម្រោងនិងរបាយការណ៍ពីរ។ សម្តេចបានថ្លែងដូច្នេះ៖ «ពួកយើងបានឈានដល់សម្រេចកុងសង់ស៊ីស (ឯកច្ឆន្ទ) លើឯកសារសំខាន់ពីរមានដូចជា សេចក្តីថ្លែងការណ៍ទីក្រុងភ្នំពេញនៃកិច្ចប្រជុំថ្នាក់ដឹកនាំកិច្ចសហប្រតិបត្តិការមេគង្គឡានឆាង និងផែនការសកម្មភាពប្រាំឆ្នាំ ២០១៨-២០២២។ យើងក៏បានកត់សម្គាល់គម្រោងដំណាក់កាលទីពីរគាំទ្រដោយមូលនិធិពិសេសនៃកិច្ចសហប្រតិបត្តិការឆ្នាំ ២០១៨ និងរបាយការណ៍វឌ្ឍនភាពនៃក្រុមការងាររួមទាំង ៦ វិស័យអាទិភាពសំខាន់ដែរ»។ បើតាមការលើកឡើងរបស់សម្តេច កន្លងមកប្រទេសសមាជិកបានសម្រេចបង្កើតលេខាធិការដ្ឋាន អង្គភាពសម្របសម្រួលថ្នាក់ជាតិនៅតាមបណ្តាប្រទេសនីមួយៗទាំងប្រាំមួយ និងបានជំរុញក្រុមការងាររួមសម្រាប់វិស័យអាទិភាពសំខាន់ៗរួចហើយ។ នៅពេលខាងមុខ ដើម្បីគាំទ្រកិច្ចសហប្រតិបត្តិការនេះ សមាជិកកិច្ចសហប្រតិបត្តិការមេគង្គ-ឡានឆាងក៏ឯកភាពគ្នានឹងបង្កើតមជ្ឈមណ្ឌលសហប្រតិបត្តិការធនធានទឹក មជ្ឈមណ្ឌលបរិស្ថានមេគង្គ-ឡានឆាង និងមជ្ឈមណ្ឌលសិក្សាទន្លេមេគង្គសាកល។ បន្ថែមលើផ្លែផ្កានៃកិច្ចប្រជុំ សម្តេចបានកត់សម្គាល់ពីការលូតលាស់រហ័សនេះយន្តការអនុតំបន់មេគង្គ-ឡានឆាង ដោយក្នុងថេរវេលាមិនដល់ពីរឆ្នាំផង ប្រទេសជាសមាជិកបានជំរុញយន្តការនេះទៅជាគម្រោងសហប្រតិបត្តិការពេញលេញមួយដែលរចនាសម្ព័ន្ធដឹកនាំប្រតិបត្តិការការងារពហុស្រទាប់ និងមានយន្តការដឹកនាំដែលរឹងមាំ និងពេញលេញ។ ក្នុងនាមជាសហប្រធានសម្តេច ហ៊ុន សែន រំពឹងថា កិច្ចសហប្រតិបត្តិការអនុតំបន់នេះជំរុញឲ្យប្រទេសក្នុងតំបន់សម្រេចជោគជ័យរួមគ្នាក្នុងការកសាងសហគមន៍ដែលមានជោគវាសនាតែមួយ។ «យើងមានទំនុកចិត្តមុតមាំថា យន្តការនេះនឹងជួយឲ្យប្រទេសទាំងប្រាំមួយធ្វើដំណើរទៅមុខកាន់តែលឿនដើម្បីសម្រេចគោលដៅ និងប្រែក្លាយកិច្ចសហប្រតិបត្តិការនេះទៅជាសហគមន៍មួយ មានអនាគត វិបុលភាព និងសន្តិភាពរួមគ្នា»។ នេះជាការបញ្ជាក់របស់សម្តេច។ សូមបញ្ជាក់ថា កិច្ចប្រជុំកំពូលថ្នាក់ដឹកនាំមេគង្គ-ឡានឆាងលើកទីពីរនេះមានមូលបទ «ទន្លេរបស់យើងដើម្បីសន្តិភាព និងការអភិវឌ្ឍប្រកបដោយចីរភាព» ហើយមេដឹកនាំប្រទេសទាំង៦ បានពិភាក្សាលើបញ្ហាសំខាន់ៗដើម្បីអភិវឌ្ឍតំបន់អនុមេគង្គ។ ការពង្រឹកទំនាក់ទំនង និងកំណត់កិច្ចសហប្រតិបត្តិការថ្មី ធ្វើឡើងក្រោមក្របខណ្ឌកិច្ចសហប្រតិបត្តិការបីបូកប្រាំ។ ក្របខណ្ឌកិច្ចសហប្រតិបត្តិការបីបូកប្រាំនេះសំដៅសរសរស្តម្ភបីបូករួមជាមួយវិស័យអាទិភាពចំនួនប្រាំដែលត្រូវបានកំណត់ដោយកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងលើកទី ១។ សរសរស្តម្ភទាំងបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1666.txt	ប្រធានាធិបតីអាមេរិក ដូណាល់ ត្រាំ នៅថ្ងៃទី១២ ខែមករា បានសម្រេចចិត្តលើកទណ្ឌកម្មប្រឆាំងអ៊ីរ៉ង់តាមកិច្ចព្រមព្រៀងនុយក្លេអ៊ែរឆ្នាំ២០១៥ ។ លោក ត្រាំ បានដាក់លក្ខខណ្ឌជាច្រើនដើម្បីដោះស្រាយចន្លោះប្រហោងក្នុងកិច្ចព្រមព្រៀងនេះក្នុងរយៈពេល១២០ថ្ងៃ។ ក្នុងករណីបញ្ហានៅតែមាន អាមេរិកនឹងដកខ្លួនចេញពីកិច្ចព្រមព្រៀងអន្តរជាតិនេះមិនខាន ដែលនេះមានន័យស្មើនឹងការហែកកិច្ចព្រមព្រៀងចោលតែម្ដង។	ទីបំផុតទៅ លោក ដូណាល់ ត្រាំ ប្រកាសពន្យារពេលវេលា ១២០ថ្ងៃទៀតសម្រាប់ការលើកទណ្ឌកម្មប្រឆាំងអ៊ីរ៉ង់។ ប៉ុន្តែលោកព្រមានថា នេះអាចជាលើកចុងក្រោយដែលលោកព្យួរទណ្ឌកម្មលើអ៊ីរ៉ង់ បើលក្ខខណ្ឌដែលលោកដាក់ចេញមិនត្រូវបានអនុវត្តទេនោះ។ សម្ព័ន្ធមិត្តអាមេរិកនៅអឺរ៉ុប និងសភា ត្រូវរងសម្ពាធខ្លាំងដោយសារឱសានវាទរបស់លោក ត្រាំ បើមិនចង់ឲ្យកិច្ចព្រមព្រៀងឆ្នាំ២០១៥ នេះ ក្លាយជាអសារបង់ទេនោះ។ ក្នុងសេចក្ដីថ្លែងការណ៍ថ្ងៃទី១២ ខែមករា លោក ត្រាំ បានប្រកាសថា លោកមិនទាន់ដកអាមេរិកចេញពីកិច្ចព្រមព្រៀងនុយក្លេអ៊ែរជាមួយអ៊ីរ៉ង់ទេ ទោះជាលោកមិនពេញចិត្តខ្លាំងក្ដី។ ប៉ុន្តែលោកបានផ្ដល់ជម្រើសពីរដើម្បីបញ្ចប់បញ្ហា គឺដោះស្រាយចន្លោះប្រហោងដ៏ធំធេងក្នុងកិច្ចព្រមព្រៀងនេះ ឬក៏ទុកឲ្យអាមេរិកដើរចេញ។ អឺរ៉ុប និងភាគីផ្សេងទៀតដែលគាំទ្រកិច្ចព្រមព្រៀងនេះមានរយៈ១២០ថ្ងៃដើម្បីចាត់ការតាមបំណងលោក ត្រាំ ។ កន្លងមកលោក ត្រាំ បានបន្តរិះគន់កិច្ចព្រមព្រៀងនុយក្លេអ៊ែរអ៊ីរ៉ង់ឥតមានសំចៃមាត់ឡើយ ហើយលោកចាត់ទុកកិច្ចព្រមព្រៀងនេះជាកិច្ចព្រមព្រៀងអាក្រកបំផុតមួយដែរ។ កិច្ចព្រមព្រៀងនុយក្លេអ៊ែរឆ្នាំ ២០១៥ នេះមានគោលដៅដកទណ្ឌកម្មប្រឆាំងអ៊ីរ៉ង់ជាថ្នូរនឹងការកម្រិតការផ្តល់ថាមពលនុយក្លេអ៊ែររបស់អ៊ីរ៉ង់ផង។ យ៉ាងណាក្ដី លោក ត្រាំ ចង់បានកិច្ចព្រមព្រៀងថ្មីមួយទៀតដើម្បីរឹតត្បិតអ៊ីរ៉ង់ឲ្យកាន់តែខ្លាំងថែមទៀត។ បើតាមទីភ្នាក់ងារព័ត៌មាន Reuters លោក ត្រាំ បានដាក់លក្ខខណ្ឌមួយចំនួនដើម្បីរក្សាវត្តមានក្នុងកិច្ចព្រមព្រៀងនុយក្លេអ៊ែរនេះដូចជាអ៊ីរ៉ង់ត្រូវអនុញ្ញាតឲ្យក្រុមត្រួតពិនិត្យបន្ទាន់ចូលទៅកាន់ទីតាំងនុយក្លេអ៊ែរទាំងអស់ និងបញ្ញត្តិនៃកិច្ចព្រមព្រៀងសំដៅដាក់ទណ្ឌកម្មលើអ៊ីរ៉ង់នឹងមិនអស់សុពលភាពជាដើម។ លោក ត្រាំ ក៏ចង់បង្កើតច្បាប់ថ្មីដែលចងកម្មវិធីមីស៊ីល និងនុយក្លេអ៊ែរអ៊ីរ៉ង់ ដើម្បីងាយស្រួលដាក់ទណ្ឌកម្ម ក្នុងករណីមានការបំពាន។ បណ្តាប្រទេសជាសម្ព័ន្ធមិត្តអាមេរិក បូកបន្ថែមចិន និង រុស្ស៊ីផងនោះសុទ្ធតែយល់ឃើញថា ការសម្រេចបានកិច្ចព្រមព្រៀងនុយក្លេអ៊ែរអ៊ីរ៉ង់នេះជារឿងប្រវត្តិសាស្ត្រ ហើយវាជារឿងជោគជ័យក្នុងការទប់ស្កាត់អ៊ីរ៉ង់ផលិតនុយក្លេអ៊ែរដោយប្រើប្រាស់នយោបាយការទូតនោះ។ ជាមួយការដាក់លក្ខខណ្ឌនេះ គេត្រូវរង់ចាំមើលនៅ១២០ថ្ងៃក្រោយថា កិច្ចព្រមព្រៀងមួយនេះនឹងមានវាសនាបន្តជីវិតទៀត ឬក៏ត្រូវអស់ដង្ហើមដោយស្នាដៃលោក ត្រាំ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1667.txt	ប្រមុខកងទ័ពជើងគោកឥណ្ឌាឧត្តមសេនីយ៍ Bipin Rawat បានប្រកាសបង្កើនការល្បាតតាមព្រំដែនជាមួយចិន ដើម្បីការពារទឹកដីខ្លួន និងបញ្ចៀសការប្រទាំងប្រទើសផ្នែកយោធាផង។ លោក Bipin Rawat ទទួលស្គាល់អានុភាពយោធារបស់ចិន តែក៏អះអាងដែរថា ឥណ្ឌាក៏មានកម្លាំងយោធាខ្លាំងក្លាមិនធម្មតាផងដែរ។	ឥណ្ឌានឹងតទល់ជាមួយការកើនឡើងឥទ្ធិពលរបស់ចិន និងបង្កើនការត្រួតពិនិត្យព្រំដែនដែលមានជម្លោះ ដើម្បីទប់ស្កាត់ការប្រឈមមុខផ្នែកយោធារវាងប្រទេសទាំងពីរ។ នេះជាសម្ដីរបស់ឧត្តមសេនីយ៍ឯក Bipin Rawat មេបញ្ជាការកងទ័ពជើងគោកឥណ្ឌា។ យោធាឥណ្ឌា និងចិន បានប្រឈមមុខគ្នារយៈពេលវែងកាលពីឆ្នាំមុននៅតំបន់ព្រំដែន Doklam ដែលទាមទារដោយចិន និងប៊ូតង់ ដែលជាសម្ព័ន្ធមិត្តឥណ្ឌា។ ឥណ្ឌា និងចិន ដែលជាអ្នកជិតខាងគ្នា និងមានឈ្មោះជាមហាអំណាចនុយក្លេអ៊ែរដូចគ្នា មានព្រំដែនខណ្ឌចែកវែងអន្លាយ ដែលភាគច្រើនមិនទាន់កំណត់ច្បាស់លាស់នៅឡើយ។ ជារឿយៗ កងទ័ពប្រទេសទាំងពីរ បានប្រឈមមុខគ្នានៅតំបន់មានជម្លោះ ដែលបង្កជាការបារម្ភពីលទ្ធភាពនៃការផ្ទុះសង្គ្រាមផង ព្រោះការប៉ះទង្គិចផ្នែកយោធាក៏ធ្លាប់កើតមានញឹកញាប់មកហើយ ហើយពេលខ្លះគឺជាសង្គ្រាមតែម្ដងដូចជាសង្គ្រាមឆ្នាំ១៩៦២ ជាដើម។ បើតាមទីភ្នាក់ងារព័ត៌មាន AFP ជុំវិញជម្លោះព្រំដែនជាមួយអ្នកជិតខាងរបស់ខ្លួននេះ លោកឧត្តមសេនីយ៍ Bipin Rawat បានទទួលស្គាល់ថា ចិនគឺជាប្រទេសខ្លាំងមួយ ប៉ុន្តែឥណ្ឌាក៏មិនមែនជាប្រទេសខ្សោយដែរ។ លោកបន្តថា ឥណ្ឌាបានបង្កើនចំនួនទ័ពតាមព្រំដែន និងការល្បាតផងដែរ ដែលបង្ហាញថា ឥណ្ឌាមានសមត្ថភាពទប់ទល់ឥទ្ធិពលរបស់ចិន ហើយបើមានការឈ្លានពាន យោធាឥណ្ឌានឹងឆ្លើយតបភ្លាម។ ចំពោះការប្រឈមមុខនៅឯ Doklam ដែលខណ្ឌចែកឥណ្ឌា ចិន និងប៊ូតង់កាលពីឆ្នាំមុន មេទ័ពឥណ្ឌាខាងលើបានសារភាពថា យោធាឥណ្ឌាពិតជាចូលទឹកដីបរទេសមែន តែដោយសារកងទ័ពចិនប្រដាប់គ្រឿងបរិក្ខារធំៗ។ លោក Rawat ចោទចិនថាព្យាយាមដណ្ដើមយកតំបន់ Doklam ទាំងមូល ដែលឥណ្ឌាចាត់ទុកជាការផ្លាស់ប្ដូរស្ថានភាពដើមរបស់តំបន់ជម្លោះ តែឥណ្ឌាក៏ព្យាយាមធ្វើយ៉ាងណាមិនឲ្យការប្រឈមមុខរាលដាលជាជម្លោះដែរ។ ជម្លោះព្រំដែននៅ Doklam កើតឡើងនៅពាក់កណ្ដាលខែមិថុនា ឆ្នាំ២០១៧ ក្រោយយោធាចិនបញ្ជូនគ្រឿងចក្រឈូសឆាយនៅតំបន់ខ្ពង់រាបលើភ្នំហិមាល័យនៅព្រំដែនខណ្ឌចែកចិន និងប៊ូតង់។ កងទ័ពឥណ្ឌា ដែលមានមូលដ្ឋាននៅក្បែនោះ ក៏ចូលទៅហាមឃាត់សកម្មភាពទាហានចិន ហើយក្រុងប៉េកាំងក៏ចោទទាហានឥណ្ឌាថាបានចូលទឹកដីរបស់ខ្លួន។ សង្គ្រាមពាក្យសម្ដីក៏ផ្ទុះឡើងបន្តបន្ទាប់ ប៉ុន្តែស្ថានការណ៍ក៏វិលទៅស្ថានភាពដើមវិញនៅពាក់កណ្ដាលខែសីហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1668.txt	រដ្ឋាភិបាលរបបសឹកថៃ បង្ហើបថា អតីតនាយករដ្ឋមន្ត្រី យីងឡាក់ ស៊ីណាវ៉ាត់ នៅមានឱកាសដើម្បីស្នើតុលាការរដ្ឋបាលថៃឲ្យពិចារណាជាថ្មីពាក់ព័ន្ធនឹងការរឹបអូសទ្រព្យសម្បត្តិលោកស្រី ដែលរាប់បញ្ចូលទាំងផ្ទះដែលលោកស្រីធ្លាប់ស្នាក់នៅផង។ ការរឹបអូសទ្រព្យនេះគឺដើម្បីកាត់កងសងលុយរដ្ឋ ព្រោះពេលកាន់អំណាចលោកស្រីបានធ្វើឲ្យខាតបង់លុយរដ្ឋច្រើនសន្ធឹក។	ដើមសប្តាហ៍កន្លងទៅ តុលាការរដ្ឋបាលថៃ បានបដិសេធសំណើរបស់អតីតនាយករដ្ឋមន្ត្រី យីងឡាក់ ដែលស្នើឲ្យតុលាការមោឃភាពសេចក្តីបង្គាប់របស់របបសឹកដែលបញ្ជាឲ្យលោកស្រី ផ្តល់សំណងប្រមាណ ៣៥.៧ពាន់លានបាត (៩៩៦ លានដុល្លារ) លើការខាតបង់នៃគោលនយោបាយស្រូវអង្ករថៃក្នុងពេលលោកស្រីដឹកនាំប្រទេស ។ សេចក្តីសម្រេចច្រានចោលសំណើរបស់លោកស្រី យីងឡាក់ របស់តុលាការថៃ ដោយបានបញ្ជាក់ថា អំណេះអំណាងរបស់លោកស្រី មិនមានលក្ខណៈគ្រប់គ្រាន់ដើម្បីបញ្ជាក់ថា សេចក្តីបង្គាប់រដ្ឋបាលរបស់របបសឹកថា ខុសច្បាប់ឡើយ ។ នេះ ក៏ជាការបដិសេធ ជាលើកទីពីររបស់តុលាការដែរ ក្រោយពី លោកស្រី យីងឡាក់ បានដាក់សំណើសុំមោឃភាពនេះ ។ ជុំវិញសេចក្តីសម្រេចនេះដែរ របបសឹកថៃ ដែលដឹកនាំដោយឧត្តមសេនីយ៍ ប្រាយុទ្ធ ចន្ទ អូចា ក៏មិនទាន់បិទផ្លូវតវ៉ាសម្រាប់លោកស្រី យីងឡាក់នៅឡើយដែរ។ របបសឹកបើកផ្លូវតវ៉ាឲ្យលោកស្រី យីងឡាក់ ដើម្បីបង្ហាញពីភាពត្រឹមត្រូវរបស់ខ្លួន ជាពិសេសពីកម្មសិទ្ធិលើទ្រព្យសម្បត្តិមួយចំនួន ដែលស្ថិតនៅក្នុងបញ្ជីដែលរដ្ឋាភិបាលត្រូវរឹបអូស ។ តាមការចុះផ្សាយរបស់សារព័ត៌មានថៃ The Nation នៅថ្ងៃ២ កុម្ភៈ លោកឧបនាយករដ្ឋមន្ត្រីថៃ Wissanu Krea-gnam បានបញ្ជាក់យ៉ាងដូច្នេះថា៖«លោកស្រី យីងឡាក់ នៅមានឱកាសដើម្បីស្នើនិងតទល់ទៅតុលាការរដ្ឋបាលជាថ្មី តាមរយៈមេធាវីរបសខ្លួន ។ ហើយផ្ទះតម្លៃ រាប់លានដុល្លាររបស់លោកស្រី នៅក្នុងរាជធានីបាងកក ដែលស្ថិតនៅក្នុងបញ្ជីទ្រព្យសម្បត្តិត្រូវរឹបអូសទាំង៣០មុខ ក៏អាចត្រូវពន្យារពេលនីតិវិធីអនុវត្តដែរ ប្រសិនបើលោកស្រី អាចបង្ហាញថា វាជាទ្រព្យសម្បត្តិរួម ពោលគឺមិនមានជាទ្រព្យសម្បត្តិលោកស្រីតែម្នាក់ឯង » ។ សូមរម្លឹកបន្តិចដែរថា នៅឆ្នាំ២០១៦ កន្លងទៅ រដ្ឋាភិបាលលោក ប្រាយុទ្ធ បានចេញលិខិតបង្គាប់បញ្ជាដែលផ្តល់ដោយប្រការ៤៤នៃរដ្ឋធម្មនុញ្ញថៃបណ្តោះអាសន្នដើម្បីផ្តល់ភាពស្របច្បាប់សម្រាប់ខ្លួនក្នុងការរឹបអូសទ្រព្យសម្បត្តិលោកស្រី យីងឡាក់ និងអតីតមន្ត្រីក្រោមឱវាទរបស់លោកស្រី ពាក់ព័ន្ធនឹងការធ្វើឲ្យបាត់បង់ថវិកាជាតិតាមរយៈកម្មវិធីស្រូវអង្ករក្នុងពេលលោកស្រីកាន់អំណាច ។ ការបង្គាប់រឹបអូសនេះ មិនបានឆ្លងកាត់ដីកាបង្គាប់ពីតុលាការថៃ ដែលចំណុចនេះហើយ ធ្វើឲ្យលោកស្រី យីងឡាក់ ចាត់ទុកថា ជារឿងមិនយុត្តិធម៌ ។ យ៉ាងណាក៏ដោយ កន្លងមក រដ្ឋាភិបាលរបបសឹក ក៏ធា្លប់បានបកស្រាយរួចហើយថា ការរឹបអូសទ្រព្យដែលជាកម្មសិទ្ធិរបស់អតីតនាយករដ្ឋមន្ត្រី លោកស្រី យីងឡាក់ ស៊ីនណាវ៉ាត់ អាចអនុវត្តទៅបានដោយមិនចាំបាច់រង់ចាំដីកាបង្គាប់របស់តុលាការរដ្ឋបាលឡើយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_167.txt	សម្តេច ហ៊ុន សែន ប្រមុខរដ្ឋស្តីទី នាព្រឹកថ្ងៃទី២១ ខែមីនា នេះ បានអញ្ជើញជាអធិបតីភាពក្នុងពិធីបំពាក់ឋានន្តរសក្តិថ្នាក់នាយឧត្តមសេនីយ៍ផុតលេខផ្កាយមាស៥ នៃកងយោធពលខេមរភូមិន្ទ ជូនសម្តេច ទៀ បាញ់ និងសម្តេច ម៉ែន សំអន។ ឥស្សរជនជាន់ខ្ពស់ទាំងពីរ ត្រូវបានព្រះករុណា ព្រះមហាក្សត្រ ត្រាស់បង្គាប់ដំឡើងឋានន្តរសក្តិដ៏ខ្ពស់នេះ តាមរយៈព្រះរាជក្រឹត្យចុះកាលពីថ្ងៃទី១៦ ខែមីនា។	ក្នុងពិធីដែលរៀបចំនៅវិមានសន្តិភាព សម្តេច ហ៊ុន សែន បានរំលឹកពីគុណសម្បត្តិផ្សេងក្នុងដំណើរការកសាងប្រទេស ជាមួយនឹងវត្តមានរបស់សម្តេច ទៀ បាញ់ អតីតរដ្ឋមន្ត្រិក្រសួងការពារជាតិ និងសម្តេច ម៉ែន សំអន អតីតរដ្ឋមន្ត្រីក្រសួងអធិការកិច្ច ទំនាក់ទំនងព្រឹទ្ធសភា និងរដ្ឋសភា។ ហេតុអ្វីគ្មានវត្តមានសម្តេច ស ខេង? សម្តេច ហ៊ុន សែន បានពន្យល់បន្ថែមថា សម្តេច ស ខេង អតីតរដ្ឋមន្ត្រីក្រសួងមហាផ្ទៃ ស្ថិតក្នុងក្របខណ្ឌស៊ីវិល។ ប្រមុខរដ្ឋក៏បានរំលឹកផងដែរថា កាលពីអំឡុងឆ្នាំ១៩៩៧-១៩៩៨ សម្តេច ស ខេង ចង់ត្រឹមតែពាក់សក្តិ៥ប៉ុណ្ណោះ។ «សូមកុំមកព្យាយាមបំបែកផ្ទៃក្នុងគណបក្សប្រជាជនកម្ពុជា។ អ្នកឯងកាន់តែបំបែកខ្ញុំ អ្នកឯងកាន់តែបែកខ្លួនឯង»។ នេះជាការព្រមានរបស់សម្តេច ហ៊ុន សែន។ គិតមកដល់ពេលនេះ ឥស្សរជន៥រូបហើយ ដែលទទួលបានឋានន្តរសក្តិថ្នាក់នាយឧត្តមសេនីយ៍ផុតលេខ ផ្កាយមាស៥ រួមមាន សម្តេច ជា ស៊ីម, សម្តេច ហេង សំរិន, សម្តេច ហ៊ុន សែន, សម្តេច ទៀ បាញ់ និងសម្តេច ម៉ែន សំអន។ បើតាមសម្តេច ហ៊ុន សែន សម្តេចក្រុមព្រះ នរោត្តម រណឫទ្ធិ មានឋានន្តរសក្តិនាយឧត្តមសេនីយ៍ផុតលេខ ផ្កាយមាស៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1670.txt	អាជ្ញាធរវេណេស៊ុយអេឡា កាលពីថ្ងៃសៅរ៍ បានចាប់ផ្តើមដោះលែងសកម្មជនចំនួន៨០នាក់ ដែលបានធ្វើបាតុកម្មប្រឆាំងលោកប្រធានាធិបតី Nicolas Maduro កន្លងមក។ ការសម្រេចនេះ ត្រូវបានចាត់ទុកជាកាយវិការដ៏វិជ្ជមាន និងដ៏កម្រមួយនៅមុនដំណាច់ឆ្នាំ២០១៧ ។	លោកស្រី Delcy Rodriguez ប្រធានសភាធម្មនុញ្ញវេណេស៊ុយអេឡា បានថ្លែងឲ្យដឹងថា ទិវាបុណ្យណូអែលឆ្នាំនេះ ជាពេលវេលានៃការផ្សះផ្សាជាតិ។ នេះបើតាមការដកស្រង់របស់ AFP ជុំវិញការសម្រេចដោះលែងសកម្មជនប្រឆាំងចំនួន៨០នាក់។ ក្នុងចំណោមអ្នកប្រឆាំងដែលត្រូវបានដោះលែងទាំងនោះ មានលោក Alfredo Ramos អភិបាលក្រុង Iribarren ដែលត្រូវបានចាប់ខ្លួនកាលពីខែកក្កដា និងត្រូវជាប់ពន្ធនាគារ១៥ខែ រួមទាំងមន្ត្រីប៉ូលិសជាច្រើនទៀតមកពីក្រុង Chacao។ តាមរូបភាពដែលផ្សាយដោយទូរទស្សន៍រដ្ឋ លោកស្រី Delcy Rodriguez បានជួបជាមួយសកម្មជនប្រឆាំងទាំងនោះ ហើយបាននិយាយថា៖«អ្នកត្រឡប់ទៅពន្ធនាគារវិញដើម្បីពិនិត្យសុខភាព ហើយបន្ទាប់មកទៅផ្ទះដើម្បីអបអរពិធីបុណ្យណូអែល ជាមួយក្រុមគ្រួសារ»។ វេណេស៊ុយអេឡា ធ្លាប់ជាប្រទេសអ្នកមានមួយនៅក្នុងតំបន់អាមេរិកឡាទីន ប៉ុន្តែសេដ្ឋកិច្ចបានធ្លាក់ចុះជាលំដាប់ នារយៈពេលប៉ុន្មានឆ្នាំចុងក្រោយនេះ ដោយសារតែជម្លោះនយោបាយ។ ក្រុមប្រឆាំងបានចោទប្រកាន់លោក Maduro ថាបានរំលោភរដ្ឋធម្មនុញ្ញ និងបំផ្លាញលទ្ធិប្រជាធិបតេយ្យ។ ចលនាបាតុកម្ម និងការចាប់ក្រុមប្រឆាំង បានកើតឡើងជាបន្តបន្ទាប់។ ប៉ុន្តែកាលពីពេលថ្មីៗកន្លងមកនេះ តំណាងរដ្ឋាភិបាល និងមេដឹកនាំបក្សប្រឆាំង MUD បានជួបគ្នានៅសាធារណរដ្ឋដូមីនិច ដើម្បីរួមគ្នាដោះស្រាយវិបត្តិនយោបាយ និងសេដ្ឋកិច្ចនៅក្នុងប្រទេសអាមេរិកឡាទីនមួយនេះ។ ជាមួយគ្នានេះ លក្ខខណ្ឌនៃការដោះលែងសកម្មជន២៦៨នាក់ ក៏ត្រូវបានដាក់នៅលើតុចរចាផងដែរ ដោយភាគច្រើនត្រូវបានឃុំខ្លួនតាំងពីឆ្នាំ២០១៤ ។ ការដោះលែងដំណាក់កាលដំបូងនេះ បានក្លាយជាសញ្ញាវិជ្ជមានមួយក្នុងការដោះស្រាយភាពទាល់ច្រកនយោបាយនៅវេណេស៊ុយអេឡាផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1671.txt	មហាយក្សចិនចាប់ផ្តើមសាងសង់នាវាដឹកយន្តហោះចម្បាំងទីបីរបស់ខ្លួនហើយ ដោយយកកំពង់ផែសៀងហៃជាទីតាំងសម្រាប់សាងសង់។ នាវាថ្មីនេះនឹងមានបំពាក់បច្ចេកវិទ្យាទំនើបសម្រាប់សម្រួលដល់ការឡើងចុះរបស់យន្តហោះចម្បាំង និង អាចជួយសម្រួលដល់ប្រតិបត្តិការសឹកផង។	ព័ត៌មានពាក់ព័ន្ធការសាងសង់នាវាដឹកយន្តហោះទីបីរបស់ចិនត្រូវបានគេបញ្ចេញជាផ្លូវការហើយ។ ចិនចាប់ផ្តើមគម្រោងសាងសង់នេះនៅឆ្នាំ ២០១៧ ហើយការសាងសង់នេះធ្វើឡើងនៅកំពង់ផែក្រុងសៀងហៃ ប៉ុន្តែគេមិនអាចដឹងច្បាស់ថា គម្រោងនេះនឹងបញ្ចប់ពេលណាឲ្យប្រាកដឡើយ។ យោងតាមសារព័ត៌មានចិន South China Post ដែលស្រង់សម្តីក្រុមហ៊ុន Jiangnan Shipyard Group ជាអ្នកទទួលសាងសង់នាវាដឹកយន្តហោះថ្មីនេះ រដ្ឋាភិបាលចិនផ្តល់ភ្លើងបៃតងដល់គម្រោងសាងសង់នេះក្រោយមានជំនួបរវាងមេដឹកនាំយោធានៅក្នុងក្រុងប៉េកាំងកាលពីខែមីនាឆ្នាំមុន។ បើតាមប្រភពដដែល ក្រុមហ៊ុនកំពុងបន្តសាងសង់តួនាវានេះ ហើយវាអាចនឹងត្រូវការពេលវេលារហូតដល់ពីរឆ្នាំឯណោះ។ យ៉ាងណាមិញ ការសង់នាវាដឹកយន្តហោះទីបីនេះកាន់តែស្មុគស្មាញនិងលំបាកជាងនាវាពីរគ្រឿងដែលចិនបានសង់កន្លងមកនោះ។ ដូច្នេះវាអាចចំណាយពេលវេលាច្រើន និងចំណាយច្រើនដូចគ្នា។ នាវាដឹកយន្តហោះទីបីរបស់ចិននេះនឹងមានទំងន់ប្រហែលប្រាំបីម៉ឺនតោន ហើយវានឹងមានបំពាក់បច្ចេកវិទ្យាទំនើបដែលជួយសម្រួលដល់ការហោះឡើង និងចុះចតនៃយន្តហោះចម្បាំង ហើយវាជួយបង្កើនសមត្ថភាពប្រតិបត្តិការសឹកផង។ វាមិនមានការកំណត់កាលបរិច្ឆេទពិតប្រាកដឡើយ ប៉ុន្តែគម្រោងរបស់ចិនគឺត្រូវសាងសង់នាវាដឹកយន្តហោះឲ្យបានបួនគ្រឿងត្រឹមឆ្នាំ ២០៣០។ នាវាដឹកយន្តហោះទីមួយរបស់ចិនដែលមានឈ្មោះថា Liaoning គឺជានាវាដែលចិនបានទិញពីអ៊ុយក្រែន ហើយយកមកកែកុននិងដាក់ឲ្យដំណើរការជាផ្លូវការនៅក្នុងឆ្នាំ ២០១២។ ចំណែកនាវាទីពីរត្រូវបានចិនប្រកាសសាងសង់ជាផ្លូវការនៅក្នុងខែមេសា ឆ្នាំ ២០១៧ កន្លងទៅ ប៉ុន្តែគេមិនទាន់បានដឹងច្បាស់ពីឈ្មោះនាវានេះឡើយ។ មហាយក្សចិនព្យាយាមពង្រឹងឥទ្ធិពលដោយកសាងសមត្ថភាពកងទ័ពជើងទឹករបស់ខ្លួនតាមរយៈការសាងសង់នាវាដឹកយន្តហោះ។ នាវានេះជួយសម្រួលដល់ប្រតិបត្តិការយោធាតាមផ្លូវទឹក ក្នុងពេលអនាគតជាពិសេសគាំទ្រការធានាសន្តិសុខសមុទ្រផងដែរ។ អ្នកជំនាញមើលឃើញថា មហាអំណាចនេះក៏ចង់ពង្រឹងអំណាចយោធារបស់ខ្លួនដើម្បីកំញើញប្រទេសដែលមានជម្លោះដែនសមុទ្រជាមួយខ្លួនដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1672.txt	នាយករដ្ឋមន្ត្រីចិនលោក លី ខឹឈាំង បានកោតសរសើរពីទំនាក់ទំនងនិងកិច្ចសហប្រតិបត្តិការទ្វេភាគីដែលមានរវាងកម្ពុជា និងចិន មុនដំណើរទស្សនកិច្ចផ្លូវការរបស់លោកមកដល់នៅថ្ងៃ ១១ ខែមករា។ ប្រមុខរដ្ឋាភិបាលចិនរូបនេះប្រកាសថា ចិននឹងបន្តសង់ស្ពានមិត្តភាពជាមួយប្រជាជនកម្ពុជា និងត្រៀមខ្លួនរួចជាស្រេចគាំទ្រការអភិវឌ្ឍសេដ្ឋកិច្ច និងសង្គមកម្ពុជានាពេលអនាគតផង។	ក្នុងបទវិចារណកថាមួយចុះផ្សាយក្នុងសារព័ត៌មាន Khmer Times នាយករដ្ឋមន្ត្រីចិន លី ខឹឈាំង បានលើកសរសើរពីទំនាក់ទំនងទ្វេភាគីរវាងចិននិងកម្ពុជា។ នាយករដ្ឋមន្ត្រីចិនដែលនឹងបំពេញទស្សនកិច្ចផ្លូវការនៅកម្ពុជានៅថ្ងៃ ១១ មករាខាងមុខនេះ រំពឹងពង្រឹងចំណងមិត្តភាពទ្វេភាគីជាមួយកម្ពុជាឲ្យកាន់តែស៊ីជម្រៅថែមទៀត។ ក្នុងបទវិចារណថាដដែល នាយករដ្ឋមន្ត្រីចិនរូបនេះ បានរម្លឹកពីទំនាក់ទំនងស៊ីជម្រៅរវាងកម្ពុជា និងចិន តាំងពីជំនាន់សម្តេច សីហនុ ហើយវាឆ្លុះបញ្ចាំងពីការទុកចិត្តគ្នា និង គោរពគ្នាទៅវិញទៅមករវាងមិត្តទាំងពីរ។ «មិត្តភាពដ៏អស្ចារ្យដែលមានរយៈកាលច្រើនជាងពាក់កណ្តលមួយសតវត្សរវាងសម្តេច សីហននុ និងមេដឹកនាំចិន បានក្លាយជារឿងនិទាននៅក្នុងប្រវត្តិសាស្ត្រកម្ពុជា ចិន និងការផ្លាស់ប្តូរទំនាក់ទំនងលើឆាកអន្តរជាតិ។ សម្រាប់ប្រជាជនចិនទូទៅ ឈ្មោះប្រទេសកម្ពុជា និងព្រះនាមព្រះបរមរតនៈកោដ្ឋនាំមកនូវការចងចាំមួយមិនអាចបំភ្លេចបាននៃប្រវត្តិសាស្ត្រ»។ នេះជាការបញ្ជាក់របស់នាយករដ្ឋមន្ត្រីចិន។ លោក លី ខឹឈាំង បានកត់សម្គាល់ផងដែរថា ភាពជាដៃគូ និងកិច្ចសហប្រតិបត្តិការរវាងកម្ពុជា និងចិនបានរីកចម្រើនលើសពីកម្រិតដៃគូយុទ្ធសាស្ត្រ។ ជាក់ស្តែងដំណើរទស្សនកិច្ចដោយជោគជ័យរបស់ប្រធានាធិបតី ស៊ី ជិនភីង នៅកម្ពុជាកាលពីឆ្នាំ ២០១៦។ បន្ថែមពីនេះ លោក លី ខឹឈាំង ក៏រំពឹងយ៉ាងមុតមាំថា ទស្សនកិច្ចរបស់លោកនៅនៅកម្ពុជានឹងបន្តពង្រឹងកិច្ចកិច្ចសហប្រតិបត្តិការទ្វេភាគីតាមរយៈការកសាងស្ពានមិត្តភាព និងផ្លូវនៃការអភិវឌ្ឍរួមគ្នាដែលជាប្រយោជន៍សម្រាប់កម្ពុជា និងចិនផង។ លោក លី ខឹឈាំងបានសង្កត់ធ្ងន់ដូច្នេះ«វាមានការវាយតម្លៃថា ចិនបានសាងសង់ស្ពាន និងផ្លូវនៅកម្ពុជាច្រើនជាងប្រទេសណាៗទាំងអស់។ តាមគំនិតរបស់ខ្ញុំ ស្ពានដែលល្អបំផុតដែលចិនបានសាងសង់គឺស្ពាននៃមិត្តភាពរវាងប្រជាជនយើង ហើយផ្លូវដែលល្អបំផុតគឺជាផ្លូវដែលនាំមកនូវការអភិវឌ្ឍរួមគ្នា។ គោលដៅធំបំផុតមួយនៃទស្សនកិច្ចរបស់ខ្ញុំគឺបន្តសាងសង់ស្ពាន និងផ្លូវនេះ»។ លើសពីនេះទៅទៀត ប្រមុខរដ្ឋាភិបាលចិនខាងលើក៏ប្រកាសបន្តជួយគាំទ្រការអភិវឌ្ឍសេដ្ឋកិច្ច និងសង្គមនៅកម្ពុជានៅពេលខាងមុខតាមរយៈការវិនិយោគ ជួយគាំទ្រផ្នែកបច្ចេកវិទ្យា គាំទ្រសមត្ថភាពឧស្សាហកម្ម និងទេសចរណ៍ជាដើម ក្នុងក្របខណ្ឌជាមិត្ត និងជាដៃគូអភិវឌ្ឍផង។ «ចិនត្រៀមខ្លួនរួចរាល់ហើយដើម្បីជួយសម្រួលនូវកិច្ចសហប្រតិបត្តិការស៊ីជម្រៅនៃយុទ្ធសាស្ត្រអភិវឌ្ឍន៍ចិនជាមួយយុទ្ធសាស្ត្រអភិវឌ្ឍកម្ពុជាដើម្បីជំរុញកិច្ចសហប្រតិបត្តិការទ្វេភាគីលើគ្រប់វិស័យ។ ហើយមិនត្រឹមតែប៉ុណ្ណោះការវិនិយោគ បច្ចេកវិទ្យា សមត្ថភាពឧស្សាហកម្ម និង ទេសចរណ៍នឹងបន្តចូលរួមចំណែកក្នុងការអភិវឌ្ឍសេដ្ឋកិច្ច និងសង្គមរបស់កម្ពុជា»។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1673.txt	បន្ទាប់ពីកូរ៉េខាងជើងបានគំរាមកម្ទេចជប៉ុន និងធ្វើឲ្យអាមេរិកទៅជាផេះ កូរ៉េខាងជើងបានបាញ់មីស៊ីលរំលងដែនអាកាសជប៉ុនជាលើកទី២។ សកម្មភាពគឃ្លើនរបស់កូរ៉េខាងជើងបង្កឲ្យមានការគំរាមពីជប៉ុនថា ខ្លួនមិនអនុញ្ញាតិឲ្យកូរ៉េខាងជើងបន្តសកម្មភាពគំរាមកំហែងម្ដងហើយម្ដងទៀតឡើយ ហើយជប៉ុនប្រឆាំងនឹងសកម្មភាពបែបនេះជាដាច់ខាត។	ជប៉ុនបានបើកកិច្ចប្រជុំក្រុមប្រឹក្សាសន្តិសុខជាតិជាបន្ទាន់ បន្ទាប់ពីកូរ៉េខាងជើងបានបាញ់មីស៊ីលរំលងទឹកដីខ្លួនជាលើកទី២នៅព្រឹកថ្ងៃទី១៥ ខែកញ្ញា។ សកម្មភាពនេះបណ្ដាលឲ្យភាពតានតឹងនៅក្នុងតំបន់កាន់តែកើនឡើង ហើយជប៉ុនក៏បានព្រមានដែរថា ខ្លួននឹងមិនបណ្ដោលឲ្យកូរ៉េខាងជើងបន្តសកម្មភាពគំរាមកំហែងបែបនេះទៀតឡើយ។ យោងតាមទីភ្នាក់ងារព័ត៌មាន Reuter មីស៊ីលបាញ់នេះ ជាមីស៊ីលបាលីស្ទិករយៈចម្ងាយមធ្យម ដោយហោះលើរយៈកម្ពស់៧៧០គីឡូម៉ែត្រ ហើយអាចបាញ់បានចម្ងាយ៣៧០០គីឡូម៉ែត្រ។ មីស៊ីលនេះបានហោះរំលងជប៉ុន ហើយធ្លាក់នៅជិតឆ្នេរខាងកើតចម្ងាយ២០០០គីឡូម៉ែតត្រពីកោះHokkaido ក្នុងមហាសមុទ្រប៉ាស៊ីហ្វិក។ ក្រោយទង្វើព្រហើននេះ នាយករដ្ឋមន្ត្រីជប៉ុនលោក ស៊ីហ្សូ អាបេ បានព្រមានកូរ៉េខាងជើងជុំវិញការបាញ់មីស៊ីលនេះ។ «ជប៉ុននឹងមិនបណ្ដោលឲ្យកូរ៉េខាងជើងធ្វើសកម្មភាពបែបនេះទៀតទេ។ ការបាញ់មីស៊ីលលើកចុងក្រោយបង្អស់នេះ បានបង្ហាញយ៉ាងច្បាស់ថាទណ្ឌកម្មថ្មីលើកូរ៉េខាងជើងគួរតែអនុវត្តឲ្យបានតឹងរ៉ឹងបំផុត។» នេះជាសម្ដីរបស់លោកអាបេ ដែលដកស្រង់ដោយទីភ្នាក់ងារព័ត៌មានកូរ៉េខាងត្បូង yonhap ។ នាយករដ្ឋមន្ត្រីជប៉ុនរូបនេះក៏បានអំពាវនាវដល់សហគមន៍អន្តរជាតិឲ្យសហការគ្នាដើម្បីបញ្ឈប់កូរ៉េខាងជើងក្នុងការបន្តធ្វើសកម្មភាពគំរាមកំហែងដែរ។ ដោយពឹងផ្អែកលើសម្ព័ន្ធភាពកូរ៉េខាងត្បូង-អាមេរិក លោកនាយករដ្ឋមន្ត្រីជប៉ុនបានសន្យាថានឹងការពារប្រទេសខ្លួនឲ្យបានតឹងរ៉ឹងបំផុត។ ចំណែកឯ មន្ត្រីជាន់ខ្ពស់ជប៉ុន លោក Yoshihide Suga ក៏បានអះអាងថា ជប៉ុននឹងមិនអនុញ្ញាតិឲ្យកូរ៉េខាងជើងបន្តធ្វើសកម្មភាពគំរាមកំហែងទៀតឡើយ។ជប៉ុនប្រឆាំងដាច់ខាតនឹងសកម្មភាពបែបនេះ។ សូមជម្រាបដែរថា នៅថ្ងៃទី២៩ខែសីហា ក្រុងព្យុងយ៉ាងធ្លាប់បានបាញ់មីស៊ីលរំលងជប៉ុនម្ដងរួចមកហើយ។ ហើយនៅថ្ងៃទី១៤ខែកញ្ញា កូរ៉េខាងជើងក៏បានគំរាមកម្ទេចជប៉ុនឲ្យលិចបាត់ទៅក្នុងសមុទ្រផងដែរ។ ការគំរាមរបស់កូរ៉េខាងជើងធ្វើឡើយក្រោយរដ្ឋមួយនេះទើបសាកល្បងគ្រាប់បែកអ៊ីដ្រូសែនបានជោគជ័យកាលពីដើមខែនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1674.txt	កូរ៉េខាងជើងបានប្រកាសពីជោគជ័យក្នុងការសាកល្បងគ្រាប់បែកអ៊ីដ្រូសែននៅថ្ងៃទី៣ ខែកញ្ញា។ នេះជាការសាកល្បងនុយក្លេអ៊ែរលើកទី៦ របស់កូរ៉េខាងជើង ចាប់តាំងពីឆ្នាំ២០០៦ មក។ កូរ៉េខាងត្បូង និងជប៉ុន សុទ្ធតែអះអាងថាគ្រាប់បែកអ៊ីដ្រូសែននេះ មានអានុភាពខ្លាំងជាងគ្រាប់បែកដែលសាកល្បងលើកមុនៗ។ គ្រាប់បែកដែលសាកល្បងនេះ គឺជាគ្រាប់បែកដែលកូរ៉េខាងជើងទើបផលិតបានដោយខ្លួនឯង។	រញ្ជួយដីនៅកូរ៉េខាងជើងនៅថ្ងៃទី៣ ខែកញ្ញា គឺបណ្ដាលមកពីការសាកល្បងគ្រាប់បែកអ៊ីដ្រូសែនដ៏មានឥទ្ធិពល។ ទូរទស្សន៍រដ្ឋកូរ៉េខាងជើង KCNA ផ្សាយថា ការសាកល្បងគ្រាប់បែកអ៊ីដ្រូសែននៅថ្ងៃនេះ គឺជាជោគជ័យដ៏អស្ចារ្យ។ នៅមុនការប្រកាសនេះ យោធាកូរ៉េខាងត្បូង ចាប់សញ្ញានៃរលករញ្ជួយនៅតំបន់សាកល្បងនុយក្លេអ៊ែរនៅឯភាគឦសានប្រទេស ហើយដែលខ្លួនសង្ស័យថាជាការសាកល្បងនុយក្លេអ៊ែរ។ នេះបើតាមការផ្សាយរបស់ទីភ្នាក់ងារព័ត៌មាន Yonhap ។ មុនការសាកល្បងនេះ កូរ៉េខាងជើងក៏បានចេញផ្សាយរបាយការពីគ្រាប់បែកថ្មី ដែលមានឥទ្ធិពលក្រៃលែង ហើយអាចបំពាក់លើមីស៊ីលរំលងទ្វីបទៀតផង។ ប្រព័ន្ធផ្សព្វផ្សាយកូរ៉េខាងជើងក៏ផ្សាយដែរថា សមត្ថភាពផ្ទុះរបស់គ្រាប់នុយក្លេអ៊ែរថ្មីនេះមានកម្រិតស្មើការផ្ទុះរបស់ TNT រាប់រយគីឡូតោន ហើយអាចបំផ្ទុះនៅរយៈកម្ពស់ខ្ពស់ទៀតផង។ គ្រាប់បែកថ្មីនេះ ជាស្នាដៃអ្នកវិទ្យាសាស្ត្រក្នុងស្រុក ដែលអាចឲ្យកូរ៉េខាងជើងពង្រឹងសមត្ថភាពនុយក្លេអ៊ែររបស់ខ្លួន។ ជប៉ុន និងកូរ៉េខាងត្បូង សុទ្ធតែបានបញ្ជាក់ថាកូរ៉េខាងជើងពិតជាសាកល្បងនុយក្លេអ៊ែរមែន ពោលចាប់តាំងពីការចាប់បានរលករញ្ជួយមកម្ល៉េះ ព្រោះការរញ្ជួយនេះមានកម្រិតខ្លាំងជាងការរញ្ជួយលើកមុនៗ។ ចាប់តាំងពីឆ្នាំ២០០៦ កូរ៉េខាងជើងបានសាកល្បងមីស៊ីលចំនួន៥ដងរួចហើយ ដោយក្នុងឆ្នាំ២០១៦ របបកុម្មុយនីស្តឯកោមួយនេះបានសាកល្បងនុយក្លេអ៊ែរដល់ទៅពីរដង។ កូរ៉េខាងជើងបានប្រឹងប្រែងអភិវឌ្ឍកម្មវិធីនុយក្លេអ៊ែរ និងមីស៊ីលរបស់ខ្លួនយ៉ាងខ្លាំង ក្នុងពេលប៉ុន្មានឆ្នាំមកនេះ។ ដោយសារមហិច្ឆតានេះ កូរ៉េខាងជើងក៏រងទណ្ឌកម្មមិនតិចដែរ ហើយថ្មីៗនេះក៏ទើបតែរងទណ្ឌកម្មថ្មីទៀត បន្ទាប់ពីបានបាញ់មីស៊ីលដល់ទៅពីរលើកក្នុងខែកក្កដា។ គេរំពឹងថាការសាកល្បងគ្រាប់នុយក្លេអ៊ែរលើកនេះ នឹងនាំឲ្យកូរ៉េខាងជើងរងទណ្ឌកម្មទៀតមិនខាន ព្រោះរដ្ឋឯកាមួយនេះមិនស្ដាប់អន្តរជាតិ ចូលចិត្តបង្ករឿង និងធ្វើទង្វើប្រឆាំងការសម្រេចរបស់ក្រុមប្រឹក្សាសន្តិសុខដែលហាមការសាកល្បងគ្រាប់នុយក្លអ៊ែរ។ ម្យ៉ាងទៀតនោះ កូរ៉េខាងជើងក៏កំពុងតែផ្ចាញ់ផ្ចាលអាមេរិក ដែលគំរាមប្រើកម្លាំងទ័ពដើម្បីដោះស្រាយបញ្ហានុយក្លេអ៊ែររបស់ខ្លួននោះ។ ប្រធានាធិបតី ដូណាល់ ត្រាំ ធ្លាប់ព្រមានជាច្រើនលើកហើយថា លោកអស់ការអត់ធ្មត់នឹងកូរ៉េខាងជើងហើយ ហើយការចរចាក៏មិនមែនជាច្រកចេញនៃវិបត្តិនេះដែរ។ ជារឿយៗ លោក ត្រាំ តែងគំរាមវាយប្រហារកូរ៉េខាងជើង បើរដ្ឋនេះមិនបោះបង់មហិច្ឆតានុយក្លេអ៊ែររបស់ខ្លួននោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1675.txt	អស់រយៈពេល៦ខែមកហើយដែលសហភាពអឺរ៉ុប និងចក្រភពអង់គ្លេសចរចាលើការលែងលះគ្នា។ ប៉ុន្តែគេមិនទាន់ឃើញមានលទ្ធផលជាដុំកំភួនអ្វីឡើយ ព្រោះភាគីទាំងសងខាងនៅតែប្រកាន់ជំហរការពារផលប្រយោជន៍រៀងៗខ្លួន ដែលមិនអាចស្វែងរកចំណុចរួមបាន។ ការចរចាបានជាប់គាំងលើបញ្ហាជាច្រើនដូចជា សិទ្ធិប្រជាជនអឺរ៉ុបដែលរស់នៅអង់គ្លេស ថ្លៃលែងលះគ្នា និងបញ្ហាព្រំដែនជាមួយអៀរឡង់ខាងជើងជាដើម។	ក្រោយការចរចាជុំទីប្រាំនៅទីក្រុងព្រុចសែល ប្រធានក្រុមចរចាសហភាពអឺរ៉ុបលោក Michel Barnier និយាយថា មិនមានដំណើការគ្រប់គ្រាន់ដែលអាចឲ្យការចរចាទៅមុខបានទៀតឡើយ ព្រោះអឺរ៉ុប និងអង់គ្លេសខ្វែងគំនិតគ្នាលើថ្លៃលែងលះ។ ខណៈដែលតំណាងអង់គ្លេសលោក David Davis សង្ឃឹមថា អឺរ៉ុប និងអង់គ្លេសអាចបន្តការចរចាលើប្រធានបទផ្សេង លោក Barnier បញ្ជាក់ថា បើតាមស្ថានភាពបច្ចុប្បន្ន លោកមិនអាចស្នើមេដឹកនាំអឺរ៉ុបឲ្យបើកភ្លើងខៀវចរចាជាមួយអង់គ្លេសបានទៀតទេ។ សូមបញ្ជាក់ថា ក្រៅពីសិទ្ធិប្រជាជនអឺរ៉ុបនៅអង់គ្លេស ការចំណាយលើថ្លៃលែងលះនេះជារឿងដែលពិបាកចរចាបំផុត ទោះជាអង់គ្លេសធ្លាប់ប្ដេជ្ញាចិត្តក្នុងការបង់ប្រាក់ឲ្យអឺរ៉ុបក្ដី។ ថ្លៃលែងលះនេះរួមមាន ប្រាក់សោធននិវត្តន៍សម្រាប់អតីតមន្ត្រីអឺរ៉ុបធ្វើការនៅអង់គ្លេស ថ្លៃចំណាយលើការផ្លាស់ប្ដូរទីស្នាក់ការអង្គភាពរបស់អឺរ៉ុបពីអង់គ្លេសទៅប្រទេសផ្សេង និងប្រាក់សម្រាប់កម្មវិធីជាច្រើនរបស់អឺរ៉ុប។ ចំនួនប្រាក់សរុបអាចមានទំហំប្រហែល៦០ពាន់លានផោនឯណោះ។ មេដឹកនាំអឺរ៉ុបជួបគ្នាសប្ដាហ៍ក្រោយដើម្បីសម្រេចថា ត្រូវទៅមុខ ឬបន្តចរចាបញ្ហាចាស់ឲ្យចប់ បណ្ដាមេដឹកនាំអឺរ៉ុបនឹងជួបគ្នានៅសប្ដាហ៍ក្រោយ ដោយមានការចរចាជាមួយអង់គ្លេសជាប្រធានបទសំខាន់។ ប៉ុន្តែការជាប់គាំងលើបញ្ហាជាច្រើន អាចបង្ខំឲ្យមេដឹកនាំអឺរ៉ុបបដិសេធការចរចាលើអនាគតរវាងអឺរ៉ុប និងអង់គ្លេស ក្រោយការចាកចេញនៅឆ្នាំ២០១៩ ។ អឺរ៉ុបទំនងចង់ឲ្យបញ្ហាបច្ចុប្បន្នដោះស្រាយឲ្យស្រេចបាច់សិន មុននឹងនិយាយចរចាលើរឿងផ្សេងទៀតរាប់ទាំងកិច្ចព្រមព្រៀងពាណិជ្ជកម្មផងដែរ។ តំណាងអង់គ្លេសលោក Davis ចង់ឲ្យមេដឹកនាំអឺរ៉ុបផ្ដល់ភ្លើងខៀវសម្រាប់លោក Barnier ដើម្បីចរចាដំណាក់កាលថ្មី។ បើតាមសារព័ត៌មាន BBC លោក Davis អះអាងថា ទោះជាមានការខ្វែងគំនិតខ្លះក្ដី ការចរចាប៉ុន្មានខែមកនេះ ក៏មានផលវិជ្ជមានខ្លះដែរ ហើយលោកជឿថា មេដឹកនាំអឺរ៉ុបនឹងយល់ព្រមលើបញ្ហាក្នុងកិច្ចប្រជុំរបស់ខ្លួន។ ប៉ុន្តែប្រធានគណៈកម្មការអឺរ៉ុប Donald Tusk បានព្រមានទុកមុនថា បើការចរចានៅដំណើការយឺតដូចសព្វថ្ងៃ អឺរ៉ុប និងអង់គ្លេសត្រូវគិតទិសដៅថ្មី។ ខណៈអង់គ្លេសរំពឹងថាអឺរ៉ុបនឹងសម្រេចចិត្តនៅត្រឹមខែតុលានេះ លោក Tusk បែរជានិយាយថា ជាមួយនឹងការចរចាបច្ចុប្បន្ននេះ លទ្ធផលដែលចង់បានអាចលេចចេញនៅខែធ្នូឯណោះ។ យ៉ាងណាមិញ ទាំងអឺរ៉ុបទាំងអង់គ្លេស មានពេលវេលាដល់ខែមីនា ឆ្នាំ២០១៩ ឯណោះ ដើម្បីចរចាលើបញ្ហាទាំងឡាយ ក៏ដូចជាបង្កើតទំនាក់ទំនងថ្មីមួយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1676.txt	រដ្ឋាភិបាលក្រុងហ្សាការតា បានបន្តប្តេជ្ញា និងរក្សាជំហរក្នុងការមិនលើកលែងឲ្យឈ្មួញជួញដូរគ្រឿងញៀនដែលធ្វើសកម្មភាពចែកចាយនៅក្នុងប្រទេសឥណ្ឌូណេស៊ី ហើយបំផ្លាញអនាគតយុវជនឥណ្ឌូណេស៊ីឡើយ ។ ក្រុងហ្សាការតា ក៏បានដាក់គោលដៅខ្លាំងទៅលើឈ្មួញជួញដូរដែលមានសញ្ជាតិបរទេសផងដែរ។	«យើង បន្តរក្សាជំហរមិនប្រែប្រួលរបស់យើងនៅក្នុងយុទ្ធនាការសង្គ្រាមប្រឆាំងគ្រឿងញៀនឡើយ។ ក្រុមឈ្មួញគ្រឿងញៀន កំពុងតែបំផ្លាញយុវជនរបស់យើងហើយ»។ នេះគឺជាសេចក្តីថ្លែងការណ៍ដ៏ម៉ឺងម៉ាត់របស់លោកប្រធានាធិបតីឥណ្ឌូណេស៊ី ចូកូ វីដូដូ នាឱកាសនៃការថ្លែងសុន្ទរកថាថ្នាក់ជាតិ ដែលប្រព្រឹត្តឡើងនៅថ្ងៃទី១៦ សីហាកន្លងទៅ ដែលចុះផ្សាយដោយសារព័ត៌មាន The Jakarta Post ។ ការប្តេជ្ញាចិត្តជាថ្មី និងមិនប្រែប្រួលរបស់លោកប្រធានាធិបតី ធ្វើឡើងស្របពេល ដែលលោក ក៏កំពុងរងការរិះគន់ពីអង្គការ និងមតិសាធារណៈមួយចំនួន ដោយចោទថា យុទ្ធនាការរបស់លោក បង្កើតឲ្យមានហិង្សាឃោរឃៅ ដែលរាប់បញ្ចូលទាំងការសម្លាប់មនុស្សផងដែរនោះ។ បើតាមរបាយការណ៍របស់អង្គការលើកលែងអន្តរជាតិ មានជនសង្ស័យគ្រឿងញៀនយ៉ាងតិច៦០នាក់ ត្រូវបានសម្លាប់ដោយប៉ូលិស និងភ្នាក់ងារបង្ក្រាបគ្រឿងញៀន នៅចន្លោះខែមករា និងសីហាមកនេះ។ សូមរម្លឹកបន្តិចដែរថា នៅខែកក្កដាកន្លងទៅ លោកប្រធានាធិបតី ចូកូ បានបញ្ជាឲ្យអ្នកអនុវត្តច្បាប់ទាំងអស់ ប្រកាន់ជំហរនឹងនរ និងគ្មានមេត្តា ជាពិសេសទៅលើក្រុមឈ្មួញថ្នាំញៀនបរទេស ដែលចូលមកធ្វើសកម្មភាពចែកចាយនៅឥណ្ឌូណេស៊ី។ ក្នុងនោះ លោក ថែមទាំងផ្តល់ឲ្យប៉ូលិសអាចបាញ់ក្រុមឈ្មួញទាំងនោះ ប្រសិនបើពួកគេហ៊ានតដៃពេលប៉ូលិសអនុវត្តច្បាប់។ អ្វីគួរកត់សម្គាល់នោះ ចំណាត់ការម៉ឺងម៉ាត់ និងគ្មានមេត្តារបស់ប្រធានាធិបតីឥណ្ឌូណេស៊ី ក្នុងការបោសសម្អាតគ្រឿងញៀននេះ ធ្វើឡើងស្របពេលដែលមេដឹកនាំអាស៊ានគឺលោកប្រធានាធិបតីហ្វីលីពីន រ៉ូឌ្រីហ្គូ ឌូទើតេ ក៏កំពុងតែបន្តអនុវត្តយុទ្ធនាការសង្គ្រាមប្រឆាំងគ្រឿងញៀនដែរ។ មានជនសង្ស័យពាក់ព័ន្ធគ្រឿងញៀន រាប់ពាន់នាក់ហើយត្រូវបានសម្លាប់ក្រោមយុទ្ធនាការរបស់ប្រធានាធិបតីហ្វីលីពីនក្នុងរយៈពេលកាន់តំណែងរបស់លោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1677.txt	កូរ៉េខាងត្បូង៖មនុស្សរាប់ម៉ឺននាក់ បានមកជួបជុំគ្នានៅក្នុងបរិវេណពហុកីឡដ្ឋាន Hwasheong Sport Complecx Stadium ដើម្បីរម្លឹកខួប ៣ ឆ្នាំនៃកិច្ចប្រជុំកំពូលសម្ព័ន្ធភាពពិភពលោកនៃសន្តិភាពសាសនាលើកទី ៣ (WARP Summit)។ នៅក្នុងពិធីនេះ មានការសម្តែងជាច្រើន ដែលរៀបចំឡើងដោយអង្គការអន្តរជាតិ HWPL និងអង្គការដៃគូ ដោយបង្ហាញពីមហន្តរាយនៃសង្គ្រាម និងផលប្រយោជន៍នៃសន្តិភាព។	«No war! We love peace! » នេះជាសំឡេងដ៏ទ្រហឹង ពេញបរិវេណពហុកីឡាដ្ឋាន Hwasheong Sport Complecx នៅក្នុងខេត្ត Gyunggi ក្នុងប្រទេសករ៉េខាងត្បូង ដែលស្រែកដោយអ្នកចូលរួមក្នុងពិធីរម្លឹកខួប ៣ ឆ្នាំ នៃកិច្ចប្រជុំកំពូលសម្ព័ន្ធភាពពិភពលោកសាសនា នៅក្នុងទីក្រុង Seoul ប្រទេសកូរ៉េខាងត្បូង។ អ្នកចូលរួម សុទ្ធតែជាអ្នកផ្សព្វផ្សាយពីសន្តិភាព ដើម្បីទប់ស្កាត់មិនឲ្យមានសង្គ្រាមនៅក្នុងពិភពលោក។ នៅក្នុងពិធីដ៏ធំនេះ ក្រៅតែពីមានការសម្តែងឡើងវិញនូវមហន្តរាយនៃសង្គ្រាមរវាងកូរ៉េខាងជើង និងកូរ៉េខាងត្បូង ព្រមទាំងមហន្តរាយនៃសង្គ្រាមនៅលើពិភពលោក ក៏មានការថ្លែងសុន្ទរកថា ពីបណ្តាមេដឹកនាំប្រទេសមួយមួយចំនួន និងស្ថាបនិកនៃអង្គការ HWPL ផងដែរ។ មេដឹកនាំប្រទេស ដែលថ្លែងទៅកាន់មនុស្សរាប់ម៉ឺននាក់ នៅក្នុងបរិវេណពហុកីឡដ្ឋាននោះ មានដូចជា លោក Adrien Houngbedji ប្រធានាធិបតីប្រទេស Benin លោកលោក Hon. Given Lubinda រដ្ឋមន្ត្រីក្រសួងយុត្តិធម៌នៃប្រទេស Zambia លោកស្រី Atifete Jahjaga អតីតប្រធានាធិបតីប្រទេស Kosovo និងលោក Stanislaw Shushkevich អតីតប្រធានាធិបតីប្រទេស Belarus ជាដើម។ លោក Man Hee Lee ព្រឹទ្ធបុរសអង្គការអន្តរជាតិ HWPL បានថ្លែងទៅកាន់អ្នកចូលរួមថា មេដឹកនាំនៃប្រទេស ប្រជាជនទាំងអស់ ត្រូវរួមគ្នាកសាងសន្តិភាពសម្រាប់ពិភពលោក។ «ប្រសិនបើយើងបរាជ័យនៅក្នុងការទប់ស្កាត់សង្គ្រាម ពួកយើងនឹងត្រូវខ្ទេចខ្ទី»។ នេះជាការបញ្ជាក់របស់លោក Man Hee Lee ហើយលោកឆ្លៀតលើកឡើងពីបញ្ហានៅក្នុងឧបទ្វីបកូរ៉េនាពេលបច្ចុបន្នផងដែរ។ លោក Lee នៅតែលើកឡើងដដែលថា មានតែការជួបពិភាក្សារវាងមេដឹកនាំនៃកូរ៉េទាំងពីរទេ ដែលអាចដោះស្រាយបញ្ហាបច្ចុប្បន្នបាន។«ខ្ញុំអំពាវនាវឲ្យមេដឹកនាំទាំងពីរ ពិភាក្សាគ្នារកដំណោះស្រាយ ដើម្បីឲ្យបងប្អូននៃប្រជាជនយើងទាំងពីរ បានជួបគ្នា និងប្រជាជនទាំងពីរ បានធ្វើដំណើរឆ្លងកាត់ប្រទេសរៀងៗខ្លួន ដោយគ្មានការភ័យខ្លាច។ លោក Man Hee Lee ព្រឹទ្ធបុរសអង្គការអន្តរជាតិ HWPL ព្រឹទ្ធនារី IWPG (International Woman’s Peace Group )លោកស្រី Nam Hee Kim និយាយថា ក្រុមស្ត្រី និងក្រុមយុវជន គឺជាអ្នកផ្សព្វផ្សាយសន្តិភាព ដែលមិនអាចខ្វះបាននោះទេ។ លោកស្រី Lee បញ្ជាក់យ៉ាងនេះថា៖«ប្រជាជនជាច្រើន បានចូលរួមទាំងអស់គ្នា ដើម្បីសន្តិភាព។ ផ្លែឈើនៃសន្តិភាព គឺជាអាហារ ដ៏ឆ្ងាញ់ដែលយើងអាចបរិភោគ បានទាំងអស់គ្នា»។ ព្រឹទ្ធនារី IWPG (International Woman’s Peace Group )លោកស្រី Nam Hee Kim កិច្ចប្រជុំកំពូលសម្ព័ន្ធភាពពិភពលោកនៃសន្តិភាពសាសនានេះ ធ្វើឡើងចាប់ពីថ្ងៃទី ១៧ ដល់ថ្ងៃទី ១៩ ខែកញ្ញា ឆ្នាំ ២០១៧ ដែលរៀបចំឡើងដោយអង្គការអន្តរជាតិ HWPL ដោយមានអ្នកចូលរួមពីមេដឹកនាំសាសនា មន្ត្រីជាន់ខ្ពស់រដ្ឋាភិបាល មន្ត្រីអង្គការសង្គមស៊ីវិល អ្នកសារព័ត៌មានអន្តរជាតិ ជុំវិញពិភពលោករាប់ពាន់នាក់។ កិច្ចប្រជុំកំពូលលើកទី ៣ នៅឆ្នាំ ២០១៧ នេះ ផ្តោតសំខាន់ទៅលើប្រធានបទនៃការបង្កើត និងការរក្សាសន្តិភាពពិភពលោក ជាពិសេសការស្វែងរកយុទ្ធសាស្ត្រ ដើម្បីកសាងសន្តិភាពរវាងរដ្ឋាភិបាល និងនិងប្រជាពលរដ្ឋ នៅបណ្តាប្រទេសនៅលើពិភពលោក៕ លោក Man Hee Lee ព្រឹទ្ធបុរសអង្គការអន្តរជាតិ HWPL អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1678.txt	ហ្វីលីពីនអះអាងថា វាមិនទាន់មានការប្រកាសជាផ្លូវការពីការឈប់សម្រាកនៅពេលហ្វីលីពីនកិច្ចប្រជុំកំពូលអាស៊ានលើកទី៣១ និងកិច្ចប្រជុំផ្សេងៗនៅខែវិច្ឆិកាឡើយ។ ការអះអាងបែបនេះកើតឡើងបន្ទាប់ពីមានការផ្សព្វផ្សាយថា បុគ្គលិករដ្ឋនិងឯកជននឹងត្រូវអនុញ្ញតឲ្យសម្រាកនៅថ្ងៃទី១៣-១៥ វិច្ឆិកា ចំថ្ងៃប្រជុំតែម្តង។	វិមានប្រធានាធិបតីហ្វីលីពីនបានបញ្ជាក់ថា ទាក់ទិននឹងការឈប់សម្រាកអំឡុងថ្ងៃកិច្ចប្រជុំកំពូលអាស៊ានលើកទី៣១ ដែលនឹងត្រូវរៀបចំឡើងនៅមូលដ្ឋានយោធា Clark នោះ វាមិនទាន់មានការប្រកាសជាផ្លូវការនោះទេនៅពេលបច្ចុប្បន្ន។ សារព័ត៌មានហ្វីលីពីន Philippine Star ស្រង់សម្តីវិមានប្រធានប្រធានាធិបតី Malacañang ដូច្នេះ៖ «មិនមានការប្រកាសជាផ្លូវការរឿងឈប់សម្រាកឡើយ។ ប្រសិនជាមានការឈប់សម្រាកនៅថ្ងៃប្រជុំកំពូលអាស៊ានពិតមែន រដ្ឋាភិបាលនឹងប្រកាសឲ្យដឹងជាសាធារណៈ»។ វិមានប្រធានាធិបតីហ្វីលីពីនបានអះអាងបែបនេះ បន្ទាប់ពីមានការផ្សព្វផ្សាយថា វានឹងមានការឈប់សម្រាកជាពិសេសចាប់ពីថ្ងៃទី១៣ដល់១៥ ខែវិច្ឆិកា អំឡុងពេលប្រជុំអាស៊ាន។ ហ្វីលីពីនជាប្រធានអាស៊ានប្តូរវេនឆ្នាំ ២០១៧ នេះ ហើយនៅខែកញ្ញាកិច្ចប្រជុំនានាទាំងកិច្ចប្រជុំកំពូលអាស៊ានលើកទី ៣១ កិច្ចប្រជុំកំពូលអាស៊ីបូព៌ា និងកិច្ចប្រជុំអាស៊ានបូកជាច្រើនទៀតនឹងត្រូវរៀបចំនៅហ្វីលីពីន។ អ្វីដែលសំខាន់ ប្រមុខរដ្ឋប្រមុខរដ្ឋាភិបាលអាស៊ានទាំងដប់ រួមជាមួយមេដឹកនាំរដ្ឋជាដៃគូសន្ទនានាផ្សេងទៀតរបស់អាស៊ានក៏នឹងមានវត្តមាននៅហ្វីលីពីនដូចគ្នា។ គេរំពឹងថា ប្រធានាធិបតីអាមេរិកលោក ដូណាល់ ត្រាំ ក៏នឹងអញ្ជើញទៅចូលរួមកិច្ចប្រជុំកំពូលអាស៊ីបូព៌ា និងកិច្ចប្រជុំអាស៊ាន និងអាមេរិកដែរ បន្ទាប់ពីលោកចូលរួមកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក (APEC) នៅវៀតណាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1679.txt	រដ្ឋាភិបាលក្រុងហាណូយ បានមានការព្រួយបារម្ភ និងតវ៉ាខ្លាំងប្រឆាំងសមយុទ្ធយោធារបស់រដ្ឋាភិបាលក្រុងប៉េកាំង នៅក្នុងតំបន់ជម្លោះអធិបតេយ្យសមុទ្រចិនខាងត្បូង។ ក្រុងហាណូយ បានទទូចឲ្យក្រុងប៉េកាំង គោរពច្បាប់អន្តរជាតិ ខណៈ ក្រុងប៉េកាំង អះអាងថា សកម្មភាពខ្លួន ធ្វើឡើងដោយស្របច្បាប់ និងថែមទាំងមានការជូនដំណឹង។	ក្រសួងការបរទេសវៀតណាម នៅថ្ងៃ៣១ សីហា បានផ្ញើកំណត់ហេតុតវ៉ាការទូតមួយទទៅកាន់ស្ថានទូតចិនប្រចាំក្រុងហាណូយ ដើម្បីបញ្ជាក់ជំហរដាច់ខាតរបស់ខ្លួនប្រឆាំងទៅនឹងសកម្មភាពសមយុទ្ធយោធារបស់កងទ័ពជើងទឹកចិននៅក្នុងសមុទ្រចិនខាងត្បូង ។ នេះបើយោងតាមសារព័ត៌មានវៀតណាម Vietnam News ។ តាមរយៈអ្នកនាំពាក្យក្រសួងការបរទេសវៀតណាម ក្រុងហាណូយ ការបានសម្តែងការព្រួយបារម្ភខ្លាំងរបស់ខ្លួនទៅលើស្ថានភាពនៅក្នុងតំបន់ជម្លោះ និងថែមទាំងបានទទូចឲ្យចិន បញ្ឈប់សកម្មភាព និងធ្វើរឿងដដែលៗ ដែលធ្វើឲ្យស្ថានភាពសមុទ្រចិនខាងត្បូងកាន់តែស្មុគស្មាញ។ តបនឹងការតវ៉ានេះ ក្រុងប៉េកាំង ក៏បានបំភ្លឺពីសកម្មភាពរបស់ខ្លួនផងដែរ ។ នៅថ្ងៃទី០១ កញ្ញា នាឱកាសសន្និសីទសារព័ត៌មានប្រចាំថ្ងៃអ្នកនាំពាក្យក្រសួងការបរទេសចិន លោកស្រី Hua Chunying បានលើកឡើងថា កងទ័ពជើងទឹកចិន ពិតជាបានធ្វើសមយុទ្ធនៅក្នុងសមុទ្រចិនខាងត្បូងមែន ហើយសមយុទ្ធនោះ គឺធ្វើតាមផែនការហ្វឹកហ្វឺន ដោយថែមទាំងមានការជូនដំណឹងសម្រាប់ការធ្វើនាវាចរណ៍នានាទុកជាមុនទៀតផង។ លោកស្រីអ្នកនាំពាក្យ ក៏បានផ្ញើសារដោយប្រយោលទៅកាន់វៀតណាមយ៉ាងដូច្នេះថា៖«សមយុទ្ធយោធារបស់ចិន ស្ថិតក្រៅតំបន់វិវាទ ហើយសង្ឃឹមថា ភាគីពាក់ព័ន្ធបង្ហាញភាពចាស់ទុំ និងសមហេតុសមផលចំពោះសកម្មភាពមួយនេះផងដែរ»។ សូមជម្រាបផងដែរថា សមុទ្រចិនខាងត្បូង គឺជាតំបន់ជម្លោះអធិបតេយ្យដែលមានរដ្ឋពាក់ព័ន្ធមិនត្រឹមតែវៀតណាម និងចិន ប៉ុណ្ណោះនោះទេ ក៏ប៉ុន្តែ ក៏មានរដ្ឋអាស៊ានមួយចំនួនផ្សេងទៀតដូចជា ព្រុយណេ ហ្វីលីពីន និងម៉ាឡេស៊ីផងដែរ។ កន្លងមក ចិន និងវៀតណាម តែងតែមានសេចក្តីថ្លែងការណ៍ថ្កោលទោស ដាក់គ្នាទៅវិញទៅមក នៅពេលដែលមានរដ្ឋណាមួយ បង្ហាញសកម្មភាពច្រើននៅក្នុងតំបន់ជម្លោះអធិបតេយ្យនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_168.txt	ក្រសួងការបរទេសរុស្ស៊ី នៅថ្ងៃទី១១ ខែធ្នូ បានរិះគន់ការសម្រេចរបស់អាម៉េរិកក្នុងការយកប្រាក់បង្កករបស់រុស្ស៊ី ទៅឱ្យអ៊ុយក្រែនខ្ចី ថាជាសកម្មភាពចោរសុទ្ធសាធ។ ការប្រកាសនេះ ធ្វើឡើងក្រោយរតនាគារអាម៉េរិក បានប្រកាសក្នុងថ្ងៃទី១០ ខែធ្នូ លើការផ្ដល់កម្ចីប្រមាណ២០ពាន់លានដុល្លារទៅអ៊ុយក្រែន ដែលយកពីទ្រព្យបង្កករបស់រុស្ស៊ី។	បន្ទាប់ពីរតនាគារអាម៉េរិក ប្រកាសផ្ដល់កម្ចីទឹកប្រាក់២០ពាន់លានដុល្លារដែលបានពីទ្រព្យបង្កកក្រៅប្រទេសរបស់រុស្ស៊ី រដ្ឋាភិបាលក្រុងមូស្គូ បានផ្ទុះកំហឹង និងចេញសារថ្កោលទោសអាម៉េរិកថាធ្វើទង្វើចោរ នៅថ្ងៃទី១១ ខែធ្នូ។ ក្រសួងការបរទេសរុស្ស៊ី បានរិះគន់លើសេចក្ដីសម្រេចរបស់អាម៉េរិក ក្នុងការផ្ដល់ប្រាក់កម្ចីដល់អ៊ុយក្រែនដើម្បីបន្តសង្គ្រាម ក្នុងទំហំទឹកប្រាក់ដល់ទៅ២០ពាន់លានដុល្លារ។ «ក្នុងក្រមព្រហ្មទណ្ឌរបស់ប្រទេសនានាដែលត្រូវបានចាត់ទុកថាជាប្រទេសជឿនលឿន, ទង្វើបែបនេះ(ការប្រើប្រាក់បង្កករបស់រុស្សី) គឺចាត់ទុកជាទង្វើចោរ ដែលប្រព្រឹត្តដោយក្រុមឧក្រិដ្ឋជនដោយមានការសហការគ្នាទុកជាមុន»។ ក្រសួងការបរទេសរុស្ស៊ី បានសង្កត់ធ្ងន់បែបនេះ ដោយសំដៅដល់ក្រុមប្រទេសសេដ្ឋកិច្ចជឿនលឿនទាំង៧ (G7)។ ក្នុងសេចក្ដីប្រកាសក្រសួងការបរទេសរុស្ស៊ី បានអះអាងថាសេចក្ដីសម្រេចរបស់ក្រុងវ៉ាស៊ីនតោន នឹងបង្កបញ្ហាធ្ងន់ធ្ងរលើប្រព័ន្ធហិរញ្ញវត្ថុសកលដែលអាម៉េរិកខ្លួនឯង កំពុងគ្រប់គ្រង។ បន្ថែមពីនេះ ការលួចយកទ្រព្យសម្បត្តិរុស្ស៊ីបែបនេះ នឹងនាំគ្រោះដល់សណ្ដាប់ធ្នាប់ពិភពលោកដែលឈរលើច្បាប់អន្តរជាតិ ផងដែរ។ នៅថ្ងៃទី១០ ខែធ្នូ រតនាគាអាម៉េរិក បានប្រកាសផ្ដល់ប្រាក់កម្ចីចំនួន២០ពាន់លានដុល្លារទៅអ៊ុយក្រែន ដែលស្ថិតក្នុងគម្រោងនៃគំនិតផ្ដួចផ្ដើមកម្ចី(ERA) របស់ក្រុមប្រទេស G7។ គំនិតផ្ដួចផ្ដើម ERA មានទំហំទឹកប្រាក់កម្ចីដល់ទៅ៥០ពាន់លានដុល្លារ។ ទឹកប្រាក់២០ពាន់លានដុល្លារនេះ នឹងត្រូវបញ្ជូនទៅមូលនិធិចូលរួមជាធនធានសម្រាប់ជួយអ៊ុយក្រែន(F.O.R.T.I.S. Ukraine FIF) របស់ធនាគារពិភពលោក ដែលនឹងអាចឱ្យអ៊ុយក្រែន ប្រើប្រាស់បាន។ «ថវិកាដែលបានពីទឹកប្រាក់បង្កករបស់រុស្ស៊ី នឹងផ្ដល់ឱ្យអ៊ុយក្រែននូវជំនួយដ៏សំខាន់ ខណៈដែលកំពុងការពារប្រទេស ប្រឆាំងនឹងសង្គ្រាមឈ្លានពាន»។ រដ្ឋមន្ត្រីរតនាគារជាតិអាម៉េរិក លោកស្រី Janet L. Yellen បានបញ្ជាក់បែបនេះ។ គួរឱ្យដឹងថា អាម៉េរិក និងប្រទេសសម្ព័ន្ធមិត្ត បានបិទដំណើរការទូទាត់ទឹកប្រាក់ក្រៅប្រទេសរបស់ធនាគារកណ្ដាល និងក្រសួងហិរញ្ញវត្ថុរបស់រុស្ស៊ី ក្នុងទឹកប្រាក់ប្រហែល៣០០ពាន់លានដុល្លារ នៅប្រទេសលោកខាងលិច។ នេះបើតាមទីភ្នាក់ងារព័ត៌មាន Reuters។ ក្រុមប្រទេស G7 បានសម្រេចបង្កកទ្រព្យសម្បត្តិក្រៅប្រទេសរបស់រដ្ឋាភិបាលរុស្ស៊ី អំឡុងពេលដែលសង្គ្រាមនៅអ៊ុយក្រែន កំពុងផ្ទុះ។ បើតាមរតនាគារអាម៉េរិក ទ្រព្យក្រៅប្រទេសរបស់រុស្ស៊ី នឹងអាចប្រើបានវិញ ក្នុងករណីរុស្ស៊ី បញ្ចប់សង្គ្រាម និងសងថ្លៃការខូចខាតលើអ៊ុយក្រែន។ កន្លងមក សហភាពអ៊ឺរ៉ុប បានចាត់ចែងទ្រព្យសម្បត្តិបង្កករបស់រុស្ស៊ីប្រមាណ១,៥៨ពាន់លានដុល្លារ ដើម្បីផ្ដល់ឱ្យអ៊ុយក្រែនប្រើប្រាស់ រួចម្ដងហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1680.txt	សាកលវិទ្យាល័យ Oxford សម្រេចដករូបលោកស្រីអ៊ុងសាន ស៊ូជី ទីប្រឹក្សារដ្ឋមីយ៉ាន់ម៉ា ចេញពីទីបរិវេណសាលា ចំពេលដែលលោកស្រីរងការរិះគន់ខ្លាំងពីសហគមន៍អន្តរជាតិរឿងវិបត្តិរ៉ូហ៊ីងយ៉ា។ លោកស្រីធ្លាប់ជាអតីតសិស្សបរិញ្ញាបត្រ និង ទទួលបានសញ្ញាបត្របណ្ឌិតកិត្តិយពីសាកលវិទ្យាល័យដ៏ល្បីនេះផងដែរឆ្នាំ ២០១២។	រូបគំនូរលោកស្រី អ៊ុងសាន ស៊ូជី ម្ចាស់ពានរង្វាន់ណូបែលសន្តិភាព និងជាទីប្រឹក្សារដ្ឋមីយ៉ាន់ម៉ាត្រូវបានគណៈគ្រប់គ្រងសាលា St Hugh នៃសាកលវិទ្យាល័យ Oxford ដកចេញពីក្លោងទ្វារចូលរបស់ខ្លួនកាលពីថ្ងៃព្រហស្បតិ៍ មុនឆ្នាំសិក្សាថ្មីមកដល់។ នេះបើតាមការចុះផ្សាយរបស់សារព័ត៌មាន The Guardian។ សេចក្តីថ្លែងការណ៍របស់សាលា St Hugh បានបញ្ជាក់ដូច្នេះ៖«សាលាយើងបានទទួលអំណោយរូបគំនូរថ្មីនៅដើមខែនេះដែលវានឹងត្រូវដាក់បង្ហាញមួយរយៈ។ ស្របពេលជាមួយគ្នានោះ រូបគំនូររបស់លោកស្រី ស៊ូជី នឹងត្រូវដកចេញ»។ លោកស្រី អ៊ុងសាន ស៊ូជី បានបញ្ចប់ការសិក្សាថ្នាក់បរិញ្ញាបត្រនៅសាកលវិទ្យាល័យ Oxford ជំនាញនយោបាយ ទស្សនវិជ្ជា និងសេដ្ឋកិច្ចពីឆ្នាំ ១៩៦៤ ដល់ឆ្នាំ ១៩៦៧នោះ។ នៅឆ្នាម ២០១២ លោកស្រីបានទទលសញ្ញាបត្របណ្ឌិតកិត្តិយសពីសាលានេះផងដែរ។ តាមពិតទៅ រូបគំនូរលោកស្រីដែលត្រូវបានគេដាក់តាំងនៅសាកលវិទ្យាល័យ Oxford នោះត្រូបានគេគូរនៅឆ្នាំ ១៩៩៧ ហើយវាជារបស់ស្វាមីលោកស្រីលោក Michael Aris ដែលជាសាស្ត្រាចារ្យនៅទីនោះតែម្តង។ ក្រោយលោក Aris ស្លាប់ឆ្នាំ ១៩៩៩ រូបភាពនេះត្រូវបានគេផ្ទេរទៅឲ្យសាលា St Hugh រហូតដល់មកដល់បច្ចុប្បន្ន។ ទោះជាមានការបកស្រាយបែបណាក៏ដោយ ការដករូបគំនូរលោកស្រី ស៊ូជី កើតឡើងចំពេលដែលសហគមន៍អន្តរជាតិថ្កោលទោស និងរិះគន់លោកស្រី ដែលមិនដាក់ចេញចំណាត់ការអ្វីសោះដើម្បីដោះស្រាយវិបត្តិរ៉ូហ៊ីងយ៉ាសោះនោះ។ គេឃើញក្រុមសិទ្ធិមនុស្សទាមទារឲ្យមានការដកហូតពានរង្វាន់ណូបែលសន្តិភាពពីលោកស្រីថែមទៀតផង ខណៈដែលអង្គការអន្តរជាតិទាមទារឲ្យរដ្ឋាភិបាលលោកស្រីបញ្ឈប់ហិង្សានៅរដ្ឋ Rakhine៕ . អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1681.txt	មនុស្សជិត៤០០នាក់បានស្លាប់នៅក្នុងការប៉ះទង្គិចរវាងកងសន្តិសុខមីយ៉ាន់ម៉ា និងក្រុមសកម្មប្រយុទ្ធរ៉ូហ៊ីងយ៉ា។ ក្រុមសន្តិសុខបានអះអាងថា ខ្លួនកំពុងចេញប្រតិបត្តិការបោសសម្អាតក្រុមភេរវករជ្រុលនិយម និងការពារប្រជាជនស៊ីវិល ។ប៉ុន្តែ គេកត់សម្គាល់ឃើញថា ក្រុមសន្តិសុខឆ្លៀតវាយប្រហារលើជនស៊ីវិល។	ទិន្នន័យជាផ្លូវការអង្គការសហប្រជាជាតិបានបង្ហាញថា ការប៉ះទង្គិចរវាងក្រុមសន្តិសុខមីយ៉ាន់ម៉ា និងក្រុមសកម្មប្រយុទ្ធរ៉ូហ៊ីងយ៉ាបានបណ្តាលឲ្យមនុស្សជិត ៤០០នាក់ស្លាប់។ ក្នុងចំណោមអ្នកស្លាប់ មានសកម្មប្រយុទ្ធរ៉ូហ៊ីងយ៉ា៣៧០នាក់ កងសន្តិសុខ១៣នាក់ មន្ត្រីរដ្ឋាភិបាល២នាក់ និងជនស៊ីវិល១៤នាក់ទៀត។ គេសន្និដ្ឋានថា នេះជាអំពើហិង្សាដែលបង្កឲ្យមានចំនួនមនុស្សស្លាប់ច្រើនជាងគេក្នុងរយៈពេលប៉ុន្មានទសវត្សរ៍មកនេះ។ ទីភ្នាក់ងារព័ត៌មាន AFP បានដកស្រង់របាយការណ៍អង្គការសហប្រជាជាតិគិតត្រឹមថ្ងៃទី៣១សីហាថា រយៈពេលមួយសប្តាហ៍បន្ទាប់ពីមានការប៉ះទង្គិចគ្នា ជនជាតិរ៉ូហ៊ីងយ៉ាប្រហែល ៣៨០០០ នាក់បានឆ្លងចូលទៅបង់ក្លាដែស។ ដោយឡែក ក្រុមសន្តិសុខមីយ៉ាន់ម៉ាបានអះអាងថា ពួកគេគ្រាន់ចេញប្រតិបត្តិការបោសសម្អាតក្រុមភេរវជនជ្រុលនិយមប៉ុណ្ណោះ ម្យ៉ាងគេមានភារៈការពារជនស៊ីវិលដែរ។ ប៉ុន្តែបើតាមការឲ្យដឹងពីសំណាក់ប្រជាជនដែលរត់ភៀសខ្លួន កងសន្តិសុខមីយ៉ាន់ម៉ាបានបាញ់រះ និងដុតកម្ទេចលំនៅដ្ឋានក្នុងចេតនាបង្ខំឲ្យពួកគេរត់ភៀសខ្លួនតែម្ដង។ អង្គការសហប្រជាជាតិបានបានបញ្ជាក់ថា ជនជាតិរ៉ូហ៊ីងយ៉ាជាង ២០០០០ នាក់ដែលបានព្យាយាមរត់ភៀសខ្លួនទៅបង់ក្លាដែសដែរ ប៉ុន្តែត្រូវជាប់គាំងនៅតំបន់ព្រំដែន។ស្របពេលជាមួយគ្នានេះដែរ ក្រុមការងារមនុស្សធម៌នៅបង់ក្លាដែសប្រឹងប្រែងជួយសម្រួលដល់ជនជាតិរ៉ូហ៊ីងយ៉ាជាច្រើនដែលសម្រុកចូលមកជំរំជនភៀសខ្លួន។ គួរបញ្ជាក់ដែរថា ការប៉ះទង្គិចលើកនេះបង្កឲ្យមានមនុស្សស្លាប់និងខូចខាតខ្លាំងជាងការការប៉ះទង្គិចគ្នាកាលពីខែតុលាឆ្នាំមុនទៅទៀត។ ខែតុលាឆ្នាំមុន ក្រុមប្រដាប់អាវុធរ៉ូហ៊ីងយ៉ាបានវាយប្រហារទៅលើប៉ុស្ដិ៍កងសន្តិសុខ ហើយកងសន្តិសុខបានវាយប្រហារតបតវិញ។ប៉ុន្តែ ចំនួនមនុស្សស្លាប់និងការខូតខាតមានតិចតួចប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1682.txt	បន្ទាប់ពីផ្លោងពាក្យសម្ដីដាក់គ្នាមួយប្រាវមក រដ្ឋមន្ត្រីការបរទេសកូរ៉េខាងជើង នៅថ្ងៃទី២៥ ខែកញ្ញា និយាយថា ប្រធានាធិបតីអាមេរិក ដូណាល់ ត្រាំ បានប្រកាសសង្គ្រាមជាមួយកូរ៉េខាងជើងហើយ។ ជាមួយគ្នានេះ កូរ៉េខាងជើងក៏គំរាមចាត់វិធានការឆ្លើយតបវិញ រួមបញ្ចូលទាំងការបាញ់ទម្លាក់រាល់យន្តហោះទម្លាក់គ្រាប់បែកអាមេរិក ទោះជាមិនបានហោះចូលដែនអាកាសរបស់ខ្លួនក្ដី។ ឯសេតវិមានបានទាត់ចោលការលើកឡើងរបស់មន្ត្រីកូរ៉េខាងជើងរូបនេះ។	ប្រមុខការទូតកូរ៉េខាងជើង រី យ៉ុងហូ បានផ្ញើសារគំរាមខ្លាំងក្លាមួយពីទីក្រុងញូវយ៉កទៅកាន់មេដឹកនាំអាមេរិក ដូណាល់ ត្រាំ ដែលគំរាមកម្ទេចកូរ៉េខាងជើងទាំងស្រុងនោះ។ សង្គ្រាមពាក្យសម្ដីរវាងអាមេរិក និងកូរ៉េខាងជើង កាន់តែពុះកញ្ជ្រោលខ្លាំង ក្រោយការថ្លែងរបស់លោក ត្រាំ ក្នុងកិច្ចប្រជុំមហាសន្និបាតអង្គការសហប្រជាជាតិ ដែលចាប់ផ្ដើមកាលពីពាក់កណ្ដាលសប្ដាហ៍មុន។ គូសត្រូវទាំងពីរ បានគំរាមវាយប្រហារគ្នាទៅវិញទៅមក ដែលធ្វើឲ្យមានការបារម្ភយ៉ាងខ្លាំង។ ថ្លែងទៅកាន់អ្នកសារព័ត៌មាននៅថ្ងៃទី២៥ ខែកញ្ញា មន្ត្រីការទូតកូរ៉េខាងជើងចាត់ទុកសារលើបណ្ដាញសង្គម
article_1683.txt	កងនាវាអាមេរិកដឹកនាំដោយនាវាដឹកយន្តហោះ Ronald Reagan នឹងចូលរួមសមយុទ្ធយោធា ជាមួយកងទ័ពជើងទឹកកូរ៉េខាងត្បូងនៅសមុទ្រចិនខាងកើត ហើយនាវានេះនឹងចូលសំចតនៅទឹកដីហុងកុងនៅសប្តាហ៍ក្រោយនេះដែរ។ វត្តមាននាវាចម្បាំងអាមេរិកក្នុងសមុទ្រយោធានេះកើតឡើងចំដែលស្ថានការណ៍នៅឧបទ្វីបកូរ៉េកាន់តែតានតឹង។	កងនាវាអាមេរិកដឹកនាំដោយនាវាដឹកយន្តហោះ Ronald Reagan នឹងចូលរួមសមយុទ្ធយោធាមួយកងទ័ពជើងទឹកកូរ៉េខាងត្បូងនៅថ្ងៃ ១៥ ខែតុលាខាងមុខនេះ។ កន្លងមកនាវានេះក៏បានចូលរួមសមយុទ្ធជាមួយកងកម្លាំងអូស្ត្រាលី និងជប៉ុនរួចហើយដែរ។ សារព័ត៌មាន Korea Herald បានស្រង់សម្តីមន្ត្រីយោធាអាមេរិកដូច្នេះថា៖« យើងកំពុងពិភាក្សាពីគម្រោងពង្រាយក្រុមនាវារបស់យើងរួមជាមួយនាវាដឹកយន្តហោះ USS Ronald Reagan ទៅកាន់សមុទ្រចិនខាងកើតនៅថ្ងៃ ១៥ ខែតុលាខាងមុខ»។ «កងម្លាំងយោធាទាំងសងខាងនឹងចាប់ផ្តើមសមយុទ្ធរួមកម្រិតខ្ពស់មួយនៅក្នុងសមុទ្រ រួមជាមួយកងទ័ពជើងទឹកផងដែរ»។ សារព័ត៌មានកូរ៉េខាងត្បូងដដែលក៏ផ្សាយថា ក្រុមនាវាអាមេរិកដែលនឹងចូលរួមសមយុទ្ធនោះរួមមានទាំងនាវាចម្បាំង នាវាមុជទឹក និងនាវាដឹកយន្តហោះ Ronald Reagan។ សមយុទ្ធទ្រង់ទ្រាយធំរួមគ្នានេះគឺផ្តោតសំខាន់លើការហ្វឹកហ្វឺនសមចាប់សញ្ញា និងបាញ់កម្ទេចកាំជ្រួចមីស៊ីលរបស់កូរ៉េខាងជើង។ ភាគីទាំងពីរក៏ប្រហែលជានឹងត្រៀមរៀបចំលំហាត់យោធាប្រឆាំងនាវាមុជទឹកក្នុងពេលខាងមុខ។ គោលដៅនៃការធ្វើលំហាត់យោធានេះ ក៏ដើម្បីពង្រឹងសម្ព័ន្ធភាពរវាងអាមេរិក និងកូរ៉េខាងត្បូង ជាពិសេសបង្កើតសមត្ថភាពក្នុងការឆ្លើយតបការគំរាមកំហែងនានាដែលបង្កឡើងដោយកូរ៉េខាងជើងផងដែរ។ កន្លងមកកូរ៉េខាងជើងបានគំរាមបាញ់មីស៊ីលទៅកាន់សមុទ្រជុំវិញកោះហ្គាមរបស់អាមេរិក ដើម្បីបង្អួតពីសមត្ថភាពរបស់ខ្លួនថែមទៀត។ក្រៅពីនេះកូរ៉េខាងជើងក៏បានបន្តបាញ់សាកល្បងមីស៊ីល និងនុយក្លេអ៊ែររបស់ខ្លូនជាបន្តបន្ទាប់ដោយមិនខ្លាចការគំរាមកំហែងពីសំណាក់អាមេរិកបន្តិចសោះ។ ដោយឡែកដើម្បីសម្ញែងកម្លាំងគំរាមរបបដឹកនាំក្រុងព្យុងយ៉ាង រដ្ឋបាលដូណាល់ ត្រាំ ក៏បានបញ្ជាឲ្យកងទ័ពជើងអាកាសអាមេរិកប្រើប្រាស់យន្តហោះទម្លាក់គ្រាប់ B-1B និងយន្តហោះចម្បាំជាច្រើនគ្រឿងហោះទៅកៀកកូរ៉េខាងជើងកាលពីថ្ងៃ ២៣ ខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1684.txt	អគ្គរដ្ឋទូតអាមេរិកប្រចាំអង្គការសហប្រជាជាតិ នៅថ្ងៃទី១៧ ខែកញ្ញា បាននិយាយថា អង្គការសហប្រជាជាតិ (UN) អស់ជម្រើសក្នុងការបញ្ចប់វិបត្តិនុយក្លេអ៊ែរកូរ៉េខាងជើងហើយ។ លោកស្រី Nikki Haley បាននិយាយក្នុងបទសម្ភាសជាមួយទូរទស្សន៍ CNN ថា អាមេរិកអាចប្រើប្រាស់មធ្យោបាយក្នុងស្រុកដើម្បីដោះស្រាយបញ្ហានេះវិញម្ដង។ ខណៈដែលកិច្ចប្រជុំមហាសន្និបាត UN កាន់តែជិតដល់ ការលើកឡើងរបស់លោកស្រី Haley បង្ហាញថា អាមេរិកមិនសុខចិត្តឲ្យកូរ៉េខាងជើងធ្វើអ្វីតាមចិត្តទេ។	ទណ្ឌកម្មគ្រប់យ៉ាង ការថ្កោលទោសមិនសំចៃ និងសម្ពាធជុំទិស មិនអាចបញ្ឈប់កូរ៉េខាងជើងពីការសាកល្បងនុយក្លេអ៊ែរ និងការបាញ់មីស៊ីលបានឡើយ។ អាមេរិក ដែលតែងបបួលគេឯងឲ្យដាក់ទណ្ឌកម្មលើកូរ៉េខាងជើង ហាក់មិនពេញចិត្តនឹងចំណាត់ការទណ្ឌកម្មរបស់ក្រុមប្រឹក្សាសន្តិសុខឡើយ ព្រោះកូរ៉េខាងជើងនៅតែបន្តអភិវឌ្ឍកម្មវិធីនុយក្លេអ៊ែររបស់ខ្លួន ដោយមិនខ្វាល់ខ្វាយពីការគំរាមរបស់អាមេរិកអ្វីទេ។ ក្នុងកម្មវិធី State of the Union របស់ទូរទស្សន៍ CNN អគ្គរដ្ឋទូតអាមេរិកប្រចាំអង្គការសហប្រជាជាតិអះអាងថា អង្គការសហប្រជាជាតិមិនមានផ្លូវហ៊ុមព័ទ្ធកម្មវិធីនុយក្លេអ៊ែរកូរ៉េខាងជើងទេ ហើយអាមេរិកអាចនឹងបញ្ចប់បញ្ហានេះដោយខ្លួនឯងផង។ លោកស្រី Haley សង្កត់ធ្ងន់ថា៖ «នៅត្រឹមដំណាក់កាលនេះ យើងអស់អ្វីដែលត្រូវធ្វើនៅក្រុមប្រឹក្សាសន្តិសុខហើយ។ មន្ទីរបញ្ចកោណរបស់អាមេរិកអាចទទួលបន្ទុកកិច្ចការនេះម្ដង»។ ដោយសំដៅដល់ការបាញ់មីស៊ីលជាច្រើនលើកច្រើនសារ និងការសាកល្បងគ្រាប់បែកនុយក្លេអ៊ែររបស់កូរ៉េខាងជើង តំណាងអាមេរិករូបនេះបញ្ជាក់ថា បើក្រុងព្យុងយ៉ាងនៅតែបន្តទង្វើព្រហើនទៀត អាមេរិកនឹងចាត់វិធានការការពារខ្លួន និងសម្ព័ន្ធមិត្ត ហើយក្រុងព្យុងយ៉ាងនឹងត្រូវកម្ទេចមិនខាន។ លោកស្រីក៏បានរំឭកពាក្យគំរាមកូរ៉េខាងជើងរបស់ប្រធានាធិបតី ដូណាល់ ត្រាំ កាលពីខែមុនដែរថា សម្ដីរបស់លោក ត្រាំ មិនមែនចេះតែនិយាយឡើយ។ សូមបញ្ជាក់ថា ក្នុងឆ្នាំ២០១៧ នេះ កូរ៉េខាងបាញ់មីស៊ីលមិនក្រោម១០ដងឡើយ និងសាកល្បងគ្រាប់បែកអ៊ីដ្រូសែនលើកទី៦ថែមទៀត។ កាន់តែធ្ងន់ធ្ងរនោះ ក្នុងការបាញ់ពីរដងចុងក្រោយ មីស៊ីលកូរ៉េខាងជើងបានហោះរំលងដែនអាកាសជប៉ុន ដែលជាសម្ព័ន្ធមិត្តរបស់ជប៉ុន។ ក្រុងតូក្យូខឹងសម្បារយ៉ាងខ្លាំងនឹងទង្វើរបស់ក្រុងព្យុងយ៉ាង និងបានព្រមានថា ខ្លួននឹងមិនអត់ទ្រាំសកម្មភាពគឃ្លើនបែបនេះឡើយ។ ក្នុងទិសដៅដាក់សម្ពាធលើរដ្ឋកុម្មុយនីស្តមួយនេះ ក្រុមប្រឹក្សាសន្តិសុខអង្គការសហប្រជាជាតិក៏ទើបតែអនុម័តទណ្ឌកម្មថ្មី ដោយផ្ដោតលើការទប់ស្កាត់នាំចេញផលិលផលវាយនភណ្ឌ និងការរឹតត្បិតការផ្គត់ផ្គង់ប្រេងទៅកូរ៉េខាងជើង។ ប៉ុន្តែលោក ត្រាំ យល់ថា ទណ្ឌកម្មថ្មីនេះមិនអាចទូទាត់សកម្មភាពរបស់កូរ៉េខាងជើងបានទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1685.txt	ចំខួបទីបីឆ្នាំ នៃការប្រឡូកចូលសង្គ្រាមប្រឆាំងក្រុមរដ្ឋឥស្លាម រដ្ឋមន្ត្រីការពារជាតិអង់គ្លេស Michael Fallon បានលើកឡើងពីគុណសម្បត្តិរបស់អង់គ្លេស ក្នុងការជួយបណ្ដេញក្រុមជ្រុលនិយមនេះ នៅស៊ីរី និងអ៊ីរ៉ាក់ តាមរយៈការចូលរួមក្នុងសម្ព័ន្ធមិត្តចម្រុះដឹកនាំដោយអាមេរិក។ ក្រសួងការពារជាតិរុស្ស៊ី បានប្រតិកម្មតបទៅការលើកឡើងនេះ ដោយចាត់ទុកសម្ដីលោក Fallon ជាការទាញយកមុខមាត់ ទាំងខ្លួនឯងមិនសូវបានជួយអ្វីសោះ។	ក្រសួងការពារជាតិរុស្ស៊ី បានចេញសេចក្ដីថ្លែងការណ៍មួយ ឆ្លើយតបការអធិប្បាយរបស់ប្រមុខការពារជាតិអង់គ្លេស Michael Fallon ជុំវិញយុទ្ធនាការកងទ័ពអង់គ្លេស ក្នុងប្រតិបត្តិការបោសសម្អាតក្រុមជ្រុលនិយមរដ្ឋឥស្លាមនៅស៊ីរី និងអ៊ីរ៉ាក់ (ISIS)។ រុស្ស៊ីបានរិះគន់ការលើកឡើងរបស់រដ្ឋមន្ត្រីការពារជាតិអង់គ្លេស ដែលនិយាយថាអង់គ្លេសបានជួយច្រើនណាស់ ក្នុងប្រតិបត្តិការនៅក្នុងប្រទេសទាំង២នេះ និងបានរុញច្រានក្រុមជ្រុលនិយម ទៅរកបរាជ័យទៀតផង។ ថ្លែងក្នុងខួបទីបីឆ្នាំ នៃការចូលរួមប្រតិបត្តិដឹកនាំដោយអាមេរិក លោក Fallon និយាយថា ការចូលរួមរបស់អង់គ្លេស ពិតជាធំធេងណាស់ និងស្ថិតនៅលំដាប់ទីពីរ បន្ទាប់ពីអាមេរិកប៉ុណ្ណោះ។ រដ្ឋមន្ត្រីការពារជាតិអង់គ្លេសរូបនេះ បញ្ជាក់ថា ចក្រភពអង់គ្លេស រួមចំណែកយ៉ាងច្រើនក្នុងយុទ្ធនាការកម្ទេចក្រុមរដ្ឋឥស្លាម តាំងពីឆ្នាំ២០១៤មកម្ល៉េះ ដោយបានបណ្ដេញក្រុមនេះ ពីទ្វារក្រុងបាក់ដាដ រហូតដល់ទីបញ្ចប់នៅឯ Raqqa ហើយកម្លាំងទ័ពគ្រប់ប្រភេទ បានបំពេញភារកិច្ចឥតនឿយហត់ទេ។ ពាក្យសម្ដីរបស់មន្ត្រីការពារជាតិអង់គ្លេសរូបនេះ មិនបានធ្វើឲ្យរុស្ស៊ី ដែលកំពុងប្រតិបត្តិការនៅស៊ីរីដែរសប្បាយចិត្តឡើយ។ បើតាមសារព័ត៌មាន RT ឧត្តមសេនីយ៍ Igor Konashenkov អ្នកនាំពាក្យក្រសួងការពារជាតិរុស្ស៊ី និយាយកាលពីចុងសប្ដាហ៍ថា ការបោសសម្អាតក្រុមរដ្ឋឥស្លាម ខិតដល់ទីបញ្ចប់ហើយ ដោយមានទ័ពស៊ីរីជាកម្លាំងនាំមុខ និងគាំទ្រដោយកងទ័ពអាកាសរុស្ស៊ី ប៉ុន្តែក្នុងរយៈពេលនេះ អ្វីដែលរុស្ស៊ីរកឃើញ គឺអង់គ្លេសនៅពីក្រោយរុស្ស៊ីរហូត។ ក្រុងមូស្គូចាត់ទុកការយកមុខមាត់នេះ ហាក់ទៅហួសការប្ដេជ្ញាចិត្តរបស់ខ្លួន ហើយមិនស្មើគ្នាការប្រឹងប្រែងរបស់រុស្ស៊ីទេ។ អ្នកនាំពាក្យខាងលើ បានលើកជាសំណួរថា៖«តើទ័ពអង់គ្លេសនៅឯណា នៅពេលក្រុមរដ្ឋឥស្លាមគ្រប់គ្រងទឹកដីអ៊ីរ៉ាក់មួយភាគបី និងត្រួតត្រាទឹកដីស៊ីរីភាគច្រើននៅពាក់កណ្ដាលឆ្នាំ២០១៥? រដ្ឋមន្ត្រីការពារជាតិអង់គ្លេសអះអាងថា ទ័ពអង់គ្លេសវាយប្រហារតាមដែនអាកាសច្រើនជាង១៥០០ដង។ បើប្រៀបធៀបជាមួយរុស្ស៊ី កងទ័ពរុស្ស៊ីវាយប្រហារច្រើន៩៩០០០ដង ដែលបានធានាដល់ដំណើរទៅរកជ័យជម្នះលើក្រុមជ្រុលនិយម»។ ដូចការលើកឡើងខាងលើ ទ័ពអង់គ្លេស គឺជាផ្នែកមួយក្រុមចម្រុះអន្តរជាតិ ដឹកនាំដោយអាមេ រិក មានគោលដៅជួយក្រុមឧទ្ទាមប្រឆាំង ផ្ដួលរំលំរដ្ឋាភិបាលប្រធានាធិបតី Bashar al Assad ។ បន្ទាប់ពីការងើបឡើងរបស់ក្រុមរដ្ឋឥស្លាម ក្រុមចម្រុះនេះ ក៏បានធ្វើប្រតិបត្តិការបោសសម្អាតក្រុមជ្រុលនិយមនេះ ដែលបានវាយដណ្ដើមត្រួតត្រាទឹកដីធំល្វឹងល្វើយនៅស៊ីរី និងអ៊ីរ៉ាក់។ ឯរុស្ស៊ី ចូលទឹកដីស៊ីរីតាមសំណើរដ្ឋាភិបាលក្រុងដាម៉ាស ដើម្បីបោសសម្អាតក្រុមរដ្ឋឥស្លាមដូចគ្នាដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1686.txt	ក្រោមការរិះគន់ និងបន្ទោសដូចព្យុះភ្លៀងពីបណ្តាប្រទេសជិតខាង ក៏ដូចជាសហគមន៍អន្តរជាតិនោះ រដ្ឋាភិបាលមីយ៉ាន់ម៉ា បានប្រកាសនឹងនាំជនភៀសខ្លួនដែលបានចាកចេញពីមីយ៉ាន់ម៉ាដោយសារតែការប្រយុទ្ធគ្នានៅក្នុងប្រទេសថ្មីៗនេះ មកប្រទេសវិញ ។ រដ្ឋាភិបាលក្រុងរ៉ងហ្គូន ក៏បានអះអាងថា នឹងចេញលិខិតបញ្ជាក់អត្តសញ្ញាណដល់ពួកគេផងដែរ ។	រដ្ឋមន្ត្រីសុខមាលភាពសង្គមមីយ៉ាន់ម៉ា លោក Win Myat Aye នៅថ្ងៃ ២៧ កញ្ញា កន្លងទៅ បានឲ្យដឹងថា មីយ៉ាន់ម៉ា មានគម្រោងក្នុងការចុះបញ្ជីជនភៀសខ្លួន ដោយយោងតាមកិច្ចព្រមព្រៀងឆ្នាំ១៩៩៣របស់មីយ៉ាន់ម៉ា-បង់ក្លាដែស ។ លោក អះអាងថា រដ្ឋាភិបាលនឹងចាប់ផ្តើមគម្រោងនេះ ឲ្យបានឆាប់តាមដែលអាចធ្វើទៅបាន ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា The Irrawaddy ។ តាមប្រភពព័ត៌មានដដែល រដ្ឋមន្ត្រីការិយាល័យប្រធានាធិបតីមីយ៉ាន់ម៉ា លោក Kyaw Tint Swe ក៏នឹងបំពេញទស្សនកិច្ចទៅកាន់បង់ក្លាដែសដើម្បីចរចាជាមួយនឹងអាជ្ញាធរបង់ក្លាដែសលើការបញ្ជូនជនភៀសខ្លួនមកវិញ ។ លោករដ្ឋមន្ត្រី បានបញ្ជាក់បន្ថែមទៀតថា រដ្ឋាភិបាលមីយ៉ាន់ម៉ា នឹងចេញលិខិតបញ្ជាក់សញ្ជាតិឲ្យជនភៀសខ្លួនទាំងឡាយណា ដែលព្រមត្រលប់មកប្រទេសវិញផងដែរ ។ សេចក្តីថ្លែងការណ៍របស់មន្ត្រីជាន់ខ្ពស់មីយ៉ាន់ម៉ាទាំងនេះ បានស្របជាមួយនឹងការប្រកាសជំហររបស់ទីប្រឹក្សារដ្ឋ និងជាមេដឹកនាំកំពូល de facto មីយ៉ាន់ម៉ា លោកស្រី អ៊ុងសាន ស៊ូជី ដែលបានថ្លែងថ្មីៗនេះ ថា លោកស្រី នឹងអនុវត្តតាមអនុសាសន៍របស់អតីតអគ្គលេខាធិការអង្គការសហប្រជាជាតិលោក Kofi Annan ក្នុងការពន្លឿនការផ្តល់លិខិតបញ្ជាក់អត្តសញ្ញាណដល់ប្រជាជនរស់នៅក្នុងរដ្ឋ Rakhine ។ សូមជម្រាបផងដែរថា ក្រោយពីមានហិង្សាប្រដាប់អាវុធរវាងកងកម្លាំងរដ្ឋាភិបាលមីយ៉ាន់ម៉ា និងក្រុមឧទ្ទាមនៅក្នុងរដ្ឋ Rakhine មានជនជាតិភាគតិចរ៉ូហ៊ីងយ៉ា មិនតិចជាង៣០ម៉ឺននាក់ឡើយបានភៀសខ្លួនចេញពីប្រទេសទៅកាន់ប្រទេសជិតខាង ជាពិសេសបង់ក្លាដែស ។ ហេតុការណ៍ ដែលរដ្ឋាភិបាលមីយ៉ាន់ម៉ា អះអាងថាជារឿងស្មុគស្មាញ និងទាមទារពេលវេលាវែងដើម្បីដោះស្រាយនោះ បានរងនូវការថ្កោលទោសខ្លាំងពីសំណាក់សហគមន៍អន្តរជាតិ ។ គួរកត់សម្គាល់ វិបត្តិក្នុងរដ្ឋ Rakhine ក៏បានក្លាយជាប្រធានក្តៅមួយនៅក្នុងកិច្ចប្រជុំរបស់ក្រុមប្រឹក្សាសន្តិសុខអង្គការសហប្រជាជាតិផងដែរ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1687.txt	កងកម្លាំងមីយ៉ាន់ម៉ាបានអះអាងប្រាប់អ្នកសារព័ត៌មានថា ប្រជាជនរ៉ូហ៊ីងយ៉ា បានដុតផ្ទះសម្បែងខ្លួនឯង ហើយរត់ភៀសខ្លួនពេលសន្តិសុខចេញប្រតិបត្តិការបោសសម្អាតក្រុមប្រដាប់អាវុធដែលបះបោរនៅរដ្ឋ Rakhine។ ការអះអាងបែបនេះ គឺជាការឆ្លើយតបចោទប្រកាន់កន្លងមកដែលថា ទាហានមីយ៉ាន់ម៉ាធ្វើទុក្ខបុកម្នេញនិងដុតបំផ្លាញលំនៅជនជាតិភាគតិចរ៉ូហ៊ីងយ៉ា។	ស្របពេលដែលសហគមន៍អន្តរជាតិបន្តដាក់សម្ពាធឲ្យរដ្ឋាភិបាលស៊ីវិលនៅមីយ៉ាន់ម៉ាដោះស្រាយវិបត្តិរ៉ូហ៊ីងយ៉ាឲ្យបានឆាប់ កងកម្លាំងសន្តិសុខមីយ៉ាន់ម៉ាបានចេញមកបកស្រាយបង្ហាញភាពស្អាតស្អំ។ មិនត្រឹមតែប៉ុណ្ណោះទេ គេថែមទាំងអះអាងប្រាប់អ្នកកាសែតថា ប្រជាជនភាគតិចរ៉ូហ៊ីងយ៉ាឯណោះទេដែលដុតផ្ទះសម្បែងខ្លួនឯង និងរត់ភៀសខ្លួននោះ។ ទីភ្នាក់ងារព័ត៌មាន AP ស្ថិតក្នុងចំណោមអ្នកសារព័ត៌មានមួយចំនួនដែលអមដំណើរដោយកងកម្លាំងសន្តិសុខ ដើម្បីទៅកាន់ភូមិ Ah Lel Than Kyaw។ ទីភ្នាក់ងារនេះបានសាកសួរមន្ត្រីប៉ូលិសមូលដ្ឋានពាក់ព័ន្ធបញ្ហាដែលកើតឡើងក្នុងតំបន់ដ៏គ្រោះថ្នាក់នេះ ស្របពេលប្រតិបត្តិការបោសសម្អាតក្រុមបះបោរកំពុងបន្ត។ មន្ត្រីប៉ូលិសម្នាក់ឈ្មោះ Aung Kyaw Moe បានអះអាងដូច្នេះ៖ ពួកគេបានដុតផ្ទះសម្បែងខ្លួនឯងហើយរត់។ យើង មិនឃើញអ្នកណាម្នាក់ជាក់លាក់ដុតឡើយ ព្រោះយើងរវល់ប្រឹងការពារសន្តិសុខនៅទីតាំងរបស់យើង។ ប៉ុន្តែពេលដែលមានផ្ទះសម្បែងឆេះ វាមានតែជនជាតិ Bengali (រ៉ូហ៊ីងយ៉ា) ប៉ុណ្ណោះដែលស្ថិតនៅទីនោះ»។ មីយ៉ាន់ម៉ាចាត់ទុកប្រជាជនភាគតិចឥស្លាមរ៉ូហ៊ីងយ៉ាជាជនជាតិ Bengalis ដែលជាជនអន្តោប្រវេសន៍ខុសច្បាប់មកពីបង់ក្លាដែស។ ដូច្នេះហើយ ជនជាតិរ៉ូហ៊ីងយ៉ាដែលមានចំនួនប្រហែល ១,១លានដុល្លារកំពុងរស់នៅរដ្ឋ Rakhine នោះគ្មានសញ្ជាតិនិងមិនត្រូវគេទទួលស្គាល់ជាជនជាតិស្របច្បាប់ឡើយ។ ដោយឡែក ក្រៅពីបកស្រាយដែលហាក់បីជាទម្លាក់កំហុសលើជនជាតិរ៉ូហ៊ីងយ៉ា កងកម្លាំងសន្តិសុខមីយ៉ាន់ម៉ាក៏បានបញ្ជាក់ផងដែរថា ប្រតិបត្តិការបោសសម្អាតក្រុមបះបោរចាប់ពីថ្ងៃ ២៥នោះ បានធ្វើឲ្យមនុស្សស្លាប់ជិត ៤០០នាក់ក្នុងនោះភាគច្រើនជាងក្រុមប្រដាប់អាវុធខុសច្បាប់។ ទាហានរដ្ឋាភិបាលក៏បានចោទផងដែរថា ក្រុមបះបោរជនជាតិរ៉ូហ៊ីងយ៉ាក៏បានដុតផ្ទះសម្បែងប្រជាជនផងដែរ។ សហគមន៍អន្តរជាតិជាពិសេសក្រុមឃ្លាំមើលសិទ្ធិមនុស្សឯណោះវិញ មិនបានទទួលយកការបកស្រាយយករួចខ្លួនរបស់ទាហានមីយ៉ាន់ម៉ានេះទេ។ គេបានបន្ទោសរដ្ឋាភិបាលមីយ៉ាន់ម៉ាជាពិសេសកងទ័ពមីយ៉ាន់ម៉ា និងថែមទាំងបានចោទប្រកាន់ថា ក្រុមនេះបានធ្វើទុកបុកម្នេញលើជនស៊ីវិលដើម្បីធ្វើយ៉ាងណាបង្ខំឲ្យប្រជាជនទាំងនោះរត់ភៀសខ្លូនចេញទៅបង់ក្លាដែស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1688.txt	ការរើសអើងប្រឆាំងស្ត្រីភេទក្នុងវិស័យនយោបាយក្លាយជាប្រធានដែលគេយកមកពិភាក្សា ស្របពេលដែលមេដឹកនាំកំពូលជាប៉ុន្មានរូបទូទាំងពិភពលោកបាត់បង់តំណែងជាបន្តបន្ទាប់និងមិនអាចប្រជែងឈ្នះបុរសក្នុងការដណ្តើមតំណែងកំពូលផង។ ក្នុងចំណោមស្ត្រីជាមេដឹកនាំទាំងនោះមានលោកស្រី Dilma Roussef អតីតប្រធានាធិបតីប្រេស៊ីល, លោកស្រីហ៊ីឡារី គ្លីន អតីតរដ្ឋមន្ត្រីការបរទេស និងជាបេក្ខជនប្រធានាធិបតី និងលោកស្រី ប៉ាក ហ្គឺនហេ អតីតប្រធានាធិបតីកូរ៉េខាងត្បូង។	ការរើសអើងប្រឆាំងស្ត្រីភេទកើតមានឡើងតាំងពីយូរយារណាស់មកហើយលើពិភពលោក។ស្ត្រីមិនត្រូវបានគេឲ្យតម្លៃ ហើយគេក៏មិនឲ្យស្ត្រីធ្វើការងារធំៗដែរ។ ប៉ុន្តែរយយៈពេលប៉ុន្មានទស្សវត្សរ៍ចុងក្រោយ អ្វីគ្រប់យ៉ាងប្រែប្រួល ហើយពិភពលោកចាប់ផ្តើមផ្តល់តម្លៃឲ្យស្ត្រីភេទនិងផ្តល់ឱកាសឲ្យស្ត្រីកាន់កាប់តំណែងកំពូលក្នុងវិស័យនយោបាយរបស់រដ្ឋទៀត។ យ៉ាងណាមិញ ការបណ្តេញមេដឹកនាំកំពូលស្ត្រីពីររូបពីតំណែង ក្នុងនោះមានលោកស្រី អតីតប្រធានាធិបតីប្រេស៊ីល Dilma Rouseff និងលោកស្រី ប៉ាក ហ្គឺនហេ រួមទាំងការបរាជ័យរបស់លោកស្រី ហ៊ីឡារី គ្លីនតុន ក្នុងការដណ្តើមកៅអីប្រធានាធិបតីនោះ បានក្លាយជាប្រធានបទចម្រូងចម្រាសក្នុងការជជែកវែកញែកពិភាក្សា។ គេវាយតម្លៃថា បញ្ហានេះសុទ្ធសឹងតែជាការរើសអើងប្រឆាំងស្ត្រីក្នុងវិស័យនយោបាយទាំងអស់។ លោកស្រី ប៉ាក ហ្គឺនហេ និងលោកស្រី Dilma Rouseff សុទ្ធតែត្រូវបណ្តេញចេញព្រោះអំពើពុករលួយ ហើយអ្នកទាំងពីរក៏សុទ្ធតែជាប្រធានាធិបតីស្ត្រីដំបូងរបស់រដ្ឋដែរ។ (លោកស្រី Dilma Rousseff អតីតប្រធានាធិបតីប្រេស៊ីល) ទីមួយ លោកស្រី Dilma Rousseff ដែលជាអតីតប្រធានាធិបតីប្រេស៊ីល ត្រូវបានគេបណ្តេញចេញពីតំណែងដោយសាររងការចោទប្រកាន់ថាមានជាប់ពាក់ព័ន្ធអំពើពុករលួយកាលពីខែសីហា ឆ្នាំ ២០១៦។ លោកស្រី Dilma Rousseff ត្រូវបានព្យួរតំណែងតាំងតែពីខែឧសភាឆ្នាំ ២០១៦ ដើម្បីបើកផ្លូវដល់ដំណើរការកាត់ក្ដីលោកស្រីដោយព្រឹទ្ធសភា។ ប្រធានាធិបតីស្ត្រីទីមួយរបស់ប្រេស៊ីលរូបនេះ បានទាត់ចោលការចោទប្រកាន់ទាំងឡាយមកលើលោកស្រី ដោយអះអាងថា លោកស្រីមិនដែលធ្វើខុសអ្វីឡើយ ហើយគ្រប់យ៉ាងវាពាក់ព័ន្ធបញ្ហានយោបាយប៉ុណ្ណោះ។ បន្ទាប់ពីលោកស្រី Dilma Rouseff គឺការបរាជ័យយ៉ាងអាម៉ាសរបស់លោកស្រីអតីតរដ្ឋមន្ត្រីការបរទេសអាមេរិក ហ៊ីឡារី គ្លីនតុន កាលពីថ្ងៃ ៨ខែវិច្ឆិកាឆ្នាំ ២០១៦ ក្នុងការប្រកួតប្រជែងយកតំណែងប្រធានាធិបតីជាមួយលោក ដូណាល់ ត្រាំ។ (លោកស្រី ហ៊ីឡារី គ្លីនតុន អតីតរដ្ឋមន្ត្រីការបរទេសអាមេរិក) គ្រប់គ្នាសុទ្ធតែរំពឹងថា លោកស្រី ហ៊ីឡារី គ្លីនតុន នឹងក្លាយជាប្រធានាធិបតីស្ត្រីដំបូងបំផុតក្នុងប្រវត្តិសាស្ត្រអាមេរិកផង ហើយមានរបាយការណ៍ស្ទង់មតិជាច្រើនដែលសុទ្ធតែបង្ហាញថាលោកស្រីឈ្នះឆ្នោតថែមទៀត។ ប៉ុន្តែចុងក្រោយ គ្រប់យ៉ាងខុសពីការរំពឹងទុកទាំងស្រុង។ លោក ដូណាល់ ត្រាំ ដែលជាបេក្ខជននិយាយស្តីមិនចេះគិត និងជាអ្នកជំនួញគ្មានប្រវត្តិនិងបទពិសោធន៍ក្នុងវិស័យនយោបាយ ទើបក្លាយជាប្រធានាធិបតីអាមេរិកទៅវិញ។ មួយវិញទៀតគឺ សំណុំប្រធានាធិបតីកូរ៉េខាងត្បូងលោកស្រី ប៉ាក ហ្គឺនហេ។ លោកស្រីប៉ាក ជាប្រធានាធិបតីស្ត្រីដំបូងបំផុតក្នុងប្រវត្តិសាស្ត្រកូរ៉េខាងត្បូង ប៉ុន្តែលោកស្រីក៏បានក្លាយជាប្រធានាធិបតីដំបូងបំផុតដែរដែលត្រូវគេបណ្តេញចេញពីតំណែងដែរ។ (លោកស្រី ប៉ាក ហ្គឺនហេ អតីតប្រធានាធិបតីស្ត្រីដំបូងបំផុតក្នុងប្រវត្តិសាស្ត្រកូរ៉េខាងត្បូង) ប្រធានាធិបតីរូបនេះរងការចោទប្រកាន់ពាក់ព័ន្ធបញ្ហាពុករលួយនិងរំលោភអំណាចរដ្ឋប្រហាក់ប្រហែលនឹងសំណុំរឿងលោកស្រី Dilma Rouseff ដែរ។ លទ្ធផលស៊ើបអង្កេតនៃរដ្ឋអាជ្ញាពិសេសកាលពីខែដើមខែមីនាឆ្នាំ ២០១៧បង្ហាញថា លោកស្រី ប៉ាក ហ្គឺនហេ ពិតជាមានជាប់ទាក់ទងក្នុងសំណុំរឿងពុករលួយរបស់មិត្តភ័ក្តិលោកស្រី គឺលោកស្រី Choi Soon-sil ដែលរងការចោទប្រកាន់ថាបានលូកលាន់កិច្ចការរដ្ឋដើម្បីប្រយោជន៍ផ្ទាល់ខ្លួន។ រហូតដល់ថ្ងៃ ១០ ខែមីនាលោកស្រី ត្រូវបានតុលាការធម្មនុញ្ញដកហូតតំណែងជាផ្លូវការ ហើយដល់ចុងខែមីនាលោកស្រីក៏ត្រូវតុលាការសម្រេចចេញដីកាឃុំខ្លួនថែមទៀត។ លោកស្រី ប៉ាក ហ្គឺនហេ កម្សត់ជាងលោកស្រី Dilma Rouseff ព្រោះលោកស្រីមិនត្រឹមតែបាត់បង់តំណែងប៉ុណ្ណោះទេ តែក៏អាចនឹងជាប់ពន្ធនាគារច្រើនជាង ១០ឆ្នាំផង បើសិនការស៊ើបអង្កេតរកឃើញថាលោកស្រីមានកំហុសឆ្គងក្នុងករណីជាច្រើនដូចជាការទទួលសំណូក, រំលោភអំណាចរដ្ឋ, ការគំរាមកំហែង និងការបែកធ្លាយកិច្ចការសម្ងាត់រដ្ឋផងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1689.txt	រដ្ឋាភិបាលរបបសឹកថៃ បានបញ្ជាក់ទៅកាន់ប្រមុខការពារជាតិមីយ៉ាន់ម៉ា ថា របបសឹក បាននិងកំពុងតែអនុវត្តគោលការណ៍មិនជ្រៀតជ្រែតកិច្ចការផ្ទៃក្នុងរបស់ប្រទេសណាមួយឡើយ។ នេះក៏រាប់បញ្ចូលទាំងរឿងហិង្សាប្រដាប់អាវុធរបស់មីយ៉ាន់ម៉ា ដែលកំពុងតែបណ្តាលឲ្យមានប្រជាជនរាប់ពាន់នាក់ភៀសខ្លួនទៅកាន់ប្រទេសនៅក្នុងតំបន់ ។	លោកនាយករដ្ឋមន្ត្រី ថៃ ប្រាយុទ្ធ ចន្ទ អូចា នៅថ្ងៃ៣០ សីហាកន្លងទៅ បានបញ្ជាក់ជំហររបស់ខ្លួនទៅកាន់លោកឧត្តមសេនីយ៍ មិន អ៊ុងឡាំង អគ្គមេបញ្ជាការកងទ័ពមីយ៉ាន់ម៉ានៅក្នុងកិច្ចប្រជុំកំពូលទ្វេភាគី។ លោកលើកឡើងដូច្នេះថា៖« ថៃ មិនជ្រៀតជ្រែកកិច្ចការផ្ទៃក្នុងរបស់មីយ៉ាន់ម៉ាឡើយ ។ ថៃ បានយល់ដឹងពីស្ថានភាពនៅតំបន់នោះ ដែលតម្រូវឲ្យត្រូវប្រើពេលបន្ថែមទៀតដើម្បីដោះស្រាយបញ្ហា»។ នេះបើយោងតាមការចុះផ្សាយរបស់សារព័ត៌មានថៃ The Nation ។ បើតាមសំណេររបស់លោកឧត្តមសេនីយ៍ មិន អ៊ុង ឡាំង នៅទំព័រហ្វេសប៊ុកផ្លូវការរបស់លោកនោះ បន្ថែមពី ការលើកឡើងរបស់ប្រមុខរបបសឹក លោកឧត្តមសេនីយ៍ ក៏បានជួបជជែកជាមួយនឹងរដ្ឋមន្ត្រីការពារជាតិថៃប្រកបដោយផ្លែផ្កាផងដែរ ។ ក្នុងជំនួបនោះ លោកឧត្តមសេនីយ៍ខាងលើ អះអាងថា ប្រមុខការពារជាតិថៃ បានប្រើប្រាស់ឈ្មោះ Bengalis ដើម្បីសំដៅទៅលើជនជាតិរ៉ូហ៊ីងយ៉ាទៀតផង។ កន្លងមក មីយ៉ាន់ម៉ា តែងតែហៅ ជនជាតិរ៉ូហ៊ីងយ៉ា ថា Bengalis ដែលសំដៅលើជនអន្តោប្រវេសន៍ខុសច្បាប់មកពីបង់ក្លាដែស ។ អ្វីគួរកត់សម្គាល់ ជំនួបរវាងមេដឹកនាំកំពូលថៃនិងមីយ៉ាន់ម៉ា ដែលថែមទាំងបានជជែកពីករណីរ៉ូហ៊ីងយ៉ា ផងនោះ ធ្វើឡើងបន្ទាប់ពីរដ្ឋាភិបាលរបបសឹក ប្រកាសផ្តល់ជម្រកបណ្តោះអាសន្នដល់ជនជាតិរ៉ូហ៊ីងយ៉ា ដែលបានរត់ភៀសខ្លួនពីមីយ៉ាន់ម៉ា ដោយសារតែហិង្សាប្រដាប់អាវុធ ។ លោកប្រាយុទ្ធ ចន្ទ អូចា នៅថ្ងៃទី២៧ សីហាកន្លងទៅ បានឲ្យដឹងថា ក្រសួងការពារជាតិថៃ កំពុងតែត្រៀមទទួលប្រជាជនដែលភៀសខ្លួនពីមីយ៉ាន់ម៉ា ហើយនឹងបញ្ជូនពួកគេទៅវិញនៅពេលដែល ពួកគេ បានត្រៀមលក្ខណៈរួចជាស្រេចនោះ ។ លោក ប្រាយុទ្ធ ក៏បញ្ជាក់ដែរថា ថៃ នឹងទទួលជនភៀសខ្លួនទាំងនោះ ដូចអ្វីដែលរដ្ឋាភិបាលថៃ បានធ្វើដូចប៉ុន្មានឆ្នាំមុន នៅពេល មានវិបត្តិជនភៀសខ្លួននៅក្នុងតំបន់យ៉ាងដូច្នេះឯង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_169.txt	មេដឹកនាំកោះ Greenland បានបញ្ជាក់ថា កោះនេះមិនមែនសម្រាប់លក់ទេ បន្ទាប់ពី ប្រធានាធិបតីជាប់ឆ្នោត លោក ដូណាល់ ត្រាំ បានប្រកាសជាថ្មីពីបំណងអាម៉េរិកចង់ទិញកោះនេះសម្រាប់ហេតុផលសន្តិសុខជាតិ។	អត្ថបទទាក់ទង លោក ត្រាំ បញ្ជាក់ជាថ្មីពីបំណងចង់ទិញកោះធំបំផុតរបស់ពិភពលោក លោក Mute Egede នាយករដ្ឋមន្រ្តីនៅកោះ Greenland ដែលជាដែនដីស្វយ័តរបស់ដាណឺម៉ាកបានឆ្លើយតបកាលពីថ្ងៃទី២៣ ខែធ្នូថា ៖« Greenland ជារបស់យើង មិនមែនសម្រាប់លក់ ហើយនឹងមិនលក់ឡើយ»។ សេចក្តីថ្លែងពីជំហរការពារនេះត្រូវបានធ្វើឡើងដោយលោក Egede បន្ទាប់ពីប្រធានាធិបតីជាប់ឆ្នោតរបស់អាម៉េរិកលោក ដូណាល់ ត្រាំ បានប្រកាសថា អាម៉េរិកត្រូវការជាម្ចាស់ Greenland «សម្រាប់សន្តិសុខជាតិ និងសន្តិភាពពិភពលោក»។ លោក ត្រាំ បានសរសេរនៅក្នុងការប្រកាសតែងតាំងអ្នកជំនួញ Ken Howery ឱ្យធ្វើជាឯកអគ្គរដ្ឋទូតអាម៉េរិកប្រចាំដាណឺម៉ាក ថា «វាគឺជាតម្រូវការបន្ទាន់សម្រាប់អាម៉េរិកក្នុងការកាន់កាប់ និងគ្រប់គ្រង Greenland»។ សមាជិកសភាដាណឺម៉ាកមកពីគណបក្សអភិរក្ស Rasmus Jarlov ក៏បាននិយាយនៅថ្ងៃដដែលនោះថា រដ្ឋាភិបាលត្រូវតែបង្ហាញយ៉ាងច្បាស់នូវទស្សនៈរបស់ខ្លួនថាការគ្រប់គ្រងលើ Greenland មិនមែនជាអ្វីដែលអាចពិភាក្សា ឬចរចាបាននោះទេ។ លោក Jarlov បានបញ្ជាក់ថា៖ «វាចាំបាច់ដើម្បីទប់ស្កាត់រាល់សកម្មភាពរបស់អាម៉េរិកដែលមានបំណងគ្រប់គ្រងទឹកដីដាណឺម៉ា»។ អំឡុងពេលអាណត្តិប្រធានាធិបតីដំបូងរបស់លោក ត្រាំ ក៏បានលើកឡើងម្តងហើយម្តងទៀតអំពីគំនិតនៃការទិញ Greenland ដែលជាកោះដ៏ធំបំផុតរបស់ពិភពលោក។ លោកបានធ្វើអត្ថាធិប្បាយយ៉ាងយកចិត្តទុកដាក់លើការរំពឹងទុកនេះក្នុងឆ្នាំ ២០១៩ ដោយនិយាយថារដ្ឋាភិបាលដាណឺម៉ាកក៏ចង់«បិទកិច្ចព្រមព្រៀងអចលនទ្រព្យថ្លៃ» ជាមួយអាម៉េរិក ដើម្បីកាត់បន្ថយបន្ទុកថវិកា។ នេះបានជំរុញឲ្យមានភាពតានតឹងផ្នែកការទូតរវាងក្រុងវ៉ាស៊ីនតោន និងទីក្រុងកូប៉ិនហាក។ រដ្ឋធានី Nuuk របស់ Greenland នៅជិតទីក្រុងញូវយ៉ក របស់អាម៉េរិក ជាងរដ្ឋធានី កូប៉ិនហាករបស់ប្រទេសដាណឺម៉ាក។ កោះនេះមានធនធានរ៉ែ ប្រេង និងឧស្ម័នធម្មជាតិដ៏សម្បូរបែប ប៉ុន្តែសេដ្ឋកិច្ចនៅ Greenland បច្ចុប្បន្នពឹងផ្អែកជាចម្បងលើវិស័យជលផល ក៏ដូចជាការឧបត្ថម្ភធនប្រចាំឆ្នាំពីរដ្ឋាភិបាលដាណឺម៉ាក។ អាម៉េរិកមានមូលដ្ឋានការពារមីស៊ីល Pituffik នៅ Greenland ភាគខាងលិច ដូច្នេះកោះនេះមានសារៈសំខាន់ជាយុទ្ធសាស្ត្រសម្រាប់យោធា ក៏ដូចជាប្រព័ន្ធព្រមានមីស៊ីលផ្លោងរបស់អាម៉េរិកផងដែរ។ នៅពេលដែលលោក ត្រាំ ជជែកអំពីការទិញ Greenland ក្នុងអំឡុងពេលអាណត្តិដំបូងរបស់លោក នាយករដ្ឋមន្ត្រីដាណឺម៉ាកលោកស្រី Mette Frederiksen បានប្រកាសថា លោកស្រីនឹងមិនលក់កោះនេះទេ ហើយបានរិះគន់លោក ត្រាំ ថា «មិនសមហេតុផល»។ លោក ត្រាំ មិនទាន់ចូលកាន់តំណែងជាប្រធានាធិបតីអាម៉េរិកនៅឡើយទេ ប៉ុន្តែថ្មីៗនេះបានបង្កការចលាចលលើបញ្ហាអន្តរជាតិ។ ប្រធានាធិបតីជាប់ឆ្នោតរបស់អាម៉េរិករូបនេះ ពីមុនបានរិះគន់ប៉ាណាម៉ាចំពោះការគិតថ្លៃខ្ពស់ពេកក្នុងការប្រើប្រាស់ព្រែកជីកនេះ ដោយព្រមានថា លោកអាចស្នើឱ្យប្រទេសនេះប្រគល់សិទ្ធិគ្រប់គ្រង ដែលធ្វើឱ្យប្រធានាធិបតីប៉ាណាម៉ាលោក Jose Raul Mulino មិនសប្បាយចិត្ត។ លោក ត្រាំ ក៏បាននិយាយលេងសើចម្តងហើយម្តងទៀតថា ប្រទេសកាណាដា គឺជារដ្ឋទី ៥១ របស់អាម៉េរិក ហើយបានហៅនាយករដ្ឋមន្រ្តី ចាស្ទីន ទ្រូដូ ថាជា «អភិបាល» ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1690.txt	បង់ក្លាដែសបានស្នើសុំសហការលើផ្នែកយោធាជាមួយមីយ៉ាន់ម៉ាដើម្បីបង្ក្រាបក្រុមឧទ្ទាមក្នុងរដ្ឋ Rakhine។ រដ្ឋមន្ត្រីការបរទេសបង់ក្លាដែសបានអះអាងថា បើមីយ៉ាន់ម៉ាត្រូវការជំនួយពីបង់ក្លាដែស ប្រទេសទាំងពីរ និងសហការគ្នាផ្នែកយោធាដើម្បីបង្ក្រាបក្រុមសកម្មប្រយុទ្ធនៅតាមព្រំដែនបង់ក្លាដែស។	នៅថ្ងៃចន្ទទី២៨ខែសីហា បង់ក្លាដែសបានស្នើផ្ដល់ជំនួយយោធាដល់មីយ៉ាន់ម៉ា ដើម្បីបង្ក្រាបក្រុមសកម្មប្រយុទ្ធរំដោះជនជាតិរ៉ូហ៊ីងយ៉ា Arakan (ARSA) ក្នុងរដ្ឋ Rakhine។ នេះបើតាមការផ្សាយរបស់ទីភ្នាក់ងារព័ត៌មាន បង់ក្លាដែសដែលជាមិត្តជិតខាងមីយ៉ាន់ម៉ាមិនពេញចិត្តខ្លាំងចំពោះការវាយប្រហាររបស់ក្រុមប្រដាប់អាវុធជនជាតិរ៉ូហ៊ីងយ៉ាទៅលើកងសន្តិសុខមីយ៉ាន់ម៉ាចាប់តាំងពីថ្ងៃសុក្រសប្ដាហ៍មុនឡើយ។ការប៉ះទង្គិចគ្នាបង្កឲ្យជនជាតិរ៉ូហ៊ីងយ៉ាមួយចំនួនធំរត់ភៀសខ្លួនទៅបង់ក្លាដែសផង។ បើតាមទីភ្នាក់ងារទទួលបន្ទុកជនភៀសខ្លួននៃអង្គការសហប្រជាជាតិ កាលពីថ្ងៃសុក្រសប្ដាហ៍មុន ជនជាតិរ៉ូហ៊ីងយ៉ាជាងបីពាន់នាក់បានរត់ភៀសខ្លួនពីមីយ៉ាន់ម៉ាទៅបង់ក្លាដែស។ ដោយឡែក បើតាមអាជ្ញាធរបង់ក្លាដែស ជនជាតិរ៉ូហ៊ីងយ៉ារាប់ពាន់នាក់ផ្សេងទៀតបានសម្រុកចូលមកព្រំដែនបង់ក្លាដែស ប៉ុន្តែជនជាតិទាំងនេះត្រូវបង់ក្លាដែសឃាត់ខ្លួន និងរាប់រយនាក់ទៀតត្រូវបានបញ្ចូនមកមីយ៉ាន់ម៉ាវិញ។ បើតាមទីភា្នក់ងារព័ត៌មាន AFP មន្ត្រីក្រសួងការបរទេសបង់ក្លាដែសដែលសុំមិនបញ្ចេញអត្តសញ្ញាណបាននិយាយដូច្នេះថា៖«យើងបានលើកឡើងថា យើងអាចផ្តល់ការគាំទ្រផ្នែកយោធាដល់មីយ៉ាន់ម៉ា និងសហការគ្នាដើម្បីកម្ចាត់ក្រុមទាហានរំដោះជនជាតិរ៉ូហ៊ីងយ៉ា Arakan (ARSA) ឬក្រុមឧទ្ទាមផ្សេងៗនៅតាមព្រំដែនបង់ក្លាដែស-មីយ៉ាន់ម៉ាដែរ ក្នុងករណីមីយ៉ាន់ម៉ាត្រូវការ»។ គួរបញ្ចាក់ដែរថា ក្រុមសកម្មប្រយុទ្ធរំដោះជនជាតិរ៉ូហ៊ីងយ៉ា Arakan ជាក្រុមប្រដាប់អាវុធជនជាតិរ៉ូហ៊ីងយ៉ាដែលបានសន្យាការពារជនជាតិភាគតិចម៉ូស្លីមនេះពីការធ្វើទុក្ខបុកម្នេញពីកងសន្តិសុខមីយ៉ាន់ម៉ា និងជនជាតិមីយ៉ាន់ម៉ាមួយចំនួនធំដែលកាន់សាសនាព្រះពុទ្ធក្នុងរដ្ឋ Rakhine។ ដោយឡែក អំឡុងពេលមានការប៉ះទង្គិចគ្នានេះ រដ្ឋមន្ត្រីការបរទេសបង់ក្លាដែសបានកោះហៅភារធារីមីយ៉ាន់ម៉ាមកជួបកាលពីចុងសប្តាហ៍ មុនដើម្បីប្រាប់ពីកង្វល់និងក្តីបារម្ភរបស់បង់កា្លដែសពេលដែលជនភៀសខ្លួនមីយ៉ាន់ម៉ាច្រើនបែបនេះចូលទឹកដីខ្លួន។ បច្ចុប្បន្នជនជាតិរ៉ូហ៊ីងយ៉ាក្នុងជំរុំជនភៀសខ្លួន kutupalong នៅបង់ក្លាដែសមានចំនួន ៤០ម៉ឺននាក់ហើយ។ បង់ក្លាដែសបានបន្តស្នើសុំឲ្យមីយ៉ាន់ម៉ាយកជនជាតិរ៉ូហ៊ីងយ៉ាទាំងនេះទៅវិញ ហើយប្រញាប់ដោះស្រាយបញ្ហាប្រឈមក្នុងស្រុកដោយជ្រើសរើសមធ្យោបាយមួយត្រឹមត្រូវនិងគ្រប់ជ្រុងជ្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1691.txt	អតីតនាយករដ្ឋមន្ត្រីថៃ លោកស្រី យីងឡាក់ ស៊ីណាវ៉ាត់ ដែលកំពុងតែបាត់ដំណឹងក្រោយថ្ងៃកំណត់ត្រូវប្រកាសសាលដីកា ធា្លប់បានប្រកាសជាចំហថា លោកស្រី នឹងមិនចាកចេញពីប្រទេសឡើយ ហើយលោកស្រីក៏សុខចិត្តទទួលរាល់ការសម្រេចចិត្តទាំងអស់របស់តុលាការលើលោកស្រី។	គេនៅចាំថាក្នុងដំណាក់កាលទាញហេតុផលផ្ទាល់មាត់ និងសាកសួរចម្លើយនៃសំណុំរឿងរបស់អតីតនាយករដ្ឋមន្ត្រីថៃលោកស្រី យីងឡាក់ មានការលើកឡើងមួយចំនួនថា លោកស្រី យីងឡាក់ នឹងធ្វើតាមគំរូបងប្រុសខ្លួនគឺលោកអតីតនាយករដ្ឋមន្ត្រីថៃ លោកថាក់ស៊ីន ដោយរត់គេចពីការទទួលខុសត្រូវតាមផ្លូវតុលាការ។ តែនៅពេលនោះ លោកស្រី បានអះអាង យ៉ាងច្បាស់ថា លោកស្រី នឹងប្រឈមជាមួយនឹងតុលាការ ។ សូមជម្រាបថា លោកថាក់ស៊ីន ត្រូវបានទម្លាក់ពីអំណាច ក្រោមការដឹកនាំដោយលោកឧត្តមសេនីយ៍ Sonthi Boonyaratglin នៅថ្ងៃទី១៩ ខែកញ្ញា ឆ្នាំ២០០៦ ខណៈពេលដែលលោក កំពុងបំពេញទស្សនកិច្ចផ្លូវការក្រៅប្រទេស។ មកទល់ពេលនេះ មេដឹកនាំត្រកូលស៊ីនណាវ៉ាត់ រូបនេះ កំពុងតែរស់នៅនិរទេសក្រៅប្រទេសនៅឡើយនោះទេ ដ្បិត លោក ក៏ត្រូវតុលាការកាត់ទោសពន្ធនាគារ ក្រោមបទពុករលួយផងដែរ។ លោកស្រីអតីតនាយករដ្ឋមន្ត្រី បានបញ្ជាក់តាមរយៈសារព័ត៌មានថៃបាងកកប៉ុស្តិ៍នៅខែកក្កដាកន្លងទៅយ៉ាងដូច្នេះថា៖«លោកស្រី នឹងមិនរត់ទៅក្រៅប្រទេសឡើយ ហើយនឹងបន្តជម្នះឧបសគ្គនេះដល់ដំណាក់កាលចុងក្រោយ។ លោកស្រី ក៏បានអះអាងថា នឹងបង្ហាញខ្លួននៅតុលាការតាមកាលកំណត់។» យ៉ាងណាក៏ដោយ នៅថ្ងៃកំណត់ប្រកាសសាលដីការបស់លោកស្រី ដែលប្រព្រឹត្តឡើងនៅថ្ងៃទី២៥ សីហា ម្សិលមិញនេះ បែរជាអវត្តមានលោកស្រីទៅវិញ ដោយមេធាវីលោកស្រី បានអះអាងដោយគ្មានលិខិតបញ្ជាពេទ្យថា លោកស្រី មានបញ្ហាសុខភាពទៅវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1692.txt	យន្តហោះចម្បាំងអាមេរិកជាច្រើនគ្រឿងបានហោះទៅកៀកកូរ៉េខាងជើងនៅថ្ងៃទី២៣ ខែកញ្ញា ដែលត្រូវគេមើលឃើញថា ជាការសម្ញែងកម្លាំងយោធា ស្របពេលដែលសង្គ្រាមពាក្យសម្ដីរវាងក្រុងវ៉ាស៊ីនតោន និងក្រុងព្យុងយ៉ាង ឡើងកម្ដៅខ្លាំងនៅឯកិច្ចប្រជុំមហាសន្និបាតអង្គការសហប្រជាជាតិ។ ការហោះហើរនេះឡើង បន្ទាប់ពីលោក ដូណាល់ ត្រាំ គំរាមកម្ទេចកូរ៉េខាងជើង ឯលោក គីម ជុងអ៊ុន គំរាមសងសឹកឲ្យស័ក្តសមត្រឡប់វិញនោះ។	យន្តហោះទម្លាក់គ្រាប់បែករបស់អាមេរិក អមដំណើរដោយយន្តហោះចម្បាំងជាច្រើនទៀត បានហោះទៅកៀកឆ្នេរភាគខាងកើតរបស់កូរ៉េខាងជើង ដែលជាការបង្អួតអានុភាពកងទ័ពចំពោះមុខកូរ៉េខាងជើង។ មន្ទីរបញ្ចកោណនៅថ្ងៃទី២៣ ខែកញ្ញា និយាយថា នេះគឺជាលើកទីមួយក្នុងរយៈពេលប៉ុន្មានឆ្នាំមកនេះ ដែលយន្តហោះយោធាអាមេរិកធ្វើដំណើរទៅភាគខាងជើងបំផុតនៃតំបន់ខណ្ឌចែករវាងកូរ៉េ ហើយក៏កៀកទឹកដីកូរ៉េបំផុតដែរ។ បើតាមទីភ្នាក់ងារព័ត៌មាន Xinhua ក្រសួងការពារជាតិអាមេរិកបាននិយាយក្នុងសេចក្ដីថ្លែងការណ៍ថា៖ «បេសកកម្មពេលនេះ គឺជាសញ្ញាបង្ហាញពីជំហររឹងមាំរបស់អាមេរិក និងជាសារប្រាប់ថា ប្រធានាធិបតី ដូណាល់ ត្រាំ មានជម្រើសយោធាច្រើនយ៉ាងដើម្បីបំបាក់រាល់ការគំរាមកំហែងទាំងឡាយ»។ នៅមុននេះ លោក ត្រាំ ក៏ទើបតែគំរាមកម្ទេចកូរ៉េខាងជើងទាំងស្រុង បើរដ្ឋក្រីក្រមួយនេះបន្តគំរាមកំហែងអាមេរិក និងសម្ព័ន្ធមិត្តទៀតនោះ។ យន្តហោះទម្លាក់គ្រាប់បែក B1-B Lancer បានធ្វើដំណើរពីមូលដ្ឋានទ័ពអាកាស Andersen នៅលើកោះហ្គាម ខណៈដែលយន្តហោះចម្បាំង F-15C Eagle ដែលហោះទៅក្បែកូរ៉េខាងដែរនោះ ធ្វើដំណើរទៅពីមូលដ្ឋានអាមេរិកនៅកោះអូគីណាវ៉ា របស់ជប៉ុន។ កាលពីលើកមុនៗ យន្តហោះអាមេរិក ដែលត្រូវបានពង្រាយដើម្បីសម្ញែងកម្លាំងយោធានោះ បានត្រឹមធ្វើដំណើរនៅភាគខាងត្បូងតំបន់ព្រំដែនគ្មានយោធា DMZ ប៉ុណ្ណោះ។ វត្តមានយន្តហោះយុទ្ធសាស្ត្ររបស់អាមេរិកនៅក្បែរកូរ៉េខាងជើង គឺជារឿងមិនធ្លាប់មាន ហើយកើតឡើងចំពេលដែលស្ថានការណ៍ក្នុងតំបន់មិនសូវស្រួល។ អាមេរិក និងកូរ៉េខាងជើង បានផ្លោងពាក្យសម្ដីដាក់គ្នាមិនចេះដាច់អំឡុងពេលកិច្ចប្រជុំមហាសន្និបាតអង្គការសហប្រជាជាតិ។ លោក ត្រាំ បានបើកឆាកសង្គ្រាមពាក្យសម្ដីនេះមុន ដោយប្រើប្រាស់ពាក្យសម្ដីធ្ងន់ព្រមានកូរ៉េខាងជើងចំពោះមុខសហគមន៍អន្តរជាតិ។ បន្ទាប់ពីការគំរាមរបស់លោក ត្រាំ មេដឹកនាំកំពូលកូរ៉េខាងជើង គីម ជុងអ៊ុន ក៏ចេញមុខគំរាមវិញភ្លាមៗដែរ ដោយបាននិយាយវាយប្រហារប្រធានាធិបតីអាមេរិកយ៉ាងចាស់ដៃ និងគំរាមវិញថា អាមេរិកនឹងទទួលផលតបស្នងវិញមិនខាន។ នៅថ្ងៃទី២៣ ខែកញ្ញា ប្រមុខការទូតកូរ៉េខាងជើង Ri Yong-ho ក៏ផ្ញើសារព្រមានមួយទៀត ដោយលើកឡើងថា សម្ដីរបស់លោក ត្រាំ ធ្វើឲ្យរ៉ុក្កែតកូរ៉េខាងជើងធ្លាក់លើទឹកដីអាមេរិកដោយចៀសមិនផុតឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1693.txt	កូរ៉េខាងត្បូង៖ព្រឹទ្ធបុរសអង្គការអន្តរជាតិ HWPL លោក Man Hee Lee បានអំពាវនាវឲ្យមេដឹកនាំនៃប្រទេសកូរ៉េខាងត្បូង និងខាងជើងជជែកពិភាក្សាគ្នា ដើម្បីរកដំណោះស្រាយសន្តិភាពជូនប្រទេសរៀងៗខ្លួន និងសម្រាប់ពិភពលោក។ ការអំពាវនាវនេះ ធ្វើឡើងនៅក្នុងសន្និសីទសារព័ត៌មាននៅក្នុងទីក្រុង Seoul មុននឹងចាប់ផ្តើមបើកកិច្ចប្រជុំកំពូលស្តីពីបញ្ហាសន្តិភាពពិភពលោកប្រចាំឆ្នាំលើកទី ៣។	បញ្ហានៅឧបទ្វីបកូរ៉េ និងបញ្ហាសង្គ្រាមនៅបណ្តាប្រទេសមជ្ឈិមបូព៌ា និងអាហ្វ្រិកមួយចំនួន បានក្លាយជាប្រធានបទសំខាន់នៅក្នុងកិច្ចប្រជុំកំពូលប្រចាំឆ្នាំស្តីពីសន្តិភាពពិភពលោក នៅក្នុងទីក្រុង Seoul ប្រទេសកូរ៉េខាត្បូង។ កិច្ចប្រជុំកំពូលនេះ ធ្វើឡើងចាប់ពីថ្ងៃទី ១៧ ដល់ថ្ងៃទី ១៩ ខែកញ្ញា ឆ្នាំ ២០១៧ ដែលរៀបចំឡើងដោយអង្គការអង្គការអន្តរជាតិ HWPL ដោយមានការចូលរួមពីមេដឹកនាំសាសនា មន្ត្រីជាន់ខ្ពស់រដ្ឋាភិបាល មន្ត្រីអង្គការសង្គមស៊ីវិល អ្នកសារព័ត៌មានអន្តរជាតិ ជុំវិញពិភពលោករាប់ពាន់នាក់។ បញ្ហាសាកល្បងអាវុធនុយក្លេអ៊ែរបស់កូរ៉េខាងជើង ជាប្រធានបទសំខាន់ដែលព្រឹទ្ធបុរសអង្គការ HWPL ( Heavenly Culture, Word Peace, Restoration of Light) លោក Man Hee Lee ជនជាតិកូរ៉េខាងត្បូងថ្លែងទៅកាន់អ្នកចូលរួមនៅក្នុងកិច្ចប្រជុំកំពូលប្រចាំឆ្នាំលើទី ៣ នេះ។ ក្រៅពីអំពាវនាវឲ្យអង្គការសហជាតិជួយរកដំណោះស្រាយ លោក Lee ក៏អំពាវនាវឲ្យមេដឹកនាំដឹកនាំនៃប្រទេសទាំងពីរជជួបជជែកគ្នាដែរ។ លោក Man Hee Lee បានគួសបញ្ជាក់យ៉ាងនេះថា៖« ប្រទេសកូរ៉េទាំងពីរនិយាយភាសាដូចគ្នា ដូច្នេះ គ្មានហេតុផលណា ដែលមេដឹកនាំនៃប្រទេសទាំងពីរមិនអាចជួបគ្នា ជជែករកដំណោះស្រាយ ដើម្បីបញ្ចប់បញ្ហានៅឧបទ្វីបកូរ៉េនោះទេ។ យើងត្រូវការសន្តិភាព ដើម្បីពិភពលោករបស់យើង»។ លោកថា ការសាកល្បងអាវុធនុយក្លេអ៊ែរចំនួន ៦ លើកមកនេះ មិនត្រឹមតែប្រជាជនកូរ៉េខាងត្បូងទេ តែវាក្តីបារម្ភរបស់ពិភពលោកទាំងមូល។ ជាមួយគ្នា លោក Man Hee Lee ជំរុញឲ្យមន្ត្រីរដ្ឋាភិបាល មេដឹកនាំសាសានា រួមគ្នា ជាធ្លុងមួយ ដើម្បីកសាងសន្តិភាព និងផ្ញើសារសន្តិភាពទៅកាន់ពិភពលោកទាំងមូល។ ជាងនេះទៀត លោកព្រឹទ្ធបុរស Mam ក៏ពាវនាវឲ្យប្រជាជន នៅលើពិភពលោកត្រូវធ្វើខ្លួនជាអ្នកនាំសារសន្តិភាពផ្សព្វផ្សាយទៅកាន់ពិភពលោកផងដែរ។ កិច្ចប្រជុំកំពូលប្រចាំឆ្នាំ សម្ព័ន្ធភាពពិភពលោកនៃសន្តិភាពសាសនា ( WARP Summit ) លើកទី ៣ នៅឆ្នាំ ២០១៧ នេះ ផ្តោតសំខាន់ទៅលើប្រធានបទនៃការបង្កើត និងការរក្សាសន្តិភាពពិភពលោក ជាពិសេសការស្វែងរកយុទ្ធសាស្ត្រថ្មី ដើម្បីកសាងសន្តិភាពរវាងរដ្ឋាភិបាល និងនិងប្រជាជន នៅបណ្តាប្រទេសនៅលើពិភពលោក។ សូមបញ្ជាក់ អង្គការ HWPL បង្កើតឡើងនៅឆ្នាំ ២០១២ នៅក្នុងប្រទេសកូរ៉េខាងត្បូងដោយលោក Man Hee Lee ជាស្ថាបនិក។ អង្គការនេះ ជាអង្គការអន្តរជាតិ ដែលមិនរកប្រាក់ចំណេញ និងបង្កើតឡើង ដើម្បីសន្តិភាព ដោយសហការជាមួយ ការិយាល័យព័ត៌មានសាធារណៈរបស់អង្គការសហប្រជាជាតិ (UNDPI)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1694.txt	នាយករដ្ឋមន្ត្រីសិង្ហបុរី លី សៀនឡុង បានបញ្ជាក់ថា លោកត្រៀមខ្លួនចុះចេញពីតំណែងរួចរាល់ហើយក្រោយការបោះឆ្នោតសភាខាងមុខ។ លោកបន្ថែមថា អ្នកបន្តតំណែងពីលោកមានវត្តមានក្នុងគណៈរដ្ឋមន្ត្រីរួចហើយ ប៉ុន្តែលោកត្រូវធានាថា អ្នកបន្តដឹកនាំនោះត្រៀមខ្លួនរួចរាល់។	«ខ្ញុំត្រៀមខ្លួនរួចរាល់ហើយ»។ នេះជាសម្តីរបស់នាយករដ្ឋមន្ត្រីសិង្ហបុរី លី សៀនឡុង ពេលអ្នកសារព័ត៌មានសាកសួរលោកពីការចុះចេញពីតំណែងជាមេដឹកនាំរដ្ឋសិង្ហបុរីមុនឈានដល់វ័យ ៧០នោះ ក្នុងបទសម្ភាសន៍មួយសារព័ត៌មាន CNBC នៅថ្ងៃព្រហស្បតិ៍ ទី ១៩ ខែតុលាមុនលោកបំពេញទស្សនកិច្ចនៅអាមេរិក។ លោក លី បានបន្តដូច្នេះថា៖ អ្វីដែលខ្ញុំត្រូវធានាមុនចាកចេញនោះគឺ អ្នកដែលបន្តវេនដឹកនាំបន្ទាប់ខ្ញុំត្រៀមខ្លួនរួចរាល់ដើម្បីកាន់កាប់ការងារនេះ»។ -អ្នកបន្តវេនពី លោក លី សៀនឡុង មានវត្តមានក្នុងគណៈរដ្ឋមន្ត្រីរួចហើយ ជាច្រើនដងមកហើយ លោក លី សៀនឡុង បានបង្ហាញពីភាពចាំបាច់ក្នុងការរៀបចំផ្លូវសម្រាប់ដាក់បេក្ខជនថ្មីសម្រាប់បន្តដឹកនាំប្រទេសទៅមុខក្នុងគណបក្សសកម្មភាពប្រជាជនដែលជាបក្សកាន់អំណាចនោះ។ ការគិតគូររឿងរើសអ្នកបន្តវេននេះកាន់តែកើនឡើង នៅពេលដែលលោក លី ដួលនៅពេលដែលលោកកំពុងថ្លែងសុន្ទរកថាក្នុងពិធីបុណ្យជាតិកាលពីឆ្នាំមុននោះ។ រូបភាព៖ AFP លោក លី ខ្លួនឯងធ្លាប់ព្រលយថា ការរៀបចំឲ្យមានថ្នាក់ដឹកនាំថ្មីនេះនឹងត្រូវធ្វើឡើងយ៉ាងយូរត្រឹមបន្ទាប់ពីការបោះឆ្នោតលើកក្រោយ(២០២១) ពោលគឺមុនពេលដែលលោកឈានដល់វ័យ ៧០ឆ្នាំ។ ក្នុងបទសម្ភាសន៍ដដែល អ្នកសារព័ត៌មានបានសាកសួរលោក លី សៀនឡុង ពីការជ្រើសរើសអ្នកបន្តវេនដែរ។ លោកបានឆ្លើយតបវិញថា មនុស្សដែលមានសមត្ថភាពអាចបន្តវេននោះមានវត្តមានក្នុងគណៈរដ្ឋមន្ត្រីរួចទៅហើយ ប៉ុន្តែបក្សមិនទាន់សម្រេចចិត្តនៅឡើយទេ។ «ដូចខ្ញុំបាននិយាយខាងដើម វាមានមនុស្សនៅក្នុងគណៈរដ្ឋមន្ត្រីរួចហើយ។ សំណួរនៅពេលនេះគឺថា តើគេនោះជាអ្នកណា ហើយវាចាំបាច់ត្រូវមានការសម្រេចចិត្តទៀត»។ នេះបើតាមការបញ្ជាក់របស់នាយករដ្ឋមន្ត្រីសិង្ហបុរីវ័យ ៦៥ឆ្នាំរូបនេះ។ -រៀបចំក្រុមខ្លាំង ការផ្ទេរអំណាចនឹងកើតឡើងដោយរលូន ទាក់ទិននឹងការជ្រើសរើសនិងរៀបចំអ្នកបន្តវេន លោក លី ពន្យល់បន្ថែមផងដែរថា ការផ្ទេរអំណាចនិងការដឹកនាំនេះអាចធ្វើទៅបានដោយរលូន ដរាបណាវាមានការបង្កើតក្រុមដែលខ្លាំង និងអាចសហការគ្នាបានជិតស្និទ្ធ រួមទាំងអាចទទួលខុសត្រូវលើគោលនយោបាយសំខាន់ៗ និងដឹកនាំក្រសួងស្ថាប័នធំៗបាន។ លោក លី សៀនឡុងបានលើកឡើងដូច្នេះ៖«វាអាចសម្រេចបានដោយកសាងក្រុមមួយ។ នៅពេលខ្ញុំចាកចេញ អ្នកដទៃក្នុងក្រុមនឹងអាចធ្វើការរួមគ្នា និងដឹកនាំប្រទេសទៅមុខទៀត។ ពួកគេធ្វើការងារនេះដោយប្រឹងប្រែង មានទំនួលខុសត្រូវចំពោះរាល់គោលនយោបាយធំៗរបស់ជាតិ និងដឹកនាំគ្រប់គ្រងក្រសួងធំៗដែលស្មុគស្មាញផងនោះ»៕ រូបភាព៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1695.txt	បានចុះផ្សាយអត្ថបទមួយដែលដកស្រង់វីដេអូក្រុមហ៊ុនផលិតវីដេអូ និងបោះពុម្ភផ្សាយ WatchMojo របស់កាណាដាដែលមានចំណងជើងថា មេដឹកនាំផ្តាច់ការអាក្រក់បំផុតចំនួន ១០ដែលកំពុងកាន់អំណាច។ គេឃើញមានឈ្មោះលោក រ៉ូឌ្រីហ្គោ ឌូទើតេ ផងដែរក្នុងចំណោមមេដឹកនាំទាំង១០នោះ។	ក្រុមហ៊ុនផលិតវីដេអូ និងផ្សព្វផ្សាយរបស់កាណាដាបានចេញវីដេអូមួយដែលមានចំណងជើងថា «មេដឹកនាំផ្តាច់ការអាក្រក់បំផុតចំនួន ១០ដែលកំពុងកាន់អំណាច»។ មេដឹកនាំទាំងដប់ដែលមានក្នុងវីដេអូនោះមានឈ្មោះដូចខាងក្រោម៖ ១. ប្រធានាធិបតីស៊ូដង់លោក អូម៉ា អាល់បាស៊ែរ (Omar al-Bashir) ។ អូម៉ា អាល់បាស៊ែរ បច្ចុប្បន្ននេះជាប្រធានាធិបតីស៊ូដង់ ហើយលោកត្រូវបានតុលាការព្រហ្មទណ្ឌអន្តរជាតិកាត់ទោសពីបទឧក្រិដ្ឋកម្មសង្គ្រាម និងប្រឆាំងមនុស្សជាតិកន្លងមក។ លោករងការចោទប្រកាន់ថា បានបង្កឲ្យមានការសម្លាប់រង្គាលបោសសម្អាតជនជាតិភាគតិចនៅតំបន់ Darfur ប្រហែល បីសែននាក់។ មកដល់បច្ចុប្បន្ន មេដឹកនាំរូបនេះបណ្តេញរាល់អង្គការសិទ្ធិមនុស្ស និងបន្តឈ្នះឆ្នោតជាបន្តបន្ទាប់ ប៉ុន្តែពោរពេញដោយបញ្ហាចម្រូងចម្រាសដែរ។ ២.លោក គីម ជុងអ៊ុន បន្តតំណែងពីឪពុករបស់ខ្លួន គីម ជុងអ៊ីល ដោយដឹកនាំប្រទេសដោយប្រើប្រាស់គោលនយោបាយផ្តាច់ការ ក្តោបក្តាប់ប្រព័ន្ធផ្សព្វផ្សាយទាំងស្រុង ហើយរបបដឹកនាំនេះបន្តអនុវត្តគោលនយោបាយព្រៃផ្សៃដោយប្រហារជីវិត ចាប់ឃុំមនុស្សក្នុងជំរំ និងបង្ខំឲ្យស្ត្រីរំលូតកូនជាដើម។ ៣. មេដឹកនាំផ្តាច់ការបន្ទាប់គឺ លោក បាសា អាល់អាសាដ ប្រធានាធិបតីស៊ីរី ។ ការបង្ក្រាបក្រុមប្រឆាំងដែលដឹកនាំចលនាបាតុកម្មប្រឆាំងរដ្ឋាភិបាលដែលមានឥទ្ធិពលពីបដិវត្តន៍អារ៉ាប់ឆ្នាំ ២០១១ និងបង្កឲ្យសង្គ្រាមស៊ីវិលកើតឡើងនោះ បានឆក់យកជីវិតមនុស្សអស់ជាង បួនសែននាក់រួចទៅហើយ។ អ្នកប្រឆាំងរដ្ឋាភិបាលរាប់ពាន់នាក់ត្រូវបានចាប់ខ្លួន ឃុំខ្លួន, រងការធ្វើទុក្ខបុកម្នេញ និងត្រូវកាត់ទោសប្រហារជីវិតជាដើម។ ខ្លះទៀតរងគ្រោះដោយសារការរំលោភសេពសន្ថវៈ និងរងទារុណកម្មព្រៃផ្សៃច្រើនប្រភេទផងដែរ។ ៤.មេដឹកនាំតួកគីប្រធានាធិបតី Recep Tayyip Erdogan ព្យាយាមប្រមូលផ្តុំអំណាចរបស់ខ្លួនតាមរយៈការបង្កើនអំណាចនីតិប្រតិបត្តិ។ លោក Erdogan មានរឿងអាស្រូវច្រើនជាពិសេសពុករលួយ និងព្យាយាមបំផ្លាញក្រុមអ្នកប្រឆាំង។ កន្លងមកលោកបានព្យាយាមបិទបណ្តាញទំនាក់ទំនងសង្គមដូចជា
article_1696.txt	ក្នុងដំណើរទស្សនកិច្ចជាលើកដំបូងនៅតំបន់អាស៊ីនាខែវិច្ឆិកាខាងមុខ ប្រធានាធិបតីអាមេរិកលោក ដូណាល់ ត្រាំ នឹងទៅទស្សនកិច្ចជប៉ុន កូរ៉េខាងត្បូង ចិន វៀតណាម និងហ្វីលីពីនផងដែរ។ ដំណើរទស្សនិច្ចរបស់លោកចាប់ផ្តើមពីថ្ងៃ ៣ ដល់ថ្ងៃ ១៤ ខែវិច្ឆិកាខាងមុខ។	សេតវិមានអាមេរិកបានប្រកាសជាផ្លូវការថា ប្រធានាធិបតីលោក ដូណាល់ ត្រាំ នឹងអញ្ជើញមកបំពេញទស្សនកិច្ចនៅក្នុងតំបន់អាស៊ីជាលើកទីមួយនៅក្នុងខែវិច្ឆកាខាងមុខ។ ប្រទេសចំនួនប្រាំនឹងក្លាយជាគោលដៅនៃដំណើរទស្សនកិច្ចនេះ។ យោងតាមសេចក្តីថ្លែងការណ៍សេតវិមានអាមេរិកដែលចេញថ្ងៃ ២៩ ខែកញ្ញា ដំណើទស្សនកិច្ចរបស់លោក ដូណាក់ ត្រាំ មកកាន់តំបន់អាស៊ីនឹងចាប់ផ្តើមឡើងចាប់ពីថ្ងៃ ៣ ដល់ថ្ងៃ ១៤ ខែវិច្ឆកា។ លោក ត្រាំ នឹងទស្សនកិច្ចប្រទេសជប៉ុន កូរ៉េខាងត្បូង ចិន ហើយបន្តដំណើរមកកាន់ប្រទេសវៀតណាម និងហ្វីលីពីន។ ដំណើរទស្សនកិច្ចលើកដំបូងមកកាន់តំបន់អាស៊ីរបស់ប្រធានាធិបតីអាមេរិក កើតឡើងចំពេលដែលស្ថានការណ៍តំបន់មានភាពតានតឹងដោយសារការបន្តបាញ់សាកល្បងមីស៊ីលរបស់ក្រុងព្យុងយ៉ាងជាបន្តបន្ទាប់។ ពេលស្ថិតនៅចិន កូរ៉េខាងត្បូង និងជប៉ុន លោកដូណាល់ ត្រាំ នឹងចូលរួមកិច្ចពិភាក្សាទ្វេភាគី និងពហុភាគីដោយផ្តោតលើបញ្ហាសេដ្ឋកិច្ចផង នយោបាយផង និងសន្តិសុខផង។ បើតាមសេចក្តីថ្លែងការណ៍សេតវិមានអាមេរិកដដែល ក្នុងដំណើរទស្សនកិច្ចនេះ លោក ដូណាល់ ត្រាំ នឹងពិភាក្សាជាមួយមេដឹកនាំក្នុងតំបន់ដើម្បីពង្រឹងកិច្ចសហប្រតិបត្តិការឆ្លើយតបនឹងសកម្មភាពបំពានច្បាប់អន្តរជាតិរបស់ក្រុងព្យុងយ៉ាង និងធានាថា ការរំសាយអាវុធនុយក្លេអ៊ែរនៅឧបទ្វីបកូរ៉េនឹងកើតមានឡើងនៅពេលខាងមុខផង។ ដោយឡែក នៅវៀតណាម លោក ដូណាល់ ត្រាំ នឹងចូលរួមក្នុងកិច្ចប្រជុំកំពូលកិច្ចសហប្រតិបត្តិ ការសេដ្ឋកិច្ចអាស៊ីប៉ាស៊ីហ្វិក (APEC) ដោយកិច្ចប្រជុំនេះនឹងផ្តោតសំខាន់លើពាណិជ្ជកម្មសេរី និង កិច្ចសហប្រតិបត្តិការពាណិជ្ជកម្មជាដើមផងដែរ។ បន្ទាប់ពីចាកចេញពីវៀតណាម លោក ដូណាល់ ត្រាំ នឹងបន្តដំណើរទៅកាន់ប្រទេសហ្វីលីពីនដើម្បីចូលរួមក្នុងកិច្ចប្រជុំកំពូលអាស៊ីបូព៌ា និង កិច្ចប្រជុំកំពូលអាមេរិក អាស៊ានជាដើមផង។ ការបញ្ជាក់ជាថ្មីពីវត្តមានរបស់លោក ត្រាំ ក្នុងកិច្ចប្រជុំកំពូលអាស៊ានបានបង្ហាញឲ្យឃើញពីជំហររបស់អាមេរិកក្នុងការភ្ជាប់ទំនាក់ទំនងជាមួយតំបន់អាស៊ីអាគ្នេយ៍។ កន្លងមក គេរង់ចាំមើលថា តើលោក ដូណាល់ ត្រាំ អញ្ជើញមកចូលរួមកិច្ចប្រជុំអាស៊ានឬអត់ ហើយគេក៏ធ្លាប់បារម្ភថា អាមេរិកនឹងបោះបង់ចោលតំបន់អាស៊ីក្រោមអាណត្តិលោក ត្រាំ ដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1697.txt	រដ្ឋាភិបាលវៀតណាម សន្យាជាមួយនឹងរដ្ឋាភិបាលបុលការីថានឹងធ្វើជាស្ពានមាត្រីភាពក្នុងការគាំទ្របុលការី និងសហភាពអឺរ៉ុបដើម្បីបង្កើទំនាក់ទំនងឲ្យកាន់ល្អជាមួយនឹងសមាគមប្រជាជាតិអាស៊ីអាគ្នេយ៍ ដែលហៅកាត់ថាអាស៊ាន និងសមាជិកអាស៊ានផងដែរ ។	លោកប្រធានាធិបតីវៀតណាម Trần Đại Quang នាជំនួបជាមួយនឹងអគ្គរដ្ឋទូតបុលការីផុតអាណត្តិប្រចាំវៀតណាម លោក Ebgueni Stefanov Stoytchev នៅថ្ងៃទី២៨ កញ្ញា បានកោតសរសើរតំណាងបុលការី រូបនេះ ថាបានបំពេញតួនាទីយ៉ាងសកម្មក្នុងការកសាងទំនាក់ទំនងទ្វេភាគីលើវិស័យទាំងនយោបាយ កិច្ចការក្រៅប្រទេស សេដ្ឋកិច្ច ពាណិជ្ជកម្ម និងការពារជាតិជាដើម។ នេះបើយោងតាមសារព័ត៌មានវៀតណាម The Vietnam News ។ ជាមួយគ្នានេះ ខណៈបុលការី ត្រៀមធ្វើជាប្រធានវិលជុំរបស់សហភាពអឺរ៉ុបនៅដើមឆ្នាំ២០១៨ខាងមុខនោះ លោកប្រធានាធិបតីវៀតណាម ក៏បានលើកពីជំហរគាំទ្រដល់បុលការី ក៏ដូចជាសន្យាបង្កើនកិច្ចសហការជាមួយនឹងសហភាពអឺរ៉ុប និងពន្លឿនការចុះហត្ថលេខា និងផ្តល់សច្ចាប័នលើកិច្ចព្រមព្រៀងពាណិជ្ជកម្មសេរីសហភាពអឺរ៉ុប-វៀតណាម ។ ជាងនេះទៅទៀតនោះ រដ្ឋាភិបាលក្រុងហាណូយ ក៏សន្យាជាជួយជំរុញកិច្ចសហប្រតិបត្តិល្អប្រសើររវាងបុលការី និងអាស៊ាន និងសមាជិករបស់អាស៊ានផងដែរ ។ សូមជម្រាបផងដែរថា សមាជិកអាស៊ានទាំងអស់រួមមាន ព្រុយណេ កម្ពុជា ឥណ្ឌូណេស៊ី ឡាវ ម៉ាឡេស៊ី មីយ៉ាន់ម៉ា ហ្វីលីពីន សិង្ហបុរី ថៃ និងវៀតណាម ។ សហភាពអឺរ៉ុប បានក្លាយជាដៃគូសន្ទនារបស់អាស៊ាននៅឆ្នាំ១៩៧៧ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1698.txt	រដ្ឋាភិបាលក្រុងប៉េកាំង កាលពីខែមុន បានបើកដំណើរជាផ្លូវនូវតុលាការ ដែលមានជំនាញ និងទទួលបន្ទុករឿងក្តីដែលពាក់ព័ន្ធជម្លោះពាក់ព័ទ្ធបញ្ហាអនឡាញ ហើយការដោះស្រាយវិវាទក៏ធ្វើឡើងតាមប្រព័ន្ធអនឡាញដូចគ្នា។ ការដំណើរតុលាការនេះ ធ្វើឡើងដើម្បីឲ្យឆ្លើយតបទៅនឹងវិវាទដែលកំពុងតែកើតឡើងតាមប្រព័ន្ធអនឡាញ ជាពិសេសវិវាទពាណិជ្ជកម្មតាមអនឡាញតែម្តង។	មិនត្រឹមតែមានឈ្មោះជាតុលាការផ្តោតលើបញ្ហាអនឡាញប៉ុណ្ណោះនោះទេ អង្គភាពយុត្តិធម៌ចិន ដែលទើបតែបើកឲ្យមាននេះ ក៏នឹងអនុវត្តការងាររបស់ខ្លួនតាមអនឡាញដែរ ពោលគឺការដំណើរជំនុំជម្រះរឿងក្តី ក៏ត្រូវធ្វើឡើងតាមប្រព័ន្ធអនឡាញ ឬអ៊ិនធើណែតដែរ។ បើយោងតាមភ្នាក់ងារព័ត៌មានចិន Xinhua តុលាការអនឡាញ មានយុត្តាធិការក្នុងការជំនុំជម្រះលើរឿងក្តីដូចជាវិវាទដែលពាក់ព័ន្ធនឹងការទិញអនឡាញ សេវាកម្ចីតិចតួចតាមអនឡាញ កម្មសិទិ្ធបញ្ញា បរិហារកេរ្តី៍តាមអនឡាញ និងវិវាទនៃការប្រើប្រាស់ឈ្មោះ Domain ជាដើម។ តាមប្រភពព័ត៌មានដដែលនោះ ទាំងដើមចោទ និងចុងចោទ អាចដាក់ពាក្យបណ្តឹង និងបង់ការចំណាយលើរឿងក្តី តាមរយៈគេហទំព័ររបស់តុលាការបាន។ ជាងនេះទៅទៀតនោះ តុលាការ នឹងជំនុំជម្រះរឿងក្តី តាមរយៈប្រព័ន្ធអនឡាញ ដោយភាគីពាក់ព័ន្ធ អាចចូលសវនការបានទាំងពួកគេនៅផ្ទះរៀងខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1699.txt	តំណាងអាមេរិកប្រចាំអង្គការសហប្រជាជាតិបានហៅ ការធ្វើទុក្ខបុកម្នេញជនជាតិរ៉ូហ៊ីងយ៉ាជារឿងដ៏គួរឲ្យអាម៉ាស់សម្រាប់រដ្ឋាភិបាលស៊ីវិលមីយ៉ាន់ម៉ា។ អាមេរិកក៏ទទូចឲ្យអង្គការសហប្រជាជាតិពិចារណាចាត់ចំណាត់បង្ខំឲ្យមីយ៉ាន់ម៉ាបញ្ឈប់ការធ្វើទុក្ខបុកម្នេញជនជាតិរ៉ូហ៊ីងយ៉ានិងដោះស្រាយវិបត្តិនេះ។	ក្នុងកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិ ថ្ងៃ២៨ ខែកញ្ញា ឯកអគ្គរដ្ឋទូតអាមេរិកអ្នកស្រីNikki Haley ថ្ថា ការធ្វើទុក្ខបុកម្នេញជនជាតិរ៉ូហ៊ីងយ៉ាជារឿងដ៏អាម៉ាស់របស់រដ្ឋាភិបាលលោកស្រី អ៊ុងសាន ស៊ូជី។ មិនត្រឹមតែប៉ុណ្ណោះ អ្នកស្រីមិនស្ទាក់ស្ទើរឡើយក្នុងការអះអាងថា សកម្មភាពរបស់មីយ៉ាន់ម៉ាជាអំពើឃោរឃៅ និងបោសសម្អាតជនជាតិភាគតិចទៀត។ «មីយ៉ាន់ម៉ាកន្លងមកបានព្យាយាមយ៉ាងខ្លាំងក្នុងការរៀនសូត្រពីរបបដឹកនាំបែបប្រជាធិបតេយ្យ ។ប៉ុន្តែ វាជារឿងគួរឲ្យអាម៉ាស់ណាស់ដែលកងសន្តិសុខមីយ៉ាន់ម៉ាបានធ្វើទុក្ខបុកម្នេញជនជាតិរ៉ូហ៊ីងយ៉ា។ហើយជុំវិញបញ្ហានេះ យើងត្រូវតែពិចារណាចេញវិធានការលើមីយ៉ាន់ម៉ា ព្រោះវិធានការការទូតដែលយើងប្រើជាមួយមីយ៉ាន់ម៉ាមិនមានប្រសិទ្ធិភាពឡើយ»។ នេះជាសម្ដីរបស់អ្នកស្រីNikki Haleyដែលបានដកស្រង់ដោយទីភ្នាក់ងារព័ត៌មានAFP។ កន្លងអង្គការសហប្រជាជាតិបានចាត់ទុកការធ្វើទុក្ខបុកម្នេញរបស់រ៉ូហ៊ីងយ៉ាថាជាការបោសសម្អាតជនជាតិភាគតិច ហើយពាក្យសម្ដីរបស់អ្នកស្រី Nikki Haley នេះបានបង្ហាញពីការរិះគន់មីយ៉ាន់ម៉ាកាន់តែខ្លាំងពីសំណាក់ក្រុងវ៉ាស៊ីនតោន។ គួរបញ្ជាក់ដែរថា អ្នកស្រី អ៊ុងសាន ស៊ូជី ដែលជាមេដឹកនាំរដ្ឋាភិបាលស៊ីវិលមីយ៉ាន់ម៉ា និងជាម្ចាស់ពានរង្វាន់ណូបែលសន្តិភាពរងការរិះគន់យ៉ាងខ្លាំងជុំវិញការមិនដោះស្រាយវិបត្តិជនជាតិរ៉ូហ៊ីងយ៉ា។ ប៉ុន្តែអ្នកគាំទ្រអ្នកស្រី សូជី អះអាងថាបាន អ្នកស្រីមិនមានអំណាចពេញលេញក្នុងការគ្រប់គ្រង ឬបញ្ជាកងសន្តិសុខឡើយ ព្រោះថាលោកស្រីមានកិច្ចព្រមព្រៀងបែងចែកអំណាចជាមួយក្រុមយោធាក្រោយការបោះឆ្នោតប្រជាធិបតេយ្យឆ្នាំ២០១៥ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_170.txt	ប្រធានាធិបតីកូរ៉េខាងត្បូង លោក យូន សុកយ៉ល នៅថ្ងៃទី៣ ខែធ្នូ បានប្រកាសច្បាប់អាជ្ញាសឹកជាបន្ទាន់ ដោយចោទក្រុមប្រឆាំងប្រព្រឹត្តសកម្មភាពប្រឆាំងរដ្ឋ។ ការប្រកាសបែបនេះ ធ្វើឡើងក្រោយបក្សប្រឆាំងដាក់សម្ពាធឱ្យកាត់បន្ថយការចំណាយ និងដាក់សំណើដកប្រធានរដ្ឋអាជ្ញា និងសវនកររដ្ឋ។	តាមរយៈកញ្ចក់ទូរទស្សន៍នៅយប់ថ្ងៃទី៣ ខែធ្នូ ប្រធានាធិបតីកូរ៉េខាងត្បូង លោក យូន សុកយ៉ល បានប្រកាសប្រើច្បាប់អាជ្ញាសឹក ដោយចោទបក្សប្រឆាំងប្រព្រឹត្តសកម្មភាពប្រឆាំងរដ្ឋរៀបចំការបះបោរ។ «ច្បាប់អាជ្ញាសឹកមានបំណងលុបបំបាត់កម្លាំងគាំទ្រកូរ៉េខាងជើង និងការពារសណ្តាប់ធ្នាប់រដ្ឋធម្មនុញ្ញ និងសេរីភាព»។ លោកប្រធានាធិបតី បានសង្កត់ធ្ងន់បែបនេះ។ ការប្រកាសរបស់លោកយូន ធ្វើឡើងក្រោយបក្សប្រជាធិបតេយ្យ ដែលជាបក្សប្រឆាំង បានដាក់សម្ពាធឱ្យកាត់បន្ថយថវិកាជាតិ និងដាក់សំណើដកប្រធានរដ្ឋអាជ្ញា និងសវនកររដ្ឋ។ ក្រោយការប្រកាសបែបនេះ លោក Lee Jae-myung ដែលជាប្រធានបក្សប្រឆាំងបានចោទសកម្មភាពរបស់លោក យូន ផ្ទុយនឹងរដ្ឋធម្មនុញ្ញ ហើយកោះប្រជុំសមាជិកសភា ដើម្បីលើកចោលច្បាប់អាជ្ញាសឹករបស់ប្រធានាធិបតី។ ចំណែកក្រសួងការពារជាតិកូរ៉េខាងត្បូង បានរៀបចំកិច្ចប្រជុំមេបញ្ចាការសំខាន់ៗ និងអំពាវនាវឱ្យត្រួតពិនិត្យឱ្យបានម៉ត់ចត់ក្រោយការប្រកាសរបស់ប្រធានាធិបតី។ នៅក្នុងការបោះឆ្នោតរដ្ឋសភាក្នុងឆ្នាំ២០២៤ កន្លងមក បក្សប្រជាធិបតេយ្យ ដែលជាបក្សប្រឆាំង បានកាប់អាសនៈជាច្រើននៅក្នុងរដ្ឋសភា ពោលគឺ១៧៥អាសនៈ ខណៈបក្សរបស់លោកយូន បក្សអំណាចប្រជាជនទទួលបានអាសនៈត្រឹមតែ១០៨ប៉ុណ្ណោះ ក្នុងចំណោម៣០០អាសនៈសរុប។ ចំណែកអត្រាគាំទ្ររបស់លោកយូន នៅកូរ៉េខាងត្បូង ក៏ធ្លាក់ចុះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1700.txt	ម៉ូឡូស្យ៉ា (The Republic of Molossia)គឺរដ្ឋដ៏តូចមួយ ដែលបានប្រកាសដោយ លោក Kevin Baugh និងគ្រួសាររបស់លោកដែលដំបូងឡើយមានសមាជិកសរុបចំនួនប្រាំនាក់ ដោយរាប់បញ្ចូលទាំងប្រធានាធិ បតី (Kevin Baugh)។ តែបច្ចុប្បន្ន សាធារណរដ្ឋ បានមានកំណើនប្រជាជនខ្លួនច្រើនជាងមុនហើយ ។	រដ្ឋដ៏តូច ម៉ូឡូស្យ៉ា ត្រូវបាន រកឃើញតាំងពីឆ្នាំ១៩៧៧ ពោលគឺក្រោយ លោក Kevin Baugh បានទស្សនារឿងកុនមួយ ហើយមានបំណងចង់ បង្កើតរដ្ឋមួយនេះដោយខ្លួនឯង។ ម៉ូឡូស្យ៉ា មានទីតាំងស្ថិតនៅភាគខាងលិចរបស់សហរដ្ឋអាមេរិក ដែលជាតំបន់វាលខ្សាច់ដាច់ស្រយាល និងមានទឹកដីសរុប ប្រមាណ ២៥ ៣៨៩ ម៉ែត្រការ៉េ។ ទោះបីជា ម៉ូឡូស្យ៉ា មិនត្រូវបានទទួលស្គាល់ដោយសហរដ្ឋអាមេរិក និងរដ្ឋដទៃទៀតក៏ដោយ រដ្ឋនេះក៏មានរចនាសម្ពន្ធ័របស់ខ្លួនផងដែរ ដែលក្នុងនោះរួមមាន លោក Kevin Baugh ដែលជាប្រមុខរដ្ឋ និងប្រមុខរដ្ឋាភិបាល ទង់ជាតិ រូបិយបណ្ណ (Valora) ប្រពន្ធ័នយោបាយ( សាធារណរដ្ឋ)។ ដោយឡែកសម្រាប់សេដ្ឋកិច្ច ឬចំណូលរបស់រដ្ឋនេះ គឺបានមកពីការចូលទស្សនារបស់ភ្ញៀវទេសចរណ៍ ដែលចំនួនយ៉ាងតិចសរុបប្រមាណ ១០នាក់ក្នុងមួយឆ្នាំ។ ដោយឡែកបើប្រៀបធៀបនិង ច្បាប់អន្តរជាតិវិញ ជាគោលការណ៍ដើម្បីអោយរដ្ឋមួយក្លាយជារដ្ឋមួយដ៏ស្របច្បាប់ យ៉ាងហោចណាស់ត្រូវ មានធាតុសំខាន់ៗដូចជា៖ • ទឹកដីៈ សម្រាប់សាធារណរដ្ឋម៉ូឡូស្យ៉ា គឺទឹកដីសរុប ២៥ ៣៨៩ ម៉ែត្រការ៉េ • ប្រជាជនៈ សម្រាប់សាធារណរដ្ឋម៉ូឡូស្យ៉ា មានប្រជាជនសរុប ២៩ នាក់ (ឆ្កែ៤ក្បាល) • រដ្ឋាភិបាលៈ សម្រាប់សាធារណរដ្ឋម៉ូឡូស្យ៉ា មាន លោក Kevin Baugh ជាអ្នកដឹកនាំ និងរចនាសម្ពន្ធ័ មួយច្បាស់លាស់ • ការទទួលស្គាល់ពីអន្តរជាតិៈ នៅក្នុងចំណុចនេះ សាធារណរដ្ឋម៉ូឡូស្យ៉ា មិនមានការទទួលស្គាល់ដោយ រដ្ឋណាមួយនោះទេ ពោលគឺការបង្កើតនៃរដ្ឋនេះគឺប្រកាសដោយខ្លួនឯង ហើយចាត់ទុកថាជាប្រទេសដោយខ្លួនឯង។ គួរបញ្ជាក់ផងដែរ មកដល់បច្ចុប្បន្ននេះ រដ្ឋាភិបាលទីក្រុងវ៉ាស៊ីនតោន មិនមានវិធានការ លើការបង្កើតរដ្ឋតូចនេះទេព្រោះដោយសារចាត់ទុកការបង្កើតនេះ ប្រៀបប្រដូចទៅនឹងគ្រួសារមួយ ហើយមិនមានការគំរាមកំហែងដល់សន្តិសុខអ្វីនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1701.txt	ការសន្យារបស់ប្រធានាធិបតី ដូណាល់ ត្រាំ ក្នុងការលក់សព្វាវុធទំនើបៗដល់កូរ៉េខាងត្បូង គឺជាឱកាសសម្រាប់ក្រុងសេអ៊ូលក្នុងពង្រឹងសមត្ថភាពយោធារបស់ខ្លួនឲ្យកាន់តែខ្លាំងប្រឈមមុខការគំរាមកំហែងរបស់កូរ៉េខាងជើង។ មុននេះ គេឃើញមានការពិភាក្សាជុំវិញការពង្រាយអាវុធនុយក្លេអ៊ែរររបស់អាមេរិកនៅកូរ៉េខាងត្បូង ប៉ុន្តែគំនិតត្រូវបានមេដឹកនាំកូរ៉េខាងត្បូងទាត់ចោល។ ក្រុងសេអ៊ូលទំនងជាចង់ឲ្យខ្លួនឯងខ្លាំងជាជាងការពឹងផ្អែកលើក្រុងសេអ៊ូល។	ការគំរាមកំហែងពីកូរ៉េខាងជើងបានកើនឡើងខ្លាំង ខណៈដែលកូរ៉េខាងជើងប្រឹងប្រែងអភិវឌ្ឍកម្មវិធីនុយក្លេអ៊ែរ និងមីស៊ីលមិនចេះឈប់។ រដ្ឋកុម្មុយនីស្តក្រីក្រមួយនេះ បានបាញ់មីស៊ីលច្រើនជាងដប់ដង និងសាកល្បងគ្រាប់បែកអ៊ីដ្រូសែនម្ដងទៅទៀត។ កូរ៉េខាងត្បូងដែលនៅជាប់កូរ៉េខាងជើងពិតជាដេកមិនលក់បក់មិនល្ហើយនឹងទង្វើគ្រោះថ្នាក់បែបនេះឡើយ ហើយចាំបាច់ត្រូវបង្កើនសមត្ថភាពរបស់ខ្លួនឲ្យខ្លាំងជាងមុន។ ដើម្បីការពារខ្លួន កូរ៉េខាងត្បូងត្រូវការអាមេរិកជាចាំបាច់។ ប្រធានាធិបតី ដូណាល់ ត្រាំ ក៏ប្រកាសជាចំហថា អាមេរិកនឹងជួយផ្គត់ផ្គង់សព្វាវុធឲ្យកូរ៉េខាងត្បូងដើម្បីទប់ទល់ការវាយប្រហារណាមួយពីកូរ៉េខាងជើង។ ក្នុងជំនួបសមភាគីកូរ៉េខាងត្បូង មូន ចេអ៊ីន នៅទីក្រុងញវយ៉កនៅថ្ងៃទី២១ ខែកញ្ញា លោក ត្រាំ ក៏ឯកភាពក្នុងការពង្រឹងសមត្ថភាពសម្ព័ន្ធមិត្តរបស់អាមេរិកតាមរយៈគម្រោងរបស់ក្រុងសេអ៊ូលក្នុងការទិញ និងអភិវឌ្ឍសព្វាវុធស៊េរីចុងក្រោយ។ ជាមួយនឹងគម្រោងការទិញអាវុធរបស់កូរ៉េខាងត្បូង គេមើលឃើញថា អាមេរិកអាចរកប្រាក់ចំណូលបានច្រើនក្រាស់ក្រែលខ្លាំង ខណៈដែលស្ថានការណ៍នៅឧបទ្វីបកូរ៉េកាន់តែស្រួចស្រាល់។ ទោះជាគេមិនដឹងច្បាស់ថា លោក ត្រាំ ចង់ជួយសម្ព័ន្ធមិត្តដោយស្មោះ ឬក៏កំពុងកេងចំណេញក្ដី ការផ្ដល់ភ្លើងខៀវក្នុងការលក់អាវុធនេះ គឺជាឱកាសល្អសម្រាប់សេអ៊ូលក្នុងការបង្កើនសមត្ថភាពរបស់ខ្លួន ជាជាងពឹងផ្អែកលើអាមេរិកខ្លាំងពេក។ មន្ត្រីក្រសួងការពារជាតិកូរ៉េខាងត្បូងបានប្រាប់ទីភ្នាក់ងារព័ត៌មាន Yonhap ថា ភាគីទាំងសងខាងបានពិភាក្សាគ្នានៅថ្នាក់ក្រុមការងារលើការទិញអាវុធនេះ ប៉ុន្តែប្រឈមមុខការលំបាកក្នុងពេលចរចា។ កូរ៉េខាងត្បូង មានបំណងទិញសព្វាវុធជាច្រើនមុខពីអាមេរិកដើម្បីទុកការពារខ្លួន ក៏ដូចជាបង្កើនសមត្ថភាពឲ្យប្រហាក់ប្រហែលកូរ៉េខាងជើង។ នាវាមុជទឹក និងរ៉ាដាស៊ើបការណ៍ ស្ថិតក្នុងបញ្ជីសព្វាវុធត្រូវទិញ រដ្ឋបាលប្រធានាធិបតី មូន ចេអ៊ីន កំពុងពិចារណាទិញនាវាមុជទឹកដើរដោយថាមពលនុយក្លេអ៊ែរដើម្បីទប់ទល់កម្លាំងទ័ពជើងទឹកូរ៉េខាងជើងដែលមាននាវាមុជទឹកដល់ទៅ៧០គ្រឿង ហើយខ្លះមានបំពាក់មីស៊ីលបាលីស្ទិកទៅទៀត។ មកទល់ពេលនេះ ទ័ពជើងទឹកកូរ៉េខាងត្បូងបានប្រើប្រាស់នាវាមុជទឹកដើរតាមថាមពលឥន្ធនៈប៉ុណ្ណោះ។ គោលដៅទិញនាវាមុជទឹកនុយក្លេអ៊ែរ ក៏ជាយុទ្ធសាស្ត្រមួយដែលចៀសផុតពីការពង្រាយសព្វាវុធអាមេរិកនៅកូរ៉េខាងត្បូងផងដែរ។ ស្របពេលក្រសួងការពារជាតិកូរ៉េខាងត្បូងកំពុងតែសិក្សាពីលទ្ធភាពក្នុងការទិញនាវាមុជទឹកនេះ គេឃើញមានការជជែកដេញដោលយ៉ាងច្រើននៅកូរ៉េខាងត្បូងជុំវិញផែនការនេះ ព្រោះវាអាចធ្វើឲ្យស្ថានភាពនៅឧបទ្វីបកូរ៉េខាងធ្លាក់ចុះខ្លាំង។ ក្រុងសេអ៊ូលត្រូវការយ៉ាងហោចណាស់នាវាមុជទឹកបីគ្រឿងដើម្បីប្រចាំការ ប៉ុន្តែវាមិនមែនជារឿងងាយស្រួលឡើយ ដ្បិតអាមេរិកមិនដែលលក់នាវាមុជទឹកដើរដោយថាមពលនុយក្លេអ៊ែរទៅឲ្យបរទេសទេ។ នេះមិនទាន់គិតពីថ្លៃទិញ និងថ្លៃថែទាំងផង។ ក្រៅពីនាវាមុជទឹក កូរ៉េខាងត្បូងក៏ចង់បានឧបករណ៍តាមដានផងដែរ ជាពិសេសយន្តហោះផ្កាយរណបស៊ើបការណ៍តែម្ដង។ យោធាកូរ៉េខាងត្បូងពឹងយ៉ាងខ្លាំងលើប្រព័ន្ធរ៉ាដារបស់អាមេរិកដើម្បីស៊ើបការណ៍ពីទីតាំងយោធាកូរ៉េខាងជើង និងមូលដ្ឋានសាកល្បងមីស៊ីល ទោះជាសព្វថ្ងៃនេះ ខ្លួនប្រើប្រាស់មនុស្ស និងការចាប់រលកសញ្ញាដើម្បីទទួលព័ត៌មានក្ដី។ ឯអាមេរិកទៀតសោត ក៏រឹតត្បិការផ្ទេរព័ត៌មានផងដែរ ព្រោះជាការសម្ងាត់យោធា ដែលនេះធ្វើឲ្យកូរ៉េខាងត្បូងប្រឈមមុខការលំបាកខ្លាំង។ ជាមួយនឹងគម្រោងទិញសព្វាវុធទំនើបនេះ កូរ៉េខាងត្បូងត្រូវចំណាយលុយរាប់ពាន់លានដុល្លារឯណោះ ព្រោះអាមេរិកមិនមែនលក់អាវុធរបស់ខ្លួនដោយទទេឡើយ។ លើសពីនេះ លោកប្រធានាធិបតី មូន ចេអ៊ីន ក៏អាចជួបការរិះគន់ខ្លាំងពីមតិក្នុងស្រុកលើការចំណាយច្រើនលើសលប់ក្នុងការពង្រឹងសមត្ថភាពយោធានេះទៀតផង។ ជាក់ស្ដែងនោះ កូរ៉េខាងត្បូងមិនទាន់បង់ប្រាក់មួយពាន់លានដុល្លារឲ្យរដ្ឋបាលលោក ត្រាំ ជុំវិញការពង្រាយប្រព័ន្ធការពារមីស៊ីល THAAD ផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1702.txt	ការប៉ុនប៉ងរបស់មហាអំណាច រួមទាំងសហគមន៍អន្តរជាតិ ក្នុងការដាក់សម្ពាធកូរ៉េខាងជើង ឲ្យបញ្ឈប់ការអភិវឌ្ឍកម្មវិធីបរមាណូ និងមហិច្ឆតាជាមហាអំណាចនុយក្លេអ៊ែរ ហាក់ដូចជាគ្មានប្រសិទ្ធភាព និងបរាជ័យជាបន្តបន្ទាប់ ។ បរាជ័យទាំងនោះ ត្រូវបានបង្ហាញច្បាស់តាមរយៈ សកម្មភាពផ្គើនរបស់កូរ៉េខាងជើងក្នុងការបាញ់សាកល្បងអាវុធរបស់ខ្លួន ទាំងមានបម្រាមនិងទណ្ឌកម្មពីសហគមន៍អន្តរជាតិ ។	ក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី១១ កញ្ញា កន្លងទៅថ្មីៗនេះ បានអនុម័តជាឯកច្ឆន្ទលើសេចក្តីសម្រេចលេខ ២៣៧៥ ដែលត្រូវបានផ្តួចផ្តើមឡើងដោយអាមេរិក ។ សេចក្តីសម្រេចថ្មីនេះ គឺជាទណ្ឌកម្មបន្ថែមថ្មីចុងក្រោយមួយទៀតរបស់ក្រុមប្រឹក្សាសន្តិសុខ ដើម្បីជាការឆ្លើយតបទៅនឹងមហិច្ឆតារបស់កូរ៉េខាងជើង ដែលនៅតែបន្តបាញ់សាកល្បងអាវុធនុយក្លេអ៊ែរនៅថ្ងៃទី០៣ កញ្ញាកន្លងទៅ ។ តាមរយៈទណ្ឌកម្មថ្មីនេះ កូរ៉េខាងជើងត្រូវបានហាមឃាត់ពីការនាំចូលឧស្ម័នធម្មជាតិគ្រប់ប្រភេទទាំងផលិតផលរាវ ទាំងផលិតផលកំណកក។ ការនាំចូលប្រេងឆៅក៏ត្រូវបានហាមឃាត់ផងដែរ ។ កាន់តែធ្ងន់ធ្ងរនោះ តាមរយៈសេចក្តីសម្រេច ២៣៧៥ សមាជិកអង្គការសហប្រជាជាតិទាំងអស់ ត្រូវបានតម្រូវមិនឲ្យអនុញ្ញាតទទួលពលករកូរ៉េខាងជើងដើម្បីបម្រើការនៅក្នុងប្រទេសខ្លួណឡើយ ដែលប្រការនេះ គឺជាចំណាត់ការមួយដែលអាចធានាពីការផ្តាច់លំហូរសេដ្ឋកិច្ចរបស់កូរ៉េខាងជើង ដែលមានឡើងតាមរយៈចំណូលរបស់ពលរដ្ឋខ្លួន ដែលធ្វើការជាពលករនៅក្រៅប្រទេសបាន បន្ថែមទណ្ឌកម្ម ដែលមានចូលជាធរមានស្រាប់ ។ តែអ្វីដែលគួរឲ្យកត់សម្គាល់នោះ ក្រោយតែប៉ុន្មានថ្ងៃនៃការអនុម័តសម្រេចនេះ កូរ៉េខាងជើង បានបាញ់សាកល្បងអាវុធនុយក្លេអ៊ែររបស់ខ្លួនជាថ្មីម្តងទៀត ដែលសកម្មភាពនេះ បាននិងកំពុងតែបង្កើតក្តីបារម្ភកាន់តែខ្លាំងសម្រាប់ជប៉ុន និងកូរ៉េខាងត្បូង ដែលជាគូបដិបក្ខនឹងគ្នានោះ ។ នៅថ្ងៃទី១៥ កញ្ញា កូរ៉េខាងជើង បានបាញ់សាកល្បងមីស៊ីលជាថ្មី ដោយថែមទាំងបានរម្លងជប៉ុន ដែលជាប្រទេសជិតទៀតផង ។ សកម្មភាពរបស់កូរ៉េខាងជើងបែបនេះ បានបង្ហាញឲ្យឃើញកាន់តែច្បាស់ថា ទោះទណ្ឌកម្មបែបណា ក៏ដោយ កូរ៉េខាងជើង នៅតែមិនបញ្ឈប់មហិច្ឆតារបស់ខ្លួននៅក្នុងការអភិវឌ្ឍកម្មវិធីអាវុធប្រល័យលោកឡើយ ។ ក្នុងផ្នត់គំនិតរបស់មេដឹកនាំកូរ៉េខាងជើង ត្រកូលគីម បើកូរ៉េខាងជើង ទន់ខ្សោយនោះ ក្រុងព្យុងយ៉ាង នឹងត្រូវបាត់បង់ ហើយអាមេរិក គឺជាគោលដៅធំបំផុតដែល កូរ៉េខាងជើង ត្រូវប្រយត្ន័ខ្លួន និងពង្រឹងសមត្ថភាពខ្លួនដើម្បីតទល់ ។ គេ នៅចាំច្បាស់ថា គ្រាន់តែនៅក្នុងឆ្នាំ២០១៦ប៉ុណ្ណោះ ក្រុមប្រឹក្សាសន្តិសុខអង្គការសហប្រជាជាតិ បានអនុម័តសេចក្តីសម្រេច ដែលជាទណ្ឌកម្មរហូតដល់ពីរលើកដើម្បីដាក់សម្ពាធ និងប្រឆាំងសកម្មភាព កូរ៉េខាងជើង ។ ទណ្ឌកម្មទាំងនោះ ត្រូវបានគេចាត់ទុកថា ជាប្រភេទទណ្ឌកម្មធ្ងន់ធ្ងរបំផុត រួចទៅហើយក្នុងការទប់ទល់កូរ៉េខាងជើង ។ ក៏ប៉ុន្តែ វា នៅតែមិនអាចបញ្ឈប់កូរ៉េខាងជើងបាន ។ សូមរម្លឹកផងដែរថា កាលពីថ្ងៃទី០២ ខែមីនា កន្លងទៅ ឆ្នាំ២០១៦កន្លង ក្រុមប្រឹក្សាសន្តិសុខអង្គការសហប្រជាតិ ក៏បានអនុម័តជាឯកច្ឆ័នលើសេចក្តីសម្រេចមួយប្រឆាំងសកម្មភាពដ៏គឃ្លើនរបស់កូរ៉េខាងជើងក្នុងការបាញ់សាកល្បងគ្រាប់បែកមីស៊ីលតាំងពីឆ្នាំ២០១៤ និង២០១៥ និងជាពិសេសនោះការបាញ់គ្រាប់បែកបរមាណូនៅថ្ងៃទី០៦ ខែមករា និងនៅថ្ងៃទី០៧ ខែកុម្ភៈ ឆ្នាំ២០១៦នេះ។ សេចក្តីសម្រេចលេខ២២៧០ ដែលបានបញ្ញាត្តិ៥២ចំណុចនោះ ត្រូវបានចាត់ទុកថាជាទណ្ឌកម្មមួយដ៏ធ្ងន់ធ្ងរបន្ថែមលើទណ្ឌកម្មដែលបានអនុម័តដោយក្រុមប្រឹក្សាសន្តិសុខកន្លងមក។ នៅឆ្នាំដដែលនោះ ក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី៣០ ខែវិច្ឆិកា ក៏បានអនុម័តជាឯកច្ឆន្ទលើសម្រេចលេខ២៣២១ ដែលជាដំណោះស្រាយថ្មីមួយបន្ថែមដើម្បីឆ្លើយតប ក៏ដូចជាប្រឆាំងនឹងសកម្មភាពដ៏គឃ្លើនរបស់កូរ៉េខាងជើងដែលបានបាញ់សាកល្បងគ្រាប់បែកនុយក្លេអ៊ែរលើកទី៥នៅថ្ងៃទី០៩ ខែកញ្ញាទៅ ដែលពេលនោះ ក៏ជាការបាញ់សាកល្បងមួយដ៏ខ្លាំងមួយផងដែរ។ ទាំងសេចក្តីសម្រេច ២៣២១, ២២៧០ និង ២៣៧៥ សុទ្ធតែមិនអាចរារាំងកូរ៉េខាងជើងបាន ។ រហូតដល់នៅថ្ងៃទី១៧ ខែកញ្ញា ឆ្នាំ២០១៧នេះ អគ្គរដ្ឋទូតអាមេរិកប្រចាំអង្គការសហប្រជាជាតិ បាននិយាយថា អង្គការសហប្រជាជាតិ (UN) អស់ជម្រើសក្នុងការបញ្ចប់វិបត្តិនុយក្លេអ៊ែរកូរ៉េខាងជើងហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1703.txt	អវត្តមានរបស់អតីតនាយករដ្ឋមន្ត្រីថៃ លោកស្រី យីងឡាក់ ស៊ីណាវ៉ាត់ នៅក្នុងថ្ងៃប្រកាសសាលដីកាសំណុំរឿងការធ្វេសប្រហែសក្នុងការដឹកនាំប្រទេស កំពុងតែចោទជាសំណួរ ថាតើលោកស្រី កំពុងតែដើរតាមគន្លង របស់បងប្រុសលោកស្រីឬយ៉ាងណា? ក្រោយមិនបានបំពេញកាតព្វកិច្ចបង្ហាញមុខនៅសវនាការ លោកស្រី យីងឡាក់ ត្រូវបានតុលាការចេញដីកាចាប់ខ្លួន ខណៈប្រភពព័ត៌មានខ្លះ ផ្សាយថា លោកស្រី បានគេចទៅបរទេស។ បើដូច្នេះមែនត្រកូលស៊ីណាវ៉ាត់ ប្រហែលជាលែងមានក្នុងឆាកនយោបាយថៃទៀតហើយ។	តុលាការកំពូលថៃ នៅថ្ងៃទី២៥ សីហា បានចេញវិធានការផ្នែកច្បាប់មួយ ដោយចេញដីកាចាប់ខ្លួនអតីតនាយករដ្ឋមន្ត្រីថៃ លោកស្រី យីងឡាក់ ក្រោយអវត្តមានលោកស្រី នៅសវនាការ ដែលមេធាវី លោកស្រី អះអាងទាំងគ្មានលិខិតបញ្ជាក់សុខភាពថា លោកស្រី មានជម្ងឺ មិនអាចចូលរួមបាន។ ក្រោយនៃការចេញដីកានេះ រដ្ឋាភិបាលរបបសឹក ក៏មិនបានទុកឲ្យនៅយូរដែរ ពោលគឺ លោកនាយករដ្ឋមន្ត្រីឧត្តមសេនីយ៍ប្រាយុទ្ធ ចន្ទអូចា ក៏បានចេញបញ្ជាម៉ឺងម៉ាត់ ឲ្យមន្ត្រីក្រោមឱវាទតាមរកលោកស្រីយីងឡាក់ដើម្បីទទួលខុសត្រូវផ្នែកច្បាប់ ។ អ្វីគួរកត់សម្គាល់នោះ បើតាមការចុះផ្សាយរបស់សារព័ត៌មានអាមេរិក CNN ប្រភពស្និទ្ធនឹងលោកស្រី យីងឡាក់ បានឲ្យដឹងថា អតីតនាយករដ្ឋមន្ត្រីស្ត្រីថៃដំបូងរូបនេះ បានគេចខ្លួនទៅក្រៅប្រទេសដោយសុវត្ថិភាពហើយ ។ ហើយទីកន្លែងដែលលោកស្រី ទៅនោះ គឺ ឌុយប៉ៃ ដែលជាកន្លែងបងប្រុសបង្កើតលោកស្រី រស់នៅ ។ យ៉ាងណាក៏ដោយ បើយើងក្រឡេកទៅមើលបទបញ្ជារបស់របបសឹកថៃ លោកស្រី យីងឡាក់ មិនត្រូវបានអនុញ្ញាតឲ្យធ្វើដំណើរទៅក្រៅប្រទេសបានឡើយ ខណៈពេលដែលលោកស្រី កំពុងរងការចោទប្រកាន់ និងស្ថិតនៅក្នុងនីតិវិធីដែលត្រូវដោះស្រាយជាមួយនឹងតុលាការ។ បើលោកស្រី ពិតជាទៅដល់ ឌុយប៉ៃមែន នោះមានតែរបបសឹកបើកដៃឲ្យចេញ ហើយលោកស្រីដំណើរតាមរយៈមធ្យោបាយប្រទេសជិតខាងវិញ។ សូមជម្រាបផងដែរ លោកស្រី យីងឡាក់ ស៊ីណាវ៉ាត់ត្រា ត្រូវបានទម្លាក់ពីតំណែងដោយចលនារដ្ឋប្រហារយោធានៅថ្ងៃទី២២ ខែឧសភា ឆ្នាំ២០១៤ ដែលដឹកនាំដោយលោកឧត្តមសេនីយ៍ ប្រាយុទ្ធ ចន្ទ អូចា ដែលជានាយករដ្ឋមន្ត្រីថៃបច្ចុប្បន្ន។ ក្រោយអស់អំណាច លោកស្រី ត្រូវបានសភាថៃ ផ្អាកពីកិច្ចការនយោបាយ និងកំំពុងរងការចោទប្រកាន់ទាំងបទព្រហ្មទណ្ឌ និងរដ្ឋប្បវេណីពាក់ព័ន្ធការធ្វើឲ្យបាត់បង់ថវិកាជាតិរាប់លានដុល្លារក្នុងពេលលោកស្រីដឹកនាំប្រទេសផងដែរ។ មិនខុសពីលោកស្រី អតីតនាយកដ្ឋមន្ត្រីថៃ លោក ថាក់ស៊ីន ស៊ីណាវ៉ាត់ ដែលជាបងប្រុសរបស់លោកស្រី ក៏ត្រូវបានអស់តំណែងដោយសារតែរដ្ឋប្រហារយោធាផងដែរ។ លោកថាក់ស៊ីន ត្រូវបានទម្លាក់ពីអំណាច ក្រោមការដឹកនាំដោយលោកឧត្តមសេនីយ៍ Sonthi Boonyaratglin នៅថ្ងៃទី១៩ ខែកញ្ញា ឆ្នាំ២០០៦ ខណៈពេលដែលលោក កំពុងបំពេញទស្សនកិច្ចផ្លូវការក្រៅប្រទេស។ មកទល់ពេលនេះ មេដឹកនាំត្រកូលស៊ីណាវ៉ាត់រូបនេះ កំពុងតែរស់នៅនិរទេសក្រៅប្រទេសនៅឡើយនោះទេ ដ្បិត លោក ក៏ត្រូវតុលាការកាត់ទោសពន្ធនាគារ ក្រោមបទពុករលួយផងដែរ។ បើលោកស្រី យីងឡាក់ ពិតជាបានគេចខ្លួនហើយមែន នោះវាសនាអ្នកនយោបាយត្រកូលស៊ីណាវ៉ាត់ ក្នុងនយោបាយថៃអាចនឹងត្រូវបញ្ចប់ត្រឹមនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1704.txt	រញ្ជួយដីកម្រិត៨រ៉ិចទ័របានវាយប្រហារឆ្នេរនិរតីរបស់ម៉ិកស៊ិកនៅថ្ងៃទី៨ ខែកញ្ញានេះ។ ចំណុចកណ្ដាលនៃការញ្ជួយស្ថិតក្នុងមហាសមុទ្រប៉ាស៊ីហ្វិក ចម្ងាយ១២៣គីឡូម៉ែត្រពីទីក្រុង Pijijiapan ដែលនៅមិនឆ្ងាយប៉ុន្មានពីព្រំដែនជាមួយហ្គាតេម៉ាឡា។ ប្រទេសចំនួន៨ បានរងការព្រមានពីការវាយប្រហាររលកយក្សស៊ូណាមី។	រញ្ជួយធរណីកម្រិត៨រ៉ិចទ័រមានចំណុចកណ្ដាលជម្រៅ៣៣គីឡូម៉ែត្រ ស្ថិតនៅចម្ងាយ១២៣គីឡូម៉ែត្រពីឆ្នេរនិរតីរបស់ម៉ិកស៊ិកដែលជាប់មហាសមុទ្រប៉ាស៊ីហ្វិក។ ប្រព័ន្ធព្រមានរលកយក្សស៊ូណាមីរបស់អាមេរិកនិយាយថា ប្រទេស៨ គឺអេក្វាឌ័រ, នីការ៉ាហ្កា, ប៉ាណាម៉ា, ហុងឌុយរ៉ាស, ម៉ិកស៊ិក ក្វាតេម៉ាឡា អែលសាល់វ៉ាឌ័រ និងកូស្តារីកា អាចប្រឈមមុខនឹងការវាយប្រហារដោយរលកយក្សស៊ូណាមី។ បើតាម BBC រញ្ជួយដីដ៏ខ្លាំងនេះបានវាយប្រហារទៅដល់ទីក្រុងម៉ិកស៊ីកស៊ីធី ដែលធ្វើឲ្យអាគារជាច្រើនរង្គើ ហើយមនុស្សជាច្រើនបានរត់ទៅខាងក្រៅដើម្បីស្វែងរកកន្លែងមានសុវត្ថិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1705.txt	ចិន និងរុស្ស៊ី នៅថ្ងៃទី១៨ ខែកញ្ញា បានចាប់ផ្ដើមសមយុទ្ធជើងទឹករួមគ្នានៅក្បែរកូរ៉េខាងជើង ចំពេលដែលស្ថានការណ៍នៅឧបទ្វីបកូរ៉េកំពុងតានតឹងខ្លាំង។ នាវាចម្បាំង និងយន្តហោះយោធាមកពីប្រទេសទាំងពីរ បានចូលរួមក្នុងលំហាត់យោធាដែលធ្វើឡើងនៅក្បែរទីក្រុង Vladivostok ។ សមយុទ្ធធ្វើឡើង ប៉ុន្មានថ្ងៃមុនកិច្ចប្រជុំមហាសន្និបាតអង្គការសហប្រជាជាតិ ដែលបញ្ហាកូរ៉េខាងជើងទំនងជាប្រធានបទសំខាន់។	សារព័ត៌មានរដ្ឋចិន Xinhua ផ្សយថា សមយុទ្ធសមុទ្ររួមឆ្នាំ២០១៧ រវាងចិន និងរុស្ស៊ី បានចាប់ផ្ដើមហើយនៅថ្ងៃទី១៨ ខែកញ្ញា នៅចន្លោះឈូងសមុទ្រ Peter the Great ខាងក្រៅទីក្រុង Vladivostok ហើយដែលនៅមិនឆ្ងាយប៉ុន្មានពីព្រំដែនរវាងរុស្ស៊ី និងកូរ៉េខាងជើងឡើយ។ នេះជាសមយុទ្ធដំណាក់កាលទី២ រវាងមហាអំណាចទាំងពីរក្នុងឆ្នាំនេះ បន្ទាប់លំហាត់លើកទីមួយដែលធ្វើឡើងនៅឯសមុទ្របាល់ទិក។ នាវាចំនួន១២គ្រឿង នាវាមុជទឹក២គ្រឿង យានសម្រាប់ការសង្គ្រោះក្នុងទឹកជ្រៅ៤គ្រឿង យន្តហោះប្រឆាំងនាវាមុជទឹក៤គ្រឿង និងឧទ្ធម្ភាគចក្រចំនួន៤គ្រឿង បានបង្ហាញវត្តមានក្នុងសមយុទ្ធរួមគ្នានេះ។ បើតាមមន្ត្រីយោធារុស្ស៊ី សមយុទ្ធលើកនេះចែកជាពីរ ដោយផ្នែកទីមួយ គឺកងទ័ពម៉ារីនចិន និងរុស្ស៊ី នឹងហ្វឹកហាត់រួមគ្នានៅឯមូលដ្ឋាន Gornostay ហើយផ្នែកទីពីរនឹងការធ្វើលំហាតរួមគ្នាលើទឹកដីនៅក្នុងសមុទ្រជប៉ុន និងសមុទ្រ Okhotsk ។ ថ្វីដ្បិតសមយុទ្ធនេះជាលំហាត់រួមគ្នារវាងក្រុងប៉េកាំង និងក្រុងមូស្គូតែពីរនាក់ក្ដី ទីតាំងសមយុទ្ធនេះពិតជានៅកៀកឧបទ្វីបកូរ៉េណាស់។ មហាអំណាចទាំងពីរនេះ មិនមានជំហរស្របគ្នាជាមួយអាមេរិក និងសម្ព័ន្ធមិត្តឡើយលើបញ្ហាកូរ៉េខាងជើង។ ខុសពីអាមេរិកដែលចង់ប្រើធម៌ក្ដៅដោះស្រាយបញ្ហានុយក្លេអ៊ែរ ប្រទេសទាំងពីរនេះ តែងស្នើឲ្យភាគីពាក់ព័ន្ធរក្សាភាពអត់ធ្មត់ និងមិនត្រូវធ្វើសកម្មភាពបង្ករឿងដាក់គ្នាឡើយ។ លើសពីនោះ ចិន និងរុស្ស៊ី ក៏នៅតែចាត់ទុកការចរចាដោយសន្តិភាព ជាច្រកចេញតែមួយសម្រាប់វិបត្តិនៅឧបទ្វីបកូរ៉េ ទោះជាអាមេរិកតែងលើកឡើងថា ការចរចាជាមួយកូរ៉េខាងជើងមិនទទួលបានផលអ្វីទេក្នុងពេលប៉ុន្មានឆ្នាំមកនេះ។ យ៉ាងណាក្ដី ក្នុងគោលដៅបង្ខំឲ្យកូរ៉េខាងជើងចូលតុចរចា ចិន និងរុស្ស៊ី ក៏តែងគាំទ្រអាមេរិកក្នុងអនុម័តទណ្ឌកម្មនៅឯក្រុមប្រឹក្សាសន្តិសុខ ខណៈចិនក៏រងសម្ពាធខ្លាំងពីអាមេរិកក្នុងការដាក់សម្ពាធលើក្រុងព្យុងយ៉ាង។ កន្លងមក ចិន និងរុស្ស៊ី ក៏ទទូចឲ្យកូរ៉េខាងជើងត្រូវឈប់បាញ់មីស៊ីល ឬសាកល្បងនុយក្លេអ៊ែរ ឯអាមេរិក និងកូរ៉េខាងត្បូងឈប់ធ្វើសមយុទ្ធយោធាទៀត ដែលនេះជាជំហានសំខាន់ក្នុងការឈានទៅដល់ការចាប់ផ្ដើមការចរចាដោយឥតលក្ខខណ្ឌ។ ប្រធានាធិបតីរុស្ស៊ី វ្ល៉ាឌីមៀ ពូទីន ធ្លាប់និយាយថា នយោបាយនៃការដាក់សម្ពាធលើក្រុងព្យុងយ៉ាងដើម្បីបញ្ឈប់កម្មវិធីនុយក្លេអ៊ែរ គឺជាការដើរលើផ្លូវខុស និងគ្មានខ្លឹមសារអ្វីទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_1706.txt	សវនាការជំនុំជម្រះក្តីពុករលួយរបស់លោកស្រី ប៉ាក ហ្គឺនហេ ត្រូវបានព្យួរបណ្តោះអាសន្នសិន បន្ទាប់ពីមេធាវីការពារក្តីលោកស្រីសុំដកខ្លួនដើម្បីបង្ហាញការតវ៉ាប្រឆាំងនឹងនីតិវិធីតុលាការ។ មេធាវីការពារក្តីលោកស្រីអតីតប្រធានាធិបតីខាងលើអះអាងថា នីតិវីធីតុលាការលម្អៀងនិងមានស្ថិតក្រោមឥទ្ធិពលនយោបាយ។	ដោយសារអវត្តមានចុងចោទ ហើយមេធាវីការពារក្តីដកខ្លួនផងនោះ តុលាការក្រុងសេអ៊ូលបានសម្រេចពន្យារពេលបើកសវនាការជំនុំជម្រះរឿងពុករលួយរបស់លោកស្រី ប៉ាក ហ្គឺនហេ អតីតប្រធានាធិបតីកូរ៉េខាងត្បូងសិន។ គ្មានការបញ្ជាក់ច្បាស់ទេពីកាលបរិច្ឆេទថ្មីនៃការជំនុំជម្រះនេះ។ បើតាមទីភ្នាក់ងារព័ត៌មាន Reuters លោកស្រីប៉ាក ដែលប្រឈមការចោទប្រកាន់ច្រើនទាំងបទរំលោភអំណាច និងពុករលួយផងនោះ មិនបានបង្ហាញខ្លួននៅក្នុងតុលាការក្រុងសេអ៊ូលឡើយ ដោយលោកស្រីមានបញ្ហាសុខភាព។ ដើមសប្តាហ៍កន្លងទៅ ក្រុមមេធាវីការពារក្តីអតីតប្រធានាធិបតីកូរ៉េខាងត្បូងលោកស្រី ប៉ាក ហ្គឺនហេ បានសម្រេចដកខ្លួនចេញ ដើម្បីសម្តែងការតវ៉ាចំពោះនីតិវិធីតុលាការ ដោយពួកគេអះអាងថា វាមានភាពលម្អៀង។ ការដកខ្លួនរបស់ក្រុមមេធាវីការពារក្តីលោកស្រីប៉ាក នេះធ្វើឡើងបន្ទាប់ពីលោកស្រី ប៉ាក ថ្កោលទោសតុលាការដែលចេញដីកាពន្យារពេលឃុំឃាំលោកស្រី ប្រាំមួយខែទៀត។ លោកស្រីចាត់ទុកការសម្រេចរបស់តុលាការ ជាការសងសឹកផ្នែកនយោបាយប៉ុណ្ណោះ។ តុលាការបានទទូចសុំឲ្យមេធាវីការពារក្តីលោកស្រីពិចារណាឡើញវិញចំពោះការលាលែងនេះ ដើម្បីកុំឲ្យមានបញ្ហាដល់ចុងចោទ។ ប៉ុន្តែវាគ្មានការកែប្រែការសម្រេចចិត្តនេះឡើយ។ ដូច្នេះហើយទើបបានជាសវនាការនេះត្រូវពន្យារពេលបណ្តោះអាសន្នសិន។ ចៅក្រមដែលទទួលបន្ទុកកាត់ក្តីសំណុំរឿងនេះលោក Kim Se-Yun បានបញ្ជាក់ដូច្នេះ៖ «សំណុំរឿងនេះមិនអាចបន្តទៅមុខបានដោយគ្មានមេធាវីការពារក្តីឡើយ ដោយសារបណ្តឹងចោទប្រកាន់លោកស្រី ប៉ាក អាចនឹងធ្វើឲ្យលោកស្រីប្រឈមការកាត់ទោសធ្ងន់ធ្ងរផង»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1613.txt

មួយថ្ងៃក្រោយតុលាការព្រហ្មទណ្ឌអន្តរជាតិ (ICC) បានសម្រេចផ្តើមនីតិវិធីពិនិត្យ និងវាយតម្លៃជាបឋមទៅលើករណីសង្គ្រាមប្រឆាំងគ្រឿងញៀននៅហ្វីលីពីន ប្រធានាធិបតី រ៉ូឌ្រីហ្គោ ឌូទើតេ បានអះអាងថា លោកមិនស្ថិតក្រោមយុត្តាធិការរបស់តុលាការនេះឡើយ។ ICC ចង់ស៊ើបអង្កេតការសម្លាប់មនុស្សក្រៅប្រព័ន្ធតុលាការ ដែលតាមរបាយការណ៍នានាបង្ហាញថា មនុស្សរាប់ពាន់នាក់ត្រូវបានសម្លាប់។ ប៉ុន្តែលោក ឌូទើតេ និយាយថា ច្បាប់ក្នុងស្រុកមិនបានចែងជាក់លាក់ពីករណីនេះទេ។

ប្រធានាធិបតីហ្វីលីពីន រ៉ូឌ្រីហ្គោ ឌូទើតេ មិនមានការព្រួយបារម្ភឡើយ បន្ទាប់ពីអគ្គរដ្ឋអាជ្ញាតុលាការព្រហ្មទណ្ឌអន្តរជាតិ លោកស្រី Fatou Bensouda នៅថ្ងៃទី៨ កុម្ភៈ បានប្រកាសបើកការពិនិត្យវិនិច្ឆ័យជាបឋមនៅក្នុងសង្គ្រាមប្រឆាំងគ្រឿងញៀនរបស់លោក។ លោក ឌូទើតេ បានរិះគន់អគ្គរដ្ឋអាជ្ញាអន្តរជាតិជាខ្លាំង និងបានគំរាមជាថ្មីម្ដងទៀតថា ហ្វីលីពីនអាចដើរចេញពីតុលាការព្រហ្មទណ្ឌអន្តរជាតិមិនខាន។ ថ្លែងក្នុងកម្មវិធីមួយនៅទីក្រុង Davao នៅថ្ងៃទី៩ ខែកុម្ភៈ លោក ឌូទើតេ បានទទួលស្គាល់ថា រដ្ឋាភិបាលហ្វីលីពីនជំនាន់មុនពិតជាផ្ដល់សច្ចាប័នលើកិច្ចព្រមព្រៀងដែលបង្កើតតុលាការព្រហ្មទណ្ឌអន្តរជាតិពិតមែន តែមិនបានបញ្ចូលកិច្ចព្រមព្រៀងដដែលនេះ ទៅក្នុងច្បាប់ប្រទេសឡើយ។ ក្នុងន័យនេះ ប្រធានាធិបតីហ្វីលីពីនរូបនេះបញ្ជាក់ថា គ្មានបញ្ញត្តិណាមួយចែងពីការសម្លាប់មនុស្សក្រៅប្រព័ន្ធតុលាការឡើយ ដូចនេះ ICC ក៏មិនចោទរូបលោកពីបទឧក្រិដ្ឋបានដែរ។ ជុំវិញសំណុំរឿងនេះ លោកស្រីរដ្ឋអាជ្ញាខាងលើ អះអាងថា មានរបាយការណ៍ជាច្រើនដែលបង្ហាញថា មនុស្សរាប់ពាន់នាក់ ត្រូវបានសម្លាប់គិតចាប់ពីថ្ងៃទី០១ កក្កដា ឆ្នាំ ២០១៦ ក្រោមហេតុផលពាក់ព័ន្ធទៅនឹងការជួញដូរ និងការប្រើប្រាស់គ្រឿងញៀន ។ ជាពិសេសនោះ វាក៏មានការរាយការណ៍ ពីការសម្លាប់ក្រៅប្រព័ន្ធតុលាការ ក្រោមប្រតិបត្តិការរបស់ប៉ូលិសទៀតផង ។ បើតាមទិន្នន័យប៉ូលិសហ្វីលីពីន ជនសង្ស័យពាក់ព័ន្ធគ្រឿងញៀនជិតបួននាក់ ត្រូវបានសម្លាប់។ ការផ្តើមនីតិវិធីពិនិត្យ និងវាយតម្លៃជាបឋមលើករណីគ្រឿងញៀនពីសំណាក់រដ្ឋអាជ្ញា ICC ធ្វើឲ្យហ្វីលីពីនក្លាយជារដ្ឋអាស៊ីអាគ្នេយ៍ទីមួយ ដែលត្រូវតុលាការព្រហ្មទណ្ឌអន្តរជាតិស៊ើបអង្កេត។ លោក ឌូទើតេ បានប្រតិកម្មយ៉ាងខ្លាំងនឹងរឿងនេះ ព្រោះករណីឧក្រិដ្ឋកម្មក៏កើតឡើងនៅរដ្ឋអាស៊ីផ្សេងទៀតដែរ។ លោកនិយាយថា ការសម្លាប់រង្គាលកើតមានច្រើនណាស់នៅអាស៊ី បែរជាតុលាការចោទលោកម្នាក់ទៅវិញ។ យោងតាមទីភ្នាក់ងារព័ត៌មាន AFP ក្នុងកម្មវិធីដោយឡែកមួយទៀត ប្រធានធិបតីហ្វីលីពីនដែលតែងប្រើពាក្យអសុរោះវាយបកលើអ្នករិះគន់ បានគំរាមដើរចេញពីតុលាការអន្តរជាតិទៅទៀត។ លោកបានព្រមានលោកស្រីរដ្ឋអាជ្ញា ICC ចំៗថា លោកស្រីនឹងទទួលកម្មផលមិនខាន។ នីតិវិធីបឋមរបស់ ICC ខាងលើ នឹងជួយរដ្ឋអាជ្ញាកំណត់ថា ករណីនេះធ្លាក់ចូលយុត្តាធិការតុលាការឬអត់។ នីតិវិធីនេះអាចឈានដល់ការស៊ើបអង្កេតពេញលេញ និងការចោទប្រកាន់ផ្លូវការតែម្ដង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1614.txt

សម្តីរដ្ឋមន្ត្រីការបរទេសអាមេរិកលោក រិច ធីល័រសិនកន្លងមកពាក់ព័ន្ធតួនាទីចិននៅក្នុងទ្វីបអាហ្វ្រិកខុសដាច់ឆ្ងាយពីការពិត ហើយការព្យាយាមរបស់អាមេរិកក្នុងការបង្ខូចឈ្មោះចិននោះជារឿងមួយគួរឲ្យអៀនខ្មាសផង។ នេះជាការលើកឡើងរបស់ឯកអគ្គរដ្ឋទូតចិនប្រចាំប្រទេសអាហ្វ្រិកខាងត្បូងលោក Lin Songtian កាលពីសប្តាហ៍មុន។

លោក Lin Songtian បាននិយាយថា ៖«ប្រមុខការទូតអាមេរិកបានជ្រើសរើសកន្លែងខុស និងប្រធានបទខុសដើម្បីប្រឆាំងចិន។ សុំទោសផងដែលនិយាយបែបនេះព្រោះវាជាការធ្វើឲ្យខ្លួនឯងអាម៉ាសទៅវិញទេ»។ ក្នងពេលដែលលោក ធីល័សិន បញ្ចប់ទស្សនកិច្ចរបស់ខ្លួននៅអាហ្វ្រិក ប្រធានាធិបតី ដូណាល់ ត្រាំ បានសម្រេចដកហូតតំណែងលោក និងចង់តែងតាំងប្រធានស្ថាប័ន CIA លោក Mike Pompeo ជំនួយវិញផង។ លោក ធីល័រសិនបានផ្ទេរតួនាទី និងភារកិច្ចរបស់ខ្លួនទៅឲ្យអនុរដ្ឋមន្ត្រី John Sullivan ហើយអាណត្តិរបស់លោកនឹងចប់ត្រឹមថ្ងៃ ៣១ ខែមីនាខាងមុខ។ ការទាមទារផ្លាស់ប្តូរតំណែងមន្ត្រីកំពូលនេះភ្លាមៗបែបនេះបានបង្កឲ្យមានការងឿងឆ្ងល់ ហើយវាក៏បង្ហាញពីបញ្ហាក្នុងដំណើរទស្សនកិច្ចរបស់លោកទៅអាហ្វ្រិកដូចគ្នា។ ក្នុងពេលទស្សនកិច្ចនោះលោក ធីល័រសិន បានលើកឡើងពីបញ្ហាជាច្រើន និងចោទប្រកាន់ទំនាក់ទំនងចិនអាហ្វ្រិកដោយគ្មានភស្តុតាងច្បាស់លាស់ឡើយ។ ការលើកឡើងរបស់មន្ត្រីអាមេរិកនេះធ្វើឲ្យមានការប្រតិកម្មតបខ្លាំងពីសារព័ត៌មានធំៗរបស់ចិន និង អាហ្វ្រិកផងដែរ។ មន្ត្រីទូតចិនខាងលើកត់សម្គាល់បន្ថែមថា ប្រជាជនអាហ្វ្រិកដឹងច្បាស់ និងស្ថិតក្នុងតួនាទីល្អបំផុតដែលអាចនិយាយបានថា តើទំនាក់ទំនងរវាងចិន និងអាហ្វ្រិកនោះវាល្អឬអាក្រក់។ លោកបន្ថែមថា ក្នុងនាមលោកជាមន្ត្រីទូតជើងចាស់ លោកដឹងថា ចំណងទំនាក់ទំនងរវាងអាហ្វ្រិកនិងចិនមានយូរអង្វែងមកហើយ ហើយគោលនយោបាយការបទេសរបស់ចិនចំពោះអាហ្វ្រិក និងអ្វីដែលចិនចង់សម្រេចនោះវាស្របគ្នាល្អណាស់។ ប្រជាប្រិយភាពចិនកើនឡើងនៅអាហ្វ្រិកមិនមែនកើតឡើងដោយគ្មានហេតុផលឡើយ ប៉ុន្តែវាកើតឡើងពីការគោរពគ្នា និងការដាក់ចេញសកម្មភាពចម្បងរបស់ចិនក្នុងការជួយប្រទេសអាហ្វ្រិកក្នុងការបង្កើតសន្តិភាព និងការអភិវឌ្ឍ។ ដោយសារការប្រឹងប្រែងរួមគ្នានេះហើយ ចិនមិនមែនត្រឹមតែជាដៃគូពាណិជ្ជកម្មធំបំផុតរបស់អាហ្វ្រិកអស់ប្រាំបួនឆ្នាំប៉ុណ្ណោះទេ តែចិនក៏ជាប្រភពសំខាន់បំផុតនៃការវិនិយោគ និងអ្នកទេសចរដូចគ្នា។ លោក Lin Songtian យល់ឃើញថា ប្រជាជនអាហ្វ្រិកដឹង និងកោតសរសើរអ្វីដែលរដ្ឋាភិបាលចិន និងប្រជាជនចិនបានធ្វើសម្រាប់ពួកគេ។ ចិនបានរួមចំណែកក្នុងការជួយកសាងហេដ្ឋារចនាសម្ព័ន្ធរបស់អាហ្វ្រិក និងវិស័យឧស្សាហកម្មដែលសុទ្ធសឹងជាកម្លាំងចលករដែលជួយជំរុញការលូតលាស់នៃតំបន់ និងជីវភាពប្រជាជនដូចគ្នា។ លោក Lin Songtian បានបន្ថែមថា រដ្ឋាភិបាលចិនកំពុងប្រឹងប្រែងធ្វើយ៉ាងណាធានាថា ទំហំវិនិយោគរាប់រយពាន់លានដុល្លារ និងគម្រោងដែលខ្លួនគាំទ្រអាចបង្កើតឱកាសនិងប្រយោជន៍សង្គម និងសេដ្ឋកិច្ចដែលជួយដល់សហគមន៍តាមមូលដ្ឋាន និងជួយឲ្យពួកគេមានលទ្ធភាពក្នុងការបង្កើនជីវភាពនិងដោះស្រាយបំណុលដែលមានបានផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1615.txt

សកម្មជនអង្គការសិទ្ធិមនុស្សហ្វីលីពីន បានប្រកាសត្រៀមសហការជាមួយនឹងតុលាការព្រហ្មទណ្ឌកម្មអន្តរជាតិ ដើម្បីពិនិត្យ និងវិនិច្ឆ័យលើសង្គ្រាមគ្រឿងញៀនរបស់លោកប្រធានាធិបតីហ្វីលីពីន រ៉ូឌ្រីហ្គូ ឌូទើតេ ។ ក្រុមសិទ្ធិមនុស្សក្នុងស្រុកនេះដែរ ក៏បានទទូចឲ្យស្ថាប័នសាធារណៈរបស់ហ្វីលីពីនចូលរួមក្នុងនីតិវិធីផងដែរ ។

«ស្នងការសិទ្ធិមនុស្ស បានត្រៀមខ្លួនរួចជាស្រេចហើយក្នុងការជួយសម្រួលមធ្យោបាយនានាជាមួយនឹងក្រុមការងាររបស់តុលាការព្រហ្មទណ្ឌអន្តរជាតិ ប្រសិនបើមានសំណើពីតុលាការ ។ រដ្ឋាភិបាលហ្វីលីពីន ក្នុងនាមជាភាគីនៃលក្ខន្តិកៈក្រុងរ៉ូម ត្រូវមានការកាតព្វកិច្ចសហការជាមួយនឹង ICC»។ នេះជាសេចក្តីថ្លែងការណ៍ប្រធានសិទ្ធិមនុស្សប្រចាំហ្វីលីពីន លោក Jose Luis Gascon នៅថ្ងៃទី១០ កុម្ភៈ ។ តាមភ្នាក់ងារព័ត៌មាន AFP ប្រធានសិទ្ធិមនុស្សរូបនេះ ក៏បានថ្លែងសំណូមពរសុំកិច្ចសហការជាមួយនឹងស្ថាប័នប៉ូលិស ក៏ដូចជាក្រសួងយុត្តិធម៌ហ្វីលីពីនដើម្បីធ្វើការរួមគ្នាជាមួយនឹងតុលាការព្រហ្មទណ្ឌអន្តរជាតិ នៅក្នុងដំណាក់ពិនិត្យជាបឋម ថាតើលោកប្រធានាធិបតី រ៉ូឌ្រីហ្គី ឌូទើតេ ពិតជាបានប្រព្រឹត្តបទល្មើសប្រឆាំងមនុស្សជាតិ តាមរយៈសង្គ្រាមគ្រឿងញៀនរបស់លោកឬយ៉ាងណា ។ សេចក្តីថ្លែងការណ៍របស់ប្រធានសិទ្ធិមនុស្សរូបនេះ ធ្វើឡើងបន្ទាប់ពីរដ្ឋអាជ្ញាតុលាការព្រហ្មទណ្ឌអន្តរជាតិ នៅថ្ងៃ៨ កុម្ភៈ បានប្រកាសជាផ្លូវការក្នុងការពិនិត្យ និងវិនិច្ឆ័យជាបឋមលើសកម្មភាពពាក់ព័ន្ធរបស់លោកឌូទើតេនៅក្នុងយុទ្ធនាការលុបបំបាត់គ្រឿងញៀន ដែលលោកប្រធានាធិបតី ហៅថា សង្គ្រាមប្រឆាំងគ្រឿងញៀននោះ ។ បញ្ហានេះ មិនបានធ្វើឲ្យលោកប្រធានាធិបតីហ្វីលីពីន ឌូទើតេ មានការតក់ស្លុតអ្វីឡើយ ដ្បិតកន្លងមក លោក តែងតែអះអាងហើយថា គ្រប់យ៉ាងដែលលោកបានធ្វើតាមរយៈសង្គ្រាមគ្រឿងញៀននោះ គ្រាន់តែដើម្បីឲ្យក្មេងជំនាន់ក្រោយ ត្រូវបាត់បង់អនាគតរបស់ពួកគេដោយសារតែគ្រឿងញៀន ។ តបនឹងការនឹងការប្រកាសរបស់រដ្ឋអាជ្ញា លោក ឌូទើតេ បានលើកឡើងជាថ្មីពីលទ្ធភាពរបស់លោកក្នុងការនាំហ្វីលីពីន ចេញពីតុលាការព្រហ្មទណ្ឌទៀតផង ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1616.txt

ប្រធានាធិបតីអាមេរិក ដូណាល់ ត្រាំ កោតសរសើរ និងមានសុទិដ្ឋានិយមចំពោះការវិវត្តស្ថានការណ៍ឧបទ្វីបកូរ៉េ ក្រោយលោក គីម ជុងអ៊ុន បង្ហាញឆន្ទៈចង់ចរចាជាមួយអាមេរិកលើការបោះបង់អាវុធនុយក្លេអ៊ែរ។ យ៉ាងណាក៏ដោយ ប្រធានាធិបតីរូបនេះនៅតែមិនទាន់ទុកចិត្ត និងនៅប្រុងប្រយ័ត្នចំពោះការសន្យារបស់របបដឹកនាំក្រុងព្យុងយ៉ាងនៅឡើយ។

ភ្លាមៗក្រោយទទួលដំណឹងថា មេដឹកនាំកូរ៉េខាងជើងចង់ជួបចរចា និងអាចឈានទៅបោះបង់អាវុធនុយក្លេអ៊ែរផង លោក ដូណាល់ ត្រាំ បានសរសេរបង្ហោះតាមគណនី

article_1617.txt

ប្រធានាធិបតីកូរ៉េខាងត្បូង មូន ចេអ៊ីន នៅថ្ងៃទី១០ ខែកុម្ភៈ បានជួបជាមួយប្រតិភូកូរ៉េខាងជើងដែលចូលរួមក្នុងកម្មវិធីបើកព្រឹត្តិការណ៍អូឡាំពិករដូវរងាឆ្នាំ២០១៨ ។ លោក មូន ចេអ៊ីន បានអង្គុយទល់មុខប្រធានសភាកូរ៉េខាងជើង គីម យ៉ុងណាម និងប្អូនស្រីមេដឹកនាំកំពូលកូរ៉េខាងជើង លោកស្រី គីម យ៉ូចុង នៅឯវិមានប្រធានាធិបតី Cheong Wa Dae ក្នុងរដ្ឋធានីសេអ៊ូល។ គេមិនទាន់ពីព័ត៌មានលម្អិតជុំវិញជំនួបនេះនៅឡើយទេ។

ប្រតិភូកូរ៉េខាងជើងដឹកនាំដោយលោក គីម យ៉ុងណាម និងអមដំណើរដោយលោកស្រី គីម យ៉ូចុង ប្អូនស្រីដ៏មានឥទ្ធិពលរបស់លោក គីម ជុងអ៊ុន បានទៅដល់កូរ៉េខាងត្បូងនៅរសៀលថ្ងៃទី៩ ខែកុម្ភៈ ដើម្បីចូលរួមក្នុងព្រឹត្តិការណ៍អូឡាំពិកនៅទីក្រុងព្យុងឆាង។ វត្តមានលោកស្រី គីម យ៉ូចុង ដែលជាអនុប្រធានគណៈឃោសនាបក្សកាន់អំណាចកូរ៉េខាងជើង បានទាក់ទាញក្រសែភ្នែកគេឯងយ៉ាងខ្លាំង ព្រោះជាមនុស្សត្រកូល គីម ទីមួយ ដែលជាន់ទឹកដីកូរ៉េខាងត្បូង។ ប្រធានាធិបតីកូរ៉េខាងត្បូង មូន ចេអ៊ីន បានស្វាគមន៍លោក គីម យ៉ុងណាម នៅឯពិធីជប់លាងសម្រាប់មេដឹកនាំពិភពលោកដែលចូលរួមពិធីបើកកីឡាំអូឡាំពិករដូវរងា ដែលធ្វើឡើងពីថ្ងៃទី៩ ដល់ថ្ងៃទី២៥ ខែកុម្ភៈ។ លោក មូន ចេអ៊ីន ក៏បានចាប់ដៃស្វាគមន៍លោកស្រី គីម យ៉ូងចុង ដែលមានទឹកមុខរីករាយ អំឡុងពេលកម្មវិធីបើកព្រឹត្តិការណ៍កាលពីយប់ថ្ងៃទី៩ ក្រោមអាកាសធាតុត្រជាក់ក្រោមសូន្យ។ ប្រតិភូកូរ៉េខាងជើង បានអង្គុយពីក្រោមអនុប្រធានាធិបតីអាមេរិក ម៉ៃ ផេន ។ ក្រោយបញ្ចប់កម្មវិធីបើកហើយនោះ លោក មូន ចេអ៊ីន ដែលមាននយោបាយទន់ភ្ល់នដាក់កូរ៉េខាជើង ក៏បន្តជូបពិភាក្សាជាលក្ខណៈទ្វេភាគីជាមួយប្រតិភូជាន់ខ្ពស់កូរ៉េខាងជើងនៅវិមានប្រធានាធិបតី Cheong Wa Dae ទៀត។ នេះជាជំនួបកម្ររវាងមេដឹកនាំកូរ៉េទាំងពីរក្នុងរយៈពេល១៨ឆ្នាំ។ ទោះជាលោក គីម យ៉ុងណាម មិនមែនជាអ្នកកាន់អំណាចពិតប្រាកដក្ដី តែលោកក៏ជាមនុស្សមានឥទ្ធិពលខ្លាំងមួយដែរ។ តាមពិតទៅ ការណ៍ដែលកូរ៉េខាងជើងបញ្ជូនលោកស្រី គីម យ៉ូចុង ទៅកាន់កូរ៉េខាងជើងលើកនេះ ពិតជារឿងគួរឲ្យភ្ញាក់ផ្អើល។ គេជឿថា ស្ត្រីដ៏មានឥទ្ធិពលមួយនេះអាចនាំសាររបស់បងប្រុសខ្លួនទៅឲ្យប្រធានាធិបតីកូរ៉េខាងត្បូង។ ក្នុងដំណើរទៅកូរ៉េខាងត្បូងលើកនេះ លោកស្រី គីម យ៉ូចុង បានបង្ហាញទឹកមុខរីករាយ និងញញឺមជាប់ជានិច្ច។ សូមបញ្ជាក់ថា មេដឹកនាំកូរ៉េទាំងពីរបានជួបគ្នាចំនួនពីរលើករួចហើយ ចាប់តាំងពីចប់សង្គ្រាមឆ្នាំ១៩៥០ ដល់ឆ្នាំ១៩៥៣ មក។ អតីតប្រធានាធិបតីកូរ៉េខាងត្បូង គីម ដេជុង បានជួបជាមួយអតីតមេដឹកនាំកូរ៉េខាងជើង គីម ជុងអ៊ីល ក្នុងឆ្នាំ២០០០ នៅទីក្រុងព្យុងយ៉ាង ដែលនោះជាជំនួបលើកដំបូងបង្អស់រវាងមេដឹកនាំកូរ៉េ។ មកដល់ឆ្នាំ២០០៧ អតីតប្រធានាធិបតី រ៉ូ មូយុន ក៏ជួបជាមួយលោក គីម ជុងអ៊ីល ម្ដងទៀតនៅទឹកដីកូរ៉េខាងជើងដដែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1618.txt

ប្រមុខសិទ្ធិមនុស្សអង្គការសហប្រជាជាតិ បានសម្តែងការព្រួយបារម្ភពីការអនុវត្តគោលនយោបាយរឹតត្បិត និងចង្អៀតចង្អល់របស់ប្រមុខដឹកនាំកំពូលហ្វីលីពីន ។ ប្រមុខសិទ្ធិមនុស្សថែមទាំងហៅការប្រើប្រាស់ពាក្យសម្តីអាក្រក់របស់មេដឹកនាំហ្វីលីពីន ដូចទៅនឹងមនុស្សគ្មានការអប់រំយ៉ាងដូច្នេះឯង ។

នាសន្និសីទសារព័ត៌មានថ្ងៃ៩ មីនា ឧត្តមស្នងការសិទ្ធិមនុស្សអង្គការសហប្រជាជាតិ លោក ហ្សេដ រ៉ាអាដ អាល់ហ៊ូសេន ( Zeid Ra'ad Al Hussein) បានប្រតិកម្មខ្លាំងទៅនឹងចំណាត់ការរបស់រដ្ឋាភិបាលលោកប្រធានាធិបតី រ៉ូឌ្រីហ្គោ ឌូទើតេ ( Rodrigo Duterte) ដែលមិនស្វាគមន៍ និងថែមទាំងដាក់គោលដៅទៅលើមន្ត្រីជំនាញរបស់អង្គការសហប្រជាជាតិក្នុងការបំពេញបេសកកម្មការងារនៅទីនោះផង។ ប្រតិកម្មរបស់ប្រមុខសិទ្ធិមនុស្សអង្គការសហប្រជាជាតិរូបនេះ ធ្វើឡើងតបទៅនឹងការដាក់បញ្ចូលឈ្មោះ មន្ត្រីជំនាញជនជាតិភាគតិចរបស់អង្គការសហប្រជាជាតិ Victoria Tauli-Corpuz ទៅក្នុងបញ្ជីក្រុមភេរវជន និងប្រកាសមិនសហការលើការស៊ើបអង្កេតរបស់អ្នករាយការណ៍សិទ្ធិមនុស្សអង្គការសហប្រជាជាតិ លោកស្រី Agnes Callamard លើសំណុំសង្គ្រាមគ្រឿងញៀន របស់ហ្វីលីពីន ។ ខណៈថ្លែងឲ្យក្រុមប្រឹក្សាសិទ្ធិមនុស្សមានចំណាត់ការតបទៅនឹងរដ្ឋាភិបាលហ្វីលីពីន នាសន្និសីទសារព័ត៌មានដដែលនោះ លោកឧត្តមស្នងការ បានសម្តែងការហួសចិត្តចំពោះលោកឌូទើតេយ៉ាងដូច្នេះថា៖« វាគឺរឿងដែលគួរឲ្យខ្មាស ដែលប្រធានាធិបតីប្រទេសមួយ អាចប្រើប្រាស់ភាសាស្មោគគ្រោកទៅកាន់អ្នករាយការណ៍សិទ្ធិមនុស្ស ដែលទទួលបានការគោរពពីសហគមន៍អន្តរជាតិនោះ» ។ គួរជម្រាបផងដែរថា គិចចាប់ពីការឡើងកាន់អំណាចជាប្រធានាធិបតីហ្វីលីពីនមក លោក ឌូទើតេ កម្រនឹងប្រើប្រាស់ភាសាល្អជាមួយនឹងបណ្តាស្ថាប័ន ឬឥស្សរជនជាន់ខ្ពស់ នៅពេលដែលលោកប្រតិកម្មក្នុងរឿងអ្វីមួយ ។ សូម្បីអតីតអគ្គលេខាធិការអង្គការសហប្រជាតិ បាន គីមូន និងអតីតប្រធានាធិបតីអាមេរិក លោក ប៉ារ៉ាក់ អូបាម៉ា ក៏ធ្លាប់រងការប្រមាថពីរូបលោកដែរ ។ គួរកត់សម្គាល់នោះ អ្វីដែលធ្វើឲ្យរបបដឹកនាំរបស់លោកប្រធានាធិបតី ឌូទើតេ មានចំណុចថ្នាំងថ្នាក់ច្រើនជាមួយនឹងអង្គការ ជាពិសេសលើវិស័យសិទ្ធិមនុស្សនោះ ក៏ព្រោះតែបញ្ហា សង្គ្រាមគ្រឿងញៀននោះឯង ។ តាមរបាយការណ៍របស់មន្ត្រីជំនាញអង្គការសហប្រជាជាតិ មានជនសង្ស័យ និងឈ្មួញគ្រឿងញៀនរាប់ពាន់នាក់ ត្រូវបានសម្លាប់ក្រោមប្រតិបត្តិការ និងបញ្ជារបស់លោក ឌូទើតេ ៕ អត្ថបទទាក់ទង ឌូទើតេ ផ្តាំប៉ូលិសទាហាន មិនឲ្យសហការជាមួយមន្ត្រី UN ដែលស៊ើបអង្កេត រឿងសង្គ្រាមគ្រឿងញៀន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1619.txt

នៅថ្ងៃទី១៧ ខែមីនា លោក ស៊ី ជិនភីង បានជាប់ឆ្នោតធ្វើជាប្រធានាធិបតីចិនសម្រាប់អាណត្តិទីពីរ។ លោក ស៊ី ជិនភីង ទទួលបានសំឡេងគាំទ្រឯកច្ឆន្ទពីសមាជិកសភាប្រជាជនក្នុងកិច្ចប្រជុំដែលធ្វើនៅវិមានប្រជាជនក្នុងរដ្ឋធានីប៉េកាំង។ តំណែងអនុប្រធានាធិបតីបានធ្លាក់លើលោក វ៉ាង ឈីសាន មនុស្សជំនិតរបស់លោក ស៊ី ដែលធ្លាប់ដឹកនាំយុទ្ធនាការបោសសម្អាតអំពើពុករលួយកាលពីឆ្នាំ២០១២ ដល់ឆ្នាំ២០១៧ ។

ដូចការរំពឹងទុក លោក ស៊ី ជិនភីង បន្តកាន់កាប់កៅអីប្រធានាធិបតីចិនសម្រាប់អាណត្តិ៥ឆ្នាំលើកទី២ គ្មានសំឡេងប្រឆាំង និងគ្មានគូប្រជែងក្នុងការបោះឆ្នោតអំឡុងពេលកិច្ចប្រជុំសភានៅថ្ងៃទី១៧ ខែមីនា ខណៈសម្ព័៍ន្ធមិត្តរបស់លោក គឺលោក វ៉ាង ឈីសាន ជាប់ឆ្នោតជាអនុប្រធានាធិបតី។ សមាជិកសភាចំនួន២៩៧០នាក់បានបោះឆ្នោតគាំទ្រលោក ស៊ី ជិនភីង ឯលោក វ៉ាង ទទួលសំឡេងគាំទ្រចំនួន២៩៦៩ និងប្រឆាំង១សំឡេង។ ក្រោយជាប់ឆ្នោតជាប្រធានាធិបតី លោក ស៊ី ជិនភីង ក៏បានស្បថចំពោះមុខសមាជិកសភាទាំងអស់ដែរ។ នេះជាលើកទីមួយដែលមេដឹកនាំចិនស្បថស្បែជាសាធារណៈបែបនេះ។ បើតាមទីភ្នាក់ងារព័ត៌មាន Xinhua ប្រធានាធិបតីរូបនេះស្បថថា លោកនឹងគោរពតាមរដ្ឋធម្មនុញ្ញ ការពារដ្ឋធម្មនុញ្ញ និងបំពេញតួនាទីរបស់ខ្លួនឲ្យបានពេញលេញ។ បន្ទាប់ពីប្រធានាធិបតី លោក វ៉ាង ក៏បានស្បថចូលកាន់តំណែងអនុប្រធានាធិបតីរបស់ខ្លួនដែរ។ អត្ថបទទាក់ទង លោក ស៊ី ជិនភីង នឹងកាន់អំណាចយូរ ប៉ុន្តែមិនមែនមួយជីវិត ការជាប់ឆ្នោតរបស់លោក ស៊ី មិនមែនជារឿងគួរភ្ញាក់ផ្អើលឡើយ។ អ្វីគួរឲ្យភ្ញាក់ផ្អើលនោះ គឺវត្តមានលោក វ៉ាង ឯណោះទេ។ លោក វ៉ាង បានចូលនិវត្តន៍កាលពីមហាសន្និបាតបក្សឆ្នាំ២០១៧ និងមិនមានតួនាទីអ្វីក្នុងបក្សឡើយ។ ជាមនុស្សជំនិតរបស់លោក ស៊ី អតីតសមាជិកជាន់ខ្ពស់បក្សកុម្មុយនីស្តចិនរូបនេះ ធ្លាប់ទទួលខុសត្រូវលើការងារកម្ចាត់អំពើពុករលួយក្នុងបក្សតាំងពីមន្ត្រីថ្នាក់ខ្ពស់ រហូតដល់មន្ត្រីថ្នាក់ទាប។ ជាមួយនឹងការវិលត្រឡប់ចូលឆាកនយោបាយ និងកាន់តំណែងដល់ទៅអនុប្រធានាធិបតីនេះ លោក វ៉ាង រំពឹងថា នឹងជួយលោក ស៊ី ក្នុងការងារការបរទេស ជាពិសេសដោះស្រាយទំនាក់ទំនងជាមួយអាមេរិកតែម្ដង។ តាមពិតទៅ តំណែងអនុប្រធានាធិបតីនេះមិនមានអំណាចអ្វីទេ តែដោយសារលោក ស៊ី ជាអ្នកនៅពីក្រោយនោះ លោក វ៉ាង នឹងមានឥទ្ធិពលក្នុងកិច្ចការការទូតរបស់ចិន ខុសពីអនុប្រធានាធិបតីមុនៗ។ ក្រៅពីតំណែងប្រធានាធិបតី លោក ស៊ី ក៏ជាប់ឆ្នោតជាប្រធានគណៈកម្មការយោធាមជ្ឈិមដ៏មានអំណាចផងដែរ។ ដោយឡែកក្នុងកិច្ចប្រជុំដដែលនេះ លោក លី ចាន់ស៊ូ មនុស្សជំនិតម្នាក់ទៀតរបស់លោក ស៊ី ក៏ជាប់ឆ្នោតជាឯកច្ឆន្ទក្លាយជាប្រធានសភាប្រជាជនចិនដែរ។ សមាជិកសភាចិនក៏បានអនុម័តផែនការកែទម្រង់រចនាសម្ព័ន្ធរដ្ឋាភិបាលដែលបានកាត់បន្ថយក្រសួង អង្គភាពជាច្រើនដើម្បីប្រសិទ្ធភាពការងារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_162.txt

ប្រធានាធិបតីកូរ៉េខាងត្បូង លោក យូន សុកយ៉ល បានប្រកាសនៅថ្ងៃទី១២ ខែធ្នូ បដិសេធមិនចុះចេញពីតំណែង និងតស៊ូប្រឆាំងនឹងការដកតំណែង និងបទចោទនៃការបះបោរប្រឆាំងរដ្ឋាភិបាល។ ផ្ទុយពីអតីតប្រមុខការពារជាតិ លោក យូន បានចេញមុខការពារការអនុវត្តច្បាប់អាជ្ញាសឹក ថាស្របនឹងការអនុវត្តអភិបាលកិច្ចរដ្ឋាភិបាល។

អត្ថបទទាក់ទង នាយករដ្ឋមន្ត្រី និងបក្សអំណាចប្រជាជន ប្រកាសកាន់កិច្ចការរដ្ឋ ជំនួសលោក យូន ការបោះឆ្នោតព្យួរតំណែងលោក យូន ត្រូវរងចាំ ក្រោយបក្សអំណាចប្រជាជន ដើរចេញពីសភា លោកយូន ចេញមុខសុំទោស និងទទួលខុសត្រូវផ្លូវច្បាប់ក្រោយប្រកាសច្បាប់អាជ្ញាសឹក ប្រធានាធិបតីកូរ៉េខាងត្បូង លោក យូន សុកយ៉ល បានចេញសេចក្ដីប្រកាសជាសាធារណៈជាលើកទីពីរបន្ទាប់ពីដាក់ចេញច្បាប់អាជ្ញាសឹក ទាន់ទិនលើការសម្រេចមិនចុះចេញពីតំណែង។ ក្នុងសេចក្ដីប្រកាស ប្រធានាធិបតីកូរ៉េខាងត្បូងរូបនេះ បានប្រឆាំងនឹងការចុះចេញពីតំណែង ខណៈប៉ូលិស កំពុងពង្រីកការស៊ើបអង្កេតលើច្បាប់អាជ្ញាសឹកដែលលោក យូន បានប្រកាសកាលពីថ្ងៃទី៣ ខែធ្នូ។ «ទោះបីជាខ្ញុំ ត្រូវបានបញ្ចប់តំណែង ឬត្រូវបានស៊ើបអង្កេត, ខ្ញុំ នឹងប្រឆាំងលើសេចក្ដីសម្រេចទាំងនេះ»។ លោក យូន បានសង្កត់ធ្ងន់បែបនេះក្នុងសេចក្ដីប្រកាសសាធារណៈ នៅថ្ងៃទី១២ ខែធ្នូ។ ទាន់ទិននឹងច្បាប់អាជ្ញាសឹក លោក យូន បានអះអាងថា បានប្រើអំណាចជាប្រធានាធិបតីដើម្បីប្រកាសច្បាប់នេះ ក្នុងគោលដៅការពារប្រទេសជាតិ និងស្ដារស្ថានភាពកិច្ចការរដ្ឋ ពីក្រុមប្រឆាំងរដ្ឋាភិបាល។ ស្របពេលជាមួយគ្នា មានប្រជាពលរដ្ឋ តវ៉ាឱ្យមានការដកតំណែងលោក យូន។ ប្រធានបក្សអំណាចប្រជាជន (PPP) លោក Han Dong-hoon ក៏បានតវ៉ាឱ្យដកតំណែងលោក យូន ដូចគ្នា ក្រោយពីប្រកាសកាន់កាប់កិច្ចការរដ្ឋជាមួយលោកនាយករដ្ឋមន្ត្រី កាលពីថ្ងៃទី៨ ខែធ្នូ។ «ក្នុងការបោះឆ្នោតបញ្ចប់តំណែងលោក យូន បន្ទាប់, សមាជិកបក្សរបស់យើង គួរតែចូលក្នុងរដ្ឋសភា និងបោះឆ្នោតស្របតាមការវិនិច្ឆ័យ និងមនសិការរៀងខ្លួន»។ លោក Han Dong-hoon បានប្រកាសបែបនេះ នៅថ្ងៃទី១២ ខែធ្នូ។ លោក Han Dong-hoon បានលើកឡើងថា លោក យូន ក្បត់នឹងសន្យាខ្លួនឯង ដោយពីមុនធ្លាប់ប្រកាសផ្ដល់ការសម្រេចនានាឱ្យបក្ស PPP ជាអ្នកចាត់ចែង។ ប៉ុន្តែឥឡូវ លោក យូន ប្រឆាំងលើការចុះចេញពីតំណែង ដែលជាការសម្រេចរបស់បក្ស។ គួរឱ្យដឹងថា លោក យូន សុកយ៉ល ជាសមាជិកបក្ស PPP។ កាលពីថ្ងៃទី៧ ខែធ្នូ លោក យូន បានចេញមុខសុំទោសជាសាធារណៈជាលើកដំបូងចំពោះការអនុវត្តច្បាប់អាជ្ញាសឹក ដោយព្រមទទួលការដាក់ទោស និងទុកឱ្យគណបក្ស PPP ជាអ្នកចាត់ចែងលើសេចក្ដីសម្រេចនានា។ យ៉ាងណាមិញ កម្លាំងរបស់បក្ស PPP ហាក់មានភាពចម្រូងចម្រាស់ ដ្បិតមានអ្នកខ្លះគាំទ្រឱ្យលោក យូន ចុះពីតំណែង និងមួយចំនួន មានគំនិតផ្សេង។ ក្នុងការបោះឆ្នោតលើសំណើដកតំណែងលោក យូន នៅថ្ងៃទី៧ ខែធ្នូ សមាជិកសភាបក្សកាន់អំណាចភាគច្រើន បានដើរចេញមុនពេលបោះឆ្នោត ដែលធ្វើឱ្យសភាខ្វះកូរ៉ុម។ ទោះជាយ៉ាងនេះក្ដី គណបក្សប្រជាធិបតេយ្យ(DP) ដែលជាបក្សប្រឆាំង បានប្រកាសដាក់សំណើថ្មីមួយទៀតទៅរដ្ឋសភា ដើម្បីបោះឆ្នោតដកតំណែងលោក យូន ឱ្យខានតែបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1620.txt

ប្រធានាធិបតីអាមេរិក ដូណាល់ ត្រាំ បានសម្រេចបណ្តេញរដ្ឋមន្ត្រីការបរទេសរបស់ខ្លួនលោក រិច ធីល័រសិន ពីតំណែងនៅថ្ងៃអង្គារទី ១៣ ខែមីនានេះ។ ពេលនេះលោក ត្រាំ ត្រៀមតែងតាំងប្រធានភ្នាក់ងារចារកម្មស៊ីអាយអេ លោក Mike Pompeo ឲ្យកាន់តំណែងរដ្ឋមន្ត្រីការបរទេសម្តង។

ចុងក្រោយពាក្យចរចាមអារ៉ាមដែលថា លោក ត្រាំ ចង់ដកហូតតំណែងរដ្ឋមន្ត្រីការបរទេសខ្លួនលោក រិច ធីល័រសិន នោះបានក្លាយជាការពិតហើយ។ ប្រធានាធិបតីរូបនេះបានប្រកាសជាផ្លូវការនៅថ្ងៃអង្គារពីការប្តូរតំណែងនេះ ហើយលោកក៏ត្រៀមស្នើតែងតាំងប្រធានទីភ្នាក់ងារចារកម្មមជ្ឈិមស៊ីអាយអេ លោក Mike Pompeo ជារដ្ឋមន្ត្រីការបរទេសថ្មីដែរ។ លោក ត្រាំ បានសរសេរបង្ហោះក្នុងគណនី

article_1621.txt

ប្រធានាធិបតីចិន ស៊ី ជិនភីង បានទាត់ចោលការចោទប្រកាន់លើគម្រោងអភិវឌ្ឍរបស់ចិននៅឯបរទេស ដែលប្រទេសខ្លះអះអាងថា ជាការគំរាមកំហែងលើអធិបតេយ្យប្រទេសទទួលជំនួយចិន។ លោក ស៊ី ជិនភីង និយាយថា គម្រោងរបស់ចិនមិនបានគំរាមកំហែងប្រទេសណាឡើយ។ ទោះជាមិននិយាយចំឈ្មោះប្រទេសណា គេអាចយល់ថា លោកចង់សំដៅអាមេរិក ដែលរិះគន់គម្រោងរបស់ចិននៅលើពិភពលោក ជាពិសេសនៅអាហ្វ្រិក។

នាឱកាសថ្លែងសុន្ទរកថាបិទកិច្ចប្រជុំសភានៅថ្ងៃទី២០ ខែមីនា ប្រធានាធិបតីចិន ស៊ី ជិនភីង បាននិយាយការពារគម្រោងអភិវឌ្ឍរបស់នៅបរទេស ខណៈមានការព្រួយបារម្ភពីប្រទេសមួយចំនួនថា គម្រោងរបស់ចិនបង្កផលប៉ះពាល់ដល់ប្រទេសផ្សេង។ តាមរយៈគំនិតផ្ដួចផ្ដើមខ្សែក្រវាត់ និងផ្លូវ ចិនបានជះលុយរាប់ពាន់លានដុល្លារលើជំនួយ និងគម្រោងកសាងហេដ្ឋារចនាសម្ព័ន្ធធំៗដើម្បីភ្ជាប់អាស៊ី អាហ្វ្រិក អឺរ៉ុប និងតំបន់ផ្សេងទៀត។ យ៉ាងណាមិញ បស្ចិមប្រទេស ជាពិសេសអាមេរិក បានរិះគន់គម្រោងមានទំហំទឹកប្រាក់ខ្ទង់ពាន់លានដុល្លារនេះ។ ជាក់ស្ដែងនៅអាហ្វ្រិក អាមេរិកបានហៅការផ្ដល់ជំនួយរបសចិន គឺជាលើកទឹកចិត្តឲ្យរដ្ឋអាហ្វ្រិកពឹងផ្អែកលើប្រទេសផ្សេង ហើយចុងក្រោយត្រូវជំពាក់គេវ័ណ្ឌក។ លើសពីនេះ អាមេរិកក៏ចោទទៀតថា ជំនួយ ឬគម្រោងអភិវឌ្ឍរបស់ចិន បានគំរាមកំហែងអធិបតេយ្យរបស់ប្រទេសខ្ចីលុយរបស់ខ្លួនទៀតផង។ ចំពោះមុខសមាជិកសភាជិតបីពាន់នាក់ លោក ស៊ី ជិនភីង ដែលទើបជាប់ឆ្នោតជាប្រធានាធិបតីអាណត្តិទីពីរប្រកាសថា គម្រោងអភិវឌ្ឍរបស់ចិននៅបរទេស មិនមែនជាការគំរាមកំហែងប្រទេសណាឡើយ។ ដោយមិនបញ្ចេញឈ្មោះប្រទេសណានោះ លោកប្រធានាធិបតីចិនបញ្ជាក់ថា មានតែប្រទេសដែលចូលចិត្តគំរាមកំហែងគេប៉ុណ្ណោះ ទើបមើលឃើញចិនជាការគំរាមកំហែងលើខ្លួន។ នេះបើតាមការផ្សាយរបស់ទីភ្នាក់ងារព័ត៌មាន AFP ។ ជាមួយគ្នានោះដែរ លោក ស៊ី ជិនភីង ក៏ប្រកាសពីការត្រៀមខ្លួនរបស់ចិនក្នុងការប្រយុទ្ធក្នុងសមរភូមិបង្ហូរឈាមដើម្បីកាន់កាប់តំណែងសក្តិសមនៅលើឆាកអន្តរជាតិ។ គោលដៅរបស់លោក ស៊ី គឺដឹកនាំចិនឲ្យក្លាយជាមហាអំណាចពិភពលោកឡើងវិញ ក្រោយការធ្លាក់ចុះអានុភាពក្នុងប្រវត្តិសាស្ត្រដ៏ជូរចត់របស់ខ្លួនកាលពីប៉ុន្មានសតវត្សរ៍មុន។ លោក ស៊ី បានព្រមានកម្ទេចរាល់ការប៉ុនប៉ងបំបែកបំបាក់ចិនជាចម្រៀកដូចអតីតកាល។ ក្នុងដំណើទៅកាន់កៅអីមហាអំណាចពិភពលោកនោះ លោក ស៊ី បានដាក់ចេញគំនិតផ្ដួចផ្ដើមខ្សែក្រវាត់ និងផ្លូវ ដែលជាគម្រោងដ៏ធំមិនធ្លាប់មាន។ តាមរយៈគម្រោងនេះ ចិនបានពង្រីកតួនាទីរបស់ខ្លួននៅទូទាំងពិភពលោក និងបានអូសទាញប្រទេសជាច្រើននៅអាស៊ី អាហ្វ្រិក និងនៅឯអាមេរិកឡាទីនឲ្យក្លាយជាសម្ព័ន្ធមិត្តជិតស្និទ្ធទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1622.txt

នៅថ្ងៃទី២៦ ខែមករា មហាយក្សចិនបានដាក់ចេញនយោបាយស្ដីពីតំបន់អាក់ទិក ដែលសម្បូរដោយធនធានរ៉ែធម្មជាតិច្រើនប្រភេទ និងឧស្ម័នជាច្រើនរាប់លានម៉ែត្រគូប។ ចិនប្រកាសថា ខ្លួនចង់ចូលរួមគ្រប់គ្រងតំបន់ទឹកកកនេះ ទាញយកផលប្រយោជន៍ផ្នែកសេដ្ឋកិច្ច ប្រកបដោយការទទួលខុសត្រូវ និងការគោរពគ្នាទៅវិញទៅមក។ ការងាកទៅរកតំបន់អាក់ទិកមិនមែនជារឿងចម្លែកឡើយសម្រាប់ចិន ក្នុងការបង្កើតផ្លូវសូត្រទឹកកក ដែលនឹងបើកផ្លូវដល់ការលូកដៃកាន់តែជ្រៅនៅតំបន់នេះ។

មហាយក្សចិនបានបង្កើនសកម្មភាពរបស់ខ្លួនជាខ្លាំងនៅតំបន់អាក់ទិក។ ក្នុងឆ្នាំ២០១៣ ចិន ដែលមិនមែនជារដ្ឋនៅជាប់អាក់ទិក ក្លាយជាប្រទេសសង្កេតការណ៍នៃក្រុមប្រឹក្សាអាក់ទិក ដែលគ្រប់គ្រង់តំបន់សម្បូរធនធានមួយនេះ។ កាណដា ដាណឺម៉ាក ហ្វាំងឡង់ ស៊ុយអែត ន័រវ៉េស រុស្ស៊ី អាមេរិក និងអ៊ីស្លង់ ជាសមាជិកពេញសិទ្ធិក្រុមប្រឹក្សានេះ ប៉ុន្តែសុទ្ធតែមិនទាន់អភិវឌ្ឍតំបន់នេះឲ្យពេញដៃពេញជើងនៅឡើយទេ ក្រៅតែពីគោលដៅវិទ្យាសាស្ត្រ។ ប្រធានាធិបតីចិន ស៊ី ជិនភីង បង្ហើបពីមហិច្ឆតាបង្កើត «ផ្លូវសូត្រទឹកកក» នៅទីក្រុងមូស្គូកាលពីឆ្នាំ២០១៧ ជាមួយនឹងការបញ្ចេញគម្រោងជាមួយរុស្ស៊ីនៅអាក់ទិក។ គម្រោងទាំងនោះនឹងច្របាច់បញ្ចូលជាមួយគម្រោងយុទ្ធសាស្ត្រ «ខ្សែក្រវាត់មួយ និងផ្លូវមួយ» ដែលមានកញ្ចប់ទឹកប្រាក់មហាសាលក្នុងការសាងសង់ហេដ្ឋារចនាសម្ព័ន្ធ សំដៅឲ្យមានការតភ្ជាប់អាស៊ីទៅកាន់អឺរ៉ុប ហើយសព្វថ្ងៃគ្របដណ្ដប់ទៅដល់តំបន់អាហ្វ្រិក និងអាមេរិកឡាទីន។ ការបែងចែកផលប្រយោជន៍ ក្នុងសៀវភៅសស្ដីពីតំបន់អាក់ទិក ចិនបាននិយាយដោយត្រង់ថា ខ្លួនចាប់អារម្មណ៍លើភោគទ្រព្យហូរហៀររបស់តំបន់អាក់ទិក និងសំឡឹងឃើញការអភិវឌ្ឍធនធានរ៉ែ ឧស្ម័ន ថាមពលមិនមែនផូស៊ីល ការនេសាទ និងទេសចរណ៍។ ចិនចង់សហការជាមួយប្រទេសផ្សេងលើការងារអភិវឌ្ឍនេះ ដោយរក្សាប្រពៃណី និងវប្បធម៌របស់ប្រជាជនទាំងអស់រស់នៅតំបន់អាក់ទិក ក៏ដូចជាការពារបរិស្ថានធម្មជាតិនៅមហាសមុទ្រទឹកកក ដែលកំពុងប្រឈមមុខការគំរាមកំហែងរបស់បម្រែបម្រួលអាកាសធាតុ។ ចិនលើកឡើងថា ខ្លួននឹងលើកទឹកចិត្តឲ្យក្រុមហ៊ុនរបស់ខ្លួនកសាងហេដ្ឋារចនាសម្ព័ន្ធ និងដឹកជញ្ជូនទំនិញកាត់តាមតំបន់នេះ ដោយគោរពតាមបញ្ញត្តិមានស្រាប់។ ជាមួយគ្នានោះ ចិនចង់ការពារ អភិវឌ្ឍ និងគ្រប់គ្រងតំបន់អាក់ទិករួមគ្នា ក៏ដូចជាជំរុញកិច្ចសហប្រតិបត្តិការក្នុងតំបន់នេះក្រោមក្របខណ្ឌគំនិតផ្ដួចផ្ដើចខ្សែក្រវ៉ាត់ និងផ្លូវ។ ធនធានរ៉ែច្រើនក្រាស់ក្រែល និងមិនទាន់មាននរណាប៉ះពាល់នោះ នឹងក្លាយជាអាហារបំប៉នយក្សចិន ដែលកំពុងត្រូវការធនធានផ្គត់ផ្គង់តម្រូវការយ៉ាងច្រើន។ គេប៉ាន់ស្មានថា តំបន់សមុទ្រទឹកកកអាក់ទិក មានឧស្ម័នធម្មជាតិចំនួន៣០ភាគរយនៃបរិមាណឧស្ម័នធម្មជាតិដែលមិនទាន់រុករករបស់ពិភពលោក និងមានប្រេង១៣ភាគរយនៃប្រេងមិនទាន់រុករក។ បរិមាណធនធានធម្មជាតដ៏មហាសាលនេះ ពិតជាធ្វើឲ្យស្រក់ទឹកមាត់ខ្លាំង ដើម្បីយកទៅជំរុញសេដ្ឋកិច្ចរបស់ខ្លួន។ ផ្លូវដឹកជញ្ជូនថ្មី ការចេញផ្សាយនយោបាយតំបន់អាក់ទិករបស់មហាយក្សចិន ធ្វើឡើងចំពេលតែម្ដង គឺការឡើងកម្ដៅពិភពលោកក្លាយជាឱកាសរបស់ចិន។ និយាយមួយបែប ចិនចង់ទាញប្រយោជន៍ពីតំបន់នេះ ស្របពេលការរលាយទឹកកកបង្កជាការងាយស្រួលដល់ស្រូបយកធនធានរ៉ែ និងសម្រួលដល់ការធ្វើដំណើររបស់នាវាអំឡុងពេលរដូវក្ដៅ។ ក្រោមទស្សនវិស័យផ្លូវសូត្រទឹកកក ការបង្កើតផ្លូវដឹកជញ្ជូនថ្មី គឺជាកត្តាសំខាន់ទីពីរក្នុងនយោបាយតំបន់អាក់ទិករបស់ចិន។ បច្ចុប្បន្ន ការដឹកជញ្ជូនពីអាស៊ីទៅអឺរ៉ុបតាមផ្លូវទឹកដោយឆ្លងកាត់សមុទ្រចិនខាងត្បូង មហាសមុទ្រឥណ្ឌា និងព្រែកជីកស៊ុយអេ ត្រូវបានចំណាយពេលយូរខែទម្រាំដល់គោលដៅ និងមានប្រឈមច្រើន។ ផ្លូវដឹកជញ្ជូននេះជួបបញ្ហាដោយសារចោរសមុទ្រ មមាញឹកខ្លាំង និងគ្រប់គ្រងដោយគូប្រជែងរបស់ចិនមានអាមេរិក និងឥណ្ឌា។ ប៉ុន្តែគន្លងផ្លូវថ្មីនៅអាក់ទិក ដែលឆ្លងកាត់ច្រកសមុទ្រខាងជើងភ្ជាប់អាស៊ីខាងកើតទៅអឺរ៉ុបកាត់តាមឆ្នេររបស់រុស្ស៊ី មានសុវត្ថិភាពជាង និងចម្ងាយផ្លូវខ្លីជាង។ ការបើកច្រកដឹកជញ្ជូនថ្មីនេះ នឹងកាត់បន្ថយថ្លៃដឹកជញ្ជូន និងពេលវេលាធ្វើដំណើរសំណាក់នាវាពីអាស៊ីទៅអឺរ៉ុបជិត២០ថ្ងៃ។ ប៉ុន្តែច្រកនៅសមុទ្រខាងជើងនោះ ស្ថិតក្រោមការគ្រប់គ្រងរបស់មហាអំណាចមួយទៀត គឺរុស្ស៊ី។ ដូចនេះចិនទំនងជាត្រូវចាប់ដៃជាមួយរុស្ស៊ីដើម្បីសម្រេចគោលដៅ តែនេះមិនមែនជាបញ្ហាឡើយ ព្រោះរុស្ស៊ីក៏ចាប់អារម្មណ៍គំនិតផ្ដួចផ្ដើមរបស់ចិនដែរ។ ការភ្ជាប់គ្នារវាងគម្រោងខ្សែក្រវ៉ាត់ និងផ្លូវរបស់ចិនជាមួយច្រកសមុទ្ររបស់រុស្ស៊ី នឹងផ្ដល់ប្រយោជន៍ធំឲ្យភាគីទាំងសងខាង។ ការពង្រីកឥទ្ធិពល និងបញ្ហាប្រឈម តាមរយៈទស្សនវិស័យបង្កើតផ្លូវសូត្រទឹកកក ចិនកំពុងធ្វើដំណើរសន្សឹមៗដើម្បីពង្រីកឥទ្ធិពលរបស់ខ្លួននៅតំបន់ទឹកកកអាក់ទិក។ តាមពិតទៅ តំបន់អាក់ទិកនេះ មិនស្ថិតក្រោមក្រសែភ្នែកចិនប៉ុន្មានឡើយ ខុសពីតំបន់ផ្សេងទៀតដែលចិនបានបញ្ជ្រាបឥទ្ធិពលខ្លាំង។ ចាប់ពីអាស៊ី អាហ្វ្រិក អាហ្វ្រិក មជ្ឈិមបូព៌ា ទៅដល់អាមេរិកឡាទីន ចិនកំពុងកាន់កាប់តំណែងទីមួយស្ទើរគ្រប់វិស័យទៅហើយ មិនថាការផ្ដល់ជំនួយ ការវិនិយោគក្រៅប្រទេស ឬវប្បធម៌។ យ៉ាងណាមិញ មហិច្ឆតារបស់ចិននៅតំបន់អាក់ទិកនឹងមិនមែនជារឿងងាយស្រួលឡើយ ទាំងទិដ្ឋភាពនយោបាយ និងសេដ្ឋកិច្ច។ ច្បាស់ណាស់ថា ចិនត្រូវតែយកចិត្ត ឬសហការជាមួយជាមួយប្រទេសសមាជិកក្រុមប្រឹក្សាតំបន់អាក់ទិក ដែលមានទាំងអាមេរិក និងទាំងរុស្ស៊ីផង។ ជាមួយរុស្ស៊ី ចិនអាចជួបរឿងងាយស្រួល ព្រោះវត្តមានចិននឹងផ្ដល់ប្រយោជន៍ឲ្យរុស្ស៊ី តែជាមួយអាមេរិក និងប្រទេសលោកខាងលិចផ្សេងទៀត ចិននឹងជួបការលំបាកខ្លាំង។ និយាយពីការរកស៊ីវិញនោះ ក្រុមហ៊ុនចិនទំនងត្រូវចំណាយទុកច្រើន បើចង់កើបប្រាក់ចំណេញពីតំបន់នោះ។ ជាតំបន់ក្រាលដណ្ដប់ដោយផ្ទាំងទឹកកកធំ ហើយក្រាស់ គេត្រូវការនាវាដែលមានបច្ចេកវិទ្យាខ្ពស់ដើម្បីបំបែកដុំទឹកកកទាំងនោះ។ គម្រោងអភិវឌ្ឍទៀតសោត ក៏អាចប្រឈមមុខជាមួយប្រជាជនតំបន់ រដ្ឋាភិបាលក្នុងស្រុកក ព្រមទាំងបញ្ហាបរិស្ថានផង។ នេះគេមិនទាន់និយាយពីឥទ្ធិពលនយោបាយ និងការប្រទាញប្រទង់រវាងមហាអំណាចក្នុងតំបន់ពោរពេញដោយទ្រព្យសម្បត្តិនេះផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1623.txt

ប្រធានាធិបតីអាមេរិក ដូណាល់ ត្រាំ និងមេដឹកនាំកូរ៉េខាងជើង គីម ជុងអ៊ុន នឹងជួបគ្នានៅខែឧសភាខាងមុខ។ ប៉ុន្តែជំនួបប្រវត្តិសាស្ត្រនេះនៅមិនទាន់កំណត់ពេលវេលា និងទីកន្លែងនៅឡើយទេ ខណៈអាមេរិកចង់ឲ្យកូរ៉េខាងជើងបង្ហាញសកម្មភាពជាក់លាក់សិន។ មិនថានៅទីណា ការកំណត់កន្លែងនៃជំនួបពិតជាសំខាន់សម្រាប់ការជជែករវាងលោក ត្រាំ និងលោក គីម ដើម្បីឈានដល់ការលុបបំបាត់នុយក្លេអ៊ែរពីឧបទ្វីបកូរ៉េ។

ជំនួបលើកដំបូងរវាងមេដឹកនាំអាមេរិក និងកូរ៉េខាងជើង នៅមិនទាន់រកកន្លែងរៀបចំនៅឡើយ។ លោក ដូណាល់ ត្រាំ ហោះទៅជួបលោក គីម ជុងអ៊ុន ដល់ព្យុងយ៉ាង ឬលោក គីម ធ្វើដំណើរទៅជួបលោក ត្រាំ ដល់ផ្ទះតែម្ដង ឬជំនួបលើកដំបូងនេះធ្វើនៅទឹកដីកណ្ដាលណាមួយ? រឿងសំខាន់ គឺទីតាំងនៃជំនួបនេះ នឹងក្លាយជាសារបើកផ្លូវដល់លទ្ធផលនៃជំនួបនេះ។ ខាងក្រោមជាទីតាំងមួយចំនួនដែលអាចធ្វើម្ចាស់ផ្ទះជំនួបត្រាំ-គីម ។ តំបន់គ្មានកងទ័ព (DMZ)៖ តំបន់គ្មានកងទ័ពដែលខណ្ឌចែកកូរ៉េទាំងពីរ គឺជាជម្រើសល្អប្រសើរសម្រាប់ជំនួបដំបូងរវាងមេដឹកនាំអាមេរិក និងកូរ៉េខាងជើង។ ហើយវាកាន់តែប្រសើរទៅទៀតសម្រាប់លោក គីម ជុងអ៊ុន ដែលមិនធ្លាប់ធ្វើដំណើរទៅក្រៅប្រទេសម្ដងសោះនោះ។ តំបន់សន្តិសុខរួមនៃភូមិប៉ាន់មុនជុម មានសម្ភារគ្រប់គ្រាន់ដើម្បីធ្វើម្ចាស់ផ្ទះបាន។ ទីក្រុងហ្សឺណែវ៖ និយាយពីអព្យាក្រឹតនោះ ទំនងជាគ្មានទីក្រុងណាសក្តិសមជាងទីក្រុងហ្សឺណែវរបស់ស្វ៊ីសឡើយ។ លោក ត្រាំ និងលោក គីម អាចជួបជជែកគ្នានៅស្នាក់ការរបស់អង្គការសហប្រជាជាតិបានដោយស្រួល។ លើសពីនេះ មេដឹកនាំកូរ៉េខាងជើងក៏អាចធ្វើដំណើរទៅកាន់ប្រទេសដែលខ្លួនធ្លាប់រៀនសូត្រកាលពីក្មេងផងដែរ។ រដ្ឋធានីប៉េកាំង៖ ប៉េកាំងធ្លាប់ធ្វើម្ចាស់កិច្ចប្រជុំ៦ភាគីស្ដីពីនុយក្លេអ៊ែរកូរ៉េខាងជើង។ ដូចនេះទីក្រុងនេះក៏អាចធ្វើជាម្ចាស់ផ្ទះជំនួបត្រាំ-គីម បានដែរ។ បេក្ខភាពក្រុងប៉េកាំង ជម្រើសល្អសម្រាប់លោក គីម ជុងអ៊ុន ព្រោះជិតផ្ទះខ្លួនឯងផង មានសុវត្ថិភាពផង ហើយចិនជាមិត្តល្អរបស់កូរ៉េខាងជើងស្រាប់ផង។ កន្លងមក ចិនក៏ធ្លាប់ទទូចឲ្យអាមេរិកជជែកផ្ទាល់ជាមួយកូរ៉េខាងជើងដែរ។ ទីក្រុងស្តុកខុល៖ ទីក្រុងស្តុកខុលរបស់ស៊ុយអែត ក៏អាចរៀបចំការជួបគ្នារបស់លោក ត្រាំ និងលោក គីម ព្រោះស៊ុយអែតមានឈ្មោះជាប្រទេសកណ្ដាលដែរ។ អ្វីគួរចាប់អារម្មណ៍នោះ ស្ថានទូតស៊ុយអែតនៅកូរ៉េខាងជើង បានជួយអាមេរិកជាច្រើន ជាពិសេសក្នុងចរចាស្ដីពីជនជាតិអាមេរិកជាប់ឃុំខ្លួននៅកូរ៉េខាងជើងតែម្ដង។ លោក ត្រាំ ក៏ធ្លាប់និយាយថា ស៊ុយអែតពិតជាបានជួយច្រើនណាស់។ ទីក្រុងសេអ៊ូល៖ ជំនួបប្រវត្តិសាស្ត្ររបស់មេដឹកនាំអាមេរិក និងកូរ៉េខាងជើង ទំនងជាមិនអាចកើតមានឡើយ បើគ្មានកូរ៉េខាងត្បូងជួយ ហើយមន្ត្រីកូរ៉េខាងត្បូងជាអ្នកប្រកាសជំនួបនេះទៅទៀត។ នេះមានន័យថា រដ្ឋធានីសេអ៊ូល អាចជាម្ចាស់ផ្ទះជំនួបនេះដែរ។ យ៉ាងណា ទំនាក់ទំនងជិតស្និទ្ធរវាងអាមេរិក និងកូរ៉េខាងត្បូង ទំនងជាឧបសគ្គសម្រាប់ក្រុងសេអ៊ូល។ ទីក្រុងញូវយ៉ក៖ ស្នាក់ការធំអង្គការសហប្រជាជាតិនៅទីក្រុងញូវយ៉ក អាចចាត់ទុកកន្លែងអាព្យាក្រឹតមួយដែរ។ ខណៈដែលមេដឹកនាំកូរ៉េខាងជើងជាប់ទណ្ឌកម្មមិនអាចជាន់ទឹកដីអាមេរិក ដំណើរទៅកាន់ទីក្រុងញូវយ៉កមិនមែនជារឿងលំបាកឡើយ។ ដំណើរទៅអាមេរិក ក៏ជារឿងល្អសម្រាប់លោក គីម ជុងអ៊ុន ព្រោះអាចជួបតារាបាល់បោះ Rodman ដែលជាមិត្តភក្តិរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1624.txt

សភាអាល្លឺម៉ង់សម្រេចបោះឆ្នោតផ្តល់សេចក្តីទុកចិត្តឲ្យលោកស្រី អែនជេឡា មឺហ្គែល ធ្វើជាអធិការបតីអាល្លឺម៉ង់ក្នុងអាណត្តិទីបួននៅថ្ងៃពុធទី ១៤ ខែមីនានេះ។ ការបោះឆ្នោតជ្រើសរើសប្រមុខរដ្ឋាភិបាលថ្មីនេះធ្វើឡើង ក្រោយអ្នកនយោបាយអាល្លឺម៉ង់ដោះស្រាយវិបត្តិជាប់គាំងនយោបាយដែលអូសបន្លាយរយៈពេលប្រហែលកន្លះឆ្នាំ មកនេះដោយជោគជ័យ។

ចុងក្រោយ នៅថ្ងៃពុធ ទី ១៤ ខែមីនានេះ លោកស្រី អែនជេឡា មឺហ្គែល ត្រូវបានសភាអាល្លឺម៉ង់បោះឆ្នោតគាំទ្រជាអធិការបតីជាថ្មីទៀតសម្រាប់អាណត្តិទីបួន ដោយសំឡេងគាំទ្រ ៣៦៤ ទល់ ៣១៥ សំឡេង ខណៈដែលសមាជិកសភាប្រាំបួននាក់ផ្សេងទៀតបោះឆ្នោតអនុប្បវាទ។ យោងតាមទីភ្នាក់ងារព័ត៌មាន AFP ក្រោយការបោះឆ្នោតនេះ លោកស្រី មឺហ្គែល ត្រូវទទួលបានការតែងតាំងជាផ្លូវការពីប្រធានាធិបតី Frank-Walter Steinmeier មុនពេលលោកស្រីស្បថចូលកាន់តំណែងនៅថ្ងៃនេះនោះ។ ពេលបោះឆ្នោតក្នុងសភាជាន់ទាប Bundestag លោកស្រីបាននិយាយដូច្នេះ៖ «ខ្ញុំទទួលយកការបោះឆ្នោតនេះ»។ បន្ទាប់មកគេលឺសូរសំឡេងហ៊ោរ និងទះដៃអបអរសាទរលោកស្រីផងដែរ ហើយស្វាមីលោកស្រី លោក Joachim Sauer និងម្តាយលោកស្រីដែលមានវ័យ ៨៩ ឆ្នាំលោកស្រី Herlind Kasner ក៏ស្ថិតនៅក្នុងចំណោមនោះដែរ។ តាមពិតទៅសមាជិកសភាចាប់ផ្តើមបោះឆ្នោតផ្តល់សេចក្តីទុកចិត្តដល់លោកស្រី ក្រោយពេលដែលវិបត្តិជាប់គាំងនយោបាយដែលមានរយៈពេលប្រហែលកន្លះឆ្នាំនោះត្រូវបានដោះស្រាយចប់សព្វគ្រប់ ក្រោយការឯកភាពគ្នាបង្កើតរដ្ឋាភិបាលចម្រុះ។ ការបោះឆ្នោតខែកញ្ញា គណបក្សស្តាំនិយមដែលប្រើប្រាស់គោលនយោបាយប្រជាឧបាយ (Populist) បានកើនប្រជាប្រិយភាពគួរឲ្យកត់សម្គាល ដែលធ្វើឲ្យគណបក្សដទៃផ្សេងទៀតនោះចុះខ្សោយ ហើយក៏ធ្វើឲ្យបក្សលោកស្រី មឺហ្គែល សហភាពប្រជាធិបតេយ្យគ្រឹស្ត (CDU) បាត់បង់សំឡេងភាគច្រើនដែលធ្លាប់មានផងដែរ។ ដូច្នេះហើយបានជាលោកស្រីត្រូវបង្ខំចិត្តមកចងសម្ព័ន្ធមិត្តជាមួយគណបក្សកណ្តាលនិយមលម្អៀងឆ្វេង សង្គមប្រជាធិបតេយ្យ (SDP) នោះដើម្បីឈានទៅបង្កើតរដ្ឋាភិបាលរួមគ្នា។ គេបារម្ភថា រដ្ឋាភិបាលចម្រុះនេះអាចនឹងបែកបាក់គ្នាផងនៅពេលណាមួយខាងមុខ មុនចប់អាណត្តិ។ ក្រោយពីស្បថចូលកាន់តំណែងជាថ្មីហើយ លោកស្រី នឹងធ្វើដំណើរទៅកាន់ក្រុងប៉ារីសដើម្បីជួបជាមួយប្រធានាធិបតីបារាំងលោក អេម៉ានុយអែល ម៉ាក្រុង ដោយមេដឹកនាំទាំងពីរនឹងជជែកពីផែនការកែទម្រង់សហភាពអឺរ៉ុបមុនកិច្ចប្រជុំកំពូលក្រុមប្រឹក្សាអឺរ៉ុបផង។ ម៉ាក្រុង ធ្លាប់ព្រមានថា បើអាល្លឺម៉ង់មិនចូលរួមក្នុងការជំរុញការកែទម្រង់អឺរ៉ុបទេ គម្រោងកែទម្រង់សហភាអឺរ៉ុបរបស់លោកនឹងអាចបរាជ័យផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1625.txt

តាមសំណើរបស់ប្រធានាធិបតី ដូណាល់ ត្រាំ មន្ទីរបញ្ចកោណបានសម្រេចចិត្តរៀបចំក្បួនព្យុហយាត្រាយោធាដ៏ធំមួយនៅខែវិច្ឆិកាខាងមុខ។ ប៉ុន្តែ គេនឹងមិនឃើញវត្តមានរថក្រោះបើកកាត់ផ្លូវក្នុងរដ្ឋធានីវ៉ាស៊ីនតោនឡើយ ដោយក្រសួងការពារជាតិអាមេរិកយល់ថា រថក្រោះដែលមានទម្ងន់ធ្ងន់ទាំងនោះ អាចបំផ្លាញផ្លូវក្នុងទីក្រុងបាន។ ជំនួសមកវិញ យោធាអាមេរិកនឹងបង្អួតកម្លាំងអាកាសរបស់ខ្លួនឲ្យបានសម្បើម។

ក្បួនព្យុហយាត្រាកងទ័ពដែលលោកប្រធានាធិបតី ដូណាល់ ត្រាំ ប្រាថ្នាចង់បាន នឹងធ្វើនៅថ្ងៃទី១១ ខែវិច្ឆិកា ដែលជាថ្ងៃរំឭកគុណអតីតយុទ្ធជនអាមេរិក។ នេះបើតាមកំណត់ហេតុស្ដីពីគោលការណ៍សម្រាប់ក្បួនយោធារបស់មន្ទីរបញ្ចកោណផ្សាយនៅថ្ងៃទី៩ ខែមីនា។ ក្បួនព្យុហយាត្រានេះ នឹងធ្វើដំណើរឆ្លងកាត់ផ្លូវសំខាន់ៗពីសេតវិមាន ទៅកាន់វិមានកាពីតូល ដោយមានវត្តមានយោធាអាមេរិកជាច្រើនអង្គភាព។ យ៉ាងណាមិញ លោក ត្រាំ មិនអាចទស្សនារថក្រោះក្នុងព្រឹត្តិការណ៍ខាងលើនេះឡើយ។ មន្ទីរបញ្ចកោណបានសម្រេចចិត្តបង្ហាញតែរថពាសដែកប្រើប្រាស់កងប៉ុណ្ណោះ និងបានដករថក្រោះចេញ ដើម្បីកាត់បន្ថយផលប៉ះពាល់លើផ្លូវក្នុងទីក្រុងវ៉ាស៊ីនតោនឲ្យបានជាអតិបរមា។ ទោះគ្មានរថក្រោះ លោក ត្រាំ អាចទស្សនាជក់ចិត្តកម្លាំងទ័ពអាកាសអាមេរិកវិញ ព្រោះខាងក្រសួងការពារជាតិអាមេរិកបានណែនាំឲ្យបញ្ចូលសព្វាវុធផ្លូវអាកាសជាច្រើនមុខ។ បើតាមទីភ្នាក់ងារព័ត៌មាន Reuters ក្បួនព្យុហយាត្រាយោធាលើកនេះ នឹងផ្ដោតសំខាន់លើការរួមចំណែករបស់អតីតយុទ្ធជនអាមេរិកចាប់តាំងពីសង្គ្រាមបដិវត្តន៍មក។ ប៉ុន្តែគម្រោងបង្ហាញឥទ្ធិពលយោធានេះ រងការរិះគន់យ៉ាងខ្លាំង ដោយក្រុមអ្នកប្រឆាំងលើកឡើងថា វាជារឿងមិនចាំបាច់ និងខាតលុយអត់ប្រយោជន៍ ខណៈដែលក្រសួងការពារជាតិអាមេរិកកំពុងត្រូវការលុយដើម្បីទប់ទល់ការចំណាយផ្នែកយោធានោះ។ ការបង្ហាញអានុភាពយោធាតាមរយៈការដង្ហែរក្បួន គឺជារឿងកម្របំផុតនៅអាមេរិក ទោះជាវាជារឿងធម្មតានៅតាមប្រទេសមួយចំនួនដើម្បីអបអរជោគជ័យ ឬសម្ញែងកម្លាំងយោធាក្ដី។ ព្រឹត្តិការណ៍បែបនេះ កើតមានចុងក្រោយបំផុតនៅអាមេរិក គឺនៅឆ្នាំ១៩៩១ នៅពេលដែលកម្លាំងយោធាអាមេរិកដើរក្បួនដើម្បីសាទរជោគជ័យក្នុងសង្គ្រាមនៅឈូងសមុទ្រពែរ្ស។ មកដល់សម័យកាលលោក ត្រាំ ប្រធានាធិបតីរូបនេះបានបំផុសគំនិតបង្ហាញសមត្ថភាពយោធានេះជាថ្មី ក្នុងន័យបង្ហាញពីពិភពលោកពីអ្វីដែលយោធាអាមេរិកមាន។ លោក ត្រាំ កាន់តែពុះកញ្ជ្រោលចង់ឃើញក្បួនព្យុហយាត្រាយោធាកាន់តែខ្លាំង នៅពេលលោកបានឃើញការដង្ហែរក្បួនរបស់យោធាបារាំងកាលពីឆ្នាំ២០១៧ ។ ក្រោយមក លោកក៏ចេញបញ្ជាឲ្យក្រសួងការពារជាតិរៀបចំគម្រោងដង្ហែរទ្រង់ទ្រាយធំដូចបារាំងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1626.txt

ប្រធានាធិបតីអាមេរិក ដូណាល់ ត្រាំ ហាក់មិនខ្វល់់ខ្វាយអ្វីឡើយនឹងការផ្ទុះសង្គ្រាមពាណិជ្ជកម្ម ក្រោយការដំឡើងនាំចូលពន្ធលើដែក និងអាលុយមីយញ៉ូម។ លោក ត្រាំ គ្រោងប្រកាសដំឡើងពន្ធនាំចូលផលិតផលទាំងពីរនៅសប្ដាហ៍ក្រោយ ដែលរឿងនេះធ្វើឲ្យដៃគូពាណិជ្ជកម្មធំៗរបស់អាមេរិកមានអឺរ៉ុប ចិន ជប៉ុន តវ៉ាយ៉ាងខ្លាំង។ ប្រធានាធិបតីអាមេរិកហាក់ត្រៀមរួចស្រេចដើម្បីប្រយុទ្ធក្នុងសង្គ្រាមដែលបម្រុងនឹងផ្ទុះនោះ។

ផែនការដំឡើងពន្ធនាំចូល២៥ភាគរយលើដែក និង១០ភាគរយលើផលិតផលអាលុយមីញ៉ូមពីសំណាក់រដ្ឋបាលប្រធានាធិបតី ដូណាល់ ត្រាំ កំពុងធ្វើឲ្យពិភពលោករង្គើយខ្លាំង និងស្ថិតនៅលើដំណើរទៅកាន់សង្គ្រាមពាណិជ្ជកម្ម។ សហភាពអឺរ៉ុប កាណាដា បារាំង ចិន និងជប៉ុន សុទ្ធតែបានព្រមានពីគ្រោះថ្នាក់ បើលោក ត្រាំ ពិតជាប្រកាសបង្កើនពន្ធនាំចូលលើផលិតផលឧស្សាហកម្មដ៏សំខាន់ទាំងពីរ។ សហភាពអឺរ៉ុបបានលើកឡើងពីលទ្ធភាពក្នុងការចាត់វិធានការតបវិញ ខណៈបារាំងចាត់ទុកការដំឡើងពន្ធខ្ពស់បែបនេះជារឿងមិនអាចទទទួលបានយកឡើយ។ ចិន ដែលនាំចូលដែកទៅទីផ្សារអាមេរិកដែរនោះ បានទទូចឲ្យរដ្ឋបាលក្រុងវ៉ាស៊ីនតោនរក្សាការអត់ធ្មត់។ ចំណែកឯកាណាដាវិញ ក៏បានព្រមានទុកមុនដែរថា បើផលិតផលខ្លួនរងផលប៉ះពាល់ដោយសារចំណាត់ការរបស់លោក ត្រាំ កាណាដាក៏មិននៅស្ងៀមដែរ។ ការគំរាមឆ្លើយតបរបស់ប្រទេសផលិតដែក និងអាលុយមីញ៉ូមធំៗនេះ ធ្វើឲ្យគេបារម្ភថា សង្គ្រាមពាណិជ្ជកម្មអាចផ្ទុះឡើងមិនខាន។ យ៉ាងណាមិញ លោកប្រធានាធិបតី ត្រាំ ដូចជាមិនបារម្ភឡើយ ហើយបានផ្ញើសារស្វាគមន៍ជម្លោះក្នុងវិស័យពាណិជ្ជកម្មនេះទៅទៀត។ នៅថ្ងៃទី២ ខែមីនា លោក ត្រាំ បានប្រើប្រាស់បណ្ដាញសង្គម

article_1627.txt

។ ប្រជាជនព្រុយណេម្នាក់ៗ មានចំណូលមធ្យមប្រចាំឆ្នាំជាង ពីរម៉ឺនដុល្លារអាមេរិក ឯណោះ។ យ៉ាងណាក៏ដោយ ប្រទេសដែលសម្បូរហូរហៀរដោយប្រេង និងឧស្ម័ននេះកំពុងប្រឈមបញ្ហាច្រើន ដោយសារសេដ្ឋកិច្ចខ្លួនពឹងផ្អែកខ្លាំងលើការនាំប្រេងចេញ ហើយណាមួយភាពចម្រុះនៃចរន្តចំណូលសេដ្ឋកិច្ចជាតិនៅមានកម្រិតទៀត។

សេដ្ឋកិច្ចព្រុយណេចាប់ផ្តើមរង្គោះរង្គើខ្លាំង ដោយសារតម្លៃប្រេងឆៅនៅលើទីផ្សារអន្តរជាតិធ្លាក់ចុះគំហុកចាប់ពីឆ្នាំ ២០១៥ មកនោះ។ ថ្វីបើសេដ្ឋកិច្ចព្រុយណេមិនពឹងផ្អែកទាំងស្រុងលើប្រេងឆៅ និងឧស្ម័នក៏ដោយ ក៏ធនធានធម្មជាតិនេះមានចំណែកសំខាន់ក្នុងការធានាការលូតលាស់នៃសេដ្ឋកិច្ចរដ្ឋមួយនេះដែរ។ ឆ្នាំ ២០១៧ ផលិតផលក្នុងស្រុកសរុប របស់ព្រុយណេធ្លាក់ចុះរហូតដល់ ៣,៦ ភាគរយប្រៀបធៀបនឹងឆ្នាំ ២០១៦ ដែលវាជាសញ្ញាអវិជ្ជមានមួយ។ ការធ្លាក់ចុះផលិតផលក្នុងស្រុកសរុបនេះបណ្តាលមកពីការធ្លាក់ចុះនៃតម្លៃប្រេងឆៅ។ ដោយសារចំណូលធ្លាក់ចុះ រដ្ឋាភិបាលព្រុយណេស្នើ អនុម័តកញ្ចប់ថវិកា សម្រាប់ឆ្នាំ ២០១៧-២០១៨ ដែលមានទំហំត្រឹម ៥,៣ ពាន់លានដុល្លារព្រុយណេ ទាបជាងទំហំថវិកាឆ្នាំ ២០១៦-២០១៧ រហូតដល់ ៣០០ លានដុល្លារព្រុយណេឯណោះ។ ការបន្ថយកញ្ចប់ថវិកាសម្រាប់ចាយវាយឆ្នាំ ជាបន្តបន្ទាប់នេះក៏ដោយសារចំណូលរដ្ឋាភិបាលធ្លាក់ចុះដែរ។ ចំណូលរបស់រដ្ឋាភិបាលឆ្នាំ ២០១៧-២០១៨ មានទំហំប្រមាណ ៣,៤៥ ពាន់លានដុល្លារព្រុយណេក្នុងនោះថវិកាដែលបានមកការនាំចេញប្រេងមានទំហំ ២,៥០៩ ពាន់លាន និងចំណូលមិនមែនប្រេងមានទំហំ ៩៤១,៣៣ លានដុល្លារព្រុយណេ។ រដ្ឋមន្ត្រីប្រចាំការនៅការិយាល័យនាយករដ្ឋមន្ត្រីលោក Abdul Rahman បានបញ្ជាក់ថា ថ្វីត្បិតតែឱនភាពសេដ្ឋកិច្ចជារឿងអវិជ្ជមានសម្រាប់រដ្ឋាភិបាលក៏ដោយ រដ្ឋាភិបាលនៅតែមានលទ្ធភាពក្នុងការដោះស្រាយបញ្ហាប្រឈមដែលបង្កដោយការយឺតយ៉ាវនៃសេដ្ឋកិច្ច និងការធ្លាក់ចុះនៃចំណូលរដ្ឋនេះ។ ហើយរដ្ឋាភិបាលនៅបន្តកំណត់យកការធានាសុខុមាលភាពប្រជាជនជារឿងអាទិភាពដដែល។ យ៉ាងណាមិញ បើតាមការព្យាករ ប្រេង ដែលព្រុយណេមាន អាចប្រើប្រាស់បានក្នុងរយៈពេលប្រហែល ២០ឆ្នាំទៀតប៉ុណ្ណោះដែលវាមានន័យថាព្រុយណេនឹងមិនមានប្រេងសម្រាប់នាំចេញ និងជំរុញកំណើនសេដ្ឋកិច្ចរបស់ខ្លួនទៀតឡើយបន្ទាប់ពីនោះ។ ដូច្នេះព្រុយណេចាំបាច់ត្រូវរៀនរស់ដោយពឹងផ្អែកលើមធ្យោបាយផ្សេងទៀតដើម្បីអភិវឌ្ឍសេដ្ឋកិច្ច និងសង្គមរបស់ខ្លួន។ ១.ដោយទម្លាប់រស់ស្រួល ប្រជាជនព្រុយណេពិបាកសម្របខ្លួននឹងជីវភាពសាមញ្ញ បើទោះបីអាជ្ញាធរព្រុយណេធានាបន្តថែទាំប្រជាពលរដ្ឋក្តីឲ្យរស់ក្នុងភាពសុខស្រួលក្តី បើគ្មានលុយគ្រប់យ៉ាងប្រាកដជានឹងប្រែប្រួល។ ប្រជាជនព្រុយណេឯណោះវិញ ក៏មិនអាចរស់នៅសម្បូរសប្បាយដោយមិនខ្វល់អ្វីដូចមុនដែរ ខណៈអនាគតប្រជាជាតិខ្លួននៅមិនក្នុងស្ថានភាពច្បាស់លាស់នោះ។ ជានិច្ចជាកាលរដ្ឋាភិបាលព្រុយណេក៏បានព្យាយាមក្រើនរម្លឹកប្រជាជនខ្លួនដែរ ដើម្បីឲ្យពួកគេរៀនគិតគូរពីអនាគត និងផ្លាស់ប្តូរទម្លាប់មួយចំនួនដើម្បីសម្របតាមអនាគត។ ប្រជាជនព្រុយណេកើតមកដោយទម្លាប់រស់នៅបែបហ៊ឺហារ និងខ្ជះខ្ជាយបន្តិច។ បើសិនជាកម្រិតជីវភាពនិងចំណូលធ្លាក់ចុះពេលគ្មានប្រេង ប្រជាជនទាំងនោះក៏ពិបាកទម្លាប់ខ្លួនដែរ។ ប្រជាជនព្រុយណេមិនខ្វាយខ្វល់រឿងពន្ធការងារ ឬពន្ធលើដីធ្លីអ្វីទាំងអស់ ហើយពួកគេទទួលបានការអប់រំមិនបង់ថ្លៃដល់កម្រិតសាកលវិទ្យាល័យ បូករួមលើការឧបត្ថម្ភធនច្រើនពីរដ្ឋាភិបាលរួមទាំងការប្រើប្រាស់លំនៅដ្ឋានថែមទៀត។ ប្រជាជនព្រុយណេនៅស្ទក់ មិនសូវស្រវាស្រទេញចង់ធ្វើការងារច្រើនឡើយព្រោះអាងមានរដ្ឋចិញ្ចឹមផ្គត់ផ្គង់ស្ទើរគ្រប់បែបយ៉ាង។ មិនត្រឹមតែប៉ុណ្ណោះពួកគេប្រាថ្នាចូលធ្វើការងារក្នុងវិស័យសាធារណៈប៉ុណ្ណោះ ដោយសារគេរំពឹងទទួលប្រាក់បៀវត្សរ៍ច្រើន និងបុព្វលាភពិសេសច្រើនទៀត។ វាជាបញ្ហាប្រឈមនៅពេលប្រជាជនភាគច្រើននាំគ្នារត់ទៅធ្វើការងាររដ្ឋ ហើយបោះបង់ចោលវិស័យឯកជននោះ។ បើតាមរបាយការណ៍ស្រាវជ្រាវរបស់សារព័ត៌មាន Financial Times ឆ្នាំ ២០១៥ ប្រជាជនព្រុយណេចន្លោះពី៧០ ទៅ ៨០ ភាគរយឯណើដែលត្រូវបានជ្រើសរើសឲ្យបម្រើវិស័យសាធារណៈ។ ប្រជាជនដែលចូលបម្រើការងាររដ្ឋមិនសូវធ្វើការងារពេញដៃពេញជើងឡើយ ហើយខ្លះទៀតតែងព្យាយាមបង្ហាញថាខ្លួនជាប់សែស្រឡាយព្រះចៅស៊ុលតង់។ បើទោះជាគេមិនធ្វើការងារក៏មានប្រាក់បៀវត្សរ៍ជាប្រចាំដែរ ហើយសំខាន់ពួកគេមិនជាប់ពន្ធប្រាក់ចំណូល និងពន្ធផ្សេងទៀតដែរ។ គេសង្កេតឃើញថា កន្លងមក វាមានតែពលករចំណាកស្រុកពីប្រទេសជិតខាងប៉ុណ្ណោះដែលបំពេញចន្លោះការងារឯកជននៅព្រុយណេនោះ។ ដូច្នេះហើយ វាលំបាកនៅពេលដែលព្រុយណេ ត្រូវចាប់ផ្តើមពិពិធកម្មសេដ្ឋកិច្ច និងចាប់ផ្តើមអង្រួនវិស័យឯកជនដើម្បីធានានិរន្តរភាពនៃសេដ្ឋកិច្ចនោះ។ ដើម្បីជំរុញដំណើរការពិពិធកម្មសេដ្ឋកិច្ចជាតិ យុទ្ធសាស្ត្រអភិវឌ្ឍ Wawasan ឆ្នាំ ២០៣៥ ដែលសំដៅដល់ចក្ខុវិស័យថ្មីសម្រាប់បំភ្លឺផ្លូវសម្រាប់ព្រុយណេដើរទៅមុខមុនអស់ប្រេង និងអស់ឧស្ម័ន ត្រូវបានដាក់ចេញដោយមហាក្សត្រព្រុយណេ ដែរ។ ២.ចក្ខុវិស័យ ២០៣៥ ពិតជាអាចសង្គ្រោះសេដ្ឋកិច្ចព្រុយណេ? ព្រះចៅ ហាសាណាល់ ប៊ុលគា ដែលជាប់ឈ្មោះជា ក្សត្រមានទ្រព្យច្រើនបំផុត រហូតដល់ជាង ២០ ពាន់លានដុល្លារអាមេរិកនោះ មានព្រះទ័យព្រួយបារម្ភខ្លាំងពីអនាគតបុរីរដ្ឋដែលប្រកាន់ខ្ជាប់របបរាជានិយមផ្តាច់ការនិងអនុវត្តក្រមព្រហ្មទណ្ឌឥស្លាមមួយនេះ។ ទ្រង់កំពុងបន្តស្វះស្វែងជំរុញឲ្យប្រជាជនរបស់ទ្រង់ខ្វាយខ្វាយពីអនាគតរបស់ខ្លួន និងប្រទេសជាតិទាំងមូលផង និងបន្តស្វែរករកវិធីសាស្ត្របង្កើតចំណូលថ្មីសម្រាប់រដ្ឋផង។ ស្ថិតក្នុងរាជបល្ល័ង្គ ៥០ឆ្នាំ ត្រឹមឆ្នាំ ២០១៧ ហាសាណាល់ ប៊ុលគា បានដាក់ចេញចក្ខុវិស័យដែលពោរពេញដោយមហិច្ឆតាក្នុងការកែទម្រង់សេដ្ឋកិច្ច និងសង្គមព្រុយណេឲ្យស្របតាមការប្រែប្រួលនៃចរន្តសេដ្ឋកិច្ចជាតិ និងធានាការលូតលាស់ប្រកបដោយនិរន្តរភាពនៃបុរីរដ្ឋព្រុយណេនេះ។ ក្រោមចក្ខុវិស័យនេះ ត្រឹមឆ្នាំ ២០៣៥ ព្រុយណេនឹងអាចសម្រេចបាននិរន្តរភាពសេដ្ឋកិច្ចដោយប្រជាជនម្នាក់ៗមានចំណូលមធ្យមប្រចាំឆ្នាំខ្ពស់ស្ថិតនៅលេខរៀងទីដប់លើពិភពលោក។ ដើម្បីសម្រេចគោលដៅនេះ វិស័យអាទិភាពចំនួនបីត្រូវបាន ព្រុយណេដារុយសាឡិម កំណត់ក្នុងផែនការយុទ្ធសាស្ត្រឆ្នាំ ២០៣៥ របស់ខ្លួន ក្នុងនោះមានកែទម្រង់វិស័យអប់រំ កែទម្រង់គោលនយោបាយសេដ្ឋកិច្ច និងគុណភាពនៅក្នុងការរស់នៅរបស់ប្រជាពេលរដ្ឋ (សន្តិសុខសង្គម និងសុខុមាលភាពប្រជាជន)។ ចំពោះវិស័យអប់រំ ព្រះចៅ ហាសាណាល់ ប៊ុលគា ដាក់កំហិតឲ្យមានការអ នុវត្តការពង្រឹងការអប់រំ ពីថ្នាក់ក្រោមពោលគឺកម្រិតបឋមសិក្សា និងគ្រូបង្រៀនផងដែរ។ សម្រាប់ជំហានទីមួយ ត្រឹមឆ្នាំ ២០១៧ សិស្សទាំងនោះយ៉ាងហោចណាស់៩០ភាគរយត្រូវទទួលបានពិន្ទុនៅកម្រិតពី A ទៅ C ហើយសិស្សម្នាក់ៗត្រូវរៀនឲ្យបានតិចបំផុតប្រាំបួនឆ្នាំតាមការកំណត់ក្នុងប្រព័ន្ធអប់រំ។ ចំណែកគ្រួបង្រៀនវិញ ពួកគេត្រូវមានសញ្ញាបត្របរិញ្ញាបត្រ។ ឆ្នាំ ២០១៧ គ្រូបង្រៀនរហូតដល់ ៨០ភាគរយហើយដែលមានសញ្ញាបត្របែបនេះនោះ។ ជំហានទីពីរ ការកែទម្រង់ប្រព័ន្ធអប់រំផ្តោតសំខាន់លើការបង្រៀនដែលមានលក្ខណៈទំនើបដែលអាចមានលទ្ធភាពខ្ពស់ជួយជំរុញសមត្ថភាព និងការសិក្សារបស់សិស្សក្នុងវិស័យបច្ចេកវិទ្យា។ នេះជាយុទ្ធសាស្ត្ររបស់រដ្ឋាភិបាលព្រុយណេក្នុងការផលិតធនធានមនុស្សដែលមានសមត្ថភាពគ្រប់គ្រាន់ដើម្បីធ្វើការងារក្នុងឧស្សាហកម្មប្រេង និងឈប់ពឹងពាក់លើអ្នកជំនាញការបរទេស។ ចំណែកវិស័យសេដ្ឋកិច្ចវិញ ប្រ៊ុយណេផ្តោតសំខាន់លើការធ្វើពិពិធកម្មសេដ្ឋកិច្ចពង្រឹងកិច្ចសហប្រតិបត្តិការវិស័យឯកជន និងសាធារណៈដើម្បីបង្កើនការផលិតក្នុងស្រុក និងនាំចេញ។ ភាពសម្បូរសប្បាយដោយធនធានធម្មជាតិ ធ្វើឲ្យព្រុយណេភ្លេចខ្លួននិងមិនព្យាយាមពង្រឹងសង្វាក់ផលិតកម្មក្នុងស្រុកដើម្បីផលិតផលនាំចេញឡើយ។ ក្រៅពីផលិតកម្ម ព្រុយណេក៏កំពុងដុតដៃដុតជើងពង្រឹងវិស័យសេវាកម្មជាពិសេសវិស័យហិរញ្ញវត្ថុនិងធនាគារផងដែរ។ ពាក់ព័ន្ធវិស័យសេដ្ឋកិច្ចដដែល ព្រុយណេក៏ព្យាយាមធ្វើយ៉ាងណាទាក់ទាញវិនិយោគបរទេសឲ្យមកបណ្តាក់ទុនរកស៊ីនៅក្នុងប្រទេសរបស់ខ្លួន។ ចុងឆ្នាំ ២០១៦ ព្រុយណេទទួលបាន ទំហំវិនិយោគបរទេសផ្ទាល់ ដែលមានទំហំសរុប៤,៧ ពាន់លានដុល្លារឯណោះ ។ ហើយអ្វីដែលគួរឲ្យកត់សម្គាល់នោះគឺ ការវិនិយោគដែលព្រុយណេទទួលបានជាផ្នែកមួយនៃការវិនិយោគក្នុងសហគមន៍អាស៊ានផងដែរ។ គេអាចនិយាយបានថា ក្នុងនាមជាសមាជិកនៃសហគមន៍សេដ្ឋកិច្ចអាស៊ាន ព្រុយណេពឹងផ្អែកសំខាន់លើអាស៊ាន ហើយបុរីរដ្ឋនេះមានលទ្ធភាពខ្ពស់ក្នុងការទាក់ទាញការវិនិយោគពីក្នុងតំបន់អាស៊ានដូចគ្នា។ ដូច្នេះការពង្រឹងចំណងពាណិជ្ជកម្ម និងសេដ្ឋកិច្ចជាមួយបណ្តារដ្ឋអាស៊ានផងទៀតនោះជារឿងដែលមិនអាចខ្វះបានសម្រាប់ព្រុយណេឡើយ។ យ៉ាងណាក្តី ដើម្បីទទួលជោគជ័យក្នុងការអនុវត្តគោលនយោបាយកែទម្រង់ដ៏ធំនេះ នៅប្រឈមបញ្ហាច្រើន ហើយវាចាំបាច់ត្រូវមានការចូលរួមពីសំណាក់ប្រជាពលរដ្ឋគ្រប់ស្រទាប់វណ្ណៈក្នុងសង្គមព្រុយណេដែរ។ ក្រៅពីកែប្រែទម្លាប់រស់នៅហ៊ឺរហារឬខ្ជីខ្ជារ ប្រជាជនព្រុយណេត្រូវសម្របខ្លួនទៅនឹងការបង់ពន្ធជូនរដ្ឋ។ ជារឿងចៀសមិនផុតឡើយ ដែលរដ្ឋាភិបាលព្រុយណេត្រូវអនុវត្តពន្ធអាចលើចំណូល ឬពន្ធផ្សេងទៀត ព្រោះវាជាប្រភពចំណូលថ្មីដែលធានាការអនុវត្តគោលនយោបាយ និងរក្សាប្រយោជន៍យូរអង្វែងយូរអង្វែងសម្រាប់ប្រជាពលរដ្ឋព្រុយណេផងដែរ។ ប៉ុន្តែ រឿងស្រពេចស្រពិលនោះគឺ គេមិនដឹងថា ប្រជាជនព្រុយណេត្រៀមលក្ខណៈកម្រិតណាដើម្បីទទួលយកការផ្លាស់ប្តូរនេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1628.txt

ប្រមុខការទូតអ៊ីតាលី បានថ្លែងសុទិដ្ឋិនិយមអំពីទំនាក់ទំនងសេដ្ឋកិច្ច និងពាណិជ្ជកម្មជាមួយសមាគមប្រជាជាតិអាស៊ីអាគ្នេយ៍ ។ អ៊ីតាលី ក៏មានគម្រោងក្នុងការជួបជាមួយនឹងប្រទេសអាស៊ានដើម្បីជំរុញទំនាក់ទំនងភាគីទាំងពីរឲ្យកាន់ស៊ីជម្រៅទៀតផង ។

លោករដ្ឋមន្ត្រីការបរទេសអ៊ីតាលី នៅថ្ងៃទី ១០ កុម្ភៈ បានថ្លែងក្នុងជំនួបជាមួយនឹងសមភាគីថៃ លោករដ្ឋមន្ត្រី Don Pramudwinai ថា អ៊ីតាលី នឹងព្យាយាមបង្កើន និងជំរុញទំនាក់ទំនងជាមួយនឹងអាស៊ានលើវិស័យពាណិជ្ជកម្ម ហើយរដ្ឋាភិបាលអ៊ីតាលី នឹងរៀបចំឲ្យមានកិច្ចប្រជុំដែលជាកិច្ចសន្ទនាជាន់ខ្ពស់អ៊ីតាលី-អាស៊ានមួយនៅខែមេសាខាងមុខ ។ នេះបើយោងតាមសារព័ត៌មាន Express India ។ តាមប្រភពព័ត៌មានដដែល ប្រមុខការទូតអ៊ីតាលី ដែលទើបតែបញ្ចប់ដំណើរទស្សនកិច្ចមកកាន់រដ្ឋអាស៊ានបីប្រទេសរួមមាន សិង្ហបុរី ឥណ្ឌូណេស៊ី និងថៃ បានអះអាងថា លោក ពិតជាមានការពេញចិត្តជាខ្លាំងក្នុងការជជែកពីសហប្រតិបត្តិការនយោបាយ និងធុរកិច្ចជាមួយនឹងប្រទេសអាស៊ានទាំងបី ហើយ អ៊ីតាលី ក៏មានការប្តេជ្ញាចិត្តក្នុងការពង្រឹងទំនាក់ទំនងជាមួយនឹងអាស៊ានបន្ថែមទៀតផងដែរ ។ គួរជម្រាបផងដែរថា អាស៊ាន ដែលមានសមាជិកសរុបទាំងអស់ដប់ប្រទេស រួមមាន ព្រុយណេ កម្ពុជា ឥណ្ឌូណេស៊ី ឡាវ ម៉ាឡេស៊ី មីយ៉ាន់ម៉ា ហ្វីលីពីន សិង្ហបុរី ថៃ និងវៀតណាម មានប្រជាជនសរុបទាំងអស់ ជាង៦០០ លាននាក់ ដែលស្មើនឹងផលិតផលសរុប ជាង ២ ទ្រីលានដុល្លារ ។ ការអភិវឌ្ឍនៃអង្គការក្នុងតំបន់មួយនេះ បាននិងកំពុងតែទាក់ទាញដៃគូកាន់តែច្រើនពីបណ្តាប្រទេសក្នុង និងក្រៅតំបន់ ។ មកទល់ពេលនេះ អាស៊ាន មានដៃគូសន្ទនារបស់ខ្លួនដប់ភាគី រួមមាន អូស្ត្រាលី កាណាដា ចិន សហភាពអឺរ៉ុប ឥណ្ឌា ជប៉ុន កូរ៉េខាងត្បូង ណូវែលហ្សេឡង់ រុស្ស៊ី និងអាមេរិក ៕ ប្រភពដើម៖ http://indianexpress.com/ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1629.txt

លោក ធិន ច ប្រធានាធិបតីមីយ៉ាន់ម៉ា ដែលជាដៃស្តាំរបស់លោកស្រី អ៊ុន សានស៊ូជី បានលាលែងពីតំណែងនៅថ្ងៃពុធនេះ បន្ទាប់ពីកាន់តំណែងបាន២ឆ្នាំ។

ហ្វេសប៊ុកផ្លូវការរបស់ប្រធានាធិបតី បានបញ្ជាក់ថា លោកប្រធានាធិបតីមីយ៉ាន់ម៉ា U Htin Kyaw បានលាលែងពីតំណែងនៅថ្ងៃទី២១ ខែមីនា ឆ្នាំ២០១៨ ហើយមេដឹកនាំថ្មី នឹងត្រូវជ្រើសរើសក្នុងអំឡុង៧ថ្ងៃ ដែលជាថ្ងៃធ្វើការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_163.txt

ក្នុងដំណើរព្រះរាជដំណើរទស្សនកិច្ចផ្លូវរដ្ឋទៅកាន់វៀតណាម រយៈពេល ២ថ្ងៃ មេដឹកនាំវៀតណាមបានបញ្ជាក់ពីជំហរច្បាស់ៗ ចំពោះព្រះភក្រ្ត ព្រះករុណា ព្រះបាទ សម្តេច ព្រះបរមនាថ នរោត្តម សីហមុនី ថា វៀតណាមផ្តល់តម្លៃ និងផ្តល់អាទិភាពចម្បងក្នុងការកសាង និងអភិវឌ្ឍន៍ទំនាក់ទំនងជាមួយកម្ពុជា។

អគ្គលេខាធិការបក្សកុម្មុយនិស្តវៀតណាម លោក តូ ឡិម បានចូលក្រាបបង្គំគាល់ និងជួបពិភាក្សាការងារជាមួយព្រះមហាក្សត្រកម្ពុជា នារសៀលថ្ងៃទី២៩ ខែវិច្ឆិកា នៅទីស្នាក់ការគណៈកម្មាធិការមជ្ឈិមបក្ស។ លោក តូ ឡិម បានបញ្ជាក់ថា ព្រះរាជដំណើរទស្សនកិច្ចរបស់ព្រះមហាក្សត្រ ជាព្រឹត្តិការណ៍ដ៏សំខាន់មួយ ជាការរួមចំណែកក្នុងការពង្រឹងបន្ថែមទៀត នូវទំនាក់ទំនងមិត្តភាពជាប្រពៃណី និងកិច្ចសហប្រតិបត្តិការ លើគ្រប់វិស័យរវាងវៀតណាម និងកម្ពុជា។ អគ្គលេខាបក្សរូបនេះ បានអះអាងថា វៀតណាមគាំទ្រចក្ខុវិស័យ និងទិសដៅអភិវឌ្ឍន៍របស់កម្ពុជា ក្នុងដំណាក់កាលថ្មី ដោយសង្កត់ធ្ងន់ថា បក្ស និងរដ្ឋវៀតណាម តែងតែយកចិត្តទុកដាក់ និងផ្តល់អាទិភាពកំពូលក្នុងការកសាង និងអភិវឌ្ឍន៍ទំនាក់ទំនងរវាងប្រទេសទាំងពីរ។ ទន្ទឹមនេះ ព្រះមហាក្សត្រ សីហមុនី ទ្រង់សព្វព្រះរាជហឫទ័យ ក្នុងព្រះរាជដំណើរបំពេញទស្សនកិច្ចផ្លូវរដ្ឋវៀតណាម ដោយទ្រង់មានព្រះបន្ទូលថា ដំណើរទស្សនកិច្ចរបស់អគ្គលេខាធិការបក្ស តូ ឡិម មកកាន់កម្ពុជាក្នុងខែកក្កដា ក្នុងឋានៈជាប្រធានាធិបតី មានសារៈសំខាន់ជាប្រវត្តិសាស្ត្រ រួមចំណែកពង្រឹងទំនាក់ទំនងពិសេសអ្នកជិតខាដ៏ល្អ មិត្តភាពប្រពៃណី កិច្ចសហប្រតិបត្តិការលើគ្រប់វិស័យ និរន្តរភាពយូរអង្វែង រវាងវៀតណាម និងកម្ពុជា។ លោកប្រធានាធិបតី លឿង គឿង បានធ្វើជាអធិបតីក្នុងពិធីព្រះរាជទទួលស្វាគមន៍ព្រះរាជដំណើរ អង្គព្រះមហាក្សត្រកម្ពុជា នៅវិមានប្រធានាធិបតីវៀតណាម។ ក្នុងជំនួបនេះ បន្ទាប់ពីពិធីទទួលបដិសណ្ឋារកិច្ច ប្រមុខរដ្ឋវៀតណាម លោក លឿង គឿង បានអះអាងថា ដំណើរទស្សនកិច្ចរបស់ព្រះមហាក្សត្រ នឹងរួមចំណែកដល់ការអភិវឌ្ឍដ៏រឹងមាំ នៃទំនាក់ទំនងសហប្រតិបត្តិការ រវាងប្រទេសទាំងពីរ ដើម្បីផលប្រយោជន៍នៃការអភិវឌ្ឍន៍ និងវិបុលភាពនៃប្រទេសនីមួយៗ និងរួមចំណែកជាវិជ្ជមានក្នុងការលើកកម្ពស់សន្តិភាព ស្ថិរភាព កិច្ចសហប្រតិបត្តិការ ការអភិវឌ្ឍន៍ក្នុងតំបន់ និងពិភពលោក។ បើតាមការថ្លែងរបស់ប្រធានាធិបតីរូបនេះ វៀតណាមជានិច្ចកាល យកចិត្តទុកដាក់ និងផ្តល់អាទិភាពកំពូល ក្នុងការបង្រួបបង្រួម និងអភិវឌ្ឍន៍ទំនាក់ទំនងជាមួយកម្ពុជា។ ព្រះមហាក្សត្រ សីហមុនី មានព្រះរាជបន្ទូលថា ព្រះអង្គ រួមជាមួយសម្តេច ហ៊ុន សែន ប្រធានព្រឹទ្ធសភា, សម្តេច ឃួន សុដារី ប្រធានរដ្ឋសភា និងសម្តេចនាយករដ្ឋមន្ត្រីហ៊ុន ម៉ាណែត បន្តពង្រឹង និងអភិវឌ្ឍន៍ទំនាក់ទំនងមិត្តភាពជាប្រពៃណី រវាងប្រទេសទាំងពីរ ក៏ដូចជាទំនាក់ទំនងជាបងប្អូនជិតស្និទ្ធ រវាងប្រទេសទាំងពីរ ប្រជាជាតិ។ ភាគីទាំងពីរបានឯកភាព ជំរុញការអភិវឌ្ឍន៍ទំនាក់ទំនងទ្វេភាគីលើគ្រប់វិស័យ រួមទាំងជំរុញការឃោសនា ដើម្បីឱ្យយុវជនជំនាន់ក្រោយនៃប្រទេសទាំងពីរ យល់ដឹងយ៉ាងស៊ីជម្រៅអំពីចំណងមិត្តភាព សាមគ្គីភាព និងការលះបង់គ្នាទៅវិញទៅមក រវាងប្រជាជាតិទាំងពីរ និងបន្តលើកកម្ពស់ ទំនាក់ទំនងមិត្តភាពរវាងវៀតណាម និងកម្ពុជា។ លោក លឿង គឿង បានស្នើឱ្យព្រះមហាក្សត្របន្តយកចិត្តទុកដាក់ និងធ្វើការជាមួយថ្នាក់ដឹកនាំជាន់ខ្ពស់កម្ពុជា ដើម្បីបង្កើតលក្ខខណ្ឌសមស្របសម្រាប់ប្រជាជនដើមកំណើតវៀតណាម ក្នុងការរស់នៅ និងប្រកបអាជីវកម្មដោយស្របច្បាប់នៅកម្ពុជា និងបម្រើការងារ ជាស្ពានមិត្តភាព រវាងប្រទេសទាំងពីរ។ ចំណែកក្នុងជំនួបបង្គំគាល់ព្រះមហាក្សត្រ សីហមុនី នៅទីស្តីការរដ្ឋាភិបាល នាយករដ្ឋមន្រ្តីវៀតណាម លោក ផាម មិញ ជិញ បានអះអាងថា វៀតណាម នឹងប្រឹងប្រែងឱ្យអស់ពីសមត្ថភាព ដើម្បីធ្វើការជាមួយកម្ពុជា ដើម្បីបន្តបណ្តុះទំនាក់ទំនង រវាងប្រទេសទាំងពីរ។ វៀតណាម បានត្រៀមខ្លួនរួចជាស្រេច ក្នុងការគាំទ្រ និងចែករំលែកបទពិសោធន៍ ដើម្បីឲ្យកម្ពុជាអាចរៀបចំកិច្ចប្រជុំកំពូលសហគមន៍ភាសាបារាំងលើកទី២០ នៅឆ្នាំ២០២៦ ដោយជោគជ័យ។ សម្តេចព្រះបាទ នរោត្តម សីហមុនី ចាប់ដៃជាមួយនាយករដ្ឋមន្ត្រីវៀតណាម ។ រូបភាព ៖ Thong tin Chinh phu កម្ពុជា និងវៀតណាម ជាប្រទេសជិតខាងគ្នា ដែលបានសហការយ៉ាងជិតស្និទ្ធ ក្នុងវិស័យ នយោបាយ-ការទូត សន្តិសុខ-ការពារជាតិនាពេលថ្មីៗនេះ។ កិច្ចសហប្រតិបត្តិការពាណិជ្ជ កម្ម និងវិនិយោគ បន្តជាមូលដ្ឋានគ្រឹះសម្រាប់ទំនាក់ទំនង នៃប្រទេសទាំងពីរមានការ អភិវឌ្ឍន៍កាន់តែស៊ីជម្រៅ បង្កើនទំនាក់ទំនងរវាងផលប្រយោជន៍សេដ្ឋកិច្ចរបស់ប្រទេសទាំងពីរ។ បច្ចុប្បន្នមាននិស្សិតកម្ពុជាប្រមាណ ៣ ០០០នាក់ កំពុងសិក្សានៅវៀតណាម និងនិស្សិតវៀតណាមជិត ១០០នាក់ កំពុងសិក្សានៅកម្ពុជា។ នេះបើតាមសារព័ត៌មាន VnExpress។ ព្រះករុណា ព្រះបាទ សម្តេច ព្រះបរមនាថ នរោត្តម សីហមុនី បានយាងបំពេញព្រះរាជ ទស្សនកិច្ចផ្លូវរដ្ឋ នៅវៀតណាម ចាប់ពីថ្ងៃទី ២៨-២៩ ខែវិច្ឆិកា តបតាមការអញ្ជើញរបស់ ប្រធានាធិបតីវៀតណាម លោក លឿង គឿង។ នេះជាដំណើរទស្សនកិច្ចលើកទី៤ នៅប្រទេសវៀតណាមរបស់ព្រះមហាក្សត្រ សីហមុនី ចាប់តាំងពីឡើងគ្រងរាជ្យ។ វៀតណាម-កម្ពុជា បានបង្កើតទំនាក់ទំនងការទូតនៅឆ្នាំ១៩៦៧។ វៀតណាមជាដៃគូ ពាណិជ្ជកម្មធំជាងគេទី៣ របស់កម្ពុជា និងជាដៃគូពាណិជ្ជកម្មធំជាងគេក្នុងអាស៊ាន។ នៅឆ្នាំ២០២៣ ទំហំពាណិជ្ជកម្មវៀតណាម-កម្ពុជានឹងកើនដល់ ៨,៦ពាន់លានដុល្លារ។ ក្នុងរយៈពេល ១០ខែឆ្នាំនេះ ទំហំពាណិជ្ជកម្មឈានដល់ ៨,៣ពាន់លានដុល្លារ កើនឡើង ១៧,៥ភាគរយ បើធៀបនឹងរយៈពេលដូចគ្នាកាលពីឆ្នាំមុន។ វៀតណាមមានគម្រោងវិនិយោគចំនួន ២០៥គម្រោងនៅកម្ពុជា ដែលមានដើមទុនចុះបញ្ជី សរុបចំនួន ២,៩៤ពាន់លានដុល្លារ ដែលជាប់ចំណាត់ថ្នាក់លេខ១ ក្នុងតំបន់អាស៊ាន និងជាប្រទេសកំពូលទាំង៥ ដែលមានការវិនិយោគផ្ទាល់ពីបរទេស ច្រើនជាងគេនៅកម្ពុជា។ កម្ពុជាជាប់ចំណាត់ថ្នាក់លេខ២ ក្នុងចំណោមប្រទេស និងដែនដីចំនួន ៧៩ដែលវៀតណាមបានវិនិយោគនៅបរទេស៕ សម្តេចព្រះបាទ នរោត្តម សីហមុនី ចាប់ដៃជាមួយនាយករដ្ឋមន្ត្រីវៀតណាម ។ រូបភាព ៖ Thong tin Chinh phu អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1630.txt

រដ្ឋាភិបាលក្រុងដាកា បានបង្ហាញពីទុទ្ទិដ្ឋិនិយមលើកិច្ចព្រមព្រៀងបញ្ជូនជនភៀសខ្លួនរ៉ូហ៊ីងយ៉ា ដែលបានធ្វើឡើងជាមួយរដ្ឋាភិបាលក្រុងណៃពិដោរកាលពីចុងឆ្នាំមុន ។ ក្រុងដាកា បានអះអាងថា ជនភៀសខ្លួនរបស់មីយ៉ាន់ម៉ា ហាក់មិនចង់ត្រលប់ទៅកាន់ប្រភពដើមរបស់ពួកគេវិញឡើយ ដ្បិតពួកគេនៅតែ ភ័យខ្លាចថា ពួកគេអាចរងការធ្វើទុក្ខបុកម្នេញពីសំណាក់អាជ្ញាធរនៅទីនោះ ។

រដ្ឋមន្ត្រីហិរញ្ញវត្ថុបង់ក្លាដែសលោក Muhith នៅថ្ងៃ៦ មីនា បានអះអាងថា លោក មិនមានការជឿជាក់ថា ជនភៀសខ្លួនរ៉ូហ៊ីងយ៉ារាប់ម៉ឺននាក់របស់មីយ៉ាន់ម៉ា ដែលកំពុងតែស្នាក់នៅជំរំក្នុងទឹកដីបង់ក្លាដែស បណ្តោះអាសន្ន នឹងវិលត្រលប់ទៅកាន់ទីកន្លែងដើមរបស់ពួកគេវិញ តាមរយៈកិច្ចព្រមព្រៀងរវាងរដ្ឋាភិបាលប្រទេសទាំងពីរឡើយ ។ នេះបើយោងតាមការចុះផ្សាយរបស់ភ្នាក់ងារ AFP ។ លោករដ្ឋមន្ត្រី បានបន្តទៀតថា មានតែជនភៀសខ្លួនមួយចំនួនតូចប៉ុណ្ណោះ ដែលនឹងត្រឡប់ទៅមីយ៉ាន់ម៉ាវិញ ដោយលោក លើកហេតុផលចំនួនពីរ។ ទីមួយ ដោយសារតែរដ្ឋាភិបាលមីយ៉ាន់ម៉ា មានឆន្ទៈទទួលជនភៀសខ្លួនតិចតួច និងទីពីរ ជនភៀសខ្លួន មិនហ៊ានត្រឡប់ទៅកន្លែងដើមវិញឡើយ បើពួកគេនៅតែមិនមានទំនុកចិត្ត និងមានការភ័យខ្លាចចំពោះស្ថានភាពនៅទីនោះ ។ គួរជម្រាបជាថ្មីផងដែរថា តាមរបាយការណ៍របស់ភ្នាក់ងារទទួលបន្ទុកជនភៀសខ្លួនរបស់អង្គការសហប្រជាជាតិ មានជនភៀសខ្លួនរ៉ូហ៊ីងយ៉ា មិនតិចជាងកន្លះលាននាក់ឡើយ បានភៀសខ្លួនចេញពីរដ្ឋ Rakhine របស់មីយ៉ាន់ម៉ាទៅកាន់បង់ក្លាដែស ក្រោយពីមានប្រតិបត្តិការវាយប្រហាររបស់កងកម្លាំងរដ្ឋាភិបាលទៅលើក្រុមឧទ្ទាមនៅទីនោះកាលពីចុងឆ្នាំមុន ។ បើតាមបទសម្ភាសន៍របស់អង្គការសិទ្ធិមនុស្ស ជាមួយជនភៀសខ្លួន ពួកគេភាគច្រើនបានចោទប្រកាន់ថា កងកម្លាំងមីយ៉ាន់ម៉ាបានកំណត់ពួកគេជាគោលដៅ ដោយថែមទាំងបានគំរាមឲ្យពួកគេចាកចេញពីទីនោះ ប្រសិនបើចង់មានជីវិតបន្តទៀត ។ ការរំលោភបំពានសិទ្ធិមនុស្សធ្ងន់ធ្ងរ ដែលរួមមានទាំងការរំលោភ, ការបាត់ខ្លួន និងការបំផ្លាញផ្ទះសម្បែងរបស់ជនភៀសខ្លួន សុទ្ធសឹងតែត្រូវបានបញ្ជាក់នៅក្នុងរបាយការណ៍ នៅក្នុងសំណុំរឿងនេះ ។ អ្វីដែលគួរកត់សម្គាល់នោះ ក្រោមសម្ពាធរបស់សហគមន៍អន្តរជាតិ មីយ៉ាន់ម៉ាបានចុះកិច្ចព្រមព្រៀងមួយជាមួយបង់ក្លាដែស នៅខែវិច្ឆិកា ឆ្នាំមុន ដើម្បីរៀបចំបញ្ជូនជនភៀសខ្លួនទៅកាន់ទីកន្លែងដើមវិញ ។ តែយ៉ាងណា ភាគីមីយ៉ាន់ម៉ា ហាក់នៅមិនទាន់មានការរៀបចំខ្លួនរួចរាល់ដើម្បីទទួលជនភៀសខ្លួនវិញនោះទេ។ ជាក់ស្តែងនោះ តាមរបាយការណ៍សិទ្ធិមនុស្ស មកទល់ពេលនេះ នៅតែមានជនភៀសខ្លួនបន្តចាកចេញពីមីយ៉ាន់ម៉ាទៅកាន់បង់ក្លាដែសដដែល ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1631.txt

ប្រតិភូកូរ៉េខាងជើងត្រឡប់ទៅស្រុកវិញហើយនៅយប់ថ្ងៃទី១១ ខែកុម្ភៈ បន្ទាប់ពីបញ្ចប់ទស្សនកិច្ចបីថ្ងៃនៅកូរ៉េខាងត្បូងដើម្បីចូលរួមបើកព្រឹត្តិការណ៍អូឡាំពិករដូវរងា។ វត្តមានដ៏កម្ររបស់មេដឹកនាំជាន់ខ្ពស់កូរ៉េខាងជើងមានប្រធានសភាលោក គីម យ៉ុងណាម និងលោកស្រី គីម យ៉ូចុង ប្អូនស្រីលោក គីម ជុងអ៊ុន ធ្វើឲ្យទំនាក់ទំនងកូរ៉េទាំងពីរប្រសើរឡើងអំឡុងពេលព្រឹត្តិការណ៍អូឡាំពិកនេះ។ ជាការពិត កូរ៉េខាងជើងបានទទួលប្រយោជន៍ច្រើន ឯកូរ៉េខាងត្បូងក៏រងអម្រែកលើស្មាធ្ងន់ដែរ។

ផ្ដើមចេញពីការថ្លែងសាររបស់មេដឹកនាំកូរ៉េខាងជើង គីម ជុងអ៊ុន នៅថ្ងៃទី១ ខែមករា ស្ថានភាពនៅឧបទ្វីបកូរ៉េបានប្រែប្រួលគួរឲ្យកត់សម្គាល់។ មេដឹកនាំវ័យក្មេងរូបនេះបានប្រកាសបញ្ជូនអត្តពលិកកូរ៉េខាងជើងចូលរួមព្រឹត្តិការណ៍អូឡាំពិករដូវរងាដែលកូរ៉េខាងត្បូងជាម្ចាស់ផ្ទះ និងដាក់សំណើទៅក្រុងសេអ៊ូលឲ្យរៀបចំការចរចាដើម្បីសម្រេចកិច្ចការនេះ។ ក្រោយការចរចាជាច្រើនលើក កូរ៉េខាងជើងក៏មានមុខនៅឯទីក្រុងព្យុងឆាង ដែលជាទីតាំងរៀបចំព្រឹត្តិការណ៍នេះ។ នៅថ្ងៃបើកកម្មវិធីដ៏ធំនេះ កូរ៉េខាងជើងក៏បញ្ជូនប្រតិភូមួយក្រុមមានសមាជិក២២នាក់ឲ្យចូលរួម និងដឹកនាំដោយលោក គីម យ៉ុងណាម។ លោក គីម យ៉ុងណាម ប្រមុខរដ្ឋអត់អំណាចរបស់កូរ៉េខាងជើង គឺជាមន្ត្រីជាន់ខ្ពស់ដំបូងគេដែលធ្វើដំណើរទៅកាន់កូរ៉េខាងត្បូង។ អ្វីគួរឲ្យចាប់អារម្មណ៍ គឺវត្តមានលោកស្រី គីម យ៉ូចុង ប្អូនស្រីលោក គីម ជុងអ៊ុន ដែលជាសមាជិកគ្រួសារត្រកូល គីម ដំបូងគេដែលជាន់ទឹកដីកូរ៉េខាងត្បូងតាំងពីចប់សង្គ្រាមកូរ៉េនៅឆ្នាំ១៩៥៣ ។ ឆ្លើយតបកាយវិការរបស់កូរ៉េខាងជើង កូរ៉េខាងត្បូងបានសម្របសម្រួលបញ្ហាប្រឈមយ៉ាងច្រើនដើម្បីទទួលប្រតិភូ និងអត្តពលិកកូរ៉េខាងជើង។ ក្នុងស្មារតីបង្ហាញការរួបរួម អត្តពលិកកូរ៉េទាំងពីរបានប្រើប្រាស់ទង់តែមួយក្នុងថ្ងៃបើកកម្មវិធី ហើយក្រុមកីឡាហុកគីស្ត្រីកូរ៉េក៏ត្រូវបង្កើតជាប្រវត្តិសាស្ត្រផង។ ជាមួយគ្នានោះ កូរ៉េខាងជើងក៏ស្នើទៅអង្គការសហប្រជាជាតិដើម្បីលើកលែងការហាមឃាត់ការធ្វើដំណើរមន្ត្រីកូរ៉េខាងជើង និងព្យួរការអនុវត្តទណ្ឌកម្មឯតោភាគីផង។ អូឡាំពិករដូវរងា៖ គ្រែតែមួយសុបិនផ្សេងគ្នា ព្រឹត្តិការណ៍អូឡាំពិករដូវរងា ដែលធ្វើឡើងពីថ្ងៃទី៩ ដល់ថ្ងៃទី២៥ ខែកុម្ភៈ មិនត្រឹមតែជាការប្រកួតកីឡាប៉ុណ្ណោះ តែក៏ជាវេទិកាសម្រាប់វិញ្ញាសាការទូតផងដែរ។ ទាំងកូរ៉េខាងត្បូង ទាំងកូរ៉េខាងជើង សុទ្ធតែចង់ប្រើប្រាស់ព្រឹត្តិការណ៍នេះដើម្បីដោះស្រាយការប្រឈមមុខនៅឧបទ្វីបកូរ៉េ ប៉ុន្តែបងប្អូនកូរ៉េទាំងពីរនេះមានគោលដៅផ្សេងគ្នា ប្រយោជន៍ខុសគ្នា ឬនិយាយមួយបែបថា ដេកលើគ្រែតែមួយ សុបិនផ្សេងគ្នា។ សម្រាប់កូរ៉េខាងជើង អូឡាំពិកឆ្នាំ២០១៨ គឺជាឱកាសដើម្បីពង្វាងការចាប់អារម្មណ៍របស់អន្តរជាតិ លើកម្មវិធីនុយក្លេអ៊ែររបស់ខ្លួន និងគេចពីទណ្ឌកម្មអន្តរជាតិបានមួយរយៈពេល។ កូរ៉េខាងជើង ដែលហ៊ុមព័ទ្ធដោយទណ្ឌកម្មសេដ្ឋកិច្ច និងសម្ពាធការទូតជុំជិតនោះ ទំនងបានឆ្លៀតឱកាសនេះ ប្រាប់កូរ៉េខាងត្បូងថា ខ្លួនចង់ឲ្យទំនាក់ទំនងអន្តរកូរ៉េប្រសើរឡើងវិញ។ ការអញ្ជើញ លោក មូន ចេអ៊ីន ទៅទស្សនកិច្ចនៅព្យុងយ៉ាង គឺជាផ្លូវលឿនបំផុត ដើម្បីពង្រឹងទំនាក់ទំនងនៅឧបទ្វីបកូរ៉េ។ ទំនាក់ទំនងល្អប្រសើរជាមួយកូរ៉េខាងត្បូង នឹងជួយឲ្យកូរ៉េខាងជើង ព្រោះតាមមេរៀនកន្លងមក ការផ្ដល់ជំនួយមនុស្សធម៌ និងការធូរស្រាលស្ថានការណ៍ ឧបទ្វីបកូរ៉េក៏តែងកើតឡើងតាមក្រោយដែរ។ ការកាត់បន្ថយភាពតានតឹងនេះ គឺជាគោលដៅសំខាន់របស់កូរ៉េខាងត្បូង ដែលចង់ប្រើការទូតកីឡា ដើម្បីសម្រួលទំនាក់ទំនងទ្វេភាគី។ ក្នុងចិត្តរបស់សេអ៊ូល ការបន្ទន់ឥរិយាបថរបស់ព្យុងយ៉ាង នឹងនាំដល់ការចរចាជាមួយវ៉ាស៊ីនតោនមិនខាន។ កូរ៉េខាងត្បូង៖ ដៃម្ខាងចាប់កូរ៉េខាងជើង ដៃម្ខាងការពារសម្ព័ន្ធភាពជាមួយអាមេរិក មួយក្បាច់របស់កូរ៉េខាងជើង កំពុងធ្វើឲ្យកូរ៉េខាងត្បូងស្ថិតលើផ្លូវដ៏លំបាក និងសែងថ្មដ៏ធ្ងន់លើស្មាដូច្នោះដែរ។ ក្នុងនាមជាប្រេសិតរបស់បងប្រុស លោកស្រី គីម យ៉ូចុង បានប្រគល់លិខិតអញ្ជើញលោក មូន ចេអ៊ីន ទៅទស្សនកិច្ចនៅកូរ៉េខាងជើង។ ការអញ្ជើញនេះ ត្រូវគេមើលឃើញថា ជាយុទ្ធសាស្ត្រព្រួញមួយបាញ់សត្វបី គឺពង្រឹងទំនាក់ទំនងអន្តរកូរ៉េផង បំបែកការហ៊ុមព័ទ្ធអន្តរជាតិផង និងបង្កការរអាក់រអួលក្នុងសម្ព័ន្ធភាពអាមេរិក-កូរ៉េខាងត្បូង-ជប៉ុនផង។ សំណើរបស់លោក គីម ជុងអ៊ុន បានធ្វើឲ្យលោក មូន ចេអ៊ីន ត្រូវសម្រេចចិត្តដោយប្រយ័ត្នប្រយែង។ ពោល គឺលោកត្រូវយកចិត្តកូរ៉េខាងជើង ដើម្បីរក្សាស្ថិរភាពឧបទ្វីបកូរ៉េ និងការពារសម្ព័ន្ធភាពជាមួយអាមេរិក និងសហគមន៍អន្តរជាតិ ក្នុងការដាក់សម្ពាធលើកូរ៉េខាងជើង ជុំវិញកម្មវិធីនុយក្លេអ៊ែរផង។ ការយកចិត្តកូរ៉េខាងជើងខ្លាំងពេក អាចធ្វើឲ្យការប្រឹងប្រែងដាក់សម្ពាធលើរដ្ឋឯកោមួយនេះអសារបង់ តែក៏មិនអាចធ្វើឲ្យមានការឃ្នើសចិត្តដែរ ព្រោះជារឿងលំបាកដែលចង់ឲ្យកូរ៉េខាងជើងទន់ភ្លន់នោះ។ យ៉ាងណាមិញ ការអញ្ជើញលោក មូន ចេអ៊ីន គឺជាឱកាសមាសសម្រាប់កូរ៉េខាងត្បូង ក្នុងការអូសទាញកូរ៉េខាងជើងចូលតុចរចា។ ក្នុងករណីលោក មូន ទៅទីក្រុងព្យុងយ៉ាងមែននោះ ទំនាក់ទំនងកូរ៉េទាំងពីរនឹងប្រសើរឡើង។ តាំងពីដើមមក រដ្ឋាភិបាលក្រុងសេអ៊ូល ចង់ដើរតួឯកដើម្បីដោះស្រាយបញ្ហានុយក្លេអ៊ែរ និងតែងសង្ឃឹមថា ទំនាក់ទំនងល្អជាមួយកូរ៉េខាងជើង នឹងវែកផ្លូវឲ្យមានការជួបចរចាដោយផ្ទាល់ រវាងព្យុងយ៉ាង និងវ៉ាស៊ីនតោន ឬក៏ការចរចា៦ភាគីដែលជាប់គាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1632.txt

អាមេរិកបានរងការរិះគន់ខ្លាំងក្នុងកិច្ចប្រជុំបន្ទាន់ក្រុមប្រឹក្សាសន្តិសុខអង្គការសហប្រជាជាតិស្ដីពីបាតុកម្មនៅអ៊ីរ៉ង់នៅថ្ងៃទី៥ ខែមករា។ សមាជិក្រុមប្រឹក្សាសន្តិសុខខ្លះបានបង្ហាញការមិនពេញចិត្តចំពោះអាមេរិក ដែលស្នើឲ្យកិច្ចប្រជុំបន្ទាន់លើបញ្ហាដែលមិនទាក់ទងសន្តិសុខពិភពលោក ឯរុស្ស៊ីវិញបានហៅសំណើរបស់អាមេរិក ជាការបំពានអំណាច។

ក្រុមប្រឹក្សាសន្តិសុខអង្គការសហប្រជាជាតិ បានកោះប្រជុំបន្ទាន់មួយតាមសំណើរបស់អាមេរិកនៅថ្ងៃទី៥ ខែមករា ដើម្បីជជែកលើបាតុកម្មនៅអ៊ីរ៉ង់។ ក្រុងវ៉ាស៊ីនតោនអះអាងថា ប៉ះពាល់សិទ្ធិមនុស្សយ៉ាងខ្លាំង ព្រោះការបង្ក្រាបរបស់កម្លាំងសន្តិសុខអ៊ីរ៉ង់បង្កឲ្យមានអ្នកស្លាប់ និងរបួសជាច្រើន។ ប៉ុន្តែ បារាំង រុស្ស៊ី និងចិន បានរិះគន់សំណើកោះប្រជុំរបស់អាមេរិក ខណៈរបៀបវារៈ គឺជាបញ្ហាក្នុងស្រុករបស់អ៊ីរ៉ង់សុទ្ធសាធ។ បើតាមទីភ្នាក់ងារព័ត៌មាន Reuters តំណាងរបស់បារាំងលោក Francois Delattre និយាយរិះគន់ដោយមិនចំឈ្មោះអាមេរិកថា បាតុកម្មមិនបានបង្កផលប៉ះពាល់សន្តិសុខ និងសន្តិភាពពិភពលោកឡើយ ទោះជាស្ថានការណ៍ពិតជាគួរឲ្យបារម្ភមែនក្ដី។ លោកក៏ស្នើឲ្យមានការប្រុងប្រយ័ត្នចំពោះការប៉ុនប៉ងនាំយកបញ្ហានៅអ៊ីរ៉ង់ដើម្បីប្រើប្រាស់ជាប្រយោជន៍ផ្ទាល់ខ្លួន ដែលផ្ដល់លទ្ធផលដែលគ្រប់គ្នាមិនចង់បាន។ ចំណែកឯអគ្គរដ្ឋទូតរុស្ស៊ី Vassily Nebenzia បានហៅសំណើរបស់អាមេរិកជាការបំពានអំណាច។ លោក Nebenzia អះអាងថា អាមេរិកបានព្យាយាមបំពានវេទិកាក្រុមប្រឹក្សាសន្តិសុខ ហើយការកោះប្រជុំបន្ទាន់នេះ គឺជាប៉ុនប៉ងរបស់អាមេរិកដើម្បីបង្កបញ្ហាដល់កិច្ចព្រមព្រៀងនុយក្លេអ៊ែរឆ្នាំ២០១៥ ដែលអាមេរិកមិនពេញចិត្តខ្លួនឯង។ តំណាងរុស្ស៊ីក៏រិះគន់អាមេរិកដែលចង់ពិភាក្សាបញ្ហាអ៊ីរ៉ង់ និងមិនបំភ្លេចប្រធានសំខាន់ដូចជាវិបត្តិស៊ីរី នុយក្លេអ៊ែកូរ៉េខាងជើង និងជម្លោះនៅយេម៉ែន។ ទន្ទឹមគ្នានោះ តំណាងចិនរបស់លោក Wu Haitao ក៏លើកឡើងដែរថា ការពិភាក្សាស្ថានការណ៍អ៊ីរ៉ង់នៅក្រុមប្រឹក្សាសន្តិសុខ មិនអាចដោះស្រាយបញ្ហាអ៊ីរ៉ង់បានទេ។ លោកស្រី Nikki Haley ប្រេសិតអាមេរិកនិយាយថា បាតុកម្មនៅអ៊ីរ៉ង់ នឹងមិនស្ងប់ស្ងាត់ឡើយ ហើយអាមេរិកក៏បានកត់ឈ្មោះអ៊ីរ៉ង់រួចហើយដែរ។ ដោយឡែក អគ្គរដ្ឋទូតអ៊ីរ៉ង់ប្រចាំអង្គការសហប្រជាជាតិ Gholamali Khoshroo បានប្រាប់សមាជិកក្រុមប្រឹក្សាសន្តិសុខថា អ៊ីរ៉ង់មានភស្តុតាងគ្រប់គ្រាន់រឹងមាំ ដែលបង្ហាញពីការលូកលាន់របស់បរទេសក្នុងបាតុកម្មនេះ។ លោកក៏មិនភ្លេចរិះគន់អាមេរិក ដែលអាងខ្លួនសមាជិកអចិន្ត្រៃយ៍ក្រុមប្រឹក្សាសន្តិសុខ ស្នើកោះប្រជុំបន្ទាន់លើបញ្ហានេះ ទាំងមិនស្ថិតក្នុងអាណត្តិតរបស់ខ្លួនផងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1633.txt

រដ្ឋាភិបាលរុស្ស៊ីបានថ្កោលទោសអាមេរិកដែលចង់បំពាក់អាវុធអ៊ុយក្រែនដើម្បីបន្តប្រយុទ្ធប្រឆាំងក្រុមឧទ្ទាមនៅភាគខាងកើតដែលលោកខាងលិចចោទថា ជាក្រុមដែលគាំទ្រដោយរុស្ស៊ីនោះ។ ម៉ូស្គូជឿជាក់ថា ការផ្តល់អាវុធបន្ថែមជាការជំរុញឲ្យមានការប្រើប្រាស់កម្លាំង និងបង្កសង្គ្រាមបង្ហូរឈាមគ្នាកាន់តែខ្លាំងថែមទៀតនៅពេលខាងមុខ។

កាលពីថ្ងៃសុក្រទី ២២ ខែធ្នូ ក្រសួងការបរទេសអាមេរិកបានប្រកាសថា សហរដ្ឋអាមេរិកមានបំណងផ្តល់សពា្វវុធដល់រដ្ឋាភិបាលអ៊ុយក្រែនដើម្បីពង្រឹងសមត្ថភាពការពារជាតិ ស្របពេលដែលប្រទេសនេះកំពុងបន្តប្រឈមចលនាផ្តាច់ខ្លួនភាគខាងកើតនោះ។ ការប្រកាសនេះត្រូវបានរុស្ស៊ីថ្កោលទោសខ្លាំងផងដែរ។ យោងតាមទីភ្នាក់ងារព័ត៌មាន AFP អនុរដ្ឋមន្ត្រីការបរទេសរុស្ស៊ី Grigory Karasin បានចាត់ទុកការផ្គត់ផ្គង់អាវុធរបស់អាមេរិកឲ្យអ៊ុយក្រែនជារឿងអាក្រក់បំផុតមួយព្រោះវាប្រៀបបានដូចជាជំរុញឲ្យអ៊ុយក្រែនប្រើប្រាស់កម្លាំងបន្ថែមដើម្បីធ្វើសង្គ្រាមដូច្នេះដែរ។ មន្ត្រីជាន់ខ្ពស់រូបនេះសង្កត់ធ្ងន់ថា អ៊ុយក្រែននឹងមិនរារែកក្នុងការប្រើកម្លាំងបាយឡើយ ហើយវាក៏បំផ្លាញដំណើរការកសាងសន្តិភាពដែលមានចែងក្នុងកិច្ចព្រមព្រៀងសន្តិភាពទីក្រុង Minsk ដែលចូលជាធរមានដើមឆ្នាំ ២០១៥ផងដែរ។ ដោយឡែកសមាជិកព្រឹទ្ធសភារុស្ស៊ី Franz Klintsevich ដែលជាសមាជិកគណៈកម្មការធិការសន្តិសុខសភាផងនោះបានលើកឡើងថា អ៊ុយក្រែននឹងឈានទៅប្រើកម្លាំងធ្វើសង្គ្រាម ដោយសារការគាំទ្រផ្នែកសព្វាវុធពីក្រុងវ៉ាស៊ីនតោនបែបនេះនោះ។ ត្រឡប់មកផ្តោតលើបញ្ហាអាវុធវិញ។ បើសិនជាសភាអាមេរិកយល់ព្រម សព្វាវុធច្រើនប្រភេទនឹងត្រូវផ្តល់ឲ្យរដ្ឋាភិបាលអ៊ុយក្រែនដើម្បីពង្រឹងវិស័យការពារជាតិរបស់ខ្លួននៅពេលខាងមុខ។ ក្នុងចំណោមអាវុធទាំងនោះមានកាំភ្លើងប្រឆាំងរថក្រោះ ដែលវាជាប្រភេទអាវុធដែលអ៊ុយក្រែនសុំទិញពីអាមេរិកតាំងពីពេលសង្គ្រាមផ្ទុះឡើងនៅឆ្នាំ ២០១៤មកម្ល៉េះ។ កន្លងមកអាមេរិកផ្តល់ការហ្វឹកហ្វឺនដល់កងទ័ពអ៊ុយក្រែន និងជួយផ្តល់ជំនួយជាសម្ភារយោធាធម្មតាប៉ុណ្ណោះ ហើយអ៊ុយក្រែនត្រូវទិញអាវុធពីក្រុមហ៊ុនឯកជនរបស់អាមេរិក បើសិនជាខ្លួនចង់ប្រើប្រាស់នោះ។ បើគិតមកដល់បច្ចុប្បន្ន សង្គ្រាមភាគខាងកើតប្រទេសអ៊ុយក្រែនដែលជាការប្រយុទ្ធគ្នារវាងក្រុមគាំទ្ររុស្ស៊ីនិងកម្លាំងរដ្ឋាភិបាលនោះបានអូសបន្លាយជាងបីឆ្នាំមកហើយ។ មនុស្សយ៉ាងហោចណាស់ មួយម៉ឺននាក់បានស្លាប់ ខណៈមនុស្ស១,៧លាននាក់ផ្សេងទៀតនោះបានរត់ភៀសខ្លួនផងដែរ។ បើតាមរបាយការណ៍អង្គការសហប្រតិបត្តិការនិងសន្តិសុខអឺរ៉ុប ក្នុងចន្លោះពីខែមករាដល់ខែវិច្ឆិកាឆ្នាំ ២០១៧នេះ មនុស្សយ៉ាងហោចណាស់៤៥០នាក់បានស្លាប់ក្នុងសង្គ្រាមនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1634.txt

ប្រធានាធិបតីរុស្ស៊ី បានបញ្ជាក់ច្បាស់ក្នុងមហាសន្និបាតលើកទី ១៧ នៃបក្សកាន់អំណាចឯកភាពរុស្ស៊ី (United Russia)ថា រុស្ស៊ីមិនចង់ប្រឈមមុខជាមួយប្រទេសណាមួយឡើយ។ រុស្ស៊ីបើកចំហរក្នុងទំនាក់ទំនងជាមួយលោកខាងលិច និងលោកខាងកើត ប៉ុន្តែអ្វីដែលសំខាន់រុស្ស៊ីមិនលះបង់ប្រយោជន៍និងសន្តិសុខរបស់ប្រជាជនខ្លួនឡើយ។

«ភាពខ្លាំងរបស់យើងគឹការពារការគំរាមកំហែងពីខាងក្រៅជាពិសេសភេរវកម្ម។ យើងមិនដែលស្វែងរកការប្រឈមមុខជាមួយប្រទេសណាមួយឡើយ ហើយយើងបន្តគោលនយោបាយការបរទេសស្មោះត្រង់និងមានតម្លាភាពជានិច្ច»។នេះជាសម្តីរបស់លោក វ្ល៉ាឌីមៀ ពូទីន ក្នុងមហាសន្និបាតបក្សកាន់អំណាចលើកឡើយ ១៧ ថ្ងៃសៅរ៍ទី ២៣ ខែធ្នូ។ យោងតាមទីភ្នាក់ងារព័ត៌មានរុស្ស៊ី Sputnik ប្រធានាធិបតីរុស្ស៊ីបានសង្កត់ធ្ងន់ថា រុស្ស៊ីបើកចំហរទំនាក់ទំនងនិងការសន្ទនាជាមួយបណ្តាប្រទេសទាំងអស់ទោះនៅលោកខាងលិច ឬខាងកើតក្តី។ ប៉ុន្តែអ្វីដែលសំខាន់រុស្ស៊ីនឹងមិនលះបង់ប្រយោជន៍ជាតិ និងសន្តិសុខប្រជាពលរដ្ឋរុស្ស៊ីជាដាច់ខាតទោះក្នុងកាលៈទេសៈណាក៏ដោយ។ ក្នុងពេលសំណេះសំណាលជាមួយសមាជិកសមាជិកាបក្ស លោក ពូទីន ក៏បានគូសបញ្ជាក់ពីគោលនយោបាយ និងទស្សនវិស័យរបស់រុស្ស៊ីនាពេលអនាគតផងដែរក្នុងការដោះស្រាយបញ្ហាសេដ្ឋកិច្ច សិទ្ធិមនុស្ស និងសង្គម។ តាមពិទៅសមាជបក្សកាន់អំណាចរុស្ស៊ីនេះត្រូវបានរៀបចំឡើងប៉ុន្មានសប្តាហ៍ប៉ុណ្ណោះក្រោយពេលដែលលោក ពូទីន ប្រកាសជាផ្លូវការថា លោកនឹងឈរឈ្មោះជាប្រធានាធិបតីបន្តទៀតសម្រាប់ការបោះឆ្នោតខែមីនាខាងមុខនេះ។ មេដឹកនាំរុស្ស៊ីរូបនេះបានអះអាងថា ការកាត់បន្ថយភាពក្រីក្រ និងបង្កើតការងារជារឿងអាទិភាពបំផុតសម្រាប់លោកក្នុងនាមជាប្រធានាធិបតីសម្រាប់អនាគត។ ហើយភាពខ្លាំងនិងមានទំនួលខុសត្រូវនៃសង្គមស៊ីវិលក៏ជាគន្លឹះសំខាន់នៃសន្តិសុខ និងស្ថិរភាពរបស់រុស្ស៊ីពេលអនាគតដែរ។ លោកក៏បានព្រមានពីចលនាប្រជាឧបាយ (Populism) ដែលកំពុងកើនឡើងនៅលើពិភពលោកផងដែរ។ លោក ពូទីនបានបញ្ជាក់ដូច្នេះ៖ «សង្គមស៊ីវិលដែលខ្លាំង មានការទទួលខុសត្រូវ និងសេរី ជាគន្លឹងមួយនៃការផ្លាស់ប្តូរ ហើយវាជាការពារមិនឲ្យមានការបង្កអស្ថិរភាពនៅរុស្ស៊ី និងបង្កភាពចលាចលនៅក្នុងប្រទេស»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1635.txt

ប្រមុខរបបសឹកថៃ ប្រាយុទ្ធ ចន្ទអូចា នឹងចេញបទបញ្ជាពិសេសមួយដោយការហាមឃាត់នយោបាយអនុញ្ញាតឲ្យគណបក្សនយបាយនានាចូលរួមការបោះឆ្នោតសកលដែលនឹងត្រូវធ្វើឡើងនៅចុងឆ្នាំក្រោយ។ ការប្រកាសនេះទទួលបានការស្វាគមន៍ពីគណបក្សនយោបាយនានា និងក្រុមសកម្មជនសិទ្ធិមនុស្សផងដែរ។

បន្ទាប់ពីមានការទទូចពីសំណាកគណបក្សនយោបាយថៃធំៗកន្លងមកពាក់ព័ន្ធការបើកទូលាយនយោបាយមុនការបោះឆ្នោតមកដល់នៅឆ្នាំ២០១៨ ឧត្តមសេនីយ៍ប្រាយុទ្ធ ចន្ទអូចា បានប្រកាសថា លោកនឹងប្រើប្រាស់បទបញ្ជាពិសេសបើកផ្លូវគណបក្សនយោបាយអាចចូលរួមបោះឆ្នោតខាងមុខ។ បើតាមទីភ្នាក់ងារព័ត៌មាន Reuters របបសឹកបានសម្រេចដាក់បម្រាមលើកសកម្មភាពនយោបាយចាប់ពីខ្លួនធ្វើរដ្ឋប្រហារដណ្តើមអំណាចកាលពីខែឧសភាឆ្នាំ ២០១៤មកម្ល៉េះ។ ប៉ុន្តែក្រោយលោក ប្រាយុទ្ធ ប្រកាសប្រាប់អ្នកសារព័ត៌មានថា ការបោះឆ្នោតនឹងត្រូវរៀបចំឡើងនៅខែវិច្ឆិកាឆ្នាំ ២០១៨ របបសឹកក៏ចាំបាច់ត្រូវដកបម្រាមនយោបាយនេះដូចគ្នា។ លោក ប្រាយុទ្ធបានបញ្ជាក់ដូច្នេះ៖« រដ្ឋាភិបាលថៃនឹងប្រើប្រាស់មាត្រា ៤៤ នៃរដ្ឋធម្មនុញ្ញដើម្បីដោះស្រាយបញ្ហាសកម្មភាពនយោបាយនេះ»។ ប៉ុន្តែលោកមិនបានបញ្ជាក់ឲ្យបានច្បាស់ឡើយថា តើបទបញ្ជារបស់លោកនឹងចូលជាធរមានពេលណាឡើយ។ ការប្រកាសរៀបចំបោះឆ្នោតឆ្នាំ ២០១៨ បានទទួលការស្វាគមន៍ច្រើនពីសំណាក់បណ្តាអ្នកជំនួញ និងក្រុមសកម្មជនសិទ្ធិមនុស្ស ព្រោះគេរំពឹងថាការផ្ទេរអំណាចនិងស្តារឡើងវិញនៅប្រជាធិបតេយ្យអាចនឹងកើតមានឡើងឆាប់ៗនៅប្រទេសថៃ។ ពាក់ព័ន្ធការឈានទៅដកបម្រាមនយោបាយនេះ អ្នកនាំពាក្យក្រុមអាវក្រហមថៃ Thanawut Wichaidit បានលើកឡើងថា ការសម្រេចចិត្តរបស់របបសឹកជាជំហានដំបូងមួយសម្រាប់ការបោះឆ្នោត និងប្រជាធិបតេយ្យនៅក្នុងប្រទេសថៃ។ ប៉ុន្តែលោកក៏ស្នើឲ្យរបបសឹកថៃពិចារណាដកបម្រាមលើការជួបជុំជាសាធារណៈផងដែរនៅពេលខាងមុខនេះ។ សូមបញ្ជាក់ថា រដ្ឋប្រហារយោធាថៃកើតឡើងក្នុងខែឧសភាឆ្នាំ ២០១៤ ដោយទម្លាក់លោកស្រី យីងឡាក់ ស៊ីណាវ៉ាត់ពីតំណែង។ លោកឧត្តមសេនីយ៍ ប្រាយុទ្ធ ដែលដឹកនាំរដ្ឋប្រហារនេះបានបន្តធ្វើជាប្រមុខរដ្ឋាភិបាលថៃរហូតមក ហើយដល់ខែតុលាឆ្នាំ ២០១៧នេះ ទើបគេឃើញមានការប្រកាសរៀបចំបោះឆ្នោតសាកលជាផ្លូវការក្រោយពន្យារបន្តបន្ទាប់។ ក្រោយរដ្ឋប្រហារកើតឡើងគេឃើញប្រទេសលោកខាងលិចខ្លះបានបន្ថយកម្រិតចំណងទំនាក់ទំនងជាមួយថៃ ប៉ុន្តែក្រោយមានការប្រកាសកាលបរិច្ឆេទបោះឆ្នោតនេះ សហភាពអឺរ៉ុបបានប្រកាសថាខ្លួនស្តារទំនាក់ទំនងជាមួយថៃពេញលេញវិញដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1637.txt

មេដឹកនាំកំពូលចិន ស៊ី ជិនភីង នៅថ្ងៃទី៤ ខែមករា បានប្រាប់ឲ្យកងទ័ពចិនទាំងអស់ត្រៀមខ្លួនដើម្បីធ្វើសង្គ្រាម និងមិនត្រូវខ្លាចស្លាប់ឡើយ។ លោក ស៊ី ជិនភីង បានប្រាប់បែបនេះ ចំពេលដែលស្ថានការណ៍ភូមិសាស្ត្រនយោបាយក្នុងតំបន់ ជាពិសេសជុំវិញទឹកដីចិន ប្រែប្រួលខ្លាំង ហើយកំណែទម្រង់យោធានៅចិនកំពុងធ្វើឡើងដើម្បីក្លាយជាកងទ័ពលំដាប់ពិភពលោកនៅឆ្នាំ២០៥០ ។

ប្រធានាធិបតីចិន ស៊ី ជិនភីង បានដាក់បញ្ជាឲ្យកងកម្លាំងទាំងអស់ពង្រឹងសមត្ថភាពប្រយុទ្ធក្នុងសមភូមិពិត និងជាពិសេសនោះត្រូវត្រៀមលក្ខណៈរួចជាស្រេចសម្រាប់ការធ្វើសង្គ្រាម ហើយឈ្នះ។ លោក ស៊ី ជិនភីង ចេញបញ្ជាបែបនេះ នាឱកាសទស្សនកិច្ចត្រួតពិនិត្យកងទ័ពច្រើនជាង៧ពាន់នាក់នៅទីបញ្ជាការសមរភូមិទិសកណ្ដាលក្នុងខេត្តហឺប៉ី។ នេះជារឿងកម្រដែលមេដឹកនាំកំពូលចិនត្រួតពិនិត្យកងទ័ពទ្រង់ទ្រាយធំបែបនេះ។ ក្រៅពីតំណែងប្រធានាធិបតី លោក ស៊ី ជិនភីង ក៏កាន់តួនាទីជាអគ្គលេខាធិការគណៈកម្មាធិការមជ្ឈិមបក្សកុម្មុយនីស្តចិន និងជាប្រធានគណៈកម្មការយោធាមជ្ឈិម (CMC) ផងដែរ។ ជាប្រធានគណៈកម្មការយោធានេះ លោក ស៊ី ជិនភីង គឺជាអគ្គមេបញ្ជាការកងកម្លាំងប្រដាប់អាវុធគ្រប់ប្រភេទរបស់ចិន ដែលមានចំនួនជាងពីរលាននាក់។ បើតាមទីភ្នាក់ងារព័ត៌មាន Xinhua ក្នុងឯកសណ្ឋានជាកងទ័ព លោក ស៊ី ជិនភីង បាននិយាយណែនាំឲ្យកងទ័ពអនុវត្តស្មារតីមហាសន្និបាតបក្សលើកទី១៩ និងការកសាងកងទ័ពឲ្យបានខ្លាំងក្នុងយុគសម័យថ្មី។ ក្នុងន័យនេះ ប្រមុខដឹកនាំចិនរូបនេះបានណែនាំឲ្យទាហានគ្រប់រូប គ្រប់តំណែង អនុវត្តឲ្យខ្ជាប់ខ្ជួននូវសេចក្ដីសម្រេចរបស់គណៈកម្មាធិការមជ្ឈិម និង CMC ជាមួយនឹងស្មារតីប្រយុទ្ធដោយមិនត្រូវខា្លចការលំបាក និងសេចក្ដីស្លាប់នោះទេ។ «ពួកគេត្រូវហ្វឹកហាត់ឲ្យបានខ្លាំងក្លា ក្លាហានជម្នះការលំបាកលើសពីសត្រូវ និងក្លាយជាកម្លាំងទ័ពដ៏ខ្លាំងក្លាដែលត្រៀមខ្លួនប្រយុទ្ធ ហើយឈ្នះជានិច្ច ដើម្បីបំពេញតាមបញ្ជារបស់បក្ស និងប្រជាជន»។ នេះជាការណែនាំរបស់លោក ស៊ី ជិនភីង ទៅកាន់កងទ័ពចិនដែលឈរក្រោមអាកាសធាតុត្រជាក់ខ្លាំង ក៏ដូចជាកងទ័ពទាំងមូលផង។ លោក ស៊ី ចង់ឲ្យយោធាពង្រឹងខ្លួនតាមរយៈការស្រាវជ្រាវបច្ចេកវិទ្យាទំនើបៗ និងហ្វឹកហាត់រួមគ្នាឲ្យបានច្រើន។ ចាប់តាំងពីក្លាយជាមេដឹកនាំកំពូលចិនក្នុងឆ្នាំ២០១២ មក លោក ស៊ី ជិនភីង បានចេញបញ្ជាឲ្យកែទម្រង់យោធាចិនជាបន្តបន្ទាប់។ ក្នុងនោះគេឃើញមាន ការបង្កើតនាយកដ្ឋានថ្មីៗចំណុះ CMC បង្កើតទីបញ្ជាការសមរភូមិថ្មីៗចំនួនប្រាំជំនួសអង្គភាពចាស់ និងកាត់បន្ថយកងទ័ពចំនួនបីសែននាក់ជាដើម។ អ្នកជិតខាងចិនមានឥណ្ឌា ជប៉ុន កូរ៉េខាងត្បូង និងអាមេរិក តាមដានយកចិត្តទុកចំពោះការកែទម្រង់នេះ ដោយបារម្ភថា ស្ថិរភាព និងសន្តិសុខនៅអាស៊ីកំពុងឡើងកម្ដៅខ្លាំងឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1638.txt

រដ្ឋាភិបាលក្រុងហ្សាការតា ហាក់នៅមិនទាន់ពេញចិត្តចំពោះការរីកចម្រើននៃវិស័យសេដ្ឋកិច្ចរបស់ខ្លួន បើទោះបីជា រយៈពេលចុងក្រោយនេះ មានស្ថាប័នអន្តរជាតិជាច្រើន បានទទួលស្គាល់ និងសរសើរពីភាពល្អប្រសើរឡើងនៃសេដ្ឋកិច្ចឥណ្ឌូណេស៊ីក៏ដោយ ។

លោកប្រធានាធិបតីឥណ្ឌូណេស៊ី ចូកូ វីដូដូ បានថ្លែងថា ឥណ្ឌូណេស៊ី ទទួលបានការចាប់អារម្មណ៍ និងកោតសរសើរជាច្រើនពីបណ្តាភ្នាក់ងារវិនិយោគ និងស្ថាប័នអន្តរជាតិ។ លោករាប់បញ្ចូលទាំងធនាគារពិភពលោក ដែលទើបតែចេញរបាយការណ៍បញ្ជាក់ថា ឥណ្ឌូណេស៊ី បានផ្លាស់ប្តូរពីចំណាត់ក្នុងវិស័យធុរកិច្ចកាន់តែល្អប្រសើរនោះ ។ នេះបើយោងតាមការចុះផ្សាយរបស់សារព័ត៌មាន ឥណ្ឌូណេស៊ី The Jakarta Post នៅថ្ងៃ ៦ មករា ។ ទន្ទឹមនឹងអះអាងពីការទទួលស្គាល់ពីចំណុចវិជ្ជមានរបស់ឥណ្ឌូណេស៊ីនេះ លោកក៏បានចោទជាសំណួរទៅមន្ត្រីជាន់ខ្ពស់របស់លោក ថាតើមូលហេតុអ្វីបានជាស្ថានភាពជាក់ស្តែងនៃសេដ្ឋកិច្ចរបស់ឥណ្ឌូណេស៊ី មិនដូចអ្វីដែលអ្នកខាងក្រៅមើលឃើញ។ សម្រាប់លោក សេដ្ឋកិច្ចឥណ្ឌូណេស៊ី នៅមិនទាន់មានការរីកលូតលាស់ដូចការរំពឹងទុកនៅឡើយនោះទេ ។ នាកិច្ចប្រជុំគណៈមន្ត្រីឥណ្ឌូណេស៊ី ដែលប្រព្រឹត្តនៅថ្ងៃ៥ មករា លោកប្រធានាធិបតី បានលើកចោទយ៉ាងដូច្នេះថា៖«ចំណាត់ថ្នាក់សេដ្ឋកិច្ចឥណ្ឌូណេស៊ី បានហក់ឡើង ដែលរួមមានទាំងផ្សារភាគហ៊ុន ហើយអត្រាអតិផរណាក៏ទាប និងជាពិសេសនោះ កញ្ចប់ថវិការដ្ឋ ក៏កាន់តែល្អប្រសើរ ។ គ្រប់យ៉ាង គឺល្អ តើយើងគួរធ្វើអ្វីបន្ទាប់ទៀត?»។ លោកបន្ថែមទៀតថា៖«ខ្ញុំ សូមប្រៀបធៀបស្ថានភាពរបស់ឥណ្ឌូណេស៊ី ដូចទៅនឹងមនុស្សដែលឈឺ តែមិនមានរោគសញ្ញាអ្វីសោះ ។ កម្រិតជាតិខ្លាញ់ក៏ល្អ, បញ្ហាបេះដូងក៏គ្មាន ហើយអណ្តាតក៏ល្អទៀត»។ នេះបើយោងតាមប្រភពព័ត៌មាន ។ តាមពិតទៅ បញ្ហាពីក្រោយនៃការមិនអស់ចិត្តចំពោះសេដ្ឋកិច្ចឥណ្ឌូណេស៊ីរបស់លោក វីដូដូ ក៏ព្រោះតែ នៅពេលអំឡុងពេលឃោសនាបោះឆ្នោតឆ្នាំ២០១៤ លោក បានសន្យានឹងជំរុញសេដ្ឋកិច្ចឥណ្ឌូណេស៊ី ឲ្យលូតលាស់ក្នុងកម្រិត ៧ភាគរយ ។ ក៏ប៉ុន្តែ គិតចាប់ពីលោកកាន់តំណែងមក សេដ្ឋកិច្ចឥណ្ឌូណេស៊ី នៅត្រឹមតែកម្រិត ៥ភាគរយប៉ុណ្ណោះ ហើយ លោក ក៏បានណែនាំឲ្យមន្ត្រីរកហេតុផល ដើម្បីឲ្យសេដ្ឋកិច្ចឥណ្ឌូណេស៊ី រីកលូតលាស់លឿនជាងនេះ ខណៈអាណត្តិដឹកនាំរបស់លោក ក៏កាន់តែខិតជិតដល់ពេលកំណត់ហើយនោះ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1639.txt

ភោជនីយដ្ឋានមួយដែលស្ថិតនៅក្នុងតំបន់ជ្រោយហ្គាស្សា ទឹកដីប៉ាឡេស្ទីន បានប្រកាសបញ្ចុះតម្លៃដល់រាល់ភ្ញៀវកូរ៉េខាងជើងទាំងអស់។ បើតាមការផ្សាយរបស់ AFP ម្ចាស់ភោជនីយដ្ឋានចង់សម្តែងការដឹងគុណចំពោះលោក គីម ជុងអ៊ុន ដែលបានថ្កោលទោសសហរដ្ឋអាមេរិក លើការទទួលស្គាល់ហ្ស៊េរុយសាឡិមជារដ្ឋធានីផ្លូវការរបស់អ៊ីស្រាអែល។

«ភ្ញៀវកូរ៉េខាងជើងនឹងទទួលបាននូវការបញ្ចុះតម្លៃ៨០ភាគរយ ព្រោះយើងចង់បង្ហាញការ គោរពចំពោះមេដឹកនាំកូរ៉េខាងជើង លោក គីម (ជុងអ៊ុន) ដែលបានគិតគូរដល់ប៉ាឡេស្ទីនរបស់យើង»។ នេះជាការផ្សព្វផ្សាយរបស់ភោជនីយដ្ឋាន Rabaa ដែលស្ថិតក្នុងតំបន់ជនភៀសខ្លួន Jabalia ក្នុងជ្រោយហ្គាស្សារបស់ប៉ាឡេស្ទីន។ បើតាមការបញ្ជាក់របស់រដ្ឋមន្ត្រីមហាផ្ទៃប្រចាំជ្រោយហ្គាស្សា មិនមានជនជាតិកូរ៉េខាងជើង ឬជនជាតិប៉ាឡេស្ទីន កាន់លិខិតឆ្លងដែនកូរ៉េខាងជើងឡើយ នៅតំបន់របស់ខ្លួន។ ទោះបីជាយ៉ាងណាក៏ដោយ លោក Rabaa ដែលជាម្ចាស់ភោជនីយដ្ឋានបានថ្លែងប្រាប់ AFP ថា៖ «ការបញ្ចុះតម្លៃនេះ ជានិមិត្តរូបនៃការដឹង គុណ ចំពោះលោក គីម។ ពិតណាស់ ទីនេះមិនមានកូរ៉េខាងជើងណាម្នាក់ឡើយ ប៉ុន្តែយ៉ាងហោចណាស់ ខ្ញុំបានការងារសំខាន់មួយសម្រាប់លោក គីម»។ ក្រៅពីអក្សរដែលមានការបញ្ជាក់អំពីការបញ្ចុះតម្លៃ៨០ភាគរយ ជញ្ជាំងនៃភោជនីយដ្ឋាន Rabaa ក៏មានតាំងរូបលោក គីម ជុងអ៊ុន ជាមួយនឹងទង់ជាតិប៉ាឡេស្ទីន និងកូរ៉េខាងជើង។ កាលពីថ្ងៃទី៦ ខែធ្នូ លោកប្រធានាធិបតីអាមេរិក ដូណាល់ ត្រាំ បានប្រកាសថា លោកទទួលស្គាល់ក្រុងជម្លោះ ហ្ស៊េរុយសាឡិមជារដ្ឋធានីផ្លូវការរបស់អ៊ីស្រាអែល ដោយលោកនឹងដាក់ទីតាំងស្ថានទូតនៅទីនោះ។ ជាការឆ្លើយតប មេដឹកនាំកូរ៉េខាងជើង លោក គីម ជុងអ៊ុន ថា លោកត្រា ជាមនុស្សចាស់វង្វេងវង្វាន់ ដែលធ្វើសកម្មភាពខ្លួនដោយគ្មានការពិចារណាខ្ពស់៕ អត្ថបទទាក់ទង ប្រទេសមូស្លីមសុំឲ្យពិភពលោកទទួលប៉ាឡេស្ទីនជារដ្ឋ និងហ្ស៊េរុយសាឡិមខាងកើតជារដ្ឋធានីប៉ាឡេស្ទីន អ៊ីរ៉ង់ថា ត្រាំទទួលស្គាល់ហ្ស៊េរុយសាឡិមជារដ្ឋធានីអ៊ីស្រាអែល មិនខុសពីចាក់សាំងលើភ្លើងនៅមជ្ឈិមបូព៌ា អាមេរិកផ្តាំប្រទេសឯទៀត៖មិនបាច់បង្រៀនអាមេរិករឿងដោះស្រាយបញ្ហាប៉ាឡេស្ទីន និងអ៊ីស្រាអែលទេ អាមេរិករងការរិះគន់ខ្លាំងនៅក្រុមប្រឹក្សាសន្តិសុខដោយសារការរើស្ថានទូតទៅហ្ស៊េរុយសាឡិម ប្រជាជនម៉ាឡេស៊ី ឥណ្ឌូណេស៊ីបាតុកម្មប្រឆាំង ត្រាំ ដែលទទួលស្គាល់ ហ្ស៊េរុយសាឡិមជារដ្ឋធានីអ៊ីស្រាអែល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_164.txt

រដ្ឋមន្ត្រីការពារជាតិចិន លោក ដុង ជុន បានឃើញបង្ហាញខ្លួនជាសាធារណៈក្នុងកិច្ចប្រជុំសន្តិសុខឈូងសមុទ្រហ្គីណេ ក្នុងទីក្រុង សៀងហៃ នៅថ្ងៃទី៥ ខែវិច្ឆិកា ក្រោយមានព័ត៌មានថា លោក រងការស៊ើបអង្កេតលើអំពើពុករលួយ។

អត្ថបទទាក់ទង The Financial Times៖ ចិនស៊ើបអង្កេតប្រមុខការពារជាតិលើបទចោទពុករលួយ ក្រោយមានព័ត៌មានពីការស៊ើបអង្កេតលើអំពើពុករលួយ រដ្ឋមន្ត្រីការពារជាតិចិន លោក ដុង ជុន បានបង្ហាញខ្លួនជាសាធារណៈលើកដំបូង ក្នុងវេទិកាសន្តិសុខ នៅទីក្រុងសៀងហៃ។ លោក ដុង បានចូលរួមវេទិកាសន្តិសុខឈូងសមុទ្រហ្គីណេ នៅទីក្រុង សៀងហៃ ដោយបានជួបប្រមុខគណប្រតិភូ និងប្រកាសជំហសហការជាមួយកងទ័ពរបស់ប្រទេសក្នុងតំបន់ ដើម្បីចែករំលែកទំនួលខុសត្រូវក្នុងការរក្សាសន្តិសុខក្នុងឈូងសមុទ្រហ្គីណេ។ ក្នុងកិច្ចប្រជុំ លោក ដុង បានទទូចឱ្យមានការខិតខំប្រឹងប្រែងជ្រោមជ្រែងលើកិច្ចសហប្រតិបត្តិការដែនសមុទ្រជាប្រព័ន្ធ, ការបន្តមិត្តភាពប្រពៃណីជាមួយប្រទេសក្នុងតំបន់ និងការរួមចំណែកកសាងសហគមន៍ចិន និងអាហ្វ្រិកជាមួយសុបិនរួម។ នេះបើតាមការចុះផ្សាយទីភ្នាក់ងារព័ត៌មាន Xinhua។ ជាការឆ្លើយតប គណៈប្រតិភូ បានបង្ហាញការប្ដេជ្ញាបង្កើនទំនុកចិត្តទៅវិញទៅមក និងធ្វើឱ្យកិច្ចសហប្រតិបត្តិការ កាន់តែស៊ីជម្រៅជាមួយភាគីក្រុងប៉េកាំង ដើម្បីធ្វើឱ្យឈូងសមុទ្រហ្គីណេ ឱ្យទៅជាតំបន់ដែនទឹកដ៏មានសុវត្ថិភាព ស្ថិរភាព និងវិបុលភាព។ វេទិកាដែលរៀបចំដោយកងទ័ពជើងទឹកប្រជាជនចិននេះ ត្រូវបានចូលរួមដោយប្រមុខកងទ័ពពី១៨ប្រទេស រួមមានកុងហ្គោ, នីហ្សេរីយ៉ា, កាមេរូន និងកាបុង ជាដើម។ នៅថ្ងៃទី២៧ ខែវិច្ឆិកា សារព័ត៌មាន Financial Times បានចុះផ្សាយថា រដ្ឋមន្ត្រីការពារជាតិចិនរូបនេះ ត្រូវស្ថិតនៅក្រោមការស៊ើបអង្កេតពាក់ព័ន្ធនឹងការប្រព្រឹត្តអំពើពុករលួយ។ ទាក់ទិនលើព័ត៌មានចុះផ្សាយលើការស៊ើបអង្កេតលោក ជុន អ្នកនាំពាក្យក្រសួងការបរទេសចិន លោកស្រី ម៉ៅ នីង បានច្រានចោលលើរបាយការណ៍ ដោយចាត់ទុកថាគ្រាន់តែជារឿងមិនពិត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1640.txt

អាមេរិកនឹងរៀបចំពិធីជប់លៀងមិត្តភាពនៅដើមខែមករា ឆ្នាំ២០១៨ សម្រាប់ប្រទេសទាំងអស់ដែលមិនបានគាំទ្រដំណោះស្រាយរបស់មហាសន្និបាតអង្គការសហប្រជាជាតិជុំវិញបញ្ហាទីក្រុងហ្ស៊េរុយសាឡិម។ នេះបើតាមលិខិតអញ្ជើញរបស់លោកស្រី Nikki Haley អគ្គរដ្ឋទូតអាមេរិកប្រចាំងអង្គការសហប្រជាជាតិ។ ក្រៅពីអាមេរិក និងអ៊ីស្រាអែល ប្រទេសដែលបោះឆ្នោតប្រឆាំង ជាប្រទេសកោះតូចៗ និងក្រីក្រ។

អគ្គរដ្ឋទូតអាមេរិក Nikki Haley បានផ្ញើលិខិតមួយទៅកាន់តំណាងប្រទេសចំនួន៦៤ ដោយអញ្ជើញពួកគេឲ្យចូលរួមពិធីជប់លៀងអរគុណសម្រាប់មិត្តភាពចំពោះអាមេរិក ដែលគ្រោងរៀបចំនៅថ្ងៃទី៣ ខែមករា ឆ្នាំ២០១៨ ។ ជប់លៀងអរគុណ ព្រោះប្រទេសទាំងនេះមិនបានគាំទ្រដំណោះស្រាយប្រឆាំងការសម្រេចចិត្តរបស់អាមេរិកដែលទទួលស្គាល់ហ្ស៊េរុយសាឡិមជារដ្ឋធានីរបស់អ៊ីស្រាអែល ទោះជាលោក ដូណាល់ ត្រាំ គំរាមផ្ដាច់ជំនួយក្ដី។ ក្នុងចំណោមរដ្ឋសមាជិកអង្គការសហប្រជាជាតិទាំង១៩៣ប្រទេស ១២៨ប្រទេសបានបោះឆ្នោតគាំទ្រដំណោះស្រាយរបស់មហាសន្និបាត ឯប្រទេសចំនួនប្រាំបួនមានអាមេរិក និងអ៊ីស្រាអែលផងនោះបានបោះឆ្នោតប្រឆាំងដំណោះស្រាយនេះ ខណៈប្រទេស៣៥នាំគ្នាបោះអនុប្បវាទក្នុងនោះមានសម្ព័ន្ធមិត្តអាមេរិកដូចជាកាណាដា និងអូស្ត្រាលីផងដែរ។ ប្រទេសនៅសេសសល់គឺអនុវត្តមាន។ ជាសរុបប្រទេសចំនួន៦៥ ឈ្មោះក្នុងបញ្ជីជប់លៀងអរគុណខាងលើ។ តាមពិតទៅ ក្រោយការបោះឆ្នោតនៅថ្ងៃទី២១ ខែធ្នូ ភ្លាម លោកស្រី Haley ក៏បានអរគុណប្រទេសទាំង៦៤ម្ដងរួចទៅហើយ។ តាមរយៈបណ្ដាញសង្គម

article_1641.txt

ឯកអគ្គរដ្ឋទូតអាមេរិកប្រចាំប្រទេសប៉ាណាម៉ាលោក John D Feeley បានសម្រេចលាលែងពីតំណែងដោយសារតែលោកមិនពេញចិត្តចំពោះគោលនយោបាយរបស់ប្រធានាធិបតី ដូណាល់ ត្រាំ។ ក្រសួងការបរទេសទទួលយកលិខិតស្នើសុំលាលែងពីតំណែង និងអះអាងថា ការចាកចេញនេះជាហេតុផលផ្ទាល់ខ្លួនប៉ុណ្ណោះ។

ដោយសារមិនពេញចិត្តនឹងប្រធានាធិបតី លោក John Feeley ឯកអគ្គរដ្ឋទូតអាមេរិកប្រចាំប្រទេសប៉ាណាម៉ា បានសម្រេចស្នើសុំលាលែងពីតំណែងនៅសប្តាហ៍នេះ។ បើតាមក្រសួងការបរទេសអាមេរិក លោកនឹងត្រូវចាកចេញពីតំណែងជាផ្លូវការខែមីនាខាងមុខនេះ។ យោងតាមសារព័ត៌មាន Independent លោក Feeley ការសម្រេចដកខ្លួនចេញការបម្រើការងារក្រោមរដ្ឋបាលលោក ដូណាល់ ត្រាំ នេះវាទាក់ទងនឹងការមិនពេញចិត្តចំពោះប្រធានាធិបតីផង។ លោកបានសរសេរក្នុងលិខិតលាលែងពីតំណែងថា៖« ក្នុងនាមជាមន្ត្រីការបរទេសមួយរូប ខ្ញុំបានស្បថថានឹងបម្រើការងារដោយជឿជាក់អស់ពីចិត្តចំពោះប្រធានាធិបតី និងរដ្ឋបាលដឹកនាំប្រទេស ទោះជាខ្ញុំមិនឯកភាពលើគោលនយោបាយមួយចំនួនក៏ដោយ»។ មន្ត្រីជាន់ខ្ពស់រូបនេះបន្តថា៖« ស្ថាប័នដឹកនាំខ្ញុំបានបញ្ជាក់ច្បាស់ហើយថា ប្រសិនជាខ្ញុំជឿជាក់ថា ខ្ញុំមិនអាចធ្វើវាបានទេ ខ្ញុំមានកាតព្វកិច្ចលាលែងពីតំណែង។ នេះជាពេលដែលខ្ញុំត្រូវចាកចេញហើយ»។ យ៉ាងណាក៏ដោយ ក្រសួងការបរទេសអាមេរិកដែលបានទទួលលិខិតពីមន្ត្រីទូតជាន់ខ្ពស់រូបនេះបានទទួលស្គាល់ពីការលាលែងពីតំណែងនេះ ប៉ុន្តែគេអះអាងថា វាពាក់ព័ន្ធរឿងផ្ទាល់ខ្លួនប៉ុណ្ណោះមិនពាក់ព័ន្ធរដ្ឋបាលលោក ត្រាំឡើយ។ លោក Feeley បានបម្រើការងារក្នុងវិស័យសាធារណៈអស់ជាង ៣០ឆ្នាំមកហើយ ហើយលោកបានទទួលការតែងតាំងនេះពីលោកប្រធានាធិបតីបារ៉ាក់ អូបាម៉ា ដែរ។ មិនត្រឹមតែប៉ុណ្ណោះលោកក៏ជាអ្នកជំនាញការបរទេសដែលគាំទ្រការរឹតបន្តឹងកិច្ចសហប្រតិបត្តិការរវាងប្រទេសនៅទ្វីបអាមេរិកឲ្យបានរឹងមាំផងដែរ ដែលវាខុសពីជំហររបស់រដ្ឋបាលលោក ត្រាំ។ លោក ដូណាល់ ត្រាំ រងការថ្កោលទោស និងទិតៀនខ្លាំងពីសំណាក់សហគមន៍អន្តរជាតិជាពិសេសបណ្តាប្រជាជាតិនៅអាមេរិកឡាទីន និងអាហ្វ្រិក ក្រោយមេដឹកនាំប្រទេសមហាអំណាចរូបនេះប្រើប្រាស់ពាក្យសម្តីរើសអើងប្រមាថមើលងាយប្រទេសមួយចំនួនដូចជា ហៃទី អែលសាល់វ៉ាឌ័រ និងប្រទេសនានានៅទ្វីបអាហ្វ្រិក។ លោក ត្រាំ ប្រើប្រាស់ពាក្យអសុរស «Shithole» សំដៅលើប្រទេសទាំងនោះ ប៉ុន្តែពាក្យនេះវាហាក់បីដូចជាចម្រូងចម្រាសនៅឡើយព្រោះវាត្រូវបានគេបកប្រែខុសៗគ្នាតាមភាសារៀងខ្លួនផង។ ខ្លះអះអាងថា ត្រាំ ចង់ហៅប្រទេសទាំងនោះជាប្រទេសសម្រាម ខ្លះថាត្រាំចង់ចាត់ទុកប្រទេសទាំងនោះជាប្រទេសក្រីក្ររហេមរហាមចាំតែជញ្ជក់ឈាមគេ ខណៈដែលខ្លះទៀតជឿថា ត្រាំ ចាត់ទុកប្រទេសទាំងនោះជាប្រទេសដែលគ្មានសន្តិសុខ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1642.txt

រដ្ឋាភិបាលបង់ក្លាដែស បានបង្ហាញពីគម្រោងក្នុងការបញ្ជូនជនភៀសខ្លួនជនជាតិភាគតិចរ៉ូហ៊ីងយ៉ាប្រមាណជាង១០ម៉ឺននាក់ជាលើកដំបូងទៅកាន់មីយ៉ាន់ម៉ាវិញ ។ ផែនការនេះ នឹងត្រូវបានអនុវត្តប្រសិន បើមានការព្រមព្រៀងគ្នាពីសំណាក់រដ្ឋាភិបាលមីយ៉ាន់ម៉ា ដែលជារដ្ឋាភិបាលអាណាព្យាបាលរបស់ជនភៀសខ្លួន ។

មន្ត្រីជាន់ខ្ពស់បង់ក្លាដែស Obaidul Quader នៅថ្ងៃ២៩ ធ្នូ បានឲ្យដឹងថា រដ្ឋាភិបាលក្រុងដាហ្កា បានផ្តល់បញ្ជីឈ្មោះជនភៀសខ្លួនជនជាតិភាគតិចរ៉ូហ៊ីងយ៉ា ១០ម៉ឺននាក់ ទៅកាន់រដ្ឋាភិបាលក្រុងណៃពិដោរហើយ ដើម្បីសម្រេច និងចាប់ផ្តើមនីតិវិធីក្នុងការបញ្ជូនជនភៀសខ្លួននៅដើមឆ្នាំពី២០១៨ តាមកិច្ចព្រមព្រៀង ដែលរដ្ឋាភិបាលទាំងពីរ បានធ្វើកន្លងមក ។ តាមភ្នាក់ងារព័ត៌មាន AFP លោក Obaidul Quader បានសង្កត់ធ្ងន់ថា៖« ការបញ្ជូនជនភៀសខ្លួន នឹងអាចចាប់ផ្តើមភ្លាមៗ ក្រោយពីក្រុមការងារប្រទេសទាំងពីរ សម្រេចចុងក្រោយលើបញ្ជីឈ្មោះអ្នកដែលត្រូវបញ្ជូន ។ ពួកគេ ក៏នឹងត្រូវបានធានាទាំងសុវត្ថិភាព និងកិត្តិយសផងដែរ» ។ អ្វីគួរកត់សម្គាល់ ផែនការនេះ អាចលេចឡើងបាន ក្រោយពីមានកិច្ចព្រមព្រៀងទ្វេភាគីរវាងរដ្ឋាភិបាលទាំងពីរ ដែលបានធ្វើឡើង ក្រោមសម្ពាធអន្តរជាតិនោះ ។ នៅថ្ងៃ២៣ វិច្ឆិកា កន្លងទៅ រដ្ឋាភិបាលមីយ៉ាន់ម៉ា និងបង់ក្លាដែស បានចុះកិច្ចព្រមព្រៀងរួមគ្នា ក្នុងការបញ្ជូនជនភៀសខ្លួនជនជាតិភាគតិចរ៉ូហ៊ីងយ៉ា ដែលកំពុងស្នាក់នៅបង់ក្លាដែសទៅកាន់មីយ៉ាន់ម៉ាវិញ ។ គួរជម្រាបថា បើតាមរបាយការណ៍របស់អង្គការសហប្រជាជាតិ គិតចាប់ពីការប៉ះទង្គិចនៅខែសីហាមក មានជនភៀសខ្លួនជនជាតិភាគតិចម៉ូស្លីមរ៉ូហ៊ីងយ៉ា ជាង៦០ម៉ឺននាក់ហើយ បានភៀសខ្លួនចេញពីរដ្ឋ Rakhine របស់មីយ៉ាន់ម៉ាទៅកាន់បង់ក្លាដែស ដោយពួកគេ បានអះអាងថា ពួកគេ រងការគំរាមកំហែងពីសំណាក់អាជ្ញាធរ ។ លំហូរនៃជនភៀសខ្លួនរាប់ម៉ឺននាក់នេះ កន្លងមកបានធ្វើឲ្យរដ្ឋាភិបាលលោកស្រី អ៊ុងសាន ស៊ូជី រងការបន្ទោស និងថ្កោលទោសជាខ្លាំងពីបណ្តាសហគមន៍អន្តរជាតិ ដែលរាប់បញ្ចូលទាំងអង្គការសិទ្ធិមនុស្ស និងអង្គការសហប្រជាជាតិផងដែរ ។ គួរកត់សម្គាល់នោះ បង់ក្លាដែស កន្លងមក ក៏បានឆ្លៀតឱកាសក្នុងការចូលរួមក្នុងវេទិកាអន្តរជាតិធំដើម្បីវាយប្រហារមីយ៉ាន់ម៉ាទៀតផង ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1643.txt

នាយករដ្ឋមន្ត្រីជប៉ុនលោក ស៊ីនហ្សូ អាបេ បានអំពាវនាវឲ្យបណ្តារដ្ឋបាល់ទិកចូលរួមដាក់សម្ពាធលើប្រទេសកូរ៉េខាងជើងដើម្បីឲ្យប្រទេសនេះបោះបង់អាវុធនុយក្លេអ៊ែររបស់ខ្លួនផង។ លោក អាបេ ឆ្លៀតឱកាសអំពាវនាវបែបនេះ ក្នុងពេលដែលលោកបំពេញទស្សនកិច្ចនៅតំបន់បាល់ទិកនាសប្តាហ៍នេះ។

«កម្មវិធីនុយក្លេអ៊ែរ និងមីស៊ីលរបស់កូរ៉េខាងជើងគំរាមកំហែងពិភពលោកទាំងមូល។ យើងត្រូវតែសហការគ្នាឲ្យជិតស្និទ្ធដើម្បីពង្រឹងសណ្តាប់ធ្នាប់ពិភពលោកដែលពឹងផ្អែកលើច្បាប់អន្តរជាតិ»។ នេះជាសម្តីរបស់នាយករដ្ឋមន្ត្រីជប៉ុនលោក ស៊ីន ហ្សូអាបេ ក្នុងពេលលោកបំពេញទស្សនកិច្ចនៅប្រទេសលីទុយអានី។ យោងតាមទីភ្នាក់ងារព័ត៌មាន AFP លោក អាបេ បំពេញទស្សនកិច្ចនៅរដ្ឋបាល់ទិកលីទុយអានី និងជាសមាជិកបក្សសម្ព័ន្ធណាតូនេះនៅថ្ងៃសៅរ៍ទី ១៣ ខែមករា។ កាលពីថ្ងៃសុក្រលោកបានទស្សនកិច្ចនៅប្រទេសអេស្តូនី ហើយបន្ទាប់ពីចាកចេញពីក្រុង Riga ប្រទេសឡាត់វីមុននឹងមកកាន់ប្រទេសលីទុយអានីនេះ។ បន្ទាប់ពីនេះលោកនឹងបន្តដំណើរទៅប៊ុលការី, ស៊ែប៊ី និងរ៉ូម៉ានីផងដែរមុនត្រឡប់ទៅជប៉ុនវិញនៅថ្ងៃពុធសប្តាហ៍ក្រោយ។ នៅលីទុយអានី នាយករដ្ឋមន្ត្រីជប៉ុនរូបនេះបានជួបពិភាក្សាជាមួយសមភាគីលីទុយអានី លោក Saulius Skvernelis ផងដែរដើម្បីពិភាក្សាពីទំនាក់ទំនងទ្វេភាគី និងបញ្ហាប្រឈមអន្តរជាតិផងដែរ។ក្នុងជំនួយពិភាក្សានោះដែរ នាយករដ្ឋមន្ត្រីលីទុយអានីបានបញ្ជាក់ពីជំហរពេញលេញមួយក្នុងគាំទ្រជប៉ុនផងដែរក្នុងបញ្ហានេះ។ បើតាមក្រសួងការបរទេសជប៉ុន ប្រមុខរដ្ឋាភិបាលជប៉ុនក៏សង្ឃឹមថា ប្រទេសជាមិត្តជាពិសេសរដ្ឋបាល់ទិកបន្តអនុវត្តដំណោះស្រាយក្រុមប្រឹក្សាសន្តិសុខប្រឆាំងកូរ៉េខាងជើងឲ្យបានពេញលេញ និងខ្ជាប់ខ្ជួនដើម្បីដាក់សម្ពាធលើរដ្ឋឯកោនេះ។ ទណ្ឌកម្មថ្មីរបស់អង្គការសហប្រជាជាតិ ដែលត្រូវបានអនុម័តកាលពីខែមុន មានកំណត់ហាមឃាត់ការផ្គត់ផ្គង់ប្រេង ៧៥ភាគរយឲ្យក្រុងព្យុងយ៉ាង និង មានវិធានការផ្សេងទៀតច្រើនដែរ។ កន្លងមកពេលភាពតានតឹងកើនឡើងក្រោយកូរ៉េខាងជើងបាញ់មីស៊ីលរំលងជប៉ុន លោក អាបេ ធ្លាប់ប្រកាសផងដែរថា ជប៉ុននឹងបង្កើនការដាក់សម្ពាធលើក្រុងព្យុងយ៉ាងតាមដែលអាចធ្វើបានដែរ។ ក្រៅពីអំពាវនាវឲ្យការគាំទ្រដើម្បីដោះស្រាយសំណុំរឿងកូរ៉េខាងជើង ជប៉ុនក៏ប្រហែលជាព្យាយាមពង្រឹងចំណងមិត្តភាពរបស់ខ្លួនជាមួយរដ្ឋបាល់ទិកផងដែរនៅពេលនេះដើម្បីប្រជែងជាមួយចិនដែលកំពុងមានឥទ្ធិពលខ្លាំងនៅអឺរ៉ុប។ ចិនកន្លងមកបានជំរុញការអនុវត្តគំនិតផ្តួចផ្តើមខ្សែក្រវាត់មួយវិថីមួយនៅអឺរ៉ុបដោយការកសាងហេដ្ឋារចនាសម្ព័ន្ធតភ្ជាប់ពីអាស៊ីទៅអឺរ៉ុប និងអាហ្វ្រិកទាំងផ្លូវគោក និងផ្លូវទឹកផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1644.txt

រដ្ឋមន្ត្រីការបរទេស និងសហប្រតិបត្តិការអន្តរជាតិ លោក ប្រាក់ សុខុន នឹងចូលរួមប្រជុំចង្អៀតមួយនៅប្រទេសសិង្ហបុរី ជុំវិញប្រធានបទ «គំនិតច្នៃប្រឌិតថ្មី និងភាពរឹងមាំ»។ កិច្ចប្រជុំចង្អៀតនេះនឹងប្រព្រឹត្តទៅនៅថ្ងៃទី៤ -៦ ខែកុម្ភៈ នេះ នៅសាធារណរដ្ឋសិង្ហបុរី។ នេះបើតាមក្រសួងការពារបទេស និងសហប្រតិបត្តិការអន្តរជាតិ។

ប្រធានបទ «គំនិតច្នៃប្រឌិតថ្មី និងភាពរឹងមាំ» គឺឆ្លុះបញ្ចាំងពីដំណើរដ៏រឹងមាំ និងសម្លឹងឆ្ពោះទៅមុខ ក្នុងការកសាងសហគមន៍អាស៊ាន។ នេះជាប្រធានបទ ដែលលោក វីវៀន បាឡាគ្រីស្នស្នាន រដ្ឋមន្ត្រីការបរទេសនៃសាធារណរដ្ឋសិង្ហបុរី និងជាប្រធានអាស៊ាននៅឆ្នាំ២០១៨ យកមកពិភាក្សាគ្នាជាមួយរដ្ឋមន្ត្រីការបរទេសអាស៊ាន។ ក្នុងកិច្ចប្រជុំចង្អៀតនេះរដ្ឋមន្ត្រីការបរទេសអាស៊ាន នឹងពិនិត្យពីអាទិភាពជាប្រធានរបស់សិង្ហបុរី ក៏ដូចជាផ្លាស់ប្ដូរទស្សនលើបញ្ហាបន្ទាន់មួយចំនួន ដែលអាចបង្កការគំរាមកំហែងដល់សន្តិភាព សន្តិសុខ និងស្ថិរភាពក្នុងតំបន់អាស៊ីអាគ្នេយ៍។ ជាពិសេសការរៀបចំធ្វើយ៉ាងណាឲ្យស៊ីជម្រៅបន្ថែមទៀត លើកិច្ចសហប្រតិបត្តិការជាមួយដៃគូខាងក្រៅរបស់អាស៊ាន។ លទ្ធផលពីកិច្ចប្រជុំនេះ នឹងពង្រឹងការកសាងសហគមន៍អាស៊ាន ព្រមទាំងកំណត់ពីការអភិវឌ្ឍនាពេលអនាគត និងក្នុងតំបន់។ នេះជាការក្តីរំពឹងរបស់ក្រសួងការបរទេសកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1645.txt

រដ្ឋមន្ត្រីការបរទេសអាមេរិក រិច ធីល័រសិន បានណែនាំឲ្យបណ្តាប្រទេសអាមេរិកឡាទីនពិចាណាឈប់ពឹងពាក់លើមហាយក្សចិនខ្លាំងពេកជាពិសេសលើបញ្ហាសេដ្ឋកិច្ច។ ប្រមុខការទូតរូបនេះព្រលយថា តំបន់អាមេរិកឡាទីនមិនត្រូវការមហាអំណាចចក្រពត្តិថ្មីនោះឡើយ។

ប្រមុខការទូតអាមេរិក រិច ធីល័រសិន បានទិតៀនមហាអំណាចចិនដែលកំពុងពង្រឹងឥទ្ធិពលរបស់ខ្លួននៅទូទាំងពិភពលោកជាពិសេសនៅអាមេរិកឡាទីន ហើយប្រឹងធ្វើយ៉ាងណាទាញប្រយោជន៍សម្រាប់ខ្លួនឯង។ «ចិនបច្ចុប្បន្ននេះកំពុងមានឥទ្ធិពលខ្លាំងនៅអាមេរិកឡាទីន។ ប្រទេសនេះកំពុងប្រើប្រាស់គោលនយោបាយសេដ្ឋកិច្ចរបស់ខ្លួនដើម្បីទាញអាមេរិកឡាទីនចូលក្រោមឥទ្ធិពលរបស់ខ្លួន»។ នេះជាការលើកឡើងរបស់លោក ធីល័រសិន មុនចេញដំណើរទៅទស្សនកិច្ចតំបន់អាមេរិកឡាទីនថ្ងៃ ២ ខែកុម្ភៈ។ យោងតាមទីភ្នាក់ងារព័ត៌មាន Reuters រដ្ឋមន្ត្រីការបរទេសអាមេរិករូបនេះ បានកត់សម្គាល់ថា ប្រទេសជាច្រើននៅអាមេរិកឡាទីន ដូចជាប្រេស៊ីល អាហ្សង់ទីន ប៉េរូ និងស៊ីលី សុទ្ធតែមានទំនាក់ទំនងពាណិជ្ជកម្មធំបំផុតជាមួយចិន ដែលវាមានន័យថាពួកគេកំពុងផ្តេកផ្តួលលើចិនខ្លាំងដូចគ្នា។ «ខណៈដែលពាណិជ្ជកម្មនាំប្រយោជន៍ ការអនុវត្តគោលការណ៍ពាណិជ្ជកម្មមិនស្មោះត្រង់ដែលប្រើប្រាស់ដោយក្រុមហ៊ុនចិននោះនឹងធ្វើឲ្យប៉ះពាល់ដល់វិស័យផលិតកម្មនៅក្នុងប្រទេសអាមេរិកឡាទីន ហើយវាបង្កើតនិទណ្ឌភាព និងធ្វើឲ្យប្រាក់ខែគោលរបស់ប្រជាជនធ្លាក់ចុះទាបទៀត»។ លោក ធីល័រសិន បាននិយាយដូច្នេះ។ មិនត្រឹមតែប៉ុណ្ណោះទេ រដ្ឋមន្ត្រីការបរទេសរដ្ឋបាលលោក ដូណាល់ ត្រាំ នេះបានចាត់ទុកមហាយក្សចិនជាសាធារណៈថា «មហាអំណាចក្រពត្តិថ្មី»ដែលគិតតែប្រយោជន៍ផ្ទាល់ខ្លួន ហើយលោកបានឆ្លៀតដាស់តឿនបណ្តារដ្ឋអាមេរិកឡាទីនឲ្យឈប់ផ្តេកផ្តួលលើចិនទៀតជាពិសេសបញ្ហាសេដ្ឋកិច្ចនេះតែម្តង។ «អាមេរិកឡាទីនមិនត្រូវការមហាអំណាចចក្រពត្តិថ្មីដែលប្រឹងទាញយកប្រយោជន៍ផ្ទាល់ខ្លួនឡើយ។ គម្រូអភិវឌ្ឍរបស់ចិននៅតែដក់ជាប់នឹងរឿងអតីតកាល។ វាមិនត្រូវកើតឡើងនៅពេលអនាគតឡើយ»។ ដោយឡែក លោក ធីល័រសិន ក៏បានឆ្លៀតទិតៀនរុស្ស៊ីដូចគ្នា។ លោកកត់សម្គាល់ថា រុស្ស៊ីក៏កំពុងព្យាយាមពង្រឹងឥទ្ធិពលរបស់ខ្លួនដូចគ្នាតាមរយៈការលក់សព្វាវុធ និងសម្ភារៈយោធាជាដើម ហើយអាវុធទាំងនោះត្រូវបានលក់ទៅឲ្យរបបដឹកនាំដែលមិនដើរតាមផ្លូវប្រជាធិបតេយ្យនិងគោរពសិទ្ធិមនុស្សថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1646.txt

រដ្ឋាភិបាលក្រុងណៃពិដោរ បានអះអាងជាថ្មីពីការប្តេជ្ញាចិត្តក្នុងការធ្វើវិសោធនកម្មរដ្ឋធម្មនុញ្ញ ដែលបង្កើតដោយរបបដឹកនាំយោធា ដើម្បីឲ្យស្របជាមួយគោលការណ៍ប្រជាធិបតេយ្យ ។ សេចក្តីថ្លែងការណ៍របស់រដ្ឋាភិបាលក្រុងណៃពិដោរ ធ្វើឡើងចំពពេលដែលមានការលើកឡើងថា បក្សកាន់អំណាចរបស់លោកស្រីអ៊ុងសាន ស៊ូជី មិនហ៊ានមាត់កជុំវិញរឿងកែប្រែរដ្ឋធម្មនុញ្ញនោះ ។

ថ្ងៃបុណ្យឯករាជ្យមីយ៉ាន់ម៉ាថ្ងៃ៥ មករា លោកប្រធានាធិបតី ធិន ច បានបញ្ជាក់ជាថ្មីថា រដ្ឋាភិបាលរបស់លោក នឹងរៀបចំរដ្ឋធម្មនុញ្ញថ្មី ដែលស្របទៅនឹងបទដ្ឋានលទ្ធិប្រជាធិបតេយ្យ ។ ក៏ប៉ុន្តែលោកប្រធានាធិបតី មិនបានបញ្ជាក់ថាតើ ការកែប្រែនោះនឹងប្រព្រឹត្តឡើងដោយរបៀបណាឡើយ ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា The Irrawaddy ។ លោកប្រធានាធិបតី ដែលជាមេដឹកនាំតំណាងឲ្យប្រធានបក្សកាន់អំណាចលោកស្រីអ៊ុងសាន ស៊ូជី បានបន្ថែមថា រដ្ឋាភិបាលរបស់លោក កំពុងតែធ្វើការលើការផ្សះផ្សារជាតិ និងសន្តិភាព ក្នុងគោលដៅដើម្បីកសាងរដ្ឋប្រជាធិបតេយ្យ ។ ក៏ប៉ុន្តែការចរចាជាមួយនឹងក្រុមយោធា សម្រាប់ការកែប្រែច្បាប់ធម្មនុញ្ញ មិនត្រូវបានឲ្យដឹងតាមរយៈសុន្ទរកថាថ្ងៃឯករាជនោះឡើយ ។ អ្វីគួរកត់សម្គាល់នោះ ចេតនានៃការកែប្រែរដ្ឋធម្មនុញ្ញមីយ៉ាន់ម៉ា ដើម្បីបន្ថយឥទ្ធិពលយោធានៅក្នុងការដឹកនាំ មិនមែនជារឿងងាយស្រួលឡើយ ។ រដ្ឋធម្មនុញ្ញមីយ៉ាន់ម៉ាឆ្នាំ២០០៨ ដែលចងក្រងដោយរបបសឹកចែងថា រាល់ការវិសោធនកម្មរដ្ឋធម្មនុញ្ញត្រូវការសម្លេងសមាជិកសភា ៧៥ភាគរយ បូកប្រជាមតិសំឡេងប្រជាជន៥០ភាគរយទៀត ។ ណាមួយបក្សកាន់អំណាចរបស់លោកស្រី អ៊ុងសាន ស៊ូជី ក៏មិនមានអាសនៈគ្រប់គ្រាន់ ៧៥ភាគរយនៅក្នុងសភាផងដែរ ខណៈយោធាមានសំឡេង២៥ភាគរយនៅក្នុងសភាដោយស្វ័យប្រវត្តិតាមកំណត់ដោយធម្មនុញ្ញនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1647.txt

លោកនាយករដ្ឋមន្ត្រីវៀតណាម Nguyễn Xuân Phúc នឹងបំពេញទស្សនកិច្ចមកកាន់កម្ពុជាដើម្បីចូលរួមកិច្ចប្រជុំកំពូលមេដឹកនាំ កិច្ចសហប្រតិបត្តិការមេគង្គ-ឡានឆាងលើកទីពីរដែលនឹងរៀបចំឡើងនៅថ្ងៃ ១០ ខែមករា នៅរាជធានីភ្នំពេញ ។

តបតាមការអញ្ជើញរបស់ សម្តេចនាយករដ្ឋមន្ត្រី ហ៊ុន សែន លោក Nguyễn Xuân Phúc នឹងដឹកនាំគណៈប្រតិភូវៀតណាមដើម្បីចូលរួមកិច្ចប្រជុំកំពូលមេដឹកនាំ កិច្ចសហប្រតិបត្តិការមេគង្គ-ឡានឆាង ដែលនឹងប្រព្រឹត្តនៅរាជធានីភ្នំពេញ នាថ្ងៃ១០ មករា ខាងមុខ ។ នេះបើយោងតាមការចុះផ្សាយរបស់សារព័ត៌មានវៀតណាម Vietnam News នៅថ្ងៃ៦ ខែមករា ។ ក្នុងជំនួបកំពូលមេដឹកនាំនៃកិច្ចសហប្រតិបត្តិការមេគង្គ-ឡានឆាងលើកទីពីរនៅថ្ងៃ ១០ មករាខាងមុខដែរ ហើយគេរំពឹងថា ផែនការសកម្មភាពរយៈពេលប្រាំឆ្នាំស្តីពីគម្រោងអភិវឌ្ឍរួម និងសេចក្តីថ្លែងការណ៍រួមទីក្រុងភ្នំពេញនឹងត្រូវអនុម័តឡើងដែរ។ សូមបញ្ជាក់ផងដែរថា កិច្ចសហប្រតិបត្តិការមេគង្គ-ឡានឆាង (LMC) មានប្រទេសជាសមាជិកដូចជា ចិន កម្ពុជា ឡាវ មីយ៉ាន់ម៉ា ថៃ និងវៀតណាម។ ក្រោមគំនិតផ្តួចផ្តើមរបស់ចិន វេទិកានេះផ្តោតសំខាន់លើសរសរស្តម្ភបីក្នុងនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1648.txt

រដ្ឋាភិបាលក្រុងហាណូយ និងរដ្ឋាភិបាលក្រុងតូក្យូ បានព្រមព្រៀងគ្នាក្នុងការបន្តកិច្ចសហប្រតិបត្តិការកិច្ចកាន់តែជិតស្និទ្ធទាំងតាមរយៈក្រសួងស្ថាប័ន និងវិស័យផ្សេងៗក្នុងគោលដៅពង្រីកនិងធ្វើឲ្យភាពជាដៃគូយុទ្ធសាស្ត្រនៃប្រទេសទាំងពីរកាន់តែស៊ីជម្រៅ ។ ប្រមុខរដ្ឋាភិបាលទាំងពីរបានព្រមព្រៀងបែបនេះ តាមរយៈកិច្ចសន្ទនាតាមទូរសព្ទ ។

លោកនាយករដ្ឋមន្ត្រីវៀតណាម Nguyen Xuan Phuc នៅថ្ងៃ២២ ធ្នូ បានមានកិច្ចសន្ទនាតាមរយៈទូរសព្ទជាមួយនឹងនាយករដ្ឋមន្ត្រីជប៉ុនលោក Shinzo Abe ហើយមេដឹកនាំទាំងពីរ បានសម្តែងការរីករាយចំពោះការអភិវឌ្ឍយ៉ាងរឹងមាំនៃទំនាក់ទំនងវៀតណាម-ជប៉ុននៅក្នុងឆ្នាំ២០១៧ ។ នេះបើយោងតាមការចុះផ្សាយរបស់គេហទំព័ររដ្ឋផ្លូវការវៀតណាម ។ តាមរយៈកិច្ចសន្ទនានោះ លោកនាយករដ្ឋមន្ត្រីជប៉ុន បានអរគុណសមភាគីវៀតណាមចំពោះការស្វាគមន៍យ៉ាងកក់ក្តៅក្នុងអំឡុងពេលលោកបំពេញទស្សនកិច្ចទៅកាន់វៀតណាមនាកិច្ចប្រជុំកំពូលសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក និងពិសេសនោះការរៀបចំបដិសណ្ឋារកិច្ចសម្រាប់ការបំពេញទស្សនកិច្ចរបស់អធិរាជជប៉ុនផងដែរនោះ ។ នេះបើយោងតាមប្រភពព័ត៌មានដដែល ។ អ្វីគួរកត់សម្គាល់នោះ មេដឹកនាំទាំងពីរ បានយល់ស្របគ្នាជាឯកច្ឆន្ទក្នងការជំរុញការផ្លាស់ប្តូរយោបល់គ្នារវាងប្រតិភូជាន់ខ្ពស់ បង្កើនកិច្ចសហប្រតិបត្តិការការពារ និងសន្តិសុខ ពង្រឹងការវិនិយោគជប៉ុននៅវៀតណាម និងគម្រោងកិច្ចសហប្រតិបត្តិការរបស់ជប៉ុននៅវៀតណាមផងដែរ ។ ភាគីទាំងពីរ ក៏ជជែកពីបញ្ហាដែលជាក្តីបារម្ភរួមនៅក្នុងតំបន់ និងអន្តរជាតិផងដែរ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1649.txt

អតីតនាយករដ្ឋមន្ត្រីថៃ លោក អាភីស៊ីត វីចាជីវ៉ា (Abhisit Vejjajiva) ចង់ឲ្យរបបសឹកថៃមានចំណាត់ការប្រឆាំងអតីតនាយករដ្ឋមន្ត្រីលោកស្រី យីងឡាក់ ស៊ីនណាវ៉ាត់ ។ លោក ចង់ឲ្យរដ្ឋាភិបាល លោកនាយករដ្ឋមន្ត្រី ប្រាយុទ្ធ ចន្ទអូចា ធ្វើសំណើទៅកាន់អង់គ្លេស ដើម្បីបញ្ជូនខ្លួនលោកស្រីយីងឡាក់ មកទទួលទោសនៅថៃវិញ ។

លោក អាភីស៊ីត អតីតនាយករដ្ឋមន្ត្រីថៃ នៅថ្ងៃ ១១ មករា បានថ្លែងថា រដ្ឋាភិបាលថៃ គួរតែបញ្ជាក់ពីជំហាននីមួយៗដែលត្រូវធ្វើពាក់ព័ន្ធជើងហោះហើររបស់លោកស្រី យីងឡាក់ ទៅកាន់អង់គ្លេស និងចាប់ផ្តើមធ្វើសំណើទៅកាន់រដ្ឋាភិបាលអង់គ្លេសដើម្បីបញ្ជូនលោកស្រី យីងឡាក់មកប្រទេសដើមវិញ ។ តាមប្រភពព័ត៌មានថៃ The Nation លោក អាភីស៊ីត ដែលជាប្រមុខបក្សប្រជាធិបតេយ្យថៃផងដែរនោះ បានលើកឡើងថា លោកស្រី យីងឡាក់ ទំនងជាមិនចាំបាច់ស្នើសិទ្ធិជ្រកកោននោះទេ ប្រសិនបើលោកស្រី មានលិខិតឆ្លងដែនរបស់ប្រទេសដទៃនៅនឹងដៃហើយនោះ ។ ជាមួយគ្នាផងដែរ លោក អាភីស៊ីត ដែលធា្លប់ជាគូប្រជែងនយោបាយរបស់លោកស្រីយីងឡាក់នោះ បានបន្តទៀតថា រដ្ឋាភិបាលថៃ មិនអាចធ្វើអន្តរាគមន៍អ្វីបានឡើយ ប្រសិនបើករណីនៃការសុំសិទ្ធិជ្រកកោន ពិតជាកើតឡើងមែននោះ ។ មិនអាចអន្តរាគមន៍បាន ដោយលោកសម្អាងថា ប្រទេសដែលលោកស្រី យីងឡាក់ អាចធ្វើសំណើ បានមានទំនាក់ទំនងពិសេសជាមួយនឹងលោកស្រីយីងឡាក់រួចទៅហើយ ។ យ៉ាងណាក៏ដោយ លោកសង្កត់ធ្ងន់ថា៖« រដ្ឋាភិបាលថៃ នៅមានផ្លូវមួយ ។ នោះគឺ ចាប់ផ្តើមធ្វើសំណើផ្លូវការដើម្បីស្នើទៅអង់គ្លេស ដើម្បីបញ្ជូនលោកស្រីយីងឡាក់មកថៃវិញ ។ ប្រសិនបើរដ្ឋាភិបាលថៃ មិនធ្វើសំណើផ្លូវការនោះទេ អង់គ្លេស ក៏មិនអាចចាត់វិធានការអ្វីឡើយ ដ្បិតលោកស្រី យីងឡាក់ អាចចេញចូលទីនោះបានយ៉ាងស្របច្បាប់ហើយនោះ»។ សូមជម្រាបថា សូមរម្លឹកបន្តិចដែរថា នៅខែកញ្ញា ឆ្នាំ២០១៧កន្លងទៅ តុលាការកំពូលថៃ បានកាត់ទោសកំបាំងមុខលើសំណុំរឿងរបស់អតីតនាយករដ្ឋមន្ត្រី យីងឡាក់ ដោយសម្រេចឲ្យជាប់ពន្ធនាគារប្រាំឆ្នាំពីបទធ្វេសប្រហែសក្នុងការដឹកនាំដែលធ្វើឲ្យរដ្ឋខាតបង់ទឹកប្រាក់រាប់លានដុល្លារដោយសារកម្មវិធីស្រូវអង្កររដ្ឋ។ ក្រោយមកទៀត រដ្ឋាភិបាលថៃ ក៏បានបញ្ចប់សុពលភាពលិខិតឆ្លងដែនសញ្ជាតិថៃគ្រប់ប្រភេទរបស់លោកស្រី យីងឡាក់ ។ គួរកត់សម្គាល់ដែរនោះ បន្ទាប់ពីមានការផ្សព្វផ្សាយវត្តមានលោកស្រីយីងឡាក់ នៅប្រទេសអង់គ្លេស ប៉ូលិសថៃថ្មីៗនេះ ក៏អះអាងដែរថា ភាគីថៃ កំពុងតែសុំការអនុញ្ញាតពីប៉ូលិសអន្តរជាតិដើម្បីផ្តល់ដំណឹងបច្ចុប្បន្នភាពរបស់លោកស្រី និងអាចឈានទៅដល់ការចេញដីកាចាប់ខ្លួនអន្តរជាតិទៀតផង ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_165.txt

អ៊ុយក្រែន បានបង្ហាញរ៉ុក្កែតដ្រូនប្រភេទថ្មី Peklo នៅថ្ងៃទី៦ ខែធ្នូ ដែលត្រូវបានអះអាងថា អាចហោះបានចម្ងាយ៧០០គីឡូម៉ែត្រ និងល្បឿន៧០០គីឡូម៉ែត្រក្នុងមួយម៉ោង។ ដ្រូនប្រភេទថ្មីនេះ ត្រូវបានបញ្ជូនទៅឱ្យយោធាអ៊ុយក្រែនខ្លះហើយ។

ប្រធានាធិបតីអ៊ុយក្រែន លោក វ៉ូឡូឌីមៀ ហ្សេឡេនស្គី បានបញ្ចេញដ្រូនប្រភេទថ្មី ដើម្បីផ្ដល់ជូនទៅ ទាហានអ៊ុយក្រែន សម្រាប់ប្រើប្រាស់ក្នុងសង្គ្រាម។ «ដ្រូនមីស៊ីល Peklo ជាអាវុធអ៊ុយក្រែនដែលមានប្រសិទ្ធិភាពវាយប្រហារពិតប្រាកដ។ ថ្ងៃនេះ ដ្រូនផលិតដំបូង ត្រូវបានបញ្ជូនទៅទាហានការពារជាតិ។ បេសកកម្មឥឡូវនេះ គឺបង្កើនផលិតកម្ម និងការដាក់ពង្រាយដ្រូន»។ លោក ហ្សេឡេនស្គី បានអះអាងបែបនេះក្នុងបណ្ដាញសង្គម X នៅថ្ងៃទី៦ ខែធ្នូ។ បើតាមអ្នកតំណាងពីរោងចក្រផលិតអាវុធ Ukroboronprom របស់អ៊ុយក្រែនប្រាប់ទៅអ្នកសារព័ត៌មាន ដ្រូន Peklo អាចរត់ក្នុងល្បឿង៧០០គីឡូម៉ែត្រក្នុងមួយម៉ោង។ ដ្រូននេះ អាចហោះបានចម្ងាយ៧០០គីឡូមែត្រឯណោះ ដោយមានប្រវែងបណ្ដោយ១ម៉ែត្រ។ យ៉ាងណាមិញ មិនទាន់មានការបញ្ជាក់លម្អិត និងគ្មានភស្ដុតាងផ្សេងទៀតពីចម្ងាយ និងល្បឿននៃដ្រូនប្រភេទថ្មីនេះទេ។ នេះក៏ដោយសារតែក្ដីបារម្ភ ខ្លាចផ្ដល់ព័ត៌មាន ឬទិន្នន័យសំខាន់ៗទៅរុស្ស៊ី។ Peklo ជាដ្រូនផលិតផលក្នុងស្រុកប្រភេទទី២ ដែលអ៊ុយក្រែន បានផលិត។ អ៊ុយក្រែន បានបញ្ចេញដ្រូនមីស៊ីលប្រភេទដំបូង Palianytsia កាលពីខែសីហា ឆ្នាំ២០២៤ ដែលខ្លាំង និងលឿនជាដ្រូនផលិតក្នុងស្រុក ដែលអ៊ុយក្រែន បានប្រើកន្លងមក។ កាលពីខែវិច្ឆិកា រដ្ឋមន្ត្រីទទួលបន្ទុកផលិតកម្មអាវុធអ៊ុយក្រែន បានប្រាប់ទីភ្នាក់ងារព័ត៌មាន Reuters ថា រ៉ុក្កែតដ្រូននេះ គឺស្រដៀងនឹងមីស៊ីលប្រដេញ ដែលអាចហោះក្នុងរយៈកម្ពស់ទាបឆ្លងតាមដែនការពារ។ កន្លងមក ក្រុងកៀវ ព្យាយាមបង្កើនចំនួនវាយប្រហារចម្ងាយឆ្ងាយ ទៅលើរុស្ស៊ី ដោយប្រើប្រាស់ដ្រូន វាយប្រហារលើទីតាំងក្នុងចម្ងាយជិត១០០០គីឡូមែត្រក្នុងដីរុស្ស៊ី។ នេះបើតាមការចុះផ្សាយទីភ្នាក់ងារព័ត៌មាន Reuters។ ទោះជាជោគជ័យលើដ្រូនប្រភេទថ្មីនេះក្ដី កម្មវិធីមីស៊ីល ត្រូវប៉ះពាល់ដោយបញ្ហាច្រវ៉ាក់ចែកចាយសកល។ រដ្ឋមន្ត្រីទទួលបន្ទុកផលិតកម្មអាវុធអ៊ុយក្រែន បានបញ្ជាក់បែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1650.txt

កូរ៉េទាំងពីរនឹងចរចាគ្នានៅសប្ដាហ៍ក្រោយ ដែលជាជំនួបទល់មុខលើកដំបូងចាប់តាំងពីឆ្នាំ២០១៥ ។ ប្រធានបទសំខាន់នៃការចរចា គឺការចូលរួមរបស់កូរ៉េខាងជើងក្នុងព្រឹត្តិការណ៍រដូវរងារឆ្នាំ២០១៨ និងទំនាក់ទំនងទ្វេភាគីដែលជាប់គាំងរាប់សិបឆ្នាំមកហើយ។ មេដឹកនាំកូរ៉េខាងជើង គីម ជុងអ៊ុន ជាអ្នកបង្ហាញបំណងចង់ចរចាជាមុន រួចទើបកូរ៉េខាងត្បូងស្នើកាលបរិច្ឆេទ និងទីតាំងចរចាជាក្រោយ។

កូរ៉េខាងជើងបានផ្ញើលិខិតមួយទៅកាន់កូរ៉េខាងត្បូង ដើម្បីជូនដំណឹងពីការយល់ព្រមរបស់ខ្លួនលើសំណើចរចាថ្នាក់ខ្ពស់មួយនៅព្រំដែនខណ្ឌចែកកូរ៉េទាំងពីរ។ ការចរចានឹងធ្វើឡើងនៅថ្ងៃទី៩ ខែមករា នៅឯភូមិប៉ាន់មុនជុម ក្នុងតំបន់គ្មានកងទ័ព DMZ ។ នេះបើតាមការប្រកាសរបស់អ្នកនាំពាក្យក្រសួងបង្រួបបង្រួមកូរ៉េ និងផ្សាយដោយទីភ្នាក់ងារព័ត៌មាន Yonhap ។ ក្នុងសន្និសីទសារព័ត៌មាននៅថ្ងៃទី៥ ខែមករា លោក Baik Tae-hyun ជាអ្នកនាំពាក្យនិយាយថា ភាគីទាំងពីរយល់ព្រមពិភាក្សាលើបញ្ហាថ្នាក់ត្រឹមក្រុមការងារតាមរយៈការផ្លាស់ប្ដូរឯកសារគ្នា ដោយផ្ដោតជាសំខាន់លើលទ្ធភាពនៃការចូលរួមកម្មវិធីអូឡាំពិកឆ្នាំ២០១៨ នៅទីក្រុងព្យុងឆាង ក៏ដូចជាបញ្ហាពាក់ព័ន្ធផលប្រយោជន៍ប្រទេសទាំងពីរ។ ភាគីទាំងពីរទំនងជាពិភាក្សាជុំវិញការចាប់ផ្ដើមឡើងវិញការចរចាអន្តរកូរ៉េផងដែរ។ ស្ថានការណ៍ជាវិជ្ជមានរវាងកូរ៉េទាំងពីរ ចាប់ផ្ដើមកាលពីថ្ងៃទី១ ខែមករា ពេលដែលមេដឹកនាំកូរ៉េខាងជើង គីម ជុងអ៊ុន បង្ហាញជំហរចរចាជាមួយកូរ៉េខាងត្បូង។ ក្នុងពេលថ្លែងសារអបអរឆ្នាំថ្មី២០១៨ លោក គីម ហាក់បន្ទន់ជំហរដាក់កូរ៉េខាងត្បូង និងស្នើឲ្យមានការចរចាដើម្បីកូរ៉េខាងជើងអាចបញ្ជូនប្រតិភូចូលរួមអូឡាំពិកខែកុម្ភៈខាងមុខ។ ក្រុងសេអ៊ូលបានឆ្លើយតបយ៉ាងរហ័ស និងជាវិជ្ជមានទៅនឹងជំហររបស់ក្រុងព្យុងយ៉ាង។ អ្វីគួរឲ្យកត់សម្គាល់នោះ ការយល់ព្រមរបស់កូរ៉េខាងជើង ធ្វើឡើងបន្ទាប់ពីកូរ៉េខាងត្បូង និងអាមេរិកសម្រេចចិត្តពន្យារពេលសមយុទ្ធរួមគ្នាដែលគ្រោងធ្វើរៀបចំទន្ទឹមគ្នានឹងព្រឹត្តិការណ៍អូឡាំពិកឆ្នាំ២០១៨ ។ កូរ៉េខាងត្បូងយល់ថា ការផ្អាកសមយុទ្ធរួមគ្នានឹងជួយបន្ថយកម្ដៅនៅឧបទ្វីបកូរ៉េដើម្បីឲ្យកម្មវិធីកីឡានេះធ្វើឡើងដោយគ្មានការភ័យបារម្ភ ខណៈកូរ៉េខាងជើងចាត់ទុកសមយុទ្ធរួមគ្នានេះជាការប្រុងប្រៀបឈ្លានពានខ្លួន។ យ៉ាងណាមិញ អាមេរិកហាក់នៅស្ទាក់ស្ទើមិនចង់ជឿថា កូរ៉េខាងជើងបន្ទាន់ឥរិយាបថទៅវិញ ហើយសង្ស័យថា នេះល្បិចរបស់កូរ៉េខាងជើងដើម្បីគេចពីទណ្ឌកម្មអន្តរជាតិទៅវិញ។ នៅថ្ងៃទី៤ ខែមករា មេបញ្ជាការកងទ័ពអាមេរិកប្រចាំកូរ៉េខាងត្បូង Vincent K. Brook បានប្រាប់ឲ្យមានការប្រុងប្រយ័ត្នចំពោះសកម្មភាពចុងក្រោយរបស់កូរ៉េខាងជើង ទោះនេះជាសញ្ញាល្អក្ដីសម្រាប់ឧបទ្វីបកូរ៉េក្ដី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1651.txt

ស្ថាប័នអធិការកិច្ចឡាវ បានចេញសេចក្តីប្រកាសមួយ ដោយបានអះអាងថា អំពើពុករលួយ បានធ្វើឲ្យរដ្ឋឡាវ បាត់បង់ថវិកាជាតិជាច្រើនលានដុល្លារ ជាពិសេសនោះ វា ក៏ជាហេតុផលចម្បងមួយ ដែលធ្វើប្រទេសមានការអភិវឌ្ឍយឺតយ៉ាវ និងអត្រានៃការលុបបំបាត់នៃភាពក្រីក្រមានការថយចុះទាប ។

តាមរយៈកិច្ចសម្ភាសន៍ជាមួយនឹងសារព័ត៌មានឡាវ The Vientiane Times ដែលចុះផ្សាយនៅថ្ងៃ១៨ ធ្នូ រដ្ឋឡាវ មន្ត្រីជាន់ខ្ពស់នៃអធិការកិច្ចជាតិឡាវ ដែលសុំមិនបញ្ចេញឈ្មោះ បានអះអាងថា រដ្ឋឡាវ បានបាត់បង់ថវិកាជាតិប្រមាណ ៤៨០ ប៊ីលានគីប (ប្រមាណ ៥៧ លានដុល្លារអាមេរិក) ដោយសារតែអំពើពុករលួយ នៅក្នុងរយៈពេលប្រាំឆ្នាំកន្លងមកនេះ ។ មន្ត្រីជាន់ខ្ពស់រូបនោះ បានលើកឡើងថា អំពើពុករលួយទាំងនោះ ភាគច្រើនកើតឡើងតាមរយៈគម្រោងអភិវឌ្ឍន៍ ដោយក្នុងនោះ អ្នកដែលចូលរួមចំណែកខ្លាំងជាងគេ គឺមន្ត្រីរដ្ឋាភិបាលតែម្តង ។ លោកបន្តថា មន្ត្រីមិនស្មោះត្រង់ទាំងនោះ បានបន្លំប្រើប្រាស់ថវិការដ្ឋ ក្នុងហេតុផលប្រើប្រាស់មូលនិធិដើម្បីធ្វើសាលា និងពង្រឹងសេវាសុខភាពសាធារណៈជាដើម ។ ជាមួយគ្នានេះ បើតាមប្រភពព័ត៌មានដដែលនោះ ក្រុមអធិការកិច្ចជាតិឡាវ ក៏បានឲ្យដឹងដែរថា ក្នុងរយៈពេល៥ឆ្នាំមកនេះ រដ្ឋាភិបាលឡាវ ក៏បានចាប់ខ្លួនអ្នកពាក់ព័ន្ធអំពើពុករលួយទាំងនោះប្រមាណជាង១០០នាក់ផងដែរ ដែលក្នុងនោះ មាន៨៦នាក់ គឺជាមន្ត្រីរដ្ឋាភិបាល ។ អធិការកិច្ចជាតិឡាវ ក៏បានព្រមានបន្តចាត់វិធានច្បាប់ដើម្បីប្រឆាំងទៅនឹងសកម្មបន្លំ ដោយប្រើប្រាស់ថវិកាជាតិឡាវដោយខុសច្បាប់ផងដែរ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1652.txt

រដ្ឋមន្ត្រីការបរទេសប៉ាគីស្ថាន Khawaja Asif បានរិះគន់រដ្ឋបាលប្រធានាធិបតី ដូណាល់ ត្រាំ ដែលព្យួរជំនួយយោធា និងការចោទប្រកាន់ទាំងឡាយមកលើប៉ាគីស្ថានជុំវិញយុទ្ធនាការបោសសម្អាតក្រុមភេរវករ។ លោក Khawaja Asif ចាត់ទុកទង្វើរបស់អាមេរិក មិនមែនជាទង្វើរបស់សម្ព័ន្ធមិត្ត ឬក៏មិត្តរបស់ប៉ាគីស្ថានឡើយ។ មេបក្សប្រឆាំងប៉ាគីស្ថានក៏បានរិះគន់អាមេរិកធ្ងន់ៗ និងស្នើផ្ដាច់កិច្ចសហប្រតិបត្តិការយោធាទៀតផង។

ទាំងរដ្ឋាភិបាលប៉ាគីស្ថាន ទាំងបក្សប្រឆាំង បានចេញមកប្រតិកម្មខ្លាំងៗតបនឹងចំណាត់ការរបស់រដ្ឋបាលក្រុងវ៉ាស៊ីនតោន និងពាក្យសម្ដីរបស់ប្រធានាធិបតី ដូណាល់ ត្រាំ ដែលចោទប៉ាគីស្ថានថា កុហកបោកប្រាស់អាមេរិកអស់ពេលជាច្រើនឆ្នាំ។ លោក ត្រាំ បានបន្ទោសប៉ាគីស្ថានដែលទទួលជំនួយអាមេរិករាបរយលានដុល្លារ តែមិនជួយបោសសម្អាតក្រុមភេរវករឡើយ ហើយលោកក៏គំរាមកាត់ជំនួយសម្រាប់ប៉ាគីស្ថានទៀត។ ប៉ុន្មានថ្ងៃក្រោយការគំរាមនេះ រដ្ឋបាលក្រុងវ៉ាស៊ីនតោនក៏សម្រេចលុបចោលជំនួយក្នុងទំហំប្រមាណ៩០០លានដុល្លារឯណោះ។ ក្រុងវ៉ាស៊ីនតោនបានប្រាប់ឲ្យក្រុងអ៊ីស្លាម៉ាបាត ត្រូវឈប់ជួយក្រុមភេរវករ និងត្រូវចាត់វិធានការឲ្យពេញដៃពេញជើង ទើបខ្លួនផ្ដល់ជំនួយឲ្យឡើងវិញ។ បើតាមទីភ្នាក់ងារព័ត៌មាន Reuters រដ្ឋមន្ត្រីការបរទេសប៉ាគីស្ថាន Khawaja Asif បាននិយាយថ្ងៃទី៤ ខែមករា ថា អាកប្បកិរិយារបស់អាមេរិក មិនមែនជាទង្វើរបស់មិត្តឡើយ តែជាមិត្តក្បត់មិត្ត។ ដោយឡែកមេដឹកនាំប្រឆាំង Imran Khan ដែលបានរិះគន់លោក ត្រាំ ខ្លាំងៗកន្លងមក បាននិយាយថា វាដល់ពេលដែលរដ្ឋាភិបាលផ្ដាច់ខ្លួនពីអាមេរិក។ លោក Khan ស្នើឲ្យរដ្ឋាភិបាលបញ្ជូនបុគ្គលិកចារកម្ម និងមិនចារកម្មចេញពីទឹកដីប៉ាគីស្ថាន ក៏ដូចជាព្យួរផ្លូវដឹកជញ្ជូនទាំងជើងគោក ទាំងអាកាស ដែលអាមេរិក និងកងទ័ពសម្ព័ន្ធយោធាណាតូ ធ្លាប់ប្រើដើម្បីបញ្ជូនសម្ភារទៅធ្វើសង្គ្រាមនៅអាហ្វហ្គានីស្ថាន។ តាមពិតទៅនោះ ការកាត់ជំនួយរបស់អាមរិក គឺជារឿងដែលប៉ាគីស្ថានផ្ទាល់ដឹងមុនទៅហើយ ប៉ុន្តែរដ្ឋាភិបាលប៉ាគីស្ថានហាក់ភ្ញាក់ផ្អើលនឹងទង្វើរបស់ប្រធានាធិបតី ត្រាំ ដែលបង្ហោះសារជាសាធារណៈតាមបណ្ដាញសង្គម

article_1653.txt

ប្រធានាធិបតីរុស្ស៊ីលោក វ្ល៉ាឌីមៀ ពូទីន បាននិយាយកំប្លែងលេងថា បើសិនជាលោកចាញ់ឆ្នោតនៅថ្ងៃ ១៨ ខែមីនាខាងមុខ លោកប្រហែលជាត្រូវមកធ្វើស្រែចម្ការដោយបើកគ្រឿចក្រកសិកម្មវិញ។ មេដឹកនាំរុស្ស៊ីនិយាយបែបនេះពេលលោកទៅទស្សនកិច្ចរោងចក្រផលិតគ្រឿងចក្រកសិកម្មមួយនៅថ្ងៃព្រហស្បតិ៍ទី ១ ខែកុម្ភៈ។

«ប្រសិនលទ្ធផលបោះឆ្នោតដែលមកដល់ខាងមុខនោះមិនល្អ ខ្ញុំនឹងចាប់ផ្តើមធ្វើការងារជាអ្នកបើកគ្រឿងចក្រកសិកម្មហើយ ក្រោយថ្ងៃ ១៨ ខែមីនា»។ នេះជាសម្តីរបស់លោក វ្ល៉ាឌីមៀ ពូទីន ពេលកំពុងស្ថិតនៅលើគ្រឿងចក្រច្រូតស្រូវស្ថិតនៅរោងចក្រ Rostselmash។ បើតាមខ្សែអាត់វីដេអូដែលចុះផ្សាយដោយសារព័ត៌មានរុស្ស៊ី RT ក្រោយលោក ពូទីន និយាយចប់ នាយកប្រតិបត្តិក្រុមហ៊ុន Rostselmash បានឆ្លើយតបវិញថា ៖«វាគ្មានបញ្ហាអ្វីឡើយ គ្មានបញ្ហាអ្វីទាំងអស់»។ តាមពិតទៅ បេក្ខជនប្រធានាធិបតីប្រាំពីរនាក់ឈរឈ្មោះដើម្បីដណ្តើមតំណែងពីលោក ពូទីន នៅខែមិនាខាងមុខ ហើយឆ្នាំនេះគូប្រជែងរបស់លោកហាក់មានច្រើនជាងមុខដែរ។ ទោះជាណាក៏ដោយ វាគ្រាន់តែជាការនិយាយលេងសើចប៉ុណ្ណោះ ព្រោះវាមានភាគរយច្រើនណាស់ដែលលោកនឹងជាប់ឆ្នោតបន្តតំណែងជាប្រធានាធិបតីទៀតនោះ។ របាយការណ៍ស្ទង់មតិថ្មីមួយរបស់ស្ថាប័នស្រាវជ្រាវរុស្ស៊ី VTsIOM (https://themoscowtimes.com/news/putins-support-drops-below-70-percent-ahead-elections-60364) បង្ហាញថាប្រជាជនរុស្ស៊ីជិត៧០ភាគរយគាំទ្រប្រធានាធិបតីជិតផុតអាណត្តិនេះ។ មកដល់បច្ចុប្បន្នលោក ពូទីនបានក្លាយជាមេដឹកនាំរុស្ស៊ីដែលកាន់តំណែងបានយូរបំផុតបន្ទាប់ពីលោក ចូសិប ស្តាលីន។ ដោយឡែក គូប្រជែងដ៏មានឥទ្ធិពល និងជាអ្នករិះគន់លោក ពូទីន ខ្លាំង លោក Alexei Navalny មិនអាចចូលរួមប្រកួតក្នុងការបោះឆ្នោតប្រធានាធិបតីបានឡើយ ដោយហេតុផលថា លោកមានជាប់ពាក់ព័ន្ធនឹងបទឧក្រិដ្ឋ។ អ្នកនយោបាយខ្លះទៀតបានប្រកាសពហិកាចូលរួមការបោះឆ្នោតនៅពេលខាងមុខដើម្បីធ្វើឲ្យការបោះឆ្នោតនោះបាត់បង់ភាពស្របច្បាប់ផង។ ប៉ុន្តែទោះជាបែបនេះក្តី ការបោះឆ្នោតនេះនៅតែត្រូវធ្វើឡើងតាមការគ្រោងទុក ហើយមេដឹកនាំដូចជាលោក ពូទីន នឹងមានលទ្ធភាពកាន់តែច្រើនក្នុងការដណ្តើមជ័យជម្នះថែមទៀតផង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1654.txt

នៅថ្ងៃទី៥ ខែមករា កូរ៉េទាំងបានយល់ព្រមចរចាគ្នានៅសប្ដាហ៍ក្រោយនៅតំបន់ព្រំដែនគ្មានកងទ័ព។ ចិនបានស្វាគមន៍ដំណើការជាវិជ្ជមាននេះ ប៉ុន្តែអាមេរិក និងជប៉ុន ហាក់នៅរារែក និងមិនទាន់ជឿជាក់មួយរយភាគរយលើការបន្ទន់ឥរិយាបថរបស់កូរ៉េខាងជើងនៅឡើយ ហើយនឹងបន្តការប្រុងប្រយ័ត្នដដែល។

តំណាងចរចានុយក្លេអ៊ែររបស់ចិន លោក Kong Xuanyou នៅថ្ងៃទី៥ ខែមករា បានស្វាគមន៍ចំពោះការវិវដ្តជាវិជ្ជមាននៅឧបទ្វីបកូរ៉េ បន្ទាប់ពីកូរ៉េខាងត្បូង និងខាងជើង សុខចិត្តអង្គុយចរចានៅសប្ដាហ៍ក្រោយជុំវិញលទ្ធភាពនៃការចូលរួមរបស់កូរ៉េខាងជើងក្នុងព្រឹត្តិការណ៍អូឡាំពិកឆ្នាំ២០១៨ ។ មន្ត្រីជាន់ខ្ពស់ចិននិយាយបែបនេះ អំឡុងពេលទស្សនកិច្ចនៅក្រុងសេអ៊ូលដើម្បីពិភាក្សាលើបញ្ហាកូរ៉េខាងជើង និងទំនាក់ទំនងទ្វេភាគី។ ចំពោះមុខសមភាគីកូរ៉េខាងត្បូង Lee Do-hoon លោក Kong Xuanyou និយាយថា ចំណុចវិជ្ជមានខ្លួនត្រូវបានលាតត្រដាងជុំវិញស្ថានភាពនៅឧបទ្វីបកូរ៉េ ទោះជាមានបញ្ហាប្រឈមមុខជាច្រើនក្ដី។ ចំណែកលោក Lee វិញអះអាងថា ស្ថានការណ៍នៅឧបទ្វីបកូរ៉េបានមកចំដល់ណុចរបត់ដ៏សំខាន់មួយ ក្រោយការថ្លែងសាររបស់មេដឹកនាំកំពូលកូរ៉េខាងជើង គីម ជុងអ៊ុន ដែលនេះតម្រូវឲ្យកូរ៉េខាងត្បូង និងចិនត្រូវពង្រឹងទំនាក់ទំនងទ្វេភាគីខ្លាំងថែមទៀត។ ខណៈដែលចិន និងកូរ៉េខាងត្បូងសាទរការផ្លាស់ប្ដូរឥរិយាបថរបស់កូរ៉េខាងជើង អាមេរិក និងជប៉ុន បែរជាបង្កើនការប្រុងប្រយ័ត្នទៅវិញ។ រដ្ឋមន្ត្រីការពារជាតិជប៉ុន Itsunori Onodera និយាយថា វាជារឿងសំខាន់ដែលត្រូវរក្សាជំហររឹងមាំ ព្រោះកូរ៉េខាងជើងមានទំនោរចង់ចរចា តែទន្ទឹមគ្នានោះកូរ៉េខាងជើងនៅតែបន្តកម្មវិធីអភិវឌ្ឍនុយក្លេអ៊ែរ និងមីស៊ីលរបស់ខ្លួនដដែល។ ដូច្នេះជប៉ុនគ្មានជំហរត្រូវបន្ទន់ការតាមដានឡើយ។ ដូចគ្នានឹងជប៉ុនដែរ អាមេរិកក៏បង្ហាញការប្រុងប្រយ័ត្នខ្ពស់ចំពោះគោលដៅរបស់កូរ៉េខាងជើង និងមិនទាន់ជឿថា ព្យុងយ៉ាងចង់ចរចាដោយសុទ្ធចិត្ត ឬយ៉ាងណាឡើយ។ នេះក៏ព្រោះតែកូរ៉េខាងជើងមិនដែលអះអាងថា ខ្លួនបញ្ឈប់កម្មវិធីនុយក្លេអ៊ែររបស់ខ្លួនឡើយ និងមានតែបង្កើនការផលិតថែមទៀត។ នេះបើតាមសារអបអរឆ្នាំថ្មីរបស់លោក គីម ជុងអ៊ុន ដែលរំឭកអាមេរិកដែរថា ទឹកដីអាមេរិកទាំងអស់ស្ថិតក្នុងរង្វង់ដែលមីស៊ីលកូរ៉េខាងទៅដល់។ យ៉ាងណាមិញ ការចរចានៅសប្ដាហ៍ក្រោយនៅភូមិប៉ាន់មុនជុម នឹងផ្ដោតសំខាន់តែលើការចូលរួមរបស់កូរ៉េខាងជើងក្នុងកម្មវិធីអូឡាំពិកខែក្រោយ នៅទីក្រុងព្យុងឆាង និងទំនាក់ទំនងទ្វេភាគីប៉ុណ្ណោះ។ គេក៏មិនទាន់អាចមានសុទិដ្ឋិនិយមខ្លាំងពេកលើជំនួបលើកដំបូងតាំងពីឆ្នាំ២០១៥នេះដែរ ដ្បិតកូរ៉េខាងជើងប្រកាន់ជំហររឹងរូសខ្លាំងរហូតមក ប៉ុន្តែគេអាចសន្និដ្ឋានបានថា កូរ៉េខាងជើងអាចប្រើប្រាស់ព្រឹត្តិការណ៍កីឡាដើម្បីដោះខ្លួនពីសម្ពាធអន្តរជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1655.txt

កូរ៉េទាំងពីរបានដាក់សំណើឲ្យគ្នាទៅវិញទៅមកដើម្បីជួបគ្នាម្ដងទៀតនៅសប្ដាហ៍ក្រោយជុំវិញការចូលរួមរបស់កូរ៉េខាងជើងក្នុងព្រឹត្តិការណ៍អូឡាំពិករដូវរងារនៅខែកុម្ភៈ។ កូរ៉េទាំងពីរបានជួបប្រជុំថ្នាក់ខ្ពស់កាលពីដើមសប្ដាហ៍នេះ ដោយទទួលបានលទ្ធផលវិជ្ជមានច្រើន ក្នុងនោះកូរ៉េខាងជើងយល់ព្រមបញ្ជូនកប្រតិភូ និងអត្តពលិករបស់ខ្លួនទៅកាន់កូរ៉េខាងត្បូង។

កូរ៉េខាងត្បូងនៅថ្ងៃទី១២ ខែមករា បានដាក់សំណើទៅកាន់កូរ៉េខាងជើង ដើម្បីរៀបចំជំនួបថ្នាក់មន្ត្រីការងារនៅសប្ដាហ៍ក្រោយសំដៅពិភាក្សាព័ត៌មានលម្អិតជុំវិញការចូលរួមក្នុងព្រឹត្តិការណ៍អូឡាំពិករដូវរងារនៅទីក្រុងព្យុងឆាង។ កូរ៉េខាងត្បូងបានស្នើប្រជុំនៅថ្ងៃទី១៥ ខែមករា នៅឯភូមិប៉ាន់មុនជុម ដោយមានប្រតិភូចំនួនបីនាក់ ដឹកនាំដោយអនុរដ្ឋមន្ត្រីក្រសួងបង្រួបង្រួមកូរ៉េ Chun Hae-sung ។ ដោយឡែកនៅថ្ងៃទី១៣ ខែមករា កូរ៉េខាងជើងក៏បានស្នើទៅកាន់កូរ៉េខាងត្បូងដើម្បីរៀបចំកិច្ចប្រជុំមួយដែរ។ បើតាមការប្រកាសរបស់ក្រសួងបង្រួបបង្រួមកូរ៉េផ្សាយដោយទីភ្នាក់ងារព័ត៌មាន Yonhap កូរ៉េខាងជើងចង់ពិភាក្សាព័ត៌មានលម្អិតពីការបញ្ជូនក្រុមសម្ដែងសិល្បៈរបស់ខ្លួនទៅកាន់ទីក្រុងព្យុងឆាង។ កូរ៉េខាងត្បូងបានទទួលសំណើនេះរួចហើយ និងកំពុងត្រួតពិនិត្យ មុននឹងឆ្លើយតបវិញ។ ជុំវិញសំណើរបស់កូរ៉េខាងត្បូង ប្រធានគណៈកម្មាធិការបង្រួបបង្រួមកូរ៉េរបស់កូរ៉េខាងជើង Ri Son-gwon បានសរសេរលិខិតមួយផ្ញើទៅកាន់រដ្ឋមន្ត្រីក្រសួងបង្រួបបង្រួមកូរ៉េ Cho Myoung-gyon ថា កូរ៉េខាងជើងនឹងស្នើកាលបរិច្ឆេទជួបគ្នារវាងមន្ត្រីថ្នាក់ក្រុមការងារនៅពេលក្រោយ។ គេរំពឹងថា ជំនួបរវាងកូរ៉េទាំងពីរអាចជួបគ្នានៅសប្ដាហ៍ក្រោយ ព្រោះភាគីទាំងសងខាងសុទ្ធតែចង់ជួបគ្នាម្ដងទៀត។ ការជួបគ្នាម្ដងទៀតរវាងកូរ៉េទាំងពីរ នឹងផ្ដោតលើការធ្វើដំណើររបស់មន្ត្រីប្រតិភូ ក្រុមសិល្បៈ អ្នកគាំទ្រ និងអត្តពលិក ក៏ដូចជាការស្នាក់នៅផងដែរ។ ក្រុងសេអ៊ូលបានអះអាងហើយថា ខ្លួននឹងផ្ដល់ការគាំទ្រចាំបាច់សម្រាប់ប្រតិភូកីឡាកូរ៉េខាងជើង។ ជាមួយគ្នានេះ សេអ៊ូលនឹងពិនិត្យមើលមធ្យោបាយធ្វើដំណើរ ដើម្បីធ្វើយ៉ាងណាកុំឲ្យបំពានទណ្ឌកម្មប្រឆាំងកូរ៉េខាងជើង។ កន្លងមកកូរ៉េខាងត្បូងបានដាក់ទណ្ឌកម្មឯកតោភាគីជាច្រើនលើកូរ៉េខាងជើង ជុំវិញកម្មវិធីនុយក្លេអ៊ែរ។ វត្តមានអត្តពលិក និងប្រតិភូរបស់កូរ៉េខាងជើងចូលរួមក្នុងព្រឹត្តិការណ៍អូឡាំពិក២០១៨ គឺជាអ្វីដែលរដ្ឋបាលប្រធានាធិបតីកូរ៉េខាងត្បូង មូន ចេអ៊ីន ចង់បានបំផុត ដើម្បីធានាពីសុវត្ថិភាពសម្រាប់ដំណើការកម្មវិធីពិភពលោកនេះ។ លទ្ធផលវិជ្ជមានក្នុងការចរចាពេលនេះ អាចជាសញ្ញាល្អសម្រាប់ការចរចាលើកក្រោយ ដែលនឹងផ្ដោតលើប្រធានបទទូលាយជាងនេះ និងសំខាន់ជាងនេះដូចជាទំនាក់ទំនងអន្តរកូរ៉េជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1656.txt

ភ្នំពេញ៖ កិច្ចសហប្រតិបត្តិការពង្រឹងទំនាក់ទំនងពាណិជ្ជកម្ម ការផ្សាភ្ជាប់រវាងប្រជាជន ការអភិវឌ្ឍ និងសន្តិសុខតំបន់មេគង្គ។ ដោយសារកិច្ចសហប្រតិបត្តិការនេះជាគំនិតផ្តួចផ្តើមរបស់ចិន គេឃើញមានការរិះគន់ថា ចិននឹងទាញប្រយោជន៍ច្រើនពីកិច្ចសហប្រតិបត្តិការនេះ ខណៈប្រទេសឯទៀតជាពិសេសប្រជាជនតាមមូលដ្ឋាននឹងមិនមានលទ្ធភាពទាញប្រយោជន៍ច្រើនឡើយ។ ប៉ុន្តែអ្នកជំនាញយល់ថា វាជារឿងធម្មតាក្នុងកិច្ចសហប្រតិបត្តិការដែលមានអ្នកចំណេញតិច ឬច្រើន ហើយគេមិនអាចចោទចិនបានឡើយ។ សំខាន់ ជាសមាជិកមួយ កម្ពុជាត្រូវពង្រឹងសមត្ថភាព ភាពឆ្លាតវៃ ខ្លាំង និងបង្កើនភាពដឹកនាំដើម្បីទាញប្រយោជន៍ឲ្យបានច្រើន។

សូមស្តាប់បទសម្ភាសជាមួយលោក សៅ ផលនិស្ស័យ នៃសារព័ត៌មានថ្មីៗជាមួយលោកបណ្ឌិត ឈាង វណ្ណារិទ្ធ សហស្ថាបនិក វិទ្យាស្ថានកម្ពុជាសម្រាប់ការសិក្សាយុទ្ធសាស្ត្រ (CISS) កិច្ចសហប្រតិបត្តិការមេគង្គ-ឡានឆាង (Mekong-Lancang Cooperation) មានអាយុកាលពីរឆ្នាំហើយគិតមកត្រឹមពេលនេះ។ នៅថ្ងៃពុធទី ១០ ខែមករាខាងមុខ មេដឹកនាំប្រទេសសមាជិកទាំងប្រាំមួយនឹងជួបពិភាក្សាគ្នានៅក្នុងប្រទេសកម្ពុជាក្នុងកិច្ចប្រជុំកំពូលមេដឹកនាំលើកទីពីរ។ លោកបណ្ឌិត ឈាង វណ្ណារិទ្ធ អ្នកស្រាវជ្រាវនៅវិទ្យាស្ថាន ISEAS ប្រទេសសិង្ហបុរី និងជាសហស្ថាបនិកវិទ្យាស្ថានកម្ពុជាសម្រាប់ការសិក្សាយុទ្ធសាស្ត្រ (CISS) យល់ឃើញថា កិច្ចប្រជុំកំពូលមេគង្គ-ឡានឆាងលើកពីរខាងមុខ មេដឹកនាំនឹងពិនិត្យលទ្ធផលដែលខ្លួនសម្រេចបាននិងកំណត់ផែនការយុទ្ធសាស្ត្រដើម្បីបន្តកិច្ចសហប្រតិបត្តិការទៅមុខទៀតដែរ។ «មេដឹកនាំនឹងវាយតម្លៃតើអ្វីដែលសម្រេចបានក្នុងរយៈពេលពីរឆ្នាំកន្លង និងអ្វីទៅដែលត្រូវតែធ្វើបន្តបន្ទាប់។ អ្វីដែលពិសេសថ្នាក់ដឹកនាំនឹងពិភាក្សា និងអនុម័តផែនការសកម្មភាពប្រាំឆ្នាំក្រោមក្របខណ្ឌកិច្ចសហប្រតិបត្តិការមេគង្គ-ឡានឆាងនេះ»។ លោកបណ្ឌិត ឈាង វណ្ណារិទ្ធ បានបញ្ជាក់ដូច្នេះ។ ឆ្លើយតបនឹងការរិះគន់ និងការវាយតម្លៃថា មានតែចិនដែលទាញបានប្រយោជន៍ ខណៈប្រជាជនសាមញ្ញក្នុងប្រទេសប្រាំផ្សេងទៀតហាក់មិនមានលទ្ធភាពទាញប្រយោជន៍ច្រើនពីកិច្ចសហប្រតិបត្តិការមេគង្គ-ឡានឆាងនោះ លោកបណ្ឌិត ឈាង វណ្ណារិទ្ធ បញ្ជាក់ថា កិច្ចសហប្រតិបត្តិការមានចំណេញតិចឬច្រើនវាអាស្រ័យលើភាពឆ្លាតវៃនិងខ្លាំងរបស់ប្រទេសនីមួយៗ។ «ខ្ញុំគិតថា កិច្ចសហប្រតិបត្តិការវាមានអ្នកទទួលបានច្រើន និងតិច។ វាមិនបានស្មើគ្នាទេ។ វាពឹងលើសមត្ថភាព និងភាពជាអ្នកដឹកនាំរបស់ប្រទេសនីមួយៗ។ បើយើងឆ្លាត ខ្លាំង មានសមត្ថភាព យើងទទួលបានប្រយោជន៍ច្រើន។ ដូច្នេះយើងមិនអាចចោទប្រទេសណាមួយមកគ្របដណ្តប់លើយើង»។ ពេលសាកសួររឿងចិនអាចប្រើប្រាស់វេទិកាមេគង្គដើម្បីពង្រឹងឥទ្ធិពលរបស់ខ្លួននៅអាស៊ាន លោក ឈាង វណ្ណារិទ្ធ ទទួលស្គាល់ថា វាប្រាកដណាស់ព្រោះផលប្រយោជន៍របស់ចិនគឺពង្រឹងឥទ្ធិពលរបស់ខ្លួននៅតំបន់ និងឆាកអន្តរជាតិ។ ប៉ុន្តែអ្នកជំនាញរូបនេះលើកសរសើរពីចំណុចវិជ្ជមានរបស់មហាយក្សចិន។ នោះ គឺចិនទទួលយកគោលការណ៍គោរពគ្នាទៅវិញទៅមក ហើយចិនក៏មិនដាក់គំនិតឲ្យប្រទេសផ្សេងធ្វើតាមដូចប្រទេសមហាអំណាចមួយចំនួនទៀតឡើយ។ ចិនស្តាប់បណ្តាប្រទេសផ្សេង និងរៀនពីគ្នាទៅវិញទៅមក។ បន្ថែមពីនេះ បើតាមអ្នកស្រាវជ្រាវខាងលើ យន្តការកិច្ចសហប្រតិបត្តិការអនុតំបន់នេះនឹងចូលរួមកាត់បន្ថយភាពតានតឹងក្នុងការគ្រប់គ្រង និងប្រើប្រាស់ទឹកទន្លេមេគង្គផងដែរ ដោយសារភាគីបើកចំហដើម្បីពិភាក្សា និងសន្ទនាគ្នាក្រោមក្របខណ្ឌនៃកិច្ចសហប្រតិបត្តិការនេះ។ យ៉ាងណាមិញ លោក ឈាង វណ្ណារិទ្ធ យល់ឃើញថា បរិស្ថាននៅក្នុងតំបន់នៅជាបញ្ហាចោទនៅឡើយ ដោយសារប្រជាជនមិនសូវចូលរួម ហើយការអនុវត្តគោលនយោបាយនៅមិនទាន់មានប្រសិទ្ធភាពឡើយ។ ដូច្នេះហើយ លោកយល់ថា វាជារឿងចាំបាច់ដែលកិច្ចសហប្រតិបត្តិការមេគង្គ-ឡានឆាងនេះត្រូវជំរុញបន្ថែមលើការធានានិរន្តរភាពនៃបរិស្ថានតំបន់នេះ។ សូមបញ្ជាក់ថា កិច្ចសហប្រតិបត្តិការមេគង្គ-ឡានឆាង ត្រូវបានបង្កើតឡើងក្នុងឆ្នាំ ២០១៥ដោយមានសមាជិកសរុបប្រាំមួយមានកម្ពុជា ចិន ឡាវ មីយ៉ាន់ម៉ា ថៃ និងវៀតណាម និងផ្តោតសំខាន់លើសរសរស្តម្ភបី និងមានវិស័យអាទិភាពចំនួនប្រាំ។ សរសរស្តម្ភបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1657.txt

មេដឹកនាំមីយ៉ាន់ម៉ា លោកស្រី អ៊ុងសាន ស៊ូជី បានសុំចិត្តបណ្តាសមាជិកស្ថាប័ននយោបាយធំៗ ជាពិសេសអង្គនីតិបញ្ញត្តិរបស់មីយ៉ាន់ម៉ា ចាត់ទុកគ្នាជាសមមិត្ត និងប្រឹងធ្វើការរួមគ្នាដើម្បីជាផលប្រយោជន៍រួម និងការអភិវឌ្ឍជាតិ ។

ទីប្រឹក្សារដ្ឋមីយ៉ាន់ម៉ា លោកស្រី អ៊ុងសាន ស៊ូជី នៅថ្ងៃ២ កុម្ភៈ នាឱកាសខួបពីរឆ្នាំនៃការដឹកនាំរបស់បក្សសម្ព័ន្ធជាតិដើម្បីប្រជាធិបតេយ្យនៅក្នុងអង្គនីតិបញ្ញត្តិ បានទទូចឲ្យសមាជិកសភាទាំងអស់បង្កើនស្មារតីសាមគ្គីភាព និងប្រឆាំងរាល់គំនិតគុំគួនគ្នាដោយចាត់ទុកគ្នាជាសត្រូវ ។ លោកស្រី ស៊ូជី ដែលជាប្រមុខបក្សកាន់អំណាចផងដែរនោះ បានលើកឡើងថា៖« ក្នុងក្របខណ្ឌនៃការបម្រើជាតិដើម្បីផលប្រយោជន៍ដូចគ្នា មិនគួរឲ្យមានឡើយនូវផ្នត់គំនិតនៃការយកគ្នាជាសត្រូវ ដោយសារតែភាពខុសគ្នានៃនិន្នាការនយោបាយ។ គ្រប់គ្នា គួរតែផ្តល់លទ្ធភាពដល់គ្នាដើម្បីធ្វើកិច្ចសហប្រតិបត្តិការជាមួយគ្នាសម្រាប់ប្រយោជន៍ជាតិ ... » ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា The Irrawaddy ។ លោកស្រី បានបន្ថែមថា៖« វាគឺជារឿងសំខាន់បំផុត ដែលតំណាងរាស្ត្រទាំងអស់នៅក្នុងសភាចាត់ទុកគ្នាដូចទៅសមមិត្ត ឬគូកន ។ ធ្វើដូចនេះ ទើបយើងអាចបំពេញការងារបម្រើប្រទេសជាតិប្រកបដោយប្រសិទ្ធភាពបាន » ។ នេះបើយោងតាមប្រភព័ត៌មានដដែល ។ ទន្ទឹមនឹងផ្តល់យោបល់ឲ្យមានសាមគ្គីភាពគ្នាក្នុងអង្គនីតិបញ្ញត្តិ មេដឹកនាំកំពូលមីយ៉ាន់ម៉ារូបនេះ ក៏បង្ហាញអារម្មណ៍មិនចូលចិត្តរបស់លោកស្រីចំពោះការប្រើប្រាស់ពាក្យ «បក្សប្រឆាំង» ។ លោកស្រី មិនចង់ឲ្យមានការគិតមួយ ដោយប្រើប្រាស់ឈ្មោះថាបក្សប្រឆាំងដើម្បីប្រឆាំងបក្សកាន់អំណាចឡើយ ។ អ្វីដែលលោកស្រី ចង់ឃើញនោះ គឺបក្សប្រឆាំង គួរតែសហការ និងរិះគន់បក្សកាន់អំណាច ក្នុងន័យស្ថាបនាដើម្បីភាពរុងរឿងរបស់ជាតិ ។ លោកស្រី សង្កត់ធ្ងន់យ៉ាងដូច្នេះ៖«អ្នក(តំណាងរាស្ត្រ) មិនគួរមើលបក្ស ឬក្រុមនយោបាយផ្សេងជាសត្រូវឡើយ ។ នៅក្នុងសង្គមប្រជាធិបតេយ្យពិតប្រាកដ គឺជាសង្គម ដែលផ្តល់លទ្ធភាពឲ្យគ្រប់គ្នាធ្វើការរួមគ្នា បើទោះបីជាមាននិន្នាការនយោបាយខុសគ្នាក៏ដោយ »៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1658.txt

ភ្នំពេញ៖ ក្រោយពីកម្ពុជារៀបចំកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងដោយជោគជ័យ សម្តេចនាយករដ្ឋមន្ត្រី ហ៊ុន សែន ផ្ទេរតំណែងជាសហប្រធានប្តូរវេនកិច្ចប្រជុំនេះទៅកាន់នាយករដ្ឋមន្ត្រីឡាវលោក ថងលួន ស៊ីសូលីត នៅថ្ងៃពុធទី ១០ ខែមករានេះ។

សម្តេចនាយករដ្ឋមន្ត្រី ហ៊ុន សែនបានផ្ទេរច្រវាតំណាងឲ្យភាពជាសហប្រធានប្តូរវេននៃកិច្ចប្រជុំកំពូលមេគង្គ-ឡានឆាងទៅកាន់នាយករដ្ឋមន្ត្រីឡាវលោកថងលួន ស៊ីសូលីត នៅល្ងាចថ្ងៃពុធទី ១០ខែមករានាវិមានសន្តិភាព ក្រោយបញ្ចប់កិច្ចប្រជុំកំពូលកិច្ចសហប្រតិបត្តិការមេគង្គ-ឡានឆាងលើកទីពីរដោយជោគជ័យ។ សម្តេច ហ៊ុន សែន បានថ្លែងក្នុងសន្និសីទរួមបិទបញ្ចប់កិច្ចប្រជុំថា៖«ខ្ញុំសូមផ្តល់ជាព័ត៌មានថា កម្ពុជាបានបញ្ចប់អាណត្តិភាពជាសហប្រធានរយៈពេលពីរឆ្នាំជាមួយសាធារណរដ្ឋប្រជាមានិតចិនដែលជាសហប្រធានអចិន្ត្រៃយ៍។ ហើយថ្ងៃនេះខ្ញុំបានប្រគល់អាណត្តិភាពជាសហប្រធានទៅកាន់សាធាណរដ្ឋប្រជាធិបតេយ្យឡាវ។ ខ្ញុំចង់បញ្ជាក់ថាសហប្រធានអចិន្ត្រៃយ៍ ហើយប្រទេសតាមដងមេគង្គជាសហប្រធានប្តូរវេន ព្រោះឡានឆាងស្ថិតនៅក្នុងប្រទេសចិនតែមួយ ឯមេគង្គឆ្លងកាត់ប្រទេសទាំងប្រាំ»។ ក្នុងពេលនោះដែរសម្តេចក៏បានថ្លែងអំណរគុណសមភាគីចំពោះតួនាទីដឹកនាំពន្លឿនរបៀបវារៈកិច្ចសហប្រតិបត្តិការមេគង្គ-ឡានឆាង និងការគាំទ្រឥតងាករេចំពោះភាពសហប្រធានរបស់កម្ពុជាកន្លងមកនេះផងដែរ។ សូមបញ្ជាក់ថា កិច្ចប្រជុំកំពូលមេដឹកនាំកិច្ចសហប្រតិបត្តិការមេគង្គ-ឡានឆាងនេះ មានមូលបទ «ទន្លេរបស់យើងដើម្បីសន្តិភាព និងការអភិវឌ្ឍប្រកបដោយចីរភាព» ហើយមេដឹកនាំប្រទេសទាំង៦ បានពិភាក្សាលើបញ្ហាសំខាន់ៗដើម្បីអភិវឌ្ឍតំបន់អនុមេគង្គ។ ការពង្រឹកទំនាក់ទំនង និងកំណត់កិច្ចសហប្រតិបត្តិការថ្មី ធ្វើឡើងក្រោមក្របខណ្ឌកិច្ចសហប្រតិបត្តិការបីបូកប្រាំ។ ក្របខណ្ឌកិច្ចសហប្រតិបត្តិការបីបូកប្រាំនេះសំដៅសរសរស្តម្ភបីបូករួមជាមួយវិស័យអាទិភាពចំនួនប្រាំដែលត្រូវបានកំណត់ដោយកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងលើកទី ១។ សរសរស្តម្ភទាំងបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1659.txt

ប៉េកាំង៖ ក្នុងជំនួបជាមួយអ្នកសារព័ត៌មានពីតំបន់មេគង្គថ្ងៃព្រហស្បតិ៍ទី ២១ ខែធ្នូ ប្រធាននាយកដ្ឋានឃោសនាការ និងជាសមាជិកគណៈកម្មាធិការមជ្ឈិមបក្សកុម្មុយនីស្តចិនបានថ្លែងថា ចិនមានឆន្ទៈច្បាស់លាស់ក្នុងការផ្សាភ្ជាប់អនាគតរបស់ខ្លួនជាមួយប្រទេសមេគង្គទាំងប្រាំតាមរយៈការពង្រឹងកិច្ចសហប្រតិបត្តិការនៃយន្តការមេគង្គឡានឆាង។

លោក Huang Kunming សមាជិកគណៈកម្មាធិការមជ្ឈិមបក្សកុម្មុយនីស្តចិនបានជួបសំណេះសំណាលជាមួយអ្នកសារព័ត៌មានមកពីប្រទេសមេគង្គជាង៥០នាក់នៅថ្ងៃ ២១ ខែធ្នូ នៅវិមានប្រជាជនចិន។ ក្នុងជំនួបនោះលោកបញ្ជាក់ច្បាស់ថា ចិនមានបំណងភ្ជាប់ការអភិវឌ្ឍរបស់ខ្លួនជាមួយប្រទេសទាំងប្រាំនៃយន្តការកិច្ចសហប្រតិបត្តិការឡានឆាង-មេគង្គ។ លោករម្លឹកផងដែរថាប្រទេសចិនសុទ្ធតែមានទំនាក់ទំនងយូរអង្វែង និងស៊ីជម្រៅក្នុងភាពជាដៃគូយុទ្ធសាស្ត្រគ្រប់ជ្រុងជ្រោយជាមួយបណ្តាប្រទេសទាំងប្រាំនៅតំបន់មេគង្គ។ ដូច្នេះហើយវាមានសារសំខាន់ណាស់ក្នុងការពង្រឹងនិងពង្រឹងកិច្ចសហប្រតិបត្តិការួមគ្នានេះ។ «ចិន និងប្រទេសមេគង្គទាំងប្រាំត្រូវពង្រឹងកិច្ចសហប្រតិបត្តិការរួមគ្នា។ យើងមានចំណងទំនាក់ទំនងប្រពៃណីរួមគ្នាតាំងពីយូរមកហើយ ហើយចិនក៏បានបង្កើតភាពជាដៃគូយុទ្ធសាស្ត្រគ្រប់ជ្រុងជ្រោយជាមួយប្រទេសទាំងអស់រួចហើយដែរទាំងលើវិស័យនយោបាយ ឬសេដ្ឋកិច្ចក្តី»។ នេះជាការលើកឡើងរបស់លោក Huang Kunming។ លោក Huang Kunming ដែលជាប្រធាននាយកដ្ឋានឃោសនាការនៃបក្សកុម្មុយនីស្តចិនដែរនោះ គូសបញ្ជាក់ថា ការភ្ជាប់ការអភិវឌ្ឍ គឺជាការភ្ជាប់អនាគតរបស់ចិន ជាអនាគតប្រទេសផ្សេង ដើម្បីការអភិវឌ្ឍសេដ្ឋកិច្ចក្នុងតំបន់ដែរ។ ជំនួបរវាងតំណាងបក្សកុម្មុយនីស្តចិនជាមួយបណ្តាអ្នកសារព័ត៌មានមកពីតំបន់មេគង្គនេះកើតឡើងក្រោយកិច្ចប្រជុំកំពូលកិច្ចសហប្រតិបត្តិការសារព័ត៌មានមេគង្គ-ឡានឆាងដែលត្រូវបានរៀបចំឡើងដោយកាសែតចិន People’s Daily នៅក្រុងប៉េកាំង។ លោក Huang Kunming ក៏បានអបអរសាទរការបិទបញ្ចប់ដោយជោគជ័យនៃកិច្ចប្រជុំកំពូលដែលមានតំណាងស្ថាប័នព័ត៌មានជាង ២០ មកពីទូទាំងប្រទេសមេគង្គឡានឆាងទាំងប្រាំមួយចូលរួមនេះដែរ។ សមាជិកគណៈកម្មាធិការមជ្ឈិមបក្សរូបនេះក៏ប្រកាសគាំទ្រកាសែត People’s Daily រៀបចំជំនួបកំពូលកិច្ចសហប្រតិបត្តិការសារព័ត៌មានមេគង្គ-ឡានឆាងតទៅអនាគតទៀតដែរ។ លោកនិយាយដូច្នេះ៖«កាសែត People’s Daily ជាកាសែតមានឥទ្ធិពលបំផុត និងមានទំនាក់ទំនងជាមួយពិភពខាងក្រៅច្រើនជាងគេក្នុងប្រទេសចិន។ ដូច្នេះហើយរដ្ឋាភិបាលនិងបក្សកុម្មុយនីស្តចិននឹងបន្តការគាំទ្រចំពោះកិច្ចសហប្រតិបត្តិការជាមួយបណ្តាប្រទេសមេគង្គនេះតទៅមុខទៀត»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_166.txt

ប្រធានាធិបតីចិន លោក ស៊ី ជិនភីង នៅថ្ងៃទី១៨ ខែធ្នូ ចាត់ទុកតំបន់ ម៉ាកាវ គឺជាទឹកដីមាសពេជ្រ របស់ចិន ក្នុងដំណើរទស្សនកិច្ចរបស់លោកទៅទីក្រុងកាស៊ីណូមួយនេះ ដើម្បីប្រារព្វខួប២៥ឆ្នាំ នៃការដាក់ចូលតំបន់ម៉ាកាវ ជាទឹកដីចិន។ នេះជាលើកទី៣ ដែលលោក ស៊ី ទៅទស្សនកិច្ចនៅ ម៉ាកាវ ក្នុងនាមជាប្រធានាធិបតីចិន។

ដើម្បីអបអរសាទរខួប២៥ឆ្នាំនៃការដាក់បញ្ចូលតំបន់ ម៉ាកាវ ជាទឹកដីចិន មេដឹកនាំចិន លោក ស៊ី ជីនពីង បានធ្វើទស្សនកិច្ចទៅកាន់តំបន់នេះរយៈពេល៣ថ្ងៃ ចាប់ពីថ្ងៃទី១៨ ដល់ទី២០ ខែធ្នូ។ ក្នុងថ្ងៃដំបូងនៃដំណើរទស្សនកិច្ច លោក ស៊ី ត្រូវបានសាទរ និងទទួលយ៉ាងកក់ក្ដៅពីសំណាក់ប្រជាពលរដ្ឋក្នុងតំបន់ ម៉ាកាវ។ មេដឹកនាំរូបនេះ បានសរសើរលើការអភិវឌ្ឍដ៏អស្ចារ្យរបស់តំបន់នេះមិនដាច់ពីមាត់។ «ទឹកដីម៉ាកាវ ជាទឹកដីមាសពេជ្រ នៃទឹកដីមាតុភូមិ(ចិន)។ ខ្ញុំ តែងតែខ្វល់ខ្វាយពីការអភិវឌ្ឍរបស់តំបន់នេះ ក៏ដូចជាសុខទុក្ខប្រជាពលរដ្ឋទាំងអស់នៅទីនេះ»។ ប្រធានាធិបតីចិន បានអះអាងបែបនេះទៅកាន់ពលរដ្ឋនៅតំបន់ ម៉ាកាវ នៅថ្ងៃទី១៨ ខែធ្នូ។ លោក ស៊ី បានបញ្ជាក់បន្ថែមថា នឹងធ្វើដំណើរសួរសុខទុក្ខ និងជួបជជែកជាមួយប្រជាពលរដ្ឋ ដើម្បីនិយាយពីគម្រោងអភិវឌ្ឍទីក្រុងម៉ាកាវ។ ចាប់តាំងពីឡើងកាន់តំណែងជាមេដឹកនាំចិនក្នុងឆ្នាំ២០១៣ លោក ស៊ី ជីនពីង បានធ្វើទស្សនកិច្ចនៅ ម៉ាកាវ ៣ដង។ លោក ស៊ី ចាត់ទុកសេដ្ឋកិច្ចរបស់តំបន់នេះ ថាមានភាពចម្រុះ និងការអភិវឌ្ឍប្រកបដោយចីរភាព។ ទឹកដីម៉ាកាវ ធ្លាប់ស្ថិតក្រោមអាណាព្យាបាលរបស់ព័រទុយហ្កាល់។ ម៉ាកាវ មានសណ្ឋានដីដ៏តូច ដែលស្ថិតក្នុងឆ្នេរភាគខាងត្បូងជាប់នឹងចិនដីគោក។ ទឹកដីនេះ ត្រូវស្ថិតបានកាន់កាប់ឡើងវិញដោយចិន ក្នុងថ្ងៃទី២០ ខែធ្នូ ឆ្នាំ១៩៩៩ ដោយស្ថិតក្រោមការគ្រប់គ្រង«ប្រទេសមួយ ប្រព័ន្ធពីរ» ដូចទីក្រុងហុងកុងដែរ។ ទីក្រុងម៉ាកាវ ជាទឹកដីសម្បូរទៅដោយ កាស៊ីណូ។ តំបន់ស្វយ័តរបស់ចិនមួយនេះ ជាតំបន់តែមួយគត់ដែលដាក់ល្បែង និងកាស៊ីណូ ជារបរស្របច្បាប់។ សេដ្ឋកិច្ចទីក្រុងម៉ាកាវ ពឹងផ្អែកខ្លាំងក្លាលើដំណើរការទីតាំងល្បែង និងកាស៊ីណូ ដោយវិស័យនេះបង់ពន្ធជូនរដ្ឋ៨០ភាគរយ នៃពន្ធសរុបក្នុងតំបន់នេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1660.txt

លោកនាយករដ្ឋមន្ត្រីវៀតណាម Nguyễn Xuân Phúc បានទទូចឲ្យមន្ត្រីក្រោមឱវាទចាត់វិធានការ និងដាក់ទណ្ឌកម្មតឹងរ៉ឹងប្រឆាំងស្ថាប័ន ឬបុគ្គលទាំងឡាយណា ដែលរំលោភលើការប្រើប្រាស់ និងគ្រប់គ្រងដីធ្លី ។ លោកនាយករដ្ឋមន្ត្រី ដាក់បទបញ្ជាបែបនេះ ដើម្បីចៀសវាងប្រើប្រាស់កញ្ចប់ថវិការដ្ឋខ្ជះខ្ជាយ និងមានអំពើពុករលួយ ។

លោកនាយករដ្ឋមន្ត្រី Nguyễn Xuân Phúc នៅថ្ងៃ៥ មករា បានអះអាងថា ជនទាំងឡាយណា ដែលរំលោភបំពានលើការប្រើប្រាស់ដីតាមរូបភាពលក់-ជួលដី ចុះបញ្ជី ឬផ្តល់អាជ្ញាបណ្ណដោយខុសច្បាប់ ត្រូវតែទទួលរងនូវទណ្ឌកម្មធ្ងន់ធ្ងរ។ នេះបើយោងតាមការចុះផ្សាយរបស់សារព័ត៌មានវៀតណាម The Vietnam News ។ តាមប្រភពព័ត៌មានដដែលនោះ លោកនាយករដ្ឋមន្ត្រីវៀតណាម ក៏បានបញ្ជាក់ដែរថា រាល់ការដេញថ្លៃដី ត្រូវតែឆ្លងកាត់នីតិវិធី និងបទបញ្ជាច្បាស់លាស់ ជាពិសេសនោះ ការដេញថ្លៃលើ «ដីមាស (golden land)» ដើម្បីចៀសវាងការខ្ជះខ្ជាយកញ្ចប់ថវិការដ្ឋ និងអំពើពុករលួយ ។ ដីមាស របស់វៀតណាមសំដៅលើដីដែលស្ថិតនៅតំបន់ប្រជុំជន ជាពិសេសនោះនៅក្នុងក្រុងហូជីមិញតែម្តង ។ ជុំវិញបញ្ហានេះដែរ នាយករដ្ឋមន្ត្រីវៀតណាម ក៏បានចាត់តាំងឲ្យមានទាំងក្រសួងការពាជាតិ ក្រសួងបរិស្ថាន និងធនធានធម្មជាតិ ក៏ដូចជាគណៈកម្មាធិការខេត្តក្រុងរបស់ខ្លួនត្រួតពិនិត្យ និងស៊ើបអង្កេតលើការគ្រប់គ្រង់ និងការប្រើប្រាស់ដីទូទាំងប្រទេសផងដែរ ហើយលទ្ធផលនៃការស៊ើបអង្កេតត្រូវបានបញ្ចប់ និងរាយការណ៍ឲ្យលោក ត្រឹមខែវិច្ឆិកាខាងមុខ ។ ជាងនេះទៅទៀតនោះ ប្រមុខរដ្ឋាភិបាលវៀតណាមរូបនេះ ក៏បានឲ្យមន្ត្រីពាក់ព័ន្ធដែលត្រូវអនុវត្តបញ្ជារបស់លោក ពាក់ព័ន្ធនឹងជម្លោះដីធ្លីរ៉ាំរ៉ៃ ក៏ដូចជាបណ្តឹងនានាដែលពាក់ព័ន្ធនឹងដីធ្លីដើម្បីផ្តល់លទ្ធភាពដល់រដ្ឋាភិបាលក្នុងការស្វែងរកដំណោះស្រាយមានប្រសិទ្ធភាព ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1661.txt

រដ្ឋាភិបាលក្រុងតួក្យូគ្រោងនឹងបង្កើនថវិកាការពារជាតិរបស់ខ្លួនឲ្យដល់ ៤៦ ពាន់លានដុល្លារអាមេរិកសម្រាប់ឆ្នាំ ២០១៨ ដើម្បីធ្វើយ៉ាងណាធានាសន្តិសុខ សន្តិភាព និងស្ថិរភាពក្នុងប្រទេសដើម្បីទប់ទល់ការគំរាមកំហែងរបស់ក្រុងព្យុងយ៉ាង។

សារព័ត៌មានជប៉ុន Nikkei បានចុះផ្សាយថា រដ្ឋាភិបាលលោក ស៊ីនហ្សូ អាបេ គ្រោងនឹងកំណត់ថវិកា ៥,១៩ ទ្រីលានយ៉េនដែលស្មើនឹងប្រមាណ ៤៦ ពាន់លានដុល្លារសម្រាប់វិស័យការពារជាតិដែលរាប់ចាប់ពីខែមេសាឆ្នាំ ២០១៨នោះ។ បើតាមគម្រោងនេះ វាបង្ហាញឲ្យឃើញច្បាស់ថា ថវិកាការពារជាតិជប៉ុនត្រូវបានបង្កើនឡើងជាប់ៗគ្នាប្រាំមួយឆ្នាំមកហើយ។ ឆ្នាំមុននេះថវិកាយោធាជប៉ុនមានទំហំត្រឹម៥,១២ ទ្រីលានយ៉េនប៉ុណ្ណោះ។ ថវិកាដែលត្រូវបង្កើនឡើងនេះនឹងត្រូវយកទៅប្រើប្រាស់លើកគម្រោងកសាងកម្លាំងយោធាក្រុងតូក្យូដែលមានសមត្ថភាពទប់ទល់នុយក្លេអ៊ែរ និងការអភិវឌ្ឍមីស៊ីលរបស់ក្រុងព្យុងយ៉ាង។ វានឹងត្រូវគ្របដណ្តប់លើការរៀបចំដំឡើងប្រព័ន្ធស្ទាក់ចាប់មីស៊ីលដ៏ទំនើបរបស់អាមេរិក Aegis Ashore ផងដែរ។ កាលពីសប្តាហ៍មុនរដ្ឋមន្ត្រីការពារជាតិជប៉ុនលោក Istunori Onodera បានលើកឡើងថា ជប៉ុនមានបំណងទិញមីស៊ីលពីអាមេរិក មានរយៈចម្ងាយឆ្ងាយដែលអាចហោះហើរបានចម្ងាយ ៩០០គីឡូម៉ែត្រ។ ប៉ុន្តែបំណងនេះក្លាយជារឿងចម្រូងចម្រាសថ្មីដោយសារជប៉ុននៅមានរដ្ឋធម្មនុញ្ញសន្តិភាពដែលហាមប្រាមកងទ័ពខ្លួនចូលអន្តរាគមន៍ក្នុងជម្លោះអន្តរជាតិនោះ។ ជប៉ុនមានត្រឹមប្រភេទអាវុធប្រឆាំងយន្តហោះ និងមីស៊ីលរយៈចម្ងាយខ្លីជាង ៣០០ គីឡូម៉ែត្រប៉ុណ្ណោះ។ បច្វុប្បន្ននេះសហគមន៍អន្តរជាតិបន្តខ្វាយខ្វល់ពីស្ថានការណ៍ដែលកំពុងតានតឹងឡើងនៅឧបទ្វីបកូរ៉េ។ ស្ថានភាពនេះ កាន់តែអាក្រក់ដោយសារជម្លោះពាក្យសម្តីគំរាមវាយគ្នាទៅវិញទៅមករវាងអាមេរិក និងកូរ៉េខាងជើងក៏ដូចជាសកម្មភាពបង្ករឿងផ្សេងទៀតដូចជាសមយុទ្ធយោធារបស់អាមេរិក និងការបន្តបាញ់សាកល្បងមីស៊ីល និងនុយក្លេអ៊ែររបស់កូរ៉េខាងជើងផ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1663.txt

កម្ពុជានឹងធ្វើជាសហប្រធាននៃកិច្ចប្រជុំកំពូលមេដឹកនាំនៃកិច្ចសហប្រតិបត្តិការមេគង្គ-ឡានឆាងនៅថ្ងៃទី ១០ ខែមករាខាងមុខ។ ផែនការសកម្មភាពរយៈពេលប្រាំឆ្នាំ និងគម្រោងជាង ១០០ រួមជាមួយសេចក្តីថ្លែងការណ៍រួមផងនោះនឹងត្រូវអនុម័តក្នុងកិច្ចប្រជុំនេះផងដែរ។

មេដឹកនាំប្រទេសមេគង្គចំនួនប្រាំមានទាំងនាយករដ្ឋមន្ត្រីចិនលោក លី ខឹឈាំង និងនាយករដ្ឋមន្ត្រីថៃ ប្រាយុទ្ធ ចាន់អូចា នឹងអញ្ជើញមកចូលរួមកិច្ចប្រជុំកំពូលកិច្ចសហប្រតិបត្តិការមេគង្គ-ឡានឆាង (LMC) លើកទីពីរនៅក្រុងភ្នំពេញនៅថ្ងៃទី ១០ខែមករា។ អ្នកជំនាញយល់ថា កិច្ចប្រជុំនេះជាព្រឹត្តិការណ៍ដ៏សំខាន់ដែលនាំមកនូវលទ្ធផលសំខាន់ៗជាច្រើនផង។ ពាក់ព័ន្ធនឹងកិច្ចប្រជុំខាងមុខ លោកបណ្ឌិត ឈាង វណ្ណារិទ្ធ អ្នកស្រាវជ្រាវនៅវិទ្យាស្ថាន ISEASសិង្ហបុរី និងជាសហស្ថាបនិកវិទ្យាស្ថានកម្ពុជាសម្រាប់ការសិក្សាយុទ្ធសាស្ត្របានថ្លែងប្រាប់សារព័ត៌មានថ្មីៗថា ថ្នាក់ដឹកនាំដែលចូលរួមកិច្ចប្រជុំនឹងពិភាក្សាវាយតម្លៃពីកិច្ចសហប្រតិបត្តិការរយៈពេលពីរឆ្នាំកន្លងទៅ និងកំណត់ថា តើអ្វីដែលត្រូវធ្វើបន្តបន្ទាប់ដើម្បីសម្រេចគោលដៅរួមគ្នា។ «មេដឹកនាំនឹងវាយតម្លៃតើអ្វីដែលសម្រេចបានក្នុងរយៈពេលពីរឆ្នាំកន្លង និងអ្វីទៅដែលត្រូវតែធ្វើបន្តបន្ទាប់។ អ្វីដែលពិសេសថ្នាក់ដឹកនាំនឹងពិភាក្សា និងអនុម័តផែនការសកម្មភាពប្រាំឆ្នាំក្រោមក្របខណ្ឌកិច្ចសហប្រតិបត្តិការមេគង្គ-ឡានឆាងនេះ។ សំខាន់មួយទៀតជាង ១០០ នឹងត្រូវលើកមកពិភាក្សា និងអនុម័តផងដែរ»។ លោកបណ្ឌិត ឈាង វណ្ណារិទ្ធបានបញ្ជាក់ដូច្នេះ។ ការពង្រឹកទំនាក់ទំនង និងកំណត់កិច្ចសហប្រតិបត្តិការថ្មីនឹងត្រូវធ្វើឡើងក្រោមក្របខណ្ឌកិច្ចសហប្រតិបត្តិការបីបូកប្រាំ (3+5 cooperation framework)។ ក្របខណ្ឌកិច្ចសហប្រតិបត្តិការបីបូនប្រាំនេះសំដៅសរសរស្តម្ភបីបូករួមជាមួយវិស័យអាទិភាពចំនួនប្រាំដែលត្រូវបានកំណត់ដោយកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងលើកទី ១។ សរសរស្តម្ភបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ។ ចំណែកលោកបណ្ឌិត Song Junying នាយករងនៃនាយកដ្ឋានសិក្សាអាស៊ីប៉ាស៊ីហ្វិកនៃវិទ្យាស្ថានចិនសម្រាប់ការសិក្សាអន្តរជាតិបានជឿជាក់ថា កិច្ចប្រជុំខាងមុខឆ្លុះបញ្ចាំងឲ្យឃើញពីការរីកលូតលាស់យ៉ាងរហ័សនៃកិច្ចសហប្រតិបត្តិការអនុតំបន់នេះ។ លោកបានថ្លែងប្រាប់សារព័ត៌មានថ្មីៗដូច្នេះ៖ «រយៈពេលពីឆ្នាំនេះនៃការភ្ជាប់ទំនាក់ទំនងរវាងប្រទេសប្រាំមួយក្រោមក្របខណ្ឌមេគង្គ-ឡានឆាង យើងបានសម្រេចលទ្ធផលច្រើនដូចជារៀបចំយន្តការ និង អនុវត្តគម្រោងពាក់ព័ន្ធ ក៏ដូចជាលើកកម្ពស់ការយល់ដឹងពីអត្តសញ្ញាណនៃយន្តការនេះ»។ បើតាមលោកបណ្ឌិត Junying មូលនិធិពិសេសមានទំហំ ៣០០លានដុល្លារនឹងត្រូវអនុម័តផងដែរ ហើយមេដឹកនាំតំបន់នឹងព្យាយាមកំណត់គោលដៅអនាគតនៃគំនិតផ្តួចផ្តើមនេះ។ មួយទៀតផែនការសកម្មភាពរយៈពេលប្រាំឆ្នាំ (២០១៨ -២០២២) និង សេចក្តីថ្លែងការណ៍ក្រុងភ្នំពេញមួយទៀតដែលបន្តពីសេចក្តីថ្លែងការណ៍ក្រុង Sanya ដែលត្រូវបានអនុម័តក្នុងកិច្ចប្រជុំលើកទីមួយនាទីក្រុង Sanya ឆ្នាំ ២០១៦ នឹងត្រូវអនុម័តដូចគ្នា។ ជារួមសេចក្តីថ្លែងការណ៍រួមបង្ហាញពីឆន្ទៈនយោបាយរបស់ភាគីពាក់ព័ន្ធ ដែលវានឹងជួយជំរុញយន្តការមេគង្គ-ឡានឆាងនេះឲ្យរីកចម្រើនទៅមុខផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1664.txt

អតីតមេទ័ពស៊ីមបាវ៉េដែលមានចំណែកសំខាន់ជួយទម្លាក់លោក រ៉ូបឺត មូហ្កាបេ ពីតំណែងកន្លងមកនោះត្រូវបានតែងតាំងជាអនុប្រធានបក្សកានអំណាចហើយនៅសប្តាហ៍នេះ។ ការតែតាំងនេះធ្វើឡើង ស្របពេលដែលការបោះឆ្នោតប្រធានាធិបតីស៊ីមបាវ៉េកាន់តែខិតជិតមកដល់នោះ។

លោក Constantino Chiwenga ដែលត្រូវបានគេស្គាល់ថាជាឧត្តមសេនីយ៍យោធានិងជាមេទ័ពស៊ីមបាវ៉េនោះត្រូវបានប្រធានាធិបតី Emmerson Mnangawa តែងតាំងជាអនុប្រធានបក្សកាន់អំណាច ZANU PF នៅសប្តាហ៍នេះ។ ការតែងតាំងនេះធ្វើឡើង ប៉ុន្មានថ្ងៃប៉ុណ្ណោះក្រោយពេលដែលឧត្តមសេនីយ៍រូបនេះលាលែងពីតំណែងដោយចូលនិវត្តនោះ។ ការប្រកាសពីការតែងតាំងលោក Chiwenga ឲ្យកាន់តំណែងជាមន្ត្រីជាន់ខ្ពស់ក្នុងបក្សកាន់អំណាចនេះ ជាការត្រួសត្រាយផ្លូវសម្រាប់លោកក្នុងការឡើងកាន់តំណែងជាអនុប្រធានាធិបតីនៅពេលខាងមុខ។ នៅក្នុងប្រទេសស៊ីមបាវ៉េ អនុប្រធានគណបក្សកាន់អំណាចជានិច្ចជាកាលនឹងត្រូវតែងតាំងឲ្យកាន់តំណែងជាអនុប្រធានាធិបតី ហើយស៊ីមបាវ៉េក៏មានអនុប្រធានាធិបតីពីររូបផងដែរ។ គេដឹងច្បាស់ថា អតីតមេទ័ពខាងលើមានតួនាទីសំខាន់ក្នុងការធ្វើរដ្ឋប្រហារស្ងាត់ស្ងៀមមួយកាលពីខែវិច្ឆិកាដើម្បីទម្លាក់មេដឹកនាំផ្តាច់ការលោក រ៉ូបឺត មូហ្កាបេ ពីតំណែងផងដែរ។ ដូច្នេះហើយការតែងតាំងលោកឲ្យមានតំណែងខ្ពស់ក្នុងគណបក្សមិនមែនជារឿងចម្លែកនោះឡើយ។ដើមខែវិច្ឆិកានេះ មន្ត្រីយោធាជាន់ខ្ពស់ពីររូបត្រូវបានគេតែងតាំងឲ្យកាន់តំណែងជារដ្ឋមន្ត្រីសមាជិកគណៈរដ្ឋមន្ត្រីថ្មីផងដែរ។ តាមពិតទៅ ក្រោយពេលស្បថចូលកាន់តំណែងជាប្រធានាធិបតីថ្មីរបស់ស៊ីមបាវ៉េ លោក Mnangagawa រងសម្ពាធខ្លាំងពីក្រុមសមាជិកបក្សប្រឆាំង និងសាធារណជនស៊ីមបាវ៉េ ដោយសារលោកត្រូវដោះស្រាយបញ្ហាប្រឈមច្រើនជំពូកទាំងបញ្ហាពុករលួយ សន្តិសុខ នយោបាយ និងសេដ្ឋកិច្ចផងដែរ។ ដូច្នេះហើយ នៅសប្តាហ៍នេះលោក បានប្រកាសប្តេជ្ញាចិត្តកសាងស៊ីមបាវ៉េថ្មីដោយផ្អែកសំខាន់ការតម្លាភាព គណនេយ្យភាព និងភាពត្រឹមត្រូវដើម្បីទាក់ទាញអ្នកវិនិយោគបរទេសមកដាក់ទុនរកស៊ីក្នុងប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1665.txt

ភ្នំពេញ៖ឯកសារសំខាន់ៗចំនួន២ ត្រូវបានអនុម័តដោយមេដឹកនាំនៃយន្តការកិច្ចសហប្រតិបត្តិការមេគង្គ-ឡានឆាង (MLC) ក្នុងកិច្ចប្រជុំកំពូលលើកទី២ ក្នុងរាជធានីភ្នំពេញ ខណៈដែលឯកសារ ២ផ្សេងទៀតត្រូវបានកត់សម្គាល់ដោយមេដឹកនាំសមាជិកទាំង ៦ផងដែរផង។ ឯកសារទាំងពីរនេះនឹងជំរុញកិច្ចសហប្រតិបត្តិការកាន់តែខ្លាំងរវាងប្រទេសចំនួន៦ ស្ថិតតាមដងទន្លេមេគង្គរួមមានកម្ពុជា ចិន ថៃ ឡាវ វៀតណាម មីយ៉ាន់ម៉ា និងវៀតណាម។

កិច្ចប្រជុំកំពូលមេដឹកនាំយន្តការកិច្ចសហប្រតិបត្តិការមេគង្គ-ឡានឆាង (MLC) លើកទី២ ដែលកម្ពុជាធ្វើជាម្ចាស់ផ្ទះ បានបញ្ចប់ហើយនៅថ្ងៃទី១០ ខែមករានេះ ដោយបានអនុម័តឯកសារសំខាន់ចំនួនពីរ។ ឯកសារទាំងនោះរួមានសេចក្ដីថ្លែងការណ៍ទីក្រុងភ្នំពេញនៃកិច្ចប្រជុំកំពូលលើកទីពីរ ផែនការសកម្មភាពប្រាំឆ្នាំ (២០១៨-២០២២) ។ ក្រៅពីនេះមេដឹកនាំក៏បានកត់សម្គាល់ពីបញ្ជីរួមនៃគម្រោងកិច្ចសហប្រតិបត្តិការដំណាក់កាលទីពីរ និងរបាយការណ៍នៃក្រុមការងារតាមវិស័យអាទិភាពទាំង៦ ផងដែរ។ នាយករដ្ឋមន្ត្រីកម្ពុជាសម្ដេច ហ៊ុន សែន បានធ្វើជាសហប្រធានដឹកនាំកិច្ចប្រជុំជាមួយសមភាគីចិនលោក លី ខឹឈាំង ។ នាយករដ្ឋមន្ត្រីថៃ ប្រាយុទ្ធ ចន្ទអូចា នាយករដ្ឋមន្ត្រីឡាវ ថងលួន ស៊ីសូលីត នាយករដ្ឋមន្ត្រីវៀតណាម ង្វៀន សួនហ្វ៊ុក និងអនុប្រធានាធិបតីមីយ៉ាន់ម៉ា មីន ស្វេ បានចូលរួមក្នុងកិច្ចប្រជុំ ដែលរៀបចំឡើងនៅវិមានសន្តិភាព។ ក្នុងសន្និសីទបិទបញ្ចប់កិច្ចប្រជុំនាវិមានសន្តិភាពថ្ងៃទី ១០ មករា សម្តេច ហ៊ុន សែន ក្នុងនាមជាសហប្រធានប្តូរវេនបានទទួលស្គាល់ថា កិច្ចប្រជុំកំពូលនេះបានបញ្ចប់ដោយជោគជ័យជាមួយលទ្ធផលដោយជាទីពេញចិត្ត ហើយមេដឹកនាំដែលចូលរួមក៏ពេញចិត្តចំពោះលទ្ធផលដែលសម្រេចបានក្នុងរយៈពេលពីរឆ្នាំមកនេះផងដែរ។ ទាក់ទិននឹងលទ្ធផលកិច្ចប្រជុំនេះ សម្តេច ហ៊ុន សែនបានប្រកាសថា ឯកសារសំខាន់ចំនួនពីរ រួជាមួយការកត់សម្គាល់លើគម្រោងនិងរបាយការណ៍ពីរ។ សម្តេចបានថ្លែងដូច្នេះ៖ «ពួកយើងបានឈានដល់សម្រេចកុងសង់ស៊ីស (ឯកច្ឆន្ទ) លើឯកសារសំខាន់ពីរមានដូចជា សេចក្តីថ្លែងការណ៍ទីក្រុងភ្នំពេញនៃកិច្ចប្រជុំថ្នាក់ដឹកនាំកិច្ចសហប្រតិបត្តិការមេគង្គឡានឆាង និងផែនការសកម្មភាពប្រាំឆ្នាំ ២០១៨-២០២២។ យើងក៏បានកត់សម្គាល់គម្រោងដំណាក់កាលទីពីរគាំទ្រដោយមូលនិធិពិសេសនៃកិច្ចសហប្រតិបត្តិការឆ្នាំ ២០១៨ និងរបាយការណ៍វឌ្ឍនភាពនៃក្រុមការងាររួមទាំង ៦ វិស័យអាទិភាពសំខាន់ដែរ»។ បើតាមការលើកឡើងរបស់សម្តេច កន្លងមកប្រទេសសមាជិកបានសម្រេចបង្កើតលេខាធិការដ្ឋាន អង្គភាពសម្របសម្រួលថ្នាក់ជាតិនៅតាមបណ្តាប្រទេសនីមួយៗទាំងប្រាំមួយ និងបានជំរុញក្រុមការងាររួមសម្រាប់វិស័យអាទិភាពសំខាន់ៗរួចហើយ។ នៅពេលខាងមុខ ដើម្បីគាំទ្រកិច្ចសហប្រតិបត្តិការនេះ សមាជិកកិច្ចសហប្រតិបត្តិការមេគង្គ-ឡានឆាងក៏ឯកភាពគ្នានឹងបង្កើតមជ្ឈមណ្ឌលសហប្រតិបត្តិការធនធានទឹក មជ្ឈមណ្ឌលបរិស្ថានមេគង្គ-ឡានឆាង និងមជ្ឈមណ្ឌលសិក្សាទន្លេមេគង្គសាកល។ បន្ថែមលើផ្លែផ្កានៃកិច្ចប្រជុំ សម្តេចបានកត់សម្គាល់ពីការលូតលាស់រហ័សនេះយន្តការអនុតំបន់មេគង្គ-ឡានឆាង ដោយក្នុងថេរវេលាមិនដល់ពីរឆ្នាំផង ប្រទេសជាសមាជិកបានជំរុញយន្តការនេះទៅជាគម្រោងសហប្រតិបត្តិការពេញលេញមួយដែលរចនាសម្ព័ន្ធដឹកនាំប្រតិបត្តិការការងារពហុស្រទាប់ និងមានយន្តការដឹកនាំដែលរឹងមាំ និងពេញលេញ។ ក្នុងនាមជាសហប្រធានសម្តេច ហ៊ុន សែន រំពឹងថា កិច្ចសហប្រតិបត្តិការអនុតំបន់នេះជំរុញឲ្យប្រទេសក្នុងតំបន់សម្រេចជោគជ័យរួមគ្នាក្នុងការកសាងសហគមន៍ដែលមានជោគវាសនាតែមួយ។ «យើងមានទំនុកចិត្តមុតមាំថា យន្តការនេះនឹងជួយឲ្យប្រទេសទាំងប្រាំមួយធ្វើដំណើរទៅមុខកាន់តែលឿនដើម្បីសម្រេចគោលដៅ និងប្រែក្លាយកិច្ចសហប្រតិបត្តិការនេះទៅជាសហគមន៍មួយ មានអនាគត វិបុលភាព និងសន្តិភាពរួមគ្នា»។ នេះជាការបញ្ជាក់របស់សម្តេច។ សូមបញ្ជាក់ថា កិច្ចប្រជុំកំពូលថ្នាក់ដឹកនាំមេគង្គ-ឡានឆាងលើកទីពីរនេះមានមូលបទ «ទន្លេរបស់យើងដើម្បីសន្តិភាព និងការអភិវឌ្ឍប្រកបដោយចីរភាព» ហើយមេដឹកនាំប្រទេសទាំង៦ បានពិភាក្សាលើបញ្ហាសំខាន់ៗដើម្បីអភិវឌ្ឍតំបន់អនុមេគង្គ។ ការពង្រឹកទំនាក់ទំនង និងកំណត់កិច្ចសហប្រតិបត្តិការថ្មី ធ្វើឡើងក្រោមក្របខណ្ឌកិច្ចសហប្រតិបត្តិការបីបូកប្រាំ។ ក្របខណ្ឌកិច្ចសហប្រតិបត្តិការបីបូកប្រាំនេះសំដៅសរសរស្តម្ភបីបូករួមជាមួយវិស័យអាទិភាពចំនួនប្រាំដែលត្រូវបានកំណត់ដោយកិច្ចប្រជុំមេដឹកនាំកិច្ចសហប្រតិបត្តិការមេគង្គ-ឡានឆាងលើកទី ១។ សរសរស្តម្ភទាំងបីនោះមាននយោបាយ-សន្តិសុខ, សេដ្ឋកិច្ច និងការអភិវឌ្ឍ រួមជាមួយសង្គម និងទំនាក់ទំនងប្រជាជនទៅប្រជាជន។ ចំណែកវិស័យអាទិភាពចំនួនប្រាំមានដូចជាការផ្សាភ្ជាប់, កិច្ចសហប្រតិបត្តិការជំរុញសមត្ថភាពផលិត, កិច្ចសហប្រតិបត្តិសេដ្ឋកិច្ចឆ្លងដែន, កិច្ចសហប្រតិបត្តិការនៃការគ្រប់គ្រងទឹក និងកសិកម្ម និងកិច្ចសហប្រតិបត្តិការក្នុងការកាត់បន្ថយភាពក្រីក្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1666.txt

ប្រធានាធិបតីអាមេរិក ដូណាល់ ត្រាំ នៅថ្ងៃទី១២ ខែមករា បានសម្រេចចិត្តលើកទណ្ឌកម្មប្រឆាំងអ៊ីរ៉ង់តាមកិច្ចព្រមព្រៀងនុយក្លេអ៊ែរឆ្នាំ២០១៥ ។ លោក ត្រាំ បានដាក់លក្ខខណ្ឌជាច្រើនដើម្បីដោះស្រាយចន្លោះប្រហោងក្នុងកិច្ចព្រមព្រៀងនេះក្នុងរយៈពេល១២០ថ្ងៃ។ ក្នុងករណីបញ្ហានៅតែមាន អាមេរិកនឹងដកខ្លួនចេញពីកិច្ចព្រមព្រៀងអន្តរជាតិនេះមិនខាន ដែលនេះមានន័យស្មើនឹងការហែកកិច្ចព្រមព្រៀងចោលតែម្ដង។

ទីបំផុតទៅ លោក ដូណាល់ ត្រាំ ប្រកាសពន្យារពេលវេលា ១២០ថ្ងៃទៀតសម្រាប់ការលើកទណ្ឌកម្មប្រឆាំងអ៊ីរ៉ង់។ ប៉ុន្តែលោកព្រមានថា នេះអាចជាលើកចុងក្រោយដែលលោកព្យួរទណ្ឌកម្មលើអ៊ីរ៉ង់ បើលក្ខខណ្ឌដែលលោកដាក់ចេញមិនត្រូវបានអនុវត្តទេនោះ។ សម្ព័ន្ធមិត្តអាមេរិកនៅអឺរ៉ុប និងសភា ត្រូវរងសម្ពាធខ្លាំងដោយសារឱសានវាទរបស់លោក ត្រាំ បើមិនចង់ឲ្យកិច្ចព្រមព្រៀងឆ្នាំ២០១៥ នេះ ក្លាយជាអសារបង់ទេនោះ។ ក្នុងសេចក្ដីថ្លែងការណ៍ថ្ងៃទី១២ ខែមករា លោក ត្រាំ បានប្រកាសថា លោកមិនទាន់ដកអាមេរិកចេញពីកិច្ចព្រមព្រៀងនុយក្លេអ៊ែរជាមួយអ៊ីរ៉ង់ទេ ទោះជាលោកមិនពេញចិត្តខ្លាំងក្ដី។ ប៉ុន្តែលោកបានផ្ដល់ជម្រើសពីរដើម្បីបញ្ចប់បញ្ហា គឺដោះស្រាយចន្លោះប្រហោងដ៏ធំធេងក្នុងកិច្ចព្រមព្រៀងនេះ ឬក៏ទុកឲ្យអាមេរិកដើរចេញ។ អឺរ៉ុប និងភាគីផ្សេងទៀតដែលគាំទ្រកិច្ចព្រមព្រៀងនេះមានរយៈ១២០ថ្ងៃដើម្បីចាត់ការតាមបំណងលោក ត្រាំ ។ កន្លងមកលោក ត្រាំ បានបន្តរិះគន់កិច្ចព្រមព្រៀងនុយក្លេអ៊ែរអ៊ីរ៉ង់ឥតមានសំចៃមាត់ឡើយ ហើយលោកចាត់ទុកកិច្ចព្រមព្រៀងនេះជាកិច្ចព្រមព្រៀងអាក្រកបំផុតមួយដែរ។ កិច្ចព្រមព្រៀងនុយក្លេអ៊ែរឆ្នាំ ២០១៥ នេះមានគោលដៅដកទណ្ឌកម្មប្រឆាំងអ៊ីរ៉ង់ជាថ្នូរនឹងការកម្រិតការផ្តល់ថាមពលនុយក្លេអ៊ែររបស់អ៊ីរ៉ង់ផង។ យ៉ាងណាក្ដី លោក ត្រាំ ចង់បានកិច្ចព្រមព្រៀងថ្មីមួយទៀតដើម្បីរឹតត្បិតអ៊ីរ៉ង់ឲ្យកាន់តែខ្លាំងថែមទៀត។ បើតាមទីភ្នាក់ងារព័ត៌មាន Reuters លោក ត្រាំ បានដាក់លក្ខខណ្ឌមួយចំនួនដើម្បីរក្សាវត្តមានក្នុងកិច្ចព្រមព្រៀងនុយក្លេអ៊ែរនេះដូចជាអ៊ីរ៉ង់ត្រូវអនុញ្ញាតឲ្យក្រុមត្រួតពិនិត្យបន្ទាន់ចូលទៅកាន់ទីតាំងនុយក្លេអ៊ែរទាំងអស់ និងបញ្ញត្តិនៃកិច្ចព្រមព្រៀងសំដៅដាក់ទណ្ឌកម្មលើអ៊ីរ៉ង់នឹងមិនអស់សុពលភាពជាដើម។ លោក ត្រាំ ក៏ចង់បង្កើតច្បាប់ថ្មីដែលចងកម្មវិធីមីស៊ីល និងនុយក្លេអ៊ែរអ៊ីរ៉ង់ ដើម្បីងាយស្រួលដាក់ទណ្ឌកម្ម ក្នុងករណីមានការបំពាន។ បណ្តាប្រទេសជាសម្ព័ន្ធមិត្តអាមេរិក បូកបន្ថែមចិន និង រុស្ស៊ីផងនោះសុទ្ធតែយល់ឃើញថា ការសម្រេចបានកិច្ចព្រមព្រៀងនុយក្លេអ៊ែរអ៊ីរ៉ង់នេះជារឿងប្រវត្តិសាស្ត្រ ហើយវាជារឿងជោគជ័យក្នុងការទប់ស្កាត់អ៊ីរ៉ង់ផលិតនុយក្លេអ៊ែរដោយប្រើប្រាស់នយោបាយការទូតនោះ។ ជាមួយការដាក់លក្ខខណ្ឌនេះ គេត្រូវរង់ចាំមើលនៅ១២០ថ្ងៃក្រោយថា កិច្ចព្រមព្រៀងមួយនេះនឹងមានវាសនាបន្តជីវិតទៀត ឬក៏ត្រូវអស់ដង្ហើមដោយស្នាដៃលោក ត្រាំ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1667.txt

ប្រមុខកងទ័ពជើងគោកឥណ្ឌាឧត្តមសេនីយ៍ Bipin Rawat បានប្រកាសបង្កើនការល្បាតតាមព្រំដែនជាមួយចិន ដើម្បីការពារទឹកដីខ្លួន និងបញ្ចៀសការប្រទាំងប្រទើសផ្នែកយោធាផង។ លោក Bipin Rawat ទទួលស្គាល់អានុភាពយោធារបស់ចិន តែក៏អះអាងដែរថា ឥណ្ឌាក៏មានកម្លាំងយោធាខ្លាំងក្លាមិនធម្មតាផងដែរ។

ឥណ្ឌានឹងតទល់ជាមួយការកើនឡើងឥទ្ធិពលរបស់ចិន និងបង្កើនការត្រួតពិនិត្យព្រំដែនដែលមានជម្លោះ ដើម្បីទប់ស្កាត់ការប្រឈមមុខផ្នែកយោធារវាងប្រទេសទាំងពីរ។ នេះជាសម្ដីរបស់ឧត្តមសេនីយ៍ឯក Bipin Rawat មេបញ្ជាការកងទ័ពជើងគោកឥណ្ឌា។ យោធាឥណ្ឌា និងចិន បានប្រឈមមុខគ្នារយៈពេលវែងកាលពីឆ្នាំមុននៅតំបន់ព្រំដែន Doklam ដែលទាមទារដោយចិន និងប៊ូតង់ ដែលជាសម្ព័ន្ធមិត្តឥណ្ឌា។ ឥណ្ឌា និងចិន ដែលជាអ្នកជិតខាងគ្នា និងមានឈ្មោះជាមហាអំណាចនុយក្លេអ៊ែរដូចគ្នា មានព្រំដែនខណ្ឌចែកវែងអន្លាយ ដែលភាគច្រើនមិនទាន់កំណត់ច្បាស់លាស់នៅឡើយ។ ជារឿយៗ កងទ័ពប្រទេសទាំងពីរ បានប្រឈមមុខគ្នានៅតំបន់មានជម្លោះ ដែលបង្កជាការបារម្ភពីលទ្ធភាពនៃការផ្ទុះសង្គ្រាមផង ព្រោះការប៉ះទង្គិចផ្នែកយោធាក៏ធ្លាប់កើតមានញឹកញាប់មកហើយ ហើយពេលខ្លះគឺជាសង្គ្រាមតែម្ដងដូចជាសង្គ្រាមឆ្នាំ១៩៦២ ជាដើម។ បើតាមទីភ្នាក់ងារព័ត៌មាន AFP ជុំវិញជម្លោះព្រំដែនជាមួយអ្នកជិតខាងរបស់ខ្លួននេះ លោកឧត្តមសេនីយ៍ Bipin Rawat បានទទួលស្គាល់ថា ចិនគឺជាប្រទេសខ្លាំងមួយ ប៉ុន្តែឥណ្ឌាក៏មិនមែនជាប្រទេសខ្សោយដែរ។ លោកបន្តថា ឥណ្ឌាបានបង្កើនចំនួនទ័ពតាមព្រំដែន និងការល្បាតផងដែរ ដែលបង្ហាញថា ឥណ្ឌាមានសមត្ថភាពទប់ទល់ឥទ្ធិពលរបស់ចិន ហើយបើមានការឈ្លានពាន យោធាឥណ្ឌានឹងឆ្លើយតបភ្លាម។ ចំពោះការប្រឈមមុខនៅឯ Doklam ដែលខណ្ឌចែកឥណ្ឌា ចិន និងប៊ូតង់កាលពីឆ្នាំមុន មេទ័ពឥណ្ឌាខាងលើបានសារភាពថា យោធាឥណ្ឌាពិតជាចូលទឹកដីបរទេសមែន តែដោយសារកងទ័ពចិនប្រដាប់គ្រឿងបរិក្ខារធំៗ។ លោក Rawat ចោទចិនថាព្យាយាមដណ្ដើមយកតំបន់ Doklam ទាំងមូល ដែលឥណ្ឌាចាត់ទុកជាការផ្លាស់ប្ដូរស្ថានភាពដើមរបស់តំបន់ជម្លោះ តែឥណ្ឌាក៏ព្យាយាមធ្វើយ៉ាងណាមិនឲ្យការប្រឈមមុខរាលដាលជាជម្លោះដែរ។ ជម្លោះព្រំដែននៅ Doklam កើតឡើងនៅពាក់កណ្ដាលខែមិថុនា ឆ្នាំ២០១៧ ក្រោយយោធាចិនបញ្ជូនគ្រឿងចក្រឈូសឆាយនៅតំបន់ខ្ពង់រាបលើភ្នំហិមាល័យនៅព្រំដែនខណ្ឌចែកចិន និងប៊ូតង់។ កងទ័ពឥណ្ឌា ដែលមានមូលដ្ឋាននៅក្បែនោះ ក៏ចូលទៅហាមឃាត់សកម្មភាពទាហានចិន ហើយក្រុងប៉េកាំងក៏ចោទទាហានឥណ្ឌាថាបានចូលទឹកដីរបស់ខ្លួន។ សង្គ្រាមពាក្យសម្ដីក៏ផ្ទុះឡើងបន្តបន្ទាប់ ប៉ុន្តែស្ថានការណ៍ក៏វិលទៅស្ថានភាពដើមវិញនៅពាក់កណ្ដាលខែសីហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1668.txt

រដ្ឋាភិបាលរបបសឹកថៃ បង្ហើបថា អតីតនាយករដ្ឋមន្ត្រី យីងឡាក់ ស៊ីណាវ៉ាត់ នៅមានឱកាសដើម្បីស្នើតុលាការរដ្ឋបាលថៃឲ្យពិចារណាជាថ្មីពាក់ព័ន្ធនឹងការរឹបអូសទ្រព្យសម្បត្តិលោកស្រី ដែលរាប់បញ្ចូលទាំងផ្ទះដែលលោកស្រីធ្លាប់ស្នាក់នៅផង។ ការរឹបអូសទ្រព្យនេះគឺដើម្បីកាត់កងសងលុយរដ្ឋ ព្រោះពេលកាន់អំណាចលោកស្រីបានធ្វើឲ្យខាតបង់លុយរដ្ឋច្រើនសន្ធឹក។

ដើមសប្តាហ៍កន្លងទៅ តុលាការរដ្ឋបាលថៃ បានបដិសេធសំណើរបស់អតីតនាយករដ្ឋមន្ត្រី យីងឡាក់ ដែលស្នើឲ្យតុលាការមោឃភាពសេចក្តីបង្គាប់របស់របបសឹកដែលបញ្ជាឲ្យលោកស្រី ផ្តល់សំណងប្រមាណ ៣៥.៧ពាន់លានបាត (៩៩៦ លានដុល្លារ) លើការខាតបង់នៃគោលនយោបាយស្រូវអង្ករថៃក្នុងពេលលោកស្រីដឹកនាំប្រទេស ។ សេចក្តីសម្រេចច្រានចោលសំណើរបស់លោកស្រី យីងឡាក់ របស់តុលាការថៃ ដោយបានបញ្ជាក់ថា អំណេះអំណាងរបស់លោកស្រី មិនមានលក្ខណៈគ្រប់គ្រាន់ដើម្បីបញ្ជាក់ថា សេចក្តីបង្គាប់រដ្ឋបាលរបស់របបសឹកថា ខុសច្បាប់ឡើយ ។ នេះ ក៏ជាការបដិសេធ ជាលើកទីពីររបស់តុលាការដែរ ក្រោយពី លោកស្រី យីងឡាក់ បានដាក់សំណើសុំមោឃភាពនេះ ។ ជុំវិញសេចក្តីសម្រេចនេះដែរ របបសឹកថៃ ដែលដឹកនាំដោយឧត្តមសេនីយ៍ ប្រាយុទ្ធ ចន្ទ អូចា ក៏មិនទាន់បិទផ្លូវតវ៉ាសម្រាប់លោកស្រី យីងឡាក់នៅឡើយដែរ។ របបសឹកបើកផ្លូវតវ៉ាឲ្យលោកស្រី យីងឡាក់ ដើម្បីបង្ហាញពីភាពត្រឹមត្រូវរបស់ខ្លួន ជាពិសេសពីកម្មសិទ្ធិលើទ្រព្យសម្បត្តិមួយចំនួន ដែលស្ថិតនៅក្នុងបញ្ជីដែលរដ្ឋាភិបាលត្រូវរឹបអូស ។ តាមការចុះផ្សាយរបស់សារព័ត៌មានថៃ The Nation នៅថ្ងៃ២ កុម្ភៈ លោកឧបនាយករដ្ឋមន្ត្រីថៃ Wissanu Krea-gnam បានបញ្ជាក់យ៉ាងដូច្នេះថា៖«លោកស្រី យីងឡាក់ នៅមានឱកាសដើម្បីស្នើនិងតទល់ទៅតុលាការរដ្ឋបាលជាថ្មី តាមរយៈមេធាវីរបសខ្លួន ។ ហើយផ្ទះតម្លៃ រាប់លានដុល្លាររបស់លោកស្រី នៅក្នុងរាជធានីបាងកក ដែលស្ថិតនៅក្នុងបញ្ជីទ្រព្យសម្បត្តិត្រូវរឹបអូសទាំង៣០មុខ ក៏អាចត្រូវពន្យារពេលនីតិវិធីអនុវត្តដែរ ប្រសិនបើលោកស្រី អាចបង្ហាញថា វាជាទ្រព្យសម្បត្តិរួម ពោលគឺមិនមានជាទ្រព្យសម្បត្តិលោកស្រីតែម្នាក់ឯង » ។ សូមរម្លឹកបន្តិចដែរថា នៅឆ្នាំ២០១៦ កន្លងទៅ រដ្ឋាភិបាលលោក ប្រាយុទ្ធ បានចេញលិខិតបង្គាប់បញ្ជាដែលផ្តល់ដោយប្រការ៤៤នៃរដ្ឋធម្មនុញ្ញថៃបណ្តោះអាសន្នដើម្បីផ្តល់ភាពស្របច្បាប់សម្រាប់ខ្លួនក្នុងការរឹបអូសទ្រព្យសម្បត្តិលោកស្រី យីងឡាក់ និងអតីតមន្ត្រីក្រោមឱវាទរបស់លោកស្រី ពាក់ព័ន្ធនឹងការធ្វើឲ្យបាត់បង់ថវិកាជាតិតាមរយៈកម្មវិធីស្រូវអង្ករក្នុងពេលលោកស្រីកាន់អំណាច ។ ការបង្គាប់រឹបអូសនេះ មិនបានឆ្លងកាត់ដីកាបង្គាប់ពីតុលាការថៃ ដែលចំណុចនេះហើយ ធ្វើឲ្យលោកស្រី យីងឡាក់ ចាត់ទុកថា ជារឿងមិនយុត្តិធម៌ ។ យ៉ាងណាក៏ដោយ កន្លងមក រដ្ឋាភិបាលរបបសឹក ក៏ធា្លប់បានបកស្រាយរួចហើយថា ការរឹបអូសទ្រព្យដែលជាកម្មសិទ្ធិរបស់អតីតនាយករដ្ឋមន្ត្រី លោកស្រី យីងឡាក់ ស៊ីនណាវ៉ាត់ អាចអនុវត្តទៅបានដោយមិនចាំបាច់រង់ចាំដីកាបង្គាប់របស់តុលាការរដ្ឋបាលឡើយ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_167.txt

សម្តេច ហ៊ុន សែន ប្រមុខរដ្ឋស្តីទី នាព្រឹកថ្ងៃទី២១ ខែមីនា នេះ បានអញ្ជើញជាអធិបតីភាពក្នុងពិធីបំពាក់ឋានន្តរសក្តិថ្នាក់នាយឧត្តមសេនីយ៍ផុតលេខផ្កាយមាស៥ នៃកងយោធពលខេមរភូមិន្ទ ជូនសម្តេច ទៀ បាញ់ និងសម្តេច ម៉ែន សំអន។ ឥស្សរជនជាន់ខ្ពស់ទាំងពីរ ត្រូវបានព្រះករុណា ព្រះមហាក្សត្រ ត្រាស់បង្គាប់ដំឡើងឋានន្តរសក្តិដ៏ខ្ពស់នេះ តាមរយៈព្រះរាជក្រឹត្យចុះកាលពីថ្ងៃទី១៦ ខែមីនា។

ក្នុងពិធីដែលរៀបចំនៅវិមានសន្តិភាព សម្តេច ហ៊ុន សែន បានរំលឹកពីគុណសម្បត្តិផ្សេងក្នុងដំណើរការកសាងប្រទេស ជាមួយនឹងវត្តមានរបស់សម្តេច ទៀ បាញ់ អតីតរដ្ឋមន្ត្រិក្រសួងការពារជាតិ និងសម្តេច ម៉ែន សំអន អតីតរដ្ឋមន្ត្រីក្រសួងអធិការកិច្ច ទំនាក់ទំនងព្រឹទ្ធសភា និងរដ្ឋសភា។ ហេតុអ្វីគ្មានវត្តមានសម្តេច ស ខេង? សម្តេច ហ៊ុន សែន បានពន្យល់បន្ថែមថា សម្តេច ស ខេង អតីតរដ្ឋមន្ត្រីក្រសួងមហាផ្ទៃ ស្ថិតក្នុងក្របខណ្ឌស៊ីវិល។ ប្រមុខរដ្ឋក៏បានរំលឹកផងដែរថា កាលពីអំឡុងឆ្នាំ១៩៩៧-១៩៩៨ សម្តេច ស ខេង ចង់ត្រឹមតែពាក់សក្តិ៥ប៉ុណ្ណោះ។ «សូមកុំមកព្យាយាមបំបែកផ្ទៃក្នុងគណបក្សប្រជាជនកម្ពុជា។ អ្នកឯងកាន់តែបំបែកខ្ញុំ អ្នកឯងកាន់តែបែកខ្លួនឯង»។ នេះជាការព្រមានរបស់សម្តេច ហ៊ុន សែន។ គិតមកដល់ពេលនេះ ឥស្សរជន៥រូបហើយ ដែលទទួលបានឋានន្តរសក្តិថ្នាក់នាយឧត្តមសេនីយ៍ផុតលេខ ផ្កាយមាស៥ រួមមាន សម្តេច ជា ស៊ីម, សម្តេច ហេង សំរិន, សម្តេច ហ៊ុន សែន, សម្តេច ទៀ បាញ់ និងសម្តេច ម៉ែន សំអន។ បើតាមសម្តេច ហ៊ុន សែន សម្តេចក្រុមព្រះ នរោត្តម រណឫទ្ធិ មានឋានន្តរសក្តិនាយឧត្តមសេនីយ៍ផុតលេខ ផ្កាយមាស៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1670.txt

អាជ្ញាធរវេណេស៊ុយអេឡា កាលពីថ្ងៃសៅរ៍ បានចាប់ផ្តើមដោះលែងសកម្មជនចំនួន៨០នាក់ ដែលបានធ្វើបាតុកម្មប្រឆាំងលោកប្រធានាធិបតី Nicolas Maduro កន្លងមក។ ការសម្រេចនេះ ត្រូវបានចាត់ទុកជាកាយវិការដ៏វិជ្ជមាន និងដ៏កម្រមួយនៅមុនដំណាច់ឆ្នាំ២០១៧ ។

លោកស្រី Delcy Rodriguez ប្រធានសភាធម្មនុញ្ញវេណេស៊ុយអេឡា បានថ្លែងឲ្យដឹងថា ទិវាបុណ្យណូអែលឆ្នាំនេះ ជាពេលវេលានៃការផ្សះផ្សាជាតិ។ នេះបើតាមការដកស្រង់របស់ AFP ជុំវិញការសម្រេចដោះលែងសកម្មជនប្រឆាំងចំនួន៨០នាក់។ ក្នុងចំណោមអ្នកប្រឆាំងដែលត្រូវបានដោះលែងទាំងនោះ មានលោក Alfredo Ramos អភិបាលក្រុង Iribarren ដែលត្រូវបានចាប់ខ្លួនកាលពីខែកក្កដា និងត្រូវជាប់ពន្ធនាគារ១៥ខែ រួមទាំងមន្ត្រីប៉ូលិសជាច្រើនទៀតមកពីក្រុង Chacao។ តាមរូបភាពដែលផ្សាយដោយទូរទស្សន៍រដ្ឋ លោកស្រី Delcy Rodriguez បានជួបជាមួយសកម្មជនប្រឆាំងទាំងនោះ ហើយបាននិយាយថា៖«អ្នកត្រឡប់ទៅពន្ធនាគារវិញដើម្បីពិនិត្យសុខភាព ហើយបន្ទាប់មកទៅផ្ទះដើម្បីអបអរពិធីបុណ្យណូអែល ជាមួយក្រុមគ្រួសារ»។ វេណេស៊ុយអេឡា ធ្លាប់ជាប្រទេសអ្នកមានមួយនៅក្នុងតំបន់អាមេរិកឡាទីន ប៉ុន្តែសេដ្ឋកិច្ចបានធ្លាក់ចុះជាលំដាប់ នារយៈពេលប៉ុន្មានឆ្នាំចុងក្រោយនេះ ដោយសារតែជម្លោះនយោបាយ។ ក្រុមប្រឆាំងបានចោទប្រកាន់លោក Maduro ថាបានរំលោភរដ្ឋធម្មនុញ្ញ និងបំផ្លាញលទ្ធិប្រជាធិបតេយ្យ។ ចលនាបាតុកម្ម និងការចាប់ក្រុមប្រឆាំង បានកើតឡើងជាបន្តបន្ទាប់។ ប៉ុន្តែកាលពីពេលថ្មីៗកន្លងមកនេះ តំណាងរដ្ឋាភិបាល និងមេដឹកនាំបក្សប្រឆាំង MUD បានជួបគ្នានៅសាធារណរដ្ឋដូមីនិច ដើម្បីរួមគ្នាដោះស្រាយវិបត្តិនយោបាយ និងសេដ្ឋកិច្ចនៅក្នុងប្រទេសអាមេរិកឡាទីនមួយនេះ។ ជាមួយគ្នានេះ លក្ខខណ្ឌនៃការដោះលែងសកម្មជន២៦៨នាក់ ក៏ត្រូវបានដាក់នៅលើតុចរចាផងដែរ ដោយភាគច្រើនត្រូវបានឃុំខ្លួនតាំងពីឆ្នាំ២០១៤ ។ ការដោះលែងដំណាក់កាលដំបូងនេះ បានក្លាយជាសញ្ញាវិជ្ជមានមួយក្នុងការដោះស្រាយភាពទាល់ច្រកនយោបាយនៅវេណេស៊ុយអេឡាផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1671.txt

មហាយក្សចិនចាប់ផ្តើមសាងសង់នាវាដឹកយន្តហោះចម្បាំងទីបីរបស់ខ្លួនហើយ ដោយយកកំពង់ផែសៀងហៃជាទីតាំងសម្រាប់សាងសង់។ នាវាថ្មីនេះនឹងមានបំពាក់បច្ចេកវិទ្យាទំនើបសម្រាប់សម្រួលដល់ការឡើងចុះរបស់យន្តហោះចម្បាំង និង អាចជួយសម្រួលដល់ប្រតិបត្តិការសឹកផង។

ព័ត៌មានពាក់ព័ន្ធការសាងសង់នាវាដឹកយន្តហោះទីបីរបស់ចិនត្រូវបានគេបញ្ចេញជាផ្លូវការហើយ។ ចិនចាប់ផ្តើមគម្រោងសាងសង់នេះនៅឆ្នាំ ២០១៧ ហើយការសាងសង់នេះធ្វើឡើងនៅកំពង់ផែក្រុងសៀងហៃ ប៉ុន្តែគេមិនអាចដឹងច្បាស់ថា គម្រោងនេះនឹងបញ្ចប់ពេលណាឲ្យប្រាកដឡើយ។ យោងតាមសារព័ត៌មានចិន South China Post ដែលស្រង់សម្តីក្រុមហ៊ុន Jiangnan Shipyard Group ជាអ្នកទទួលសាងសង់នាវាដឹកយន្តហោះថ្មីនេះ រដ្ឋាភិបាលចិនផ្តល់ភ្លើងបៃតងដល់គម្រោងសាងសង់នេះក្រោយមានជំនួបរវាងមេដឹកនាំយោធានៅក្នុងក្រុងប៉េកាំងកាលពីខែមីនាឆ្នាំមុន។ បើតាមប្រភពដដែល ក្រុមហ៊ុនកំពុងបន្តសាងសង់តួនាវានេះ ហើយវាអាចនឹងត្រូវការពេលវេលារហូតដល់ពីរឆ្នាំឯណោះ។ យ៉ាងណាមិញ ការសង់នាវាដឹកយន្តហោះទីបីនេះកាន់តែស្មុគស្មាញនិងលំបាកជាងនាវាពីរគ្រឿងដែលចិនបានសង់កន្លងមកនោះ។ ដូច្នេះវាអាចចំណាយពេលវេលាច្រើន និងចំណាយច្រើនដូចគ្នា។ នាវាដឹកយន្តហោះទីបីរបស់ចិននេះនឹងមានទំងន់ប្រហែលប្រាំបីម៉ឺនតោន ហើយវានឹងមានបំពាក់បច្ចេកវិទ្យាទំនើបដែលជួយសម្រួលដល់ការហោះឡើង និងចុះចតនៃយន្តហោះចម្បាំង ហើយវាជួយបង្កើនសមត្ថភាពប្រតិបត្តិការសឹកផង។ វាមិនមានការកំណត់កាលបរិច្ឆេទពិតប្រាកដឡើយ ប៉ុន្តែគម្រោងរបស់ចិនគឺត្រូវសាងសង់នាវាដឹកយន្តហោះឲ្យបានបួនគ្រឿងត្រឹមឆ្នាំ ២០៣០។ នាវាដឹកយន្តហោះទីមួយរបស់ចិនដែលមានឈ្មោះថា Liaoning គឺជានាវាដែលចិនបានទិញពីអ៊ុយក្រែន ហើយយកមកកែកុននិងដាក់ឲ្យដំណើរការជាផ្លូវការនៅក្នុងឆ្នាំ ២០១២។ ចំណែកនាវាទីពីរត្រូវបានចិនប្រកាសសាងសង់ជាផ្លូវការនៅក្នុងខែមេសា ឆ្នាំ ២០១៧ កន្លងទៅ ប៉ុន្តែគេមិនទាន់បានដឹងច្បាស់ពីឈ្មោះនាវានេះឡើយ។ មហាយក្សចិនព្យាយាមពង្រឹងឥទ្ធិពលដោយកសាងសមត្ថភាពកងទ័ពជើងទឹករបស់ខ្លួនតាមរយៈការសាងសង់នាវាដឹកយន្តហោះ។ នាវានេះជួយសម្រួលដល់ប្រតិបត្តិការយោធាតាមផ្លូវទឹក ក្នុងពេលអនាគតជាពិសេសគាំទ្រការធានាសន្តិសុខសមុទ្រផងដែរ។ អ្នកជំនាញមើលឃើញថា មហាអំណាចនេះក៏ចង់ពង្រឹងអំណាចយោធារបស់ខ្លួនដើម្បីកំញើញប្រទេសដែលមានជម្លោះដែនសមុទ្រជាមួយខ្លួនដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1672.txt

នាយករដ្ឋមន្ត្រីចិនលោក លី ខឹឈាំង បានកោតសរសើរពីទំនាក់ទំនងនិងកិច្ចសហប្រតិបត្តិការទ្វេភាគីដែលមានរវាងកម្ពុជា និងចិន មុនដំណើរទស្សនកិច្ចផ្លូវការរបស់លោកមកដល់នៅថ្ងៃ ១១ ខែមករា។ ប្រមុខរដ្ឋាភិបាលចិនរូបនេះប្រកាសថា ចិននឹងបន្តសង់ស្ពានមិត្តភាពជាមួយប្រជាជនកម្ពុជា និងត្រៀមខ្លួនរួចជាស្រេចគាំទ្រការអភិវឌ្ឍសេដ្ឋកិច្ច និងសង្គមកម្ពុជានាពេលអនាគតផង។

ក្នុងបទវិចារណកថាមួយចុះផ្សាយក្នុងសារព័ត៌មាន Khmer Times នាយករដ្ឋមន្ត្រីចិន លី ខឹឈាំង បានលើកសរសើរពីទំនាក់ទំនងទ្វេភាគីរវាងចិននិងកម្ពុជា។ នាយករដ្ឋមន្ត្រីចិនដែលនឹងបំពេញទស្សនកិច្ចផ្លូវការនៅកម្ពុជានៅថ្ងៃ ១១ មករាខាងមុខនេះ រំពឹងពង្រឹងចំណងមិត្តភាពទ្វេភាគីជាមួយកម្ពុជាឲ្យកាន់តែស៊ីជម្រៅថែមទៀត។ ក្នុងបទវិចារណថាដដែល នាយករដ្ឋមន្ត្រីចិនរូបនេះ បានរម្លឹកពីទំនាក់ទំនងស៊ីជម្រៅរវាងកម្ពុជា និងចិន តាំងពីជំនាន់សម្តេច សីហនុ ហើយវាឆ្លុះបញ្ចាំងពីការទុកចិត្តគ្នា និង គោរពគ្នាទៅវិញទៅមករវាងមិត្តទាំងពីរ។ «មិត្តភាពដ៏អស្ចារ្យដែលមានរយៈកាលច្រើនជាងពាក់កណ្តលមួយសតវត្សរវាងសម្តេច សីហននុ និងមេដឹកនាំចិន បានក្លាយជារឿងនិទាននៅក្នុងប្រវត្តិសាស្ត្រកម្ពុជា ចិន និងការផ្លាស់ប្តូរទំនាក់ទំនងលើឆាកអន្តរជាតិ។ សម្រាប់ប្រជាជនចិនទូទៅ ឈ្មោះប្រទេសកម្ពុជា និងព្រះនាមព្រះបរមរតនៈកោដ្ឋនាំមកនូវការចងចាំមួយមិនអាចបំភ្លេចបាននៃប្រវត្តិសាស្ត្រ»។ នេះជាការបញ្ជាក់របស់នាយករដ្ឋមន្ត្រីចិន។ លោក លី ខឹឈាំង បានកត់សម្គាល់ផងដែរថា ភាពជាដៃគូ និងកិច្ចសហប្រតិបត្តិការរវាងកម្ពុជា និងចិនបានរីកចម្រើនលើសពីកម្រិតដៃគូយុទ្ធសាស្ត្រ។ ជាក់ស្តែងដំណើរទស្សនកិច្ចដោយជោគជ័យរបស់ប្រធានាធិបតី ស៊ី ជិនភីង នៅកម្ពុជាកាលពីឆ្នាំ ២០១៦។ បន្ថែមពីនេះ លោក លី ខឹឈាំង ក៏រំពឹងយ៉ាងមុតមាំថា ទស្សនកិច្ចរបស់លោកនៅនៅកម្ពុជានឹងបន្តពង្រឹងកិច្ចកិច្ចសហប្រតិបត្តិការទ្វេភាគីតាមរយៈការកសាងស្ពានមិត្តភាព និងផ្លូវនៃការអភិវឌ្ឍរួមគ្នាដែលជាប្រយោជន៍សម្រាប់កម្ពុជា និងចិនផង។ លោក លី ខឹឈាំងបានសង្កត់ធ្ងន់ដូច្នេះ«វាមានការវាយតម្លៃថា ចិនបានសាងសង់ស្ពាន និងផ្លូវនៅកម្ពុជាច្រើនជាងប្រទេសណាៗទាំងអស់។ តាមគំនិតរបស់ខ្ញុំ ស្ពានដែលល្អបំផុតដែលចិនបានសាងសង់គឺស្ពាននៃមិត្តភាពរវាងប្រជាជនយើង ហើយផ្លូវដែលល្អបំផុតគឺជាផ្លូវដែលនាំមកនូវការអភិវឌ្ឍរួមគ្នា។ គោលដៅធំបំផុតមួយនៃទស្សនកិច្ចរបស់ខ្ញុំគឺបន្តសាងសង់ស្ពាន និងផ្លូវនេះ»។ លើសពីនេះទៅទៀត ប្រមុខរដ្ឋាភិបាលចិនខាងលើក៏ប្រកាសបន្តជួយគាំទ្រការអភិវឌ្ឍសេដ្ឋកិច្ច និងសង្គមនៅកម្ពុជានៅពេលខាងមុខតាមរយៈការវិនិយោគ ជួយគាំទ្រផ្នែកបច្ចេកវិទ្យា គាំទ្រសមត្ថភាពឧស្សាហកម្ម និងទេសចរណ៍ជាដើម ក្នុងក្របខណ្ឌជាមិត្ត និងជាដៃគូអភិវឌ្ឍផង។ «ចិនត្រៀមខ្លួនរួចរាល់ហើយដើម្បីជួយសម្រួលនូវកិច្ចសហប្រតិបត្តិការស៊ីជម្រៅនៃយុទ្ធសាស្ត្រអភិវឌ្ឍន៍ចិនជាមួយយុទ្ធសាស្ត្រអភិវឌ្ឍកម្ពុជាដើម្បីជំរុញកិច្ចសហប្រតិបត្តិការទ្វេភាគីលើគ្រប់វិស័យ។ ហើយមិនត្រឹមតែប៉ុណ្ណោះការវិនិយោគ បច្ចេកវិទ្យា សមត្ថភាពឧស្សាហកម្ម និង ទេសចរណ៍នឹងបន្តចូលរួមចំណែកក្នុងការអភិវឌ្ឍសេដ្ឋកិច្ច និងសង្គមរបស់កម្ពុជា»។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1673.txt

បន្ទាប់ពីកូរ៉េខាងជើងបានគំរាមកម្ទេចជប៉ុន និងធ្វើឲ្យអាមេរិកទៅជាផេះ កូរ៉េខាងជើងបានបាញ់មីស៊ីលរំលងដែនអាកាសជប៉ុនជាលើកទី២។ សកម្មភាពគឃ្លើនរបស់កូរ៉េខាងជើងបង្កឲ្យមានការគំរាមពីជប៉ុនថា ខ្លួនមិនអនុញ្ញាតិឲ្យកូរ៉េខាងជើងបន្តសកម្មភាពគំរាមកំហែងម្ដងហើយម្ដងទៀតឡើយ ហើយជប៉ុនប្រឆាំងនឹងសកម្មភាពបែបនេះជាដាច់ខាត។

ជប៉ុនបានបើកកិច្ចប្រជុំក្រុមប្រឹក្សាសន្តិសុខជាតិជាបន្ទាន់ បន្ទាប់ពីកូរ៉េខាងជើងបានបាញ់មីស៊ីលរំលងទឹកដីខ្លួនជាលើកទី២នៅព្រឹកថ្ងៃទី១៥ ខែកញ្ញា។ សកម្មភាពនេះបណ្ដាលឲ្យភាពតានតឹងនៅក្នុងតំបន់កាន់តែកើនឡើង ហើយជប៉ុនក៏បានព្រមានដែរថា ខ្លួននឹងមិនបណ្ដោលឲ្យកូរ៉េខាងជើងបន្តសកម្មភាពគំរាមកំហែងបែបនេះទៀតឡើយ។ យោងតាមទីភ្នាក់ងារព័ត៌មាន Reuter មីស៊ីលបាញ់នេះ ជាមីស៊ីលបាលីស្ទិករយៈចម្ងាយមធ្យម ដោយហោះលើរយៈកម្ពស់៧៧០គីឡូម៉ែត្រ ហើយអាចបាញ់បានចម្ងាយ៣៧០០គីឡូម៉ែត្រ។ មីស៊ីលនេះបានហោះរំលងជប៉ុន ហើយធ្លាក់នៅជិតឆ្នេរខាងកើតចម្ងាយ២០០០គីឡូម៉ែតត្រពីកោះHokkaido ក្នុងមហាសមុទ្រប៉ាស៊ីហ្វិក។ ក្រោយទង្វើព្រហើននេះ នាយករដ្ឋមន្ត្រីជប៉ុនលោក ស៊ីហ្សូ អាបេ បានព្រមានកូរ៉េខាងជើងជុំវិញការបាញ់មីស៊ីលនេះ។ «ជប៉ុននឹងមិនបណ្ដោលឲ្យកូរ៉េខាងជើងធ្វើសកម្មភាពបែបនេះទៀតទេ។ ការបាញ់មីស៊ីលលើកចុងក្រោយបង្អស់នេះ បានបង្ហាញយ៉ាងច្បាស់ថាទណ្ឌកម្មថ្មីលើកូរ៉េខាងជើងគួរតែអនុវត្តឲ្យបានតឹងរ៉ឹងបំផុត។» នេះជាសម្ដីរបស់លោកអាបេ ដែលដកស្រង់ដោយទីភ្នាក់ងារព័ត៌មានកូរ៉េខាងត្បូង yonhap ។ នាយករដ្ឋមន្ត្រីជប៉ុនរូបនេះក៏បានអំពាវនាវដល់សហគមន៍អន្តរជាតិឲ្យសហការគ្នាដើម្បីបញ្ឈប់កូរ៉េខាងជើងក្នុងការបន្តធ្វើសកម្មភាពគំរាមកំហែងដែរ។ ដោយពឹងផ្អែកលើសម្ព័ន្ធភាពកូរ៉េខាងត្បូង-អាមេរិក លោកនាយករដ្ឋមន្ត្រីជប៉ុនបានសន្យាថានឹងការពារប្រទេសខ្លួនឲ្យបានតឹងរ៉ឹងបំផុត។ ចំណែកឯ មន្ត្រីជាន់ខ្ពស់ជប៉ុន លោក Yoshihide Suga ក៏បានអះអាងថា ជប៉ុននឹងមិនអនុញ្ញាតិឲ្យកូរ៉េខាងជើងបន្តធ្វើសកម្មភាពគំរាមកំហែងទៀតឡើយ។ជប៉ុនប្រឆាំងដាច់ខាតនឹងសកម្មភាពបែបនេះ។ សូមជម្រាបដែរថា នៅថ្ងៃទី២៩ខែសីហា ក្រុងព្យុងយ៉ាងធ្លាប់បានបាញ់មីស៊ីលរំលងជប៉ុនម្ដងរួចមកហើយ។ ហើយនៅថ្ងៃទី១៤ខែកញ្ញា កូរ៉េខាងជើងក៏បានគំរាមកម្ទេចជប៉ុនឲ្យលិចបាត់ទៅក្នុងសមុទ្រផងដែរ។ ការគំរាមរបស់កូរ៉េខាងជើងធ្វើឡើយក្រោយរដ្ឋមួយនេះទើបសាកល្បងគ្រាប់បែកអ៊ីដ្រូសែនបានជោគជ័យកាលពីដើមខែនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1674.txt

កូរ៉េខាងជើងបានប្រកាសពីជោគជ័យក្នុងការសាកល្បងគ្រាប់បែកអ៊ីដ្រូសែននៅថ្ងៃទី៣ ខែកញ្ញា។ នេះជាការសាកល្បងនុយក្លេអ៊ែរលើកទី៦ របស់កូរ៉េខាងជើង ចាប់តាំងពីឆ្នាំ២០០៦ មក។ កូរ៉េខាងត្បូង និងជប៉ុន សុទ្ធតែអះអាងថាគ្រាប់បែកអ៊ីដ្រូសែននេះ មានអានុភាពខ្លាំងជាងគ្រាប់បែកដែលសាកល្បងលើកមុនៗ។ គ្រាប់បែកដែលសាកល្បងនេះ គឺជាគ្រាប់បែកដែលកូរ៉េខាងជើងទើបផលិតបានដោយខ្លួនឯង។

រញ្ជួយដីនៅកូរ៉េខាងជើងនៅថ្ងៃទី៣ ខែកញ្ញា គឺបណ្ដាលមកពីការសាកល្បងគ្រាប់បែកអ៊ីដ្រូសែនដ៏មានឥទ្ធិពល។ ទូរទស្សន៍រដ្ឋកូរ៉េខាងជើង KCNA ផ្សាយថា ការសាកល្បងគ្រាប់បែកអ៊ីដ្រូសែននៅថ្ងៃនេះ គឺជាជោគជ័យដ៏អស្ចារ្យ។ នៅមុនការប្រកាសនេះ យោធាកូរ៉េខាងត្បូង ចាប់សញ្ញានៃរលករញ្ជួយនៅតំបន់សាកល្បងនុយក្លេអ៊ែរនៅឯភាគឦសានប្រទេស ហើយដែលខ្លួនសង្ស័យថាជាការសាកល្បងនុយក្លេអ៊ែរ។ នេះបើតាមការផ្សាយរបស់ទីភ្នាក់ងារព័ត៌មាន Yonhap ។ មុនការសាកល្បងនេះ កូរ៉េខាងជើងក៏បានចេញផ្សាយរបាយការពីគ្រាប់បែកថ្មី ដែលមានឥទ្ធិពលក្រៃលែង ហើយអាចបំពាក់លើមីស៊ីលរំលងទ្វីបទៀតផង។ ប្រព័ន្ធផ្សព្វផ្សាយកូរ៉េខាងជើងក៏ផ្សាយដែរថា សមត្ថភាពផ្ទុះរបស់គ្រាប់នុយក្លេអ៊ែរថ្មីនេះមានកម្រិតស្មើការផ្ទុះរបស់ TNT រាប់រយគីឡូតោន ហើយអាចបំផ្ទុះនៅរយៈកម្ពស់ខ្ពស់ទៀតផង។ គ្រាប់បែកថ្មីនេះ ជាស្នាដៃអ្នកវិទ្យាសាស្ត្រក្នុងស្រុក ដែលអាចឲ្យកូរ៉េខាងជើងពង្រឹងសមត្ថភាពនុយក្លេអ៊ែររបស់ខ្លួន។ ជប៉ុន និងកូរ៉េខាងត្បូង សុទ្ធតែបានបញ្ជាក់ថាកូរ៉េខាងជើងពិតជាសាកល្បងនុយក្លេអ៊ែរមែន ពោលចាប់តាំងពីការចាប់បានរលករញ្ជួយមកម្ល៉េះ ព្រោះការរញ្ជួយនេះមានកម្រិតខ្លាំងជាងការរញ្ជួយលើកមុនៗ។ ចាប់តាំងពីឆ្នាំ២០០៦ កូរ៉េខាងជើងបានសាកល្បងមីស៊ីលចំនួន៥ដងរួចហើយ ដោយក្នុងឆ្នាំ២០១៦ របបកុម្មុយនីស្តឯកោមួយនេះបានសាកល្បងនុយក្លេអ៊ែរដល់ទៅពីរដង។ កូរ៉េខាងជើងបានប្រឹងប្រែងអភិវឌ្ឍកម្មវិធីនុយក្លេអ៊ែរ និងមីស៊ីលរបស់ខ្លួនយ៉ាងខ្លាំង ក្នុងពេលប៉ុន្មានឆ្នាំមកនេះ។ ដោយសារមហិច្ឆតានេះ កូរ៉េខាងជើងក៏រងទណ្ឌកម្មមិនតិចដែរ ហើយថ្មីៗនេះក៏ទើបតែរងទណ្ឌកម្មថ្មីទៀត បន្ទាប់ពីបានបាញ់មីស៊ីលដល់ទៅពីរលើកក្នុងខែកក្កដា។ គេរំពឹងថាការសាកល្បងគ្រាប់នុយក្លេអ៊ែរលើកនេះ នឹងនាំឲ្យកូរ៉េខាងជើងរងទណ្ឌកម្មទៀតមិនខាន ព្រោះរដ្ឋឯកាមួយនេះមិនស្ដាប់អន្តរជាតិ ចូលចិត្តបង្ករឿង និងធ្វើទង្វើប្រឆាំងការសម្រេចរបស់ក្រុមប្រឹក្សាសន្តិសុខដែលហាមការសាកល្បងគ្រាប់នុយក្លអ៊ែរ។ ម្យ៉ាងទៀតនោះ កូរ៉េខាងជើងក៏កំពុងតែផ្ចាញ់ផ្ចាលអាមេរិក ដែលគំរាមប្រើកម្លាំងទ័ពដើម្បីដោះស្រាយបញ្ហានុយក្លេអ៊ែររបស់ខ្លួននោះ។ ប្រធានាធិបតី ដូណាល់ ត្រាំ ធ្លាប់ព្រមានជាច្រើនលើកហើយថា លោកអស់ការអត់ធ្មត់នឹងកូរ៉េខាងជើងហើយ ហើយការចរចាក៏មិនមែនជាច្រកចេញនៃវិបត្តិនេះដែរ។ ជារឿយៗ លោក ត្រាំ តែងគំរាមវាយប្រហារកូរ៉េខាងជើង បើរដ្ឋនេះមិនបោះបង់មហិច្ឆតានុយក្លេអ៊ែររបស់ខ្លួននោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1675.txt

អស់រយៈពេល៦ខែមកហើយដែលសហភាពអឺរ៉ុប និងចក្រភពអង់គ្លេសចរចាលើការលែងលះគ្នា។ ប៉ុន្តែគេមិនទាន់ឃើញមានលទ្ធផលជាដុំកំភួនអ្វីឡើយ ព្រោះភាគីទាំងសងខាងនៅតែប្រកាន់ជំហរការពារផលប្រយោជន៍រៀងៗខ្លួន ដែលមិនអាចស្វែងរកចំណុចរួមបាន។ ការចរចាបានជាប់គាំងលើបញ្ហាជាច្រើនដូចជា សិទ្ធិប្រជាជនអឺរ៉ុបដែលរស់នៅអង់គ្លេស ថ្លៃលែងលះគ្នា និងបញ្ហាព្រំដែនជាមួយអៀរឡង់ខាងជើងជាដើម។

ក្រោយការចរចាជុំទីប្រាំនៅទីក្រុងព្រុចសែល ប្រធានក្រុមចរចាសហភាពអឺរ៉ុបលោក Michel Barnier និយាយថា មិនមានដំណើការគ្រប់គ្រាន់ដែលអាចឲ្យការចរចាទៅមុខបានទៀតឡើយ ព្រោះអឺរ៉ុប និងអង់គ្លេសខ្វែងគំនិតគ្នាលើថ្លៃលែងលះ។ ខណៈដែលតំណាងអង់គ្លេសលោក David Davis សង្ឃឹមថា អឺរ៉ុប និងអង់គ្លេសអាចបន្តការចរចាលើប្រធានបទផ្សេង លោក Barnier បញ្ជាក់ថា បើតាមស្ថានភាពបច្ចុប្បន្ន លោកមិនអាចស្នើមេដឹកនាំអឺរ៉ុបឲ្យបើកភ្លើងខៀវចរចាជាមួយអង់គ្លេសបានទៀតទេ។ សូមបញ្ជាក់ថា ក្រៅពីសិទ្ធិប្រជាជនអឺរ៉ុបនៅអង់គ្លេស ការចំណាយលើថ្លៃលែងលះនេះជារឿងដែលពិបាកចរចាបំផុត ទោះជាអង់គ្លេសធ្លាប់ប្ដេជ្ញាចិត្តក្នុងការបង់ប្រាក់ឲ្យអឺរ៉ុបក្ដី។ ថ្លៃលែងលះនេះរួមមាន ប្រាក់សោធននិវត្តន៍សម្រាប់អតីតមន្ត្រីអឺរ៉ុបធ្វើការនៅអង់គ្លេស ថ្លៃចំណាយលើការផ្លាស់ប្ដូរទីស្នាក់ការអង្គភាពរបស់អឺរ៉ុបពីអង់គ្លេសទៅប្រទេសផ្សេង និងប្រាក់សម្រាប់កម្មវិធីជាច្រើនរបស់អឺរ៉ុប។ ចំនួនប្រាក់សរុបអាចមានទំហំប្រហែល៦០ពាន់លានផោនឯណោះ។ មេដឹកនាំអឺរ៉ុបជួបគ្នាសប្ដាហ៍ក្រោយដើម្បីសម្រេចថា ត្រូវទៅមុខ ឬបន្តចរចាបញ្ហាចាស់ឲ្យចប់ បណ្ដាមេដឹកនាំអឺរ៉ុបនឹងជួបគ្នានៅសប្ដាហ៍ក្រោយ ដោយមានការចរចាជាមួយអង់គ្លេសជាប្រធានបទសំខាន់។ ប៉ុន្តែការជាប់គាំងលើបញ្ហាជាច្រើន អាចបង្ខំឲ្យមេដឹកនាំអឺរ៉ុបបដិសេធការចរចាលើអនាគតរវាងអឺរ៉ុប និងអង់គ្លេស ក្រោយការចាកចេញនៅឆ្នាំ២០១៩ ។ អឺរ៉ុបទំនងចង់ឲ្យបញ្ហាបច្ចុប្បន្នដោះស្រាយឲ្យស្រេចបាច់សិន មុននឹងនិយាយចរចាលើរឿងផ្សេងទៀតរាប់ទាំងកិច្ចព្រមព្រៀងពាណិជ្ជកម្មផងដែរ។ តំណាងអង់គ្លេសលោក Davis ចង់ឲ្យមេដឹកនាំអឺរ៉ុបផ្ដល់ភ្លើងខៀវសម្រាប់លោក Barnier ដើម្បីចរចាដំណាក់កាលថ្មី។ បើតាមសារព័ត៌មាន BBC លោក Davis អះអាងថា ទោះជាមានការខ្វែងគំនិតខ្លះក្ដី ការចរចាប៉ុន្មានខែមកនេះ ក៏មានផលវិជ្ជមានខ្លះដែរ ហើយលោកជឿថា មេដឹកនាំអឺរ៉ុបនឹងយល់ព្រមលើបញ្ហាក្នុងកិច្ចប្រជុំរបស់ខ្លួន។ ប៉ុន្តែប្រធានគណៈកម្មការអឺរ៉ុប Donald Tusk បានព្រមានទុកមុនថា បើការចរចានៅដំណើការយឺតដូចសព្វថ្ងៃ អឺរ៉ុប និងអង់គ្លេសត្រូវគិតទិសដៅថ្មី។ ខណៈអង់គ្លេសរំពឹងថាអឺរ៉ុបនឹងសម្រេចចិត្តនៅត្រឹមខែតុលានេះ លោក Tusk បែរជានិយាយថា ជាមួយនឹងការចរចាបច្ចុប្បន្ននេះ លទ្ធផលដែលចង់បានអាចលេចចេញនៅខែធ្នូឯណោះ។ យ៉ាងណាមិញ ទាំងអឺរ៉ុបទាំងអង់គ្លេស មានពេលវេលាដល់ខែមីនា ឆ្នាំ២០១៩ ឯណោះ ដើម្បីចរចាលើបញ្ហាទាំងឡាយ ក៏ដូចជាបង្កើតទំនាក់ទំនងថ្មីមួយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1676.txt

រដ្ឋាភិបាលក្រុងហ្សាការតា បានបន្តប្តេជ្ញា និងរក្សាជំហរក្នុងការមិនលើកលែងឲ្យឈ្មួញជួញដូរគ្រឿងញៀនដែលធ្វើសកម្មភាពចែកចាយនៅក្នុងប្រទេសឥណ្ឌូណេស៊ី ហើយបំផ្លាញអនាគតយុវជនឥណ្ឌូណេស៊ីឡើយ ។ ក្រុងហ្សាការតា ក៏បានដាក់គោលដៅខ្លាំងទៅលើឈ្មួញជួញដូរដែលមានសញ្ជាតិបរទេសផងដែរ។

«យើង បន្តរក្សាជំហរមិនប្រែប្រួលរបស់យើងនៅក្នុងយុទ្ធនាការសង្គ្រាមប្រឆាំងគ្រឿងញៀនឡើយ។ ក្រុមឈ្មួញគ្រឿងញៀន កំពុងតែបំផ្លាញយុវជនរបស់យើងហើយ»។ នេះគឺជាសេចក្តីថ្លែងការណ៍ដ៏ម៉ឺងម៉ាត់របស់លោកប្រធានាធិបតីឥណ្ឌូណេស៊ី ចូកូ វីដូដូ នាឱកាសនៃការថ្លែងសុន្ទរកថាថ្នាក់ជាតិ ដែលប្រព្រឹត្តឡើងនៅថ្ងៃទី១៦ សីហាកន្លងទៅ ដែលចុះផ្សាយដោយសារព័ត៌មាន The Jakarta Post ។ ការប្តេជ្ញាចិត្តជាថ្មី និងមិនប្រែប្រួលរបស់លោកប្រធានាធិបតី ធ្វើឡើងស្របពេល ដែលលោក ក៏កំពុងរងការរិះគន់ពីអង្គការ និងមតិសាធារណៈមួយចំនួន ដោយចោទថា យុទ្ធនាការរបស់លោក បង្កើតឲ្យមានហិង្សាឃោរឃៅ ដែលរាប់បញ្ចូលទាំងការសម្លាប់មនុស្សផងដែរនោះ។ បើតាមរបាយការណ៍របស់អង្គការលើកលែងអន្តរជាតិ មានជនសង្ស័យគ្រឿងញៀនយ៉ាងតិច៦០នាក់ ត្រូវបានសម្លាប់ដោយប៉ូលិស និងភ្នាក់ងារបង្ក្រាបគ្រឿងញៀន នៅចន្លោះខែមករា និងសីហាមកនេះ។ សូមរម្លឹកបន្តិចដែរថា នៅខែកក្កដាកន្លងទៅ លោកប្រធានាធិបតី ចូកូ បានបញ្ជាឲ្យអ្នកអនុវត្តច្បាប់ទាំងអស់ ប្រកាន់ជំហរនឹងនរ និងគ្មានមេត្តា ជាពិសេសទៅលើក្រុមឈ្មួញថ្នាំញៀនបរទេស ដែលចូលមកធ្វើសកម្មភាពចែកចាយនៅឥណ្ឌូណេស៊ី។ ក្នុងនោះ លោក ថែមទាំងផ្តល់ឲ្យប៉ូលិសអាចបាញ់ក្រុមឈ្មួញទាំងនោះ ប្រសិនបើពួកគេហ៊ានតដៃពេលប៉ូលិសអនុវត្តច្បាប់។ អ្វីគួរកត់សម្គាល់នោះ ចំណាត់ការម៉ឺងម៉ាត់ និងគ្មានមេត្តារបស់ប្រធានាធិបតីឥណ្ឌូណេស៊ី ក្នុងការបោសសម្អាតគ្រឿងញៀននេះ ធ្វើឡើងស្របពេលដែលមេដឹកនាំអាស៊ានគឺលោកប្រធានាធិបតីហ្វីលីពីន រ៉ូឌ្រីហ្គូ ឌូទើតេ ក៏កំពុងតែបន្តអនុវត្តយុទ្ធនាការសង្គ្រាមប្រឆាំងគ្រឿងញៀនដែរ។ មានជនសង្ស័យពាក់ព័ន្ធគ្រឿងញៀន រាប់ពាន់នាក់ហើយត្រូវបានសម្លាប់ក្រោមយុទ្ធនាការរបស់ប្រធានាធិបតីហ្វីលីពីនក្នុងរយៈពេលកាន់តំណែងរបស់លោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1677.txt

កូរ៉េខាងត្បូង៖មនុស្សរាប់ម៉ឺននាក់ បានមកជួបជុំគ្នានៅក្នុងបរិវេណពហុកីឡដ្ឋាន Hwasheong Sport Complecx Stadium ដើម្បីរម្លឹកខួប ៣ ឆ្នាំនៃកិច្ចប្រជុំកំពូលសម្ព័ន្ធភាពពិភពលោកនៃសន្តិភាពសាសនាលើកទី ៣ (WARP Summit)។ នៅក្នុងពិធីនេះ មានការសម្តែងជាច្រើន ដែលរៀបចំឡើងដោយអង្គការអន្តរជាតិ HWPL និងអង្គការដៃគូ ដោយបង្ហាញពីមហន្តរាយនៃសង្គ្រាម និងផលប្រយោជន៍នៃសន្តិភាព។

«No war! We love peace! » នេះជាសំឡេងដ៏ទ្រហឹង ពេញបរិវេណពហុកីឡាដ្ឋាន Hwasheong Sport Complecx នៅក្នុងខេត្ត Gyunggi ក្នុងប្រទេសករ៉េខាងត្បូង ដែលស្រែកដោយអ្នកចូលរួមក្នុងពិធីរម្លឹកខួប ៣ ឆ្នាំ នៃកិច្ចប្រជុំកំពូលសម្ព័ន្ធភាពពិភពលោកសាសនា នៅក្នុងទីក្រុង Seoul ប្រទេសកូរ៉េខាងត្បូង។ អ្នកចូលរួម សុទ្ធតែជាអ្នកផ្សព្វផ្សាយពីសន្តិភាព ដើម្បីទប់ស្កាត់មិនឲ្យមានសង្គ្រាមនៅក្នុងពិភពលោក។ នៅក្នុងពិធីដ៏ធំនេះ ក្រៅតែពីមានការសម្តែងឡើងវិញនូវមហន្តរាយនៃសង្គ្រាមរវាងកូរ៉េខាងជើង និងកូរ៉េខាងត្បូង ព្រមទាំងមហន្តរាយនៃសង្គ្រាមនៅលើពិភពលោក ក៏មានការថ្លែងសុន្ទរកថា ពីបណ្តាមេដឹកនាំប្រទេសមួយមួយចំនួន និងស្ថាបនិកនៃអង្គការ HWPL ផងដែរ។ មេដឹកនាំប្រទេស ដែលថ្លែងទៅកាន់មនុស្សរាប់ម៉ឺននាក់ នៅក្នុងបរិវេណពហុកីឡដ្ឋាននោះ មានដូចជា លោក Adrien Houngbedji ប្រធានាធិបតីប្រទេស Benin លោកលោក Hon. Given Lubinda រដ្ឋមន្ត្រីក្រសួងយុត្តិធម៌នៃប្រទេស Zambia លោកស្រី Atifete Jahjaga អតីតប្រធានាធិបតីប្រទេស Kosovo និងលោក Stanislaw Shushkevich អតីតប្រធានាធិបតីប្រទេស Belarus ជាដើម។ លោក Man Hee Lee ព្រឹទ្ធបុរសអង្គការអន្តរជាតិ HWPL បានថ្លែងទៅកាន់អ្នកចូលរួមថា មេដឹកនាំនៃប្រទេស ប្រជាជនទាំងអស់ ត្រូវរួមគ្នាកសាងសន្តិភាពសម្រាប់ពិភពលោក។ «ប្រសិនបើយើងបរាជ័យនៅក្នុងការទប់ស្កាត់សង្គ្រាម ពួកយើងនឹងត្រូវខ្ទេចខ្ទី»។ នេះជាការបញ្ជាក់របស់លោក Man Hee Lee ហើយលោកឆ្លៀតលើកឡើងពីបញ្ហានៅក្នុងឧបទ្វីបកូរ៉េនាពេលបច្ចុបន្នផងដែរ។ លោក Lee នៅតែលើកឡើងដដែលថា មានតែការជួបពិភាក្សារវាងមេដឹកនាំនៃកូរ៉េទាំងពីរទេ ដែលអាចដោះស្រាយបញ្ហាបច្ចុប្បន្នបាន។«ខ្ញុំអំពាវនាវឲ្យមេដឹកនាំទាំងពីរ ពិភាក្សាគ្នារកដំណោះស្រាយ ដើម្បីឲ្យបងប្អូននៃប្រជាជនយើងទាំងពីរ បានជួបគ្នា និងប្រជាជនទាំងពីរ បានធ្វើដំណើរឆ្លងកាត់ប្រទេសរៀងៗខ្លួន ដោយគ្មានការភ័យខ្លាច។ លោក Man Hee Lee ព្រឹទ្ធបុរសអង្គការអន្តរជាតិ HWPL ព្រឹទ្ធនារី IWPG (International Woman’s Peace Group )លោកស្រី Nam Hee Kim និយាយថា ក្រុមស្ត្រី និងក្រុមយុវជន គឺជាអ្នកផ្សព្វផ្សាយសន្តិភាព ដែលមិនអាចខ្វះបាននោះទេ។ លោកស្រី Lee បញ្ជាក់យ៉ាងនេះថា៖«ប្រជាជនជាច្រើន បានចូលរួមទាំងអស់គ្នា ដើម្បីសន្តិភាព។ ផ្លែឈើនៃសន្តិភាព គឺជាអាហារ ដ៏ឆ្ងាញ់ដែលយើងអាចបរិភោគ បានទាំងអស់គ្នា»។ ព្រឹទ្ធនារី IWPG (International Woman’s Peace Group )លោកស្រី Nam Hee Kim កិច្ចប្រជុំកំពូលសម្ព័ន្ធភាពពិភពលោកនៃសន្តិភាពសាសនានេះ ធ្វើឡើងចាប់ពីថ្ងៃទី ១៧ ដល់ថ្ងៃទី ១៩ ខែកញ្ញា ឆ្នាំ ២០១៧ ដែលរៀបចំឡើងដោយអង្គការអន្តរជាតិ HWPL ដោយមានអ្នកចូលរួមពីមេដឹកនាំសាសនា មន្ត្រីជាន់ខ្ពស់រដ្ឋាភិបាល មន្ត្រីអង្គការសង្គមស៊ីវិល អ្នកសារព័ត៌មានអន្តរជាតិ ជុំវិញពិភពលោករាប់ពាន់នាក់។ កិច្ចប្រជុំកំពូលលើកទី ៣ នៅឆ្នាំ ២០១៧ នេះ ផ្តោតសំខាន់ទៅលើប្រធានបទនៃការបង្កើត និងការរក្សាសន្តិភាពពិភពលោក ជាពិសេសការស្វែងរកយុទ្ធសាស្ត្រ ដើម្បីកសាងសន្តិភាពរវាងរដ្ឋាភិបាល និងនិងប្រជាពលរដ្ឋ នៅបណ្តាប្រទេសនៅលើពិភពលោក៕ លោក Man Hee Lee ព្រឹទ្ធបុរសអង្គការអន្តរជាតិ HWPL អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1678.txt

ហ្វីលីពីនអះអាងថា វាមិនទាន់មានការប្រកាសជាផ្លូវការពីការឈប់សម្រាកនៅពេលហ្វីលីពីនកិច្ចប្រជុំកំពូលអាស៊ានលើកទី៣១ និងកិច្ចប្រជុំផ្សេងៗនៅខែវិច្ឆិកាឡើយ។ ការអះអាងបែបនេះកើតឡើងបន្ទាប់ពីមានការផ្សព្វផ្សាយថា បុគ្គលិករដ្ឋនិងឯកជននឹងត្រូវអនុញ្ញតឲ្យសម្រាកនៅថ្ងៃទី១៣-១៥ វិច្ឆិកា ចំថ្ងៃប្រជុំតែម្តង។

វិមានប្រធានាធិបតីហ្វីលីពីនបានបញ្ជាក់ថា ទាក់ទិននឹងការឈប់សម្រាកអំឡុងថ្ងៃកិច្ចប្រជុំកំពូលអាស៊ានលើកទី៣១ ដែលនឹងត្រូវរៀបចំឡើងនៅមូលដ្ឋានយោធា Clark នោះ វាមិនទាន់មានការប្រកាសជាផ្លូវការនោះទេនៅពេលបច្ចុប្បន្ន។ សារព័ត៌មានហ្វីលីពីន Philippine Star ស្រង់សម្តីវិមានប្រធានប្រធានាធិបតី Malacañang ដូច្នេះ៖ «មិនមានការប្រកាសជាផ្លូវការរឿងឈប់សម្រាកឡើយ។ ប្រសិនជាមានការឈប់សម្រាកនៅថ្ងៃប្រជុំកំពូលអាស៊ានពិតមែន រដ្ឋាភិបាលនឹងប្រកាសឲ្យដឹងជាសាធារណៈ»។ វិមានប្រធានាធិបតីហ្វីលីពីនបានអះអាងបែបនេះ បន្ទាប់ពីមានការផ្សព្វផ្សាយថា វានឹងមានការឈប់សម្រាកជាពិសេសចាប់ពីថ្ងៃទី១៣ដល់១៥ ខែវិច្ឆិកា អំឡុងពេលប្រជុំអាស៊ាន។ ហ្វីលីពីនជាប្រធានអាស៊ានប្តូរវេនឆ្នាំ ២០១៧ នេះ ហើយនៅខែកញ្ញាកិច្ចប្រជុំនានាទាំងកិច្ចប្រជុំកំពូលអាស៊ានលើកទី ៣១ កិច្ចប្រជុំកំពូលអាស៊ីបូព៌ា និងកិច្ចប្រជុំអាស៊ានបូកជាច្រើនទៀតនឹងត្រូវរៀបចំនៅហ្វីលីពីន។ អ្វីដែលសំខាន់ ប្រមុខរដ្ឋប្រមុខរដ្ឋាភិបាលអាស៊ានទាំងដប់ រួមជាមួយមេដឹកនាំរដ្ឋជាដៃគូសន្ទនានាផ្សេងទៀតរបស់អាស៊ានក៏នឹងមានវត្តមាននៅហ្វីលីពីនដូចគ្នា។ គេរំពឹងថា ប្រធានាធិបតីអាមេរិកលោក ដូណាល់ ត្រាំ ក៏នឹងអញ្ជើញទៅចូលរួមកិច្ចប្រជុំកំពូលអាស៊ីបូព៌ា និងកិច្ចប្រជុំអាស៊ាន និងអាមេរិកដែរ បន្ទាប់ពីលោកចូលរួមកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ីប៉ាស៊ីហ្វិក (APEC) នៅវៀតណាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1679.txt

រដ្ឋាភិបាលក្រុងហាណូយ បានមានការព្រួយបារម្ភ និងតវ៉ាខ្លាំងប្រឆាំងសមយុទ្ធយោធារបស់រដ្ឋាភិបាលក្រុងប៉េកាំង នៅក្នុងតំបន់ជម្លោះអធិបតេយ្យសមុទ្រចិនខាងត្បូង។ ក្រុងហាណូយ បានទទូចឲ្យក្រុងប៉េកាំង គោរពច្បាប់អន្តរជាតិ ខណៈ ក្រុងប៉េកាំង អះអាងថា សកម្មភាពខ្លួន ធ្វើឡើងដោយស្របច្បាប់ និងថែមទាំងមានការជូនដំណឹង។

ក្រសួងការបរទេសវៀតណាម នៅថ្ងៃ៣១ សីហា បានផ្ញើកំណត់ហេតុតវ៉ាការទូតមួយទទៅកាន់ស្ថានទូតចិនប្រចាំក្រុងហាណូយ ដើម្បីបញ្ជាក់ជំហរដាច់ខាតរបស់ខ្លួនប្រឆាំងទៅនឹងសកម្មភាពសមយុទ្ធយោធារបស់កងទ័ពជើងទឹកចិននៅក្នុងសមុទ្រចិនខាងត្បូង ។ នេះបើយោងតាមសារព័ត៌មានវៀតណាម Vietnam News ។ តាមរយៈអ្នកនាំពាក្យក្រសួងការបរទេសវៀតណាម ក្រុងហាណូយ ការបានសម្តែងការព្រួយបារម្ភខ្លាំងរបស់ខ្លួនទៅលើស្ថានភាពនៅក្នុងតំបន់ជម្លោះ និងថែមទាំងបានទទូចឲ្យចិន បញ្ឈប់សកម្មភាព និងធ្វើរឿងដដែលៗ ដែលធ្វើឲ្យស្ថានភាពសមុទ្រចិនខាងត្បូងកាន់តែស្មុគស្មាញ។ តបនឹងការតវ៉ានេះ ក្រុងប៉េកាំង ក៏បានបំភ្លឺពីសកម្មភាពរបស់ខ្លួនផងដែរ ។ នៅថ្ងៃទី០១ កញ្ញា នាឱកាសសន្និសីទសារព័ត៌មានប្រចាំថ្ងៃអ្នកនាំពាក្យក្រសួងការបរទេសចិន លោកស្រី Hua Chunying បានលើកឡើងថា កងទ័ពជើងទឹកចិន ពិតជាបានធ្វើសមយុទ្ធនៅក្នុងសមុទ្រចិនខាងត្បូងមែន ហើយសមយុទ្ធនោះ គឺធ្វើតាមផែនការហ្វឹកហ្វឺន ដោយថែមទាំងមានការជូនដំណឹងសម្រាប់ការធ្វើនាវាចរណ៍នានាទុកជាមុនទៀតផង។ លោកស្រីអ្នកនាំពាក្យ ក៏បានផ្ញើសារដោយប្រយោលទៅកាន់វៀតណាមយ៉ាងដូច្នេះថា៖«សមយុទ្ធយោធារបស់ចិន ស្ថិតក្រៅតំបន់វិវាទ ហើយសង្ឃឹមថា ភាគីពាក់ព័ន្ធបង្ហាញភាពចាស់ទុំ និងសមហេតុសមផលចំពោះសកម្មភាពមួយនេះផងដែរ»។ សូមជម្រាបផងដែរថា សមុទ្រចិនខាងត្បូង គឺជាតំបន់ជម្លោះអធិបតេយ្យដែលមានរដ្ឋពាក់ព័ន្ធមិនត្រឹមតែវៀតណាម និងចិន ប៉ុណ្ណោះនោះទេ ក៏ប៉ុន្តែ ក៏មានរដ្ឋអាស៊ានមួយចំនួនផ្សេងទៀតដូចជា ព្រុយណេ ហ្វីលីពីន និងម៉ាឡេស៊ីផងដែរ។ កន្លងមក ចិន និងវៀតណាម តែងតែមានសេចក្តីថ្លែងការណ៍ថ្កោលទោស ដាក់គ្នាទៅវិញទៅមក នៅពេលដែលមានរដ្ឋណាមួយ បង្ហាញសកម្មភាពច្រើននៅក្នុងតំបន់ជម្លោះអធិបតេយ្យនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_168.txt

ក្រសួងការបរទេសរុស្ស៊ី នៅថ្ងៃទី១១ ខែធ្នូ បានរិះគន់ការសម្រេចរបស់អាម៉េរិកក្នុងការយកប្រាក់បង្កករបស់រុស្ស៊ី ទៅឱ្យអ៊ុយក្រែនខ្ចី ថាជាសកម្មភាពចោរសុទ្ធសាធ។ ការប្រកាសនេះ ធ្វើឡើងក្រោយរតនាគារអាម៉េរិក បានប្រកាសក្នុងថ្ងៃទី១០ ខែធ្នូ លើការផ្ដល់កម្ចីប្រមាណ២០ពាន់លានដុល្លារទៅអ៊ុយក្រែន ដែលយកពីទ្រព្យបង្កករបស់រុស្ស៊ី។

បន្ទាប់ពីរតនាគារអាម៉េរិក ប្រកាសផ្ដល់កម្ចីទឹកប្រាក់២០ពាន់លានដុល្លារដែលបានពីទ្រព្យបង្កកក្រៅប្រទេសរបស់រុស្ស៊ី រដ្ឋាភិបាលក្រុងមូស្គូ បានផ្ទុះកំហឹង និងចេញសារថ្កោលទោសអាម៉េរិកថាធ្វើទង្វើចោរ នៅថ្ងៃទី១១ ខែធ្នូ។ ក្រសួងការបរទេសរុស្ស៊ី បានរិះគន់លើសេចក្ដីសម្រេចរបស់អាម៉េរិក ក្នុងការផ្ដល់ប្រាក់កម្ចីដល់អ៊ុយក្រែនដើម្បីបន្តសង្គ្រាម ក្នុងទំហំទឹកប្រាក់ដល់ទៅ២០ពាន់លានដុល្លារ។ «ក្នុងក្រមព្រហ្មទណ្ឌរបស់ប្រទេសនានាដែលត្រូវបានចាត់ទុកថាជាប្រទេសជឿនលឿន, ទង្វើបែបនេះ(ការប្រើប្រាក់បង្កករបស់រុស្សី) គឺចាត់ទុកជាទង្វើចោរ ដែលប្រព្រឹត្តដោយក្រុមឧក្រិដ្ឋជនដោយមានការសហការគ្នាទុកជាមុន»។ ក្រសួងការបរទេសរុស្ស៊ី បានសង្កត់ធ្ងន់បែបនេះ ដោយសំដៅដល់ក្រុមប្រទេសសេដ្ឋកិច្ចជឿនលឿនទាំង៧ (G7)។ ក្នុងសេចក្ដីប្រកាសក្រសួងការបរទេសរុស្ស៊ី បានអះអាងថាសេចក្ដីសម្រេចរបស់ក្រុងវ៉ាស៊ីនតោន នឹងបង្កបញ្ហាធ្ងន់ធ្ងរលើប្រព័ន្ធហិរញ្ញវត្ថុសកលដែលអាម៉េរិកខ្លួនឯង កំពុងគ្រប់គ្រង។ បន្ថែមពីនេះ ការលួចយកទ្រព្យសម្បត្តិរុស្ស៊ីបែបនេះ នឹងនាំគ្រោះដល់សណ្ដាប់ធ្នាប់ពិភពលោកដែលឈរលើច្បាប់អន្តរជាតិ ផងដែរ។ នៅថ្ងៃទី១០ ខែធ្នូ រតនាគាអាម៉េរិក បានប្រកាសផ្ដល់ប្រាក់កម្ចីចំនួន២០ពាន់លានដុល្លារទៅអ៊ុយក្រែន ដែលស្ថិតក្នុងគម្រោងនៃគំនិតផ្ដួចផ្ដើមកម្ចី(ERA) របស់ក្រុមប្រទេស G7។ គំនិតផ្ដួចផ្ដើម ERA មានទំហំទឹកប្រាក់កម្ចីដល់ទៅ៥០ពាន់លានដុល្លារ។ ទឹកប្រាក់២០ពាន់លានដុល្លារនេះ នឹងត្រូវបញ្ជូនទៅមូលនិធិចូលរួមជាធនធានសម្រាប់ជួយអ៊ុយក្រែន(F.O.R.T.I.S. Ukraine FIF) របស់ធនាគារពិភពលោក ដែលនឹងអាចឱ្យអ៊ុយក្រែន ប្រើប្រាស់បាន។ «ថវិកាដែលបានពីទឹកប្រាក់បង្កករបស់រុស្ស៊ី នឹងផ្ដល់ឱ្យអ៊ុយក្រែននូវជំនួយដ៏សំខាន់ ខណៈដែលកំពុងការពារប្រទេស ប្រឆាំងនឹងសង្គ្រាមឈ្លានពាន»។ រដ្ឋមន្ត្រីរតនាគារជាតិអាម៉េរិក លោកស្រី Janet L. Yellen បានបញ្ជាក់បែបនេះ។ គួរឱ្យដឹងថា អាម៉េរិក និងប្រទេសសម្ព័ន្ធមិត្ត បានបិទដំណើរការទូទាត់ទឹកប្រាក់ក្រៅប្រទេសរបស់ធនាគារកណ្ដាល និងក្រសួងហិរញ្ញវត្ថុរបស់រុស្ស៊ី ក្នុងទឹកប្រាក់ប្រហែល៣០០ពាន់លានដុល្លារ នៅប្រទេសលោកខាងលិច។ នេះបើតាមទីភ្នាក់ងារព័ត៌មាន Reuters។ ក្រុមប្រទេស G7 បានសម្រេចបង្កកទ្រព្យសម្បត្តិក្រៅប្រទេសរបស់រដ្ឋាភិបាលរុស្ស៊ី អំឡុងពេលដែលសង្គ្រាមនៅអ៊ុយក្រែន កំពុងផ្ទុះ។ បើតាមរតនាគារអាម៉េរិក ទ្រព្យក្រៅប្រទេសរបស់រុស្ស៊ី នឹងអាចប្រើបានវិញ ក្នុងករណីរុស្ស៊ី បញ្ចប់សង្គ្រាម និងសងថ្លៃការខូចខាតលើអ៊ុយក្រែន។ កន្លងមក សហភាពអ៊ឺរ៉ុប បានចាត់ចែងទ្រព្យសម្បត្តិបង្កករបស់រុស្ស៊ីប្រមាណ១,៥៨ពាន់លានដុល្លារ ដើម្បីផ្ដល់ឱ្យអ៊ុយក្រែនប្រើប្រាស់ រួចម្ដងហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1680.txt

សាកលវិទ្យាល័យ Oxford សម្រេចដករូបលោកស្រីអ៊ុងសាន ស៊ូជី ទីប្រឹក្សារដ្ឋមីយ៉ាន់ម៉ា ចេញពីទីបរិវេណសាលា ចំពេលដែលលោកស្រីរងការរិះគន់ខ្លាំងពីសហគមន៍អន្តរជាតិរឿងវិបត្តិរ៉ូហ៊ីងយ៉ា។ លោកស្រីធ្លាប់ជាអតីតសិស្សបរិញ្ញាបត្រ និង ទទួលបានសញ្ញាបត្របណ្ឌិតកិត្តិយពីសាកលវិទ្យាល័យដ៏ល្បីនេះផងដែរឆ្នាំ ២០១២។

រូបគំនូរលោកស្រី អ៊ុងសាន ស៊ូជី ម្ចាស់ពានរង្វាន់ណូបែលសន្តិភាព និងជាទីប្រឹក្សារដ្ឋមីយ៉ាន់ម៉ាត្រូវបានគណៈគ្រប់គ្រងសាលា St Hugh នៃសាកលវិទ្យាល័យ Oxford ដកចេញពីក្លោងទ្វារចូលរបស់ខ្លួនកាលពីថ្ងៃព្រហស្បតិ៍ មុនឆ្នាំសិក្សាថ្មីមកដល់។ នេះបើតាមការចុះផ្សាយរបស់សារព័ត៌មាន The Guardian។ សេចក្តីថ្លែងការណ៍របស់សាលា St Hugh បានបញ្ជាក់ដូច្នេះ៖«សាលាយើងបានទទួលអំណោយរូបគំនូរថ្មីនៅដើមខែនេះដែលវានឹងត្រូវដាក់បង្ហាញមួយរយៈ។ ស្របពេលជាមួយគ្នានោះ រូបគំនូររបស់លោកស្រី ស៊ូជី នឹងត្រូវដកចេញ»។ លោកស្រី អ៊ុងសាន ស៊ូជី បានបញ្ចប់ការសិក្សាថ្នាក់បរិញ្ញាបត្រនៅសាកលវិទ្យាល័យ Oxford ជំនាញនយោបាយ ទស្សនវិជ្ជា និងសេដ្ឋកិច្ចពីឆ្នាំ ១៩៦៤ ដល់ឆ្នាំ ១៩៦៧នោះ។ នៅឆ្នាម ២០១២ លោកស្រីបានទទលសញ្ញាបត្របណ្ឌិតកិត្តិយសពីសាលានេះផងដែរ។ តាមពិតទៅ រូបគំនូរលោកស្រីដែលត្រូវបានគេដាក់តាំងនៅសាកលវិទ្យាល័យ Oxford នោះត្រូបានគេគូរនៅឆ្នាំ ១៩៩៧ ហើយវាជារបស់ស្វាមីលោកស្រីលោក Michael Aris ដែលជាសាស្ត្រាចារ្យនៅទីនោះតែម្តង។ ក្រោយលោក Aris ស្លាប់ឆ្នាំ ១៩៩៩ រូបភាពនេះត្រូវបានគេផ្ទេរទៅឲ្យសាលា St Hugh រហូតដល់មកដល់បច្ចុប្បន្ន។ ទោះជាមានការបកស្រាយបែបណាក៏ដោយ ការដករូបគំនូរលោកស្រី ស៊ូជី កើតឡើងចំពេលដែលសហគមន៍អន្តរជាតិថ្កោលទោស និងរិះគន់លោកស្រី ដែលមិនដាក់ចេញចំណាត់ការអ្វីសោះដើម្បីដោះស្រាយវិបត្តិរ៉ូហ៊ីងយ៉ាសោះនោះ។ គេឃើញក្រុមសិទ្ធិមនុស្សទាមទារឲ្យមានការដកហូតពានរង្វាន់ណូបែលសន្តិភាពពីលោកស្រីថែមទៀតផង ខណៈដែលអង្គការអន្តរជាតិទាមទារឲ្យរដ្ឋាភិបាលលោកស្រីបញ្ឈប់ហិង្សានៅរដ្ឋ Rakhine៕ . អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1681.txt

មនុស្សជិត៤០០នាក់បានស្លាប់នៅក្នុងការប៉ះទង្គិចរវាងកងសន្តិសុខមីយ៉ាន់ម៉ា និងក្រុមសកម្មប្រយុទ្ធរ៉ូហ៊ីងយ៉ា។ ក្រុមសន្តិសុខបានអះអាងថា ខ្លួនកំពុងចេញប្រតិបត្តិការបោសសម្អាតក្រុមភេរវករជ្រុលនិយម និងការពារប្រជាជនស៊ីវិល ។ប៉ុន្តែ គេកត់សម្គាល់ឃើញថា ក្រុមសន្តិសុខឆ្លៀតវាយប្រហារលើជនស៊ីវិល។

ទិន្នន័យជាផ្លូវការអង្គការសហប្រជាជាតិបានបង្ហាញថា ការប៉ះទង្គិចរវាងក្រុមសន្តិសុខមីយ៉ាន់ម៉ា និងក្រុមសកម្មប្រយុទ្ធរ៉ូហ៊ីងយ៉ាបានបណ្តាលឲ្យមនុស្សជិត ៤០០នាក់ស្លាប់។ ក្នុងចំណោមអ្នកស្លាប់ មានសកម្មប្រយុទ្ធរ៉ូហ៊ីងយ៉ា៣៧០នាក់ កងសន្តិសុខ១៣នាក់ មន្ត្រីរដ្ឋាភិបាល២នាក់ និងជនស៊ីវិល១៤នាក់ទៀត។ គេសន្និដ្ឋានថា នេះជាអំពើហិង្សាដែលបង្កឲ្យមានចំនួនមនុស្សស្លាប់ច្រើនជាងគេក្នុងរយៈពេលប៉ុន្មានទសវត្សរ៍មកនេះ។ ទីភ្នាក់ងារព័ត៌មាន AFP បានដកស្រង់របាយការណ៍អង្គការសហប្រជាជាតិគិតត្រឹមថ្ងៃទី៣១សីហាថា រយៈពេលមួយសប្តាហ៍បន្ទាប់ពីមានការប៉ះទង្គិចគ្នា ជនជាតិរ៉ូហ៊ីងយ៉ាប្រហែល ៣៨០០០ នាក់បានឆ្លងចូលទៅបង់ក្លាដែស។ ដោយឡែក ក្រុមសន្តិសុខមីយ៉ាន់ម៉ាបានអះអាងថា ពួកគេគ្រាន់ចេញប្រតិបត្តិការបោសសម្អាតក្រុមភេរវជនជ្រុលនិយមប៉ុណ្ណោះ ម្យ៉ាងគេមានភារៈការពារជនស៊ីវិលដែរ។ ប៉ុន្តែបើតាមការឲ្យដឹងពីសំណាក់ប្រជាជនដែលរត់ភៀសខ្លួន កងសន្តិសុខមីយ៉ាន់ម៉ាបានបាញ់រះ និងដុតកម្ទេចលំនៅដ្ឋានក្នុងចេតនាបង្ខំឲ្យពួកគេរត់ភៀសខ្លួនតែម្ដង។ អង្គការសហប្រជាជាតិបានបានបញ្ជាក់ថា ជនជាតិរ៉ូហ៊ីងយ៉ាជាង ២០០០០ នាក់ដែលបានព្យាយាមរត់ភៀសខ្លួនទៅបង់ក្លាដែសដែរ ប៉ុន្តែត្រូវជាប់គាំងនៅតំបន់ព្រំដែន។ស្របពេលជាមួយគ្នានេះដែរ ក្រុមការងារមនុស្សធម៌នៅបង់ក្លាដែសប្រឹងប្រែងជួយសម្រួលដល់ជនជាតិរ៉ូហ៊ីងយ៉ាជាច្រើនដែលសម្រុកចូលមកជំរំជនភៀសខ្លួន។ គួរបញ្ជាក់ដែរថា ការប៉ះទង្គិចលើកនេះបង្កឲ្យមានមនុស្សស្លាប់និងខូចខាតខ្លាំងជាងការការប៉ះទង្គិចគ្នាកាលពីខែតុលាឆ្នាំមុនទៅទៀត។ ខែតុលាឆ្នាំមុន ក្រុមប្រដាប់អាវុធរ៉ូហ៊ីងយ៉ាបានវាយប្រហារទៅលើប៉ុស្ដិ៍កងសន្តិសុខ ហើយកងសន្តិសុខបានវាយប្រហារតបតវិញ។ប៉ុន្តែ ចំនួនមនុស្សស្លាប់និងការខូតខាតមានតិចតួចប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1682.txt

បន្ទាប់ពីផ្លោងពាក្យសម្ដីដាក់គ្នាមួយប្រាវមក រដ្ឋមន្ត្រីការបរទេសកូរ៉េខាងជើង នៅថ្ងៃទី២៥ ខែកញ្ញា និយាយថា ប្រធានាធិបតីអាមេរិក ដូណាល់ ត្រាំ បានប្រកាសសង្គ្រាមជាមួយកូរ៉េខាងជើងហើយ។ ជាមួយគ្នានេះ កូរ៉េខាងជើងក៏គំរាមចាត់វិធានការឆ្លើយតបវិញ រួមបញ្ចូលទាំងការបាញ់ទម្លាក់រាល់យន្តហោះទម្លាក់គ្រាប់បែកអាមេរិក ទោះជាមិនបានហោះចូលដែនអាកាសរបស់ខ្លួនក្ដី។ ឯសេតវិមានបានទាត់ចោលការលើកឡើងរបស់មន្ត្រីកូរ៉េខាងជើងរូបនេះ។

ប្រមុខការទូតកូរ៉េខាងជើង រី យ៉ុងហូ បានផ្ញើសារគំរាមខ្លាំងក្លាមួយពីទីក្រុងញូវយ៉កទៅកាន់មេដឹកនាំអាមេរិក ដូណាល់ ត្រាំ ដែលគំរាមកម្ទេចកូរ៉េខាងជើងទាំងស្រុងនោះ។ សង្គ្រាមពាក្យសម្ដីរវាងអាមេរិក និងកូរ៉េខាងជើង កាន់តែពុះកញ្ជ្រោលខ្លាំង ក្រោយការថ្លែងរបស់លោក ត្រាំ ក្នុងកិច្ចប្រជុំមហាសន្និបាតអង្គការសហប្រជាជាតិ ដែលចាប់ផ្ដើមកាលពីពាក់កណ្ដាលសប្ដាហ៍មុន។ គូសត្រូវទាំងពីរ បានគំរាមវាយប្រហារគ្នាទៅវិញទៅមក ដែលធ្វើឲ្យមានការបារម្ភយ៉ាងខ្លាំង។ ថ្លែងទៅកាន់អ្នកសារព័ត៌មាននៅថ្ងៃទី២៥ ខែកញ្ញា មន្ត្រីការទូតកូរ៉េខាងជើងចាត់ទុកសារលើបណ្ដាញសង្គម

article_1683.txt

កងនាវាអាមេរិកដឹកនាំដោយនាវាដឹកយន្តហោះ Ronald Reagan នឹងចូលរួមសមយុទ្ធយោធា ជាមួយកងទ័ពជើងទឹកកូរ៉េខាងត្បូងនៅសមុទ្រចិនខាងកើត ហើយនាវានេះនឹងចូលសំចតនៅទឹកដីហុងកុងនៅសប្តាហ៍ក្រោយនេះដែរ។ វត្តមាននាវាចម្បាំងអាមេរិកក្នុងសមុទ្រយោធានេះកើតឡើងចំដែលស្ថានការណ៍នៅឧបទ្វីបកូរ៉េកាន់តែតានតឹង។

កងនាវាអាមេរិកដឹកនាំដោយនាវាដឹកយន្តហោះ Ronald Reagan នឹងចូលរួមសមយុទ្ធយោធាមួយកងទ័ពជើងទឹកកូរ៉េខាងត្បូងនៅថ្ងៃ ១៥ ខែតុលាខាងមុខនេះ។ កន្លងមកនាវានេះក៏បានចូលរួមសមយុទ្ធជាមួយកងកម្លាំងអូស្ត្រាលី និងជប៉ុនរួចហើយដែរ។ សារព័ត៌មាន Korea Herald បានស្រង់សម្តីមន្ត្រីយោធាអាមេរិកដូច្នេះថា៖« យើងកំពុងពិភាក្សាពីគម្រោងពង្រាយក្រុមនាវារបស់យើងរួមជាមួយនាវាដឹកយន្តហោះ USS Ronald Reagan ទៅកាន់សមុទ្រចិនខាងកើតនៅថ្ងៃ ១៥ ខែតុលាខាងមុខ»។ «កងម្លាំងយោធាទាំងសងខាងនឹងចាប់ផ្តើមសមយុទ្ធរួមកម្រិតខ្ពស់មួយនៅក្នុងសមុទ្រ រួមជាមួយកងទ័ពជើងទឹកផងដែរ»។ សារព័ត៌មានកូរ៉េខាងត្បូងដដែលក៏ផ្សាយថា ក្រុមនាវាអាមេរិកដែលនឹងចូលរួមសមយុទ្ធនោះរួមមានទាំងនាវាចម្បាំង នាវាមុជទឹក និងនាវាដឹកយន្តហោះ Ronald Reagan។ សមយុទ្ធទ្រង់ទ្រាយធំរួមគ្នានេះគឺផ្តោតសំខាន់លើការហ្វឹកហ្វឺនសមចាប់សញ្ញា និងបាញ់កម្ទេចកាំជ្រួចមីស៊ីលរបស់កូរ៉េខាងជើង។ ភាគីទាំងពីរក៏ប្រហែលជានឹងត្រៀមរៀបចំលំហាត់យោធាប្រឆាំងនាវាមុជទឹកក្នុងពេលខាងមុខ។ គោលដៅនៃការធ្វើលំហាត់យោធានេះ ក៏ដើម្បីពង្រឹងសម្ព័ន្ធភាពរវាងអាមេរិក និងកូរ៉េខាងត្បូង ជាពិសេសបង្កើតសមត្ថភាពក្នុងការឆ្លើយតបការគំរាមកំហែងនានាដែលបង្កឡើងដោយកូរ៉េខាងជើងផងដែរ។ កន្លងមកកូរ៉េខាងជើងបានគំរាមបាញ់មីស៊ីលទៅកាន់សមុទ្រជុំវិញកោះហ្គាមរបស់អាមេរិក ដើម្បីបង្អួតពីសមត្ថភាពរបស់ខ្លួនថែមទៀត។ក្រៅពីនេះកូរ៉េខាងជើងក៏បានបន្តបាញ់សាកល្បងមីស៊ីល និងនុយក្លេអ៊ែររបស់ខ្លូនជាបន្តបន្ទាប់ដោយមិនខ្លាចការគំរាមកំហែងពីសំណាក់អាមេរិកបន្តិចសោះ។ ដោយឡែកដើម្បីសម្ញែងកម្លាំងគំរាមរបបដឹកនាំក្រុងព្យុងយ៉ាង រដ្ឋបាលដូណាល់ ត្រាំ ក៏បានបញ្ជាឲ្យកងទ័ពជើងអាកាសអាមេរិកប្រើប្រាស់យន្តហោះទម្លាក់គ្រាប់ B-1B និងយន្តហោះចម្បាំជាច្រើនគ្រឿងហោះទៅកៀកកូរ៉េខាងជើងកាលពីថ្ងៃ ២៣ ខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1684.txt

អគ្គរដ្ឋទូតអាមេរិកប្រចាំអង្គការសហប្រជាជាតិ នៅថ្ងៃទី១៧ ខែកញ្ញា បាននិយាយថា អង្គការសហប្រជាជាតិ (UN) អស់ជម្រើសក្នុងការបញ្ចប់វិបត្តិនុយក្លេអ៊ែរកូរ៉េខាងជើងហើយ។ លោកស្រី Nikki Haley បាននិយាយក្នុងបទសម្ភាសជាមួយទូរទស្សន៍ CNN ថា អាមេរិកអាចប្រើប្រាស់មធ្យោបាយក្នុងស្រុកដើម្បីដោះស្រាយបញ្ហានេះវិញម្ដង។ ខណៈដែលកិច្ចប្រជុំមហាសន្និបាត UN កាន់តែជិតដល់ ការលើកឡើងរបស់លោកស្រី Haley បង្ហាញថា អាមេរិកមិនសុខចិត្តឲ្យកូរ៉េខាងជើងធ្វើអ្វីតាមចិត្តទេ។

ទណ្ឌកម្មគ្រប់យ៉ាង ការថ្កោលទោសមិនសំចៃ និងសម្ពាធជុំទិស មិនអាចបញ្ឈប់កូរ៉េខាងជើងពីការសាកល្បងនុយក្លេអ៊ែរ និងការបាញ់មីស៊ីលបានឡើយ។ អាមេរិក ដែលតែងបបួលគេឯងឲ្យដាក់ទណ្ឌកម្មលើកូរ៉េខាងជើង ហាក់មិនពេញចិត្តនឹងចំណាត់ការទណ្ឌកម្មរបស់ក្រុមប្រឹក្សាសន្តិសុខឡើយ ព្រោះកូរ៉េខាងជើងនៅតែបន្តអភិវឌ្ឍកម្មវិធីនុយក្លេអ៊ែររបស់ខ្លួន ដោយមិនខ្វាល់ខ្វាយពីការគំរាមរបស់អាមេរិកអ្វីទេ។ ក្នុងកម្មវិធី State of the Union របស់ទូរទស្សន៍ CNN អគ្គរដ្ឋទូតអាមេរិកប្រចាំអង្គការសហប្រជាជាតិអះអាងថា អង្គការសហប្រជាជាតិមិនមានផ្លូវហ៊ុមព័ទ្ធកម្មវិធីនុយក្លេអ៊ែរកូរ៉េខាងជើងទេ ហើយអាមេរិកអាចនឹងបញ្ចប់បញ្ហានេះដោយខ្លួនឯងផង។ លោកស្រី Haley សង្កត់ធ្ងន់ថា៖ «នៅត្រឹមដំណាក់កាលនេះ យើងអស់អ្វីដែលត្រូវធ្វើនៅក្រុមប្រឹក្សាសន្តិសុខហើយ។ មន្ទីរបញ្ចកោណរបស់អាមេរិកអាចទទួលបន្ទុកកិច្ចការនេះម្ដង»។ ដោយសំដៅដល់ការបាញ់មីស៊ីលជាច្រើនលើកច្រើនសារ និងការសាកល្បងគ្រាប់បែកនុយក្លេអ៊ែររបស់កូរ៉េខាងជើង តំណាងអាមេរិករូបនេះបញ្ជាក់ថា បើក្រុងព្យុងយ៉ាងនៅតែបន្តទង្វើព្រហើនទៀត អាមេរិកនឹងចាត់វិធានការការពារខ្លួន និងសម្ព័ន្ធមិត្ត ហើយក្រុងព្យុងយ៉ាងនឹងត្រូវកម្ទេចមិនខាន។ លោកស្រីក៏បានរំឭកពាក្យគំរាមកូរ៉េខាងជើងរបស់ប្រធានាធិបតី ដូណាល់ ត្រាំ កាលពីខែមុនដែរថា សម្ដីរបស់លោក ត្រាំ មិនមែនចេះតែនិយាយឡើយ។ សូមបញ្ជាក់ថា ក្នុងឆ្នាំ២០១៧ នេះ កូរ៉េខាងបាញ់មីស៊ីលមិនក្រោម១០ដងឡើយ និងសាកល្បងគ្រាប់បែកអ៊ីដ្រូសែនលើកទី៦ថែមទៀត។ កាន់តែធ្ងន់ធ្ងរនោះ ក្នុងការបាញ់ពីរដងចុងក្រោយ មីស៊ីលកូរ៉េខាងជើងបានហោះរំលងដែនអាកាសជប៉ុន ដែលជាសម្ព័ន្ធមិត្តរបស់ជប៉ុន។ ក្រុងតូក្យូខឹងសម្បារយ៉ាងខ្លាំងនឹងទង្វើរបស់ក្រុងព្យុងយ៉ាង និងបានព្រមានថា ខ្លួននឹងមិនអត់ទ្រាំសកម្មភាពគឃ្លើនបែបនេះឡើយ។ ក្នុងទិសដៅដាក់សម្ពាធលើរដ្ឋកុម្មុយនីស្តមួយនេះ ក្រុមប្រឹក្សាសន្តិសុខអង្គការសហប្រជាជាតិក៏ទើបតែអនុម័តទណ្ឌកម្មថ្មី ដោយផ្ដោតលើការទប់ស្កាត់នាំចេញផលិលផលវាយនភណ្ឌ និងការរឹតត្បិតការផ្គត់ផ្គង់ប្រេងទៅកូរ៉េខាងជើង។ ប៉ុន្តែលោក ត្រាំ យល់ថា ទណ្ឌកម្មថ្មីនេះមិនអាចទូទាត់សកម្មភាពរបស់កូរ៉េខាងជើងបានទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1685.txt

ចំខួបទីបីឆ្នាំ នៃការប្រឡូកចូលសង្គ្រាមប្រឆាំងក្រុមរដ្ឋឥស្លាម រដ្ឋមន្ត្រីការពារជាតិអង់គ្លេស Michael Fallon បានលើកឡើងពីគុណសម្បត្តិរបស់អង់គ្លេស ក្នុងការជួយបណ្ដេញក្រុមជ្រុលនិយមនេះ នៅស៊ីរី និងអ៊ីរ៉ាក់ តាមរយៈការចូលរួមក្នុងសម្ព័ន្ធមិត្តចម្រុះដឹកនាំដោយអាមេរិក។ ក្រសួងការពារជាតិរុស្ស៊ី បានប្រតិកម្មតបទៅការលើកឡើងនេះ ដោយចាត់ទុកសម្ដីលោក Fallon ជាការទាញយកមុខមាត់ ទាំងខ្លួនឯងមិនសូវបានជួយអ្វីសោះ។

ក្រសួងការពារជាតិរុស្ស៊ី បានចេញសេចក្ដីថ្លែងការណ៍មួយ ឆ្លើយតបការអធិប្បាយរបស់ប្រមុខការពារជាតិអង់គ្លេស Michael Fallon ជុំវិញយុទ្ធនាការកងទ័ពអង់គ្លេស ក្នុងប្រតិបត្តិការបោសសម្អាតក្រុមជ្រុលនិយមរដ្ឋឥស្លាមនៅស៊ីរី និងអ៊ីរ៉ាក់ (ISIS)។ រុស្ស៊ីបានរិះគន់ការលើកឡើងរបស់រដ្ឋមន្ត្រីការពារជាតិអង់គ្លេស ដែលនិយាយថាអង់គ្លេសបានជួយច្រើនណាស់ ក្នុងប្រតិបត្តិការនៅក្នុងប្រទេសទាំង២នេះ និងបានរុញច្រានក្រុមជ្រុលនិយម ទៅរកបរាជ័យទៀតផង។ ថ្លែងក្នុងខួបទីបីឆ្នាំ នៃការចូលរួមប្រតិបត្តិដឹកនាំដោយអាមេរិក លោក Fallon និយាយថា ការចូលរួមរបស់អង់គ្លេស ពិតជាធំធេងណាស់ និងស្ថិតនៅលំដាប់ទីពីរ បន្ទាប់ពីអាមេរិកប៉ុណ្ណោះ។ រដ្ឋមន្ត្រីការពារជាតិអង់គ្លេសរូបនេះ បញ្ជាក់ថា ចក្រភពអង់គ្លេស រួមចំណែកយ៉ាងច្រើនក្នុងយុទ្ធនាការកម្ទេចក្រុមរដ្ឋឥស្លាម តាំងពីឆ្នាំ២០១៤មកម្ល៉េះ ដោយបានបណ្ដេញក្រុមនេះ ពីទ្វារក្រុងបាក់ដាដ រហូតដល់ទីបញ្ចប់នៅឯ Raqqa ហើយកម្លាំងទ័ពគ្រប់ប្រភេទ បានបំពេញភារកិច្ចឥតនឿយហត់ទេ។ ពាក្យសម្ដីរបស់មន្ត្រីការពារជាតិអង់គ្លេសរូបនេះ មិនបានធ្វើឲ្យរុស្ស៊ី ដែលកំពុងប្រតិបត្តិការនៅស៊ីរីដែរសប្បាយចិត្តឡើយ។ បើតាមសារព័ត៌មាន RT ឧត្តមសេនីយ៍ Igor Konashenkov អ្នកនាំពាក្យក្រសួងការពារជាតិរុស្ស៊ី និយាយកាលពីចុងសប្ដាហ៍ថា ការបោសសម្អាតក្រុមរដ្ឋឥស្លាម ខិតដល់ទីបញ្ចប់ហើយ ដោយមានទ័ពស៊ីរីជាកម្លាំងនាំមុខ និងគាំទ្រដោយកងទ័ពអាកាសរុស្ស៊ី ប៉ុន្តែក្នុងរយៈពេលនេះ អ្វីដែលរុស្ស៊ីរកឃើញ គឺអង់គ្លេសនៅពីក្រោយរុស្ស៊ីរហូត។ ក្រុងមូស្គូចាត់ទុកការយកមុខមាត់នេះ ហាក់ទៅហួសការប្ដេជ្ញាចិត្តរបស់ខ្លួន ហើយមិនស្មើគ្នាការប្រឹងប្រែងរបស់រុស្ស៊ីទេ។ អ្នកនាំពាក្យខាងលើ បានលើកជាសំណួរថា៖«តើទ័ពអង់គ្លេសនៅឯណា នៅពេលក្រុមរដ្ឋឥស្លាមគ្រប់គ្រងទឹកដីអ៊ីរ៉ាក់មួយភាគបី និងត្រួតត្រាទឹកដីស៊ីរីភាគច្រើននៅពាក់កណ្ដាលឆ្នាំ២០១៥? រដ្ឋមន្ត្រីការពារជាតិអង់គ្លេសអះអាងថា ទ័ពអង់គ្លេសវាយប្រហារតាមដែនអាកាសច្រើនជាង១៥០០ដង។ បើប្រៀបធៀបជាមួយរុស្ស៊ី កងទ័ពរុស្ស៊ីវាយប្រហារច្រើន៩៩០០០ដង ដែលបានធានាដល់ដំណើរទៅរកជ័យជម្នះលើក្រុមជ្រុលនិយម»។ ដូចការលើកឡើងខាងលើ ទ័ពអង់គ្លេស គឺជាផ្នែកមួយក្រុមចម្រុះអន្តរជាតិ ដឹកនាំដោយអាមេ រិក មានគោលដៅជួយក្រុមឧទ្ទាមប្រឆាំង ផ្ដួលរំលំរដ្ឋាភិបាលប្រធានាធិបតី Bashar al Assad ។ បន្ទាប់ពីការងើបឡើងរបស់ក្រុមរដ្ឋឥស្លាម ក្រុមចម្រុះនេះ ក៏បានធ្វើប្រតិបត្តិការបោសសម្អាតក្រុមជ្រុលនិយមនេះ ដែលបានវាយដណ្ដើមត្រួតត្រាទឹកដីធំល្វឹងល្វើយនៅស៊ីរី និងអ៊ីរ៉ាក់។ ឯរុស្ស៊ី ចូលទឹកដីស៊ីរីតាមសំណើរដ្ឋាភិបាលក្រុងដាម៉ាស ដើម្បីបោសសម្អាតក្រុមរដ្ឋឥស្លាមដូចគ្នាដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1686.txt

ក្រោមការរិះគន់ និងបន្ទោសដូចព្យុះភ្លៀងពីបណ្តាប្រទេសជិតខាង ក៏ដូចជាសហគមន៍អន្តរជាតិនោះ រដ្ឋាភិបាលមីយ៉ាន់ម៉ា បានប្រកាសនឹងនាំជនភៀសខ្លួនដែលបានចាកចេញពីមីយ៉ាន់ម៉ាដោយសារតែការប្រយុទ្ធគ្នានៅក្នុងប្រទេសថ្មីៗនេះ មកប្រទេសវិញ ។ រដ្ឋាភិបាលក្រុងរ៉ងហ្គូន ក៏បានអះអាងថា នឹងចេញលិខិតបញ្ជាក់អត្តសញ្ញាណដល់ពួកគេផងដែរ ។

រដ្ឋមន្ត្រីសុខមាលភាពសង្គមមីយ៉ាន់ម៉ា លោក Win Myat Aye នៅថ្ងៃ ២៧ កញ្ញា កន្លងទៅ បានឲ្យដឹងថា មីយ៉ាន់ម៉ា មានគម្រោងក្នុងការចុះបញ្ជីជនភៀសខ្លួន ដោយយោងតាមកិច្ចព្រមព្រៀងឆ្នាំ១៩៩៣របស់មីយ៉ាន់ម៉ា-បង់ក្លាដែស ។ លោក អះអាងថា រដ្ឋាភិបាលនឹងចាប់ផ្តើមគម្រោងនេះ ឲ្យបានឆាប់តាមដែលអាចធ្វើទៅបាន ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា The Irrawaddy ។ តាមប្រភពព័ត៌មានដដែល រដ្ឋមន្ត្រីការិយាល័យប្រធានាធិបតីមីយ៉ាន់ម៉ា លោក Kyaw Tint Swe ក៏នឹងបំពេញទស្សនកិច្ចទៅកាន់បង់ក្លាដែសដើម្បីចរចាជាមួយនឹងអាជ្ញាធរបង់ក្លាដែសលើការបញ្ជូនជនភៀសខ្លួនមកវិញ ។ លោករដ្ឋមន្ត្រី បានបញ្ជាក់បន្ថែមទៀតថា រដ្ឋាភិបាលមីយ៉ាន់ម៉ា នឹងចេញលិខិតបញ្ជាក់សញ្ជាតិឲ្យជនភៀសខ្លួនទាំងឡាយណា ដែលព្រមត្រលប់មកប្រទេសវិញផងដែរ ។ សេចក្តីថ្លែងការណ៍របស់មន្ត្រីជាន់ខ្ពស់មីយ៉ាន់ម៉ាទាំងនេះ បានស្របជាមួយនឹងការប្រកាសជំហររបស់ទីប្រឹក្សារដ្ឋ និងជាមេដឹកនាំកំពូល de facto មីយ៉ាន់ម៉ា លោកស្រី អ៊ុងសាន ស៊ូជី ដែលបានថ្លែងថ្មីៗនេះ ថា លោកស្រី នឹងអនុវត្តតាមអនុសាសន៍របស់អតីតអគ្គលេខាធិការអង្គការសហប្រជាជាតិលោក Kofi Annan ក្នុងការពន្លឿនការផ្តល់លិខិតបញ្ជាក់អត្តសញ្ញាណដល់ប្រជាជនរស់នៅក្នុងរដ្ឋ Rakhine ។ សូមជម្រាបផងដែរថា ក្រោយពីមានហិង្សាប្រដាប់អាវុធរវាងកងកម្លាំងរដ្ឋាភិបាលមីយ៉ាន់ម៉ា និងក្រុមឧទ្ទាមនៅក្នុងរដ្ឋ Rakhine មានជនជាតិភាគតិចរ៉ូហ៊ីងយ៉ា មិនតិចជាង៣០ម៉ឺននាក់ឡើយបានភៀសខ្លួនចេញពីប្រទេសទៅកាន់ប្រទេសជិតខាង ជាពិសេសបង់ក្លាដែស ។ ហេតុការណ៍ ដែលរដ្ឋាភិបាលមីយ៉ាន់ម៉ា អះអាងថាជារឿងស្មុគស្មាញ និងទាមទារពេលវេលាវែងដើម្បីដោះស្រាយនោះ បានរងនូវការថ្កោលទោសខ្លាំងពីសំណាក់សហគមន៍អន្តរជាតិ ។ គួរកត់សម្គាល់ វិបត្តិក្នុងរដ្ឋ Rakhine ក៏បានក្លាយជាប្រធានក្តៅមួយនៅក្នុងកិច្ចប្រជុំរបស់ក្រុមប្រឹក្សាសន្តិសុខអង្គការសហប្រជាជាតិផងដែរ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1687.txt

កងកម្លាំងមីយ៉ាន់ម៉ាបានអះអាងប្រាប់អ្នកសារព័ត៌មានថា ប្រជាជនរ៉ូហ៊ីងយ៉ា បានដុតផ្ទះសម្បែងខ្លួនឯង ហើយរត់ភៀសខ្លួនពេលសន្តិសុខចេញប្រតិបត្តិការបោសសម្អាតក្រុមប្រដាប់អាវុធដែលបះបោរនៅរដ្ឋ Rakhine។ ការអះអាងបែបនេះ គឺជាការឆ្លើយតបចោទប្រកាន់កន្លងមកដែលថា ទាហានមីយ៉ាន់ម៉ាធ្វើទុក្ខបុកម្នេញនិងដុតបំផ្លាញលំនៅជនជាតិភាគតិចរ៉ូហ៊ីងយ៉ា។

ស្របពេលដែលសហគមន៍អន្តរជាតិបន្តដាក់សម្ពាធឲ្យរដ្ឋាភិបាលស៊ីវិលនៅមីយ៉ាន់ម៉ាដោះស្រាយវិបត្តិរ៉ូហ៊ីងយ៉ាឲ្យបានឆាប់ កងកម្លាំងសន្តិសុខមីយ៉ាន់ម៉ាបានចេញមកបកស្រាយបង្ហាញភាពស្អាតស្អំ។ មិនត្រឹមតែប៉ុណ្ណោះទេ គេថែមទាំងអះអាងប្រាប់អ្នកកាសែតថា ប្រជាជនភាគតិចរ៉ូហ៊ីងយ៉ាឯណោះទេដែលដុតផ្ទះសម្បែងខ្លួនឯង និងរត់ភៀសខ្លួននោះ។ ទីភ្នាក់ងារព័ត៌មាន AP ស្ថិតក្នុងចំណោមអ្នកសារព័ត៌មានមួយចំនួនដែលអមដំណើរដោយកងកម្លាំងសន្តិសុខ ដើម្បីទៅកាន់ភូមិ Ah Lel Than Kyaw។ ទីភ្នាក់ងារនេះបានសាកសួរមន្ត្រីប៉ូលិសមូលដ្ឋានពាក់ព័ន្ធបញ្ហាដែលកើតឡើងក្នុងតំបន់ដ៏គ្រោះថ្នាក់នេះ ស្របពេលប្រតិបត្តិការបោសសម្អាតក្រុមបះបោរកំពុងបន្ត។ មន្ត្រីប៉ូលិសម្នាក់ឈ្មោះ Aung Kyaw Moe បានអះអាងដូច្នេះ៖ ពួកគេបានដុតផ្ទះសម្បែងខ្លួនឯងហើយរត់។ យើង មិនឃើញអ្នកណាម្នាក់ជាក់លាក់ដុតឡើយ ព្រោះយើងរវល់ប្រឹងការពារសន្តិសុខនៅទីតាំងរបស់យើង។ ប៉ុន្តែពេលដែលមានផ្ទះសម្បែងឆេះ វាមានតែជនជាតិ Bengali (រ៉ូហ៊ីងយ៉ា) ប៉ុណ្ណោះដែលស្ថិតនៅទីនោះ»។ មីយ៉ាន់ម៉ាចាត់ទុកប្រជាជនភាគតិចឥស្លាមរ៉ូហ៊ីងយ៉ាជាជនជាតិ Bengalis ដែលជាជនអន្តោប្រវេសន៍ខុសច្បាប់មកពីបង់ក្លាដែស។ ដូច្នេះហើយ ជនជាតិរ៉ូហ៊ីងយ៉ាដែលមានចំនួនប្រហែល ១,១លានដុល្លារកំពុងរស់នៅរដ្ឋ Rakhine នោះគ្មានសញ្ជាតិនិងមិនត្រូវគេទទួលស្គាល់ជាជនជាតិស្របច្បាប់ឡើយ។ ដោយឡែក ក្រៅពីបកស្រាយដែលហាក់បីជាទម្លាក់កំហុសលើជនជាតិរ៉ូហ៊ីងយ៉ា កងកម្លាំងសន្តិសុខមីយ៉ាន់ម៉ាក៏បានបញ្ជាក់ផងដែរថា ប្រតិបត្តិការបោសសម្អាតក្រុមបះបោរចាប់ពីថ្ងៃ ២៥នោះ បានធ្វើឲ្យមនុស្សស្លាប់ជិត ៤០០នាក់ក្នុងនោះភាគច្រើនជាងក្រុមប្រដាប់អាវុធខុសច្បាប់។ ទាហានរដ្ឋាភិបាលក៏បានចោទផងដែរថា ក្រុមបះបោរជនជាតិរ៉ូហ៊ីងយ៉ាក៏បានដុតផ្ទះសម្បែងប្រជាជនផងដែរ។ សហគមន៍អន្តរជាតិជាពិសេសក្រុមឃ្លាំមើលសិទ្ធិមនុស្សឯណោះវិញ មិនបានទទួលយកការបកស្រាយយករួចខ្លួនរបស់ទាហានមីយ៉ាន់ម៉ានេះទេ។ គេបានបន្ទោសរដ្ឋាភិបាលមីយ៉ាន់ម៉ាជាពិសេសកងទ័ពមីយ៉ាន់ម៉ា និងថែមទាំងបានចោទប្រកាន់ថា ក្រុមនេះបានធ្វើទុកបុកម្នេញលើជនស៊ីវិលដើម្បីធ្វើយ៉ាងណាបង្ខំឲ្យប្រជាជនទាំងនោះរត់ភៀសខ្លូនចេញទៅបង់ក្លាដែស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1688.txt

ការរើសអើងប្រឆាំងស្ត្រីភេទក្នុងវិស័យនយោបាយក្លាយជាប្រធានដែលគេយកមកពិភាក្សា ស្របពេលដែលមេដឹកនាំកំពូលជាប៉ុន្មានរូបទូទាំងពិភពលោកបាត់បង់តំណែងជាបន្តបន្ទាប់និងមិនអាចប្រជែងឈ្នះបុរសក្នុងការដណ្តើមតំណែងកំពូលផង។ ក្នុងចំណោមស្ត្រីជាមេដឹកនាំទាំងនោះមានលោកស្រី Dilma Roussef អតីតប្រធានាធិបតីប្រេស៊ីល, លោកស្រីហ៊ីឡារី គ្លីន អតីតរដ្ឋមន្ត្រីការបរទេស និងជាបេក្ខជនប្រធានាធិបតី និងលោកស្រី ប៉ាក ហ្គឺនហេ អតីតប្រធានាធិបតីកូរ៉េខាងត្បូង។

ការរើសអើងប្រឆាំងស្ត្រីភេទកើតមានឡើងតាំងពីយូរយារណាស់មកហើយលើពិភពលោក។ស្ត្រីមិនត្រូវបានគេឲ្យតម្លៃ ហើយគេក៏មិនឲ្យស្ត្រីធ្វើការងារធំៗដែរ។ ប៉ុន្តែរយយៈពេលប៉ុន្មានទស្សវត្សរ៍ចុងក្រោយ អ្វីគ្រប់យ៉ាងប្រែប្រួល ហើយពិភពលោកចាប់ផ្តើមផ្តល់តម្លៃឲ្យស្ត្រីភេទនិងផ្តល់ឱកាសឲ្យស្ត្រីកាន់កាប់តំណែងកំពូលក្នុងវិស័យនយោបាយរបស់រដ្ឋទៀត។ យ៉ាងណាមិញ ការបណ្តេញមេដឹកនាំកំពូលស្ត្រីពីររូបពីតំណែង ក្នុងនោះមានលោកស្រី អតីតប្រធានាធិបតីប្រេស៊ីល Dilma Rouseff និងលោកស្រី ប៉ាក ហ្គឺនហេ រួមទាំងការបរាជ័យរបស់លោកស្រី ហ៊ីឡារី គ្លីនតុន ក្នុងការដណ្តើមកៅអីប្រធានាធិបតីនោះ បានក្លាយជាប្រធានបទចម្រូងចម្រាសក្នុងការជជែកវែកញែកពិភាក្សា។ គេវាយតម្លៃថា បញ្ហានេះសុទ្ធសឹងតែជាការរើសអើងប្រឆាំងស្ត្រីក្នុងវិស័យនយោបាយទាំងអស់។ លោកស្រី ប៉ាក ហ្គឺនហេ និងលោកស្រី Dilma Rouseff សុទ្ធតែត្រូវបណ្តេញចេញព្រោះអំពើពុករលួយ ហើយអ្នកទាំងពីរក៏សុទ្ធតែជាប្រធានាធិបតីស្ត្រីដំបូងរបស់រដ្ឋដែរ។ (លោកស្រី Dilma Rousseff អតីតប្រធានាធិបតីប្រេស៊ីល) ទីមួយ លោកស្រី Dilma Rousseff ដែលជាអតីតប្រធានាធិបតីប្រេស៊ីល ត្រូវបានគេបណ្តេញចេញពីតំណែងដោយសាររងការចោទប្រកាន់ថាមានជាប់ពាក់ព័ន្ធអំពើពុករលួយកាលពីខែសីហា ឆ្នាំ ២០១៦។ លោកស្រី Dilma Rousseff ត្រូវបានព្យួរតំណែងតាំងតែពីខែឧសភាឆ្នាំ ២០១៦ ដើម្បីបើកផ្លូវដល់ដំណើរការកាត់ក្ដីលោកស្រីដោយព្រឹទ្ធសភា។ ប្រធានាធិបតីស្ត្រីទីមួយរបស់ប្រេស៊ីលរូបនេះ បានទាត់ចោលការចោទប្រកាន់ទាំងឡាយមកលើលោកស្រី ដោយអះអាងថា លោកស្រីមិនដែលធ្វើខុសអ្វីឡើយ ហើយគ្រប់យ៉ាងវាពាក់ព័ន្ធបញ្ហានយោបាយប៉ុណ្ណោះ។ បន្ទាប់ពីលោកស្រី Dilma Rouseff គឺការបរាជ័យយ៉ាងអាម៉ាសរបស់លោកស្រីអតីតរដ្ឋមន្ត្រីការបរទេសអាមេរិក ហ៊ីឡារី គ្លីនតុន កាលពីថ្ងៃ ៨ខែវិច្ឆិកាឆ្នាំ ២០១៦ ក្នុងការប្រកួតប្រជែងយកតំណែងប្រធានាធិបតីជាមួយលោក ដូណាល់ ត្រាំ។ (លោកស្រី ហ៊ីឡារី គ្លីនតុន អតីតរដ្ឋមន្ត្រីការបរទេសអាមេរិក) គ្រប់គ្នាសុទ្ធតែរំពឹងថា លោកស្រី ហ៊ីឡារី គ្លីនតុន នឹងក្លាយជាប្រធានាធិបតីស្ត្រីដំបូងបំផុតក្នុងប្រវត្តិសាស្ត្រអាមេរិកផង ហើយមានរបាយការណ៍ស្ទង់មតិជាច្រើនដែលសុទ្ធតែបង្ហាញថាលោកស្រីឈ្នះឆ្នោតថែមទៀត។ ប៉ុន្តែចុងក្រោយ គ្រប់យ៉ាងខុសពីការរំពឹងទុកទាំងស្រុង។ លោក ដូណាល់ ត្រាំ ដែលជាបេក្ខជននិយាយស្តីមិនចេះគិត និងជាអ្នកជំនួញគ្មានប្រវត្តិនិងបទពិសោធន៍ក្នុងវិស័យនយោបាយ ទើបក្លាយជាប្រធានាធិបតីអាមេរិកទៅវិញ។ មួយវិញទៀតគឺ សំណុំប្រធានាធិបតីកូរ៉េខាងត្បូងលោកស្រី ប៉ាក ហ្គឺនហេ។ លោកស្រីប៉ាក ជាប្រធានាធិបតីស្ត្រីដំបូងបំផុតក្នុងប្រវត្តិសាស្ត្រកូរ៉េខាងត្បូង ប៉ុន្តែលោកស្រីក៏បានក្លាយជាប្រធានាធិបតីដំបូងបំផុតដែរដែលត្រូវគេបណ្តេញចេញពីតំណែងដែរ។ (លោកស្រី ប៉ាក ហ្គឺនហេ អតីតប្រធានាធិបតីស្ត្រីដំបូងបំផុតក្នុងប្រវត្តិសាស្ត្រកូរ៉េខាងត្បូង) ប្រធានាធិបតីរូបនេះរងការចោទប្រកាន់ពាក់ព័ន្ធបញ្ហាពុករលួយនិងរំលោភអំណាចរដ្ឋប្រហាក់ប្រហែលនឹងសំណុំរឿងលោកស្រី Dilma Rouseff ដែរ។ លទ្ធផលស៊ើបអង្កេតនៃរដ្ឋអាជ្ញាពិសេសកាលពីខែដើមខែមីនាឆ្នាំ ២០១៧បង្ហាញថា លោកស្រី ប៉ាក ហ្គឺនហេ ពិតជាមានជាប់ទាក់ទងក្នុងសំណុំរឿងពុករលួយរបស់មិត្តភ័ក្តិលោកស្រី គឺលោកស្រី Choi Soon-sil ដែលរងការចោទប្រកាន់ថាបានលូកលាន់កិច្ចការរដ្ឋដើម្បីប្រយោជន៍ផ្ទាល់ខ្លួន។ រហូតដល់ថ្ងៃ ១០ ខែមីនាលោកស្រី ត្រូវបានតុលាការធម្មនុញ្ញដកហូតតំណែងជាផ្លូវការ ហើយដល់ចុងខែមីនាលោកស្រីក៏ត្រូវតុលាការសម្រេចចេញដីកាឃុំខ្លួនថែមទៀត។ លោកស្រី ប៉ាក ហ្គឺនហេ កម្សត់ជាងលោកស្រី Dilma Rouseff ព្រោះលោកស្រីមិនត្រឹមតែបាត់បង់តំណែងប៉ុណ្ណោះទេ តែក៏អាចនឹងជាប់ពន្ធនាគារច្រើនជាង ១០ឆ្នាំផង បើសិនការស៊ើបអង្កេតរកឃើញថាលោកស្រីមានកំហុសឆ្គងក្នុងករណីជាច្រើនដូចជាការទទួលសំណូក, រំលោភអំណាចរដ្ឋ, ការគំរាមកំហែង និងការបែកធ្លាយកិច្ចការសម្ងាត់រដ្ឋផងនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1689.txt

រដ្ឋាភិបាលរបបសឹកថៃ បានបញ្ជាក់ទៅកាន់ប្រមុខការពារជាតិមីយ៉ាន់ម៉ា ថា របបសឹក បាននិងកំពុងតែអនុវត្តគោលការណ៍មិនជ្រៀតជ្រែតកិច្ចការផ្ទៃក្នុងរបស់ប្រទេសណាមួយឡើយ។ នេះក៏រាប់បញ្ចូលទាំងរឿងហិង្សាប្រដាប់អាវុធរបស់មីយ៉ាន់ម៉ា ដែលកំពុងតែបណ្តាលឲ្យមានប្រជាជនរាប់ពាន់នាក់ភៀសខ្លួនទៅកាន់ប្រទេសនៅក្នុងតំបន់ ។

លោកនាយករដ្ឋមន្ត្រី ថៃ ប្រាយុទ្ធ ចន្ទ អូចា នៅថ្ងៃ៣០ សីហាកន្លងទៅ បានបញ្ជាក់ជំហររបស់ខ្លួនទៅកាន់លោកឧត្តមសេនីយ៍ មិន អ៊ុងឡាំង អគ្គមេបញ្ជាការកងទ័ពមីយ៉ាន់ម៉ានៅក្នុងកិច្ចប្រជុំកំពូលទ្វេភាគី។ លោកលើកឡើងដូច្នេះថា៖« ថៃ មិនជ្រៀតជ្រែកកិច្ចការផ្ទៃក្នុងរបស់មីយ៉ាន់ម៉ាឡើយ ។ ថៃ បានយល់ដឹងពីស្ថានភាពនៅតំបន់នោះ ដែលតម្រូវឲ្យត្រូវប្រើពេលបន្ថែមទៀតដើម្បីដោះស្រាយបញ្ហា»។ នេះបើយោងតាមការចុះផ្សាយរបស់សារព័ត៌មានថៃ The Nation ។ បើតាមសំណេររបស់លោកឧត្តមសេនីយ៍ មិន អ៊ុង ឡាំង នៅទំព័រហ្វេសប៊ុកផ្លូវការរបស់លោកនោះ បន្ថែមពី ការលើកឡើងរបស់ប្រមុខរបបសឹក លោកឧត្តមសេនីយ៍ ក៏បានជួបជជែកជាមួយនឹងរដ្ឋមន្ត្រីការពារជាតិថៃប្រកបដោយផ្លែផ្កាផងដែរ ។ ក្នុងជំនួបនោះ លោកឧត្តមសេនីយ៍ខាងលើ អះអាងថា ប្រមុខការពារជាតិថៃ បានប្រើប្រាស់ឈ្មោះ Bengalis ដើម្បីសំដៅទៅលើជនជាតិរ៉ូហ៊ីងយ៉ាទៀតផង។ កន្លងមក មីយ៉ាន់ម៉ា តែងតែហៅ ជនជាតិរ៉ូហ៊ីងយ៉ា ថា Bengalis ដែលសំដៅលើជនអន្តោប្រវេសន៍ខុសច្បាប់មកពីបង់ក្លាដែស ។ អ្វីគួរកត់សម្គាល់ ជំនួបរវាងមេដឹកនាំកំពូលថៃនិងមីយ៉ាន់ម៉ា ដែលថែមទាំងបានជជែកពីករណីរ៉ូហ៊ីងយ៉ា ផងនោះ ធ្វើឡើងបន្ទាប់ពីរដ្ឋាភិបាលរបបសឹក ប្រកាសផ្តល់ជម្រកបណ្តោះអាសន្នដល់ជនជាតិរ៉ូហ៊ីងយ៉ា ដែលបានរត់ភៀសខ្លួនពីមីយ៉ាន់ម៉ា ដោយសារតែហិង្សាប្រដាប់អាវុធ ។ លោកប្រាយុទ្ធ ចន្ទ អូចា នៅថ្ងៃទី២៧ សីហាកន្លងទៅ បានឲ្យដឹងថា ក្រសួងការពារជាតិថៃ កំពុងតែត្រៀមទទួលប្រជាជនដែលភៀសខ្លួនពីមីយ៉ាន់ម៉ា ហើយនឹងបញ្ជូនពួកគេទៅវិញនៅពេលដែល ពួកគេ បានត្រៀមលក្ខណៈរួចជាស្រេចនោះ ។ លោក ប្រាយុទ្ធ ក៏បញ្ជាក់ដែរថា ថៃ នឹងទទួលជនភៀសខ្លួនទាំងនោះ ដូចអ្វីដែលរដ្ឋាភិបាលថៃ បានធ្វើដូចប៉ុន្មានឆ្នាំមុន នៅពេល មានវិបត្តិជនភៀសខ្លួននៅក្នុងតំបន់យ៉ាងដូច្នេះឯង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_169.txt

មេដឹកនាំកោះ Greenland បានបញ្ជាក់ថា កោះនេះមិនមែនសម្រាប់លក់ទេ បន្ទាប់ពី ប្រធានាធិបតីជាប់ឆ្នោត លោក ដូណាល់ ត្រាំ បានប្រកាសជាថ្មីពីបំណងអាម៉េរិកចង់ទិញកោះនេះសម្រាប់ហេតុផលសន្តិសុខជាតិ។

អត្ថបទទាក់ទង លោក ត្រាំ បញ្ជាក់ជាថ្មីពីបំណងចង់ទិញកោះធំបំផុតរបស់ពិភពលោក លោក Mute Egede នាយករដ្ឋមន្រ្តីនៅកោះ Greenland ដែលជាដែនដីស្វយ័តរបស់ដាណឺម៉ាកបានឆ្លើយតបកាលពីថ្ងៃទី២៣ ខែធ្នូថា ៖« Greenland ជារបស់យើង មិនមែនសម្រាប់លក់ ហើយនឹងមិនលក់ឡើយ»។ សេចក្តីថ្លែងពីជំហរការពារនេះត្រូវបានធ្វើឡើងដោយលោក Egede បន្ទាប់ពីប្រធានាធិបតីជាប់ឆ្នោតរបស់អាម៉េរិកលោក ដូណាល់ ត្រាំ បានប្រកាសថា អាម៉េរិកត្រូវការជាម្ចាស់ Greenland «សម្រាប់សន្តិសុខជាតិ និងសន្តិភាពពិភពលោក»។ លោក ត្រាំ បានសរសេរនៅក្នុងការប្រកាសតែងតាំងអ្នកជំនួញ Ken Howery ឱ្យធ្វើជាឯកអគ្គរដ្ឋទូតអាម៉េរិកប្រចាំដាណឺម៉ាក ថា «វាគឺជាតម្រូវការបន្ទាន់សម្រាប់អាម៉េរិកក្នុងការកាន់កាប់ និងគ្រប់គ្រង Greenland»។ សមាជិកសភាដាណឺម៉ាកមកពីគណបក្សអភិរក្ស Rasmus Jarlov ក៏បាននិយាយនៅថ្ងៃដដែលនោះថា រដ្ឋាភិបាលត្រូវតែបង្ហាញយ៉ាងច្បាស់នូវទស្សនៈរបស់ខ្លួនថាការគ្រប់គ្រងលើ Greenland មិនមែនជាអ្វីដែលអាចពិភាក្សា ឬចរចាបាននោះទេ។ លោក Jarlov បានបញ្ជាក់ថា៖ «វាចាំបាច់ដើម្បីទប់ស្កាត់រាល់សកម្មភាពរបស់អាម៉េរិកដែលមានបំណងគ្រប់គ្រងទឹកដីដាណឺម៉ា»។ អំឡុងពេលអាណត្តិប្រធានាធិបតីដំបូងរបស់លោក ត្រាំ ក៏បានលើកឡើងម្តងហើយម្តងទៀតអំពីគំនិតនៃការទិញ Greenland ដែលជាកោះដ៏ធំបំផុតរបស់ពិភពលោក។ លោកបានធ្វើអត្ថាធិប្បាយយ៉ាងយកចិត្តទុកដាក់លើការរំពឹងទុកនេះក្នុងឆ្នាំ ២០១៩ ដោយនិយាយថារដ្ឋាភិបាលដាណឺម៉ាកក៏ចង់«បិទកិច្ចព្រមព្រៀងអចលនទ្រព្យថ្លៃ» ជាមួយអាម៉េរិក ដើម្បីកាត់បន្ថយបន្ទុកថវិកា។ នេះបានជំរុញឲ្យមានភាពតានតឹងផ្នែកការទូតរវាងក្រុងវ៉ាស៊ីនតោន និងទីក្រុងកូប៉ិនហាក។ រដ្ឋធានី Nuuk របស់ Greenland នៅជិតទីក្រុងញូវយ៉ក របស់អាម៉េរិក ជាងរដ្ឋធានី កូប៉ិនហាករបស់ប្រទេសដាណឺម៉ាក។ កោះនេះមានធនធានរ៉ែ ប្រេង និងឧស្ម័នធម្មជាតិដ៏សម្បូរបែប ប៉ុន្តែសេដ្ឋកិច្ចនៅ Greenland បច្ចុប្បន្នពឹងផ្អែកជាចម្បងលើវិស័យជលផល ក៏ដូចជាការឧបត្ថម្ភធនប្រចាំឆ្នាំពីរដ្ឋាភិបាលដាណឺម៉ាក។ អាម៉េរិកមានមូលដ្ឋានការពារមីស៊ីល Pituffik នៅ Greenland ភាគខាងលិច ដូច្នេះកោះនេះមានសារៈសំខាន់ជាយុទ្ធសាស្ត្រសម្រាប់យោធា ក៏ដូចជាប្រព័ន្ធព្រមានមីស៊ីលផ្លោងរបស់អាម៉េរិកផងដែរ។ នៅពេលដែលលោក ត្រាំ ជជែកអំពីការទិញ Greenland ក្នុងអំឡុងពេលអាណត្តិដំបូងរបស់លោក នាយករដ្ឋមន្ត្រីដាណឺម៉ាកលោកស្រី Mette Frederiksen បានប្រកាសថា លោកស្រីនឹងមិនលក់កោះនេះទេ ហើយបានរិះគន់លោក ត្រាំ ថា «មិនសមហេតុផល»។ លោក ត្រាំ មិនទាន់ចូលកាន់តំណែងជាប្រធានាធិបតីអាម៉េរិកនៅឡើយទេ ប៉ុន្តែថ្មីៗនេះបានបង្កការចលាចលលើបញ្ហាអន្តរជាតិ។ ប្រធានាធិបតីជាប់ឆ្នោតរបស់អាម៉េរិករូបនេះ ពីមុនបានរិះគន់ប៉ាណាម៉ាចំពោះការគិតថ្លៃខ្ពស់ពេកក្នុងការប្រើប្រាស់ព្រែកជីកនេះ ដោយព្រមានថា លោកអាចស្នើឱ្យប្រទេសនេះប្រគល់សិទ្ធិគ្រប់គ្រង ដែលធ្វើឱ្យប្រធានាធិបតីប៉ាណាម៉ាលោក Jose Raul Mulino មិនសប្បាយចិត្ត។ លោក ត្រាំ ក៏បាននិយាយលេងសើចម្តងហើយម្តងទៀតថា ប្រទេសកាណាដា គឺជារដ្ឋទី ៥១ របស់អាម៉េរិក ហើយបានហៅនាយករដ្ឋមន្រ្តី ចាស្ទីន ទ្រូដូ ថាជា «អភិបាល» ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1690.txt

បង់ក្លាដែសបានស្នើសុំសហការលើផ្នែកយោធាជាមួយមីយ៉ាន់ម៉ាដើម្បីបង្ក្រាបក្រុមឧទ្ទាមក្នុងរដ្ឋ Rakhine។ រដ្ឋមន្ត្រីការបរទេសបង់ក្លាដែសបានអះអាងថា បើមីយ៉ាន់ម៉ាត្រូវការជំនួយពីបង់ក្លាដែស ប្រទេសទាំងពីរ និងសហការគ្នាផ្នែកយោធាដើម្បីបង្ក្រាបក្រុមសកម្មប្រយុទ្ធនៅតាមព្រំដែនបង់ក្លាដែស។

នៅថ្ងៃចន្ទទី២៨ខែសីហា បង់ក្លាដែសបានស្នើផ្ដល់ជំនួយយោធាដល់មីយ៉ាន់ម៉ា ដើម្បីបង្ក្រាបក្រុមសកម្មប្រយុទ្ធរំដោះជនជាតិរ៉ូហ៊ីងយ៉ា Arakan (ARSA) ក្នុងរដ្ឋ Rakhine។ នេះបើតាមការផ្សាយរបស់ទីភ្នាក់ងារព័ត៌មាន បង់ក្លាដែសដែលជាមិត្តជិតខាងមីយ៉ាន់ម៉ាមិនពេញចិត្តខ្លាំងចំពោះការវាយប្រហាររបស់ក្រុមប្រដាប់អាវុធជនជាតិរ៉ូហ៊ីងយ៉ាទៅលើកងសន្តិសុខមីយ៉ាន់ម៉ាចាប់តាំងពីថ្ងៃសុក្រសប្ដាហ៍មុនឡើយ។ការប៉ះទង្គិចគ្នាបង្កឲ្យជនជាតិរ៉ូហ៊ីងយ៉ាមួយចំនួនធំរត់ភៀសខ្លួនទៅបង់ក្លាដែសផង។ បើតាមទីភ្នាក់ងារទទួលបន្ទុកជនភៀសខ្លួននៃអង្គការសហប្រជាជាតិ កាលពីថ្ងៃសុក្រសប្ដាហ៍មុន ជនជាតិរ៉ូហ៊ីងយ៉ាជាងបីពាន់នាក់បានរត់ភៀសខ្លួនពីមីយ៉ាន់ម៉ាទៅបង់ក្លាដែស។ ដោយឡែក បើតាមអាជ្ញាធរបង់ក្លាដែស ជនជាតិរ៉ូហ៊ីងយ៉ារាប់ពាន់នាក់ផ្សេងទៀតបានសម្រុកចូលមកព្រំដែនបង់ក្លាដែស ប៉ុន្តែជនជាតិទាំងនេះត្រូវបង់ក្លាដែសឃាត់ខ្លួន និងរាប់រយនាក់ទៀតត្រូវបានបញ្ចូនមកមីយ៉ាន់ម៉ាវិញ។ បើតាមទីភា្នក់ងារព័ត៌មាន AFP មន្ត្រីក្រសួងការបរទេសបង់ក្លាដែសដែលសុំមិនបញ្ចេញអត្តសញ្ញាណបាននិយាយដូច្នេះថា៖«យើងបានលើកឡើងថា យើងអាចផ្តល់ការគាំទ្រផ្នែកយោធាដល់មីយ៉ាន់ម៉ា និងសហការគ្នាដើម្បីកម្ចាត់ក្រុមទាហានរំដោះជនជាតិរ៉ូហ៊ីងយ៉ា Arakan (ARSA) ឬក្រុមឧទ្ទាមផ្សេងៗនៅតាមព្រំដែនបង់ក្លាដែស-មីយ៉ាន់ម៉ាដែរ ក្នុងករណីមីយ៉ាន់ម៉ាត្រូវការ»។ គួរបញ្ចាក់ដែរថា ក្រុមសកម្មប្រយុទ្ធរំដោះជនជាតិរ៉ូហ៊ីងយ៉ា Arakan ជាក្រុមប្រដាប់អាវុធជនជាតិរ៉ូហ៊ីងយ៉ាដែលបានសន្យាការពារជនជាតិភាគតិចម៉ូស្លីមនេះពីការធ្វើទុក្ខបុកម្នេញពីកងសន្តិសុខមីយ៉ាន់ម៉ា និងជនជាតិមីយ៉ាន់ម៉ាមួយចំនួនធំដែលកាន់សាសនាព្រះពុទ្ធក្នុងរដ្ឋ Rakhine។ ដោយឡែក អំឡុងពេលមានការប៉ះទង្គិចគ្នានេះ រដ្ឋមន្ត្រីការបរទេសបង់ក្លាដែសបានកោះហៅភារធារីមីយ៉ាន់ម៉ាមកជួបកាលពីចុងសប្តាហ៍ មុនដើម្បីប្រាប់ពីកង្វល់និងក្តីបារម្ភរបស់បង់កា្លដែសពេលដែលជនភៀសខ្លួនមីយ៉ាន់ម៉ាច្រើនបែបនេះចូលទឹកដីខ្លួន។ បច្ចុប្បន្នជនជាតិរ៉ូហ៊ីងយ៉ាក្នុងជំរុំជនភៀសខ្លួន kutupalong នៅបង់ក្លាដែសមានចំនួន ៤០ម៉ឺននាក់ហើយ។ បង់ក្លាដែសបានបន្តស្នើសុំឲ្យមីយ៉ាន់ម៉ាយកជនជាតិរ៉ូហ៊ីងយ៉ាទាំងនេះទៅវិញ ហើយប្រញាប់ដោះស្រាយបញ្ហាប្រឈមក្នុងស្រុកដោយជ្រើសរើសមធ្យោបាយមួយត្រឹមត្រូវនិងគ្រប់ជ្រុងជ្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1691.txt

អតីតនាយករដ្ឋមន្ត្រីថៃ លោកស្រី យីងឡាក់ ស៊ីណាវ៉ាត់ ដែលកំពុងតែបាត់ដំណឹងក្រោយថ្ងៃកំណត់ត្រូវប្រកាសសាលដីកា ធា្លប់បានប្រកាសជាចំហថា លោកស្រី នឹងមិនចាកចេញពីប្រទេសឡើយ ហើយលោកស្រីក៏សុខចិត្តទទួលរាល់ការសម្រេចចិត្តទាំងអស់របស់តុលាការលើលោកស្រី។

គេនៅចាំថាក្នុងដំណាក់កាលទាញហេតុផលផ្ទាល់មាត់ និងសាកសួរចម្លើយនៃសំណុំរឿងរបស់អតីតនាយករដ្ឋមន្ត្រីថៃលោកស្រី យីងឡាក់ មានការលើកឡើងមួយចំនួនថា លោកស្រី យីងឡាក់ នឹងធ្វើតាមគំរូបងប្រុសខ្លួនគឺលោកអតីតនាយករដ្ឋមន្ត្រីថៃ លោកថាក់ស៊ីន ដោយរត់គេចពីការទទួលខុសត្រូវតាមផ្លូវតុលាការ។ តែនៅពេលនោះ លោកស្រី បានអះអាង យ៉ាងច្បាស់ថា លោកស្រី នឹងប្រឈមជាមួយនឹងតុលាការ ។ សូមជម្រាបថា លោកថាក់ស៊ីន ត្រូវបានទម្លាក់ពីអំណាច ក្រោមការដឹកនាំដោយលោកឧត្តមសេនីយ៍ Sonthi Boonyaratglin នៅថ្ងៃទី១៩ ខែកញ្ញា ឆ្នាំ២០០៦ ខណៈពេលដែលលោក កំពុងបំពេញទស្សនកិច្ចផ្លូវការក្រៅប្រទេស។ មកទល់ពេលនេះ មេដឹកនាំត្រកូលស៊ីនណាវ៉ាត់ រូបនេះ កំពុងតែរស់នៅនិរទេសក្រៅប្រទេសនៅឡើយនោះទេ ដ្បិត លោក ក៏ត្រូវតុលាការកាត់ទោសពន្ធនាគារ ក្រោមបទពុករលួយផងដែរ។ លោកស្រីអតីតនាយករដ្ឋមន្ត្រី បានបញ្ជាក់តាមរយៈសារព័ត៌មានថៃបាងកកប៉ុស្តិ៍នៅខែកក្កដាកន្លងទៅយ៉ាងដូច្នេះថា៖«លោកស្រី នឹងមិនរត់ទៅក្រៅប្រទេសឡើយ ហើយនឹងបន្តជម្នះឧបសគ្គនេះដល់ដំណាក់កាលចុងក្រោយ។ លោកស្រី ក៏បានអះអាងថា នឹងបង្ហាញខ្លួននៅតុលាការតាមកាលកំណត់។» យ៉ាងណាក៏ដោយ នៅថ្ងៃកំណត់ប្រកាសសាលដីការបស់លោកស្រី ដែលប្រព្រឹត្តឡើងនៅថ្ងៃទី២៥ សីហា ម្សិលមិញនេះ បែរជាអវត្តមានលោកស្រីទៅវិញ ដោយមេធាវីលោកស្រី បានអះអាងដោយគ្មានលិខិតបញ្ជាពេទ្យថា លោកស្រី មានបញ្ហាសុខភាពទៅវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1692.txt

យន្តហោះចម្បាំងអាមេរិកជាច្រើនគ្រឿងបានហោះទៅកៀកកូរ៉េខាងជើងនៅថ្ងៃទី២៣ ខែកញ្ញា ដែលត្រូវគេមើលឃើញថា ជាការសម្ញែងកម្លាំងយោធា ស្របពេលដែលសង្គ្រាមពាក្យសម្ដីរវាងក្រុងវ៉ាស៊ីនតោន និងក្រុងព្យុងយ៉ាង ឡើងកម្ដៅខ្លាំងនៅឯកិច្ចប្រជុំមហាសន្និបាតអង្គការសហប្រជាជាតិ។ ការហោះហើរនេះឡើង បន្ទាប់ពីលោក ដូណាល់ ត្រាំ គំរាមកម្ទេចកូរ៉េខាងជើង ឯលោក គីម ជុងអ៊ុន គំរាមសងសឹកឲ្យស័ក្តសមត្រឡប់វិញនោះ។

យន្តហោះទម្លាក់គ្រាប់បែករបស់អាមេរិក អមដំណើរដោយយន្តហោះចម្បាំងជាច្រើនទៀត បានហោះទៅកៀកឆ្នេរភាគខាងកើតរបស់កូរ៉េខាងជើង ដែលជាការបង្អួតអានុភាពកងទ័ពចំពោះមុខកូរ៉េខាងជើង។ មន្ទីរបញ្ចកោណនៅថ្ងៃទី២៣ ខែកញ្ញា និយាយថា នេះគឺជាលើកទីមួយក្នុងរយៈពេលប៉ុន្មានឆ្នាំមកនេះ ដែលយន្តហោះយោធាអាមេរិកធ្វើដំណើរទៅភាគខាងជើងបំផុតនៃតំបន់ខណ្ឌចែករវាងកូរ៉េ ហើយក៏កៀកទឹកដីកូរ៉េបំផុតដែរ។ បើតាមទីភ្នាក់ងារព័ត៌មាន Xinhua ក្រសួងការពារជាតិអាមេរិកបាននិយាយក្នុងសេចក្ដីថ្លែងការណ៍ថា៖ «បេសកកម្មពេលនេះ គឺជាសញ្ញាបង្ហាញពីជំហររឹងមាំរបស់អាមេរិក និងជាសារប្រាប់ថា ប្រធានាធិបតី ដូណាល់ ត្រាំ មានជម្រើសយោធាច្រើនយ៉ាងដើម្បីបំបាក់រាល់ការគំរាមកំហែងទាំងឡាយ»។ នៅមុននេះ លោក ត្រាំ ក៏ទើបតែគំរាមកម្ទេចកូរ៉េខាងជើងទាំងស្រុង បើរដ្ឋក្រីក្រមួយនេះបន្តគំរាមកំហែងអាមេរិក និងសម្ព័ន្ធមិត្តទៀតនោះ។ យន្តហោះទម្លាក់គ្រាប់បែក B1-B Lancer បានធ្វើដំណើរពីមូលដ្ឋានទ័ពអាកាស Andersen នៅលើកោះហ្គាម ខណៈដែលយន្តហោះចម្បាំង F-15C Eagle ដែលហោះទៅក្បែកូរ៉េខាងដែរនោះ ធ្វើដំណើរទៅពីមូលដ្ឋានអាមេរិកនៅកោះអូគីណាវ៉ា របស់ជប៉ុន។ កាលពីលើកមុនៗ យន្តហោះអាមេរិក ដែលត្រូវបានពង្រាយដើម្បីសម្ញែងកម្លាំងយោធានោះ បានត្រឹមធ្វើដំណើរនៅភាគខាងត្បូងតំបន់ព្រំដែនគ្មានយោធា DMZ ប៉ុណ្ណោះ។ វត្តមានយន្តហោះយុទ្ធសាស្ត្ររបស់អាមេរិកនៅក្បែរកូរ៉េខាងជើង គឺជារឿងមិនធ្លាប់មាន ហើយកើតឡើងចំពេលដែលស្ថានការណ៍ក្នុងតំបន់មិនសូវស្រួល។ អាមេរិក និងកូរ៉េខាងជើង បានផ្លោងពាក្យសម្ដីដាក់គ្នាមិនចេះដាច់អំឡុងពេលកិច្ចប្រជុំមហាសន្និបាតអង្គការសហប្រជាជាតិ។ លោក ត្រាំ បានបើកឆាកសង្គ្រាមពាក្យសម្ដីនេះមុន ដោយប្រើប្រាស់ពាក្យសម្ដីធ្ងន់ព្រមានកូរ៉េខាងជើងចំពោះមុខសហគមន៍អន្តរជាតិ។ បន្ទាប់ពីការគំរាមរបស់លោក ត្រាំ មេដឹកនាំកំពូលកូរ៉េខាងជើង គីម ជុងអ៊ុន ក៏ចេញមុខគំរាមវិញភ្លាមៗដែរ ដោយបាននិយាយវាយប្រហារប្រធានាធិបតីអាមេរិកយ៉ាងចាស់ដៃ និងគំរាមវិញថា អាមេរិកនឹងទទួលផលតបស្នងវិញមិនខាន។ នៅថ្ងៃទី២៣ ខែកញ្ញា ប្រមុខការទូតកូរ៉េខាងជើង Ri Yong-ho ក៏ផ្ញើសារព្រមានមួយទៀត ដោយលើកឡើងថា សម្ដីរបស់លោក ត្រាំ ធ្វើឲ្យរ៉ុក្កែតកូរ៉េខាងជើងធ្លាក់លើទឹកដីអាមេរិកដោយចៀសមិនផុតឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1693.txt

កូរ៉េខាងត្បូង៖ព្រឹទ្ធបុរសអង្គការអន្តរជាតិ HWPL លោក Man Hee Lee បានអំពាវនាវឲ្យមេដឹកនាំនៃប្រទេសកូរ៉េខាងត្បូង និងខាងជើងជជែកពិភាក្សាគ្នា ដើម្បីរកដំណោះស្រាយសន្តិភាពជូនប្រទេសរៀងៗខ្លួន និងសម្រាប់ពិភពលោក។ ការអំពាវនាវនេះ ធ្វើឡើងនៅក្នុងសន្និសីទសារព័ត៌មាននៅក្នុងទីក្រុង Seoul មុននឹងចាប់ផ្តើមបើកកិច្ចប្រជុំកំពូលស្តីពីបញ្ហាសន្តិភាពពិភពលោកប្រចាំឆ្នាំលើកទី ៣។

បញ្ហានៅឧបទ្វីបកូរ៉េ និងបញ្ហាសង្គ្រាមនៅបណ្តាប្រទេសមជ្ឈិមបូព៌ា និងអាហ្វ្រិកមួយចំនួន បានក្លាយជាប្រធានបទសំខាន់នៅក្នុងកិច្ចប្រជុំកំពូលប្រចាំឆ្នាំស្តីពីសន្តិភាពពិភពលោក នៅក្នុងទីក្រុង Seoul ប្រទេសកូរ៉េខាត្បូង។ កិច្ចប្រជុំកំពូលនេះ ធ្វើឡើងចាប់ពីថ្ងៃទី ១៧ ដល់ថ្ងៃទី ១៩ ខែកញ្ញា ឆ្នាំ ២០១៧ ដែលរៀបចំឡើងដោយអង្គការអង្គការអន្តរជាតិ HWPL ដោយមានការចូលរួមពីមេដឹកនាំសាសនា មន្ត្រីជាន់ខ្ពស់រដ្ឋាភិបាល មន្ត្រីអង្គការសង្គមស៊ីវិល អ្នកសារព័ត៌មានអន្តរជាតិ ជុំវិញពិភពលោករាប់ពាន់នាក់។ បញ្ហាសាកល្បងអាវុធនុយក្លេអ៊ែរបស់កូរ៉េខាងជើង ជាប្រធានបទសំខាន់ដែលព្រឹទ្ធបុរសអង្គការ HWPL ( Heavenly Culture, Word Peace, Restoration of Light) លោក Man Hee Lee ជនជាតិកូរ៉េខាងត្បូងថ្លែងទៅកាន់អ្នកចូលរួមនៅក្នុងកិច្ចប្រជុំកំពូលប្រចាំឆ្នាំលើទី ៣ នេះ។ ក្រៅពីអំពាវនាវឲ្យអង្គការសហជាតិជួយរកដំណោះស្រាយ លោក Lee ក៏អំពាវនាវឲ្យមេដឹកនាំដឹកនាំនៃប្រទេសទាំងពីរជជួបជជែកគ្នាដែរ។ លោក Man Hee Lee បានគួសបញ្ជាក់យ៉ាងនេះថា៖« ប្រទេសកូរ៉េទាំងពីរនិយាយភាសាដូចគ្នា ដូច្នេះ គ្មានហេតុផលណា ដែលមេដឹកនាំនៃប្រទេសទាំងពីរមិនអាចជួបគ្នា ជជែករកដំណោះស្រាយ ដើម្បីបញ្ចប់បញ្ហានៅឧបទ្វីបកូរ៉េនោះទេ។ យើងត្រូវការសន្តិភាព ដើម្បីពិភពលោករបស់យើង»។ លោកថា ការសាកល្បងអាវុធនុយក្លេអ៊ែរចំនួន ៦ លើកមកនេះ មិនត្រឹមតែប្រជាជនកូរ៉េខាងត្បូងទេ តែវាក្តីបារម្ភរបស់ពិភពលោកទាំងមូល។ ជាមួយគ្នា លោក Man Hee Lee ជំរុញឲ្យមន្ត្រីរដ្ឋាភិបាល មេដឹកនាំសាសានា រួមគ្នា ជាធ្លុងមួយ ដើម្បីកសាងសន្តិភាព និងផ្ញើសារសន្តិភាពទៅកាន់ពិភពលោកទាំងមូល។ ជាងនេះទៀត លោកព្រឹទ្ធបុរស Mam ក៏ពាវនាវឲ្យប្រជាជន នៅលើពិភពលោកត្រូវធ្វើខ្លួនជាអ្នកនាំសារសន្តិភាពផ្សព្វផ្សាយទៅកាន់ពិភពលោកផងដែរ។ កិច្ចប្រជុំកំពូលប្រចាំឆ្នាំ សម្ព័ន្ធភាពពិភពលោកនៃសន្តិភាពសាសនា ( WARP Summit ) លើកទី ៣ នៅឆ្នាំ ២០១៧ នេះ ផ្តោតសំខាន់ទៅលើប្រធានបទនៃការបង្កើត និងការរក្សាសន្តិភាពពិភពលោក ជាពិសេសការស្វែងរកយុទ្ធសាស្ត្រថ្មី ដើម្បីកសាងសន្តិភាពរវាងរដ្ឋាភិបាល និងនិងប្រជាជន នៅបណ្តាប្រទេសនៅលើពិភពលោក។ សូមបញ្ជាក់ អង្គការ HWPL បង្កើតឡើងនៅឆ្នាំ ២០១២ នៅក្នុងប្រទេសកូរ៉េខាងត្បូងដោយលោក Man Hee Lee ជាស្ថាបនិក។ អង្គការនេះ ជាអង្គការអន្តរជាតិ ដែលមិនរកប្រាក់ចំណេញ និងបង្កើតឡើង ដើម្បីសន្តិភាព ដោយសហការជាមួយ ការិយាល័យព័ត៌មានសាធារណៈរបស់អង្គការសហប្រជាជាតិ (UNDPI)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1694.txt

នាយករដ្ឋមន្ត្រីសិង្ហបុរី លី សៀនឡុង បានបញ្ជាក់ថា លោកត្រៀមខ្លួនចុះចេញពីតំណែងរួចរាល់ហើយក្រោយការបោះឆ្នោតសភាខាងមុខ។ លោកបន្ថែមថា អ្នកបន្តតំណែងពីលោកមានវត្តមានក្នុងគណៈរដ្ឋមន្ត្រីរួចហើយ ប៉ុន្តែលោកត្រូវធានាថា អ្នកបន្តដឹកនាំនោះត្រៀមខ្លួនរួចរាល់។

«ខ្ញុំត្រៀមខ្លួនរួចរាល់ហើយ»។ នេះជាសម្តីរបស់នាយករដ្ឋមន្ត្រីសិង្ហបុរី លី សៀនឡុង ពេលអ្នកសារព័ត៌មានសាកសួរលោកពីការចុះចេញពីតំណែងជាមេដឹកនាំរដ្ឋសិង្ហបុរីមុនឈានដល់វ័យ ៧០នោះ ក្នុងបទសម្ភាសន៍មួយសារព័ត៌មាន CNBC នៅថ្ងៃព្រហស្បតិ៍ ទី ១៩ ខែតុលាមុនលោកបំពេញទស្សនកិច្ចនៅអាមេរិក។ លោក លី បានបន្តដូច្នេះថា៖ អ្វីដែលខ្ញុំត្រូវធានាមុនចាកចេញនោះគឺ អ្នកដែលបន្តវេនដឹកនាំបន្ទាប់ខ្ញុំត្រៀមខ្លួនរួចរាល់ដើម្បីកាន់កាប់ការងារនេះ»។ -អ្នកបន្តវេនពី លោក លី សៀនឡុង មានវត្តមានក្នុងគណៈរដ្ឋមន្ត្រីរួចហើយ ជាច្រើនដងមកហើយ លោក លី សៀនឡុង បានបង្ហាញពីភាពចាំបាច់ក្នុងការរៀបចំផ្លូវសម្រាប់ដាក់បេក្ខជនថ្មីសម្រាប់បន្តដឹកនាំប្រទេសទៅមុខក្នុងគណបក្សសកម្មភាពប្រជាជនដែលជាបក្សកាន់អំណាចនោះ។ ការគិតគូររឿងរើសអ្នកបន្តវេននេះកាន់តែកើនឡើង នៅពេលដែលលោក លី ដួលនៅពេលដែលលោកកំពុងថ្លែងសុន្ទរកថាក្នុងពិធីបុណ្យជាតិកាលពីឆ្នាំមុននោះ។ រូបភាព៖ AFP លោក លី ខ្លួនឯងធ្លាប់ព្រលយថា ការរៀបចំឲ្យមានថ្នាក់ដឹកនាំថ្មីនេះនឹងត្រូវធ្វើឡើងយ៉ាងយូរត្រឹមបន្ទាប់ពីការបោះឆ្នោតលើកក្រោយ(២០២១) ពោលគឺមុនពេលដែលលោកឈានដល់វ័យ ៧០ឆ្នាំ។ ក្នុងបទសម្ភាសន៍ដដែល អ្នកសារព័ត៌មានបានសាកសួរលោក លី សៀនឡុង ពីការជ្រើសរើសអ្នកបន្តវេនដែរ។ លោកបានឆ្លើយតបវិញថា មនុស្សដែលមានសមត្ថភាពអាចបន្តវេននោះមានវត្តមានក្នុងគណៈរដ្ឋមន្ត្រីរួចទៅហើយ ប៉ុន្តែបក្សមិនទាន់សម្រេចចិត្តនៅឡើយទេ។ «ដូចខ្ញុំបាននិយាយខាងដើម វាមានមនុស្សនៅក្នុងគណៈរដ្ឋមន្ត្រីរួចហើយ។ សំណួរនៅពេលនេះគឺថា តើគេនោះជាអ្នកណា ហើយវាចាំបាច់ត្រូវមានការសម្រេចចិត្តទៀត»។ នេះបើតាមការបញ្ជាក់របស់នាយករដ្ឋមន្ត្រីសិង្ហបុរីវ័យ ៦៥ឆ្នាំរូបនេះ។ -រៀបចំក្រុមខ្លាំង ការផ្ទេរអំណាចនឹងកើតឡើងដោយរលូន ទាក់ទិននឹងការជ្រើសរើសនិងរៀបចំអ្នកបន្តវេន លោក លី ពន្យល់បន្ថែមផងដែរថា ការផ្ទេរអំណាចនិងការដឹកនាំនេះអាចធ្វើទៅបានដោយរលូន ដរាបណាវាមានការបង្កើតក្រុមដែលខ្លាំង និងអាចសហការគ្នាបានជិតស្និទ្ធ រួមទាំងអាចទទួលខុសត្រូវលើគោលនយោបាយសំខាន់ៗ និងដឹកនាំក្រសួងស្ថាប័នធំៗបាន។ លោក លី សៀនឡុងបានលើកឡើងដូច្នេះ៖«វាអាចសម្រេចបានដោយកសាងក្រុមមួយ។ នៅពេលខ្ញុំចាកចេញ អ្នកដទៃក្នុងក្រុមនឹងអាចធ្វើការរួមគ្នា និងដឹកនាំប្រទេសទៅមុខទៀត។ ពួកគេធ្វើការងារនេះដោយប្រឹងប្រែង មានទំនួលខុសត្រូវចំពោះរាល់គោលនយោបាយធំៗរបស់ជាតិ និងដឹកនាំគ្រប់គ្រងក្រសួងធំៗដែលស្មុគស្មាញផងនោះ»៕ រូបភាព៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1695.txt

បានចុះផ្សាយអត្ថបទមួយដែលដកស្រង់វីដេអូក្រុមហ៊ុនផលិតវីដេអូ និងបោះពុម្ភផ្សាយ WatchMojo របស់កាណាដាដែលមានចំណងជើងថា មេដឹកនាំផ្តាច់ការអាក្រក់បំផុតចំនួន ១០ដែលកំពុងកាន់អំណាច។ គេឃើញមានឈ្មោះលោក រ៉ូឌ្រីហ្គោ ឌូទើតេ ផងដែរក្នុងចំណោមមេដឹកនាំទាំង១០នោះ។

ក្រុមហ៊ុនផលិតវីដេអូ និងផ្សព្វផ្សាយរបស់កាណាដាបានចេញវីដេអូមួយដែលមានចំណងជើងថា «មេដឹកនាំផ្តាច់ការអាក្រក់បំផុតចំនួន ១០ដែលកំពុងកាន់អំណាច»។ មេដឹកនាំទាំងដប់ដែលមានក្នុងវីដេអូនោះមានឈ្មោះដូចខាងក្រោម៖ ១. ប្រធានាធិបតីស៊ូដង់លោក អូម៉ា អាល់បាស៊ែរ (Omar al-Bashir) ។ អូម៉ា អាល់បាស៊ែរ បច្ចុប្បន្ននេះជាប្រធានាធិបតីស៊ូដង់ ហើយលោកត្រូវបានតុលាការព្រហ្មទណ្ឌអន្តរជាតិកាត់ទោសពីបទឧក្រិដ្ឋកម្មសង្គ្រាម និងប្រឆាំងមនុស្សជាតិកន្លងមក។ លោករងការចោទប្រកាន់ថា បានបង្កឲ្យមានការសម្លាប់រង្គាលបោសសម្អាតជនជាតិភាគតិចនៅតំបន់ Darfur ប្រហែល បីសែននាក់។ មកដល់បច្ចុប្បន្ន មេដឹកនាំរូបនេះបណ្តេញរាល់អង្គការសិទ្ធិមនុស្ស និងបន្តឈ្នះឆ្នោតជាបន្តបន្ទាប់ ប៉ុន្តែពោរពេញដោយបញ្ហាចម្រូងចម្រាសដែរ។ ២.លោក គីម ជុងអ៊ុន បន្តតំណែងពីឪពុករបស់ខ្លួន គីម ជុងអ៊ីល ដោយដឹកនាំប្រទេសដោយប្រើប្រាស់គោលនយោបាយផ្តាច់ការ ក្តោបក្តាប់ប្រព័ន្ធផ្សព្វផ្សាយទាំងស្រុង ហើយរបបដឹកនាំនេះបន្តអនុវត្តគោលនយោបាយព្រៃផ្សៃដោយប្រហារជីវិត ចាប់ឃុំមនុស្សក្នុងជំរំ និងបង្ខំឲ្យស្ត្រីរំលូតកូនជាដើម។ ៣. មេដឹកនាំផ្តាច់ការបន្ទាប់គឺ លោក បាសា អាល់អាសាដ ប្រធានាធិបតីស៊ីរី ។ ការបង្ក្រាបក្រុមប្រឆាំងដែលដឹកនាំចលនាបាតុកម្មប្រឆាំងរដ្ឋាភិបាលដែលមានឥទ្ធិពលពីបដិវត្តន៍អារ៉ាប់ឆ្នាំ ២០១១ និងបង្កឲ្យសង្គ្រាមស៊ីវិលកើតឡើងនោះ បានឆក់យកជីវិតមនុស្សអស់ជាង បួនសែននាក់រួចទៅហើយ។ អ្នកប្រឆាំងរដ្ឋាភិបាលរាប់ពាន់នាក់ត្រូវបានចាប់ខ្លួន ឃុំខ្លួន, រងការធ្វើទុក្ខបុកម្នេញ និងត្រូវកាត់ទោសប្រហារជីវិតជាដើម។ ខ្លះទៀតរងគ្រោះដោយសារការរំលោភសេពសន្ថវៈ និងរងទារុណកម្មព្រៃផ្សៃច្រើនប្រភេទផងដែរ។ ៤.មេដឹកនាំតួកគីប្រធានាធិបតី Recep Tayyip Erdogan ព្យាយាមប្រមូលផ្តុំអំណាចរបស់ខ្លួនតាមរយៈការបង្កើនអំណាចនីតិប្រតិបត្តិ។ លោក Erdogan មានរឿងអាស្រូវច្រើនជាពិសេសពុករលួយ និងព្យាយាមបំផ្លាញក្រុមអ្នកប្រឆាំង។ កន្លងមកលោកបានព្យាយាមបិទបណ្តាញទំនាក់ទំនងសង្គមដូចជា

article_1696.txt

ក្នុងដំណើរទស្សនកិច្ចជាលើកដំបូងនៅតំបន់អាស៊ីនាខែវិច្ឆិកាខាងមុខ ប្រធានាធិបតីអាមេរិកលោក ដូណាល់ ត្រាំ នឹងទៅទស្សនកិច្ចជប៉ុន កូរ៉េខាងត្បូង ចិន វៀតណាម និងហ្វីលីពីនផងដែរ។ ដំណើរទស្សនិច្ចរបស់លោកចាប់ផ្តើមពីថ្ងៃ ៣ ដល់ថ្ងៃ ១៤ ខែវិច្ឆិកាខាងមុខ។

សេតវិមានអាមេរិកបានប្រកាសជាផ្លូវការថា ប្រធានាធិបតីលោក ដូណាល់ ត្រាំ នឹងអញ្ជើញមកបំពេញទស្សនកិច្ចនៅក្នុងតំបន់អាស៊ីជាលើកទីមួយនៅក្នុងខែវិច្ឆកាខាងមុខ។ ប្រទេសចំនួនប្រាំនឹងក្លាយជាគោលដៅនៃដំណើរទស្សនកិច្ចនេះ។ យោងតាមសេចក្តីថ្លែងការណ៍សេតវិមានអាមេរិកដែលចេញថ្ងៃ ២៩ ខែកញ្ញា ដំណើទស្សនកិច្ចរបស់លោក ដូណាក់ ត្រាំ មកកាន់តំបន់អាស៊ីនឹងចាប់ផ្តើមឡើងចាប់ពីថ្ងៃ ៣ ដល់ថ្ងៃ ១៤ ខែវិច្ឆកា។ លោក ត្រាំ នឹងទស្សនកិច្ចប្រទេសជប៉ុន កូរ៉េខាងត្បូង ចិន ហើយបន្តដំណើរមកកាន់ប្រទេសវៀតណាម និងហ្វីលីពីន។ ដំណើរទស្សនកិច្ចលើកដំបូងមកកាន់តំបន់អាស៊ីរបស់ប្រធានាធិបតីអាមេរិក កើតឡើងចំពេលដែលស្ថានការណ៍តំបន់មានភាពតានតឹងដោយសារការបន្តបាញ់សាកល្បងមីស៊ីលរបស់ក្រុងព្យុងយ៉ាងជាបន្តបន្ទាប់។ ពេលស្ថិតនៅចិន កូរ៉េខាងត្បូង និងជប៉ុន លោកដូណាល់ ត្រាំ នឹងចូលរួមកិច្ចពិភាក្សាទ្វេភាគី និងពហុភាគីដោយផ្តោតលើបញ្ហាសេដ្ឋកិច្ចផង នយោបាយផង និងសន្តិសុខផង។ បើតាមសេចក្តីថ្លែងការណ៍សេតវិមានអាមេរិកដដែល ក្នុងដំណើរទស្សនកិច្ចនេះ លោក ដូណាល់ ត្រាំ នឹងពិភាក្សាជាមួយមេដឹកនាំក្នុងតំបន់ដើម្បីពង្រឹងកិច្ចសហប្រតិបត្តិការឆ្លើយតបនឹងសកម្មភាពបំពានច្បាប់អន្តរជាតិរបស់ក្រុងព្យុងយ៉ាង និងធានាថា ការរំសាយអាវុធនុយក្លេអ៊ែរនៅឧបទ្វីបកូរ៉េនឹងកើតមានឡើងនៅពេលខាងមុខផង។ ដោយឡែក នៅវៀតណាម លោក ដូណាល់ ត្រាំ នឹងចូលរួមក្នុងកិច្ចប្រជុំកំពូលកិច្ចសហប្រតិបត្តិ ការសេដ្ឋកិច្ចអាស៊ីប៉ាស៊ីហ្វិក (APEC) ដោយកិច្ចប្រជុំនេះនឹងផ្តោតសំខាន់លើពាណិជ្ជកម្មសេរី និង កិច្ចសហប្រតិបត្តិការពាណិជ្ជកម្មជាដើមផងដែរ។ បន្ទាប់ពីចាកចេញពីវៀតណាម លោក ដូណាល់ ត្រាំ នឹងបន្តដំណើរទៅកាន់ប្រទេសហ្វីលីពីនដើម្បីចូលរួមក្នុងកិច្ចប្រជុំកំពូលអាស៊ីបូព៌ា និង កិច្ចប្រជុំកំពូលអាមេរិក អាស៊ានជាដើមផង។ ការបញ្ជាក់ជាថ្មីពីវត្តមានរបស់លោក ត្រាំ ក្នុងកិច្ចប្រជុំកំពូលអាស៊ានបានបង្ហាញឲ្យឃើញពីជំហររបស់អាមេរិកក្នុងការភ្ជាប់ទំនាក់ទំនងជាមួយតំបន់អាស៊ីអាគ្នេយ៍។ កន្លងមក គេរង់ចាំមើលថា តើលោក ដូណាល់ ត្រាំ អញ្ជើញមកចូលរួមកិច្ចប្រជុំអាស៊ានឬអត់ ហើយគេក៏ធ្លាប់បារម្ភថា អាមេរិកនឹងបោះបង់ចោលតំបន់អាស៊ីក្រោមអាណត្តិលោក ត្រាំ ដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1697.txt

រដ្ឋាភិបាលវៀតណាម សន្យាជាមួយនឹងរដ្ឋាភិបាលបុលការីថានឹងធ្វើជាស្ពានមាត្រីភាពក្នុងការគាំទ្របុលការី និងសហភាពអឺរ៉ុបដើម្បីបង្កើទំនាក់ទំនងឲ្យកាន់ល្អជាមួយនឹងសមាគមប្រជាជាតិអាស៊ីអាគ្នេយ៍ ដែលហៅកាត់ថាអាស៊ាន និងសមាជិកអាស៊ានផងដែរ ។

លោកប្រធានាធិបតីវៀតណាម Trần Đại Quang នាជំនួបជាមួយនឹងអគ្គរដ្ឋទូតបុលការីផុតអាណត្តិប្រចាំវៀតណាម លោក Ebgueni Stefanov Stoytchev នៅថ្ងៃទី២៨ កញ្ញា បានកោតសរសើរតំណាងបុលការី រូបនេះ ថាបានបំពេញតួនាទីយ៉ាងសកម្មក្នុងការកសាងទំនាក់ទំនងទ្វេភាគីលើវិស័យទាំងនយោបាយ កិច្ចការក្រៅប្រទេស សេដ្ឋកិច្ច ពាណិជ្ជកម្ម និងការពារជាតិជាដើម។ នេះបើយោងតាមសារព័ត៌មានវៀតណាម The Vietnam News ។ ជាមួយគ្នានេះ ខណៈបុលការី ត្រៀមធ្វើជាប្រធានវិលជុំរបស់សហភាពអឺរ៉ុបនៅដើមឆ្នាំ២០១៨ខាងមុខនោះ លោកប្រធានាធិបតីវៀតណាម ក៏បានលើកពីជំហរគាំទ្រដល់បុលការី ក៏ដូចជាសន្យាបង្កើនកិច្ចសហការជាមួយនឹងសហភាពអឺរ៉ុប និងពន្លឿនការចុះហត្ថលេខា និងផ្តល់សច្ចាប័នលើកិច្ចព្រមព្រៀងពាណិជ្ជកម្មសេរីសហភាពអឺរ៉ុប-វៀតណាម ។ ជាងនេះទៅទៀតនោះ រដ្ឋាភិបាលក្រុងហាណូយ ក៏សន្យាជាជួយជំរុញកិច្ចសហប្រតិបត្តិល្អប្រសើររវាងបុលការី និងអាស៊ាន និងសមាជិករបស់អាស៊ានផងដែរ ។ សូមជម្រាបផងដែរថា សមាជិកអាស៊ានទាំងអស់រួមមាន ព្រុយណេ កម្ពុជា ឥណ្ឌូណេស៊ី ឡាវ ម៉ាឡេស៊ី មីយ៉ាន់ម៉ា ហ្វីលីពីន សិង្ហបុរី ថៃ និងវៀតណាម ។ សហភាពអឺរ៉ុប បានក្លាយជាដៃគូសន្ទនារបស់អាស៊ាននៅឆ្នាំ១៩៧៧ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1698.txt

រដ្ឋាភិបាលក្រុងប៉េកាំង កាលពីខែមុន បានបើកដំណើរជាផ្លូវនូវតុលាការ ដែលមានជំនាញ និងទទួលបន្ទុករឿងក្តីដែលពាក់ព័ន្ធជម្លោះពាក់ព័ទ្ធបញ្ហាអនឡាញ ហើយការដោះស្រាយវិវាទក៏ធ្វើឡើងតាមប្រព័ន្ធអនឡាញដូចគ្នា។ ការដំណើរតុលាការនេះ ធ្វើឡើងដើម្បីឲ្យឆ្លើយតបទៅនឹងវិវាទដែលកំពុងតែកើតឡើងតាមប្រព័ន្ធអនឡាញ ជាពិសេសវិវាទពាណិជ្ជកម្មតាមអនឡាញតែម្តង។

មិនត្រឹមតែមានឈ្មោះជាតុលាការផ្តោតលើបញ្ហាអនឡាញប៉ុណ្ណោះនោះទេ អង្គភាពយុត្តិធម៌ចិន ដែលទើបតែបើកឲ្យមាននេះ ក៏នឹងអនុវត្តការងាររបស់ខ្លួនតាមអនឡាញដែរ ពោលគឺការដំណើរជំនុំជម្រះរឿងក្តី ក៏ត្រូវធ្វើឡើងតាមប្រព័ន្ធអនឡាញ ឬអ៊ិនធើណែតដែរ។ បើយោងតាមភ្នាក់ងារព័ត៌មានចិន Xinhua តុលាការអនឡាញ មានយុត្តាធិការក្នុងការជំនុំជម្រះលើរឿងក្តីដូចជាវិវាទដែលពាក់ព័ន្ធនឹងការទិញអនឡាញ សេវាកម្ចីតិចតួចតាមអនឡាញ កម្មសិទិ្ធបញ្ញា បរិហារកេរ្តី៍តាមអនឡាញ និងវិវាទនៃការប្រើប្រាស់ឈ្មោះ Domain ជាដើម។ តាមប្រភពព័ត៌មានដដែលនោះ ទាំងដើមចោទ និងចុងចោទ អាចដាក់ពាក្យបណ្តឹង និងបង់ការចំណាយលើរឿងក្តី តាមរយៈគេហទំព័ររបស់តុលាការបាន។ ជាងនេះទៅទៀតនោះ តុលាការ នឹងជំនុំជម្រះរឿងក្តី តាមរយៈប្រព័ន្ធអនឡាញ ដោយភាគីពាក់ព័ន្ធ អាចចូលសវនការបានទាំងពួកគេនៅផ្ទះរៀងខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1699.txt

តំណាងអាមេរិកប្រចាំអង្គការសហប្រជាជាតិបានហៅ ការធ្វើទុក្ខបុកម្នេញជនជាតិរ៉ូហ៊ីងយ៉ាជារឿងដ៏គួរឲ្យអាម៉ាស់សម្រាប់រដ្ឋាភិបាលស៊ីវិលមីយ៉ាន់ម៉ា។ អាមេរិកក៏ទទូចឲ្យអង្គការសហប្រជាជាតិពិចារណាចាត់ចំណាត់បង្ខំឲ្យមីយ៉ាន់ម៉ាបញ្ឈប់ការធ្វើទុក្ខបុកម្នេញជនជាតិរ៉ូហ៊ីងយ៉ានិងដោះស្រាយវិបត្តិនេះ។

ក្នុងកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិ ថ្ងៃ២៨ ខែកញ្ញា ឯកអគ្គរដ្ឋទូតអាមេរិកអ្នកស្រីNikki Haley ថ្ថា ការធ្វើទុក្ខបុកម្នេញជនជាតិរ៉ូហ៊ីងយ៉ាជារឿងដ៏អាម៉ាស់របស់រដ្ឋាភិបាលលោកស្រី អ៊ុងសាន ស៊ូជី។ មិនត្រឹមតែប៉ុណ្ណោះ អ្នកស្រីមិនស្ទាក់ស្ទើរឡើយក្នុងការអះអាងថា សកម្មភាពរបស់មីយ៉ាន់ម៉ាជាអំពើឃោរឃៅ និងបោសសម្អាតជនជាតិភាគតិចទៀត។ «មីយ៉ាន់ម៉ាកន្លងមកបានព្យាយាមយ៉ាងខ្លាំងក្នុងការរៀនសូត្រពីរបបដឹកនាំបែបប្រជាធិបតេយ្យ ។ប៉ុន្តែ វាជារឿងគួរឲ្យអាម៉ាស់ណាស់ដែលកងសន្តិសុខមីយ៉ាន់ម៉ាបានធ្វើទុក្ខបុកម្នេញជនជាតិរ៉ូហ៊ីងយ៉ា។ហើយជុំវិញបញ្ហានេះ យើងត្រូវតែពិចារណាចេញវិធានការលើមីយ៉ាន់ម៉ា ព្រោះវិធានការការទូតដែលយើងប្រើជាមួយមីយ៉ាន់ម៉ាមិនមានប្រសិទ្ធិភាពឡើយ»។ នេះជាសម្ដីរបស់អ្នកស្រីNikki Haleyដែលបានដកស្រង់ដោយទីភ្នាក់ងារព័ត៌មានAFP។ កន្លងអង្គការសហប្រជាជាតិបានចាត់ទុកការធ្វើទុក្ខបុកម្នេញរបស់រ៉ូហ៊ីងយ៉ាថាជាការបោសសម្អាតជនជាតិភាគតិច ហើយពាក្យសម្ដីរបស់អ្នកស្រី Nikki Haley នេះបានបង្ហាញពីការរិះគន់មីយ៉ាន់ម៉ាកាន់តែខ្លាំងពីសំណាក់ក្រុងវ៉ាស៊ីនតោន។ គួរបញ្ជាក់ដែរថា អ្នកស្រី អ៊ុងសាន ស៊ូជី ដែលជាមេដឹកនាំរដ្ឋាភិបាលស៊ីវិលមីយ៉ាន់ម៉ា និងជាម្ចាស់ពានរង្វាន់ណូបែលសន្តិភាពរងការរិះគន់យ៉ាងខ្លាំងជុំវិញការមិនដោះស្រាយវិបត្តិជនជាតិរ៉ូហ៊ីងយ៉ា។ ប៉ុន្តែអ្នកគាំទ្រអ្នកស្រី សូជី អះអាងថាបាន អ្នកស្រីមិនមានអំណាចពេញលេញក្នុងការគ្រប់គ្រង ឬបញ្ជាកងសន្តិសុខឡើយ ព្រោះថាលោកស្រីមានកិច្ចព្រមព្រៀងបែងចែកអំណាចជាមួយក្រុមយោធាក្រោយការបោះឆ្នោតប្រជាធិបតេយ្យឆ្នាំ២០១៥ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_170.txt

ប្រធានាធិបតីកូរ៉េខាងត្បូង លោក យូន សុកយ៉ល នៅថ្ងៃទី៣ ខែធ្នូ បានប្រកាសច្បាប់អាជ្ញាសឹកជាបន្ទាន់ ដោយចោទក្រុមប្រឆាំងប្រព្រឹត្តសកម្មភាពប្រឆាំងរដ្ឋ។ ការប្រកាសបែបនេះ ធ្វើឡើងក្រោយបក្សប្រឆាំងដាក់សម្ពាធឱ្យកាត់បន្ថយការចំណាយ និងដាក់សំណើដកប្រធានរដ្ឋអាជ្ញា និងសវនកររដ្ឋ។

តាមរយៈកញ្ចក់ទូរទស្សន៍នៅយប់ថ្ងៃទី៣ ខែធ្នូ ប្រធានាធិបតីកូរ៉េខាងត្បូង លោក យូន សុកយ៉ល បានប្រកាសប្រើច្បាប់អាជ្ញាសឹក ដោយចោទបក្សប្រឆាំងប្រព្រឹត្តសកម្មភាពប្រឆាំងរដ្ឋរៀបចំការបះបោរ។ «ច្បាប់អាជ្ញាសឹកមានបំណងលុបបំបាត់កម្លាំងគាំទ្រកូរ៉េខាងជើង និងការពារសណ្តាប់ធ្នាប់រដ្ឋធម្មនុញ្ញ និងសេរីភាព»។ លោកប្រធានាធិបតី បានសង្កត់ធ្ងន់បែបនេះ។ ការប្រកាសរបស់លោកយូន ធ្វើឡើងក្រោយបក្សប្រជាធិបតេយ្យ ដែលជាបក្សប្រឆាំង បានដាក់សម្ពាធឱ្យកាត់បន្ថយថវិកាជាតិ និងដាក់សំណើដកប្រធានរដ្ឋអាជ្ញា និងសវនកររដ្ឋ។ ក្រោយការប្រកាសបែបនេះ លោក Lee Jae-myung ដែលជាប្រធានបក្សប្រឆាំងបានចោទសកម្មភាពរបស់លោក យូន ផ្ទុយនឹងរដ្ឋធម្មនុញ្ញ ហើយកោះប្រជុំសមាជិកសភា ដើម្បីលើកចោលច្បាប់អាជ្ញាសឹករបស់ប្រធានាធិបតី។ ចំណែកក្រសួងការពារជាតិកូរ៉េខាងត្បូង បានរៀបចំកិច្ចប្រជុំមេបញ្ចាការសំខាន់ៗ និងអំពាវនាវឱ្យត្រួតពិនិត្យឱ្យបានម៉ត់ចត់ក្រោយការប្រកាសរបស់ប្រធានាធិបតី។ នៅក្នុងការបោះឆ្នោតរដ្ឋសភាក្នុងឆ្នាំ២០២៤ កន្លងមក បក្សប្រជាធិបតេយ្យ ដែលជាបក្សប្រឆាំង បានកាប់អាសនៈជាច្រើននៅក្នុងរដ្ឋសភា ពោលគឺ១៧៥អាសនៈ ខណៈបក្សរបស់លោកយូន បក្សអំណាចប្រជាជនទទួលបានអាសនៈត្រឹមតែ១០៨ប៉ុណ្ណោះ ក្នុងចំណោម៣០០អាសនៈសរុប។ ចំណែកអត្រាគាំទ្ររបស់លោកយូន នៅកូរ៉េខាងត្បូង ក៏ធ្លាក់ចុះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1700.txt

ម៉ូឡូស្យ៉ា (The Republic of Molossia)គឺរដ្ឋដ៏តូចមួយ ដែលបានប្រកាសដោយ លោក Kevin Baugh និងគ្រួសាររបស់លោកដែលដំបូងឡើយមានសមាជិកសរុបចំនួនប្រាំនាក់ ដោយរាប់បញ្ចូលទាំងប្រធានាធិ បតី (Kevin Baugh)។ តែបច្ចុប្បន្ន សាធារណរដ្ឋ បានមានកំណើនប្រជាជនខ្លួនច្រើនជាងមុនហើយ ។

រដ្ឋដ៏តូច ម៉ូឡូស្យ៉ា ត្រូវបាន រកឃើញតាំងពីឆ្នាំ១៩៧៧ ពោលគឺក្រោយ លោក Kevin Baugh បានទស្សនារឿងកុនមួយ ហើយមានបំណងចង់ បង្កើតរដ្ឋមួយនេះដោយខ្លួនឯង។ ម៉ូឡូស្យ៉ា មានទីតាំងស្ថិតនៅភាគខាងលិចរបស់សហរដ្ឋអាមេរិក ដែលជាតំបន់វាលខ្សាច់ដាច់ស្រយាល និងមានទឹកដីសរុប ប្រមាណ ២៥ ៣៨៩ ម៉ែត្រការ៉េ។ ទោះបីជា ម៉ូឡូស្យ៉ា មិនត្រូវបានទទួលស្គាល់ដោយសហរដ្ឋអាមេរិក និងរដ្ឋដទៃទៀតក៏ដោយ រដ្ឋនេះក៏មានរចនាសម្ពន្ធ័របស់ខ្លួនផងដែរ ដែលក្នុងនោះរួមមាន លោក Kevin Baugh ដែលជាប្រមុខរដ្ឋ និងប្រមុខរដ្ឋាភិបាល ទង់ជាតិ រូបិយបណ្ណ (Valora) ប្រពន្ធ័នយោបាយ( សាធារណរដ្ឋ)។ ដោយឡែកសម្រាប់សេដ្ឋកិច្ច ឬចំណូលរបស់រដ្ឋនេះ គឺបានមកពីការចូលទស្សនារបស់ភ្ញៀវទេសចរណ៍ ដែលចំនួនយ៉ាងតិចសរុបប្រមាណ ១០នាក់ក្នុងមួយឆ្នាំ។ ដោយឡែកបើប្រៀបធៀបនិង ច្បាប់អន្តរជាតិវិញ ជាគោលការណ៍ដើម្បីអោយរដ្ឋមួយក្លាយជារដ្ឋមួយដ៏ស្របច្បាប់ យ៉ាងហោចណាស់ត្រូវ មានធាតុសំខាន់ៗដូចជា៖ • ទឹកដីៈ សម្រាប់សាធារណរដ្ឋម៉ូឡូស្យ៉ា គឺទឹកដីសរុប ២៥ ៣៨៩ ម៉ែត្រការ៉េ • ប្រជាជនៈ សម្រាប់សាធារណរដ្ឋម៉ូឡូស្យ៉ា មានប្រជាជនសរុប ២៩ នាក់ (ឆ្កែ៤ក្បាល) • រដ្ឋាភិបាលៈ សម្រាប់សាធារណរដ្ឋម៉ូឡូស្យ៉ា មាន លោក Kevin Baugh ជាអ្នកដឹកនាំ និងរចនាសម្ពន្ធ័ មួយច្បាស់លាស់ • ការទទួលស្គាល់ពីអន្តរជាតិៈ នៅក្នុងចំណុចនេះ សាធារណរដ្ឋម៉ូឡូស្យ៉ា មិនមានការទទួលស្គាល់ដោយ រដ្ឋណាមួយនោះទេ ពោលគឺការបង្កើតនៃរដ្ឋនេះគឺប្រកាសដោយខ្លួនឯង ហើយចាត់ទុកថាជាប្រទេសដោយខ្លួនឯង។ គួរបញ្ជាក់ផងដែរ មកដល់បច្ចុប្បន្ននេះ រដ្ឋាភិបាលទីក្រុងវ៉ាស៊ីនតោន មិនមានវិធានការ លើការបង្កើតរដ្ឋតូចនេះទេព្រោះដោយសារចាត់ទុកការបង្កើតនេះ ប្រៀបប្រដូចទៅនឹងគ្រួសារមួយ ហើយមិនមានការគំរាមកំហែងដល់សន្តិសុខអ្វីនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1701.txt

ការសន្យារបស់ប្រធានាធិបតី ដូណាល់ ត្រាំ ក្នុងការលក់សព្វាវុធទំនើបៗដល់កូរ៉េខាងត្បូង គឺជាឱកាសសម្រាប់ក្រុងសេអ៊ូលក្នុងពង្រឹងសមត្ថភាពយោធារបស់ខ្លួនឲ្យកាន់តែខ្លាំងប្រឈមមុខការគំរាមកំហែងរបស់កូរ៉េខាងជើង។ មុននេះ គេឃើញមានការពិភាក្សាជុំវិញការពង្រាយអាវុធនុយក្លេអ៊ែរររបស់អាមេរិកនៅកូរ៉េខាងត្បូង ប៉ុន្តែគំនិតត្រូវបានមេដឹកនាំកូរ៉េខាងត្បូងទាត់ចោល។ ក្រុងសេអ៊ូលទំនងជាចង់ឲ្យខ្លួនឯងខ្លាំងជាជាងការពឹងផ្អែកលើក្រុងសេអ៊ូល។

ការគំរាមកំហែងពីកូរ៉េខាងជើងបានកើនឡើងខ្លាំង ខណៈដែលកូរ៉េខាងជើងប្រឹងប្រែងអភិវឌ្ឍកម្មវិធីនុយក្លេអ៊ែរ និងមីស៊ីលមិនចេះឈប់។ រដ្ឋកុម្មុយនីស្តក្រីក្រមួយនេះ បានបាញ់មីស៊ីលច្រើនជាងដប់ដង និងសាកល្បងគ្រាប់បែកអ៊ីដ្រូសែនម្ដងទៅទៀត។ កូរ៉េខាងត្បូងដែលនៅជាប់កូរ៉េខាងជើងពិតជាដេកមិនលក់បក់មិនល្ហើយនឹងទង្វើគ្រោះថ្នាក់បែបនេះឡើយ ហើយចាំបាច់ត្រូវបង្កើនសមត្ថភាពរបស់ខ្លួនឲ្យខ្លាំងជាងមុន។ ដើម្បីការពារខ្លួន កូរ៉េខាងត្បូងត្រូវការអាមេរិកជាចាំបាច់។ ប្រធានាធិបតី ដូណាល់ ត្រាំ ក៏ប្រកាសជាចំហថា អាមេរិកនឹងជួយផ្គត់ផ្គង់សព្វាវុធឲ្យកូរ៉េខាងត្បូងដើម្បីទប់ទល់ការវាយប្រហារណាមួយពីកូរ៉េខាងជើង។ ក្នុងជំនួបសមភាគីកូរ៉េខាងត្បូង មូន ចេអ៊ីន នៅទីក្រុងញវយ៉កនៅថ្ងៃទី២១ ខែកញ្ញា លោក ត្រាំ ក៏ឯកភាពក្នុងការពង្រឹងសមត្ថភាពសម្ព័ន្ធមិត្តរបស់អាមេរិកតាមរយៈគម្រោងរបស់ក្រុងសេអ៊ូលក្នុងការទិញ និងអភិវឌ្ឍសព្វាវុធស៊េរីចុងក្រោយ។ ជាមួយនឹងគម្រោងការទិញអាវុធរបស់កូរ៉េខាងត្បូង គេមើលឃើញថា អាមេរិកអាចរកប្រាក់ចំណូលបានច្រើនក្រាស់ក្រែលខ្លាំង ខណៈដែលស្ថានការណ៍នៅឧបទ្វីបកូរ៉េកាន់តែស្រួចស្រាល់។ ទោះជាគេមិនដឹងច្បាស់ថា លោក ត្រាំ ចង់ជួយសម្ព័ន្ធមិត្តដោយស្មោះ ឬក៏កំពុងកេងចំណេញក្ដី ការផ្ដល់ភ្លើងខៀវក្នុងការលក់អាវុធនេះ គឺជាឱកាសល្អសម្រាប់សេអ៊ូលក្នុងការបង្កើនសមត្ថភាពរបស់ខ្លួន ជាជាងពឹងផ្អែកលើអាមេរិកខ្លាំងពេក។ មន្ត្រីក្រសួងការពារជាតិកូរ៉េខាងត្បូងបានប្រាប់ទីភ្នាក់ងារព័ត៌មាន Yonhap ថា ភាគីទាំងសងខាងបានពិភាក្សាគ្នានៅថ្នាក់ក្រុមការងារលើការទិញអាវុធនេះ ប៉ុន្តែប្រឈមមុខការលំបាកក្នុងពេលចរចា។ កូរ៉េខាងត្បូង មានបំណងទិញសព្វាវុធជាច្រើនមុខពីអាមេរិកដើម្បីទុកការពារខ្លួន ក៏ដូចជាបង្កើនសមត្ថភាពឲ្យប្រហាក់ប្រហែលកូរ៉េខាងជើង។ នាវាមុជទឹក និងរ៉ាដាស៊ើបការណ៍ ស្ថិតក្នុងបញ្ជីសព្វាវុធត្រូវទិញ រដ្ឋបាលប្រធានាធិបតី មូន ចេអ៊ីន កំពុងពិចារណាទិញនាវាមុជទឹកដើរដោយថាមពលនុយក្លេអ៊ែរដើម្បីទប់ទល់កម្លាំងទ័ពជើងទឹកូរ៉េខាងជើងដែលមាននាវាមុជទឹកដល់ទៅ៧០គ្រឿង ហើយខ្លះមានបំពាក់មីស៊ីលបាលីស្ទិកទៅទៀត។ មកទល់ពេលនេះ ទ័ពជើងទឹកកូរ៉េខាងត្បូងបានប្រើប្រាស់នាវាមុជទឹកដើរតាមថាមពលឥន្ធនៈប៉ុណ្ណោះ។ គោលដៅទិញនាវាមុជទឹកនុយក្លេអ៊ែរ ក៏ជាយុទ្ធសាស្ត្រមួយដែលចៀសផុតពីការពង្រាយសព្វាវុធអាមេរិកនៅកូរ៉េខាងត្បូងផងដែរ។ ស្របពេលក្រសួងការពារជាតិកូរ៉េខាងត្បូងកំពុងតែសិក្សាពីលទ្ធភាពក្នុងការទិញនាវាមុជទឹកនេះ គេឃើញមានការជជែកដេញដោលយ៉ាងច្រើននៅកូរ៉េខាងត្បូងជុំវិញផែនការនេះ ព្រោះវាអាចធ្វើឲ្យស្ថានភាពនៅឧបទ្វីបកូរ៉េខាងធ្លាក់ចុះខ្លាំង។ ក្រុងសេអ៊ូលត្រូវការយ៉ាងហោចណាស់នាវាមុជទឹកបីគ្រឿងដើម្បីប្រចាំការ ប៉ុន្តែវាមិនមែនជារឿងងាយស្រួលឡើយ ដ្បិតអាមេរិកមិនដែលលក់នាវាមុជទឹកដើរដោយថាមពលនុយក្លេអ៊ែរទៅឲ្យបរទេសទេ។ នេះមិនទាន់គិតពីថ្លៃទិញ និងថ្លៃថែទាំងផង។ ក្រៅពីនាវាមុជទឹក កូរ៉េខាងត្បូងក៏ចង់បានឧបករណ៍តាមដានផងដែរ ជាពិសេសយន្តហោះផ្កាយរណបស៊ើបការណ៍តែម្ដង។ យោធាកូរ៉េខាងត្បូងពឹងយ៉ាងខ្លាំងលើប្រព័ន្ធរ៉ាដារបស់អាមេរិកដើម្បីស៊ើបការណ៍ពីទីតាំងយោធាកូរ៉េខាងជើង និងមូលដ្ឋានសាកល្បងមីស៊ីល ទោះជាសព្វថ្ងៃនេះ ខ្លួនប្រើប្រាស់មនុស្ស និងការចាប់រលកសញ្ញាដើម្បីទទួលព័ត៌មានក្ដី។ ឯអាមេរិកទៀតសោត ក៏រឹតត្បិការផ្ទេរព័ត៌មានផងដែរ ព្រោះជាការសម្ងាត់យោធា ដែលនេះធ្វើឲ្យកូរ៉េខាងត្បូងប្រឈមមុខការលំបាកខ្លាំង។ ជាមួយនឹងគម្រោងទិញសព្វាវុធទំនើបនេះ កូរ៉េខាងត្បូងត្រូវចំណាយលុយរាប់ពាន់លានដុល្លារឯណោះ ព្រោះអាមេរិកមិនមែនលក់អាវុធរបស់ខ្លួនដោយទទេឡើយ។ លើសពីនេះ លោកប្រធានាធិបតី មូន ចេអ៊ីន ក៏អាចជួបការរិះគន់ខ្លាំងពីមតិក្នុងស្រុកលើការចំណាយច្រើនលើសលប់ក្នុងការពង្រឹងសមត្ថភាពយោធានេះទៀតផង។ ជាក់ស្ដែងនោះ កូរ៉េខាងត្បូងមិនទាន់បង់ប្រាក់មួយពាន់លានដុល្លារឲ្យរដ្ឋបាលលោក ត្រាំ ជុំវិញការពង្រាយប្រព័ន្ធការពារមីស៊ីល THAAD ផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1702.txt

ការប៉ុនប៉ងរបស់មហាអំណាច រួមទាំងសហគមន៍អន្តរជាតិ ក្នុងការដាក់សម្ពាធកូរ៉េខាងជើង ឲ្យបញ្ឈប់ការអភិវឌ្ឍកម្មវិធីបរមាណូ និងមហិច្ឆតាជាមហាអំណាចនុយក្លេអ៊ែរ ហាក់ដូចជាគ្មានប្រសិទ្ធភាព និងបរាជ័យជាបន្តបន្ទាប់ ។ បរាជ័យទាំងនោះ ត្រូវបានបង្ហាញច្បាស់តាមរយៈ សកម្មភាពផ្គើនរបស់កូរ៉េខាងជើងក្នុងការបាញ់សាកល្បងអាវុធរបស់ខ្លួន ទាំងមានបម្រាមនិងទណ្ឌកម្មពីសហគមន៍អន្តរជាតិ ។

ក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី១១ កញ្ញា កន្លងទៅថ្មីៗនេះ បានអនុម័តជាឯកច្ឆន្ទលើសេចក្តីសម្រេចលេខ ២៣៧៥ ដែលត្រូវបានផ្តួចផ្តើមឡើងដោយអាមេរិក ។ សេចក្តីសម្រេចថ្មីនេះ គឺជាទណ្ឌកម្មបន្ថែមថ្មីចុងក្រោយមួយទៀតរបស់ក្រុមប្រឹក្សាសន្តិសុខ ដើម្បីជាការឆ្លើយតបទៅនឹងមហិច្ឆតារបស់កូរ៉េខាងជើង ដែលនៅតែបន្តបាញ់សាកល្បងអាវុធនុយក្លេអ៊ែរនៅថ្ងៃទី០៣ កញ្ញាកន្លងទៅ ។ តាមរយៈទណ្ឌកម្មថ្មីនេះ កូរ៉េខាងជើងត្រូវបានហាមឃាត់ពីការនាំចូលឧស្ម័នធម្មជាតិគ្រប់ប្រភេទទាំងផលិតផលរាវ ទាំងផលិតផលកំណកក។ ការនាំចូលប្រេងឆៅក៏ត្រូវបានហាមឃាត់ផងដែរ ។ កាន់តែធ្ងន់ធ្ងរនោះ តាមរយៈសេចក្តីសម្រេច ២៣៧៥ សមាជិកអង្គការសហប្រជាជាតិទាំងអស់ ត្រូវបានតម្រូវមិនឲ្យអនុញ្ញាតទទួលពលករកូរ៉េខាងជើងដើម្បីបម្រើការនៅក្នុងប្រទេសខ្លួណឡើយ ដែលប្រការនេះ គឺជាចំណាត់ការមួយដែលអាចធានាពីការផ្តាច់លំហូរសេដ្ឋកិច្ចរបស់កូរ៉េខាងជើង ដែលមានឡើងតាមរយៈចំណូលរបស់ពលរដ្ឋខ្លួន ដែលធ្វើការជាពលករនៅក្រៅប្រទេសបាន បន្ថែមទណ្ឌកម្ម ដែលមានចូលជាធរមានស្រាប់ ។ តែអ្វីដែលគួរឲ្យកត់សម្គាល់នោះ ក្រោយតែប៉ុន្មានថ្ងៃនៃការអនុម័តសម្រេចនេះ កូរ៉េខាងជើង បានបាញ់សាកល្បងអាវុធនុយក្លេអ៊ែររបស់ខ្លួនជាថ្មីម្តងទៀត ដែលសកម្មភាពនេះ បាននិងកំពុងតែបង្កើតក្តីបារម្ភកាន់តែខ្លាំងសម្រាប់ជប៉ុន និងកូរ៉េខាងត្បូង ដែលជាគូបដិបក្ខនឹងគ្នានោះ ។ នៅថ្ងៃទី១៥ កញ្ញា កូរ៉េខាងជើង បានបាញ់សាកល្បងមីស៊ីលជាថ្មី ដោយថែមទាំងបានរម្លងជប៉ុន ដែលជាប្រទេសជិតទៀតផង ។ សកម្មភាពរបស់កូរ៉េខាងជើងបែបនេះ បានបង្ហាញឲ្យឃើញកាន់តែច្បាស់ថា ទោះទណ្ឌកម្មបែបណា ក៏ដោយ កូរ៉េខាងជើង នៅតែមិនបញ្ឈប់មហិច្ឆតារបស់ខ្លួននៅក្នុងការអភិវឌ្ឍកម្មវិធីអាវុធប្រល័យលោកឡើយ ។ ក្នុងផ្នត់គំនិតរបស់មេដឹកនាំកូរ៉េខាងជើង ត្រកូលគីម បើកូរ៉េខាងជើង ទន់ខ្សោយនោះ ក្រុងព្យុងយ៉ាង នឹងត្រូវបាត់បង់ ហើយអាមេរិក គឺជាគោលដៅធំបំផុតដែល កូរ៉េខាងជើង ត្រូវប្រយត្ន័ខ្លួន និងពង្រឹងសមត្ថភាពខ្លួនដើម្បីតទល់ ។ គេ នៅចាំច្បាស់ថា គ្រាន់តែនៅក្នុងឆ្នាំ២០១៦ប៉ុណ្ណោះ ក្រុមប្រឹក្សាសន្តិសុខអង្គការសហប្រជាជាតិ បានអនុម័តសេចក្តីសម្រេច ដែលជាទណ្ឌកម្មរហូតដល់ពីរលើកដើម្បីដាក់សម្ពាធ និងប្រឆាំងសកម្មភាព កូរ៉េខាងជើង ។ ទណ្ឌកម្មទាំងនោះ ត្រូវបានគេចាត់ទុកថា ជាប្រភេទទណ្ឌកម្មធ្ងន់ធ្ងរបំផុត រួចទៅហើយក្នុងការទប់ទល់កូរ៉េខាងជើង ។ ក៏ប៉ុន្តែ វា នៅតែមិនអាចបញ្ឈប់កូរ៉េខាងជើងបាន ។ សូមរម្លឹកផងដែរថា កាលពីថ្ងៃទី០២ ខែមីនា កន្លងទៅ ឆ្នាំ២០១៦កន្លង ក្រុមប្រឹក្សាសន្តិសុខអង្គការសហប្រជាតិ ក៏បានអនុម័តជាឯកច្ឆ័នលើសេចក្តីសម្រេចមួយប្រឆាំងសកម្មភាពដ៏គឃ្លើនរបស់កូរ៉េខាងជើងក្នុងការបាញ់សាកល្បងគ្រាប់បែកមីស៊ីលតាំងពីឆ្នាំ២០១៤ និង២០១៥ និងជាពិសេសនោះការបាញ់គ្រាប់បែកបរមាណូនៅថ្ងៃទី០៦ ខែមករា និងនៅថ្ងៃទី០៧ ខែកុម្ភៈ ឆ្នាំ២០១៦នេះ។ សេចក្តីសម្រេចលេខ២២៧០ ដែលបានបញ្ញាត្តិ៥២ចំណុចនោះ ត្រូវបានចាត់ទុកថាជាទណ្ឌកម្មមួយដ៏ធ្ងន់ធ្ងរបន្ថែមលើទណ្ឌកម្មដែលបានអនុម័តដោយក្រុមប្រឹក្សាសន្តិសុខកន្លងមក។ នៅឆ្នាំដដែលនោះ ក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី៣០ ខែវិច្ឆិកា ក៏បានអនុម័តជាឯកច្ឆន្ទលើសម្រេចលេខ២៣២១ ដែលជាដំណោះស្រាយថ្មីមួយបន្ថែមដើម្បីឆ្លើយតប ក៏ដូចជាប្រឆាំងនឹងសកម្មភាពដ៏គឃ្លើនរបស់កូរ៉េខាងជើងដែលបានបាញ់សាកល្បងគ្រាប់បែកនុយក្លេអ៊ែរលើកទី៥នៅថ្ងៃទី០៩ ខែកញ្ញាទៅ ដែលពេលនោះ ក៏ជាការបាញ់សាកល្បងមួយដ៏ខ្លាំងមួយផងដែរ។ ទាំងសេចក្តីសម្រេច ២៣២១, ២២៧០ និង ២៣៧៥ សុទ្ធតែមិនអាចរារាំងកូរ៉េខាងជើងបាន ។ រហូតដល់នៅថ្ងៃទី១៧ ខែកញ្ញា ឆ្នាំ២០១៧នេះ អគ្គរដ្ឋទូតអាមេរិកប្រចាំអង្គការសហប្រជាជាតិ បាននិយាយថា អង្គការសហប្រជាជាតិ (UN) អស់ជម្រើសក្នុងការបញ្ចប់វិបត្តិនុយក្លេអ៊ែរកូរ៉េខាងជើងហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1703.txt

អវត្តមានរបស់អតីតនាយករដ្ឋមន្ត្រីថៃ លោកស្រី យីងឡាក់ ស៊ីណាវ៉ាត់ នៅក្នុងថ្ងៃប្រកាសសាលដីកាសំណុំរឿងការធ្វេសប្រហែសក្នុងការដឹកនាំប្រទេស កំពុងតែចោទជាសំណួរ ថាតើលោកស្រី កំពុងតែដើរតាមគន្លង របស់បងប្រុសលោកស្រីឬយ៉ាងណា? ក្រោយមិនបានបំពេញកាតព្វកិច្ចបង្ហាញមុខនៅសវនាការ លោកស្រី យីងឡាក់ ត្រូវបានតុលាការចេញដីកាចាប់ខ្លួន ខណៈប្រភពព័ត៌មានខ្លះ ផ្សាយថា លោកស្រី បានគេចទៅបរទេស។ បើដូច្នេះមែនត្រកូលស៊ីណាវ៉ាត់ ប្រហែលជាលែងមានក្នុងឆាកនយោបាយថៃទៀតហើយ។

តុលាការកំពូលថៃ នៅថ្ងៃទី២៥ សីហា បានចេញវិធានការផ្នែកច្បាប់មួយ ដោយចេញដីកាចាប់ខ្លួនអតីតនាយករដ្ឋមន្ត្រីថៃ លោកស្រី យីងឡាក់ ក្រោយអវត្តមានលោកស្រី នៅសវនាការ ដែលមេធាវី លោកស្រី អះអាងទាំងគ្មានលិខិតបញ្ជាក់សុខភាពថា លោកស្រី មានជម្ងឺ មិនអាចចូលរួមបាន។ ក្រោយនៃការចេញដីកានេះ រដ្ឋាភិបាលរបបសឹក ក៏មិនបានទុកឲ្យនៅយូរដែរ ពោលគឺ លោកនាយករដ្ឋមន្ត្រីឧត្តមសេនីយ៍ប្រាយុទ្ធ ចន្ទអូចា ក៏បានចេញបញ្ជាម៉ឺងម៉ាត់ ឲ្យមន្ត្រីក្រោមឱវាទតាមរកលោកស្រីយីងឡាក់ដើម្បីទទួលខុសត្រូវផ្នែកច្បាប់ ។ អ្វីគួរកត់សម្គាល់នោះ បើតាមការចុះផ្សាយរបស់សារព័ត៌មានអាមេរិក CNN ប្រភពស្និទ្ធនឹងលោកស្រី យីងឡាក់ បានឲ្យដឹងថា អតីតនាយករដ្ឋមន្ត្រីស្ត្រីថៃដំបូងរូបនេះ បានគេចខ្លួនទៅក្រៅប្រទេសដោយសុវត្ថិភាពហើយ ។ ហើយទីកន្លែងដែលលោកស្រី ទៅនោះ គឺ ឌុយប៉ៃ ដែលជាកន្លែងបងប្រុសបង្កើតលោកស្រី រស់នៅ ។ យ៉ាងណាក៏ដោយ បើយើងក្រឡេកទៅមើលបទបញ្ជារបស់របបសឹកថៃ លោកស្រី យីងឡាក់ មិនត្រូវបានអនុញ្ញាតឲ្យធ្វើដំណើរទៅក្រៅប្រទេសបានឡើយ ខណៈពេលដែលលោកស្រី កំពុងរងការចោទប្រកាន់ និងស្ថិតនៅក្នុងនីតិវិធីដែលត្រូវដោះស្រាយជាមួយនឹងតុលាការ។ បើលោកស្រី ពិតជាទៅដល់ ឌុយប៉ៃមែន នោះមានតែរបបសឹកបើកដៃឲ្យចេញ ហើយលោកស្រីដំណើរតាមរយៈមធ្យោបាយប្រទេសជិតខាងវិញ។ សូមជម្រាបផងដែរ លោកស្រី យីងឡាក់ ស៊ីណាវ៉ាត់ត្រា ត្រូវបានទម្លាក់ពីតំណែងដោយចលនារដ្ឋប្រហារយោធានៅថ្ងៃទី២២ ខែឧសភា ឆ្នាំ២០១៤ ដែលដឹកនាំដោយលោកឧត្តមសេនីយ៍ ប្រាយុទ្ធ ចន្ទ អូចា ដែលជានាយករដ្ឋមន្ត្រីថៃបច្ចុប្បន្ន។ ក្រោយអស់អំណាច លោកស្រី ត្រូវបានសភាថៃ ផ្អាកពីកិច្ចការនយោបាយ និងកំំពុងរងការចោទប្រកាន់ទាំងបទព្រហ្មទណ្ឌ និងរដ្ឋប្បវេណីពាក់ព័ន្ធការធ្វើឲ្យបាត់បង់ថវិកាជាតិរាប់លានដុល្លារក្នុងពេលលោកស្រីដឹកនាំប្រទេសផងដែរ។ មិនខុសពីលោកស្រី អតីតនាយកដ្ឋមន្ត្រីថៃ លោក ថាក់ស៊ីន ស៊ីណាវ៉ាត់ ដែលជាបងប្រុសរបស់លោកស្រី ក៏ត្រូវបានអស់តំណែងដោយសារតែរដ្ឋប្រហារយោធាផងដែរ។ លោកថាក់ស៊ីន ត្រូវបានទម្លាក់ពីអំណាច ក្រោមការដឹកនាំដោយលោកឧត្តមសេនីយ៍ Sonthi Boonyaratglin នៅថ្ងៃទី១៩ ខែកញ្ញា ឆ្នាំ២០០៦ ខណៈពេលដែលលោក កំពុងបំពេញទស្សនកិច្ចផ្លូវការក្រៅប្រទេស។ មកទល់ពេលនេះ មេដឹកនាំត្រកូលស៊ីណាវ៉ាត់រូបនេះ កំពុងតែរស់នៅនិរទេសក្រៅប្រទេសនៅឡើយនោះទេ ដ្បិត លោក ក៏ត្រូវតុលាការកាត់ទោសពន្ធនាគារ ក្រោមបទពុករលួយផងដែរ។ បើលោកស្រី យីងឡាក់ ពិតជាបានគេចខ្លួនហើយមែន នោះវាសនាអ្នកនយោបាយត្រកូលស៊ីណាវ៉ាត់ ក្នុងនយោបាយថៃអាចនឹងត្រូវបញ្ចប់ត្រឹមនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1704.txt

រញ្ជួយដីកម្រិត៨រ៉ិចទ័របានវាយប្រហារឆ្នេរនិរតីរបស់ម៉ិកស៊ិកនៅថ្ងៃទី៨ ខែកញ្ញានេះ។ ចំណុចកណ្ដាលនៃការញ្ជួយស្ថិតក្នុងមហាសមុទ្រប៉ាស៊ីហ្វិក ចម្ងាយ១២៣គីឡូម៉ែត្រពីទីក្រុង Pijijiapan ដែលនៅមិនឆ្ងាយប៉ុន្មានពីព្រំដែនជាមួយហ្គាតេម៉ាឡា។ ប្រទេសចំនួន៨ បានរងការព្រមានពីការវាយប្រហាររលកយក្សស៊ូណាមី។

រញ្ជួយធរណីកម្រិត៨រ៉ិចទ័រមានចំណុចកណ្ដាលជម្រៅ៣៣គីឡូម៉ែត្រ ស្ថិតនៅចម្ងាយ១២៣គីឡូម៉ែត្រពីឆ្នេរនិរតីរបស់ម៉ិកស៊ិកដែលជាប់មហាសមុទ្រប៉ាស៊ីហ្វិក។ ប្រព័ន្ធព្រមានរលកយក្សស៊ូណាមីរបស់អាមេរិកនិយាយថា ប្រទេស៨ គឺអេក្វាឌ័រ, នីការ៉ាហ្កា, ប៉ាណាម៉ា, ហុងឌុយរ៉ាស, ម៉ិកស៊ិក ក្វាតេម៉ាឡា អែលសាល់វ៉ាឌ័រ និងកូស្តារីកា អាចប្រឈមមុខនឹងការវាយប្រហារដោយរលកយក្សស៊ូណាមី។ បើតាម BBC រញ្ជួយដីដ៏ខ្លាំងនេះបានវាយប្រហារទៅដល់ទីក្រុងម៉ិកស៊ីកស៊ីធី ដែលធ្វើឲ្យអាគារជាច្រើនរង្គើ ហើយមនុស្សជាច្រើនបានរត់ទៅខាងក្រៅដើម្បីស្វែងរកកន្លែងមានសុវត្ថិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1705.txt

ចិន និងរុស្ស៊ី នៅថ្ងៃទី១៨ ខែកញ្ញា បានចាប់ផ្ដើមសមយុទ្ធជើងទឹករួមគ្នានៅក្បែរកូរ៉េខាងជើង ចំពេលដែលស្ថានការណ៍នៅឧបទ្វីបកូរ៉េកំពុងតានតឹងខ្លាំង។ នាវាចម្បាំង និងយន្តហោះយោធាមកពីប្រទេសទាំងពីរ បានចូលរួមក្នុងលំហាត់យោធាដែលធ្វើឡើងនៅក្បែរទីក្រុង Vladivostok ។ សមយុទ្ធធ្វើឡើង ប៉ុន្មានថ្ងៃមុនកិច្ចប្រជុំមហាសន្និបាតអង្គការសហប្រជាជាតិ ដែលបញ្ហាកូរ៉េខាងជើងទំនងជាប្រធានបទសំខាន់។

សារព័ត៌មានរដ្ឋចិន Xinhua ផ្សយថា សមយុទ្ធសមុទ្ររួមឆ្នាំ២០១៧ រវាងចិន និងរុស្ស៊ី បានចាប់ផ្ដើមហើយនៅថ្ងៃទី១៨ ខែកញ្ញា នៅចន្លោះឈូងសមុទ្រ Peter the Great ខាងក្រៅទីក្រុង Vladivostok ហើយដែលនៅមិនឆ្ងាយប៉ុន្មានពីព្រំដែនរវាងរុស្ស៊ី និងកូរ៉េខាងជើងឡើយ។ នេះជាសមយុទ្ធដំណាក់កាលទី២ រវាងមហាអំណាចទាំងពីរក្នុងឆ្នាំនេះ បន្ទាប់លំហាត់លើកទីមួយដែលធ្វើឡើងនៅឯសមុទ្របាល់ទិក។ នាវាចំនួន១២គ្រឿង នាវាមុជទឹក២គ្រឿង យានសម្រាប់ការសង្គ្រោះក្នុងទឹកជ្រៅ៤គ្រឿង យន្តហោះប្រឆាំងនាវាមុជទឹក៤គ្រឿង និងឧទ្ធម្ភាគចក្រចំនួន៤គ្រឿង បានបង្ហាញវត្តមានក្នុងសមយុទ្ធរួមគ្នានេះ។ បើតាមមន្ត្រីយោធារុស្ស៊ី សមយុទ្ធលើកនេះចែកជាពីរ ដោយផ្នែកទីមួយ គឺកងទ័ពម៉ារីនចិន និងរុស្ស៊ី នឹងហ្វឹកហាត់រួមគ្នានៅឯមូលដ្ឋាន Gornostay ហើយផ្នែកទីពីរនឹងការធ្វើលំហាតរួមគ្នាលើទឹកដីនៅក្នុងសមុទ្រជប៉ុន និងសមុទ្រ Okhotsk ។ ថ្វីដ្បិតសមយុទ្ធនេះជាលំហាត់រួមគ្នារវាងក្រុងប៉េកាំង និងក្រុងមូស្គូតែពីរនាក់ក្ដី ទីតាំងសមយុទ្ធនេះពិតជានៅកៀកឧបទ្វីបកូរ៉េណាស់។ មហាអំណាចទាំងពីរនេះ មិនមានជំហរស្របគ្នាជាមួយអាមេរិក និងសម្ព័ន្ធមិត្តឡើយលើបញ្ហាកូរ៉េខាងជើង។ ខុសពីអាមេរិកដែលចង់ប្រើធម៌ក្ដៅដោះស្រាយបញ្ហានុយក្លេអ៊ែរ ប្រទេសទាំងពីរនេះ តែងស្នើឲ្យភាគីពាក់ព័ន្ធរក្សាភាពអត់ធ្មត់ និងមិនត្រូវធ្វើសកម្មភាពបង្ករឿងដាក់គ្នាឡើយ។ លើសពីនោះ ចិន និងរុស្ស៊ី ក៏នៅតែចាត់ទុកការចរចាដោយសន្តិភាព ជាច្រកចេញតែមួយសម្រាប់វិបត្តិនៅឧបទ្វីបកូរ៉េ ទោះជាអាមេរិកតែងលើកឡើងថា ការចរចាជាមួយកូរ៉េខាងជើងមិនទទួលបានផលអ្វីទេក្នុងពេលប៉ុន្មានឆ្នាំមកនេះ។ យ៉ាងណាក្ដី ក្នុងគោលដៅបង្ខំឲ្យកូរ៉េខាងជើងចូលតុចរចា ចិន និងរុស្ស៊ី ក៏តែងគាំទ្រអាមេរិកក្នុងអនុម័តទណ្ឌកម្មនៅឯក្រុមប្រឹក្សាសន្តិសុខ ខណៈចិនក៏រងសម្ពាធខ្លាំងពីអាមេរិកក្នុងការដាក់សម្ពាធលើក្រុងព្យុងយ៉ាង។ កន្លងមក ចិន និងរុស្ស៊ី ក៏ទទូចឲ្យកូរ៉េខាងជើងត្រូវឈប់បាញ់មីស៊ីល ឬសាកល្បងនុយក្លេអ៊ែរ ឯអាមេរិក និងកូរ៉េខាងត្បូងឈប់ធ្វើសមយុទ្ធយោធាទៀត ដែលនេះជាជំហានសំខាន់ក្នុងការឈានទៅដល់ការចាប់ផ្ដើមការចរចាដោយឥតលក្ខខណ្ឌ។ ប្រធានាធិបតីរុស្ស៊ី វ្ល៉ាឌីមៀ ពូទីន ធ្លាប់និយាយថា នយោបាយនៃការដាក់សម្ពាធលើក្រុងព្យុងយ៉ាងដើម្បីបញ្ឈប់កម្មវិធីនុយក្លេអ៊ែរ គឺជាការដើរលើផ្លូវខុស និងគ្មានខ្លឹមសារអ្វីទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_1706.txt

សវនាការជំនុំជម្រះក្តីពុករលួយរបស់លោកស្រី ប៉ាក ហ្គឺនហេ ត្រូវបានព្យួរបណ្តោះអាសន្នសិន បន្ទាប់ពីមេធាវីការពារក្តីលោកស្រីសុំដកខ្លួនដើម្បីបង្ហាញការតវ៉ាប្រឆាំងនឹងនីតិវិធីតុលាការ។ មេធាវីការពារក្តីលោកស្រីអតីតប្រធានាធិបតីខាងលើអះអាងថា នីតិវីធីតុលាការលម្អៀងនិងមានស្ថិតក្រោមឥទ្ធិពលនយោបាយ។

ដោយសារអវត្តមានចុងចោទ ហើយមេធាវីការពារក្តីដកខ្លួនផងនោះ តុលាការក្រុងសេអ៊ូលបានសម្រេចពន្យារពេលបើកសវនាការជំនុំជម្រះរឿងពុករលួយរបស់លោកស្រី ប៉ាក ហ្គឺនហេ អតីតប្រធានាធិបតីកូរ៉េខាងត្បូងសិន។ គ្មានការបញ្ជាក់ច្បាស់ទេពីកាលបរិច្ឆេទថ្មីនៃការជំនុំជម្រះនេះ។ បើតាមទីភ្នាក់ងារព័ត៌មាន Reuters លោកស្រីប៉ាក ដែលប្រឈមការចោទប្រកាន់ច្រើនទាំងបទរំលោភអំណាច និងពុករលួយផងនោះ មិនបានបង្ហាញខ្លួននៅក្នុងតុលាការក្រុងសេអ៊ូលឡើយ ដោយលោកស្រីមានបញ្ហាសុខភាព។ ដើមសប្តាហ៍កន្លងទៅ ក្រុមមេធាវីការពារក្តីអតីតប្រធានាធិបតីកូរ៉េខាងត្បូងលោកស្រី ប៉ាក ហ្គឺនហេ បានសម្រេចដកខ្លួនចេញ ដើម្បីសម្តែងការតវ៉ាចំពោះនីតិវិធីតុលាការ ដោយពួកគេអះអាងថា វាមានភាពលម្អៀង។ ការដកខ្លួនរបស់ក្រុមមេធាវីការពារក្តីលោកស្រីប៉ាក នេះធ្វើឡើងបន្ទាប់ពីលោកស្រី ប៉ាក ថ្កោលទោសតុលាការដែលចេញដីកាពន្យារពេលឃុំឃាំលោកស្រី ប្រាំមួយខែទៀត។ លោកស្រីចាត់ទុកការសម្រេចរបស់តុលាការ ជាការសងសឹកផ្នែកនយោបាយប៉ុណ្ណោះ។ តុលាការបានទទូចសុំឲ្យមេធាវីការពារក្តីលោកស្រីពិចារណាឡើញវិញចំពោះការលាលែងនេះ ដើម្បីកុំឲ្យមានបញ្ហាដល់ចុងចោទ។ ប៉ុន្តែវាគ្មានការកែប្រែការសម្រេចចិត្តនេះឡើយ។ ដូច្នេះហើយទើបបានជាសវនាការនេះត្រូវពន្យារពេលបណ្តោះអាសន្នសិន។ ចៅក្រមដែលទទួលបន្ទុកកាត់ក្តីសំណុំរឿងនេះលោក Kim Se-Yun បានបញ្ជាក់ដូច្នេះ៖ «សំណុំរឿងនេះមិនអាចបន្តទៅមុខបានដោយគ្មានមេធាវីការពារក្តីឡើយ ដោយសារបណ្តឹងចោទប្រកាន់លោកស្រី ប៉ាក អាចនឹងធ្វើឲ្យលោកស្រីប្រឈមការកាត់ទោសធ្ងន់ធ្ងរផង»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)